බංගී ජම්පින්, එහෙමත් නැත්නම් බංජි ජම්පින්, ලොව වඩාත් ජනප්‍රිය මෙන්ම අන්තරායකාරී ත්‍රාසජනක ක්‍රීඩාවක්. මෙහි ආරම්භය සිදුවූයේ වනවාටුවෙනු යි.

සන්තෝරිනී ග්‍රීසියේ සුප්‍රසිද්ධම සංචාරක ගමනාන්තයක්. ඒ එහිදී දැකගත හැකි අලංකාර හිරු බැස යාමේ දර්ශනය නිසා යි.

ලොව උසම දියඇල්ල ලෙස සැලකෙන්නේ ඒන්ජල් දියඇල්ල යි. එහි උස ආසන්න වශයෙන් කිලෝමීටරයක් වෙනවා.

සුපීරියර් විල පංච මහා විල් අතුරින් විශාලතම විල යි. ශ්‍රී ලංකාව ඒ තුළ පහසුවෙන් ගිල්වා දැමිය හැකියි!

මෑත කාලීනව ශාන්ත හෙලේනාව ගැන ලෝකයේ කතාබහක් ඇති වුණේ, එහි වෙසෙන 187 හැවිරිදි ජොනතන් නිසා යි.

අප්‍රිකාවේ ශුෂ්ක පෙදෙස්වල ජනයා භෝග වගා කරන්නට 'සායි' වලවල් නම් ක්‍රමයක් භාවිතා කරනවා. ඒ අඩු ජල භාවිතයකින් වැඩි අස්වැන්නක් ලබාගැනීම සඳහා යි.

ආක්ටික් ලේනා ශීතලෙන් ආරක්ෂා වීම සඳහා අපූරු ක්‍රමයක් අනුගමනය කරනවා. මේ ක්‍රමය ගැන ඔබ ඇතැම්විට අසාත් ඇති.

ආජන්ටිනාව හා බ්‍රසීලය වෙන් කරන සීමාවේ ඇති ඉගු ආසු ඇල්ල ලොව වඩාත් සංකීර්ණ දියඇලි පද්ධතිය වෙනවා. එය කුඩා දියඇලි 275 කින් සමන්විත යි.

ගැලපගෝස් දූපත් සැලකෙන්නේ ලොව වඩාත් නොඉඳුල් දූපත් සමූහයක් ලෙස යි. මෙහි ජීවත් වන බොහෝ සතුන් සුවිශේෂී ලක්ෂණ දරනවා.

බූවල්ලන් සැලකෙන්නේ ලොව වඩාත් බුද්ධිමත් අපෘෂ්ඨවංශීන් ලෙස යි. ඔවුනට සුවිශේෂී හැකියාවන් කිහිපයක්ම පිහිටා තිබෙනවා.

වික්ටෝරියා ඇල්ල ලොව මනස්කාන්තම දිය ඇල්ලක්. එහි විශාලත්වය හිතාගන්නටත් බැරි තරම්!

ජිබුටි හි පිහිටි අසාල් විල සැලකෙන්නේ අප්‍රිකාවේ පහත්ම ස්ථානය ලෙස යි. මේ අවට ප්‍රදේශයට 'මිහිපිට නිරය' ලෙස නමක් පටබැඳී තිබෙනවා.

ලොව පුරා ඉතා ජනප්‍රිය ත්‍රාසජනක ක්‍රීඩාවක් වන 'දිය ගුහා කිමිදීම' පිළිබඳ ඔබ අසා තිබෙනවා ද? අසා නැත්නම් මෙන්න දැනගන්න!

අලි ඇතුන් හට ඉතා තීව්‍ර ශ්‍රවණ හැකියාවක් පිහිටා තිබෙනවා. ඔවුන් හට මිනිසුන්ට වඩා අඩු තීව්‍රතාවයක් සහිත හඬ ඇසෙනවා.

ගොම කුරුමිණියා සැලකෙන්නේ ලොව විශිෂ්ටතම බර ඔසවන්නා ලෙස යි. ඔවුන් හට සිය ශරීරය මෙන් දහස් ගුණයක බරක් එසැවිය හැකි යි.

තුර්කියේ පිටිසර ගම්මානයක් වන කුස්කොයි හි වැසියන් සන්නිවේදනය සඳහා භාවිතා කරන්නේ අපූර්ව භාෂාවක්. එය හඳුන්වන්නේ 'කුරුළු බස' ලෙස යි.

ග්‍රේට් බිග් ස්ටෝරි

ඇලන්සෝ ක්ලෙමන්ස් සැලකෙන්නේ ලොව දක්ෂතම මූර්ති ශිල්පියෙකු ලෙස යි. ඔහුට මෙම හැකියාව ලැබුණේ ඉතා අසාමාන්‍ය ආකාරයට යි.

අද්භූත හෝ ශාපලත්යැ යි මිනිසුන් විසින් සලකන භාණ්ඩ රාශියක් පිළිබඳ තොරතුරු ඉතිහාසය පිරික්සීමේ දී අපට හමුවනවා. මේ ලැයිස්තුවට ක්‍රීඩා භාණ්ඩ හා විශේෂයෙන් 'බෝනික්කන්' කිහිප දෙනෙකු ද ඇතුළත්. වසර 100කට අධික ඉතිහාසයක් තිබෙන 'රොබට්' නම් බෝනික්කා ඒ අතරින් ඉදිරියෙන්ම සිටිනවා. සාමාන්‍ය කුඩා දරුවෙකුගේ ජීවමාන ප්‍රමාණයෙන්ම නිමවා, සැබෑ ඇඳුම් ආයිත්තම්වලින් සරසා ඇති මේ බෝනික්කා වටා ගෙතුණු අද්භූත ප්‍රවාදය ලොමු ඩැහැගැන්වෙන තරමේ එකක් වෙනවා.

කළු පැහැ ඇස් හා සිදුරු කරන ලද කම්මුල් සහිත රොබට්, විශාල ඇස් හා දිගුකරගත් දිවක් සහිත කුඩා සුනඛයෙකු ද අත දරා සිටිනවා. මේ නිසා මොහුට ලැබී තිබෙන්නේ අමුතුම පෙනුමක්. මේ පෙනුමම කුඩා දරුවන් භීතියට පත් කරන්නට සමත්. මේ බෝනික්කා රැඳී සිටි ස්ථාන කිහිපයකම සිදු වූ අවාසනාවන්ත සිදුවීම් දාමයක් නිසා, ඔහු ශාපලත් අයෙක් බවට බොහෝ දනා විශ්වාස කරනවා.

රොබට් නම් බෝනික්කා නිෂ්පාදනය කරනු ලබන්නේ 1904 වසරේ ස්ටේෆ් නම් විසිතුරු හා ක්‍රීඩා භාණ්ඩ නිපදවන ජර්මානු සමාගමක් මඟිනුයි. රිචඩ් ස්ටේෆ් නම් තැනැත්තෙකුට අයත් එය එම වසරේ දී කුඩා දරුවන් සඳහා වූ බෝනික්කන් තැනීම ආරම්භ කළ අතර, රොබට් එසේ තනන ලද මුල්ම බෝනික්කෙකු වෙනවා. කෙසේ නමුත් මේ බෝනික්කා අලෙවි කිරීම සඳහා නිපැයූවක් නොවන අතර, කුඩා දරුවන් ආකර්ෂණය කරගනු වස්, සිය වෙළඳසලෙහි ප්‍රදර්ශනය සඳහා තැබීම සඳහා නිපැයූවක්.

ජර්මනියේ දී නිපැයූ රොබට් නම් බෝනික්කා ඇමෙරිකා එක්සත් ජනපදයේ, ෆ්ලොරීඩා ප්‍රාන්තයේ කී වෙස්ට්හි විසූ රොබට් යූජින් ඔටෝ නම් දරුවා අතට පත් වීම මෙන්ම, එයට 'අද්භූත බලයක්' ලැබීම පිළිබඳවත් විවිධ කතා පැතිරී තිබෙනවා. ඉන් එක් කතාවකට අනුව ඔටෝ පවුලට සේවය කළ එක් බහමාස් ජාතික තරුණියක මෙම බෝනික්කා මිල දී ගෙන, එයට 'වූඩූ' නම් සූනියමක් කවා, මෙම පවුලට තෑගි දී තිබෙන්නේ තමන්ට් සිදු වූ සිත් රිදවීමකට පලි ගැනීම සඳහා යි. තවත් කතාවකට අනුව මේ බෝනික්කා රොබට් ඔටෝගේ මුත්තණුවන් විසින් ජර්මනියේ දී මිල දී ගෙන ඔහු හට තෑගි දී තිබෙනවා. කෙසේ හෝ වේවා තමන්ට ලැබුණු මේ ත්‍යාගය පිළිබඳව කුඩා රොබට් ඉතා සතුටට පත් වුණු අතර ඔහු එය තමන් යන සෑම තැනකම ගෙනයන්නටත්, එයට තමන් විසින් භාවිතා කළ ඇඳුමක් අන්දවන්නටත් ක්‍රියා කළා.

කෙටි කලෙක දීම රොබට් වීන් මෙම බෝනික්කා තමන්ගේම ප්‍රතිරූපකයක් ලෙස සලකන්නට වුණා. ඔහු බෝනික්කා හට 'රොබට්' යනුවෙන්ම ඇමතූ අතර, තමන්ට ලැබෙන දේ ඒ සමග 'බෙදාගන්නටත්' තමන්ගේ ප්‍රශ්න ඒ සමග 'සාකච්ඡා කරන්නටත්' පටන්ගත්තා. මේ නිසා ඇත්තෙන්ම එය යම් ප්‍රමාණයක 'ජීවමාන' වස්තුවක් සේ සලකන්නට ඔටෝ පවුල ක්‍රියා කළේ සිය පුත්‍රයාගේ සිත සැනසීම සඳහා යි.

සිය බෝනික්කා හට කුඩා රොබට් ඔටෝ කෙතරම් ආදරය කළේ ද යත් සිය නිවසෙහි එක් තැනක ඔහු ඒ වෙනුවෙන්ම කාමරයක් පිළියෙල කරනවා. මෙහි බෝනික්කා වෙනුවෙන් ගෘහ භාණ්ඩ ද තැබූ ඔහු 'ඔහු' හට සෙල්ලම් කිරීම සඳහා ක්‍රීඩා භාණ්ඩ ද තබනවා. මේත් සමගම ඔටෝ නිවසෙහි විවිධාකාරයේ අමුතු සිදුවීම් සිදුවන්නට පටන්ගන්නවා. එම නිවසෙහි විවිධ භාණ්ඩ කිසිදු පැහැදිලි හේතුවක් නොමැතිව එක් වරම එහෙ මෙහෙ 'ගමන් කිරීමට' පටන්ගත් අතර, රොබට් ඔටෝ පවසා සිටියේ මේවා සිදුකරන්නේ රොබට් නම් බෝනික්කා බව යි.

ඔටෝ පවුල මුල දී උක්ත සිද්ධීන් හුදු අහම්බයන් ලෙස සලකා, ඒවා අමතක කරනු ලැබුවා. එමෙන්ම ඔවුන් සිතුවේ මේවා රොබට් ඔටෝ විසින් සිදුකරන ක්‍රීඩාවකම කොටසක් බව යි.

කාලයගේ අවෑමෙන් චිකාගෝ විශ්වවිද්‍යාලයයට ඇතුළු වූ රොබට් ඔටෝ එහිදී හොඳින් අධ්‍යාපනය හදාරා, වැඩිදුර අධ්‍යාපනය ලැබීම සඳහා නිව්යෝක්හි කලා සිසුන්ගේ ලීගයට ඇතුළු වෙනවා. අනතුරුව පැරීසියේ සෝබෝන් විශ්වවිද්‍යාලයයට අනුයුක්ත වූ ඔහු හට සිය අනාගත බිරිය වන ඈන් හමුවනවා. ඇය හා විවාහ වූ ඔහු කලකට පසු නැවතත් කී වෙස්ට්හි, ඊටන් වීදියේ අංක 534හි පිහිටි සිය නිවසට පැමිණෙනවා. රොබට් ඔටෝ විසින් එය හඳුන්වන ලද්දේ 'කලාකරුවාගේ නිවස' ලෙස යි.

මේ වන විටත් රොබට් නම් බෝනික්කා උක්ත නිවසෙහි තමන්ට වෙන් වූ කාමරයෙහි නිරුපද්‍රිතව සිටියා. කෙසේ නමුත් මේ වන විට රොබට් ඔටෝ වැඩිහිටියෙකුව සිටි නිසා ඔහු එම බෝනික්කා කුඩාකල මෙන් එහෙ මෙහෙ රැගෙන ගියේ නැහැ. මේ නිසා ඔහු හට නිවසෙහි උඩ තට්ටුවෙ ස්ථානයක් ස්ථිරවම වෙන් වුණා. මෙම ස්ථානයේ රොබට් නම් බෝනික්කා සිටිනු වීදියෙහි ඔබ මොබ යන කාටත් පැහැදිලිව පෙණුනා.

මඳ කාලයකට පසු බට අළුත්වැඩියා කරන්නට පැමිණි කාර්මිකයෙකු හට 'කලාකරු නිවස' තුළින් කුඩා දරුවෙකු සිනහ වෙන හඬක් ඇසුණා. කෙසේ නමුත් ඒ මොහොත වන විට කිසිවෙකුත් නිවසෙහි සිටියේ නැහැ. මෙය සොයාබැලීමේ දී ඔහු නිරීක්ෂණය කරන්නේ බෝනික්කා තමන් සිටින් පැත්ත මාරු කර ඇති බව යි. එමෙන්ම බෝනිකාගේ උකුළ මත තිබූ ක්‍රීඩා භාණ්ඩ එක් වරම පසෙකට විසි වී යනු තමන් දුටු බැව් ඔහු ප්‍රකාශ කළා. ඒ බෝනික්කා විසින් එය 'විසිකරන' අයුරක් හුවා දක්වමිනුයි.

මේ අතර ඊටන් වීදියේ ඇවිද යන්නන් හැකිතාක් රොබට් නම් බෝනික්කා ගෙන් වසන් වී යන්නට උත්සාහ කළා. ඒ එක් වරම එය චලනය වී සිය ඉරියව් වෙනස් කරනු කිහිප දෙනෙකු විසින් දැක තිබූ නිසා යි. එමෙන්ම තවත් කිහිප දෙනෙක් බිය වී තිබුණේ මෙම බෝනික්කා ඔවුන් දෙස ඇස් හරවා බැලූ බවට හැඟුණු නිසා යි.

ඔටෝ නිවසට පැමිණි අමුත්තන් කිහිප දෙනෙක් හටම කිසිවෙක් එහි තරප්පු පෙල ඔස්සේ පහළට පැමිණෙනු ඇසී තිබුණා. එමෙන්ම ඇස් අදහාගත නොහැකි අන්දමින් එහි වූ භාණ්ඩ එහෙ මෙහෙ විසි වනු දැක තිබුණා.

1974 වසරේ දී රොබට් ඔටෝ මියයනවා. මේ වන තුරුත් රොබට් නම් බෝනික්කා සිටියේ ඔහු සන්තකයේ යි. ඔහුගෙන් අනතුරුව ඔටෝ ජීවත් වූ නිවස මිල දී ගත්තේ මර්ටල් රොයිටර් නම් තැනැත්තියක් විසිනු යි. මේ නිවසත් සමග ඇයට එහි වූ ගෘහ භාණ්ඩ ඇතුළු තවත් විසිතුරු භාණ්ඩ රාශියක හිමිකම ලැබුණු අතර, මේ අතරට රොබට් නම් බෝනික්කා ද ඇතුළත් වුණා.

මර්ටල් බෝනික්කා සමග වසර 20ක් ජීවත් වූ අතර 1980 දශකයේ දී ඇය නව නිවසකට යද්දී මේ බෝනික්කා ද රැගෙන ගියා. මේ කාලය තුළ දී මේ බෝනික්කාගේ අසාමාන්‍ය චර්යාවන් ඇය ද අත්විඳි අතර අවසානයේ ඇය එය ඊස්ට් මාටෙලෝ කෞතුකාගාරයට භාරදුන්නේ එහි අද්භූත බලයක් ඇති බව පවසමිනු යි. කෙසේ නමුත් කෞතුකාගාරයේ පාලකයින් ඇගේ විශ්වාසය අවඥාවෙන් බැහැර කළා. නමුත් ඔවුන් රොබට් නම් බෝනික්කා ප්‍රදර්ශනය සඳහා නොතැබූ අතර, ගබඩා කාමරයක තබා තිබුණා.

රොබට් නම් බෝනික්කා කෞතුකාගාරයට ලැබුණු බැව් ආරංචි වීමත් සමග ඒ පිළිබඳ තතුදත් බොහෝ දෙනා එහි පැමිණියේ එය දැකබලාගන්නට යි. මේ නිසා වහාම එය ප්‍රදර්ශනය සඳහා තබන්නට එහි කාර්යයමණ්ඩලයට සිදුවුණා. ඉන් අනතුරුව කිසිවෙකුත් ඒ හා සබැඳි අසාමාන්‍ය සිද්ධියක් ඍජු ලෙස අත්වින්දේ නැහැ. කෙසේ නමුත් එය නිපදවා වසර 115ක් ගත වූ 2019 වසරේ දීත් සමහරක් දෙනා තමන් රොබට් නම් බෝනික්කා අසල දී කැමරා ක්‍රියා විරහිත වීම හා ඉලෙක්ට්‍රොනික් භාණ්ඩ නිසිලෙස ක්‍රියාත්මක නොවීම වැනි අසාමාන්‍ය සිද්ධීන්වලට මුහුණ පෑ බව පවසනවා.

කවරයේ පින්තූරය- Cayobo from Key West, The Conch Republic/ paranorms.com

පිණ්ඩ විච්ඡේදනය එකළ මානසික රෝගීන් සුවපත් කිරීමට යොදාගන්නා ලද ප්‍රතිකර්මයක්. කෙසේ නමුත් ඉන් සදාකාලිකව ආබාධිත වූ ගණන සුව වූ ප්‍රමාණයට වඩා අධික යි.

තෙත්බිම් කියන්නෙ, ලෝකයේ පැවැත්මට විශාල රුකුලක් දෙන එක්තරා අංගයක්. ලොව පුරා තැනින් තැන, විවිධ ප්‍රමාණවලින් තෙත් බිම් ව්‍යාප්තව පවතිනවා. මින් සමහරක් ජෛව විවිධත්වය, ජල චක්‍රයේ පැවැත්ම වැනි හේතු ගණනාවක් නිසා ඉතාම වැදගත්යැ යි විද්‍යාඥයින් හා අනෙකුත් බලධාරීන් විසින් නම් කොට තිබෙනවා. මේ අප ඔබ වෙත ගෙන එන්නේ, ඒ අතරින් ඉදිරියෙන්ම තිබෙන තෙත්බිම් 5ක් ගැන තොරතුරු යි.

පැන්ටනාල් සැලකෙන්නේ ලොව විශාලතම තෙත්බිම ලෙස යි. මෙහි විශාලත්වය වර්ග කිලෝමීටර 187,818ක් වෙනවා. මෙහි භූමියෙන් වැඩි කොටසක් බ්‍රසීලයට අයත් වන අතර, සෙසු කොටස් බොලිවියාවට හා පැරගුවේ රාජ්‍යයට අයත් වෙනවා. මෙම තෙත්බිමෙහි ඉතා ඉහළ ජෛව විවිධත්වයක් ඇති අතර, මේ ආශ්‍රිතව කැපබාරා සතුන් හා ලතින් ඇමෙරිකාවට සීමා වූ යකරේ කේමන් නම් කිඹුලන් විශාල වශයෙන් දැකගත හැකියි. මීට අමතරව මෙහි වඳ වී යාමේ තර්ජනයට ලක් වී ඇති යෝධ ඔටර් සතුන් ද ජීවත් වෙනවා. මේ ආශ්‍රිතව ඇති තද වන වැස්ම තුළ ජගුවර් වැනි සතුන් ද ජීවත් වෙනවා.

සුන්දර්බන් නම් වගුරුබිම් පිහිටා ඇත්තේ බංග්ලාදේශයේ හා ඉන්දියාවේ බටහිර බෙංගාල ප්‍රදේශයේ යි. විශේෂයෙන් මේවා හමුවන්නේ ගංගා නම් නදිය තදාසන්නව යි. වර්ග කිලෝමීටර 1400ක ප්‍රදේශයක් වසාගෙන පැතිරී ඇති මේ තෙත්බිම් ආශ්‍රිතව ඇති වනාන්තරවල බෙංගාල කොටින්, මුවන් හා වල් ඌරන් වැනි සතුන් ජීවත් වෙනවා. මීට අමතරව කිඹුලන් ද මෙහි දැකගත හැකි යි.

හෙක්ටයාර මිලියන 2ක භූමියක් වසාගෙන පිහිටා ඇති බොට්ස්වානාවේ ඔකවැංගෝ ඩෙල්ටාවත් ඉතා සුවිශේෂී ලක්ෂණ දරන තෙත් බිමක් වෙනවා. විශේෂම කාරණයක් වන්නේ, මෙම ඩෙල්ටාව නිර්මාණය කරන ඔකවැංගෝ ගංගාව සැබවින්ම අවසන් වන්නේ කලහාරී කාන්තාරයේ නිම්නයකින් විනා මුහුදක් අභිමුඛයේ නොවීම යි. මෙලෙස කලහාරී කාන්තාරයට පැමිණෙන එහි ජලකඳෙන් විශාල ප්‍රතිශතයක් අධික වාෂ්පීභවනය නිසා වාෂ්ප වී යන අතර, සෙසු කොටස එහි ඩෙල්ටාව වටා තෙත්බිමක් නිර්මාණය කරනවා. මෙම කොටස ආශ්‍රිතව ඇති වන වැස්මෙහි අප්‍රිකානු අලින්, හිපපොටේමස් සතුන්, ජිරාෆ්, කිඹුලන්, සිංහයින්, චීටා, රයිනෝසිරස් හා සිබ්‍රාවන් වැනි සත්ත්ව විශේෂ ජීවත් වෙනවා. මොවුන් වැඩි දෙනා ග්‍රීෂ්ම කාලයෙහි ඈත පෙදෙස්වලට ආහාර සොයා සංක්‍රමණය වන අතර, ශිශිරයේ දී නැවත මෙහි පැමිණෙනවා.

ඇමෙරිකා එක්සත් ජනපදයේ, ෆ්ලොරීඩා ප්‍රාන්තයේ පිහිටා ඇති වර්ග කිලෝමීටර 10,000ක් පමණ භූමි වපසරියක පැතිරුණු එවර්ග්ලේඩ්ස් තෙත් බිම් ද ඉහල ජෛවවිවිධත්වයකට උරුමකම් කියනවා. මෙහි පක්ෂී විශේෂ 20කට වඩා වැඩි ප්‍රමාණයක් ජීවත් වන අතර, තවත් ජීවී විශේෂ සිය ගණනකට වාසස්ථාන සපයනවා. මෙහි ආහාර දාමයන්ගේ ඉහළින්ම සිටින්නේ බුරුම පිඹුරා හා ඇමෙරිකානු කිඹුලා යි.

කේරලයේ සමුද්‍රාසන්නව දාමයක් ලෙස පිහිටා ඇති මේ කළපු හා ජලාශ ආශ්‍රිතව ද විවිධාකාරයේ සතුන් හා ශාක විශේෂ ජීවත් වෙනවා. අරාබි මුහුද හා සම්බන්ධ වූ කිවුල් දිය කළපු ආශ්‍රිතව, ඒවාටම සම්බන්ධ වූ විශාල මිරිදිය ජලාශ 5ක් ඇති අතර, මේවාට කුඩා හා විශාල ගංගා 38කින් පමණ ජලය ලැබෙනවා. මේවා ආශ්‍රිතව කකුළුවන්, ගෙම්බන් හා ඉබ්බන් වැනි සතුන් සිය වාසභූමි සකස් කරගෙන තිබෙනවා. මේ ආශ්‍රිතව සංචාරක කරමාන්තය ද දියුණු මට්ටමකින් ක්‍රියාත්මක වෙනවා. විශේෂයෙන් මේ ආශ්‍රිතව බෝට්ටු මත ඉදිකරන ලද කුඩා 'පාවෙන හෝටල්', ජනප්‍රිය අංගයක් බවට පත් වී තිබෙනවා.

කවරයේ පින්තූරය- discoverafrica.com

ලෝක ඉතිහාසය පිරික්සීමේ දී රුසියාව තුළින් දාම ඝාතකයින් රාශියක් හමුවනවා. මේ අතරින් වැඩිම ලෝක අවධානයට පාත්‍ර වූ ඝාතකයෙකු ලෙස ඇලෙක්සැන්ඩර් පිචුෂ්කින් ව හඳුන්වන්නට පුළුවන්. ඔහු විසින් ඝාතනය කරන ලදැ යි තහවුරු වී ඇති මිනිස් ජීවිත ප්‍රමාණය 50කට වඩා මඳක් අඩු වුව ද, පාපොච්ඡාරණය කරමින් ඔහු පවසා ඇත්තේ, තමන් ඝාතන 61ක් සිදුකර ඇති බව යි. චෙස් පුවරුවේ ඇති එක් කොටුවකට එක් ඝාතනය බැගින් ඔහු විසින් සිදුකරන්නට ඇති බැව් සමහරෙක් හුවා දක්වන නිසා, ඔහු හට 'චෙස් පුවරු ඝාතකයා' යන අන්වර්ථ නාමයත් පටබැඳී තිබෙනවා.

ඇලෙක්සැන්ඩර් පිචුෂ්කින් උපත ලැබුවේ 1974 වසරේ අප්‍රේල් මස 9 වනදා රුසියාවේ අගනුවර වන මොස්කව් ආසන්න පෙදෙසක දී යි. ඔහු කුඩා කාලයේ ඔන්චිල්ලා පැදීමට ආශාවක් දැක්වූ අතර, එක් දිනෙක හදිසියේම ඔන්චිල්ලා පදිමින් සිටිය දී ඔන්චිල්ලාවේ අසුන් ගන්නා කොටස වැරෙන් ඔහුගේ නළල ප්‍රදේශයේ වදිනවා. මේ වන විට ඔහුගේ හිසෙහි ඉදිරි අස්ථි කොටස් එතරම් පරිණත වී නොතිබුණු අතර, මේ හේතුවෙන් ඔහුගේ මොළයේ ආවේග පාලනය, පෞරුෂය හා ගැටළු විසඳීමට අදාළ කොටස් යම් හානියකට ලක් වෙනවා. මේ අනතුර පසුකාලීනව ඔහු දාම ඝාතකයෙකු කිරීමට සමත් වූ මානසික තත්ත්වය ඇති කිරීමෙහි ලා හේතු වූ බැව් වෛද්‍යවරුන් පවසනවා.

ඇලෙක්සැන්ඩර් පිචුෂ්කින් සිය පළමු මනුෂ්‍ය ඝාතනය සිදුකරන ලද්දේ 1992 වසරේ දී යි. ඔහු කුඩා දරුවෙකු ඉහළ මාලයක ජනේලයකින් ඉවතට තල්ලු කරන්නට කටයුතු කළ අතර, එම දරුව එහි දී ලත් තුවාලවලින් මියයනවා. කෙසේ නමුත්, මෙය ඝාතනයක් ලෙස පොලිසිය සැක නොකළ අතර, කිසි ලෙසකින් පිචුෂ්කින් කෙරෙහි පොලිසියේ අවධානය යොමුවන්නේ නැහැ. පසුකාලීනව මෙම මරණය සියදිවි නසා ගැනීමක් ලෙසට තීරණය කෙරුණා.

පළමු මිනිස් ඝාතනය සිදුකළ පසු දශකයක පමණ කාලයක් තුළ ඇලෙක්සැන්ඩර් මිනිස් ඝාතනයක් සිදුකළා නම් ඒ ඉතා කලාතුරකිනුයි. කෙසේ නමුත්, පළමු මිනිස් ඝාතනය සිදුකිරීමෙන් පසු ඔහු ලත් 'ආශ්වාදයත්', එවර ඔහු පොලිසියට හසු නොවීමත් යන කාරණා කෙමෙන් කෙමෙන් තවත් මිනිස් ඝාතන කරන්නට ඔහු යොමු කරනු ලැබුවා.

2001 වසරේ දී ඇලෙක්සැන්ඩර් එක පිට එක මනුෂ්‍ය ඝාතන කිරීම ඇරඹුවා. මුල දී මේ ඝාතන සිදුකිරීමෙහි ලා ඔහු හට කිසිදු අභිප්‍රායයක් නොතිබූ අතර, ඉක්මනින්ම ඔහු යම් ඉලක්කයක් සිතින් සාදා ගත්තා. ඇලෙක්සැන්ඩර් කුඩා කාලයේ පටන් චෙස් ක්‍රීඩාවට ද කැමැත්තක් දැක්වූ අතර, අවසානයේ ඔහු තීරණය කරන්නේ. එහි වූ කොටු 64ට අනුරූපව එක් මනුෂ්‍ය ඝාතනය බැගින් ඝාතන 64ක් සිදුකළ යුතු බව යි.

ඇලෙක්සැන්ඩර් පිචුෂ්කින් ගොදුරු සොයාගැනීම සඳහා වැඩිමනක්ම භාවිතා කළේ මොස්කව් හි බිට්සෙව්ස්කි උද්‍යානය යි. මෙහි දී ඔහු විසින් ගොදුරු කරගැනීමට සුදුසුයැ යි හැඟුණු අය සමග කුළුපග වන ඔහු, අනතුරුව ඔහු හා වොඩ්කා වීදුරුවක් තොල ගෑම සඳහා පැමිණෙන ලෙස ආරාධනා කළා. අනතුරුව දැඩි ලෙස වෙරි වන තුරු ඔවුනට වොඩ්කා ලබාදෙන ඔහු, මිටියක් ආධාරයෙන් ඔවුන්ගේ හිස පිටුපසට පහර දුන්න්නා. අනතුරුව එහි දී හිසෙහි ඇති වන සිදුරු තුළට වොඩ්කා බෝතල රිංගවීම ද ඔහු විසින් සිදුකළා.

මුල දී කාත් කවුරුත් නැති වැඩිහිටි පිරිමින් ඇලෙක්සැන්ඩර්ට ගොදුරු වූ අතර, පසුකාලීනව ඔහු ගැටවරයින් හා කාන්තාවන් ද ඝාතනය කිරීම සිදුකළා. විශේෂයෙන් එක් වරම පසුපසින් පැමිණ හිසට පහර දී සිය ගොදුරු අන්දමන්ද කිරීම ඔහු වඩාත් ප්‍රිය කළ විධි ක්‍රමය වුණා.

1990 දශකයේ අග භාගය වන විට බිට්සෙව්ස්කි උද්‍යානයේ දී යමෙකු විසින් මිනිසුන් ඝාතනය කරන බවට කිහිපදෙනෙක් හටම ඉව වැටී තිබුණා. මුල දී සෑහෙන කාලයකට වරක් සිදු වූ මේ ඝාතන 2001 වසරේ පටන් නිතර නිතර සිදුවන්නට පටන් ගත් අතර, 2006 වසර වන විට දී එසේ ඝාතනය හෝ අතුරුදන් වූ ගණන 50ක් පමණ වී තිබුණා. මේ නිසා බොහෝ දෙනා එම උද්‍යානයට යාමට පවා බිය වූ අතර, මුහුණක් නැති ම්ලේච්ඡ සතෙකු විසින් මෙලෙස මිනිසුන් ගොදුරු කරගන්නා බවට කටකතාවක් ද පැතිරුණා. මේ පිළිබඳව ඉකමනින්ම යමක් කළ යුතුයැ යි මොස්කව් පොලිසිය තීරණය කළා. ඔවුන්ගේ අදහස වූයේ සංවිධානාත්මක තනි මිනිසෙකු හෝ කණ්ඩායමක් විසින් මේ ඝාතන සිදුකරන බවට යි.

ඇලෙක්සැන්ඩර් පිචුෂ්කින් දිවා කාලයේ සේවයේ නියුතුව සිටියේ සිල්ලර භාණ්ඩ විකුණන වෙළඳපොළක යි. ඔහු සාමාන්‍යයෙන් නිහඬ, එහෙත් සුහදශීලී අයෙකු බව බොහෝ දෙනා නිරීක්ෂණය කර තිබුණා. යම් යම් අමුතු හැසිරීම් තිබුණ ද, ඔහු කිසිවිටෙකත් ලේ පිපාසිතයෙකු බැව් කිසිවෙක් අනුමාන කර තිබුණේ නැහැ.

ඇලෙක්සැන්ඩර් පිචුෂ්කින් අවසන් වතාවට ගොදුරු කරගැනීමට උත්සාහ කළේ ඔහු සේවයේ නිරත වී සිටි වෙළඳපොළට පැමිණි කාන්තාවකුයි. ඔහු ඇය හට, වන මැද ඇති සිය සුරතල් සුනඛයාගේ සොහොන බැලීමට යාමට ආරාධනා කළේ කලක් තිස්සේ සුහදශීලී වීමෙන් අනතුරුව යි. මෙය ඉතා අසාමාන්‍ය ආරාධනාවක් වූ හෙයින් උක්ත කාන්තාව ඔහු පිළිබඳව සැක සිතන්නට වුණා. කෙසේ නමුත් ඇය, ඔහු හා එය බැලීමට යන්නට අවසන තීරණය කළ අතර මේ නිසා ඇය ඔහු හට ගොදුරු වුණා.

ඇලෙක්සැන්ඩර් හට අවසන් වතාවට ගොදුරු වූ කාන්තාව, ඇය හට ඇති වූ සැකය නිසාම ඇගේ මිතුරු මිතුරියන් හට සිය ගමන් පිළිබඳ දන්වා තිබුණා. මීට අමතරව ඔහුගේ දුරකථන අංකය ද ලබා දී තිබුණා. ඇලෙක්සැන්ඩර් කොටු කරගැනීමට පොලිසියට වඩාත් උපකාරී වූයේ, ඇගේ මරණය සිදු වූ දින ඇය ඇලෙක්සැන්ඩර් හා එක්ව ගමන් කරනු මාර්ගයෙහි වූ කැමරාවක සටහන්ව තිබීම යි. මේ නිසා පහසුවෙන්ම ඇගේ මරණය පිළිබඳ සැක පිට ඇලෙක්සැන්ඩර් පිචුෂ්කින් අත්අඩංගුවට ගැනුණා.

පොලිසියට හසුවීමෙන් අනතුරුව ඇලෙක්සැන්ඩර් පිචුෂ්කින් තමන් විසින් සිදුකළ ඝාතනයන් බොහොමයක් ගැන ඉතා කැමැත්තෙන් පාපොච්ඡාරණය කළා. මෙහි දී තමන් ඝාතන 61ක් සිදුකළ බවත්, තවත් තුනක් සිදුකර 'චෙස් පුවරුවේ කොටු 64' සම්පූර්ණ කිරීමට නොහැකි වීම ගැන කණගාටු වන බවත් ඔහු පැවසුවා. කෙසේ නමුත්, විටින් විට ඔහු තමන් විසින් සිදුකළ ඝාතන ප්‍රමාණය පිළිබඳව වෙනස් සංඛ්‍යාලේඛන ඉදිරිපත් කළා. විටෙක එය 48ක් වූ අතර, තවත් විටෙක ඔහු පැවසුවේ තමන්ට ගණනය කරගත නොහැකි තරම් එය විශාල බව යි. කෙසේ නමුත්, අවසානයේ ඔහු විසින් සිදුකළ ඝාතන 49ක් පිළිබඳ සාක්ෂ්‍ය හමුවුණා.

2007 වසරේ දී ඔහුට එරෙහි කෙටි නඩු විභාගයකින් පසුව ඔහු වීදුරු කුටියක සිර කිරීම සඳහා තීන්දු කෙරුණා. මානසික සංකූලතාවය පිළිබඳ සලකා බැලීමෙන් අනතුරුව ඔහු හට මරණ දඬුවම හිමි වූයේ නැහැ.

කවරයේ පින්තූරය- Sergey Shakhidzanyan/Laski Diffusion/Getty Images

ඇමෙරිකාවේ වෙසෙන කැංගරු මීයන් ජලය පානය කරන්නේ නැහැ. ඔවුන් සිය ජල අවශ්‍යතා සපුරාගැනීම සඳහා යොදාගන්නේ වෙනත්ම ක්‍රමයක්.

ඉතාලියේ පිහිටා ඇති විසූවියස් යමහල අතීතයේ දී ඉතා සක්‍රීයව පැවති බවට සාක්ෂ්‍ය හමු වී තිබෙනවා. මෙය ඉතිහාසය පුරාවට කිහිපවිටක්ම මහත් වූ දේපළ හා ජීවිත හානි සිදුකරමින් විදාරණය වූ අතර, ඉන් වඩාත්ම විශාල හානිය සිදුකරන ලදැ යි සැලකෙන්නේ ක්‍රි. ව. 79 දී යි.

ක්‍රි. ව. 79 දී සිදු වූ විසූවියස් විදාරණයෙන් නිකුත් වූ ලාවා ගංගාවන් නිසා මිනිසුන් දහස් ගණනකගේ දිවි අහිමි වූ අතර, පොම්පෙයි නගරය සම්පූර්ණයෙන්ම විනාශයට පත් වුණා. එහි විසූ ජනයා ලාවාවල ගිලී ක්ෂණයකින් දැවී, ගල් වී ගියා. කෙසේ නමුත්, මෑතක දී සිදුකරන ලද පර්යේෂණ කිහිපයකින් පෙනී ගොස් ඇත්තේ සැබවින්ම එහි දී සිදු වූ විනාශය පෙර සිතුවාටත් වඩා වැඩි බව යි. විශේෂයෙන්ම, විසූවියස් යමහලෙහි ලාවා ඍජුව පතිත නොවූ පෙදෙස්වලත් මිනිසුන් මේ නිසා මියගොස් ඇති බැව් හෙළි වී තිබෙනවා. ඒ ඉතාමත් අසාමාන්‍ය ආකාරයකට යි. සරලවම සඳහන් කළහොත් රුධිරය 'නටා', එහි ප්‍රතිඵලයක් ලෙස හිස්කබල් පුපුරා යාමෙනුයි.

ඉතාලියේ, නේපල්ස් හි ෆ්‍රෙඩෙරිකෝ විශ්වවිද්‍යාලයීය රෝහලේ පර්යේෂක කණ්ඩායමක් විසින් තමන් සොයා ගත් දත්ත අනුව එම විසූවියස් විදාරණයේ ගොදුරු පිළිබඳව නව අර්ථකථනය ලබා දී තිබෙනවා. එනම් ඉන් සමහරක් මියගොස් ඇත්තේ හාත්පස ඇති වූ අධික උණුසුම හේතුවෙන්, ඔවුන්ගේ ශරීරවල රුධිරය උණු වී නටන්නට පටන්ගෙන හිස්කබල පුපුරා යාමෙන් බව ඔවුන් පවසනවා.

විසූවියස් විදාරණයේ දී නිකුත් වූ අළු, වායු හා ගල් කැබලි සැතපුම් 21ක් තරම් දුරකට විහිදී ගොස් තිබෙනවා. ඉන් අනතුරුව උණුසුම් ලාවා නිකුත් වී ඇති අතර ඒවා තදාසන්න නගර වන ඔප්ලොන්ටිස්, පොම්පෙයි සහ හර්ක්‍යුලේනියම් නගර ඔස්සේ ගලා ගොස් තිබෙනවා. මෙහි වූ ජනයා හට නිසි ලෙස එම පෙදෙස්වලින් ඉවත් වන්නට නොහැකි වූ අතර, ඔවුන් හට අවසානයේ ඉතා කුරුරු ඉරණමකට ගොදුරු වන්නට සිදුවුණා. කෙසේ නමුත්, බොහෝ දෙනා අනාදිමත් කාලයක සිට විවාදයට බඳුන් කළ කාරණයක් වූයේ සැබවින්ම ඔවුන් හට එම පෙදෙස්වලින් ඉවත් වන්නට නොහැකි වූයේ මන්ද යන්න යි. යමහලෙන් දුමාරය හා ගල් කැබලි නිකුත් වන්නට පටන් ගත් විට ඔවුනට උක්ත පෙදෙස් හැර දා යන්නට 'වේලාව මදි වූ' බැව් පිළිගත නොහැකි බව ඔවුන් ගෙනහැර පෑ කාරණයක් වුණා. මේ ඔස්සේ පර්යේෂණ සිදුකළ දැන් වන විට අවබෝධ කරගෙන ඇත්තේ උක්ත මිනිසුන් සමහරකගේ ඉරණම විසඳී තිබුණේ, ලාවා ගලා එන්නට පෙරම බව යි.

විසූවියස් යමහල් ද්වාරයෙහි සිට සැතපුම් 4ක් පමණ දුරින් පිහිටා තිබූ හර්ක්‍යුලේනියම් නගරයේ ජීවත්ව සිටි 300 දෙනෙකු යමහල් විදාරණයෙන් ආරක්ෂා වෙනු වස්, එහි වෙරළෙහි පිහිටා තිබූ ආරක්ෂිත බංකරයක වැනි යමකට එක්රොක් වී ඇති අතර, ඔවුන් සියලු දෙනාම යමහල් විදාරණයත් සමග මියගොස් තිබෙනවා. ඉන් අනතුරුව ඔවුන්ගේ සිරුරු මෙම කුටියේ වසර ගණනාවක් තිස්සේ සිර වී තිබී ඇති අතර, 1980 දශකයේ දී විද්‍යාඥයින් විසින් සොයාගනු ලැබ තිබෙන්නේ අඩි ගණනාවක් උස යමහල් අළු තට්ටුවකට යට වී තිබිය දී යි.

උක්ත ශරීරවල හිස්කබල් පරීක්ෂාවට බඳුන් කිරීමේ දී ඔවුනට ඒවායේ ඇතුළු පැත්තේ තිබී රතු-කළු පැහැ අවශේෂයක් හමු වී තිබෙනවා. මෙම අවශේෂය අවට වූ අළුවලට ද මුසු වී තිබුණා. පර්යේෂණවලින් සොයා ගැනුණේ මේ අද්භූත අවශේෂය යකඩ හා යකඩ ඔසයිඩ අන්තර්ගත එකක් බව යි. මේ අනුව සොයා ගැනුණේ මේ වෙනකක් නොව මිනිස් රුධිරය බව යි.

යමහල් විදාරණයත් සමග එක්වරම ඇති වූ උණුසුමෙන් මිනිස් ශරීරවල රුධිරය උණු වී නටන්නට පටන් ගෙන ඒ හේතුවෙන් හිස්කබල තුළ පීඩනය වැඩි වී, අවසානයේ එය පුපුරා ඉවතට විසිරී ගොස් ඇති බැව් උක්ත සොයාගැනීමෙන් ගම්‍ය වන බැව් මේ පිළිබඳ පර්යේෂණ කරන කණ්ඩායම පවසනවා. මේ නිසා ඔවුන් ක්ෂණික මරණයකට ගොදුරු වන්නට ඇතැ යි සැලකෙනවා.

යමහල් අළු හාත්පස පැතිරුණු විට උක්ත කුටීරය උණුසුම් වන්නට ඇති බවත්, එහි උෂ්ණත්වය සෙල්සියස් අංශක 500 ඉක්මවන්නට ඇති බවත් අනුමාන කෙරෙන අතර, මේ නිසා එහි සියලු දෙනාගේම රුධිරය නටා, මිනිත්තු කිහිපයක් තුළ හිස් පුපුරා යන්නට ඇති බවට සැලකෙනවා. මෙය තහවුරු කරමින් කැණීම්වලින් හමු වූ හිස්කබල කිහිපයකම, විශාල කඩතොලු හා සිදුරු පිහිටා තිබුණා.

පොම්පෙයි නුවර පිහිටා තිබී ඇත්තේ විසූවියස් යමහල් ද්වාරයෙන් සැතපුම් 6ක් පමණ ඈතට වන්නට යි. මෙම නුවරට යමහල් විදාරණය සමග දැනුණු උණුසුම හර්ක්‍යුලේනියම් නුවරට වඩා අඩු වන්නට ඇති බවට සැලකෙනවා. මෙම පෙදෙසට උපරිම වශයෙන් සෙල්සියස් අංශක 250-300ත් අතර උණුසුමක් දැනෙන්නට ඇති බවට සැලකෙන අතර, මේ නිසා ඔවුන් ද ක්ෂණික මරණයකට ලක් වන්නට ඇති බවට සැලකෙනවා. කෙසේ නමුත්, මේ උෂ්ණත්වය මිනිස් සිරුරක රුධිරය නැටීමට තරම් ප්‍රමාණවත් නොවන නිසා ඔවුන් බොහෝ දෙනා සිය හර්ක්‍යුලේනියම් අසල්වැසියන් මුහුණදුන් අතිභයංකර අත්දැකීමට මුහුණදෙන්නට නැති බැව් අනුමාන කෙරෙනවා.

විද්‍යාඥයින් ගෙනහැර පාන මතවාදය සත්‍ය නම් මෙය වර්තමානයට හා අනාගතයට ද දල්වන ලද රතු එළියක් වෙනවා. විසූවියස් යමහල තවමත් සක්‍රීය මට්ටමෙහි පැවතීම ඊට හේතුව යි. භූගර්භ විද්‍යාඥයින් පවසන අන්දමට විසූවියස් යමහල වසර 2,000කට වතාවක් අතිප්‍රබල ලෙස විදාරණය වෙනවා. මෙහි අවසන් ප්‍රබල විදාරණය සිදු වී දැන් වසර 2,000ක් පමණ ගෙවී ගොස් තිබෙනවා. මේ නිසා නුදුරු අනාගතයේ දී එය ක්‍රි. ව. 79 දී මෙන් විදාරණය නොවනු ඇතැ යි කිව හැක්කේ කාට ද?

කවරයේ පින්තූරය- Fotonews/ Splash News/ Renna

ඇන්ටාක්ටිකාවේ එම්පරර් පෙන්ගුයින් මව්පියන් ඉතා අපූර්ව ලෙස සිය පැටවුන් ඇතිදැඩි කරනවා. මව ආහාර සොයාගෙන එද්දී බිජුව රකින්නේ පියා යි.

ශ්‍රී ලංකාවේ බොහෝ දෙනා භාවිතයට ගන්නා ලුණු හම්බන්තොට වැනි ප්‍රදේශයන් හි ඇති ලේවාවල, මුහුදු ජලය, සුර්ය රශ්මිය උපයෝගී කරගෙන වාෂ්ප කර සාදන ලද ලුණු වෙනවා. කෙසේ නමුත්, ලොව සමහර රටවල වැඩිමනක්ම භාවිතා කෙරෙන්නේ ආකරවලින් ලබාගන්නා ලුණු යි. මෙම ආකර සමහරක් ඉතා විශාල යි.

කැනඩාවේ සිෆ්ටෝ ලුණු ආකරය ලොව විශාලතම ලුණු ආකරය ලෙස හඳුනාගෙන තිබෙනවා. මෙය පිහිටා ඇත්තේ ඔන්ටාරියෝ හි යි. මෙය හ්‍යුරන් විලෙහි පතුලට යටින්, භූමි මට්ටමේ සිට අඩි 1800ක් ගැඹුරින් පිහිටා තිබෙනවා. මෙහි ඇති ලුණු මීට වසර මිලියන 400කට පමණ පෙර පංච මහා විල් පිහිටා ඇති නිම්නයේ එකල පිහිටි සාගරයකින් ප්‍රතිඵල වන්නට ඇති බවට මත පළ වී තිබෙනවා. මෙම ආකරයෙහි නිෂ්පාදන කටයුතු ආරම්භ වී ඇත්තේ 1959 වසරේ දී යි. මින් කැණෙන ලුණුවලින් බහුතරය භාවිතා වන්නේ කැනඩාව හා අමෙරිකාවේ ශීත ඍතුවේ දී එක්කාසු වන හිම හා අයිස් දිය කරලීමට යි.

මෙම ලුණු ආකරයට ඉතා දීර්ඝ ඉතිහාසයක් තිබෙනවා. මෙය සොයාගෙන ඇත්තේ ක්‍රි.පූ 326 දී පමණ මහා ඇලෙක්සැන්ඩර් විසින්යැ යි සැලකෙනවා. ඛෙව්රා ලුණු ආකරය වර්තමානය වන විට සැලකෙන්නේ ලොව දෙවනුවට විශාලතම ලුණු ආකරය ලෙස යි. මෙමඟින් වසරකට ලුණු ටොන් 325,000ක් පමණ නිපදවෙනවා. ලුණු ටොන් මිලියන 220ක් පමණ ප්‍රමාණයක් මින් ඉවතට ගත හැකි මට්ටමක ඇති බවට ගණන් බලා තිබෙනවා. කෙසේනමුත්, මෙහි අඩංගු සම්පූර්ණ ලුණු ප්‍රමාණය ටොන් බිලියන 7කට ආසන්න බවට සැලකෙනවා. මෙම ආකරය පිහිටා ඇත්තේ භූමි මට්ටමින් අඩි 748ක් ගැඹුරෙනුයි.

ප්‍රහොවා ලුණු ආකරය සැලකෙන්නේ යුරෝපයෙහි ඇති විශාලතම ලුණු ආකරය ලෙස යි. මේ වන මින් නිපදවෙන ලුණු සාමාන්‍ය භාවිතය සඳහා ගැනෙන්නේ නැති අතර, බහුල වශයෙන් යොදා ගැනෙන්නේ වෛද්‍ය ක්ෂේත්‍රයට අදාළ කටයුතු සඳහා යි. මෙම ආකරය ආශ්‍රිතව ලුණු කඳු ගොඩගැසී තිබෙන අතර, මින් සමහරක් මීටර 55ක් තරම් උස් වෙනවා.

චිලියේ පිහිටා ඇති මෙම ලුණු ස්ථරය උස් කඳු හා යමහල්වලින් වට වී තිබෙනවා. මෙමඟින් වැඩිමනක්ම උකහාගන්නේ ලිතියම් හා බෝරෝන් ලවණ යි. ලිතියම් ජංගම දුරකථන බැටරි වැනි දේ නිපදවීම සඳහා භාවිතා කෙරෙනවා. මෙය සැලකෙන්නේ ලොව විශාලතම මෙන්ම වඩාත් සංශුද්ධ ලිතියම් ප්‍රභවය ලෙස යි.

පෝලන්තයේ වීලිස්කා ලුණු ආකරය ලෝක උරුමයක් ලෙස නම් කර තිබෙන අතර, පෝලන්තයේ ජාතික වස්තුවක් ලෙස සැලකෙනවා. මෙය වර්තමනය වන විට ක්‍රියාකාරී මට්ටමේ නොමැති අතර, සංචාරක ස්ථානයක් ලෙස ලොව පුරා ප්‍රසිද්ධියට පත්ව තිබෙනවා. මයොසීන යුගයේ හෙවත් මීට වසර මිලියන 13.6කට පෙර මෙහි ඇති ලුණු නිපදවී තිබෙන බවට සැලකෙන අතර, ඒවා ළා අළු පැහැයෙන් යුක්ත යි. මේ ආකරය 12 වන සියවසේ දී හඳුනාගෙන ඇති අතර, 13 වන සියවසේ සිට 1996 වසර දක්වා දීර්ඝ කාලයක් ක්‍රියාකාරී මට්ටමෙහි පැවතී තිබෙනවා.

කවරයේ පින්තූරය- seekrakow.com

මීට වසර 4,500කට පමණ පෙර මිසර ශිෂ්ටාචාරය පැවති සමයේ ඉදිකරන ලද ගීසා හි යෝධ පිරමීඩ, හුදු සොහොන් ගෙවල්වලට වඩා වැඩි වටිනාකමක් හා අර්ථයක් ඇති ඒවා බවට වසර ගණනාවක් තිස්සේ ඉතිහාසඥයින් තර්ක කරනවා. විශේෂයෙන් මේවායේ ඇඳි රූ සටහන් හා අක්ෂර වැනි දේ එකල ඊජිප්තු ජනසමාජයේ කෘෂිකාර්මික, නාගරික හා ආගමික ඇවතුම් පැවතුම් පරිශීලනය කිරීම සඳහා වූ හොඳම ප්‍රභවයන් සේ සැලකෙනවා.

පිරමීඩ පිළිබඳව පර්යේෂණ සිදුකිරීම ආරම්භ කළ දා පටන් ඉතිහාසඥයින් හට නිසි පිළිතුරක් සොයාගැනීමට නොහැකි වූ කාරණාවක් වන්නේ ඒවා ඉදිකළේ කෙසේ ද යන්න යි. විශේෂයෙන් නවීන විද්‍යාව හා තාක්ෂණය නොමැති සමයක මේ සා සුවිශාල නිර්මාණයන් මෙතරම් අත්‍යාලංකාර හා සුහුරු ලෙස, වැලි පොළොවක ඉදිකිරීම හුදු විශ්මකර්ම ක්‍රියාවකැ යි ඔවුන් තර්ක කරනවා. කෙසේ නමුත්, මෑතක දී කරන ලද පර්යේෂණ කිහිපයක ප්‍රතිඵලයක් ලෙස අවසානයේ ඒවා ඉදිකළ ක්‍රමවේදයන් පිළිබඳව විශ්වාසනීය නිගමනයක් කිරීමට හැකි වී තිබෙනවා.

මීට වසර 4,500කට ඉහත අතීතය සැලකීමේ දී වර්තමානයේ ඉදිකිරීම් සඳහා යොදාගන්නා බොහෝ ආයිතම සොයාගෙන තිබුණේ නැහැ. විශේෂයෙන් එකල ඊජිප්තු ජනයා අවම වශයෙන් රෝදයවත් සොයාගෙන තිබුණේ නැහැ. මේ නිසා එකක් ටොන් 90 දක්වා බරකින් යුක්ත වූ විශාල ගල් කැබලි තැනකින් තැනකට ප්‍රවාහනය කළේ කෙසේදැ යි විද්‍යාඥයින් නිරුත්තර කළ කාරණයක් වුණා. එමෙන්ම කප්පිය ද සොයාගෙන නොතිබූ නිසා මේවා ඉහළට ගෙන ගියේ කෙසේදැ යි යන්නත් විශාල ගැටළුවක් වුණා. එමෙන්ම ඔවුන් හට සවල වැනි යකඩ උපකරණ තිබුණෙත් නැහැ.

උක්ත සියලු අභියෝගතා මධ්‍යයේ තැනුණු ගීසා පිරමීඩ අඩි සිය ගණනක් උස් වන අතර, විශාල භූමි වපසරියක පැතිරී තිබෙනවා. මේවා අතුරින් විශාලතම පිරමීඩය වන කුෆු, ක්‍රි.පූ 2550 දී ඉදිව ඇති අතර අඩි 481ක උසකින් යුක්ත යි. විශේෂම කාරණාව වන්නේ මේ පිරමිඩ වසර දහස් ගණනක් තිස්සේ ඇති වූ වැලි කුණාටු සහ යුධමය තත්ත්වයන් මධ්‍යයේ වුව ද, අද වන තුරු නිරුපද්‍රිතව පැවතීම යි. එමෙන්ම මේවා ඉදිකිරීමේ දී අවසන් අඟල දක්වා නිවැරදි මිනුම් සහිතව ඉදිකර තිබීමත් සැබවින්ම විශ්මය දනවනසුලු යි. තවද, මේ පිරමීඩ තැනීම සඳහා යොදාගෙන තිබෙන අමුද්‍රව්‍ය එම ස්ථානවලට රැගෙන විත් ඇත්තේ සැතපුම් 500කටත් වඩා දුරින් පිහිටි ස්ථානවලින් වීම එම තත්ත්වය තවත් තීව්‍ර කරන්නක්.

පිරමීඩ තැනීම සඳහා ටොන් ගණන් බර විශාල ගල් කුට්ටි වැනි දේ සැතපුම් සිය ගණනක් දුර රැගෙන ආවේ කෙසේ ද යැයි පිළිබඳව අතීතයේ පටන් විද්‍යාඥයින් අතර විවාද හටගත්තා. සමහරෙක් පැවසුවේ, ඉපැරණි ඊජිප්තු ජනයා මේ ගල් කුට්ටි කාන්තාරය ඔස්සේ පෙරලාගෙන එන්නට ඇති බව යි.

රෝදය භාවිතාවට ගෙන නොතිබුණ ද තවත් සමහරෙක් තර්ක කරන්නේ, පැරණි ඊජිප්තු ජනයා කෙසේ හෝ මේ ගල් කැබලි යටට සිලින්ඩරාකාර රුක් කඳන් දමා ඒවා තල්ලු කරමින් මේ සා දුරක් ගෙන එන්නට ඇති බව යි. කෙසේ නමුත්, මෙවැනි ගල් කුට්ටි ලක්ෂ ගණනක් එලෙස රැගෙන ඒම ප්‍රායෝගිකත්වයෙන් ඔබ්බට ගිය එකක් බැව් බොහෝ දෙනා පවසනවා. තවද, ඊජිප්තු වැසියන් සාමාන්‍යයෙන් තමන් සිදුකළ බොහෝ දේ පිරමීඩවල රූපානුසාරයෙන් දක්වා ඇති අතර, එහි මෙවැන්නක් සඳහන්ව නොතිබීම නිසා එය ඒ ආකාරයෙන් සිදුවන්නට නැති බැව් වඩාත් තහවුරු වන බව ඔවුන්ගේ මතය යි.

ගල් කුට්ටි පිරමීඩවල ඉහළ ඉදිකිරීම් සිදුකිරීම සඳහා ඉහළට යැවූ ආකාරය පිළිබඳවත් මත කිහිපයක් පළ වී තිබෙනවා. මින් වඩාත් කියැවෙන මතය වන්නේ ගල්වලින්ම සෑදූ සැකිලි ඔස්සේ පියවරෙන් පියවර එම ගල් කුට්ටි ඉහළට ගන්නට ඇති බව යි. එමෙන්ම එම සැකිලි පිරමීඩවල ඇතුළු බිත්ති හසුවන සේ තනා තිබෙන්නට ඇති බවත් සමහරු පවසනවා. කෙසේ නමුත්, මේ මත කිසිවක් තහවුරු වන පරිදි වූ තදබල සාක්ෂි කිසිවක් අද වන තුරුත් හමු වී නැහැ.

වර්තමානය වන විට ඉදිරිපත්ව ඇති නව මත දෙකක් පෙර මතවලට වඩා සැබෑවටම සිදුවූවා වීමට වැඩි සම්භාවිතාක් ඇති බැව් පසුගිය දා ප්‍රකාශ වුණා. මින් පළමු මතය ගෙනැවිත් ඇත්තේ නෙදර්ලන්ත විද්‍යාඥ කණ්ඩායමක් විසිනු‍යි. ඔවුන් පවසන පරිදි ඊජිප්තු ජාතිකයින් විශාල ගල් කුට්ටි කාන්තාරය ඔස්සේ ගෙනවුත් තිබෙන්නේ වැලි මතට ජලය යොදා, එහි ඝර්ෂණය අවම කර ඒ මත තල්ලු කිරීමෙනුයි. මෙය තරල ගති විද්‍යාවට අනුව ඇත්තෙන්ම සිදුකළ හැකි යමක් බවට ඔප්පු වී තිබෙනවා. කාන්තාරයේ සියුම් වැලි මතට ජලය යෙදූ පසු ඒවා එකිනෙක ඇලී ඝර්ෂණය අවම වීම සිදුවෙනවා. එවිට ගල් කුට්ටි පහසුවෙන් ලිස්සා යාම සිදුවෙනවා.

උක්ත මතයම ඉදිරියට ගෙනයමින් විද්‍යාඥ මාක් ලේනර් පසුගිය දා නවතම මතයක් ඉදිරිපත් කළා. එම මතය වඩාත් ප්‍රායෝගිකයැ යි බොහෝ විද්වතුන් මේ වන විට පිළිගෙන තිබෙනවා. ඔහුගේ මතයට අනුව ඇත්තෙන්ම වර්තමානයේ කාන්තාරයෙන් වට වී තිබුණ ද, අතීතයේ ගීසා අවට ප්‍රදේශය නයිල් ගඟේ පිටාර තැන්නක් ලෙස පැවතී තිබෙනවා. මේ අනුව නයිල් නදිය ඔස්සේ බෝට්ටු වැනි දේ යොදාගෙන විශාල ගල් කුට්ටි ගීසා වෙත ගෙන එන්නට ඇති බවත්, ඉතිරි සුළු දුර භූමියා ජලයෙන් තෙමා, ඒවා තල්ලු කරගෙන එන්නට ඇති බවත් ඔහු මත පල කරනවා. මෙය වඩාත් තහවුරු කරමින් ගීසා පිරමීඩ තදාසන්න පෙදෙසකින් ජැටියක්යැ යි සැක කළ හැකි භූ ස්කන්ධයක් ද හමු වී තිබෙනවා. මෙවැනි ඉදිකිරීම් බොහොමයක් කාලයේ වැලි තලාවෙන් වැසී ඇතැ යි ඔහු පවසනවා.

2013 වසරේ දී පියරේ ටැලට් නම් වූ ඉතිහාසඥයෙක් තමන්ට අහම්බෙන් ලැබුණු ඉපැරණි ඊජිප්තු පැපිරස් පත්‍රිකාවක් වූ තොරතුරු පරිවර්තනය කරනු ලැබුවා. මෙහි දැක්වුණේ; ගීසා පිරමීඩ සමයේ නයිල් නදියේ සිට එම පිරමීඩ ඇති පරිශ්‍රය දක්වා ඇළ මාර්ග තනා, මොනවා හෝ 'අමුද්‍රව්‍යයක්' නැව් මඟින් ඒ වෙත ප්‍රවාහනය කර ඇති බව යි. විශේෂයෙන් එහි එම කර්තව්‍ය සිදුකළ සමාගමක් වැනි යමක් ගැන සටහන් ව තිබුණා. මෙම පැපිරස් පත්‍රිකාව ලියා තිබුණේ, ටුරා සිට ගීසා දක්වා විශාල හිරිගල් කුට්ටි කිහිපයක් ගෙන ගිය වෙළෙන්දෙකු විසිනු යි. මේ අනුව ටැලට් හා ලේනර් යන දෙදෙනාගේම කියමන් සෑහෙන පමණින් සත්‍ය බවට ඔප්පු වීම සිදුවුණා.

මාක් ලේනර් විසින් පසුකාලීනව සිදුකළ තවත් ගවේෂණයකින් ගීසා පිරමීඩ ඉදිකිරීමට මානව ශ්‍රමය යොදාගත් ආකාර පිළිබඳවත් නව සාක්ෂ්‍ය ලැබුණා. මුල දී විශ්වාස කළේ, මේවා වහල් සේවයේ යොදවන ලද මිනිසුන්ගේ ලේ කඳුළු මතින් ඉදිවන්නට ඇති බව යි. කෙසේ නමුත්, උක්ත සාක්ෂ්‍ය අනුව හෙළි වී තිබෙන්නේ බොහෝ විට මේවා ඉදිකරන ලද්දේ එම කර්තව්‍යයෙහි නිපුණතාවය ලද මිනිසුන් විසින් බව යි. ඔහු විසින් මෑතක දී ගීසා පිරමීඩ අවට පෙදෙස්වලින් ගව අස්ථි වැනි සත්ත්ව අවශේෂ රාශියක් සොයාගනු ලැබුණා. මේ අනුව මෙම පිරමීඩ ඉදිකළ මිනිසුන් එම සත්ත්වයින් ආහාරයට ගන්නට ඇතැයි ඔහු මත පළ කරනවා. එමෙන්ම ඔවුන් සිය නිවෙස් මේ ආශ්‍රිතව ඉදිකරගෙන සිට තිබෙනවා. කැණීම්වලින් හමු වූ නිවෙස් වැනි දේ සෑහෙන තරමට සුවපහසුව ඉදිකර තිබූ බවට පෙනී යන නිසා, වහලුන් යොදා මේවා ඉදිකළායැ යි පැවසෙන මතය කෙමෙන් කෙමෙන් සාවද්‍ය වෙමින් පවතිනවා. එමෙන්ම අවටින් හමු වූ සුසානභූමි කිහිපයක්ම ගෞරවාන්විතව ඉදිකර තිබීම මෙ මතය වඩාත් තෘප්ත කරනවා. ගීසා පිරමීඩ අවට අද වන විටත් සිදුවන ගවේෂණ කටයුතු නිසා දිනෙන් දින එහි ඉතිහාසය නැවත ලියැවෙනවා.

හොලිවුඩ් සිනමාව අධ්‍යයනය කිරීමේ දී, බොක්ස් ඔෆිස් වාර්තා බිඳ හෙළූ චිත්‍රපට එකකට වඩා අධ්‍යක්ෂණය කළ අධ්‍යක්ෂකවරුන් කිහිපදෙනෙක්ම අපට හමුවෙනවා. මේ අතුරින් ජේම්ස් කැමරන් හට හිමි වන්නේ සුවිශේෂී ස්ථානයක්. විශේෂයෙන් 20 වන සියවස අග භාගයේ හා 21 වන සියවස මුල් භාගයේ හොලිවුඩයේ වඩාත් සාර්ථකම සිනමා අධ්‍යක්ෂකවරුන් අතලොස්ස අතර ඔහු ඉදිරියෙන්ම සිටිනවා.

ජේම්ස් කැමරන් විසින් අධ්‍යක්ෂණය කරන ලද වඩාත් සාර්ථක සිනමා නිර්මාණ ලෙස ද ටර්මිනේටර්, ඒලියන්ස්, ඇවටාර් හා ටයිටැනික් සැලකෙනවා. මින් පළමු ත්‍රිත්වය හුදු විද්‍යා රබන්ධ වන අතර, කුඩා කාලයේ සිට විද්‍යා ප්‍රබන්ධවලට දැක්වූ ලැදියාව නිසා ඔහු මේවා නිපදවනු ලැබුවා. ඔහුගේ වඩාත් සාර්ථක නිර්මාණය ලෙස සැලකෙන ටයිටැනික් 1997 වසරේ දී ලොව ඇමෙරිකානු ඩොලර් බිලියනයක ආදායමක් ඉපැයූ ප්‍රථම සිනමාපටය බවට පත් වූ අතර, මෙය ඇකඩමි සම්මාන 14කටත් නිර්දේශ වුණා. අවසානයේ ඔහුට හොඳම අධ්‍යක්ෂණය, හොඳම සිනමා සංස්කරණය හා හොඳම සිනමාපටය සඳහා වූ ඔස්කාර් සම්මාන ත්‍රිත්වය ටයිටැනික් වෙනුවෙන් ලැබුණා.

ජේම්ස් ෆ්‍රැන්සිස් කැමරන් උපත ලබන්නේ 1954 වසරේ අගෝස්තු මස 16 වනදා කැනඩාවේ ඔන්ටාරියෝ ප්‍රාන්තයේ දී යි. කුඩා කාලයේ පටන් විද්‍යාව කෙරෙහි ඔහුගේ සිත යොමු වූ අතර, හොඳින් මූලික අධ්‍යාපනය හදාරා කැලිෆෝනියා ප්‍රාන්ත විශ්වවිද්‍යාලයට ඇතුළු වන්නේ භෞතික විද්‍යාව ඔස්සේ වැඩිදුර අධ්‍යාපනය හැදෑරීමට යි. කෙසේ නමුත්, එහි දී කෙමෙන් කෙමෙන් ඔහුගේ අවධානය සිනමාව කෙරෙහි ඇදී ගියා. ට්‍රක් රථ රියැදුරෙකු ලෙස සේවය කරමින් එදිනෙදා ජීවිතයට අදාළ මුදල් ඉපැයූ ඔහු, ඉඩක් ලද සෑම විටකම පාහේ සිනමාව පිළිබඳ හැදෑරූ අතර, සිනමා කටයුතුවලටත් හැකි පමණින් සම්බන්ධ වුණා.

1978 වසරේ දී කැමරන් සිය පළමු කෙටි චිත්‍රපටය නිපදවනවා. සෙනොජෙනෙසිස් නම් වූ එය විද්‍යා ප්‍රබන්ධයක් වුණා. මේ කෙටි චිත්‍රපටය හොඳ තත්ත්වයේ තිබූ අතර, මේ නිසා ඔහුට රොජර් කෝමන් නම් අධ්‍යක්ෂකවරයාට අයත් 'නිව් වර්ල්ඩ් පික්චර්ස්' නම් සිනමා නිෂ්පාදන ආයතනය හා සම්බන්ධ වීමට ලැබෙනවා. මෙහි දී ඔහු සිනමාව ආශ්‍රිත රැකියාවන් රාශියක නිරත වන අතර, සිනමා කරමාන්තයේ බොහෝ තැන් පිළිබඳව පෘථුල ප්‍රායෝගික ඥාණයක් ලබා ගන්නවා. බැට්ල් බියෝන්ඩ් ස්ටාර්ස් (1980) චිත්‍රපටයේ කලා අධ්‍යක්ෂකවරයෙකු ලෙස කටයුතු කළ ඔහු, 1981 වසරේ නිපැයුණු 'පිරන්හා 2' චිත්‍රපටය අධ්‍යක්ෂණය කිරීමේ වරම් ලබනවා.

1984 වසර ජේම්ස් කැමරන්ගේ දිවියේ ස්වර්ණමය වසරක් වුණා. ඒ එම වසරේ දී ඔහු, ද ටර්මිනේටර් නමින් අධ්‍යක්ෂණය කරන ලද විද්‍යා ප්‍රබන්ධය ලොව ප්‍රසිද්ධ වීම යි. ආනෝල්ඩ් ස්වාසනෙගර් ප්‍රධාන චරිතය නිරූපණය කළ මෙම චිත්‍රපටයේ දැක්වුණේ අනාගතයෙන් පැමිණෙන රෝබෝවරයෙකු වර්තමානයට පැමිණ ලෝකයේ බලය තහවුරු කරගන්නට උත්සාහ දරන ආකාරය යි. මෙය ආර්ථික අතින් අතිසාර්ථක වූ අතර, මේ හේතුව නිසාම ඔහුට ඒලියන්ස් (1986) නම් විද්‍යා ප්‍රබන්ධයේ අධ්‍යක්ෂණ කාර්යය පැවරෙනවා. මෙය ඇකඩමි සමාන කිහිපයකටම නිර්දේශ වුණා.

1989 වසරේ දී තිරගත වූ 'ද ඇබිස්' නම් චිත්‍රපටය එතරම් සාර්ථක නොවූ අතර, ඔහු හට ආර්ථික අපහසුතා ගෙන ආවා. කෙසේ නමුත්, නිර්මාණාත්මක අතින් එය හොඳ තත්ත්වයක තිබූ අතර එහි දෘෂ්‍ය ප්‍රයෝග හේතුවෙන් ඇකඩමි සම්මානයක් පවා ලැබුවා. 1991 වසරේ දී ඔහු පොයින්ට් බ්‍රේක් නිපැයූ අතර, එයටත් හිමි වූයේ මිශ්‍ර ප්‍රතිචාර යි.

ජේම්ස් කැමරන් හට දෙවන වතාවට වාසනාව ළඟා කර දුන්නේ 'ටර්මිනේටර් 2 - ද ජජ්මන්ට් ඩේ' සිනමාපටය යි. මෙමඟින් ඔහු ඇමෙරිකානු ඩොලර් මිලියන 200ක ආදායමක් ඉපැයූ අතර, මෙම චිත්‍රපටයේ දෘෂ්‍ය ප්‍රයෝග පිළිබඳව බොහෝ දෙනාගෙන් ඉහළ ඇගයීමක් ලැබුණා.

1994 වසරේ දී ජේම්ස් කැමරන් විසින් අධ්‍යක්ෂණය කළ 'ටෲ ලයිස්' බොක්ස් ඔෆිස් වාර්තා බිඳ හෙළූ චිත්‍රපටයක් වූ අතර, එය ඇමෙරිකානු ඩොලර් මිලියන 378ක ආදායමක් ඉපැයූවා. මින් ධෛර්යයට පත් වූ කැමරන්, මීළඟට අත තබන්නේ ඔහුගේ ස්වර්ණමය නිර්මාණය ලෙස සැලකෙන 'ටයිටැනික්' චිත්‍රපටයට යි. සත්‍ය සිද්ධියක් ඔස්සේ ගොඩනැගුණු ප්‍රබන්ධ කතාවක් වන ට‍යිටැනික් හි ප්‍රධාන චරිත ද්විත්වය ලියනාඩෝ ඩිකැප්‍රියෝ හා කේට් වින්ස්ලට් වෙනුවෙන් වෙන් වූ අතර, විශාල වියදමක් තනා කළ චිත්‍රපටයක් වුණා. මෙයට වියදම් වූ මුළු මුදල ඇමෙරිකානු ඩොලර් මිලියන 200ක්. මෙය රූගත කෙරුණේ බාධක මධ්‍යයේ යි. මේ නිසා එය එතරම් සාර්ථක නොවෙතැ යි සමහරෙක් සිතුවා. කෙසේ නමුත්, එම මතයන් පුස්සක් කරමින් එය ඇමෙරිකානු ඩොලර් බිලියනය ඉක්මවූ ආදායමක් ලැබූ අතර, ඇකඩමි සම්මාන උළෙල අරක් ගන්නට සමත් වුණා. මේත් සමග කැමරන් සිය වෘත්තීය දිවියේ ඉහළම හිණිපෙත්තට ළඟා වුණා. ටයිටැනික් උන්මාදය ලොව පුරා පැතිරී ගිය අතර, ඉන් ඔද වැඩුණු ඔහු, පසුකාලීනවත් එම නෞකාව හා සබැඳි වාර්තා වැඩසටහන් කිහිපයක්ම සිදුකළා.

ටයිටැනික් නිපදවා දශකයකට පමණ පසු, එනම් 2009 වසරේ දී නැවතත් ජේම්ස් කැමරන් පිළිබඳව ලොව පුරා කතා බහ වෙන්නට පටන් ගත්තා. ඒ, ඔහු විසින් අධ්‍යක්ෂණය කළ 'ඇවටාර්' සිනමාපටය හේතුවෙනුයි. ඇමෙරිකානු හමුදා සහ වෙනත් ග්‍රහලොවක ජීවීන් අතර ඇති වන සටනක් පිළිබඳව කියැවෙන මේ කථාංගයේ දී ඔහු සිය දෘෂ්‍ය ප්‍රයෝග හැකියාව මොනවට යොදාගෙන තිබුණා.

ඉක්මණින්ම ආදායම් අතින් ඇවටාර් ටයිටැනික් චිත්‍රපටය තබා තිබූ වාර්තාවත් බිඳහෙළුවා. මේ සඳහා ඔහු හට ගෝල්ඩන් ග්ලෝබ් සමානය ලැබුණු අතර, ඔස්කාර් සම්මාන උළෙළේ දී මෙය සමාන 9කට නිර්දේශ වුණා. මෙහි දෙවන කථාංගය වන ‘ඇවටාර් 2’ 2020 වසරේ දී එළිදැක්වීමට නියමිත යි.

2013 වසරේ දී ජේම්ස් කැමරන් එක් වික්‍රමයක් සිදුකරනවා. ඒ, ලොව ගැඹුරුතම ස්ථානය වන මරියානා ආගාධයට 'චැලෙන්ජර් ඩීප්' නම් යාත්‍රාවක් මඟින් ළඟා වීම යි. මේ චාරිකාව සවිස්තරව ලොවට හෙළි කරන්නටත් ඔහු අමතක කළේ නැහැ.

ජේම්ස් කැමරන් පරිසරයට ද ආදරය කරන්නෙක්, 2010 දශකය ආරම්භයේ දී ම සිය ව්‍යාපාරයන් පරිසර හිතකාමී කරනු වස් ඔහු විසින් කැලිෆෝනියාවේ මැන්හැටන් වෙරළෙහි පිහිටි සිය චිත්‍රාගාර පරිශ්‍රයේ විශාල සූර්යය පැනල ව්‍යාපෘතියක් ආරම්භ කළා. මෙම ව්‍යාපෘතිය තවත් ඉදිරියට ගෙන යන්නට ඔහු අදහස් කරගෙන සිටිනවා.

ජේම්ස් කැමරන් තවමත් 65 වියැති යි. තවමත් ඔහු සිනමා නිර්මාණ රාශියක් කිරීමට හැකි සෞඛ්‍ය තත්ත්වයක සිටිනවා. ලෝකයා බලා සිටින්නේ අනාගතයේ ඔහු කුමනාකාරයේ සිනමා වික්‍රමයන් ලොවට දායාද කරාවි ද කියා යි.

කවරයේ පින්තූරය- Lucy Nicholson

ලොව බොහෝ දාම ඝාතකයින් හට, මනුෂ්‍ය ඝාතන කිරීමෙහිලා ඔවුනටම ආවේණික වූ ක්‍රමයක් හෝ ක්‍රම කිහිපයක් තිබෙනවා. එමෙන්ම මනුෂ්‍ය ඝාතනයක් සිදුකළ පසු එම සිරුරට කුමක් කරන්නේ ද යන්නත් මේ එකිනෙකාට අනන්‍ය වෙනවා. මින් සමහරක් ඝාතකයින් මළසිරුරුවලට ඉතා අසාමාන්‍ය දේ සිදුකළා. කලක් ඇමෙරිකා එක්සත් ජනපදය භීතියෙන් ත්‍රස්ත කළ එඩ් ගේන්, මේ අතරින් ඉදිරියෙන්ම කියැවෙන නමක්. ප්ලේන්ෆීල්ඩ් හි මස් මරන්නා ලෙස හැඳින්වුණු ඔහුගේ ක්‍රියාකාරකම් පසුකාලීනව නවකතා හා සිනමා කෘති වැනි දේටත් පාදක වුණා.

එඩ්වඩ් තියඩෝර් ගේන් උපත ලැබුවේ, 1906 වසරේ අගෝස්තු මස 27 වනදා ඇමෙරිකා එක්සත් ජනපදයේ විස්කොන්සින් හී දී යි. කුඩා කාලයේ දී ඔහු ඉතා නිශ්ශබ්ද හා ලැජ්ජාශීලී දරුවෙකුගේ ගති ලක්ෂණ ප්‍රකට කළා. කෙසේ නමුත්, ඔහුගේ චර්යා රටාවල හා රුචි අරුචිකම්වල යම් අසාමාන්‍යතාවක් ඇති බව ඔහු ළඟින්ම ආශ්‍රය කළ අයවලුන් වටහාගෙන තිබුණා. ඔහු නිතරම තනිවම මොනවාදෝ මිමිණූ අතර, එක් වරම කොක් හඬලා සිනාසුණා.

එඩ් ගේ මව ඉතා දැඩි පාලනයක් ගෙන ගිය තැනැත්තියක්. ඇය නිතරම සිය පුත්‍රයා සිය ග්‍රහණයෙහි තබාගන්නට උත්සාහ කළ අතර, ඔහු විසින් කවුරුන් සමග හෝ මිතුදමක් ඇරඹීමට උත්සාහ කළ සෑම විටකම ඔහු හට පහර දී ඇය එය වළක්වා දැමුවා. මේ නිසා ඔහුගේ අසාමාන්‍ය හැසිරීම්වලට ප්‍රධාන වශයෙන්ම වගකිව යුත්තේ ඇය බැව් බොහෝ දෙනා පැවසුවා.

සමාජය හා මුසුවීම වළක්වනු ලැබීමට අමතරව එඩ්ගේ මව, ඔහු හා සොහොයුරා තමන්ට අයත් ගොවිපොළ තුළ නිතරම රඳවාගෙන ඔවුනට බයිබලය බලහත්කාරයෙන් උගන්වන්නට උත්සුක වුණා. ඇය විසින් බයිබලයේ අඩංගු කරුණුවලට අමතරව තමන් විසින් ලෝකය පිළිබඳ දරන අදහස් ද සිය පුතුන්ට කාවද්දන්නට උත්සාහ දැරුවා. ලොව නපුරින් පිරී ඇති බවත්, සියලු කාන්තාවන් අභිසාරිකාවන් බවත් ඇය ඔවුනට ඉගැන්වූ අතර, මත්පැන් හා අනාචාරයේ හැසිරීම යක්ෂයාට අයත් දේ බැව් ඔවුනට අවධාරණය කළා.

උපතේ සිට වසර 38ක් ගතවන තුරු එඩ් ගත කළේ නිහඬ දිවියක්. එක් දිනක ඔහු සිය සොයුරා වන හෙන්රි හා එක් වී සිය ගොවිපොළෙහි වූ පිදුරු ගිණි තබන්නට වුණා. මෙය වරින් වර සිදුකෙරෙන සාමාන්‍ය ක්‍රියාකාරකමක් වූ අතර, දෙදෙනාම ඒ සඳහා හොඳින් පුහුණු වී තිබුණා. කෙසේ නමුත්, අත්වැරදීමකින් ඔවුන් අතින් ගින්නක් පැතිරෙනවා. මේ නිසා ගිණි නිවන හමුදාවේ සහාය පැතීමට ඔවුනට සිදු වූ අතර, මහත් පරිශ්‍රමයකින් අනතුරුව ගින්න නිවන්නට ඔවුන් සමත් වෙනවා. මේ අතර එඩ් විසින් එක්වරම ප්‍රකාශ කරන්නට වූයේ සිය සොයුරා හදිසියේම අතුරුදන්ව ඇති බව යි.

එදිනම රාත්‍රියේ හදිසියේම එඩ්ගේ සොයුරාගේ මළසිරුර ගොවිපොළ අසළ තිබූ වගුරක තිබී හමුවෙනවා. හිස වගුරෙහි ගිලෙන ආකාරයෙන් එහි වැටී තිබූ ඔහුගේ සිරුර වහාම පර්යේෂණ කටයුතු සඳහා යොමු කෙරුණු අතර, එහි දී අනාවරණය වූයේ ඔක්සිජන් හිඟ වීම නිසා ඇති වූ සංකූලතා හේතුවෙන් ඔහුගේ මරණය සිදු වී ඇති බව යි. මෙය ගින්න නිසා සිදු වූ බවට බොහෝ දෙනා විශ්වාස කළා.

ගින්න නිසා හෙන්රි මියගිය බවට ප්‍රකාශ වුව ද, එඩ්ගේ හැසිරීමේ අසාමාන්‍යතාවක් අධ්‍යයනය කළ පොලිස් නිලධාරීන් මෙම මරණයට එඩ්ගේ සම්බන්ධයක් ඇති බවට සැක කළා. කෙසේ නමුත්, ඔහුට විරුද්ධව එක් සාක්ෂ්‍යයක් හෝ සොයාගන්නට ඔවුනට හැකි වූයේ නැහැ. මේ නිසා මෙම මරණය හා ගින්න හුදු හදිසි අනතුරක් බවට පිළිගන්නට ඔවුනට සිදුවුණා. කෙසේ නමුත්, පර්යේෂණ දිගටම සිදුකිරීමට ඔවුන් තීරණය කළා.

සිය සොයුරාගේ හා මවගේ මරණවලින් වසර කිහිපයකට පසු තනි වූ එඩ්, ගොවිපොළෙහි වූ සිය නවාතැන පිළිසකර කරන්නට අදහස් කළා. ඇත්තෙන්ම මෙහි දී ඔහු සිදුකළේ නිවසෙහි වූ අබලි ද්‍රව්‍ය සියල්ලම සිය මවගේ හා සොයුරාගේ කාමරවලට ගොඩගසා, තමන් ජීවත් වන කාමරය පමණක් පිළිසකර කිරීම යි. මේ හේතූවෙන් එම කාමරය හැර, නිවසෙහි අනෙක් කොටස් සියල්ලම තව තවත් ගරා වැටුණා.

නිවසේ තනිවම වෙසෙන අතර එඩ්ගේ අවධානය කියවීම කෙරෙහි යොමු වුණා. ඔහු වඩාත් ප්‍රිය කළේ මැර කණ්ඩායම් පිළිබඳව වූ සඟරාවන් කියැවීමට යි. මීට අමතරව, නාසිවාදීන්ගේ වධ කඳවුරු හා මිනීමස් කෑම පිළිබඳව වූ කතා ද ඔහු කියැවූවා. ඔහුගේ මෙම චර්යාව කිසිවෙකු හට බාධාවක් නොවූ නිසා ඒ පිළිබඳව අසල්වාසී කිසිවෙකුත් සොයා බැලුවේ නැහැ. කෙසේ නමුත්, 1957 වසරේ දී මේ සියල්ල උඩු යටිකුරු වුණා.

බර්නීස් වෝඩන් ප්‍රදේශයේ වෙළඳසැලක් පවත්වාගෙන ගිය කාන්තාවක් වුණා. නිතරම ඇගේ වෙළඳසැල විවෘතව තිබූ අතර, එක් දිනක් එය හදිසියේම වසා තිබෙනු දුටු අසල්වාසීන් ඒ පිළිබඳව සොයා බැලුවා. මෙහි දී අනාවරණය වූයේ ඇය හදිසියේම අතුරුදන් ව ඇති බව යි. ඇගේ පුත්‍රයා වන ෆ්‍රෑන්ක් ප්‍රදේශයේ නියොජ්‍ය ෂෙරිෆ් වරයා වූ අතර, ඔහු වහාම වෙළඳසැලෙහි දොරගුළු කඩා පරීක්ෂා කරනවා. මෙහි දී ඔහු දකින්නේ අයකැමි මේසය මත වූ ගණුදෙනු පිළිබඳව සටහන් කරන පොත විවෘතව ඇති බව යි. එමෙන්ම එහි හා අසල පොළොවෙහි ලේ පැල්ලම් තිබුණා. සිය නිලධරයින් සමග සාකච්ඡා කර කරුණු සම්පිණ්ඩනය කිරීමේ දී ඔහුට වැටහී ගියේ, පෙර දින රාත්‍රියෙහි සිය මව හා අවසන් ගනුදෙනුව සිදුකර ඇත්තේ එඩ්ගේන් බව යි. මේ අනුව පොලිස් නිලධරයින් එඩ් ගේන් සොයා ගිය අතර, ඔහු පොලිස් භාරයට ගෙන ඔහුගේ නිවස හා ගොවිපොළ පීරා පිරික්සුම් කටයුතු ඇරඹුණා.

එඩ් ගේන්ගේ නිවස පරීක්ෂා කළ පොලිස් නිලධරයින් බලාපොරොත්තු වූයේ බර්නීස් පිළිබඳ යම් තොරතුරක් සොයාගැනීමට යි. කෙසේ නමුත්, ඉන් හමු වූ බොහොමයක් දේ ඔවුන් සිහිනයකින් හෝ බලාපොරොත්තු නොවූ දේ වුණා.

නිවස තුළ ගණනය කළ නොහැකි තරම් මිනිස් ඇට කැබලි තිබුණා. එමෙන්ම එහි මිනිස් හිස්කබල යොදාගෙන තැනූ මුළුතැන්ගෙයි උපකරණ ද තිබුණා. එමෙන්ම සමහර ගෘහභාණ්ඩවල කොටස් මිනිස් සම හා තවත් කොටස් යොදාගෙන නිම කර තිබුණා. මිනිස් සමින් සාදන ලද මේස්, මිනිස් මුහුණු යොදාගෙන සෑදූ වෙස්මුහුණු මෙන්ම ඉණ පටි ද එහි වුණා. මීට අමතරව කාන්තාවන් 9 දෙනෙකුට අයත් විවිධ ශරීර කොටස් ද එහි තැන තැන වුණා.

කැබලි කරන ලද බර්නීස්ගේ සිරුරත් පොලිසියට හමුවූයේ නිවස තුළ තිබිය දී යි. එමෙන්ම මේරි හෝගන් නම් තැනැත්තියකට අයත් විකෘති කරන ලද මළසිරුරක් ද එහි වුණා.

එඩ් ගේන්ගෙන් සිදුකරන ලද ප්‍රශ්න කිරීම් හමුවේ ඔහු පවසා සිටියේ, තම නිවසෙහි ඇති මිනිස් ශරීර කොටස් බහුතරය ආසන්න සුසානභූමියකින් තමන් විසින් රැගෙන ආ ඒවා බව යි. තමන් සුසාන හාරා මෙලෙස මිනිස් ශරීර කොටස් එකතු කිරීමේ ආශාවකින් පෙළෙන බැව් ඔහු ඔවුනට පවසා සිටියා.

එඩ් ගේන් පවසා සිටියේ තමන් සිය බවට දැඩි ලෙස ආදරය කළ බව යි. ඇගේ මරණයෙන් අනතුරුව තමන්ට කාන්තා ශරීර කොටස් උපයෝගී කරගෙන තැනූ 'උරයක්' සෑදීමේ ආශාවක් ඇති වූ බවත්, එය සෑදූ පසු සිය මව වෙනුවට ළඟ තබා ගැනීමට අදහස් කළ බවත් ඔහු ප්‍රකාශ කරන්නට වුණා. එමෙන්ම තමන් ඝාතනය කළේ බර්නීස් පමණක් බවත් ඔහු පැවසුවා. කෙසේ නමුත්, බලධාරීන් පවසන්නේ ඔහු විසින් ඝාතන කිහිපයක්ම සිදුකර ඇති බව යි.

ඔහු උන්මාදයෙන් පෙළෙන බැව් අනුමාන කළ පොලීසිය වහාම ඔහු මනෝවෛද්‍ය සායනයකට යොමු කළා. එහි දී අනාවරණය වූයේ ඔහු භින්නෝන්මාද තත්ත්වයකින් පෙළෙන බව යි. මේ නිසා ඔහුට එරෙහිව දඬුවම් කෙරුණේ නැහැ.

එඩ් ගේන් වහාම මානසික රෝහලක් වෙත යැවුණු අතර, ඔහු සිය ඉතිරි ජීවිත කාලයම ගත කළේ එහි යි. 1984 වසරේ ජූලි මස 26 වනදා 77 හැවිරිදි ව සිටිය දී ඔහු මියයනවා.

ලෝකයේ පවතින ඇතැම් විශ්වවිද්‍යාලවල ඇත්තේ සීමිත සිසුන් පිරිසක් පමණයි. එසේම විශ්වවිද්‍යාල සමහරක පීඨ රාශියක් ඇති අතර, ඒවායේ සිසු සිසුවියන් දහස් ගණනක් ඉගෙනුම ලබනවා. මේ සටහන ලොව වැඩිම සිසුන් පිරිසක් සිටින විශ්වවිද්‍යාල පද්ධතීන් 5 පිළිබඳව යි.

පාකිස්තානයේ ඉස්ලාමාබාද් නුවර පිහිටා ඇති මෙහි, ශාඛා 44ක් ද පාකිස්ථානය පුරා පිහිටා තිබෙනවා. එහි අධ්‍යාපනය ලබන කාන්තාවන්ගේ ප්‍රමාණය වැඩි අතර, අඩු මුදලක් ගෙවා අධ්‍යාපනය ලබන්නට පුළුවන්. මෙහි විෂයයන් කිහිපයක්ම සඳහා වූ පාඨමාලා අන්තර්ගත වෙනවා. මෙය ආසියාවේ පළමුවන විවෘත විශ්වවිද්‍යාලය යි.

ඉරානයේ පිහිටි අර්ධ රාජ්‍ය විශ්වවිද්‍යාල පද්ධතියක් වන මෙහි, අනු විශ්වවිද්‍යාල 31ක් පවතිනවා. තවද, ඉරානයෙන් පිටතත් මෙහි ශාඛා 4ක් පිහිටා තිබෙනවා. ඉස්ලාම් ආගමික ඉගෙනීම් මෙන්ම, වෙනත් විෂයයනුත් මෙහි ඉගැන්වෙනවා. මෙයට ඇතුළු වීම සඳහා විවෘත තරග විභාගයක් පවත්වන අතර, මෙය පවත්වාගෙන යාම සඳහා රජයෙන් ලැබෙන ආධාර මෙන්ම සිසුන්ගෙන් ලබාගන්නා මුදල් ද භාවිතා කෙරෙනවා.

තුර්කියේ එස්කිසෙහිර් හි පිහිටා ඇති මේ විශ්වවිද්‍යාලය වඩාත් ප්‍රසිද්ධව ඇත්තේ, මෙහි සිසුන් නිතරම පාහේ තරග විභාගවලින් ඉහළින්ම ජය ගන්නා නිසා යි. මෙහි පාඨමාලාවකට තෝරා පත් කරගැනීම සිදුකරන්නේ අසීරු කඩඉම් විභාගයකින් පසුව යි.

බංග්ලාදේශයේ, ධකා නුවර ගාසිපූර් හි පිහිටා ඇති මෙම විශ්වවිද්‍යාලයේ තවත් ශාඛා 6ක් බංග්ලාදේශය පුරා ස්ථාපිත කොට තිබෙනවා. විවිධාකාර විෂයය පථයන් ඔස්සේ මෙහි පාඨමාලා පැවැත්වෙන අතර, 1992 වර්ෂයේ දී තමයි මෙය ආරම්භ කොට තිබෙන්නේ.

ඉන්දිරා ගාන්ධි විවෘත විශ්වවිද්‍යාලය සැලකෙන්නේ සිසුන් ප්‍රමාණය අතින් ලොව විශාලතම විශ්වවිද්‍යාලය ලෙස යි. ඉන්දියානු තරුණ තරුණියන් හට උසස් අධ්‍යාපනයේ වරම් ලබාගැනීමේ අවස්ථාව වැඩිදියුණු කරනු වස් ආරම්භ කළ මේ විශ්වවිද්‍යාලය නම්‍යශීලී පාඨමාලා රාශියකින් සමන්විත යි. මේ ආයතනයේ ප්‍රධාන පරිශ්‍රය ඉන්දියාවේ නවදිල්ලියේ පිහිටා ඇති අතර, 1985 වසරේ දී එය ආරම්භ කොට තිබෙනවා.

කවරයේ පින්තූරය- lboro.ac.uk

ලොව වඩාත් ආරක්ෂාකාරීම ප්‍රවාහන මාධ්‍යය ලෙස බොහෝ දෙනා හඳුන්වන්නේ ගුවන්යානා භාවිතය යි. ගුවන්යානයක් අනතුරට ලක්වීම සිදුවන්නේ ඉතාමත් කලාතුරකින් වීම නිසා යි ඒ. කෙසේ නමුත් යම් හෙයකින් මෙහිදී අනතුරක් සිදුවුවහොත් එය බොහෝ විට එහි ගමන් කරන සියළු දෙනාගේම ජීවිත හානි කිරීමට තරම් ප්‍රබල වෙනවා. සමහර විටක මීට එම යානය අනතුරට පත් වී කඩා වැටෙන ස්ථානයේ වෙසෙන කිහිප දෙනෙකුගේ ද ජීවිත ගොදුරු වෙනවා.

2001 වසරේ දී ඇමෙරිකා එක්සත් ජනපදයේ ඉතා දරුණු ගුවන්යානා අනතුරක් සිදු වුණා. ඇමෙරිකානු ගුවන් සමාගමට අයත් එම යානය ජනාකීර්ණ පෙදෙසකට කඩාවැටුණේ, යානයේ ගමන් කළ සියළුදෙනාගේ පමණක් නොව භූමිය මත සිටි 5 දෙනෙකුගේ ද ජීවිත සොරාගනිමිනු යි.

2001 වසර ඇමෙරිකා එක්සත් ජනපදයට එතරම් සුභවාදී වසර වූයේ නැහැ. විශේෂයෙන් එම වසරේ සැප්තැම්බර් මස 11 වන දා එහි වූ ලෝක වෙළඳ මධ්‍යස්ථානයට හා පෙන්ටගනයට එල්ල වූ ත්‍රස්ත ප්‍රහාරවලින් මුළු ලෝකයම සලිත වුණා. එම වසරේ නොවැම්බර් මාසය වන විටත් එහි උණුසුම සම්පූර්ණයෙන් පහව ගොස් තිබුණේ නැහැ.

නිව්යෝක්හි ජෝන් එෆ් කෙනඩි ගුවන්තොට වසර පුරාවටම පවතින්නේ ඉතා කාර්යයබහුල තත්ත්වයෙනුයි. නිතිපතා ගුවන් යානා රාශියක් මේ ගුවන්තොටින් ඉවතට නික්මෙන අතර, ඒ හා සමානම ප්‍රමාණයක් එහි පැමිණෙනවා. මේ නිසා ඒවා හසුරවාගැනීම ඉතා ප්‍රවේශමෙන් කළ යුතු වෙනවා.

ඇමෙරිකානු ගුවන් සමාගමට අයත් අංක 587 දරන එයාර් බස් වර්ගයේ ගුවන් යානය 2001 වසරේ නොවැම්බර් මස 12 වන දා උක්ත ගුවන්තොටින් නික්මී ඉවත පියාසරන්නට නියමිතව තිබුණා. එහි ගමනාන්තය වූයේ ඩොමිනිකා ජනරජයේ ලාස් ඇමෙරිකාස් ජාත්‍යන්තර ගුවන්තොටුපොළ යි. මෙම චාරිකාව සඳහා මඟීන් 251 දෙනෙකු සහභාගී වූ අතර යානයේ කාර්යයමණ්ඩලය 9 දෙනෙකුගෙන් සමන්විත වුණා.

මෙම ගුවන්යානය පියාසර කිරීම භාරව තිබුණේ දෙදෙනෙකුට යි. යානයේ කපිතාන් ලෙස පළපුරුදු ගුවන් නියමු 42 හැවිරිදි එඩ් ස්ටේට්ස් කටයුතු කළ අතර එහි පළමු නිළධාරියා වූයේ 34 හැවිරිදි ස්ටෙන් මොලිනු යි.

අංක 587 දරන ගුවන්යානය කෙනඩි ගුවන්තොටින් නික්මෙන්නට නියමිතව තිබූයේ එදින උදෑසන 8ට යි. මෙය කෙටි කාලයක් තුළ ඩොමිනිකාවේ සැන්ටො ඩොමින්ගෝ වෙත ළඟා වන්නට සැලසුම් කර තිබුණා. කෙසේ නමුත් මේ වන විට ඇමෙරිකාව පුරා ඇතිව තිබූ ත්‍රස්තවාදී භීතිය නිසා සියළු ගුවන්යානාවලට මඟීන් ඇතුළු කරගන්නා ලද්දේ ඉතා දැඩි පරීක්ෂාවකින් පසුව යි. මේ හේතුවෙන් බොහෝ ගුවන්යානාවලට නියමිත වේලාවට වඩා පමාවී සිය ගමන ආරම්භ කරන්නට සිදු වූ අතර, ගුවන්යානා අංක 587ටත් එම කාරණය පොදු වුණා. ගමන් කිරීමට නියමිත සියළු මඟීන් එහි අසුන් ගන්නා විට උදෑසන 8.38 වූ අතර, යානය පියාසැරීමට සූදානම් යැ යි තීරණය කෙරෙන විට උදෑසන 9.00 වී තිබුණා.

මෙම ගුවන්යානයට ප්‍රථම, එම ගුවන්යානයට හිමිව තිබූ ගුවන්පථයෙන් ගුවන්ගත වීමට නියමිත වූයේ ජපානයේ ටෝකියෝවේ නරිතා ගුවන්තොටුපොළ බලා යන, ජපාන ගුවන් සමාගමට අයත් අංක 047 දරන බෝයිං 747 වර්ගයේ විශාල ගුවන්යානය යි. මෙය උදෑසන 9.11 වන විට ගුවන්ගත වුණා. කෙසේ නමුත් ඉන් පසුව මිනිත්තු දෙක තුනක් යනතුරු ගුවන්ගත වන්නට අංක 587 ගුවන්යානට අවසර ලැබුණේ නැහැ. ඒ ජපාන ගුවන්යානය නිසා කැළඹුණු වාතය නැවත සාමාන්‍ය තත්ත්වයට පත් වන තුරු යි.

විශාල ගුවන්යානයක් ගුවන්ගත වූ සැණින් ඒ අවට වාතය කැළඹීමකට ලක් වෙනවා. මේ නිසා එහි වායු ධාරාවල දිශානතිය හා වේගය තැනින් තැනට වෙනස් වෙනවා. මෙය පසුපසින් එන ගුවන්යානය අනතුරේ හෙළීමට සමත් වන අතර, වායු කඳ සාමාන්‍ය තත්ත්වයට පත් වීමට මඳ වේලාවක් ගත වෙනවා. කෙසේ නමුත් මෙදින ගුවන් යානා ප්‍රමාද වී ධාවනය වීම නිසා ගුවන්තොට කාර්යයමණ්ඩලය බලා සිටියේ මිනිත්තු දෙකක කාලයක් පමණ යි. උදෑසන 9.13 වන විට අංක 587 ගුවන්යානයට ගුවන්ගත වන්නට විධානය ලැබෙන අතර, ජපාන ගුවන්යානයෙන් කැළඹුණු වාතය පිළිබඳව අවධානයෙන් පසුවන ලෙසත් ඔවුනට උපදෙස් ලැබුණා. මේ අනුව ගමන් ඇරඹූ එම යානය උදෑසන 9.14ට උඩු ගුවනේ ගමන් කරනවා. මේ වන විට ඔවුන් ජපාන ගුවන්යානයට වඩා පසුපසින් සිටියේ මිනිත්තු 1කුත් තත්පර 40ක පමණ කාලයකින් පමණ යි.

587 ගුවන්යානය ඉතා සාර්ථක හා සුමට ලෙස ගුවනට මුසු වුණා. ගුවන්ගත වී තත්පර කිහිපයක් ඇතුලත මුහුදු මට්ටමෙන් මීටර 500ක උන්නතාංශයකට ළඟා වූ එය ඊළඟ විනාඩිය තුළ අඩි 1,300 දක්වා ඉහළ නගිනවා. මේ අවස්ථාවේ දී ගුවන්තොටුපොළ යානා හැසිරවීමේ මධ්‍යස්ථානය හා සම්බන්ධ වූ යානයේ නියමුවන් තමන් අඩි 5,000 කරා ඉහළ නගිමින් සිටින බවත්, යානය හසුරුවාගෙන ස්ථාවරව තබාගැනීම සඳහා සුදුසු උසක් ලබා දෙන ලෙසක් ඉල්ලා සිටියා. මෙහිදී ඔවුනට උපදෙස් ලැබෙන්නේ එය අඩි 13,000 දක්වා ඔසවා එම උන්නතාංශයෙහි පවත්වාගෙන යන ලෙස යි.

උදෑසන 9.16 ආසන්න වේලාවක දී 587 ගුවන්යානාව හදිසියේම ආකූල ප්‍රවාහයකට ගොදුරු වෙනවා. ඒ, ඒ වන විට තදාසන්නව ගමන් කරමින් සිටි ජපාන ගුවන්යානයෙන් සිදු වූ වායු කැළඹීමක ප්‍රතිඵලයක් ලෙස යි. මෙය කලින් යම් පමණකින් හෝ බලාපොරොත්තු වූ තත්ත්වයක් නිසා ඉක්මණින් ක්‍රියාත්මක වූ ඇමෙරිකානු යානයේ නියමුවන් එහි රඩරය සුහුරුව හසුවමින් යානය පාලනය කරන්නට පටන් ගත්තා. කෙසේ නමුත් සිතුවාට වඩා කැළඹුම දරුණු වූ අතර හදිසියේම එහි සිරස් ස්ථායීතාවයට උරදෙන කොටස අකර්මණ්‍ය වුණා.

එක් වරම යානයේ නියමු කුටියේ අනතුරු හැඟවීමේ සංඥා නිකුත් වන්නට පටන්ගත්තා. යානය මේ වන විට ස්ථානගත වී තිබුණේ ජැමෙයිකා බොක්කට ඉහළිනු යි. අකර්මණ්‍ය වීමෙන් නොනැවතුණු සිරස් ස්ථායීතා උපකරණය යානයෙන් වෙන් වී ජැමෙයිකා බොක්කට කඩාවැටුණා. මේත් සමගම යානය පාලනයෙන් ගිලිහී ගිය අතර එහි නාසය එක් වරම පහළට යොමු වුණා. යානයේ නියමුවන්ට මෙය කිසිසේත් පාලනය කරගත නොහැකි වුණා. යානය දඟරයක් මෙන් කැරකීම ආරම්භ වූ අතර මේ නිසා එහි එන්ජින් ද්විත්වය ද ගැලවී විසි වී ගියා. යානය සම්පූර්ණයෙන්ම අග්නි ජාලවක් වූ අතර එය නිව්යෝක්හි වෙරළාසන්න ජනාකීර්ණ පෙදෙසකට කඩාවැටුණේ මහ හඬක් නංවමිනු යි.

යානය කඩාවැටුණේ නිවෙස් තුනක් මතට යි. මේ අනතුරෙන් යානයේ හුන් 260 දෙනාම මියගිය අතර නිවෙස්වල හුන් 5 දෙනෙක් මියගියා. තවත් අයෙකු බරපතල ලෙස තුවාල ලැබුවා. වහාම මේ ආරංචිය පොලිසිය හා ගුවන්තොටුපොළ වෙත ලබුණු අතර ඔවුන් හැකි ඉක්මණින් එහි ළඟා වුව ද කළ හැකි කිසිවක් ඉතිරිව තිබුණේ නැහැ.

ඉක්මණින්ම යානා අංක 587 හා සබැඳි අනතුර පිළිබඳව පර්යේෂණ ඇරඹුණා. මේවායේ මූලිකත්වය ගෙන ක්‍රියා කළේ ජාතික ගමනාගමන සුරක්ෂිතතා මණ්ඩලය යි.

යානයේ සුන්බුන්, අනෙක් ඒවායෙන් වෙන්කොට හඳුනාගැනීම මුලින්ම සිදු වූ අතර, ඒවා යොදාගෙන වැඩිදුර පර්යේෂණ සිදුකෙරුණා. යානයේ කළු පෙට්ටිය ද නිරුපද්‍රිතව හමු වූ අතර ඒවායේ වූ දත්ත පර්යේෂණවලට මහෝපකාරී වුණා. එහිදී හෙළි වූයේ යානය වායු කැළඹීමට හසු වූ මොහොතේ කලබල වූ එහි නියමුවන් අනවශ්‍ය ලෙස එහි රඩරයන් වේගයෙන් එහෙ මෙහෙ හසුරුවා ඇති බව යි. මේ නිසා ඒවා ආතතියට ලක්ව යානයෙන් ගැලවී වැටී තිබෙනවා.

උක්ත අනතුරේ හා පර්යේෂණයේ ප්‍රතිඵලයක් ලෙස එයාර් බස් ගුවන්යානාවල රඩරයන් වඩා ශක්තිමත්ව නිපදවන්නට එහි නිෂ්පාදකයින් තීරණය කළා. එමෙන්ම හදිසි අවස්ථාවල දී ඒවා අවශ්‍ය පමණට පමණක් හසුරවන ආකාරය පිළිබඳව ගුවන් නියමුවන් විශෙෂයෙන් පුහුණු කිරීම ද ඇරඹුණා.

කවරයේ පින්තූරය- Wener Fischdick

ලංකාවේ සිව්වන අගමැති එස්. ඩබ්ලිව්. ආර්. ඩී බණ්ඩාරනායක ඝාතනය වී පසුගිය 26 දාට වසර 60ක් සපිරුනා. මේ සටහන ඒ පිළිබඳව යි.

සිය පෙළපතෙහි 'පාරිශුද්ධභාවය' ආරක්ෂා කරගනු වස් සිය පරම්පරාව තුළම ආවාහ විවාහ කටයුතු සිදුකරගැනීම නිසා ජානගත රෝගවලට ගොදුරු වූ රාජකීයයන් තිදෙනෙකු පිළිබඳ තොරතුරු මේ ලිපි ද්විත්වයෙහි පළමුවන ලිපියෙන් අප ඔබ වෙත ගෙන ආවා. මේ ලිපියෙන් තවත් එවැනිම රාජකීයයන් තිදෙනෙකු පිළිබඳව තොරතුරු ඔබ වෙත ලබා දෙන්නට අප අදහස් කළා.

බැවේරියානු රජෙකු වූ දෙවන ලුඩ්විග් කුඩා කාලයේ සිටම ජීවත් වූයේ මනෝ ලෝකයක යි. විට්ල්ස්බාක් රජ පවුලේ සාමාජිකයෙකු වූ ඔහුගේ මෙම මනෝභාවයට හේතු වී තිබුණේ, ඔහු අයත් රජ පෙළපතේ සාමාජිකයින් සියළුම දෙනා පාහේ කාලාන්තරයක් තිස්සේ සිය ලේ ඥාතීන් සමග පමණක් ආවාහ විවාහ සිදුකර ගැනීම නිසා ඇති වූ ජානමය දුර්වලතා යි.

ලුඩ්විග් රජු කුඩා කාලයේ පටන් සුරංගනා කතාවල එන පන්නයේ ඇඳුම් ආයිත්තම්වලින් සැරසීමට හා, ඒ පන්නයට සෑදූ මැදුරුවල වසන්නට ප්‍රිය කළා. මේ මානසික ගැටළුව කෙතරම් ප්‍රබල වී ද යත් ඔහුට කිසිසේත්ම වටපිටාවේ සිදුවන දේ පිළිබඳව අවබෝධයක් තිබුණේ නැහැ. මෙය කුඩා කාලයේ දීම ඔහුගේ මව හට වැටහී ගියත්, ඔහු ඔටුන්න හිමි කුමරු වීම නිසාවෙන් එම තත්ත්වය අන්‍යයන්ගෙන් වසන් කරන්නට ඇය කටයුතු කළා.

18 වියැතිව සිටිය දී ලුඩ්විග් කුමරු බැවේරියාවේ රජු බවට පත් වෙනවා. මේ වන විටත් ඔහු හට කිසිදු දේශපාලනික ඥානයක් නොතොබූ අතර, බුද්ධි මට්ටමෙන් ද සිටියේ කුඩා දරුවෙකුගේ මට්ටමක යි. ඔහු රජ වූ දා පටන් භාණ්ඩාගාරයේ සියළුම මුදල් රජ මාලිග තනන්නට හා ඇඳුම් ආයිත්තම් නිර්මාණයට වැය කළා. මේ නිසා ක්‍රම ක්‍රමයෙන් බැවේරියාවේ ආර්ථික තත්ත්වය කඩා වැටුණා.

දෙවැනි ලුඩ්විග් රජු වසර 22ක පමණ කාලයක් බැවේරියාවේ රජකම හෙබවූවා. අවසානයේ ඔහු සිහසුනෙන් පහ කර ඝාතනය කෙරුණා. ඔහුගෙන් අනතුරුව රජකමට පත් වූයේ ඔහුගේ සොයුරු ඔටෝ යි. කෙසේ නමුත් ඔටෝ අවසානයේ ලුඩ්විග්ටත් වඩා මානසික තත්ත්වයෙන් පිරිහුණු අයෙකු වුණා.

රජ පවුල්වල සාමාජිකයින් තමන්ගේ ඥාතීන්ව පමණක් විවාහ කරගැනීම යුරෝපීය රජ පෙළපත්වලට පමණක් සීමා වී තිබූ දෙයක් නොවේ. ඊට බොහෝ කාලයකට පෙර ඊජිප්තුවේ පාරාවෝ රජ පෙළපත්වලත් මේ ලක්ෂණය දක්නට ලැබුණා. ඊජිප්තු දේවතාවියක වන අයිසිස් සිය පෙළපත පිරිසිදුව තබාගනු වස් සිය සොයුරු ඔසයිරිස් හා විවාහ වූ බව ඉපැරණි ඊජිප්තු පුරාවෘත්තවල දැක්වෙනවා.

ඊජිප්තු රජ ටූටන්කාමන් ගේ දෙමව්පියන්ද ළඟම ඥාතීත්වයක් තිබූ දෙදෙනෙක් වෙනවා. මේ නිසා ස්වභාවිකවම ඔවුන්ගෙන් පසු පරම්පරාව ජානමය වශයෙන් දුර්වල වීමේ වැඩි සම්භාවිතාවක් තිබෙනවා. ටූටන්කාමන් කුඩා කාලයේ පටන් ඉතා දුර්වල ශරීරයක් තිබූ, ශක්තිය හීන අයෙකු වුණා. ඔහුගේ මමීකෘත ශරීරයේ සිදුකළ ස්කෑන් පරීක්ෂණවලින් තහවුරු වී තිබෙන්නේ ඔහුගේ උඩු තල්ල විකෘති වී, දෙකට වෙන් වී ඇති බව යි. එමෙන්ම ඔහුගේ හිස්කබල ද දිගින් වැඩි එකක් බැව් පෙනී ගොස් තිබෙනවා. තව ද ඔහුගේ එක් කකුලක බකලයක් ද පැවතී තිබෙනවා. ඔහුගේ ප්‍රතිශක්තීකරණ පද්ධතිය ද දුර්වලව තිබෙන්නට ඇති බැව් සනාථ වන්නේ ඔහු නිතරම මැලේරියාව ගොදුරු වී ඇති බැව් සොයාගැනීම නිසා යි. මේ නිසා ඔහු ගැටවර වියේ දීත්, වයසක පෙනුමක් තිබූ, ආධාරකයක් උපයෝගී කරගෙන ඔබ මොබ ඇවිදින්නට ඇති අයෙකු බැව් අනුමාන කෙරෙනවා.

ටූටන්කාමන්ගේ මමියේ තිබූ පටකවලින් උකහාගත් ඩී.එන්.ඒ, පරීක්ෂණවලට බඳුන් කිරීමෙන් සොයාගෙන ඇත්තේ බොහෝ විට මුලින් අනුමාන කළ පරිදි ඔහුගේ මව නෙෆර්ටිටි රැජිණ විය නොහැකි බව යි. ඔහුගේ මව, ඔහුගේ පියා වන අකෙනතෙන් රජුගේ සොයුරියක වීමේ වැඩි සම්භාවිතාවක් ඇති බැව් ඒවායින් පෙනී ගොස් තිබෙනවා. එමෙන්ම ඇත්තෙන්ම ඔහු ඝාතනය කළා නොව, දුර්වල ප්‍රතිශක්තීකරණ පද්ධතිය හේතුවෙන් නිතර නිතර මැලේරියාව වැළඳීමේ ප්‍රතිඵලයක් ලෙස දුර්වල වී මිය ගිය බවටත් නවතම මතයක් ප්‍රකාශ වී තිබෙනවා.

ටූටන්කාමන්ද විවාහ වී ඇත්තේ සිය සොයුරියක සමග යි. මේ නිසා ඔවුන්ගේ දරුවන් ද අතිශය දුර්වලයන් වී ඉක්මණින් මියගොස් තිබෙනවා.

ඉතිහාසයේ ලියැවී තිබෙන බොහෝ පුරාවෘතවල මිසර අධිරාජිණී ක්ලියෝපැට්‍රා පිළිබඳව සටහන් වී තිබෙන්නේ ලොව විසූ සුරූපීම කාන්තාවක් හැටියට යි. මේ සුරූපී බව ප්‍රයෝජනයට ගෙන ඇය විසින් ජුලියස් සීසර් රෝම අධිරාජ්‍යයා වසඟයට ගැනීමට සමත් වූ බව වැඩිදුරටත් ඒවායේ සඳහන්. කෙසේ නමුත් මිනිස් ජානවල ක්‍රියාකාරීත්වය පිළිබඳව පර්යේෂණ කරන විද්වතුන් සමහරකගේ මතය වන්නේ ඇය පිළිබඳ වූ කරුණු බොහෝමයක් හුදු අතිශ්‍යොක්තීන් බව යි. ඇගේ යථා ස්වරූපය ඊට වඩා බොහෝ සෙයින් වෙනස් බැව් ඔවුන් මත පල කරනවා.

ක්ලියෝපැට්‍රා අයත් වන්නේ ටොලමි රජ පෙළපතට යි. එම රජ පෙළපතේ ද බොහෝ දෙනා සිය සොහොයුරා හෝ සොයුරිය විවාහ කරගත්තා. ක්ලියෝපැට්‍රා ද 18 හැවිරිදිව සිටිය දී සිය දස හැවිරිදි සොයුරා විවාහ කරගෙන තිබුණා. අනතුරුව ඇය සිය අනෙක් සොයුරාව ද විවාහ කරගත්තා.

ලේ ඥාතී විවාහය නිසා ඇති වන ජානමය ගැටළුවල ප්‍රතිඵලයක් ලෙස ස්ථුලතාවය ඇති වන බැව් සොයාගෙන තිබෙනවා. ඉතිහාසඥයින් සොයාගෙන ඇති අන්දමට ඊජිප්තුවේ පැරණි රජ දරුවන් බොහෝ දෙනා අධික ස්ථුලතාවයෙන් පීඩා විඳ තිබෙනවා. මීට ඔවුන්ගේ ආහාර රටාව මෙන්ම ජානමය තත්ත්වයන් ද හේතු වන්නට ඇති බැව් සමහරෙක් අනුමාන කරනවා. මේ අනුව ක්ලියෝපැට්‍රා ද වක් වූ නාසයක් හා රවුම් මුහුණක් සහිත ස්ථුල අයෙකු වීමේ වැඩි සම්භාවිතාවක් ඇති බැව් අනුමාන කෙරෙනවා. අනෙක් අතට එකල රෝම අධිරාජ්‍යයේ මිනිසුන් සුරූපීයැ යි සලකන ලද්දේ මදක් ස්ථුල කාන්තාවන්ව යි.

කවරයේ පින්තූරය- en.schwangau.de

පසළොස් වියැති, එක්සත් ජනපදවාසී දැරියක වූ ඇලීසා බුස්ටමන්ටේ ආශ්‍රය කළ අයවලුන්ට වැටහී ගියේ, ඇය මුරණ්ඩු ගති පැවතුම් තිබුණා වුව ද යහපත්, සාමාන්‍ය නව යුගයේ ඇමෙරිකානු තරුණියක බව යි. කෙසේ නමුත් මුහුණු පොත ඇතුලු ඇගේ සමාජ ජාලා ගිණුම්වල ඇය ලෝකයාට පෙන්වීමට උත්සාහ ගනිමින් සිටියේ තමන් කඩාකප්පල්කාරී මෙන්ම අපරාධ වැඩ කටයුතුවලට ප්‍රිය අයෙකු බව යි. මෙය නව යොවුන් වියෙහි පසුවන සමහරක් දෙනා අන් අයගේ අවධානය ලබාගැනීමට සිදුකරන එක්තරා උපක්‍රමයක් බැවින්, ඇගේ මේ හැසිරීම් පිලිබඳව කිසිවෙකුත් එතරම් තැකීමක් කළේ නැහැ. කෙසේ නමුත් ඇය සැබෑ ජීවිතයේ දීත් එය අත්හදා බැලීමත් සමග මුළු මහත් ඇමරිකාවම ඇවිලී ගියා.

ඇලීසා බුස්ටමන්ටේ උපත ලැබුවේ 1994 වසරේ ජනවාරි මස 28 වන දා ඇමෙරිකා එක්සත් ජනපදයේ කැලිෆෝනියාවේ දී යි. බොහෝ සමාජ විරෝධීන්ට මෙන්ම ඇයට ද යහපත් ළමා වියක් උරුමව තිබුණේ නැහැ. 2002 වසරේ සිට 2009 වසර දක්වා ඇය හැදී වැඩුණේ සිය මිත්තණිය හා මුත්තණුවන් භාරයේ යි. ඇගේ මව මිචෙල් බුස්ටමන්ටේ මත්පැන් හා තවත් මත්ද්‍රව්‍යවලට තදින්ම ඇබ්බැහි වී සිටි අයෙකු වූ අතර මේ නිසා සිර දඬුවම් පවා වින්දා. ඇගේ පියා වන සීසර් බුස්ටමන්ටේ ද අඩන්තේට්ටම් කිරීමේ සිද්ධියක් හේතුවෙන් සිටියේ සපිරි ගෙදර යි.

ඇලීසාගේ මිත්තණිය හා මුත්තණුවන් ඇය හා ඇගේ බාල සොයුරු සොයුරියන් තිදෙනා තමන් සන්තකයට ගෙන මිසූරිහි පිටිසර පෙදෙසක් වන ශාන්ත මාටින්ස් වෙත ගියේ කුඩා දරුවන්ගේ මනස සුවපත් කිරීම සඳහා යි. මෙය සාර්ථක ව්‍යායාමයක් බැව් පෙනී ගියේ ඇලීසා පාසලේ දී හොඳින් දස්කම් දැක්වීම නිසා යි. සිය දමව්පියන්ගෙන් නොලැබුණු ආදරය, කරුණාව හා සැලකුම් මධ්‍යයේ ඇලීසා නිදහස්ව හැදී වැඩුණා. ඇය නිතරම තම මිතුරු මිතුරියන් සමග කෙලිදෙලෙන් කාලය ගත කළ අතර, කවි, ගීත, නිසදැස් වැනි දේ ද රචනා කළා. සිය පෙදෙසේ වූ පල්ලියට ද නිතර ගිය ඇය එහි ද ක්‍රියාකාරී සාමාජිකාවක වුණා.

සියල්ල හොඳින් සිදුවන බැව් පෙනී ගිය ද ඇයට විශාල ගැටළුවක් ඇති බැව් පෙනී ගියේ 2007 වසරේ දී ඈ හදිසියේ සියදිවි නසාගැනීමට උත්සාහ කිරීමත් සමග යි. තියුණු ආයුධයක් ගෙන කිහිප විටක්ම සිය මැණික් කටුව පෙදෙස කපාගැනීමට උත්සාහ කිරීම නිසා රෝහල්ගත කෙරුණු ඇයට ප්‍රතිකාර ආරම්භ කෙරුණා. ඇයට මානසික පීඩනය ඇති බැව් හඳුණාගැණුනු අතර, ඒ සඳහා ඖෂධ නිර්දේශ කෙරුණා. නැවත නිවස කරා පැමිණි පසු ඇය සාමකාමී දිවි පෙවෙතකට හුරු වන බවයි පෙනෙන්නට වුණේ.

යහපත් දරුවෙකු ලෙස පිටත සමාජයට පෙනී ගිය ද සමාජ ජාල වෙබ් අඩවිවල නම් ඇය පෙනී සිටියේ වෙනස්ම පෞරුෂයකිනු යි. ඇගේ ට්විටර් ගිණුමෙහි ඇය වරක් සඳහන් කර තිබුණේ ඇය සමාජය හා වෛරයෙන් පසු වන බව යි. තව ද ඇය 'නරක තීරණ විශිෂ්ට කතා මවන' බැව් ද එහි සඳහන් කර තිබුණා. මීට අමතරව ඇගේ යූටියුබ් හා මයි ස්පේස් ගිණුම්වල තම විනෝදාංශය ලෙස ඇය සඳහන් කර තිබුණේ 'මිනිසුන් මැරීම' හා 'කැපීම' යි. ඇගේ එක් යූ ටියුබ් වීඩියෝවක සඳහන් ව තිබුණේ ඇය සිය බාල සොයුරන් දෙදෙනෙක් විද්‍යුත් ආරෝපිත වැටක් ඇල්ලීම සඳහා පොළඹවන ආකාරය යි.

2009 වසරේ ඔක්තෝබර් මස 21 වන දා ඇලීසාගේ දිවියේ සුවිශේෂී දිනයක් වුණා. ඒ එදිය ඇය ඇගේ සිතෙහි වූ කුරිරුතම මෙන්ම පහත්ම ආශාවක් ඉටු කර ගැනීමට සමත් වීම නිසා යි.

නව හැවිරිදි එලිසබෙත් ඕල්ටන් ජීවත් වූයේ ඇලීසා සිටි නිවසට නිවෙස් කිහිපයක් ඈතින්. ඇය නිතරම ඇලීසා හා ඇලීසාගේ සොයුරු සොයුරියන් සමග ක්‍රීඩා කරන්නට පැමිණියා. ඔක්තෝබර් මස 21 වන දින සවසත් එලිසබෙත් සිය නිවසෙන් නික්මී ගියේ බුස්ටමන්ටේ සොයුරියන් සමග කෙළි දෙලෙන් ගත කිරීම සඳහා යි.

සවස 6 වන විටත් එලිසබෙත් නැවත නොපැමිණි නිසා ඇගේ මව ඒ පිළිබඳව විමසිලිමත් වුණා. සිතට දැනුණු අසහනය නිසා මේ පිළිබඳව ඇය වහාම පොලිසිය දැනුවත් කළ අතර, එලිසබෙත් සොයා පරීක්ෂණ ඇරඹුණා.

ගෙයින් ගෙය යමින් සිටි එෆ්.බී.අයි නිලධාරීන් කිහිප දෙනෙක් ඇලීසාගේ නිවසට ද පැමිණියා. ඇලීසා අසහනකාරී ලෙස හැසිරෙනු ඔවුන් නිරීක්ෂණය කළා. එමෙන්ම ඇගේ දිනපොතෙහි තිබූ සමහර මතභේදාත්මක කරුණුත් ඔවුන්ගේ සැකයට තුඩු දුන්නා. මේ අතර ඔවුන් දුටුවේ එම ගෙවත්තේ මිනීවලක ප්‍රමාණයකට වලක් හාරා ඇති බව යි. මේ පිළිබඳව ප්‍රශ්න කරන ලදුව ඇලීසා පවසා සිටියේ තමන් විනෝදාංශය ලෙස එලෙස වලවල් හාරන බව යි. මේ පිළිබඳ සැක සිතූ ඔවුන් දැඩි ලෙස ගෙවත්ත පරීක්ෂා කළ අතර, එහිදී කොළ රොඩුවලින් වසන ලද තවත් වලක තිබී එලිසබෙත්ගේ ප්‍රාණය නිරුද්ධ සිරුර හමුවුණා.

වහාම ඇලීසා පොලිස් භාරයට ගැණුනු අතර ඇයට එරෙහිව මිනිමැරුම් චෝදනා ගොණු වූයේ අසල්වැසියන්ගේ දෑස් උඩ හිඳුවමිනු යි.

පොලිසිය පැමිණීමට පෙර ඇලීසා ඇගේ දිනපොතේ, තමන් එලිසබෙත් ඝාතනය කිරීමෙන් පසු සතුටු වූ ආකාරය ලියා තිබූ සටහන විකෘති කිරීමට උත්සාහ ගෙන තිබුණා. කෙසේ නමුත් ඇය ලියා තිබූ දේ නිවැරදිව හඳුනාගන්නව බලධාරීන් සමත් වුණා. එහිදී ඇය එලිසබෙත්ගේ ගෙල සිර කර මැරූ ආකාරය මෙන්ම, අනතුරුව ඇගේ ගෙල කපා, පිහියෙන් ඇන්න ආකාරයත් හොඳින් පැහැදිලි කර තිබුණා. ඇය වැඩි දුරටත් දක්වා තිබුණේ මේ ඝාතනයෙන් පසු ඇය 'පහසුවෙන් කළ නොහැකි යමක් කළ' බවට උදම් ඇනූ බව යි.

ඇලීසාට එරෙහි නඩු විභාගය අතරතුර ඇය පාපොච්ඡාරණයක් කළා. මෙහිදී ඇය එලිසබෙත් ඝාතනය කළ ආකාරය මෙන්ම ඇගේ සිරුර වැළලූ ආකාරයත් විස්තර කළා. මේ අනුව ඇය චෝදනාවලට වැරදිකරු බවට ඔප්පු වුණා.

ඇලීසා වරදකරියක බවට ඔප්පු වුව ද දඬුවම් පැමිණුවීමට ඇගේ වයස බාධාවක් වුණා. ඒ වන විට ඇයගේ වයස අවුරුදු 18 සම්පූර්ණ නොවී තිබීම නිසා, මෙවැනි ඝාතනක් කිරීමට හිමිවන මරණ දඬුවම ඇයට නියම කරන්නට මිසූරිහි නීතියට ඍජු හැකියාවක් තිබුණේ නැහැ. මේ හේතු නිසා ඇයට එරෙහි නඩු විභාගය දිනෙන් දින කල් ගියා. වසර 18 පිරීමට පෙර ඇය සිය වරද පිළිගතහොත් මරණ දඬුවමින් ගැලවිය හැකි බැව් මෙන්ම සිර දඬුවම් ද විශාල වශයෙන් අඩු වනු ඇතැ යි සිතූ ඇලීසා එලෙස එක් වරම වරද පිළිගත් බැව් පසුකාලීනව ඇය පවසා තිබුණා. මේ අනුව ඇයට වසර 30කට පසු නිදහස් වීමේ යම් අවකාශයක් පවතින්නේ යැ යි ඇය විශ්වාස කළා. කෙසේ නමුත් ඇයට එරෙහි දඬුවම් විශාල වශයෙන් අඩු නොවූ අතර, මරණ දඬුවම ජීවිතාන්තය දක්වා වූ සිර දඬුවමක් බවට පත් කෙරුණා.

මියගිය එලිසබෙත් ගේ මව ඇලීසාට ලැබුණු දඬුවම පිළිබඳව කිසි ලෙසකින් සෑහීමකට පත් වූයේ නැහැ. ඇය පැවසුවේ ඇලීසා හට උරුම මරණ දඬුවම බව යි. මේ ගැන පවසමින් ඇය 2015 වසරේ දී නඩු මඟට බැස්සා. එමෙන්ම ඇය ඇලීසාගෙ මානසික ගැටළුවලට ප්‍රතිකාර කළ අයවළුනටත් චෝදනා කළා. පසුකාලීනව ඇය හට ඇමෙරිකානු ඩොලර් මිලියන 5ක වන්දි මුදලක් ගෙවන ලෙස ඇලීසාගේ පවුල හට නියම කෙරුණා.

සිය මුල් ළමා වියේ දී මුහුණදුන් ගැටළු හේතුවෙන් නව යොවුන් දැරියක සිය ජීවිතයම අඳුරේ හෙළාගත්තේ ඒ ආකාරයෙනු යි.

විශ්වයේ ඉමක් කොණක් පිළිබඳව අද වන තුරුත් නිසියාකාරව සොයාගෙන නැහැ. එහි පවතින ග්‍රහ තරුවලින් අද වන තුරුත් මිනිසා හඳුනාගෙන තිබෙන්නේ අංශුමාත්‍රයක් පමණ යි. මේ අංශුමාත්‍රය තුළත් ඉතා අසාමාන්‍ය පන්නයේ ග්‍රහලෝකයන් රැසක් පවතිනවා. මේ ඉන් කිහිපයක් පිළිබඳ තොරතුරු යි.

මෙම ග්‍රහලොව ස්ථානගත වී ඇත්තේ පෘථිවියේ සිට ආලෝක වර්ෂ 30ක් පමණ ඈතින්, අපට සිංහ රාශියට අයත් සේ දිස්වන තාරකාවක් වටා පරිභ්‍රමණය වෙමිනු යි. මෙම ග්‍රහලොව හෞතික විද්‍යා නියමයන් අභියෝගයට ලක් කරනවා.

මෙම ග්‍රහලොව පිහිටා ඇත්තේ, අප සෞරග්‍රහමණ්ඩලයේ සූර්යයාට ආසන්නවම පිහිටා ඇති බුධ ග්‍රහලොව එහි සිට සූර්යයාට පවතින පරතරයට වඩා 15 ගුණයක් සිය සූර්යයාට ආසන්නයෙනු යි. කෙසේ නමුත් මෙහි මතුපිට අයිස් ස්ථරයක් පවතිනවා. එමෙන්ම මෙහි මතුපිට උෂ්ණත්වය සෙල්සියස් අංශක 439ක් හෙවත් ෆැරන්හයිට් අංශක 822ක්. වඩා අසාමාන්‍ය කාරනාව වන්නේ මෙවන් ඉහළ උෂ්ණත්වයක දීත් ඒ මත අයිස් ස්ථරයක් පිහිටීම යි. මෙය කර වෙමින් පවතිනවා. මෙයට හේතුව මෙම ග්‍රහලොවෙහි ඇති ඉතාමත් බලවත් ගුරුත්වාකර්ෂණ බලය යි. මේ නිසා එහි මතුපිටින් නික්මෙන ජල වාෂ්ප පවා වහාම සම්පීඩනය වී ඝණ අයිස් සෑදෙනවා. මේ නිසා එම අයිස් ස්ථරය දියවීමකට ලක් වන්නේ නැහැ. මෙම ග්‍රහලොව පෘථිවි දින 2කුත් පැය 15.5ක් තුළ එක් වරක් සිය සූර්යයා වටා භ්‍රමණය වෙනවා.

මෙම ග්‍රහලොව පිහිටා ඇත්තේ පෘථිවියේ සිට ආලෝක වර්ෂ 40ක දුරකින්, කටක රාශිය තුළ යි. මෙය ප්‍රමාණයෙන් පෘථිවිය මෙන් දෙගුණයක් වන අතර, පෘථිවිය මෙන් අට ගුණයක පමණ බරක් දරනවා. මෙහි ඝණත්වය පෘථිවියට වඩා බොහෝ වැඩියි. මෙම ග්‍රහලොවෙහි අප සූර්යයාට වඩා වැඩි ප්‍රමාණයක කාබන් අන්තර්ගත වෙනවා.

මෙම ග්‍රහලොවෙහි බරින් වැඩි ප්‍රමාණයකට හේතුවන්නේ එහි ඇති කාබනුයි. එමෙන්ම, ඒ මතුපිට සාමාන්‍ය උපරිම උෂ්ණත්වය සෙල්සියස් අංශක 2400ක් හෙවත් ෆැරන්හයිට් අංශක 4417ක් බවට සොයාගෙන තිබෙනවා. එමෙන්ම ඒ මත පීඩනයත් ඉතා වැඩි යි. මේ හේතු නිසා එහි මතුපිට සම්පූර්ණයෙන්ම පාහේ දියමන්තිවලින් වැසී ඇති බවට අනුමාන කෙරෙනවා. මෙය සිය මවු තරකාවට බොහෝ සෙයින් සමීපව පිහිටා ඇති අතර, එය වටා වූ කක්ෂය ඔස්සේ එක් වටයක් පරිභ්‍රමණය වන්නට ගතවන්නේ පෘථිවි පැය 18ක් පමණ යි.

පෘථිවියේ සිට ආලෝක වර්ෂ 62ක් පමණ ඈතින් පිහිටි මෙම ග්‍රහලොව අප සෞරග්‍රහමණ්ඩලයේ පිහිටි විශාලතම ග්‍රහලොව වන බ්‍රහස්පතිටත් වඩා මඳ වශයෙන් විශාල යි. මෙය දීප්තිමත් නිල්, දම් පැහැයකින් බබලන අතර, මීට හේතු වී ඇත්තේ එහි ඇති අසාමාන්‍ය වායුගෝලය යි. මෙහි වායුගෝලයේ බහුතරය සමන්විත වන්නේ සිලිකේට පරමාණු හා අණුවලිනු යි. එමෙන්ම මෙහි සුළං ප්‍රවාහවල වේගය උපරිම වශයෙන් පැයට කි.මී 5,400 දක්වා වූ අතිශය ඉහළ අගයකට පත්විය හැකි යි. මෙය තත්පරයකට කිලෝමීටර 2ක් තරම් වූ වේගයක් වන අතර ශබ්දයේ වේගය මෙන් 7 ගුණයක් වෙනවා. එමෙන්ම මෙහි මතුපිට උෂ්ණත්වය සෙල්සියස් අංශක 900ක් හෙවත්, ෆැරන්හයිට් අංශක 1652ක් තරම් වූ ඉහළ අගයකට පත් විය හැකි යි.

මෙම ග්‍රහලොව හා සබැඳි තවත් විශේෂතම කාරණයක් වන්නේ උක්ත තත්ත්වයන් යටතේ දී එහි වායුගෝලයේ වීදුරු කැබලි ඇති වී, ඒවා වර්ෂාව ලෙස එහි මතුපිටට පතිත වීම යි. මෙම වීදුරු වර්ෂාවක් සහිත සුළඟක් පෘථිවියෙහි සමකය මත ඇති වූවා නම්, එයට පෘථිවිය වටා වටයක් සම්පූර්ණ කරන්නට ගතවන්නේ මිනිත්තු 5කුත් තත්ත්පර 30ක් පමණ යි.

මෙම ග්‍රහලොව කළු කුහර හැරුණු විට විශ්වයෙහි හමුවන වඩාත් අඳුරු පැහැති ග්‍රහ වස්තුවක්. ව්‍යවහාරයේ පවතින්නේ මෙය ඊට වැටෙන ආලෝකය 'අනුභව' කරන බව යි.

මෙම ග්‍රහලෝකය ප්‍රමාණයෙන් බ්‍රහස්පති මෙන් දෙගුණයක් පමණ වෙනවා. මෙය මීට වැටෙන ආලෝකයෙන් 94%ක පමණ ප්‍රමාණය අවශෝෂණය කිරීමෙහි ලා සමත්. මෙහි ආලෝකය වැටෙන පැත්තේ මතුපිට උෂ්ණත්වය සෙල්සියස් අංශක 4,600ක් හෙවත් ෆැරන්හයිට් අංශක 8,312ක් පමණ වෙනවා. මෙහි එක් පැත්තක් සෑම විටම සිය මවු තාරකාවට මුහුණලා පිහිටනවා. මේ නිසා සෑම විටම මෙහි එක් පැත්තකට දහවල උදා වී පවතින අතර, අනෙක් පැත්තට රාත්‍රිය උදා වී පවතිනවා. සූර්යයාට මුහුණ නොපා පවතින පැත්තේ උෂ්ණත්වය සෙල්සියස් අංශක 2,200ක් හෙවත් ෆැරන්හයිට් අංශක 3,992ක් පමණ වෙනවා. මේ ඉහළ උෂ්ණත්ව හේතුවෙන් ජල වාෂ්ප ඇති වී වලාකුළු ඇති වනවා. මෙහි ප්‍රතිඵලයක් ලෙස එයට වැටෙන ආලෝකය පරවර්ථනය වීම අවම වෙනවා. කොටින්ම මින් නැගෙන විවිධ අංශු එහි මවු තාරකාව පෙදෙසටත් විසිරී යනවා.

මෙම ග්‍රහලොව කක්ෂගත වී ඇත්තේ පල්සරයක් හෙවත් ඉතා දැඩි ඝණත්වයක් සහිත, කුඩා නියුට්‍රෝන තාරකාවක් වටා යි. මෙම තාරකාව ප්‍රමාණයෙන් විශාල නගරයක් තරම්. මෙම පල්සරයෙහි විෂ්කම්භය සැතපුම් 12ක් හෙවත් කිලෝමීටර 19ක් පමණ වෙනවා. එහෙත් එහි ඝණත්වය අප සූර්යයාගේ මෙන් 1.4 ගුණයක් පමණ වෙනවා. මෙහි තවත් විශේෂත්වයක් වන්නේ, උක්ත ග්‍රහලොව ඉතා ඉක්මණින් මෙම පල්සරය වටා පරිභ්‍රමණය වීම යි. ඒ සඳහා එය ගන්නා කාලය පෘථිවි පැය 2ක් තරම් වෙනවා.

මෙම ග්‍රහලොවෙහි විෂ්කම්භය පෘථිවි විෂ්කම්භය මෙන් ආසන්න වශයෙන් සිවු ගුණයක් පමණ වන අතර, ස්කන්ධය පෘථිවිය මෙන් 330 ගුණයක් පමණ වෙනවා. මෙය පිහිටා ඇත්තේ පෘථිවියේ සිට ආලෝක වර්ෂ 4000ක් පමණ දුරකිනු යි. මෙහි හරය දියමන්තිවලින් සුසැදියැ යි අනුමාන කෙරෙනවා.

කවරයේ පින්තූරය- usatoday.com

තම පෙළපතෙහි පාරිශුද්ධ බව ආරක්ෂා කරගනු වස් ලොව බොහෝ රාජකීයයන් ආවාහ විවාහ කටයුතු සිදුකරගනු ලැබුවේ තම පෙළපතින්ම හෝ, තවත් රාජකීය පෙළපතකින් පමණ යි. මේ නිසා පරම්පරාවෙන් පරම්පරාවට ජාන හුවමාරුව සිදුවූයේ ද පෙළපත් කිහිපයක් අතර පමණ යි. ජීව විද්‍යාත්මකව මෙය එතරම් යහපත් තත්ත්වයක් නොවන අතර, විවිධාකාරයේ රෝගාබාධයන් රාශියක් සහිත ජනිතයන් ඇති වන්නට හේතු වෙනවා.

පැරණි රාජකීය පවුල් සැලකීමේ දී ඒවාවල සමහර සාමාජිකයින් ජානගත ආබාධවලින් පෙළුණු බැව් නිරීක්ෂණය වෙනවා. මේ ලිපි ද්විත්වයෙන් අප ඔබ වෙත ගෙන එන්නට අදහස් කරන්නේ ඒ අතරින් වඩාත් ප්‍රසිද්ධියට පත් වූ කිහිපයක් පිළිබඳ තතු යි.

යුරෝපයේ හැප්ස්බර්ග් රජ පරම්පරාව සියවස් ගණනාවක් තිස්සේ යුරෝපයේ වඩාත් බලවත් රාජකීය පරම්පරාවක් සේ වැජඹුණා. මේ පරම්පරාවේ ආරම්භය 13 වන සියවස කරා දිවෙන අතර, ඔස්ට්‍රියාව, ස්පාඤ්ඤය වැනි රටවල සිහසුන කිහිප විටක්ම හෙබවූයේ මේ පරම්පරාවෙන් පැවත ආ රජවරුන්. ප්‍රංශයේ අවසන් රැජින මාරි ඇන්ටොයිනට් ද මේ පෙළපතෙන් පැවත ආ කාන්තාවක්.

මේ රජ පෙළපත ආවාහ විවාහ සිදුකිරීමේ දී ඒවා තමන්ගේ ලේ ඥාතීන් අතරම සිදුකරගන්නට නිතරම වාගේ කටයුතු කළා. මෙ නිසාම කෙමෙන් කෙමෙන් ජානමය වශයෙන් ඔවුන් දුර්වල වුණා. විශේෂයෙන් “හැප්ස්බර්ග් යටි හනුව” යනුවෙන් හැඳින්වෙන ආකාරයේ විශාල යටි හනුව මේ පෙළපතේ බොහෝ දෙනාට පිහිටා තිබුණා.

ස්පාඤ්ඤයේ දෙවන චාල්ස් රජු හට සිය මවු පිය දෙපාර්ශවයෙන්ම මෙම විශාල යටි හනුවට අදාල ජාන ලැබී තිබුණා. මේ හේතුවෙන් ඔහු හට පාලනය කර ගැනීමට අපහසු තරමේ කරදරකාරී යටි හනුවක් උපතෙන්ම ලැබුණා. මේ හේතුව නිසා ඔහු ආහාර ගැනීමේ දී හා කථනයේ දී මහත් අපහසුවකට ලක් වුණා. එමෙන්ම නිතරම පාහේ ඔහුගේ මුවින් පාලනයකින් තොරව ඛේටය වෑස්සෙන්නට වුණා.

උක්ත අපහසුතාවලට අමතරව ජානමය දුර්වලතා නිසා ඔහු හට උපතේ පටන් වසර 8ක් ගත වන තුරු නිසි ලෙස ඇවිදීමේ හැකියාව තිබුණේ නැහැ. ඉන් පසුවත් ඔහු ඇවිද්දේ අපහසුවෙනු යි. මේ කාරනා නිසා ඔහු කිසි ලෙසකින් ආකර්ෂණීය අයෙකු නම් වූයේ නැහැ. දෙවරක් විවාහ වුව ද මෙවුන්දමෙහි යෙදීමේ ඇති වූ අපහසුතා නිසා ඔහු හට දරුවන් සිටියේ ද නැහැ. ඔහු 1700 වසරේ දී 39 හැවිරිදිව සිටිය දී මියයන්නේ ස්පාඤ්ඤයේ හැප්ස්බර්ග් පාලනය නිමා කරමිනු යි.

19 වන හා 20 වන සියවසේ යුරෝපයේ පැවතුණු බොහෝ රටවල රාජකීය පවුල් යම් ආකාරයකින් බ්‍රිතාන්‍යයේ වික්ටෝරියා රැජින හා ලේ ඥාතීත්වයක් ඉසිළුවා. ඇගේ දියණියක වූ ඇලිස් කුමරිය රුසියාවේ අවසාන සාර් බිසව වූ අලෙක්සාන්ද්‍රා රොමනෝෆ්ගේ මව වූ අතර, එඩිංබරෝ ආදිපාදවරයාගේ මිත්තණිය ද වුණා. මීට අමතරව ඉන්දියාව ටද ඇගේ සම්බන්ධකමක් ඇති වී තිබුණා. 20 වන සියවසේ ආරම්භය වන විට යුරෝපය පුරා වික්ටෝරියා රැජිනගේ ජාන ව්‍යාප්තව තිබුණා.

වික්ටෝරියා රැජිනගේ ස්වාමිපුරුෂයා වූයේ ඇල්බට් කුමරු යි. ඔහු ඇගේ ආසන්නතම ඥාති සොයුරෙක් වුණා. එමෙන්ම ඇය හීමොෆීලියා වාහක කාන්තාවක් වුණා. මේ සඳහා වූ ජාන විකෘතිතාව ඇගෙන් දරුවන්ට ලැබුණු අතර, ඒ හේතුවෙන් එය පසුකාලීනව යුරෝපයේ රාජකීය පවුල් කිහිපයකටම පැතිරී ගියා. ඇය හට එම රෝගයෙහි විශාල බලපෑමක් නොතිබුණ ද, මෙම රෝගය හේතුවෙන් ඇති වූ සංකූලතා කරණ කොටගෙන ඇගේ එක් දරුවෙකු හා මුණුපුරන් පස් දෙනෙකු මියගියා.

වික්ටෝරියා රැජින හීමොෆීලියා බී වර්ගයේ වාහකයෙකුව සිටියා. ඇගේ සැමියා ද ඥාති සොයුරෙක් වීම ද යහපත් තත්ත්වයක් වූයේ නැහැ. කෙසේ නමුත් මේ සියල්ල මධ්‍යයේ වසර 63ක් බ්‍රිතාන්‍යයේ කිරුළ හොබවමින් වසර 82ක් ජීවත් වන්නට ඇයට හැකි වුණා.

එංගලන්තය, ඉතා පැරණි රජ පෙළපත් සහ පෙළපත තුළම එකිනෙකා අතර ආවාහ විවාහ කටයුතු කර ගැනීම යන කරුණු දෙක පිළිබඳවම අතීතයේ පටන්ම මහත් වූ ප්‍රසිද්ධියක් ඉසිළුවා. කෙසේ නමුත් මේ නිසා ඔවුනට අත් වූ වාසිවලට වඩා අවාසි නම් ප්‍රබල වුණා.

බ්‍රිතාන්‍යයේ තෙවන ජෝර්ජ් රජු ප්‍රසිද්ධියට පත්ව තිබෙන්නේ බ්‍රිතාන්‍යය ඇමෙරිකානු විප්ලවය පරාජය වූ සමයේ බ්‍රිතාන්‍ය කිරීටය දැරූ රජු ලෙස යි. ඔහුටත් සිය පරම්පරාවෙන් එන ඉතා දුර්ලභ ජානගත රෝගාබාධයක් වැලඳී තිබුණා. ප්‍රොෆයිරියාව යනුවෙන් හැඳින්වෙන මේ රෝගාබාධය හේතුවෙන් දම්- නිල් පැහැයෙන් මුත්‍රා පිටවීම ද සිදුවෙනවා. මීට අමතරව ඔහු සිහි මඳ ගතියකින් ද පෙළුණා. මේ සිහිමඳ ගතිය ද ජානමය ආබාධයක ප්‍රතිඵලයක් ලෙස වර්තමානය වන විට සැලකෙනවා.

තෙවන ජෝර්ජ් රජු ලියන ලද ලියමන්වල වාක්‍යය බොහෝ සෙයින් දිගු වුණා. සමහර විටෙක ඒවා වචන 400 ද ඉක්මවූ, තේරුම් ගැනීමට අපහසු ඒවා වුණා. එමෙන්ම ඔහු කථා පැවත්වීමට ගත් විට ද අනවශ්‍ය ලෙස ඒවා දිගු කළා. සිය මුවෙන් පෙණ වෑස්සෙන තුරු ඔහු කතා කළා. මේ නිසා ඔහු උමතු රජෙක් ලෙස බොහෝ දෙනා හැඳින්වූවා. වෛද්‍යවරුන් ඔහුට දීර්ඝ කාලීනව ප්‍රතිකාර කළ අතර, ඔහුගේ මේ මානසික තත්ත්වය ඇමෙරිකානු විප්ලවය පරාජය වීමට බොහෝ සෙයින් බලපෑ බවට ඉතිහාසඥයින් මත පළ කරනවා.

උක්ත රෝගාබාධයන්ට අමතරව ඔහු සමේ රෝගයකින් ද පෙළුණා. මේ නිසා සිදු කළ ප්‍රතිකාරවලින් ද මුත්‍රා නිල් පැහැති විය හැකි බැව් සමහරක් විද්වතුන් පවසනවා. මේ නිසා මොහු ප්‍රොෆයිරියාවෙන් පෙළුණු බවට ඇති මතය සමහරෙක් බැහැර කරනවා. කෙසේ නමුත් ඔහු පෙළුණු උමතු තත්ත්වයට ප්‍රධානතම හේතුව ඔහුගේ පරම්පරාව තුළ නිසියාකාර ජාන සංකලනයක් සිදු නොවීම බව අති බහුතරයක් දෙනා පිළිගන්නවා.

කවරයේ පින්තූරය- pinterest.com

කාර්ප් ලයිකොව් සිය පවුලේ සාමාජිකයින් ද කැටුව මිනිස් වාසයෙන් ඈතට ගොස්, සයිබීරියානු වන මැද තනිවම වාසය කිරීමට තීරණය කරන්නේ 1936 වසරේ දී යි. මේ වන විට දෙවන ලෝක යුද්ධයවත් නියමාකාරයෙන් ආරම්භ වී තිබුණේ නැහැ. ඉන් වසර 42කට පසු ඔවුන් වනයෙන් ඉවතට පැමිණෙන විට ලෝකය බොහෝ සෙයින් වෙනස් වී තිබුණා.

1978 වසරේ දිනෙක හෙලිකොප්ටර් යානයක් සයිබීරියානු තැන්නේ වූ වනගත පෙදෙසකට ඉහළින් ගමන් කරමින් තිබුණා. මෙය සම්පූර්ණයෙන් ජනශුන්‍ය පෙදෙසක් ලෙස සැලකුණු අතර යානයේ නියමුවා එක්වරම දුටු යමක් නිසා ඔහුගේ සිතෙහි යම් කුකුසක් උපන්නා.

උස් කඳුකරයක් පසු කරමින් සිටි ඔහු එහි වූ මඳක් බෑවුමෙන් අඩු බිමක් වෙත ප්‍රවිෂ්ඨ වෙමින් සිටි අතර, එක් වරම ඔහු දකින්නේ එම බිමෙහි ස්ථානයක ලියැදි බැඳ ඇති ආකාරය යි. මෙයට ජලය ලැබෙන ලෙස කුඩා ඇල මාර්ගයක් ද කපා තිබුණා. ඒ ආසන්නයේ මඩුවක් වැනි යමක් ද දිස් වුණා. පැහැදිලිවම මෙහි යමෙක් වෙසෙන බැව් ඔහුට ප්‍රත්‍යක්ෂ වූ අතර, ඔහු ඒ පිළිබඳ විමසිලිමත් වුණා.

මෙම කඳුකරය ආසන්නතම ජනාවාසය පිහිටා තිබුණේ ඊට සැතපුම් 150කටත් වඩා දුරිනු යි. මේ පෙදෙසේ කිසිදු ජනාවාසයක් ඇති බවට කිසිදු ලියකියැවිල්ලක සටහන්ව තිබුණේ නැහැ. උක්ත හෙලිකොප්ටරය යවා තිබුණේ රුසියානු භූගර්භ විද්‍යාඥයින් කණ්ඩායමක් විසිනු යි. ඒ එම පෙදෙසේ යපස් නිධි ඇති බවට අනුමාන කිරීමෙන් පසු, කණ්ඩායමක් ගොඩබැස්සවීමට සුදුසු ස්ථානයක් සෙවීම සඳහා යි. මෙම ලියැද්ද හා ඇළ මාර්ගය දුටු වහාම හෙලිකොප්ටරයේ නියමුවා ඒ පිළිබඳව උක්ත විද්‍යාඥයින් දැනුවත් කළා. මේ අනුව එය පරීක්ෂා කිරීම සඳහා කණ්ඩායමක් එහි යැවීමට ඔවුන් තීරණය කළා.

හෙලිකොප්ටර් නියමුවාගේ මඟ පෙන්වීම යටතේ උක්ත ස්ථානයට කණ්ඩායමක් ළඟා වූ අතර ඔවුනට හමුවන්නේ ඇළ මාර්ගයක් අසල තනන ලද තරමක් විශාල මඩුවකුයි. මෙම මඩුව එක් කමරයකින් පමණක් සමන්විත වූ අතර, එය තෙත බරිත, ශීතල හා අඳුරු එකක් වුණා. මෙහි බිම සකස් කර තිබුණේ අර්තාපල් පොත්තෙන් හා පයින් ඇටවල ලෙල්ලෙනු යි. සයිබීරියාවේ දේශගුණික තත්ත්ව සැලකීමේ දී මෙහි යමෙක් ජීවත් වූවායැ යි යන්නත් ඔවුනට අදහාගත නොහැකි වුණා.

කෙසේ නමුත් එහි පුද්ගලයින් පස් දෙනෙකු දිවි ගෙවමින් සිටියා! ඔවුන් සියළු දෙනා මිත්‍රශීලීව පැහැදිළි රුසියානු බසින් විද්‍යාඥයින් ඇමතීමත් සමග විද්‍යාඥයින් වටහා ගත්තේ ඔවුන් සාමාන්‍ය රුසියානු ජාතිකයින් වන බව යි. පස් දෙනාම එක් පවුලකට අයත් වූ අතර එහි ප්‍රධානියා ලෙස පෙනී සිටි කාප් ලයිකොව් නම් අයෙක් තම පවුල ඔවුනට හඳුන්වා දුන්නා. ඔහුගේ එක් දියණියක වූයේ ඇගෆියා ලයිකොව්නා නැමැත්තිය යි. ඔවුන් ඔවුන්ගේ අසමසම කතා ප්‍රවෘත්තිය බිඳෙන් බිඳ විද්‍යාඥයින් හමුවේ දිගහරින්නට වුණා.

ලයිකොව් පවුලේ ප්‍රධානියා වන කාප් සාම්ප්‍රදායික ඕතඩොක්ස් ක්‍රිස්තියානුවෙක් වුණා. 1917 වසරේ දී නිරාගමික මත දැරූ බොල්ෂෙවික්වාදීන් රුසියාවේ බලය තහවුරු කරගැනීමත් සමග, කාප් වැන්නවුන්ට විවිධ කම්කටොළුවලට මුහුණ දෙන්නට සිදුවුණා. මෙහි ප්‍රතිඵලයක් ලෙස බොල්ෂෙවික්වරුන් අතින් කාප්ගේ සොහොයුරා ඝාතනය වෙනවා. ඒ 1936 වසරේ දී යි. එන පොට හොඳ නැති බැව් වටහා ගත් කාප් වහාම සිය පවුල ද කැටුව වනගත වෙනවා. කාප් සමග ඔහුගේ බිරිඳ අකුලිනා හා දරුවන් දෙදෙනා වන නටාලියා හා සැවින් ද වනගත වුණා. සයිබීරියානු වනයේ ඉතා රහසිගත පෙදෙසක් ජීවත් වීම සඳහා ඔවුන් විසින් තෝරාගත් අතර, එහිදී එම යුවලට දිමිත්‍රි හා ඇගෆියා නම් තවත් දරුවන් දෙදෙනෙක් ලැබෙනවා. මේ ආකාරයට ඔවුන් වසර 42ක කාලයක් කල් ගත කළා. 1978 වසරේ දී භූගර්භ විද්‍යාඥයින් ඔවුන්ගේ පරිශ්‍රයට පැමිණෙන තුරු කණිටු දරුවන් දෙදෙනා තම පවුලේ සාමාජිකයින්ගෙන් පරිබාහිර කිසිදු මිනිසෙක් දැක තිබුණේ නැහැ.

ශීතල සයිබීරියාවේ වනගත පෙදෙසක, ශීතලෙන් ආරක්ෂා වීම සඳහා හරිහැටි ආවරණයක් නොමැතිව කල්ගත කිරීම ඔවුනට ඉතා අපහසු වී තිබුණා. ගෝනි රෙදිවලින් ඇඳුම් මසාගත් ඔවුන් බර්ච් පොතුවලින් පාවහන් ද නිපදවා ගත්තා. ගින්දර නිපදවගැනීමත් ඉතා උගහට වූ බැවින් ආහාර පිසීම ද ගැටළුවක් වුණා. 1961 වසරේ දී ඔවුන්ගේ ගොවිබිම හිම කුණාටුවක් නිසා විනාශ වූ අතර, සිය පාවහන් හා වෙනත් ගස්වල පොතු කමින් දිවි ගැටගසාගන්නට ඔවුනට සිදු වුණා. මෙහිදී අකුලිනා සිය සැමියා හා දරුවන් හට ඉතිරි වී තිබූ ආහාර ලබා දී, කුසගින්නේ මියයාමට තීරණය කළා.

භූගර්භ ව්ද්‍යාඥයින් ලයිකොව් හා දරුවන් සමග කුළුපග වුව ද ඔවුන් සිය නිවස අත්හැර ඒමට කැමති වූයේ නැහැ. ඔවුන්ට එහි ජීවිතය හොඳින්ම හුරු වී තිබුණා. ඔවුන් 1930 දශකයෙන් පසු මෙලොව බිහිවූ කිසිදු උපකරණයක් දැක තිබුණේ නැහැ. එමෙන්ම දෙවන ලෝක යුද්ධය වැනි දේ පිළිබඳ අසා තිබුණේත් නැහැ. මුල දී ඔවුන් විද්‍යාඥයින් ලබා දුන් දේවලින් පිළිගත්තේ ලුණු පමණ යි. අනතුරුව පිහි, ධාන්‍ය, පෑන්, කඩදාසි හා විදුලි පන්දම් වැනි දේ ද ඔවුන් පිළිගත්තා.

1981 වසරේ දී ලයිකොව් පවුලට කණකොකා හැඬුවා. ඒ එහි දරුවන් තිදෙනෙකුම දින කිහිපයක් තුළ මියයාම නිසා යි. දිමිත්‍රි හට නියුමෝනියාව වැළඳී තිබූ අතර, ඔහු ගුවන් මඟින් රෝහල වෙත ගෙන එන්නට තනද්දී හේ එය දැඩි ලෙස ප්‍රතික්ෂේප කළා.

මේ මරණ සමග සමහරෙක් එහි ළඟා වූ විද්‍යාඥයින් හට චෝදනා කළේ ඔවුන් සමග විෂබීජ ද එහි යන්නට ඇති බව යි. මෙතෙක් කල් නීරෝගීව සිටි ඔවුන් හදිසියේ මියගියේ එබැවින් බැව් ඔවුන් පවසන්නට වුණා. කෙසේ නමුත් පසුව ඔප්පු වූයේ සැවින් හා නටාලියා යන දෙදෙනාම දීර්ඝ කාලීනව වකුගඩු ආබාධවලින් පෙළී ඇති බව යි.

දරුවන් තිදෙනෙක් මියයාම සමග වනයේ වූ නිවසේ ඉතිරි වූයේ කණිටු දියනිය ඇගෆියා හා කාප් පමණ යි. කාප් 1988 වසරේ දී මියයාමත් සමග මේ අපූර්ව පවුලේ ජීවතුන් අතර සිටින එකම සාමාජිකයා බවට ඇගෆියා පත් වුණා. ඇය ද තනිව සිටීම වඩා ප්‍රිය කළ අතර තමන් හුන් නිවස්නය හැරපියා පැමිණීම ප්‍රතික්ෂේප කළා. කෙසේ නමුත් අවට සමාජය සමග සම්බන්දතා පැවැත්වූ ඇය විටින් විට සිය නිවස්නයෙන් පිටතට 'සංචාරය' කළා. කාලයක් භූගර්භ විද්‍යාඥයෙකු වන යෙරොෆෙයි සෙදොව් ද එහි නතර වී සිටි අතර ඔහු 2015 වසරේ දී මියගියා.

2016 වසරේ දී එවකට 71 වියැතිව සිටි ඇය ගුවන් මඟින් රෝහලක් කරා ගෙන ආවේ පාදයක ඇති වූ ආබාධයකට ප්‍රතිකාර කරන්නට යි. එවර ද බොහෝ දෙනා ඇයට නැවත වනයට නොයන ලෙස ඇවිටිලි කළ මුත් ඇය ඊට කන් නොදී නැවත එහි ගියා. අදටත් ඇය 75 හැවිරිදි වයෝවෘධ කාන්තාවක් ලෙස සිය 'වන රජදහනේ' වෙසෙනවා.

දියමන්ති සැලකෙන්නේ ලොව වඩාත් මිලෙන් අධික ද්‍රව්‍යයක් ලෙස යි. එහි සුවිශේෂී ගුණ සහ දුර්ලභ බව මෙම අධික මිලට හේතු වී තිබෙනවා. දියමන්ති හමුවන්නේ ලොව ස්ථාන අතලොස්සකින් පමණයි. මින් සමහරක් ස්ථානවලින් සුලභව ඒවා හමුවනවා. මේ සටහන ලොව වැඩිම වාර්ෂික දියමන්ති නිෂ්පාදනයක් සහිත පතල් 5 පිළිබඳව යි.

ඔරපා පතල සැලක්කෙන්නේ ලොව විශාලතම විවෘත විවරයක් සහිත දියමන්ති පතල ලෙස යි. නැගෙනහිර බොට්ස්වානාවේ පිහිටා ඇති මෙය 1971 වසරේ දී සිය නිෂ්පාදන කටයුතු ආරම්භ කර තිබෙනවා. මෙහි සේවයේ නියුතු සේවකයින් ගේ ගණන 2,800කට අධික යි.

වර්තමානය වන විට මෙහි භූමි මට්ටමේ සිට මීටර 250ක උපරිම ගැඹුරකින් කැණීම් කටයුතු සිදුවෙනවා. 2026 වන විට මීටර 450ක ගැඹුරකට කැණීම් කටයුතු සිදුකිරීමට එහි අයිතිකරුවන් බලාපොරොත්තු වෙනවා. මෙහි පෘෂ්ඨීය වර්ගඵලය වර්ග කිලෝමීටර 118 ක් වෙනවා.

මෙහි දියමන්ති සහිත පස් පිරිපහදු කිරීමේ හැකියාව වාර්ෂිකව මෙට්‍රික් ටොන් මිලියන 14.8 යි.

ඇන්ගෝලාවේ ලුන්ඩා සුල් ප්‍රදේශයේ පිහිටා ඇති මෙය ද පිටත විවෘත විවරයක් සහිත දියමන්ති පතලක් වෙනවා. මෙහි දියමන්ති සැපයුම වසර තිහක කාලයක් තුළ ක්ෂීණ වී යනු ඇතැ යි අපේක්ෂිත අතර, එය 2038 වසරේ දී වසා දැමීමට නියමිත යි. මෙය සිය නිෂ්පාදන කටයුතු ආරම්භ කර ඇත්තේ 1997 වසරේ දී යි. එවකට එහි දියමන්ති සැපයුම වසරකට මෙට්‍රික් ටොන් 4ක අගයක් ගත්තා.

මෙහි දියමන්ති සහිත පස් පිරිපහදු කිරීමේ හැකියාව වාර්ෂිකව මෙට්‍රික් ටොන් මිලියන 12.4 යි.

දකුණු බොට්ස්වානාවේ ක්ගලගාඩි දිස්ත්‍රික්කයේ පිහිටා ඇති මේ පතල සැලකෙන්නේ ලොව වඩාත් වටිනාම දියමන්ති පතල ලෙස යි. මෙහි ආරම්භය 1972 වසරේ දී සිදු වූ අතර ඉන් වසර 10කට පමණ පසු වර්තමානයේ පවතින තරම් පුළුල්ව එහි කැණීම් කටයුතු ආරම්භ වුණා.

2019 වසරේදී මෙම පතල තවත් පුළුල් වූ අතර, එය 2035 වසර දක්වා ඵලදායී තත්ත්වයේ පවතිනු ඇති බවට අපේක්ෂිත යි. වර්තමානය වන විට මීටර 650ක ගැඹුරක් දක්වා කැණීම් කටයුතු සිදුවෙනවා.

මෙහි දියමන්ති සහිත පස් පිරිපහදු කිරීමේ හැකියාව වාර්ෂිකව මෙට්‍රික් ටොන් මිලියන 9.4 යි.

අල්රෝසා සමාගමට අයත් මේ සුවිශාල දියමන්ති පතල ද ඉවතට විවෘත වූ එකක් වෙනවා. මෙය පිහිටා ඇත්තේ සයිබීරියාවේ සඛා පෙදෙසෙහි යි.

1989 වසරේ නිෂ්පාදනය ආරම්භ කරන ලද මෙම පතලෙන් 2017 වසරේ දී පමණක් කැරට් මිලියන 10.16ක දියමන්ති සොයාගෙන තිබුණා. පෘෂ්ඨීය වර්ගඵලය සැලකීමේ දී මෙය ලොව විශාලතම දියමන්ති පතල් කිහිපය අතුරින් එකක් වෙනවා. මෙය 2032 වසර වන තුරු ඵලදායී තත්ත්වයේ පවතිනු ඇතැ යි අපේක්ෂිත යි.

මෙහි දියමන්ති සහිත පස් පිරිපහදු කිරීමේ හැකියාව වාර්ෂිකව මෙට්‍රික් ටොන් මිලියන 7 යි.

සම්පූර්ණයෙන් ගොඩබිමින් වට වූ රාජ්‍යයක් වන ලෙසොතෝවේ පිහිටි මේ පතල ලොව පස්වනුවට විශාලතම දියමන්ති ආකරය ලෙස සැලකෙනවා. මෙය විශාල දියමන්තිවලට සුප්‍රසිද්ධ යි. කැරට් 910ක් බර ලෙසතෝ ලෙජන්ඩ් හා කැරට් 493ක බරකින් යුක්ත ලෙට්සෙන්ග් ලෙගසි යන දියමන්ති ද්විත්වයම හමුවූයේ මේ පතලෙනු යි. එමෙන්ම මේ පතලෙන් ඉහළ තත්ත්වයෙන් යුක්ත නිල් හා රෝස පැහැති දියමන්ති හමුවනවා. ආදායම් ඉපැයීම අතින් මේ පතලට හිමිවන්නේ ලොව 15 වන ස්ථානය යි.

මෙහි දියමන්ති සහිත පස් පිරිපහදු කිරීමේ හැකියාව වාර්ෂිකව මෙට්‍රික් ටොන් මිලියන 6.7 යි.

කවරයේ පින්තූරය- masterinvestor.co.uk

ඉන්දියාව අතීතයේ පටන් විශිෂ්ට සාහිත්‍යධරයින් ලොවට දායාද කළ රටක්. රාමායනය ලියූ වාල්මිකී පටන් විසිවන සියවසේ ජීවත් වූ මහා කවි රබීන්ද්‍රනාත් තාගෝර්, ලේඛක විභූතිභූෂණ බන්ද්‍යොපාධ්‍යායි දක්වා එහි බිහිවූ සාහිත්‍ය රසකාමීන් ගේ ගණන අති විශාල යි. මෙම ප්‍රවණතාව වර්තමානය වන විසි එක් වන සියවස වන විට ද එරටින් වි‍යැකී ගොස් නැහැ. නව යුගයේ එරටින් බිහි වූ විශිෂ්ටතම රචකයින් අතර ඉදිරියෙන්ම කියැවෙන නමක් ලෙස චේතන් භගත් හැඳින්විය හැකි යි.

චේතන් භගත් හැඳින්වෙන්නේ ඉන්දියානු සාහිත්‍ය අඹරෙහි නැගී එන රන් තාරකාවක් ලෙස යි. ඔහු නවකතා රචකයෙකු, පුවත්පත් තීරු ලිපි රචකයෙකු, ප්‍රසිද්ධ කථකයෙකු මෙන්ම තිර පිටපත් රචකයෙකු ලෙසත් කටයුතු කරනවා. මෑත අතීතයේ වඩාත් ජන ප්‍රසාදයට පත් වූ කෘති අතර Five Point Someone, The 3 Mistakes of My Life, සහ 2 States වෙනවා. විශේෂයෙන් ඔහුගේ ලිවීම්වල අන්තර්ගතය වර්තමාන තරුණ ප්‍රජාව මුහුණපාන ගැටළු හා ඔවුන්ගේ මනෝභාවයන් වීම නිසා ඔහු ඉන්දීය තරුණ ප්‍රජාව අතර ඉතා සීග්‍රයෙන් ජනප්‍රිය වුණා.

චේතන් භගත් උපත ලැබුවේ 1974 වසරේ අප්‍රේල් මස 22 වන දා ඉන්දියාවේ නවදිල්ලියේහි දී යි. ඔහුගේ පවුල සාම්ප්‍රදායික පන්ජාබ් මධ්‍යම පාන්තික එකක්. ඔහුගේ පියා ඉන්දියානු යුධ හමුදාවේ ලුතිනන් කර්නල්වරයෙකු වශයෙන් ක්‍රියා කළ අතර මව කෘෂිකර්ම දෙපාර්තාමේන්තුවේ සේවය කළා.

චේතන් සිය මූලික හා ද්විතියික අධ්‍යාපනය ලැබුවේ නවදිල්ලියේ දීම යි. 1978 වසරේ දී ඔහු නවදිල්ලි යුධ හමුදා රජයේ පාසලට අනුයුක්ත කෙරුණු අතර, එහිදී සාර්ථකව පාසල් අධ්‍යාපනය නිමා කළ ඔහු නවදිල්ලියේම ඉන්දියානු තාක්ෂණික ආයතනය හා සම්බන්ධ වූයේ යාන්ත්‍රික ඉන්ජිනේරු විද්‍යාව හැදෑරීමට යි. එහි අධ්‍යාපනය ද හොඳින් සම්පූර්ණ කරන චේතන්, අනතුරුව අහමදාබාද්හි ඉන්දියානු කලමණාකරණ ආයතනයට අනුයුක්ත වුණා. මෙහිදී හමු වූ අනූෂා සූර්යනාරායනන් නම් ශිෂ්‍යාව හා පෙමින් බැඳුණු ඔහු ඇය හා විවාහ වී හොංකොං බලා යනවා. එහිදී 11 වසරක් ඔහු බැංකු ක්ෂේත්‍රයේ උසස් රැකියාවක නිරත වෙනවා.

බැංකු රැකියාවෙන් පමණක් සෑහීමකට පත් නොවූ චේතන් නැවතත් ඉන්දියාව බලා පැමිණෙනවා. ඔහු මෙවර පදිංචිය සඳහා තෝරාගන්නේ මුම්බායි නුවර යි. මුම්බායි නුවර දී ඔහුට වාසනාව උදාවෙනවා. ඒ මෙතෙක් කාලයක් සිතේ සිර කරගෙන සිටිය ද හරියාකාරයෙන් ඉවතට නොගත් ඔහු තුල වූ දක්ෂ ලේඛකයා ඉවතට ගැනීමට ඔහු තීරණය කිරීමත් සමග යි.

බැංකු ක්ෂේත්‍රයේ නියැලෙමින් සිටිය දීම චේතන් භගත් ඔහුගේ පළමු නවකතා ද්විත්වය සඳහා මූලික සටහන් ලිවීම ආරම්භ කරනවා. මේ අනුව ඔහු 2004 වසරේ දී හෙවත් තිස් වන වියේ දී සිය ප්‍රථම නවකතාව එළිදක්වනවා. ඔහු එය නම් කර තිබුණේ Five Point Someone – What not to do at IIT! ලෙස යි. මෙහි කතා තේමාව වනුයේ ඉතා ඉහළ සාමාර්ථ ලබාගත් යාන්ත්‍රික ඉන්ජිනේරු ශිෂ්‍යයින් තිදෙනෙකු ගේ ජීවිත ගලා යන ආකාරය යි. මෙම කතාව ගොඩනැංවීමේ දී ඔහු සිය ජීවිත අත්දැකීම් මොනවට උපයෝගී කොටගෙන තිබූ අතර, ඉන්දියානු කාර්මික විද්‍යාල ඇතුළු රජයේ උසස් අධ්‍යාපන ආයතනවල ලකුණු ලබාදීමේ හා කාණ්ඩගත කිරීමේ පටිපාටියේ ඇති අසාර්ථක බව හොඳින්ම විවේචනය කර තිබුණා. මේ හේතුව නිසා ගිරවුන් ලෙස පාඩම් කරන සිසුන් ඉදිරියට එන ආකාරය හා වඩා බුද්ධිමත්, ප්‍රායෝගිකව සිතන සිසුන් පසුපසට යන ආකාරය ඔහු සිත්ගන්නා සුළු ආකාරයෙන් ඉදිරිපත් කර තිබුණා. එමෙන්ම එහි සුගම භාෂා විලාසයත්, ප්‍රථම පුරුෂ දෘෂ්ඨි කෝණයෙන් ඉදිරිපත් කර තිබීමත් උක්ත ගැටළුවලින් තැලී පොඩිවී සිටි ඉන්දියානු තරුණ ප්‍රජාව ආකර්ෂණය කර ගැනීමට සමත් වුණා. මෙහිදී සාම්ප්‍රදායික ඉන්දියානු ඉගැන්වීම් ක්‍රමවල අකාර්යයක්ෂමතාව පිළිබඳවත් චේතන් ඉතා දැඩි ලෙස ගෙන හැර පා තිබුණා. විශේෂයෙන් උක්ත හේතු නිසා ඉන්දියාවෙන් බිහි වන ඉංජිනේරුවන් වැඩි දෙනා යමක් නිර්මාණශීලී හා ප්‍රායෝගික ලෙස සිතා වැඩ කළ හැකි අය නොවන බවත්, ගිරවුන් මෙන් පාඩම් කළ හැකි පිරිසක් පමණක් බවත් ඔහු සිය නිර්මාණයෙන් ඉතා සාර්ථක ලෙස ජනගත කොට තිබූ අතර, නිර්මාණශීලී මිනිසුන් ඉදිරියට ගත යුතු බවට තර්ක කොට තිබුණා.

චේතන් භගත් ගේ Five Point Someone නිර්මාණශීලී භාවයෙන් මෙන්ම ආර්ථික අතින් ද ඉතා සාර්ථක නවකතාවක් වුණා. මේ නිසා ඇති වූ අතිශය ජනප්‍රිය භාවය හේතුවන් ඔහු දිගින් දිගටම ලේඛණ කලාවට යොමු වුණා. ඔහු ලේඛකයෙකු ලෙස සාර්ථකත්වයේ හිණිපෙත්තේ තැබීමට සමත් වූයේ ද මෙම නවකතාව යි. එය කෙතරම් ජනප්‍රිය වී ද යත් 2009 වසරේ දී 3 Idiots නම් සිනමා නිර්මාණයකට ද නැගුණා. එම සිනමාපටයත් අතිශය සාර්ථකත්වයට පත් වුණා. ඔහුගේ දෙවන නවකතාව වන One Night At A Call Center ද එලෙසම ජනප්‍රිය වූ අතර එය පසුකාලීනව සිනමාවට නැගුණේ Hello යන නාමයෙනු යි. එහි තිර පිටපත් රචනය ද චේතන් භගත් විසින්ම සිදුකෙරුණා. කෙසේ නමුත් එය එතරම් ජනප්‍රිය වූයේ නැහැ. සිනමාපටය අසාර්ථක එකක් ලෙස නම් කෙරුණා. මෙමඟින් අධෛර්යයට පත් නොවූ ඔහු සිය තෙවන නවකතාව වන The 3 Mistakes of My Life 2008 වසරේ දී ලියා පල කළා. මෙහි ප්‍රධාන කතා තේමාවට ක්‍රිකට් ක්‍රීඩාව ද සම්බන්ධව තිබුණා. මේ හට පාඨකයා ගෙන් සුභවාදී ප්‍රතිචාර ලැබීමත් සමග නැවතත් චේතන් පිළිබඳව ලෝකයා කතා වෙන්නට පටන් ගත්තා. මේ නවකතාවද 2013 වසරේ දී Kai Po Che! නමින් සිනමා පටයකට නැගුණු අතර, එය සාර්ථක වුණා.

චේතන් භගත් ගේ සිව්වන නවකතාව වූයේ Two States නම් කෘතිය යි. එය යම් ආකාරයකින් ඔහුගේ ස්වයං චරිතාපතානයක් වුණා. මෙහිදී ඔහු විවේචනයට ලක් කොට තිබුණේ බහු වාර්ගික හෝ බහු සංස්කෘතික විවාහයක දී යුවලක් මුහුණපාන ගැටළු පිළිබඳව යි. මෙය ඇත්තෙන්ම ඔහු හා ඔහුගේ බිරිය මුහුණපෑ ගැටළුවක් වුණා. මෙහිදී ඉන්දියානුවන් විවාහයක දී සලකනු ලබන සමහරක් අමනොඥ කරුණු පිළිබඳව ඔහු තදින් හා උපහාසාත්මකව විවේචනය කොට තිබුණා. මෙය ද ඉතා සාර්ථක වුණා.

චේතන් විසින් පසුකාලීනව තවත් කෘති පහක් රචනා කළා. මේවා Revolution 2020, What Young India Wants, Half Girlfriend, One Indian Girl, හා The Girl in Room 105 නම් වූ අතර පෙර කෘති මෙන්ම ජනප්‍රසාදයට ලක් වුණා. සිය ලේඛණ කටයුතු සඳහා ඔහු සම්මාන කීපයකටම පාත්‍ර වූ අතර, ඒ අතර හොඳම තිර පිටපත් රචනය උදෙසා ලැබුණු ෆිල්ම්ෆෙයාර් සම්මානයකුත් තිබෙනවා.

19 වන සියවසේ අග භාගයේ දී ඇමෙරිකා එක්සත් ජනපදය පුරා මහත් ආන්දෝල්නයක් ඇති කළ සිද්ධියක් ලෙස බෝර්ඩන් ද්විත්ව ඝාතන සිද්ධිය එරට නීති පොත්වල සනිටුහන් වී තිබෙනවා. ලිසී බෝර්ඩන් නම් දහම් පාසල් ගුරුවරිය මේවා සිදුකළ බවට සැක කෙරුණත්, පසුකාලීනව ඇය ඒවායින් නිදොස් කොට නිදහස් කෙරුණා. කෙසේ නමුත්, මේ පිළිබඳව අද වන විටත් සමහරක් අය තුළ ඇත්තේ කුකුසක්.

1892 වසරේ අගෝස්තු මස 4 වනදා ඇමෙරිකා එක්සත් ජනපදයේ මැසචුසෙට්ස් හි පිහිටි බෝර්ඩන් පවුලේ නිවස්නයෙහි පුද්ගලයින් උදෑසනම පිබිදී තිබුණා. මෙම නිවස්නයෙහි සේවයේ නියුතු අයිරිෂ් ජාතික සංක්‍රමණික කාන්තාවක් වූ බ්‍රිජට් සුලිවාන් වෙනදා පරිදිම එහි ගෘහ මූලිකයා වන ඇන්ඩෲ බෝර්ඩන් හා ඔහුගේ බිරිඳ ඇබී හට උදෑසන ආහාරය පිළිගන්වනු ලැබුවා. බෝර්ඩන් පවුලෙහි වැඩිමල් දියණිය වන එමා, සිය මිතුරු මිතුරියන් හමුවීම සඳහා ඒ වන විට නිවසෙන් පිටතට ගොස් සිටියා.

බෝර්ඩන් පවුලෙහි කණිටු දියණිය වූයේ 32 හැවිරිදි ලිසී බෝර්ඩන් නම් අය යි. ඇය දහම් පාසල් ගුරුවරියක වශයෙන් සේවය කරමින් සිටි අතර, 32 හැවිරිදි අවිවාහක තැනැත්තියක වුණා. ඇය පමණක් ඉහළ මාලයේ නින්දෙහි පසු වූ අතර, ඇය පිබිදී පහළ මාලයට පැමිණියේ ඇගේ මාමා කෙනෙකු වන ජෝන් මෝස් නිවසෙන් පිටව ගියාට පසුව යි. මෝස් ඊට පෙර දින හදිසියේම බෝර්ඩන් නිවසට පැමිණ තිබුණා. පහළ මාලයට පැමිණි ලිසී, තමන්ට උදේ ආහාරය ගැනීමේ පිරියක් නැති බැව් බ්‍රිජට් හට දැනුම් දුන්නා.

බෝර්ඩන් පවුල මැස්චුසෙට්ස් හි ෆෝල් රිවර් නම් ප්‍රදේශයේ විසූ ධනවත් පවුලක් වුණා. ඇන්ඩෲ, ප්‍රාදේශීය බැංකු කිහිපයකම නිලධාරී මඩුල්ලෙහි සිටි අතර හොඳින් දේපල තිබූ අයෙක්. සිය ව්‍යාපාරික කටයුත්තක් සඳහා ඔහු මදක් බැහැර ගිය අතර, ඇබී ඉහළ මාලයෙහි මෝස් සිටි කාමරයේ ඇඳ නැවත සකසන්නට වුණා. ඇය එක් වරක් ඉන් ඉවතට ගියේ නැවුම් කොට්ට උර කිහිපයක් රැගෙන ඒම සඳහා යි.

ලිසී හා එමා ඇන්ඩෲගේ පෙර විවාහයේ දරුවන් දෙදෙනා යි. ඔවුන් දෙදෙනා හා සුළු මව වන ඇබී අතර එතරම් සුහදතාවක් තිබුණේ නැහැ. මේ නිසා ඔවුන් දෙදෙනා ඇබී හඳුන්වනු ලැබුවේ 'බෝර්ඩන් මහත්මිය' ලෙස යි. ඇන්ඩෲ නැවත පැමිණි විට ඔහු වෙනුවෙන් සේවිකාව දොර හරින අවස්ථාවේ දී ම පහළ මාලයට පැමිණි ලිසී, සිය පියා හට පැවසුවේ 'බෝර්ඩන් මහත්මිය සිය අසනීප වූ මිතුරියක බැලීම සඳහා නිවාසයෙන් පිට වූ බවට සටහනක් තබා, ඉවතට ගොස් ඇති බව යි. මෙය විශ්වාස කළ ඇන්ඩෲ, සිය කාමරයට ගොස් මිනිත්තු කිහිපයක් ගිමන් හැර, ඉවතට පැමිණ, විසිත්ත කාමරයේ පුටු සෙටිය මත හිඳගත්තා.

බ්‍රිජට් සුලිවාන් එදින සිටියේ යහපත් සෞඛ්‍ය තත්ත්වයකින් නොවේ. උණ රෝගයක් වැළඳී තිබීම නිසා ඇය සේවය කළේ අපහසුවෙනුයි. මේ නිසා ඇය මද වේලාවක් සිය කාමරයට ගොස් විවේක ගත්තා. අසනීප තත්ත්වය නිසා මද වේලවකට පසු ඇගේ දෙනෙත පියැවුණා. එක් වරම ඇය ගැස්සී පිබිදුණේ ලිසීගේ කෑගැසීමත් සමග යි.

ලිසීගේ කෑගැසීමත් සමග අවදි වූ බ්‍රිජට් වහාම විසිත්ත කාමරය වෙත දිව ආවා. ඇය දකින්නේ හිසෙහි හා මුහුණෙහි බිහිසුණු තුවාල සහිතව සෙටිය මත වැතිරී සිටින ඇන්ඩෲ බෝර්ඩනුයි. ඔහුගේ මුහුණ හඳුනාගත නොහැකි තරම් විරූපව තිබුණා. සෙටිය ඔහුගේ රුධිරයෙන් නැහැවී තිබුණා.

බ්‍රිජට් වහාම අසල්වැසියන්ගේ සහාය පතන්නට ඉවත දිව ගියා. එමෙන්ම ඇය පවුලේ වෛද්‍යවරයාට ද පණිවුඩයක් යැව්වා. බෝර්ඩන් නිවසට හනික පැමිණි අයවලුන් කම්පනයට පත් වූ අතර, ඇබී පෙනෙන්නට නොසිටි නිසා ඒ පිළිබඳව ද ලිසීගෙන් විමසා සිටියා. ඇය මිතුරියකගෙන් කැඳවීමක් ලැබුණු නිසා ඉවත ගිය කතාව ලිසී ඔවුනට ද පැවසුවා. පසුව ඇගේ මෘත ශරීරය ද උඩු මහලෙන් හමුවූයේ මරණීය තුවාල සහිතව ලේ විලක වැටී තිබිය දී යි.

ඇබී අත් පොරොවක් මඟින් 19 වතාවක් පහර කා තිබුණා. ඇන්ඩෲගේ මරණය සිදුව තිබුණේ ද එම ආයුධයෙන්ම 11 වතාවක් පහර දීමට ලක් වීම නිසා යි. ප්‍රහාරවලින් ඇන්ඩෲගේ හිස දෙපළුව තිබුණා. කෙසේ නමුත්, ශරීර දෙකෙහිම රුධිරය පරීක්ෂා කළ වෛද්‍යවරයා නිගමනයකට පැමිණියේ මුලින් ඝාතනය වී ඇත්තේ ඇබී බවට යි.

මේ අතර කම්පනයට පත් වූ සෙයක් පෙන්නුම් කළ ලිසී පවසන්නට වූයේ මියගිය දෙදෙනාම සතියක පමණ කාලයක සිට යහපත් ශරීර සෞඛ්‍යයෙන් පසු නොවූ බව යි. කිසිවෙකු හෝ ඔවුන්ගේ කිරි කෝප්පයට වස මිශ්‍ර කරමින් සිටින් බවට ඇය චෝදනා කළා. එනමුත් පර්යේෂණ මඟින් ඔප්පු වූයේ එලෙස ඔවුන්ගේ ශරීරවලට විෂ ශරීරගත වී නැති බව යි.

මුල දී පොලිසිය මිනිමැරුම් සම්බන්ධයෙන් ලිසී බෝර්ඩන් සැක කළේ නැහැ. ඇය දිවුරා පවසා සිටියේ මිනිමැරුම් සිදුවන මොහොත වන විට ඇය සිටියේ පවුලේ ධාන්‍ය ගබඩාවේ බව යි. මේ අතර බෝර්ඩන් නිවස තදාසන්න ගොවිපොළක තිබී කුකුලන් මැරීමට යොදාගන්නා, ලේ වැකුණු අත් පොරොවක් හමුවනවා. එමෙන්ම දින කිහිපයක පටන් බෝර්ඩන් නිවස වටා සැක කටයුතු ලෙස හැසිරුණු පුද්ගලයෙකු සම්බන්ධයෙන් ද පොලිසියට කරුණු හමුවුණා. මේ නිසා පර්යේෂණ කටයුතු වඩාත් සංකීර්ණ වුණා. පොලිසිය කෙටිකාලීනව බ්‍රිජට් සුලිවාන් ද සැක කළ මුත් ඉක්මණින්ම ඇය මිනිමැරුමට සම්බන්ධ නොමැති බැව් ඔවුන් තීරණය කළා.

මේ අතර පොලිසියේ අවධානය යොමු වූයේ ඇබීට ලැබුණායැ යි පැවසුණු පණිවුඩය සහිත කොළ කැබැල්ල පිළිබඳව යි. එය නිවසෙහි කොහේ හෝ තිබිය යුතු වූ බැවින් එය සොයා පරීක්ෂණ ඇරඹුණා. මෙහි දී ඇබී මඳක් පසුබා සිටි අතර, එය සමහර විට ඇබී විසින් 'පුළුස්සන්නට' ඇතැ යි ඇය ඇලිස් රසල් නම් මිතුරියකට පවසා තිබුණා. පොලිසියට මුලින්ම ලිසී කෙරෙහි සැකයක් ඇති වූයේ මේ අවස්ථාවේ දී යි.

බලධරයින් ලිසී ඔස්සේ සිය පරීක්ෂණ කටයුතු මෙහෙයවන්නට වුණා. මෙහි දී අනාවරණය වූයේ මිනීමැරුම් සිදු වූ දිනට පෙර දින ඇය ඖෂධ අලෙවිසලකින් සයනයිඩ් ඉල්ලා ඇති බව යි. මෙහි දී වෛද්‍ය සහතිකයක් නොමැතිව ඒවා නිකුත් කිරීම කඩ හිමියා ප්‍රතික්ෂේප කොට තිබෙනවා. එදින සවස ඇය ඇලිස් බැහැදැක ඇති අතර, ඇයට පවසා ඇත්තේ කිසිවෙකු සිය පවුලේ සාමාජිකයින්ගේ ජීවිතවලට හානි කරන්නට අර අදින බැව් තමන්ට වැටහෙන බව යි. ඉන් දින කිහිපයකට පසුව ලිසී තමන්ගේ ගවුමක් පුළුස්සමින් සිටිනු මිතුරු ඇලිස් දකිනවා. ඇය ඒ පිළිබඳව ලිසීගෙන් විමසූ විට ඇය පවසා සිටියේ එම ඇඳුම තවදුරටත් භාවිතා කළ නොහැකි තරම් දුර්වර්ණ වී ඇති බව යි. මේ පිළිබඳව සැක සිතූ ඇලිස්, වහාම පොලිසිය දැනුවත් කළ අතර අවසානයේ සැක පිට ලිසී අත්අඩංගුවට ගැනෙනවා.

ලිසී බෝර්ඩන් අත්අඩංගුවට පත් වීමත් සමග ඇයට එරෙහිව නඩු විභාගය ඇරඹෙනවා. මෙය දින 14ක් පුරා පැවතියා. කෙසේ නමුත් මෙහි දී ඇයට සම්බන්ධ කිසිදු චෝදනාවක් තහවුරු වූයේ නැහැ. කොටින්ම මිනිමැරුම් සිදු වූ ස්ථාන දෙකෙන් හෝ ලිසීගේ ශරීරය හා කාමරයෙන් ඇය පිළිබඳව වූ සැකය තහවුරු කළ හැකි කිසිදු සාක්ෂියක් හමුවූයේ නැහැ. මේ අතර ලිසීගේ නීතීඥයා පෙන්වා දුන්නේ මරණකරුවන්ගේ හිස්කබල දෙකෙහි ඇති සලකුණු අනුව ලිසී මේ මිනීමැරුම් සිදු කළා නම්, අනිවාර්යයන්ම ඇගේ ශරීරය රුධිරයෙන් නැහැවී යා යුතුව තිබුණ බව යි. ඇගේ ඇඳුම්වල ලේ පැල්ලමක් හෝ තිබූ බවට කිසිදු සාක්ෂියක් තිබුණේ නැහැ. මේ නිසා තවත් අයෙක් පැවසුවේ ඇය නිරුවත්ව පැමිණ මේ ඝාතන සිදුකරන්නට ඇති බව යි.

මේ අතර මිනිමැරුම් සිදු වූ අවස්ථාවේ දී ඇය ධාන්‍යාගාරයේ සිටි බවට ඇසින් දුටු සාක්ෂි හමුවුණා. එමෙන්ම ඖෂධ අලෙවිසැලෙන් සයනයිඩ් ඉල්ලීම පිළිබඳ වූ චෝදනාව මේ මිනිමැරුම්වලට සම්බන්ධ නැතැ යි ද තීරණය කෙරුණා. ඒ අනුව ලිසී මිනිමැරුම් චෝදනාවලින් නිදොස් කොට නිදහස් කෙරුණා.

කිසිකලෙක බෝර්ඩන් ඝාතනවලට වගකිව යුත්තෙකු සොයාගන්නට කිසිවෙකු සමත් වූයේ නැහැ. අයෙක් පැවසුවේ දෙසොයුරියන් එක්කාසු වී මේ ඝාතන සිදුකරන්නට ඇති බව යි. ලිසී පසුකාලීනව සමරිසි සම්බන්ධතාවක් පැවැත්වූ බවට දූසමාන ආරංචි පැතිරුණු අතර, එය අනාවරණය වීමෙන් පසුව තවත් අයෙක් පවසන්නව වූයේ ලිසී හා බ්‍රිජට් සුලිවාන් අතර සමබන්ධයක් පවතින්නට ඇති බව යි. ඔවුන් දෙදෙනා එක්කාසු වී මෙය සිදු කරන්නට ඇති බැව් ඔවුන් පවසනවා. චෝදනාවලින් නිදහස් වීමෙන් පසු නිහඬ ජීවිතයක් ගත කළ ලිසී, 1927 වසරේ දී මියගියේ 67 වියැතිව සිටිය දී යි. අද වන විට බෝර්ඩන් නිවස කෞතුකාගාරයක් බවට පත්ව තිබෙනවා.

මානව සම්භවය සැලකීමේ දී මිනිසා මුලින්ම සම්භවය වූයේ අප්‍රිකා මහාද්වීපයේ බවට සාක්ෂ්‍ය රාශියක් හමු වී තිබෙනවා. ඉන් යම් කාලයකට පසුව ඔවුන් අප්‍රිකා මහාද්වීපයෙන් ඉවතට පැතිරී ගොස් තිබෙනවා. මොවුන් එලෙස සංක්‍රමණය වී තිබෙන්නේ මීට වසට 70,000කට පමණ පෙර බව මෑතක් වන තුරුම සැලකුණා. කෙසේ නමුත් ග්‍රීසියෙන් හමු වූ ඉපැරණි මානව හිස්කබලක් නිසා, එම සංක්‍රමණය සැබවින්ම සිදුව ඇත්තේ ඊට බොහෝ කලකට පෙර බවට විවාදයක් ඇති වී තිබෙනවා.

මීට වසර 40කට පමණ පෙර ග්‍රීසියේ ඇපිඩිමා නම් හුණුගල් ගුහාවේ තිබී විද්‍යාඥයින්හට ඉපැරණි මානව පොසිලයක් හමුවුණා. මානව හිස්කබලක් වූ එය බැලූ බැල්මට අවම වශයෙන් වසර 50,000ක් වත් පැරණි වුණා. කෙසේ නමුත් විවිධාකාරයේ හේතු නිසා ඒ පිළිබඳව වැඩිදුර අධ්‍යයනයන් සිදු නොවූ අතර, එය ඇතන්ස් හි කෞතුකාගාරයක තැන්පත් කෙරුණා. පසුකාලීනව එහි වැදගත් කම වටහාගත් විද්‍යාඥයින් පිරිසක් එය සියුම් අධ්‍යයනයකට භාජනය කිරීමට කටයුතු කළ අතර, එම අධ්‍යයනයන් ඔස්සේ මේ වන විට හඳුනාගෙන තිබෙන්නේ මේ හිස්කබල ලොව එතෙක් මෙතෙක් අප්‍රිකා මහාද්වීපයෙන් පිටත දී සොයාගත් පැරණිතම මානව ශරීර කොටස බව යි.

පර්යේෂණවලට අනුව උක්ත හිස්කබල අවම වශයෙන් වසර 210,000ක් වත් පැරණි බැව් සොයාගෙන තිබෙනවා. මෙය නුදුරු අනාගතයේදී හරියාකාරවම තහවුරු වුවහොත් එය මානව ඉතිහාසය නැවත ලිවීමට සමත් වෙනවා. 'ඇපිඩිමා 1' යනුවෙන් හඳුන්වන මෙම පොසිලය ඇත්තෙන්ම වසර 210,000ට වඩා පැරණි නම් එය යුරෝපයට මානවයා මුලින්ම පැමිණියේයැ යි මෙතෙක් අනුමාන කර තිබූ කාලය තවත් වසර 150,000කින් පමණ අතීතයට ගෙනයන්නක් වෙනවා.

වර්තමානය වන විට පිළිගැනෙන මානව සම්භව ඉතිහාසයට අනුව, අප්‍රිකා මහාද්වීපයෙන් පිට සියළුම මානව කණ්ඩායම් පැවත එන්නේ මීට වසර 70,000කට පමණ පෙර අප්‍රිකාවෙන් පිටතට සංක්‍රමණය වූ මානව කණ්ඩායමකිනු යි. කෙසේ නමුත් දැන් පෙනී යන්නේ ඊට බොහෝ කලකට පෙර ද මානවයා අප්‍රිකාවෙන් පිටතට ගමන් කොට ඇති බව යි.

මෑතකදී විද්‍යාඥයින් විසින් ඊශ්‍රායලය ඇතුළු යුරෝපයේ තවත් ස්ථාන කිහිපයකින් සොයාගත් ඉපැරණි මානව ශරීර කොටස් කිහිපයක්ම වසර 70,000කට වඩා බොහෝ සෙයින් පැරණි බව සොයාගෙන තිබෙනවා. මේ අතර වසර 180,000ක් පමණ පැරණියැ යි සැක කෙරෙන හකු අස්ථියක් ද තිබෙනවා. මේ අනුව විද්‍යාඥයින් අනුමාන කරන්නේ මානවයින්ගේ පළමු සාර්ථක යුරෝපා සංක්‍රමණය මීට වසර 70,000කට පෙර සිදු වුව ද ඊට බොහෝ කාලයකට පෙර සිටම ඔවුන් යුරෝපා භූමියේ ජනාවාස පිහිටුවාගන්නට උත්සාහ දරා ඇති බව යි. ස්වභාවික ව්‍යසන නිසා හෝ නියැන්ඩතාල් මානවයින්ගේ ප්‍රහාරවලට ලක් වී මිය යාම නිසා ඒවා අසාර්ථක වන්නට ඇති බැව් විද්‍යාඥයින් වැඩිදුරටත් අනුමාන කරනවා.

වසර 70,000කට පෙර මානවයින් යුරෝපයට පැමිණි බවට සාක්ෂ්‍ය තිබුණ ද මෙතෙක් වයස තහවුරු කර ඇති පැරණිතම යුරෝපීය මානව පොසිලය පැරණි වන්නේ වසර 45,000ක් පමණ යි. මේ නිසා යම් හෙයකින් උක්ත හිස්කබලෙහි වයස නිසියාකාරවම තහවුරු කරගතහොත් එය පෙර පොසිලයට වඩා සිවු ගුණයක් පැරණි පොසිලයක් බවට පත් වෙනවා. මේ වන විට මේ සම්බන්ධයෙන් වැඩිදුර පර්යේෂණ කරන විද්‍යාඥයින් හිස්කබල හමුවූ ස්ථානය සමීපයේ ගවේෂණ අරඹා ඇත්තේ තවත් සාක්ෂ්‍ය සොයාගෙන නව මතවාදයක් ගොඩනංවන්න්ට යි. ඉන් අනතුරුව ඔවුනට ඉතිහාසය නැවත ලියන්නට හැකි වෙනු ඇති.

ඉපැරණි ඉස්කබල පිළිබඳ ප්‍රසිද්ධ කිරීමෙන් අනතුරුව ලොව පුරා විද්‍යාඥයින්ගෙන් හා ඉතිහාසඥයින්ගෙන් ඊට විවිධාකාරයේ ප්‍රතිචාර ලැබුණා. සමහරෙක් මෙහි වයස නිර්ණය කිරීමේ ක්‍රමවේද පිළිබඳ සැක පහළ කරද්දි තවත් සමහරෙක් පවසන්නට වූයේ මෙය කිසි ලෙසකින් හෝමෝ සේපියන්ස් මානවයාට අයත් හිස් කබලක් විය නොහැකි බව යි. මෙය බොහෝ විට නියැන්ඩතාල් මානවයාට අයත් හිස් කබලක් විය යුතු බවට ඔවුන් තර්ක කරනවා. කෙසේ නමුත් මේ වන විට සොයාගෙන ඇත්තේ මෙය හෝමො සේපියන්ස් මානවයාටම අයත් හිස් කබලක් බව යි.

මෙම මානව හිස්කබල ඇපිඩිමා ගුහාව තුළිින් සොයාගෙන ඇත්තේ 1978 වසරේ දී යි. එය ඇතැන්ස් කෞතුකාගාරයේ තැන්පත් කර ඇති අතර, එහි වැදගත්කම පිළිබඳව එතරම් අවබෝධයක් නොතිබුණු නිසා දෝ එය එතරම් හොඳින් රක්ෂණය කර නැහැ. මේ නිසා දූවිලි වැනි දේ වැදී එහි වැදගත් සාක්ෂ්‍ය රාශියක් වියැකී ගොස් තිබීමේ අවදානමක් ද මතු වී තිබෙනවා.

මෙමෙ හිස්කබල සමගම තවත් හිස්කබලක් හමු වී ඇති අතර, ඇපිඩිමා 2 නම් වූ එය අතීතයේ පටන් පර්යේෂණ රාශියකට බඳුන් කර තිබෙනවා. එය ද ඇපිඩිමා 1 තරමට පැරණි වන නමුදු, පසුකාලීනව සොයාගෙන ඇත්තේ එය නියැන්ඩතාල් මානවයෙකු හට අයත් හිස් කබලක් බව යි.

ඇපිඩිමා 1 පිළිබඳව පර්යේෂණ කරන පර්යේෂක කණ්ඩායම වර්තමාන පර්යේෂණ සඳහා ඇපිඩිමා 2 හිස්කබලත් යොදාගෙන තිබෙනවා. මේ හිස් කබල් දෙකෙහිම සී.ටී ස්කෑන් පරීක්ෂණ දෙකක් සිදුකොට ඒවායේ ත්‍රිමාන සැකසුම් ලබාගෙන තිබෙනවා. ඒ අනුව නියැන්ඩතාල් හා හෝමෝ සේපියන්ස් හිස්කබල් දෙකෙහි වෙනස්කම් අධ්‍යයනය කිරීමට ඔවුන් බලාපොරොත්තු වෙන අතර මේ දෙකම වර්තමාන යුගයේ හිස්කබලක් සමග ද සසඳා බැලීමට අදහස් කර තිබෙනවා.

එපිඩිමා 1 හිස්කබලෙහි පසුපස වඩාත් හොඳින් සංරක්ෂණය වී ඇති අතර, එය නියැන්ඩතාල් හිස්කබල මෙන් පසුපසට නෙරා නොගොස්, වර්තමාන මානව හිස්කබල් මෙන් සැකසී තිබෙනවා. මේ අනුව මෙය හෝමෝ සේපියන්ස් හිස්කබලක් බැව් වඩාත් තහවුරු වෙනවා.

මේවායේ වයස නිර්ණය කරන්නට පර්යේෂකයින් යොදාගෙන ඇත්තේ විකිරණශීලී යුරේනියම් ක්ෂය වීම අධ්‍යයනය කිරීම යි. මේ අනුව හෝමෝ සේපියන් හිස්කබල වසර 210,000ක් පමණ ද නියැන්ඩතාල් හිස්කබල වසර 170,000ක් පමණ ද පැරණි බැව් සොයාගෙන තිබෙනවා. කෙසේ නමුත් මේ හිස්කබල් ද්විත්වය සම්බන්ධ වී තිබූ පාෂාණ ස්ථරය නම් මීට වසර 150,000කට පමණ පෙර ඇති වූ එකක් බැව් පෙනී ගොස් තිබෙනවා. මේ අනුව හිස් කබල් දෙකම පසුකාලීනව මඩ ප්‍රවාහයක ගිලී පසුව ඝණීභවනය වන්නට ඇති බවට අනුමාන කෙරෙනවා.

උක්ත විද්‍යාඥයින්ගේ සොයාගැනීම් පිළිගන්නට තවමත් බොහෝ විද්‍යාඥයින් සූදානම් නැහැ. ඔවුන්ගේ තර්කය සාක්ෂ්‍යවල මඳකම යි. කුඩා හිස් කබල් කොටසකින් විශාල නිර්ණයන්වලට යා නොහැකි බැව් ඔවුන් පවසනවා. කෙසේ නමුත් මේ පර්යේෂණයට සම්බන්ධ විද්වතුන් පවසන්නේ එම හිස්කබල හමු වූ ස්ථානය අවට ඩී.එන්.ඒ ලබාගත හැකි මට්ටමක පවතින ශරීර කොටස් තිබිය හැකි බව යි. එමෙන්ම පර්යේෂණ සිදුවන සීග්‍රතාවය බිඳකදු අඩු කරන්නට ඔවුන්ගේ සූදානමක් නැහැ. මේ නියැන්ඩතාල් හා හෝමෝ සේපියන්ස් හිසබල් එකම තැනකට පැමිණියේ කෙසේ ද? ඒවායේ වයස පරතරය වසර 40,000ක් පමණ වූයේ කෙසේ ද? ඒවා ඊටත් දහස් ගණනකට පසු මඩ ප්‍රවාහයකට හසු වූයේ කෙසේ ද? වැනි පැනයන්ට පිළිතුරු ලඟදීම ලැබෙනු ඇතැ යි මේ පිළිබඳව උනන්දුව දක්වන අයවළුන් විශ්වාස කරනවා.

වර්තමාන ලෝකයේ ප්ලාස්ටික් පරිභෝජනය දැඩි ලෙස ඉහළ ගොස් තිබෙන්නේ එය මිලෙන් අඩු වීම, බරින් අඩු වීම, හසුරවාගැනීම පහසු වීම වැනි කාරණා රැසක් නිසා යි. මේ හේතුවෙන් ජල බෝතලයේ සිට විවිධ භාණ්ඩ රාශියක් නිපදවීම සඳහා ප්ලාස්ටික් යොදා ගැනෙනවා. වාසි රැසක් තිබුණ ද ගැටළුව වන්නේ, ප්ලාස්ටික් වසර ගණනාවක් ගත වූ පසුත් වියෝජනය නොවීම යි. මේ හේතුවෙන් මේවා පසට හෝ ජලයට එක් වූ පසු විවිධාකාරයේ පාරිසරික ගැටළු නිර්මාණය කරනවා.

ඉන්දුනීසියාව, චීනයට පසුව ලොව වැඩියෙන්ම ප්ලාස්ටික් අපද්‍රව්‍ය ලෝකයට මුදාහරින රට යි. මෙහි ගොඩගැසී ඇති ප්ලාස්ටික් අපද්‍රව්‍ය ප්‍රමාණය කොතෙක් ද යත් පසුගිය දිනයක එරට තෙවන විශාලතම නගරය වන බැන්ඩුන් අසල ගංගාවක ජලය බැසයාම අවහිර වීම නිසා, එහි වූ ප්ලාස්ටික් බෝතල් වැනි දෑ ඉවත් කර ජලය බැසයාමට සලස්වන්නට එරට හමුදාවට සිදුවුණා. බෝතල්වලට අමතරව ස්ටයිරෆෝම්වලින් තැනූ ආහාර බහාලුම් ද ලක්ෂ ගණනින් මෙහි වුණා.

ප්ලාස්ටික් සම්බන්ධ ගැටළුව ඉන්දුනීසියාවේ ක්ෂේත්‍ර කිහිපයකටම තදින් බලපා තිබෙනවා. ධීවර කර්මාන්තය හා සංචාරක කර්මාන්තය ඉන් ප්‍රමුඛ තැනක් ගන්නවා. ඉන්දුනීසියාවේ ගංගා 4ක්ම ලොව වඩාත්ම දූෂණයට ලක් වූ ගංගා 20 අතරට ඇතුළත් වී ඇති අතර, මේවායේ මතුපිට වසා පැතිරී ඇති පොලිතීන් උර, ඉවත දැමූ ප්ලාස්ටික් බෝතල් වැනි දේ නිසා මසුන් ඇල්ලීම ඉතා අසීරු කාර්යයක් බවට පත්ව තිබෙනවා. ඉන්දුනීසියාවේ ඉතා ජනප්‍රිය සංචාරක සංධිස්ථානයක් වන බාලි දූපතේ වෙරළ තීරයත් ප්ලාස්ටික් නිසා අද වන විට සෑහෙන පමණින් දූෂණයට ලක් වෙනවා. මෙහි සමහර පෙදෙස්වල වෙරළ තීරයන්ට ළඟාවන්නට තැන තැන ගොඩගසා ඇති ප්ලාස්ටික් ගොඩවල් පසුකර යන්නට සංචාරකයින්ට සිදුවෙලා.

දිනෙන් දින ඉහළ යන ඉන්දුනීසියාවේ ප්ලාස්ටික් අපද්‍රව්‍ය ගැටළුවට කඩිනම් පියවර ගැනීමට වර්තමානය වන විට එරට රජය උත්සුක වී තිබෙනවා. එරට වන ගහනය හා පරිසර අමාත්‍යංශය වර්තමානය වන විට නම් ප්ලාස්ටික් අපද්‍රව්‍යවලට එරෙහිව ක්‍රියාත්මක වන Global Plastic Action Partnership (GPAP) නම් ආයතනය සමග අත්වැල් බැඳගෙන සිටිනවා. මොවුන් නවීන තාක්ෂණය උපයෝගී කොටගෙන මේ ගැටළුවට ඉතා තිරසාර විසඳුම් ලබාදීමට බලාපොරොත්තු වෙනවා.

ඉන්දුනීසියාව පුරවටම පැතිරී ඇති ප්ලාස්ටික් අපද්‍රව්‍ය පිළිබඳව ජකර්තා නුවර පිහිටි මධ්‍යස්ථානයක දී කරුණු ගොනු කිරීම මේ වන විටත් අරඹා ඇති අතර, මොවුන්ගේ අභිප්‍රාය 2025 වන විට සාගරයට හා අනෙකුත් ජල මූලාශ්‍රවලට එකතු වෙන ප්ලාස්ටික් අපද්‍රව්‍ය ප්‍රමාණය 70%කින් අඩු කරලීම යි. වර්තමානය වන විට ලොව පුරා නිපදවෙන ප්ලාස්ටික් භාණ්ඩවලින් වැඩි ප්‍රමාණය එක් වරක් හෝ කිහිපවරක් භාවිතා කළ පසුව ඉවත දැමීම සිදුවෙනවා. මේ හේතුව නිසා වැඩි වශයෙන් ප්ලාස්ටික් නිපදවීම සිදුකළ යුතු වන අතර පරිසරයට මුදාහැරෙන ප්ලාස්ටික් අපද්‍රව්‍ය ප්‍රමාණය ද දිනෙන් දින වැඩි වෙනවා.

GPAP එකමුතුවේ අභිප්‍රාය වන්නේ ලෝකයේ නිපදවෙන ප්ලාස්ටික්වලින් වැඩි ප්‍රමාණය අවසානයේ අවට පරිසරයට එකතු වන්නට නොදී, ඒවා ප්‍රතිචක්‍රීයකරණය කොට නැවත භාවිතයට ගැනීමේ වැඩපිළිවෙලක් ඇති කිරීම යි. මේ නිසා පරිසරය රැකෙන අතර, ආර්ථික අතින් ද වාසි සැලසෙනවා. අනෙක් අතින් ප්ලාස්ටික් නිපදවන්නට වැයවෙන සම්පත්වල ද ඉතිරියක් සිදුවෙනවා.

ඉන්දුනීසියානු බලධාරීන් තමන් මුහුණ දී සිටින ප්ලාස්ටික් අපද්‍රව්‍ය ගැටළුවට සාර්ථක පිළියම් සෙවීම සඳහා ක්‍රියාමාර්ග කිහිපයක් ක්‍රියාවට නැංවීමට සූදානම් වී සිටිනවා. මින් එක් ක්‍රියාමාර්ගයක් වන්නේ ප්ලාස්ටික් ඇසුරුම් උවමනාවට වඩා භාවිතය අවම කිරීම යි. මේ අනුව යම් නිෂ්පාදනයක් ඇසුරුම් කිරීමට යොදාගන්නා ඇසුරුම්වල ප්ලාස්ටික් අඩංගු කොටස් අවම කිරීමට දිරිගැන්වෙනවා. මීට අමතරව ප්ලාස්ටික්වල ගුණවලට ආසන්න ගුණ ඇති, ප්‍රතිචක්‍රීයකරණය කළ හැකි හා දිරාපත් වන ආදේශක අමුද්‍රව්‍ය ඇසුරුම් කිරීමේ දී යොදා ගැනීමට ඒ ඒ නිෂ්පාදනයන්ගේ නිෂ්පාදකවරු දිරිගැන්වෙනු ඇති.

ප්ලාස්ටික් අමුද්‍රව්‍ය සැලකීමේ දී වඩාත් බහුල ලෙස පරිසරයට එක්කාසු වන ප්ලාස්ටික් ව්‍යුත්පන්න නිෂ්පාදන වන්නේ එක් වරක් භාවිතා කොට ඉවත දමන ප්ලාස්ටික් බෝතල් සහ පොලිතීන් උර යි. මේවා වෙනුවට වීදුරු බෝතල්, කඩදාසි මළු වැනි දේ භාවිතා කරන්නට මිනිසුන් දිරිගැන්වෙනු ඇති අතර තව ද, වරක් භාවිතා කොට ඉවත දමන මළු වෙනුවට පන් මළු වැනි දීර්ඝ කාලීනව භාවිතා කළ හැකි දේ භාවිතා කරන්නට ජනතාවට උපදෙස් හා උපදෙස් ලැබෙනු ඇති.

ප්ලාස්ටික් අපද්‍රව්‍ය පරිසරයේ ගොඩගැසීමේ වේගය අඩු කිරීම එක් වරම සිදුකළ නොහැකියි. ජනතාව ආදේශක දෑ කෙරෙහි හුරු කරවීමට යම් කාලයක් ගතවනවා. ඒ කාලය එළඹෙන තුරු ගත වන කාල සමය තුළ පෙර සේම වේගයකින් පරිසරයට ප්ලාස්ටික් අපද්‍රව්‍ය එක්වීම අපේක්ෂිත යි. මේ නිසා එම ක්‍රියාවලියෙන් ඔබ්බට ගොස් වඩා කාර්යයක්ෂ්මව ප්ලාස්ටික් අපද්‍රව්‍ය එක්කාසු කිරීම හා ඒවා නිසි ලෙස ප්‍රතිචක්‍රීකරණය සිදුකළ යුතු යි. මේ සඳහා ද ඉන්දුනීසියානු රජය නිසි පියවර ගන්නට සූදානම් වී සිටිනවා. විශේෂයෙන් කසළ එක්කාසු කිරීමේ දී නිසි ලෙස ඒවා වෙන් කොට ගත හැකි ලෙස, වරණයකින් යුතුව කසළ එක්කාසු කිරීම මේ වන විට ඇරඹී තිබෙනවා. එමෙන්ම ප්ලාස්ටික් ප්‍රතිචක්‍රීයකරණ මධ්‍යස්ථාන ඉදිකිරීම සඳහා ප්‍රතිපාදන ද වෙන් කොට තිබෙනවා.

ඉහත පියවර සියල්ල ගැනීම සඳහා ඉන්දුනීසියානු රජය GPAP එකමුතුව සමග එක්ව ආකෘතීන් සකස් කර ඇති අතර, මේත් සමග ප්‍රතිඵල වන හරිතාගාර වායු විමෝචනයට මෙන්ම මිනිසුන්ගේ එදිනෙදා ජීවන රටාවන්ට සිදුවන බලපෑමත් ප්‍රවේශමෙන් තක්සේරු කොට තිබෙනවා.

ප්ලාස්ටික් අපද්‍රව්‍ය ගැටළුව ඉන්දුනීසියාව විසින් කළමනාකරණය කරන ආකාරය පිළිබඳව කලාපයේ බොහෝ දෙනා අවධානයෙන් යුතුව බලා සිටිනවා. ඒ සඳහා ඔවුන් යෝජනා කර ඇති ක්‍රියාවලියේ සාර්ථක-අසාර්ථකභාවය අනුව අග්නිදිග ආසියාවේ ස්වභාවික හා සාමාජීය පරිසරයේ චිර පැවැත්ම තීරණය වනු ඇති.

කවරයේ පින්තූරය- Reuters/Willy Kurniawan

විවිධ විශාලත්වයෙන් යුත් උණු ජල උල්පත් ලොව ඕනෑම කලාපයකින් පාහේ දැකගත හැකි යි. මේවායේ උෂ්ණත්වයන්ද එකිනෙකට වෙනස්. ශ්‍රී ලංකාවේ ස්ථාන කිහිපයකමත් උණු ජල උල්පත් පිහිටා තිබෙනවා. කින්නියා, මහඔය, හා ඇඹිලිපිටිය යන නගර ආසන්නව මේවා පිහිටා තිබෙනවා.

ලෝ ප්‍රසිද්ධ උල්පත් අතුරින් සංචාරක ආකර්ෂණය වැඩියෙන්ම දිනාගත් 5ක් පිළිබඳ තොරතුරු ඔබ වෙත ගෙන එන්නට අපි අදහස් කළා.

ඇමෙරිකා එක්සත් ජනපදයෙහි පිහිටි යෙලෝස්ටෝන් ජාතික උද්‍යානය සැලකෙන්නේ ලොව ප්‍රථම ජාතික උද්‍යානය ලෙස යි. මෙය 1872 වසරේ දී ස්ථාපිත කර තිබෙන අතර, මේ තුළ උණු ජල උල්පත් හා ළිං රාශියක් පිහිටා තිබෙනවා. මේ පෙදෙසෙහි පොළොවේ යමහල් ක්‍රියාකාරීත්වයක් තිබෙන නිසා මෙපරිද්දෙන් උණු ජල උල්පත් හටගෙන තිබෙනවා. මීට වසර ලක්ෂ ගණනකට ප්‍රථමයෙන් එක පිට එක සිදු වූ යමහල් විදාරණයන් මාලාවක් නිසා මෙම උණුදිය උල්පත් ඇති වී තිබෙනවා. මෙහි අවසන් විශාල විදාරණය සිදුව ඇත්තේ මීට වසර 640,000කට පමණ පෙරයැ යි විශ්වාස කෙරනවා.

අයිස්ලන්තයේ පිහිටි බ්ලූ ලගූන් හෙවත් නිල් කලපුවෙහි ජලය උණුසුම් වන්නට ප්‍රධාන වශයෙන් හේතු වී තිබෙන්නේ, භූගත උණු ජලයෙන් එන හුමාලයෙන් ක්‍රියාත්මක වන බලාගාරයක ඉවත දමන ජලය නිරන්තරයෙන් කලපුව හා එක්කාසු වීම යි.

බ්ලූ ලගූන්හි ජලයේ සාමාන්‍ය උෂ්ණත්වය සෙල්සියස් අංශක 40 මට්ටමේ පවතින අතර එහි ශරීරයට හිතකර ඛණිජ ලවණ රාශියක් ද පිහිටා තිබෙනවා. විශේෂයෙන් මෙහි ජලයෙහි සමේ රෝග නිවාරණය කිරීමේ හැකියාවක් ඇතැයි විශ්වාස කෙරෙනවා. මේ නිසා සංචාරකයින් නිරන්තරයෙන් මෙහි ඇදෙනවා.

ඩැලොල් නම් පැරණි යමහල් ද්වාරය පිහිටා ඇත්තේ ඉතියෝපියාවේ පිහිටි ඩැනකිල් අවපාතනයේ යි. මෙහි ඇති උණුදිය පොකුණ එම යමහල 1926 වසරේ දී පුපුරා යාම නිසා සෑදී තිබෙනවා. මේ අවට පෙදෙස ලොව ඉහළම සාමාන්‍ය වාර්ෂික පාරිසරික උෂ්ණතවය දරන පෙදෙස ලෙස හඳුනාගෙන තිබෙනවා.

ජපානයේ නගනො නගරය ආසන්නයේ පිහිටා ඇති මේ උද්‍යානය තුළත් උණුසුම් ජල උල්පත් කිහිපයක්ම පිහිටා තිබෙනවා. එමෙන්ම මෙය ඝණ වනාන්තර හා උස් කඳු මුදුන්වලින් වට වී තිබෙනවා. හාත්පස හිමෙන් වැසී යන ශීත කාලයේ දී උණුසුම් ජලය සොයා මෙම උණුදිය උල්පත් අසලට අවට වූ වනාන්තරවලින් වඳුරන් පැමිණෙනවා. එම නිසා එයට ජිගෝකුඩනි වඳුරු උද්‍යානය ලෙස නම් ලැබී තිබෙනවා.

පමුකලේ යන තුර්කි වදනෙහි අර්ථය වන්නේ 'පුළුන් මාලිගය' යන්න යි. තුර්කියේ පිහිටා ඇති මේ පෙදෙසට එම නාමය පටබැඳීමට හේතු වී ඇත්තේ එහි භූමියේ ඇති සුදු පැහැ පාෂාණ කුට්ටි නිසා යි. මෙම පාෂාණ කුට්ටි ට්‍රැවර්ටයින් නම් පාෂාණයෙන් සෑදී ඇති අතර ඒ තදාසන්නව ඇති උණුදිය උල්පත් වල ඇති අධික ලවණතාව හේතුවෙන් මේවා ස්ඵටිකීකරණය වී තිබෙනවා. ඈත අතීතයේ පටන් මෙහි ඇති උණුදිය උල්පත්වලින් මිනිසුන් ස්නානය කර ඇති අතර, ඉපැරණි ග්‍රීක නගරයක් වන හීරාපොලිස් ද ඉදි වී ඇත්තේ මේ ආසන්නව යි. මෙහි එම නගරයේ නටඹුන් අද ද දැකිය හැකියි. මේ ප්‍රදේශය 1988 වසරේ දී යුනෙස්කෝ ලෝක උරුමයක් ලෙස නම් කරනු ලැබුවා.

කවරයේ පින්තූරය- en.jigokudani-yaenkoen.co.jp

චිලී දේශය හා සාහිත්‍යය අතර තිබෙන්නේ ගසට පොත්ත වන් බැඳීමකි. සාහිත්‍යය හෝ කලා ලෝකයේ නම රැන්දූ චිලී ජාතිකයින් කිහිපදෙනෙකුම ඉතිහාසය පිරික්සීමේ දී අපට හමුවෙනවා. සංගීතඥ වික්ටර් හාරා හා කවියෙන් ලොව මන්මත් කළ පැබ්ලෝ නෙරූඩා වැන්නන් අභිමානවත් චිලී ජාතිකයින් වෙනවා. චිලියේ මේ අභිමානය මීළඟ පරම්පරාවටත් ගෙන ගිය ගත්කතුවරියක් සිටිනවා. ඇය ඉසබෙල් අයියන්දේ යි.

ඉසබෙල් අයියන්දේ චිලී ජාතික කාන්තාවක වුව ද, උපත ලැබුවේ පීරු රාජ්‍යයේ අගනුවර වූ ලීමා නුවර දී 1942 වසරේ අගෝස්තු මස දෙවන දා යි. ඇයගේ පියා තෝමස් අයියන්දේ වූ අතර, මව ෆ්‍රැන්සිස්කා අයියන්දේ වුණා. ඇගේ කැපකරු පියා වූයේ චිලියේ පළමුවැනි සමාජවාදී ජනපති වූ සැල්වදෝර් අයියන්දේ යි. ඔහු ඇගේ පියාගේ ඥාති සොහොයුරෙකු වුණා.

ඉසබෙල්ගේ පියා ඇය දෙහැවිරිදි ව සිටින විට මව අතැර දමා යනවා. මේ නිසා ඇගේ මව සිය දරුවන් ද කැටුව චිලී දේශයට යනවා. ඒ, ඉසබෙල්ගේ මවගේ පියා සමග ජීවත් වීම සඳහා යි. ඉන්පසු ඉසබෙල්ගේ කුඩා කාලය දැඩි කම්කටොළුවලින් පිරුණු එකක් වුණා. සිය දරුවන්ගේ කෑමට පවා වියදම් කිරීමට ඉසබෙල්ගේ මව සතුව මුදල් නොතිබූ අතර, ඒ සියල්ල හැකි පමණින් සපයා දුන්නේ ඇගේ සීයා යි. මුල් ළමා වියේ දී ලත් අත්දැකීම් නිසා ඉසබෙල් දැඩි මතධාරිණියක බවට පත්ව තිබූ අතර, පුරුෂාධිපත්‍යයට එරෙහිව මෙන්ම පොලිසිය, පල්ලිය වැනි ස්ථානවලින් සිදුවන අකටයුතුකම්වලට ද එරෙහිව හඬ නැගුවා.

පසුකාලීනව ඉසබෙල්ගේ මව රමෝන් උඉඩොවෙරෝ නම් රාජ්‍ය නිලධාරියෙකු හා විවාහ වෙනවා. සිය රාජකාරී කටයුතු නිසා ඔහු හට චිලියේ තැනින් තැන පදිංචි වන්නට සිදු වූ අතර ඉසබෙල්, ඇගේ සොයුරු සොයුරියන් හා ඇගේ මව ද ඔහු සමග ඒ ඒ තැන්වල පදිංචියට ගියා. මේ කාලයේ දී ඉසබෙල් නව යොවුන් වියට එළැඹි අතර, ඇය මාධ්‍යවේදිනියක ලෙස සිය වෘත්තීය ජීවිතය ඇරඹුවා. කෙමෙන් කෙමෙන් එහි ස්ථාවර ස්ථානයකට පැමිණි ඇය, 1960 -70 දශකවල චිලියේ ප්‍රවීණ රූපවාහිනී හා පුවත්පත් මාධ්‍යවේදිනියක බවට පත් වුණා.

ඉසබෙල් අයියන්දේගේ ජීවිතය සම්පූර්ණයෙන් කණපිට ගැසුවේ සිය කැපකරු පියාගේ වියෝව යි. 1973 වසරේ දී ජනපති සැල්වදෝර් අයියන්දේ හමුදා කුමන්ත්‍රණයක් මඟින් බලයෙන් පහ කොට ජෙනරල් ඔගස්ටෝ පිනෝචේ විසින් චිලියෙහි හමුදා පාලනයක් ස්ථාපිත කරගත්තා. කුමන්ත්‍රණය ක්‍රියාත්මක වන අතරතුර සැල්වදෝර් අයියන්දේ සියදිවි හානි කරගත්තා.

ඔගස්ටෝ පිනෝචේ ඉතා කුරිරු පාලකයෙක් වූ අතර තමන්ට එරෙහි වූ අයවලුන් හට එරෙහිව ඉතා මර්දනකාරී ප්‍රතිපත්තියක් පිළිපැද්දා. මේ රෙජීමයට එරෙහිව නැගී සිටි කිහිපදෙනා අතර ඉසබෙල් ද සිටි අතර ඇය හැකි පමණින් අසාධාරණයට ලක් වූවන් වෙනුවෙන් හඬ නැගුවා. කෙසේ නමුත්, මේ නිසා පිනෝචේගෙන් තමන් හට ජීවිත තර්ජන එල්ල වී ඇති බැව් වටහා ගත් ඇය, සිය සැමියා හා දරුවන් දෙදෙනා සමග චිලිය අතැර වෙනසුවේලාවට යනවා. ඇය මෙහි ගත කරන ලද කාලය වසර 13ක්.

1981 වසරේ දී ඉසබෙල් සිය මුත්තණුවන් හට ලිපියක් ලියන්නට පටන් ගන්නවා. මේ වන විට ඔහු සිය මරණ මංචකයේ යි සිටියේ. මෙයින් ඇයගේ පළමු නවකතාවට අඩිතාලම වැටුණු අතර, The House of the Spirits නම් වූ එය, ඇය විසින් 1985 වසරේ දී එළිදක්වනවා. මෙය අනපේක්ෂිත අන්දමින් ලොව පුරා පාඨකයින්ගේ අසීමිත ජනප්‍රියත්වයට බඳුන් වූ අතර, එහි අන්තර්ගතය වූයේ 1920 දශකයේ සිට 1973 හමුදා පාලනය වන තුරු චිලියේ පවුල් දෙකක් ගත කළ ජීවිතය යි. මීට ඇය දේශපාලනය හොඳින් මුසු කොට තිබූ අතර, මායා යතාර්ථාවාදී ලේඛන සම්ප්‍රදාය යොදාගෙන තිබුණා. පසුකාලීනව ඇය විසින් Of Love and Shadows (1987), Eva Luna (1987), Two Words (1989), The Infinite Plan (1991), Daughter of Fortune (1999), Portrait in Sepia (2000), Zorro (2005), Ines of My Soul (2006), Island Beneath the Sea (2010), Maya's Notebook (2011), Ripper (2014) සහ The Japanese Lover (2015) වැනි කෘති රාශියක් රචනා කළා.

ඉසබෙල් හට මුණුපුරු මිණිපිරියන් තිදෙනෙක් සිටිනවා. 2002 වසරේ දී ඇය සිය ප්‍රථම නව යොවුන් නවකතාව වන City of the Beasts රචනා කළේ ඔවුන්ගේ ඉල්ලීම මත යි. තුන් ඈඳුතු නවකතා මාලාවක ප්‍රථම නවකතාව වූ එයට අනතුරුව එහි දෙවන හා තෙවන කොටස් වන Kingdom of the Golden Dragon (2003) සහ Forest of the Pygmies (2005)ත් ඇය විසින් රචනා කළා.

ඉසබෙල්ගේ රචනා ශෛලිය 20 වන සියවසේ දී ලතින් ඇමෙරිකානු ගත්කතුවරුන් කිහිපදෙනෙක්ම යොදාගත් මායා යතාර්ථවාදී රචනා ක්‍රමයට, ස්ත්‍රීවාදය හා දේශපාලනය මුසු කළ එකක් වුණා. මෙය ජනතාව විසින් වැළඳගත්තා.

නවකතාවලට අමතරව සිය පෞද්ගලික අත්දැකීම අළලා ඉසබෙල් අයියන්දේ ස්වයං චරිතාපදාන කිහිපයක් ද ලියා තිබෙනවා. Paula (1994) හි දුර්ලභ රෝගයක් හේතුවෙන් ඇගේ දියණියකගේ මියයාම ඉදිරිපත් කර ඇති අතර, Aphrodite: A Memoir of the Senses (1998) ඇගේ ආහාර රුචිය හා ලිංගිකත්වය ගැනත්, My Invented Country: A Nostalgic Journey Through Chile (2003) ඇගේ දිව්යේ මුල් අවධිය ගැනත්, The Sum of Our Days: A Memoir (2008) දියණියගේ මරණයෙන් පසු ඇය ගත කළ ජීවිතය ගැනත් දක්වමින් ඇය විසින් රචනා කළ චරිතාපදාන වෙනවා.

සිය ලේඛිකා දිවිය පුරාවටම ඇය සම්මාන කිහිපයකින්ම පිදුම් ලැබුවා. මීට 2010 වසරේ දී ලැබුණු චිලීයේ සාහිත්‍ය සඳහා වූ ජාතික ත්‍යාගය ද ඇතුළත්. 2014 වසරේ දී ඇමෙරිකානු ජනපති බැරැක් ඔබාමා ඇයට නිදහස් සඳහා වූ ජනාධිපති පදක්කම පිළිගැන්වූවා.

ඉසබෙල් පළමුවෙන් ම විවාහ වූයේ 1962 වසරේ මිගෙල් ෆ්‍රියාස් සමග යි. ඔවුනට 1963 වසරේ දී පෝලා නම් දියණියක් ද, 1966 වසරේ දී නිකලස් නම් පුතණුවෙක් ද ලැබුණා. කෙසේ නමුත්, එම විවාහය පැවතියේ 1987 වසර වන තුරු පමණයි. 1988 වසරේ දී ඇය නීතීඥයෙක් හා කතුවරයෙකු වන විලී ගෝර්ඩන් හා විවාහ වුණා. ඔවුන් ද 2015 වසරේ දී වෙන් වුණා.

ඉසබෙල් අයියන්දේගේ දියණිය වන පෝලා ප්‍රොෆයිරියා නම් දුර්ලභ රෝගාබාධයෙන් පෙළුණා. මෙයින් ඇති වූ සංකූලතාවක් හේතුවෙන් ඇය මියගියා. ඒ 1992 වසරේ දී යි. මෙයින් කනස්සල්ලට පත් වූ ඉසබෙල්, ඉසබෙල් අය්යන්දේ පදනම ආරම්භ කළා. මෙමඟින් අසරණ වූ කාන්තාවන්ට පිහිට වීම සිදුකෙරෙනවා.

1987 වසරේ දී ඉසබෙල් ඇමෙරිකා එක්සත් ජනපදයේ කැලිෆෝනියාවට සංක්‍රමණය වුණා. 1993 වසරේ දී ඇයට ඇමෙරිකානු පුරවැසිභාවය ලැබුණා. තවමත් 77 හැවිරිදිව ඇය එහි සුවසේ දිවි ගෙවනවා. කෙසේ නමුත්, ඇය පවසන්නේ තමන් ගතින් ඇමෙරිකාවේ සිටිය ද සිතෙන් සිටින්නේ චිලියේ බව යි.

මිනිසාගේ පරම ආයුෂය සඳහන් වන්නේ වසර 120ක් ලෙස යි. ලොව වෙසෙන බොහෝ ජීවී විශේෂ දරන්නේ මීට වඩා අඩු ආයුෂයක්. කෙසේ නමුත් මිනිසාට වඩා කාලයක් ජීවත් වන සත්ත්ව විශේෂ කිහිපයකුත් අපට හමුවෙනවා. ඉබ්බන් ඉන් ප්‍රමුඛතම ස්ථානයක ලා සැලකිය හැකියි.

අත්ලාන්තික් සයුර මධ්‍යයේ පිහිටි ශාන්ත හෙලේනා නම් කුඩා දූපත වඩාත් ප්‍රසිද්ධියට පත්ව තිබෙන්නේ එය පළමුවන නැපෝලියන් අධිරාජ්‍යයා වසර ගණනාවක් සිරගත කොට තැබූ දූපත වීම නිසා යි. ඔහු මියගියේ 1821 වසරේ දී යි. අද වන විට තවත් අයෙකු නිසා එය ලෝක ප්‍රසිද්ධ වී තිබෙනවා. ඒ එහි වෙසෙන 'ජොනතන්' නම් යෝධ ඉබ්බා නිසා යි. අද වන විට හෙතෙම 187 වන වියට පා තබා ඇති අතර, වර්තමානය වන විට සැලකෙන්නේ ආසන්න වශයෙන් හෝ වයස තහවුරු කරන ලද, ගොඩබිම වෙසෙන වයස්ගතම සත්ත්වයා ලෙස යි. 1832 වසරේ දී ජොනතන් උපත ලබන විට නැපෝලියන් මියගොස් වසර 11ක් පමණක් ගතව තිබූ අතර, බ්‍රිතාන්‍යයේ වික්ටෝරියා රැජින කිරුළු පැළඳවූයේත් ඊට පස් වසරකට පසුව යි.

ජොනතන් මේ වන විට ගෙවමින් සිටින්නේ සිය 187 වැනි වසර යි. මේ අනුව තවත් වසරක් ඔහු නිරුපද්‍රිතව සිටියහොත් ලොව එතෙක් මෙතෙක් වාර්තා වී ඇති, නිසි ලෙස වයස තහවුරු කර තිබෙන ඉබ්බා ගේ වාර්තාව ඔහු සතු වෙනවා. ලොව මෙතෙක් වාර්තා වී ඇති වයස්ගතම ඉබ්බා ටුඉ මලිලා නම් ගැහැණු සතෙකු වන අතර, ඇය 1777 වසරේ ඉපිද 1965 වසර දක්වා පුරා වසර 188ක කාලයක් දිවි ගෙවා තිබෙනවා. මැය බ්‍රිතාන්‍ය ජාතික දේශ ගවේෂක කපිතාන් ජේම්ස් කුක් විසින් සිය අවසන් චාරිකාවේ දී ටොංගාහි රාජකීය පවුලට තෑගි කර තිබෙනවා.

ජොනතන්ගේ ජීවිත කාලය තුළ ලොව වැදගත් සිදුවීම් රාශියක් සිදුවුණා. ඔහුගේ ජීවිත කාලය තුළ පළමුවන හා දෙවන ලෝක යුද්ධ දෙකම ඇති වූ අතර රුසියානු විප්ලවය ද ඇති වුණා. එමෙන්ම එම කාලය තුළ දී බ්‍රිතාන්‍ය සිහසුන 5 දෙනෙකු අතට පත් වූ අතර, ඇමෙරිකා එක්සත් ජනපදයට තේරී පත් වූ ජනපතිවරුන් ගණන 39ක්.

ලොව පළමු තැපැල් මුද්දරය 1840 වසරේ දී නිකුත් වූ අතර, ඒ වන විට ජොනතන් 8 හැවිරිදිව සිටියා, එමෙන්ම, නවීන ලෝකයේ තට්ටු ගණනාවකින් යුක්ත පළමු ගොඩනැගිල්ල 1885 වසරේ සෑදෙන විට ඔහු 53 වියැති වුණා. සූත්‍රිකා විදුලි බල්බය 1879 වසරේ දී නිපැයෙන විට මෙම සත්ත්වයා සිටියේ 47 හැවිරිදිව යි. අයිෆල් කුළුණ 1887 වසරේ දී සාදන විට ජොනතන් 55 වියැති වුණා.

ලොව වැඩිම කාලයක් ජීවත් වූ පුද්ගලයා ලෙස සැලකෙන්නේ වසර 122 \ක් ජීවත්ව සිටි ප්‍රංශයේ ජීන් කැල්මන්ට් නම් කාන්තාව යි. ඇය උපත ලබන විට 43 වියැති වූ ජොනතන්, ඇය මියයන විට 165 වියැති වුණා. මේ වන විට ඔහු ඇයට වඩා වසර 65ක් ජීවත් වී තිබෙනවා.

ජොනතන් උප්පත්තිය ලැබුවේ ඉන්දියන් සයුරේ පිහිටි සීෂෙල්ස්හි දී යි. ඔහු ශාන්ත හෙලේනාවට රැගෙන එන විට සම්පූර්ණයෙන් වැඩී සිටියා. 1882 වසරේ ශාන්ත හෙලේනාවට ගෙන ආ ඔහු ඉතිහාස වාර්තාවලට අනුව 1890 දශකයේ දී ශාන්ත හෙලේනාවේ එවක ආණ්ඩුකාර විලියම් ග්‍රේ විල්සන් හට තෑගි ලැබී තිබෙන අතර, ඉන් අනතුරුව දිවි ගෙවා තිබෙන්නේ ආණ්ඩුකාර නිල නිවසෙහි යි. මේ වන විට ජොනතන් 50 විය ඉක්මවා තිබුණා. මෙමෙ නිල නිවස 1790 දශකයේ දී පෙරදිග ඉන්දීය වෙළඳ සමාගම මඟින් ඉදි කරන ලද්දක්. මේ වන විට මෙහි ජොනතන්ට අමතරව ඩේවිඩ් හා එමා යනුවෙන් තවත් යෝධ ඉබ්බන් දෙදෙනෙකු ද සිටිනවා.

ජොනතන් මුලින් සැලකුණේ සීෂෙල්ස්හි ඇල්ඩැබ්‍රා වර්ගයට අයත් ඉබ්බෙකු ලෙසට යි. කෙසේ නමුත් නවීන තාක්ෂණය යොදාගෙන සිදු කරන ලද පර්යේෂණවලට අනුව ඔහු ඇත්තෙන්ම වඩාත් දුර්ලභ සීෂෙල්ස් යෝධ ඉබ්බන්ගේ වර්ගයට අයත් එකෙකු බවට මත පල වී තිබෙනවා. මේ වර්ගය එක් කාලයක දී නෂ්ඨ වූ විශේෂයක් ලෙස සලකනු ලැබූ අතර, තවමත් ඔවුන්ගෙන් 80ක් පමණ ලොව පුරා විසිරී ජීවත් වන බැව් පසුකාලීනව සොයාගැණුනා.

ජොනතන්ගේ වර්ගයේ ඉබ්බෙකුගේ සාමාන්‍ය ජීවිතාපේක්ෂාව වන්නේ වසර 150ක පමණ කාලයකුයි. ඒ අනුව ඔහු එම කාලයත් පසු කර වසර 35කට අධික කාලයක් ජීවත් වී තිබෙනවා. මේ වන විටත් ජොනතන් ජීවිතයට හානි නොවන තරමේ හොඳ සෞඛ්‍ය තත්ත්වයකින් ජීවත් වෙනවා.

වයසත් සමග ජොනතන් ගේ දෙඇසෙහි සුද මතු වුණා. මේ නිසා වර්තමානය වන විට ඔහු සිටින්නේ සම්පූර්ණයෙන් සිය පෙනීම අහිමි වූ තත්ත්වයක යි. එමෙන්ම ඉව කිරීමේ හැකියාව හා ගන්ධ සංවේදීතාවත් ඔහු කෙරෙන් වියැකී තිබෙනවා. කෙසේ නමුත් ඔහුගේ ශ්‍රවණය හා ආහාර රුචිය යම් තවමත් පවතින්නේ ඉතාමත් හොඳ මට්ටමක යි. මීට අමතරව ඔහු තවමත් හොඳ ලිංගික රුචියකින් හා හැකියාවකින් යුක්තව සිටින බව ඔහු රැකබලාගන්නා පශු වෛද්‍යවරුන් ඇතුළු බලධාරීන් පවසනවා.

පෙනීමේ හා ගඳ සුවඳ ආඝ්‍රාණය කිරීමේ හැකියාවන් දුර්වල වීම නිසා වර්තමානයේ ජොනතන් සිටින්නේ නිරන්තර ආහාර කැවිය යුතු තත්ත්වයක යි. මේ නිසා ඔහු හට පෝෂ්‍යදායී ආහාර නිතිපතා ලබා දෙන්නටත්, අවශ්‍ය ප්‍රතිකාර විගස ලබා දෙන්නටත්, ඔහු රැකබලාගන්නා කණ්ඩායම ක්‍රියා කරනවා. මේ නිසා ඔහු ඉතා පහසුවෙන් කාලය ගෙවන බැව් සඳහන් වෙනවා. එමෙන්ම තවමත් ඔහු දැක බලාගැනීමේ හැකියාව ශාන්ත හෙලේනාවට පැමිණෙන සංචාරකයින්ට තිබෙනවා.

උක්ත ප්‍රතිකාර හා යහපත් සලකුම් මධ්‍යයේ තවත් වසර 12ක කාලයක් ජොනතන් ජීවත් වුවහොත්, වසර 200ක් ජීවත් වූ සත්ත්වයෙකු වීමේ අති දුර්ලභ අවස්ථාව ඔහුට ලැබෙනු ඇති.

කවරයේ පින්තූරය- Steven Humphreys/iStock

ඉතිහාසය පිරික්සීමේදී හමුවන සමහර දාම ඝාතකයින් එම තත්ත්වයට පත්වී තිබෙන්නේ විවිධ හේතූන් නිසා යි. සමහරෙක් උපතෙන්ම ඇති වූ තත්ත්වයන් නිසා එම තත්ත්වයට පත් වී ඇති අතර, තවත් සමහරෙක් ජීවන අත්දැකීම් හේතුවෙන් මිනීමැරීමට පෙළැඹෙනවා. සමහරුන් දාම ඝාතකයින් බවට පත්වන්නේ විවිධාකාරයේ විකෘති හෝ අසාමාන්‍ය ආශාවන් නිසා යි. ඇමෙරිකානු දාම ඝාතකයෙකු වූ ජෙරී බෲඩොස් එවැනි අමුතුම ආශාවක් තිබූ අයෙක්.

1939 වසරේ දී ඇමෙරිකා එක්සත් ජනපදයේ උතුරු ඩැකොටාවේ උපන් ජෙරී බෲඩොස් හට හිමිව තිබුණේ එතරම් ප්‍රීතිමත් ළමා කාලයක් නොවේ. කෙසේ නමුත් ඔහු පස් හැවිරිදිව සිටිය දී කුණු ගොඩක වැටී තිබූ යමක් ඔහුට ප්‍රමෝදය ගෙන ආවා. ඒ කාන්තා උස් අඩි පාවහනක්. අහම්බයකින් හමු වූ එම පාවහනට ඔහු මහත් සේ ඇළුම් කරන්නට වූ අතර එය නිවසට ගෙන අවුත්, හොඳින් සෝදා, සිහිවටනයක් සේ ළඟ තබා ගත්තා. එම සිදුවීම ඔහු කෙමෙන් කෙමෙන් කාන්තා පාවහන් කෙරෙහි ආශක්ත කරන්නට හේතු වුණා. වයසින් මුහුකුරා යත්ම භාවිතා කළ කාන්තා පාවහන් එක්කාසු කිරීමට ඔහු තුළ පාලනය කළ නොහැකි ආශාවක් හටගත්තා.

ජෙරී සිය කුස තුළ දරා සිටින විට ඔහුගේ මව බලාපොරොත්තු වූයේ ගැහැණු දරුවෙකු යි. මේ වන විටත් ඇය හට එක් පිරිමි දරුවෙකු සිටීම එයට හේතු වුණා. ජෙරී පිරිමි දරුවෙකු වීම නිසා ඇය අසතුටට පත් වූ අතර, එය එළිපිටම ජෙරී හට ප්‍රකාශ කරන්නටත් පටන්ගත්තා. කොටින්ම ඇය නිතටම ඔහු හට බැන වදින්නට මෙන්ම, පහර දෙන්නටත් පටන්ගත් අතර ඔහු නොසලකා හැරියා. මේ නිසා කෙමෙන් කෙමෙන් ජෙරී තුළ කාන්තාවන් කෙරෙහි වෛරයක් හටගත්තා. මේ වෛරය හා මුසු වුණු කාන්තා පාවහන්වලට ඇති ආශාව අවසානයේ නතර වූයේ තවත් දාම ඝාතකයෙක් ලොවට බිහි කරවමිනු යි.

ජෙරී කුඩා කළ සිය ගුරුවරියන්ගේ හා අසල්වැසි කාන්තාවන් ගේ පාවහන් සොරකම් කරන්නට පෙළැඹුණා. නව යොවුන් වියට එළැඹෙත්ම එසේ පාවහන් සොරකම් කිරීමෙන් පමණක් තමන් හට තෘප්තිමත් විය නොහැකි බැව් ජෙරී වටහා ගත්තා. මේ අනුව ඔහු 17 වැනි වියේ සිටිය දී මුල්ම වරට කාන්තාවකට පහර දෙනවා. ඔහු එම කාන්තාව පැහැරගෙන ගොස්, පහර දෙන බවට තර්ජනය කර ඇගේ නිරුවත් ඡායාරූප ලබාගත්තේ, විවිධ ඉරියවුවලට පෙනී සිටින ලෙස බල කිරීමෙන් පසුව යි. ඉන් පසු ඔහුගේ ලිංගික ආශාවන් බලෙන්ම ඇගෙන් සන්තර්පනය කරගත් ජෙරී ඇය මුදා හරිනවා. ඇය වහාම මේ පිළිබඳව පොලිසිය දැනුවත් කරන අතර, එහි ප්‍රතිඵලයක් ලෙස ඔහු පොලිස් අත් අඩංගුවට පත් වෙනවා. මෙහිදී ඔහුගේ මානසික තත්ත්වය පිළිබඳ සැලකිලිමත් වූ බලධාරීන් ඔහු මානසික වෛද්‍යවරුන් වෙත යොමු කරන ලද අතර එහිදී ඔහුගේ මානසික තත්ත්වය පරීක්ෂා කෙරෙනවා. මෙහිදී ඔහු මානසික ව්‍යාධියකින් පෙළෙන බැව් සොයාගත් අතර, එයට හේතුව ඔහුගේ මව බවත් සොයාගැනෙනවා. මේ අනුව මවගෙන් ඈත්ව වෙසෙන ලෙස ඔහු හට උපදෙස් ලැබෙන අතර, ඒ අනුව ඔහු තනිවම වාසය කරන්නට පටන්ගන්නවා. හොඳින් ඉගෙනුම ලබන ඔහු අවසානයේ නතර වන්නේ යාන්ත්‍රික හා විදුලි ඉංජිනේරුවෙකු බවට පත් වීමෙන් පසුව යි.

ජෙරී බෲඩොස් 22 හැවිරිදි වියේ පසුවන විට දී 17 හැවිරිදි යුවතියක හා විවාහ වුණා. නව යුවල පෝට්ලන්ඩ් කරා සංක්‍රමණය වුණා. සියළු දේ හොඳින් සිදුවන බැව් පෙනී ගියත්, ජෙරී බෲඩොස් ගේ සිතෙහි පැළපදියම්ව තිබූ කාන්තා පාවහන් පිළිබඳ ආශාව හා කාන්තාවන් කෙරෙහි වූ වෛරය බිඳකදු අඩු නොවී ඇති බැව් පෙන්නුම් කරන්නට වැඩි කලක් ගත වූයේ නැහැ.

ජෙරී නිතරම සිය මනාලියට නිරුවත් වන ලෙස දන්වා, ඇය හට උස් අඩි පාවහන් යුගලක් ලබා දී, එය පමණක් පැළඳගෙන නිවෙස ශුද්ධ පවිත්‍ර කරන ලෙස දැන්වූවා. එම කටයුතු සිදුකරන විට ඔහු ඡායාරූප ද ලබාගත්තා. ඔහුට දාව ඇය හට දරුවන් දෙදෙනෙකු ද ලැබුණා. කෙසේ නමුත් මේ කාලය අතරතුර ඔහු විවිධ කාන්තාවන්ට අඩන්තේට්ටම් ද සිදු කළා.

1967 වසරේදී ජෙරී තවත් කාන්තාවකට පහර දෙනවා. මෙයට හේතුවී තිබුණේ ඇගේ දොරකඩ අලංකාර කාන්තා උස් අඩි පාවහන් යුගලක් තිබෙනු ඔහුගේ ඇස ගැටීම යි. ඇය රාත්‍රියේ නින්දට ගිය පසු නිවසේ දොරගුළු බිඳ ඊට ඇතුළු වූ ජෙරී, සිහි නැති වන තුරු ඇගේ ගෙල සිර කොට, ලිංගික අඩන්තේට්ටම් කර පලා යන්නේ උක්ත පාවහන් යුගල ද සොරකම් කරගෙන යි.

1968 වසරේ දී ජෙරී බෲඩොස් සිය ප්‍රථම ඝාතනය සිදුකරනවා. ඔහුගේ ගොදුර බවට පත්වූයේ පොත් වෙළඳාමේ නිරතව සිටි ලින්ඩා ස්ලෝසන් නම් කාන්තාවකුයි. ඔහු ඇය හට ලිංගික අඩන්තේට්ටම් සිදුකර, පාවහන් යුගල සොරාගන්නට පෙර ඇයට තදින්ම පහර දී ගෙල ද මිරිකා දැමුවා. මේ නිසා ඇය මියගියා.

ජෙරී සිය 'සිහිවටන' පාවහන් රඳවා තබාගැනීම සඳහා භාවිතා කළේ සිය නිවසේ ගරාජය යි. මේ නිසා ඔහු සිය බිරියට එහි යාම තහනම් කළා. සාමාන්‍යයෙන් ඔහු මෙහි ගෙන එන්නේ සිය ගොදුරුවල පාවහන් පමණක් වුවත්, මෙවර පියවරක් ඉදිරියට යමින් ඔහු ස්ලෝසන් ගේ පාදයක් ද කපාගෙන වුත් එහි වූ පාවහන් එකින් එක එයට පළඳා බැලුවා. අනතුරුව පැරණි කාර් එංජිමකට එය බැඳ දමා, එය ගංගාවකට මුදාහැරියා.

එම වසරේම සරත් ඍතුවේ දී තවත් කාන්තාවක් ඝාතනය කරන ජෙරී ඇගේ පියයුරක් කපා දැම්මා. අනතුරුව එම සිරුර ගරාජයට ගැනවුත් කිහිප විටක් ඒත් සමග ලිංගිකව එක් වුණා. එය එපා වූ පසු එයටත් අත් වූයේ ස්ලෝස්න්ගේ පාදයට අත් වූ ඉරණමම යි. එම වසර අවසන් වන්නට මත්තෙන් තවත් කාන්තාවන් දෙදෙනෙකුට එම ඉරණමම අත් වුණා.

1969 වසරේ මැයි මාසයේ දී පෝට්ලන්ඩ් අසල ගංගාවක මාළු බාමින් සිටි ධීවරයෙකුට එහි පාවී ආ මළසිරුරක් හමුවෙනවා. මෙය පොලීසියට දැන්වීමෙන් අනතුරුව, ඊට දින දෙකකට පසු ආසන්නයේ තිබී තවත් සිරුරක් සොයාගන්නට පොලිසිය සමත් වෙනවා. මේ සිරුරු දෙකම දැඩි ලෙස විකෘති කර තිබූ අතර, එය ගංගාවේ පතුල කරා යන පරිදි මෝටර් රථ කොටස් ගැටගසා තිබුණා. දෙකම කාන්තා මළසිරුරු වුණා.මේ සිරුරු ඔස්සේ පොලීසිය පර්යේෂණ ආරම්භ කළ අතර, ඉක්මණින්ම එක් සිරුරක අනන්‍යතාව සොයාගත හැකි වුණා.

හමු වූ එක් සිරුරක අයිතිකාරිය ප්‍රදේශයේ කාමරයක නවාතැන් ගෙන සිටි තැනැත්තියක වූ අතර, ඇගේ කාමරයේ සිටි මිතුරියන්ගෙන් වැදගත් හෝඩුවාක් ලැබුණා. මරණකාරිය හට තලතුනා මිනිසෙකුගෙන් දිගින් දිගටම ඇමතුම් ලැබී තිබූ අතර, ඔහු ඇය සමග ආදර සම්බන්ධයක් ගොඩනගාගන්නට උත්සාහ ගෙන තිබුණා. ඇය ඇතුරුදන් වීමෙන් දින කිහිපයකට පසු ඔහු කාමරයේ ඇනෙක් තරුණියන් හටත් දුරකථනය ඔස්සේ යෝජනා ගෙන එමින් සිටියා.

උක්ත සිද්ධිය ඔස්සේ පර්යේෂණ ඇරඹූ බලධාරීන් කාමරයේ හුන් තවත් තරුණියක් යොදාගෙන ඝාතකයා කොටු කරන්නට දැලක් එලුවා. මෙය සාර්ථක වූ අතර, ජෙරී එම තරුණිය සොයාගෙන කාමරයටම පැමිණියා. ඒ අනුව ඔහු පොලිස් භාරයට පත් වුණා.

පොලිසිය විසින් අල්ලාගැනුන ද ජෙරීට එරෙහි සාක්ෂ්‍ය කිසිවක් ඔවුන් සතුව තිබුණේ නැහැ. මේ නිසා ඔහු මුදා හරින්නට ඔවුනට සිදුවුණා. කෙසේ නමුත් මේත් සමගම වාගේ කාන්තාවක් ඉදිරිපත් වී ජෙරී තමන්ට අඩන්තේට්ටම් කිරීමට උත්සහ දැරූ බවත්, ඒ අවස්ථාවේ දී පැන එන්නට තමන් සමත් වූ බවත් පොලිසියට පැවසුවා. මේ අනුව ජෙරී ගේ නිවෙස පරීක්ෂා කිරීමේ බලපත්‍ර ලබාගන්නට පොලිසියට හැකි වුණා.

ජෙරීගේ ගරාජයේ තිබී පොලිසියට වැදගත් සාක්ෂ්‍ය රාශියක් හමුවුණා. නයිලෝන් කඹ, මියගිය තරුණියගේ ඡායාරූප සහ විශේෂයෙන් කාන්තා උස් අඩි පාවහන් රාශියකුත් එහි වුණා. එමෙන්ම අවසන් වරට ඔහු විසින් ඝාතනය කළ යුවතියන් දෙදෙනාගේ පියයුරුවල කොටස් ද එහි වුණා.

නැවතත් වහාම ජෙරී බෲඩොස් අත් අඩංගුවට ගැණුනා. ඔහුට එරෙහි නඩු විභාගයත් ඉක්මණින් ඇරඹුණු අතර මිනිමැරුම් රාශියකට වරදකරු වී ඔහු ජීවිත කාලයටම සිපිරිගෙට නියම වුණා. වසර 37ක් සිරබත් කෑ ඔහු 2006 වසරේදී බන්ධනාගාරයේ දීම මියගියා.

1959 වසරේ පෙබරවාරි මස තුන් වනදා ඇමෙරිකානුවන් සලකන්නේ 'සංගීතය මියගිය දා' ලෙසයි. එදින ඔවුන්ට නැගීඑන සංගීතඥයින් තිදෙනෙක්ම අහිමි වුණා.

හොලිවුඩ් කර්මාන්තය පුරාවට තැනී ඇති සමහරක් චිත්‍රපට ඒවායේ නිෂ්පාදකයින්ට මෙන්ම එයට සම්බන්ධ වූ අනෙක් අයවලුනටත් වාසනාව ගෙනාවා. තවත් සමහර චිත්‍රපටවල වියදම පියවා ගන්න්නටවත් එහි හිමිකරුවන්ට හැකි වූයේ නැහැ.

'අවාසනාවන්ත' ලේබලය වැදුණු හොලිවුඩ් චිත්‍රපට කිහිපයකුත් ඉතිහාසය පිරික්සීමේ දී හමුවනවා. මේ චිත්‍රපටවලට සම්බන්ධ වූ පුද්ගලයින් හට අත් වූ අවාසනාවන්ත ඉරණම් සලකා බැලීමේ දී ඒවා හුදු අහම්බයන්යැ යි සළකා එක් වරම බැහර කිරීම උගහට යි. මින් අතළොස්සක් හා සබැඳුණු අවාසනාවන්ත සිද්ධීන් කෙතරම් ප්‍රබල ද යත් ඒවා 'ශාපලත්' චිත්‍රපටයැ යි හඳුන්වන්නට තරම් සමහරෙක් පෙළැඹුණා. වඩාත් විශේෂ කාරණාව වන්නේ මේ අතරින් ඉදිරියෙන්ම සිටින කිහිපයකම වස්තු බීජය වන්නේ අද්භූත කථාංගයක් වීමයි.

පෝල්ටර්ගායිස්ට් නම් හොලිවුඩ් චිත්‍රපට මාලාව ඉතාමත් තදබල ශාපයක් වැදුණු චිත්‍රපටය කිහිපයක් ලෙස යි සැලකෙන්නේ. එහි තේමාවත් අද්භූත එකක්. මෙම චිත්‍රපට මාලාවට දායක වූ කිහිප දෙනෙක්ම ඉතා අවාසනාවන්ත ලෙස අකාලයේ මියගියා.

පෝල්ටර්ගායිස්ට් පළමු චිත්‍රපටයට රංගනයෙන් දායක වූ ඩොමිනික් ඩන් 22 හැවිරිදි වියේ සිටිය දී සිය පෙම්වතා විසින් ඝාතනය කරනු ලබනවා. එමෙන්ම හෙන්රි කේන්ගේ චරිතය නිරූපණය කළ ජුලියන් බෙක් 1985 වසරේ දී මියයන්නේ උදර පිළිකාවක් වැළඳීම හේතුවෙනු යි. පෝල්ටර්ගායිස්ට් දෙවන චිත්‍රපටයේ ටේලර්ගේ චරිතය නිරූපණය කළ විල් සැම්ප්සන් එම වසරේ දීම මියයන්නේ වකුගඩු අකර්මන්‍යතාවක් නිසා යි.

පෝල්ටර්ගායිස්ට් චිත්‍රපට මාලාව හා සබැඳි වඩාත් අසාමාන්‍ය හා කතාබහට ලක් වූ මරණය සිදුවන්නේ එහි තෙවන චිත්‍රපටය රූගත කරමින් සිටි අතරතුර යි. 12 හැවිරිදි හේදර් ඕ රෝක් හදිසියේම දර්ශන තලයේ දී සිය උදරයේ වේදනාවක් ඇතිවන බැව් පැවසුවා. ඇය රෝහල වෙත ගෙන යාමට කටයුතු සූදානම් කරමින් සිටිය දී තත්ත්වය වඩාත් බරපතල වී ඇයට හෘදයාබාධයක් ද වැළඳෙනවා. ඉක්මණින් රෝහල් ගත කර ශල්‍යකර්මයක් කිරීමට වෛද්‍යවරු උත්සාහ දැරුව ද, ශල්‍යාගාරයේ ඇඳ මත දීම ඇය අවසන් සුසුම් හෙළනවා. මේ වන විට එම චිත්‍රපටයේ දර්ශන සියල්ලම පාහේ රූගත කොට අවසන්ව තිබූ අතර, හේදර්ගේ ඉතිරි දර්ශන ස්වල්පය ආදේශක නිළියක යොදාගෙන රූගත කරන්නට සිදුවුණා.

1976 වසරේ තිරගත වූ ද ඕමන් නම් චිත්‍රපටයත් ශාපලත් චිත්‍රපටයක් ලෙස බොහෝ දෙනා හඳුන්වනවා. මෙයට ප්‍රධාන කොටම හේතු වන්නේ එය රූගත කිරීමේ දී සිදු වූ අවාසනාවන්ත මෙන්ම අසාමාන්‍ය සිද්ධි කිහිපයකුයි. මෙහි රඟපෑ ග්‍රෙගරි පෙක් හා නිෂ්පාදන කටයුතු සිදුකළ මේස් නියුෆෙල්ඩ් යන දෙදෙනා ගමන් කළ ගුවන් යානා දෙකකට අකුණු සැර වදිනවා. එමෙන්ම පෙක්ගේ පුත්‍රයා රූගත කිරීම ඇරඹීමට ඔන්න මෙන්න තිබිය දී සිය දිවි හානි කරගන්නවා. ඉන් ටික දිනකට පසු නියුෆෙල්ඩ් සිටි හෝටලයට අයි.ආර්.ඒ. සටන්කාමීන් බෝම්බ තබන අතර, නැවතත් ඔවුන්ම ඕමන් චිත්‍රපටයට සම්බන්ධ කිහිපදෙනෙකු ආහාර ගනිමින් සිටි ආපනශාලාවකට බෝම්බ තබනවා. මීට අමතරව මෙහි දර්ශනයක් රූගත කිරීමට යොදාගත් ගුවන් යානයක් අනතුරට ලක් වී එහි ගමන් කළ සියළු දෙනාම මියයනවා.

ද ඕමන් හා සබැඳි තවත් අවාසනාවන්ත මරණ දෙකක් සිදු වුණා. චිත්‍රපටයට අදාල කොටියන් හසුරවන්නෙකු හදිසි අනතුරකින් මියගිය අතර, මේ හා ඈඳුණු වඩාත් අසාමාන්‍ය මරණය ලෙස කියැවෙන්නේ, නිර්මාපක ජෝන් රිචඩ්සන්ගේ බිරියගේ මරණය යි. ජෝන් රිචඩ්සන් සිය බිරිය සමග සිය කාරයේ ගමන් කරමින් සිටිය දී වූ අනතුරක් නිසා ඔහුගේ බිරියගේ හිස කඳින් වෙන් වෙනවා. විශේෂත්වය වන්නේ ද ඕමන් චිත්‍රපටයේ ද එවැනිම හිස කඳින් වෙන් වීමේ දර්ශනයක් ඇති අතර එහි නිර්මාණ කටයුතු සිදු කර තිබුණේ රිචඩ්සන් වීම යි. ඉතා අසාමාන්ය හා විකාරරූපී කාරණය වන්නේ මෙම අනතුර සිදු වූ ස්ථානයේ ඇති මාර්ග සංඥා පුවරුවේ 'ඕමන් කි.මී 66.6' ලෙස සටහන් ව තිබීම යි. එමෙන්ම එම දිනය 13 වැනි සිකුරාදාවක් වුණා.

1973 වසරේ තිරගත වූ 'අද්භූත' කුලකයට අයත් චිත්‍රපටයක් වන ද එක්සොසිට් ද යම් කිසි ශාපයකට ලක් වූ චිත්‍රපටයක් ලෙස බොහෝ දෙනා හඳුන්වනු ලබනවා. ඒ, එය රූගත කරන කාලය අතරතුර හෝ, යම් කිසි ආකාරයකින් ඒත් සමග සම්බන්ධයක් ඇති අය අවම වශයෙන් අට දෙනෙකු වත් අසාමාන්‍ය ආකාරයෙන් මරණයට පත් ව තිබීම යි.

ද එක්සොසිස්ට් චිත්‍රපටයේ ප්‍රධාන භූමික දෙකක් නිරූපණය කළ ජැක් මැක්ගෝරන් හා වැසිලිකි මැලියාරෝස් යන දෙදෙනාම චිත්‍රපටය නිකුත් වී කෙටි කලෙකින්ම මියයනවා. ජැක් එහි බෲක් ඩෙනින්ග්ස් ගේ චරිතය නිරූපණය කළ අතර, වැසිලිකි, කරස් පියතුමා ගේ මවගේ චරිතය නිරූපණය කළා. මෙම මරණ වැල චිත්‍රපටයේ රංගන ශිල්පීන්ට පමණක් සීමා වූයේ නැහැ. චිත්‍රපටය රූගත කෙරෙන අතරතුර, එහි වායු සමීකරණය බාර ප්‍රධාන කාර්මිකයා හා චිත්‍රපටයේ භාණ්ඩ, පසුතල මෙන්ම එහි නිෂ්පාදන කණ්ඩායමේ ද ආරක්ෂාව භාරව සිටි රාත්‍රී මුරකරුවෙකු ද අවාසනාවන්ත ලෙස මියගියා. එමෙන්ම චිත්‍රපටයේ ප්‍රධානතම දර්ශන තලයක් වන 'මැක්නීල් නිවස' ද ඉතා අසාමාන්‍ය ආකාරයේ ගින්නක් හේතුවෙන් සම්පූර්ණයෙන්ම දැවී අළු වී බිමට සමතලා වී ගියා.

ද එක්සොසිස්ට් හා සබැඳි වඩාත් අසාමාන්‍ය මෙන්ම අවාසනාවන්ත සිදුවීම සිදුවූයේ එහි මංගල දර්ශන පවත්වමින් තිබූ සමයේ යි. මෙහි ඉතාලියේ මංගල දර්ශනය පවත්වන්නට සියළු කටයුතු සූදානම් කර තිබුණේ රෝමයේ මෙට්‍රොපොලිටන් සිනමා ශාලාවේ දී යි. චිත්‍රපටයේ මංගල දර්ශනය තිරගත වන අතරතුරදී හදිසියේම අවට කාලගුණය අයහපත් වූ අතර හාත්පස අකුණු ගසන්නට පටන් ගත්තා. මෙලෙස කෙටූ එක් අකුණක් අසල තිබූ පෞරාණික දේවස්ථානයක ඉපැරණි කුරුසයකට වැදුණු අතර, එම අකුණු පහරින් වසර 400ක ඉතිහාසයකට උරුමකම් කියූ එම කුරුසය සම්පූර්ණයෙන්ම විනාශ වී ගියා. මේත් සමග මෙම චිත්‍රපටයට යක්ෂයාගේ බැල්ම වැටී ඇති බව ලොව පුරා දිවි ගෙවූ සමහර ජනයා ප්‍රකාශ කරන්නට පටන් ගත්තා.

කවරයේ පින්තූරය- bloody-disgusting.com

වයස්ගත ඩොරතියා පුඑන්තේ හට ස්වභාවයෙන්ම හිමිව තිබුණේ ඉතා කරුණාවන්ත මෙන්ම සන්සුන් මිත්තණියකගේ පෙනුම යි. ඇය රෝගී හා තලතුනා මිනිසුන් සඳහා කාමර කුලියට දීමේ ව්‍යාපාරයක් ගෙනගිය අතර මුදලට වඩා සද්භාවය පෙරදැරි කොටගෙන එය සිදු කළ බැව් පෙනෙන්නට තිබුණා. කෙසේ නමුත් ඇය තුළ සැඟවී සිටි යක්ෂයා ලොවට හෙළිදරව් වූයේ පසුකාලීනව යි.

ඩොරතියා පුඑන්තේ උපත ලැබුවේ 1929 වසරේ ජනවාරි මස 9 වන දා ඇමෙරිකා එක්සත් ජනපදයේ, කැලිෆෝනියා ප්‍රාන්තයේ රෙඩ්ලන්ඩ්ස්හි දී යි. කුඩා කාලයේ දීම ඇගේ ජීවිතයට කරදර එක පිට එක ගලා එන්නට පටන්ගත්තා. දස වස එළැඹීමට ප්‍රථමයෙන්ම ඇගේ මවුපියන් දෙදෙනාම මියගිය අතර ඇය හට කල් ගෙවන්නට සිදුවූයේ ළමා නිවාසයක යි. 16 වැනි වියේ දී ඇය සිය ප්‍රථම විවාහයට එළැඹෙනවා. ඒ ෆ්‍රෙඩ් මැක්ෆෝල් නම් හමුදා නිලධාරියෙකු සමග යි. මේ විවාහයෙන් ඇයට ගැහැණු දරුවන් දෙදෙනෙකු ලැබෙනවා. ඇය මින් එක් දියණියක සැක්‍රමැන්ටෝවට පිටත් කර හරින අතර, අනෙක් දියණිය හදාවඩාගැනීම සඳහා යුවලකට ලබා දෙනවා. 1948 වසරේ දී ඇය නැවත ගැබ්බර වන මුත් මෙවර උපතට පෙර දරු ගැබ විනාශ වෙනවා. ඒ ආසන්නවම ඇගේ සැමියා ඇය අතැර යනවා.

ඩොරතියාගේ දෙවන විවාහය වසර 14ක් පුරා පැවතුණා. කෙසේ නමුත් එය ඉතා කලහකාරී මෙන්ම වේදනාත්මක අත්දැකීම සහිත එකක් වුණා. ඉන් අනතුරුව ඇය 1966 වසරේ සිය තෙවන විවාහයේ බැඳෙනවා. ඒ රොබට් පුඑන්තේ නම්, ඇයට වඩා වසර කිහිපයක් වයසින් බාල අයෙකු සමග යි. ඉන් අනතුරුව ඇය ඔහුගේ වාසගම භාවිතා කරන්නට පටන් ගත්තා.

තුරුණු වයසේ පටන් ඩොරතියා යම් යම් නීති විරෝධී කටයුතුවල නිරත වූ අතර මේ හේතුවෙන් නීතියෙන් දඬුවම් ද ලැබුවා. 1950 දශකයේ දී ඇය චෙක්පත් අවභාවිතාව හේතුවෙන් වසරක කාලයක් සපිරිගෙට නියම වූ අතර, අනතුරුව සය මසකින් සමාව ලැබ නිදහස් වුණා. නැවතත් 1960 වසරේ දී ඇය පොලිස් භාරයට පත් වුණා. මෙවර ඇයට එරෙහිව නැගී තිබූ චෝදනාව ගණිකා නිවාසයක් පවත්වාගෙන යාම යි. මේ හේතුවෙන් ඇය දින 90කට සිරගත කරනු ලැබුණා.

දෙවන වතාවටත් සිරෙන් නිදහස් වූ පසු ඇය වැඩිහිටියන්ට සාත්තු කරන හෙදියන්ගේ අත් උදව්කාරිණියක ලෙස රැකියාවේ නිරත වුණා. ඉන් අනතුරුව ඇය කුලී කාමර ව්‍යාපාරයට අත ගැසුවා.

1968 වසරේදී ඇය සිය සිව්වන විවාහය ද කටුගා දමන්නට කටයුතු කළා. ඉන් අනතුරුව ඇය කැලිෆෝනියාවේ සැක්‍රමැන්ටෝහි පිහිටි, කාමර 16කින් යුක්ත, කුලී පදනම මත ලබා දිය හැකි තට්ටු නිවාසයක් මිලට ගත්තා. කලින් වතාවේ සිරෙන් නිදහස් වන විට ඇයට නීති ප්‍රකාරව කුලියට කාමර ලබා දීමේ ව්‍යාපාරයක නිරත වීම තහනම්ව තිබුණත් එය අමතක කළ ඇය එම කාමර වයෝවෘධ හා රෝගී අයවලුනට කුලී පදනම මත ලබා දෙන්නට පටන් ගත්තා.

ඩොරතියා ඉක්මණින්ම කැලිෆෝනියානු ජන සමාජය තුළ ප්‍රසිද්ධියට පත් වුණා. ඒ පොදු වැඩවල නිරතවන්නියක ලෙස යි. විශේෂයෙන් සුරා සොඬුන් හා වෙනත් මත්ද්‍රව්‍යවලට ඇබ්බැහි වූවන් හට සිය නිවස්නයේ නවාතැන් ලබා දී පුනරුත්ථාපනය කිරීම ඇය ඉතා සාර්ථකව කටයුතු කළා. ඇය නවාතැන් ලබා දුන් හා 'සුවපත්' කළ අය අතර මානසික රෝගීන් හා ප්‍රචණ්ඩ මිනිසුන් ද වුණා. මින් බහුතරය වයස 52 සිට 80 අතර පසුවූ අයවලුන් වුණා. මින් නොනැවතී ඇය ඔවුනට අවශ්‍ය මූල්‍ය ප්‍රතිපාදන ද ලබා දුන් අවස්ථා තිබුණා.

ලෝකයට උක්ත ආකාරයෙන් පෙණුන ද ඩොරතියා සැබවින්ම සිදුකළේ අනෙකක්. ඇය එක් පසෙකින් මානසික රෝගීන් වෙනුවෙන් වෛද්‍යවරුන් විසින් නිකුත් කරන ඖෂධ එක්කාසු කරගත් අතර, අනෙක් පසින් රෝගීන් හට රජයෙන් ලැබෙන දීමනා සහිත චෙක්පත් එකතු කරගත්තා. අනතුරුව උක්ත ඖෂධ අධිමාත්‍රා ලබා දී රෝගීන් ඝාතනය කළා. ඉන් පසු පහසුවෙන් චෙක්පත් මුදල් බවට පරිවර්ථනය කරගත්තා. ඩොරතියා විසින් මේ ආකාරයට මුදල් බවට පත් කරගත් චෙක්පත් ගණන 60කට අධික වුණා.

ඩොරතියා විසින් ඝාතනය කරන්නට යෙදුණු බොහෝ මිනිසුන් එක්කෝ කාත් කවුරුත් නැති අයවළුන්, එසේත් නැතිනම් ඔවුන්ගේ පවුල්වලින් නොසලකා දමා තිබූ අයවළුන් වුණා. මේ නිසා ඔවුන්ගේ 'අතුරුදන්වීම්' පිළිබඳව සොයා බලන්නට කිසිවෙකුත් සිටියේ නැහැ.

ඩොරතියාගේ කුලී නිවාසය පිළිබඳව බලධාරීන් හට මුලින්ම සැකයක් උපන්නේ 1988 වසරේ දී, ඇගේ කාමරයක නවාතැන් ගෙන සිටි ඇල්බර්ටෝ මොන්ටොයා යන අය හදිසියේම අතුරුදන්වීමත් සමග යි. ඔහු ආබාධිතව සිටි අතර, මානසික වශයෙන් ද සිටියේ දුර්වල අඩියක යි. ඔහු හා කුළුපගව සිටි එක්තරා සමාජ සේවකයෙකු සිය මිතුරා පිළිබඳව සොයන්නට පටන්ගත් අතර, ඔහු ඩොරතියාගේ කුලී නිවාසය බලපත්‍ර නොමැති එකක් බැව් අනාවරණය කරගන්නවා. මේ පිළිබඳව වහාම ඔහු පොලිසිය දැනුවත් කරන අතර, ඉක්මණින්ම ඒ පිළිබඳව පරීක්ෂණයක් ඇරඹෙනවා.

බලධාරීන් විසින් ප්‍රශ්න කරන ලදුව ඇය ඔවුන් හා පවසන්නේ ඇල්බර්ටෝ නිවාඩුවකට ඉවත ගොස් ඇති බවයි. කෙසේ නමුත් ඇගේ ගෙවත්තේ මෑතක දී 'හාරන' ලද බවක් දිස් වන බිම් කොටසක් ඔවුන්ගේ අවධානයට පාත්‍ර වූ අතර, එය හාරා බලන්නට විමසීමේ දී ඩොරතියා ඊට කැමැත්ත පළ කරන්නේ ද කිසිදු විරුද්ධත්වයක් නොදක්වමින්. මේ නිසා බලධාරීන් ඇය පිළිබඳව එක වරම සැකයක් ඇති කරගන්නේ නැහැ. මේ අතර ඇය 'කෝපි කෝප්පයක් බීම' සඳහා මඳකට ඉවත යන්නට අවසර පතනවා. ඇයට ඒ අවසරය ලැබෙනවා.

සිය කුලී නිවාසයෙන් ඉවතට පැනගත් ඩොරතියා වහාම ලොස් ඇංජලීස් වෙත පිට වෙනවා. මේ අතරතුර භූමිය හාරමින් සිටි අයවළුන් 78 හැවිරිදි ලියෝනා කාපෙන්ටර්ගේ සිරුර ගොඩගන්නවා. වහාම ඩොරතියා පොලිස් භාරයට ගන්නට නියෝග නිකුත් කෙරෙනවා. කෙසේ නමුත් මේ වන විට ඇය සැක්‍රමැන්ටෝවෙන් බොහෝ දුර ගොස් සිටියා.

ඩොරතියා පුඑන්තේ පුරා දින 5ක් තිස්සේ පොලිස් ඇසට වැලි ගසමින් ඔවුන්ගෙන් වසන් වී සිටිනවා. මේ අතරතුර ලොස් ඇන්ජලීස්හි සුරාසැලක දී ඇය හට වයෝවෘධ මිනිසෙක් මුණගැසෙනවා. ඇය ඔහු හා මිතුරු වන්නට ගන්නා උත්සාහයේ දී ඔහු ඇය හඳුනාගන්නේ ඇගේ රුව පොලිසිය මඟින් රට වටා ප්‍රසිද්ධ කොට තිබූ නිසා යි. ඔහු වහාම මේ පිළිබඳව පොලිසිය දැනුවත් කරනවා.

කෙටි කලක් තුළ දී ඩොරතියා පොලිසිය විසින් කොටුකර ගැනෙනවා. වහාම ඇය සක්‍රමැන්ටෝ වෙත ගෙනයන අතර මිනිමැරුම් 9කට එරෙහිව ඇය වෙනුවෙන් චෝදනා ගොනු කෙරෙනවා. කෙසේ නමුත් විවිධ හේතුන් නිසා ඇයට එරෙහි නඩු තීන්දු ලබා දෙන්නට වසර 5ක කාලයක් ගත වෙනවා. ඒ වන විට ඇය 64 වන වියෙහි පසුවුණා.

නඩු විභාගයේ දී තමන් කිසිත් නොදන්නා ඉතා ප්‍රසන්න හා අහිංසක අයෙකු බැව් ඒත්තු ගන්වන්නට ඩොරතියා මුල සිටම උත්සාහ කළා. කෙසේ නමුත් නවීන විද්‍යාවේ හා පුද්ගල සාක්ෂ්‍යවල මහිමයෙන් ඇය සිදුකළ මිනිමැරුම් හෙළි වුණා. ඇය රෝගීන් හට නිදිපෙති අධිමාත්‍රා ලබා දී, ඔවුන් නිද්‍රාවට පත් කොට, අනතුරුව කොට්ටයක් වැනි යමක් ආධාරයෙන් ඔවුන්ගේ හුස්ම සිර කොට ඝාතනය කර තිබුණා. අනතුරුව කුලියට මිනිසුන් ගෙන්වා, ඔවුන් ලවා සිය ගෙවත්තෙහි සිරුරු වළලා තිබුණා.

1993 වසරේ දී මේ සියළු කරුණු සලකා බලා ඇය හට ජීවිතාන්තය දක්වා සිර දඬුවම් නියම වෙනවා. දිගු කාලයක් සිර දඬුවම් විඳි ඩොරතියා පුඑන්තේ ස්වභාවික හේතු මත 2011 වසරේ මාර්තු මස 27 වන දා බන්ධනාගාරය තුළ දීම මිය යනවා. මේ වන විට ඇය 82 වන වියෙහි පසුවුණා.

වැසි වනාන්තර ලෝකයේ පැවැත්මට ඉතා විශාල දායකත්වයක් දක්වන පද්ධතීන්. විශාල වැසි වනාන්තර මඟින් ටොන් ගණනාවක කාබන් ඩයොක්සයිඩ් අවශෝෂණය කර ඔක්සිජන් වා තලයට මුදා හරිනවා. එමෙන්ම ඒවා තුළ ජල උල්පත් රාශියක් ආරක්ෂා වී තිබෙනවා. තව ද මේවා සත්ත්ව විශේෂයන් රාශියකට ජීවත් වන්නට නිවහනකුත්, රැකවරණයත් සලසනවා. මේ සටහන ලොව විශාලතම වැසි වනාන්තර අතුරින් ලොව වඩා කතාබහට ලක් වෙන 6ක් පිළිබඳව යි.

ඇමසන් වැසි වනාන්තරය ලොව විශාලතම වැසි වනාන්තරය යි. මෙය දකුණු ඇමෙරිකා මහාද්වීපයේ ඇමසන් ද්‍රෝණියේ වැඩි කොටසක් වසාගෙන පැතිරී තිබෙනවා. මෙහි භූමි වපසරිය අක්කර බිලියන 1.7කටත් වඩා අධික යි. මෙම වැසි වනාන්තරය බ්‍රසීලය, පීරු, කොලොම්බියා, වෙනසුවේලා, ඉක්වදෝරය, බොලිවියාව, ගයනාව, සුරිනාමය, හා ප්‍රංශ ගයනාව යන රටවල්වල කොටස් වසාගනිමින් පැතිරී තිබෙනවා. මෙම වනාන්තරයෙන් 60%ක් පවතින්නේ බ්‍රසීලය තුළ යි.

බ්‍රසීල ඇමසන් වනය සති 4ක පටන් තවමත් දැවෙමින් පවතිනවා. බ්‍රසීල ජනපතිගේ ක්‍රියාකලාපය මෙයට වගකිව යුතු බව ලොව වටා පරිසරවේදීන් සහ පරසර සංවිධානයන් චෝදනා කරනවා.

කොංගෝ වැසි වනාන්තරය පිහිටා ඇත්තේ මධ්‍යම අප්‍රිකාවේ යි. මෙය ලොව දෙවන විශාලතම වැසි වනාන්තරය වෙනවා. කොංගෝ නදිය මෙය හරහා ගලා බසිනවා. මෙම වැසි වනාන්තරය උතුරු කොංගෝවේ සෑහෙන කොටසක් වසා පැතිරී ඇති අතර, නිතර සිදුවන දඩයම් කිරීම නිසා එහි ජීවත් වන සත්ත්ව ප්‍රජාව අනතුරට ලක් වී තිබෙනවා. ලොව ප්‍රකට පිග්මි චිම්පන්සීන් ගේ නිජබිම වන්නේ මේ කොංගෝ වනය යි. මෙහි භූමි වපසරිය අක්කර මිලියන 500ක් පමණ වෙනවා.

මෙම වැසි වනාන්තරය ආජන්ටිනාවේ හා චිලී රාජ්‍යයේ අක්කර මිලියන 61ක පමණ භූමි වපසරියක් පුරා විහිදී පවතිනවා. ආවෘත බීජක ශාක, උණ, කේතුධර ගස්වලින් ප්‍රධානකොටම සැදුම්ලත් මෙහි සමහර ස්ථානවල අයිස් වැස්ම හා ග්ලැසියර පවා පිහිටා තිබෙනවා. අධික වර්ෂාව නිසා සාමාන්‍යයෙන් මෙහි පවතින්නේ වැඩි ආර්ද්‍රතාවයක්. මෙහි මීදුමෙන් බර දේශගුණයක් පවතිනවා.

මෙම ඝර්ම කලාපික වැසි වනාන්තරය පිහිටා තිබෙන්නේ ඕස්ට්‍රේලියාවේ, ක්වීන්ස්ලන්තයේ ඊසානදිගට වන්නට යි. මෙය අක්කර 650,000කට ආසන්න භූමි වපසරියක පැතිරී තිබෙනවා. මෙය මොස්මන් ශිඛරයෙන් හා බ්ලූම්ෆීල්ඩ් නදියෙන් මායිම්ව පිහිටා තිබෙනවා. මෙහි කොටසක ඩේන්ට්‍රී ජාතික උද්‍යානය පිහිටා තිබෙනවා. මෙහි ඉපැරණි ශාක වර්ග රාශියක් දැකගන්නට පුළුවන්.

කාම්බෝජය ලාඕසය හා මලයා අර්ධද්වීපයට අයත් මැලේසියාව, මියන්මාරය හා තායිලන්තය පුරාවට පැතිරී තිබූ ගිණිකොනදිග ආසියානු වැසි වනාන්තර කලකට ප්‍රථම ඉතා විශාල භූමි වපසරියක පැතිරී තිබුණා. කෙසේ නමුත් අද වන විට වන විනාශය නිසා ඒවා සීග්‍රයෙන් වියැකී යමින් තිබෙනවා.

මෙම වනාන්තර දුර්ලභ පක්ෂී, ක්ෂීරපායී, උභයජීවී හා උරග විශේෂ රාශියකට සෙවන සලසනවා. වන විනාශය නිසා මෙම සත්ත්ව විශේෂයන් ද විශාල තර්ජනයකට මුහුණ පා තිබෙනවා. මෙය කලකට ඉහත ලොව ඉහළම ජෛව විවිධත්වයක් ඉසිළූ පෙදෙසක්. එකල මෙහි එක් හෙක්ටයාරයක් තුළ සාමාන්‍යයෙන් විශේෂ 200කට පමණ අයත් ශාකයන් තිබූ බවට තොරතුරු සඳහන්ව තිබෙනවා.

අක්කර 18,900ක භූමි වපසරියක් වසාගෙන ශ්‍රී ලංකාවේ මධ්‍යම පෙදෙසෙන් නිරිතදිගට වන්නට පිහිටා ඇති සිංහරාජ වැසි වනාන්තරය ජාතික උද්‍යානයක් ලෙස ප්‍රකාශයට පත් කර තිබෙනවා. මීට අමතරව යුනෙස්කෝ සංවිධානය මඟින් 1978 වසරේ දී එය ජෛවගෝල රක්ෂිතයක් ලෙස ද ප්‍රකාශයට පත් කළා. මෙය ඒකදේශික සත්ත්ව විශේෂයන් රාශියකට සෙවන සපයනවා.

කවරයේ පින්තූරය- wallpapertag.com

ශ්‍රී ලාංකේය අධ්‍යාපන ක්ෂේත්‍රයේ මෙන්ම දේශපාලනයේ ද වැදගත් භූමිකාවක් නිරූපණය කළ මහාචාර්ය කාලෝ ෆොන්සේකා සිය දිවියෙන් සමුගෙන තිබෙනවා. මිය යන විට එතුමා 86 වන වියෙහි පසුවුණා.

වසර සියයකටත් වඩා පැරණි ඉතිහාසයක් ඇති හොලිවුඩ් සිනමාවේ පළමු කතානාද චිත්‍රපටය තිරගත වන්නේ 1927 වසරේ දී යි. කෙසේ නමුත් ඊට පෙර පැවති නිහඬ සිනමාවත් ප්‍රේක්ෂකයින් ඇද බැඳ තබාගත් අතර, ඒවායේ රඟපෑ රංගන ශිල්පීන් ශිල්පිණියන් කිහිපදෙනෙකුත් අතිශය ජන ප්‍රසාදයට ලක් වුණා. 'හොලිවුඩයේ සුපිරි ආදරවන්තයා' ලෙස පරසිදු වූ රුඩොල්ෆ් වැලන්ටීනෝ ඉන් ඉදිරියෙන්ම සිටින අයෙක්.

රුඩොල්ෆ් වැලන්ටීනෝ උපත ලැබුවේ 1895 වසරේ මැයි මස 6 වන දා ඉතාලියේ කැස්ටෙල්නෙටා හී දී යි. ඔහු හට කුඩා කාලයේ පටන් රංගන ශිල්පියෙකු වීමේ විශාල සිහිනයක් තිබුණා. එමෙන්ම ඔහු හට නළුවෙකුට ඔබින් කඩවසම් රූපයක් ද පිහිටා තිබුණා. නර්තනයට ද ඔහු දස්කම් පෑවා. කෙසේ නමුත් කුඩා කලම පියා මියයාමත්, පාසලේ වැඩ කටයුතුවලට දැක්වූ අදක්ෂතාවත් නිසා ඔහුගේ දිවියේ මුල් කාලයේ දැඩි දුෂ්කරතා විඳින්නට ඔහුට සිදුවුණා. නව යොවුන් වියෙහි තරුණයෙකු වශයෙන් විරැකියාවෙන් ද පීඩා විඳි ඔහු අවසානයේ රැකියාවක් බලාපොරොත්තුවෙන් 1913 වසරේ දී ඇමෙරිකා එක්සත් ජනපදයට සංක්‍රමණය වෙනවා. එකල, ඇමෙරිකා එක්සත් ජනපදය තමන් ලොව වඩාත් ජනප්‍රිය හොලිවුඩ් තාරකාව බවට පත් කරනු ඇතැ යි ඔහු සිහිනයකින් වත් සිතුවේ නැහැ.

නිව්යෝක්හි දී වැලන්ටීනෝ හට කුඩා රැකියාවන් කිහිපයක්ම ලැබුණා. කෙසේ නමුත් ඒ කිසිවකින් ඔහු තෘප්තියට පත් වූයේ නැහැ. අවසානයේ ඔහු හට රාත්‍රී සමාජශාලාවක නර්තන ශිල්පියෙකු වශයෙන් රැකියාවක් ලැබෙනවා. පසුකාලීනව රංගන ශිල්පියෙකු වශයෙන් ඉදිරියට ආ ක්ලිෆ්ටන් වෙබ් වෙනුවට ඔහු මෙම රැකියාවට තෝරාගෙන තිබුණා. මේ තෝරාගැනීම සඳහා ඔහුගේ කඩවසම් පෙනුමත් නිසඟ නර්තන හැකියාවත් ඉවහල් වුණා.

මෙම රැකියාව රුඩොල්ෆ් වැලන්ටීනෝ නව මානයක් කරා රැගෙන යන්නට සමත් වුණා. ඔහුගේ ආත්ම විශ්වාසය වැඩි වූ අතර, මුදල් අතින් ද තරමක් යහපත් මට්ටමකට පැමිණියා. මෙහිදී දැක්වූ දක්ෂතා හේතුවෙන් ඔහු හට ඇමෙරිකාව පුරා සංචාරය කෙරෙන නෘත්‍ය කණ්ඩායමකට ආරාධනා ලැබුණා. ඔහු ඊට සම්බන්ධ වුණා. කෙසේ නමුත් යූටාවේ දී නොසිතූ අන්දමින් මෙම කණ්ඩායම විසිරී යනවා. මෙහිදී නැවතත් වැලන්ටීනෝ අසරණ වන අතර, අවසානයේ සිය නර්තන හැකියාවේ පිහිටෙන් සැන් ෆ්‍රැන්සිස්කෝ නුවර රැකියාවක් සොයාගන්නට ඔහු සමත් වෙනවා. රුඩොල්ෆ් වැලන්ටීනෝ හොලිවුඩ් අධ්‍යක්ෂකවරුන් ගේ ඇස ගැටෙන්නේ මෙහිදී යි.

හොලිවුඩයේ දී වැලන්ටීනෝ හට මුලින්ම හිමිවූයේ සුළු චරිත යි. එමෙන්ම ඔහු හට දුෂ්ටයාගේ සහායකයා වැනි චරිත නිතර ලැබුණා. මේවායින් ඔහුට කිසිදු ජනතා ප්‍රසාදයක් ලැබුණේ නැහැ. 1919 වසරේ දී ඔහු ජීන් ඇකර් නම් රංගන ශිල්පිණිය හා විවාහ වෙනවා. කෙසේ නමුත් මේ විවාහය සාර්ථක නොවූයේ ජීන් වැඩිමනක්ම කාන්තාවන් කෙරෙහි ආකර්ෂණය වූ තැනැත්තියක් වූ නිසා යි.

1920 දශකය ආරම්භයේ දීම වැලන්ටීනෝගේ වාසනාව පෑදුණා. ඔහු ජූන් මැතිස් නම් තිර පිටපත් රචකයෙකුගේ අවධානයට ලක් වෙනවා. ඒ වන විට නිෂ්පාදනය කරන්නට සැලසුම් කර තිබූ ද ෆෝ හෝස්මෙන් ඔෆ් ද ඇපොකැලිප්ස් (1921) චිත්‍රපටයේ ප්‍රධාන චරිතයට වඩාත් ගැලපෙන්නේ වැලන්ටීනෝ බැව් ඔහු තීරණය කරනවා. කෙසේ නමුත් මේ සඳහා එහි නිෂ්පාදකවරුන් කැමති කරවාගන්නට මහත් වෙහෙසක් දරන්නට ඔහුට සිදුවුණා. අවසානයේ වැලන්ටීනෝ චිත්‍රපටය සඳහා තෝරාගැනෙන අතර, එහි පළමු දර්ශනයේ එන ටැංගෝ නර්තයෙන් ප්‍රේක්ෂක සිත් සතන් සොරාගන්නට ඔහු සමත් වුණා. එක් රැයින් වැලන්ටීනෝ තරුවක් බවට පත් වුණා.

ඉක්මණින්ම හොලිවුඩය පුරා රුඩොල්ෆ් වැලන්ටීනෝ උන්මාදයක් පැතිර ගියා. කොටින්ම ඔහුගේ දෙවන සිනමා පටය වන ද ෂෙයික් (1921) හි ඔහු දුටු කාන්තාවන් කිහිප දෙනෙක් සිහි සුන්ව ඇද වැටුණු බවට සඳහන්. ඉන් අනතුරුව ඔහු වෙත් සිනමා නිර්මාන ගලා එන්නට පටන්ගත් අතර 1922 වසරේ තිරගත වූ බ්ලඩ් ඇන්ඩ් සෑන්ඩ් සිනමා පටයෙන් ඔහුගේ ජනප්‍රියත්වය තවත් ඉහළ ගියා.

1921 වසර වෙද්දී ඇකර්ගෙන් දික්කසාදව සිටි වැලන්ටිනෝ 1922 වසරේ දී නතාෂා රැම්බෝවා නම් තැනැත්තිය හා විවාහ වෙනවා. කෙසේ නමුත් මේ වන විටත් ඔහු කලින් විවාහයෙන් වෙන් වීමේ නීත්‍යානුකූල ක්‍රියා පිළිවෙත් නිසියාකාරව සම්පූර්ණ කර නොතිබූ අතර, දඩයක් ගෙවන්නට ද සිදුවුණා. මේ නිසා වැලන්ටීනෝගේ ජනප්‍රියත්වය තවත් ඉහළ ගියා. ඔහු ආසන්නවම 'ඩේ ඩ්‍රීම්ස්' නම් කාව්‍ය සංග්‍රහයකුත් එලිදක්වනවා.

නතාෂා රැම්බෝවා සමග වූ විවාහයත් වැලන්ටීනෝ හට එතරම් යහපත් වූයේ නැහැ. ඇය ඉතා දැඩි ලෙස සිය සැමියා පාලනය කරන්නට වුණා. විශේෂයෙන් ඇය චරිත තෝරාගැනීමේ දී ඔහු හට දැඩි බලපෑම් එල්ල කළ අතර, ඔහු හට අවසර දුන්නේ ඔහුගේ පෞරුෂය එතරම් නොපෙනෙන 'ස්ත්‍රීත්වය' යම් තරමකින් පෙනෙන චරිත රඟපෑමට පමණ යි. මෙය වැලන්ටීනෝගේ සිනමා දිවියට බලවත් පහරක් වූ අතර, ප්‍රේක්ෂකයින් හා විචාරකයින් ද ඔහු විවේචනය කරන්නට පටන්ගත්තා. අවසානයේ තීරණයක් ගත් ඔහු ඉක්මණින්ම එම විවාහයට ද ආයුබෝවන් කියනවා.

දෙවන විවාහයෙන් වෙන් වූ වැලන්ටීනෝ නැවතත් රිසි පරිදි රංගනයේ නිරත වෙනවා. ඔහු රුසියානු හමුදා සෙබලෙකු ලෙස චරිත නිරූපණය කළ ද ඊගල් (1925) චිත්‍රපටය නැවතත් ඔහුට ඉසුරු ගෙනෙනවා. 1926 වසරේදී ඔහු සිය අවසන් සිනමා නිර්මාණයේ පෙනී සිටිනවා. ඒ ද සන් ඔෆ් ෂෙයික් නම් චිත්‍රපටයේ යි.

නැවත ජනප්‍රියත්වයට පත් වුව ද රුඩොල්ෆ් වැලන්ටීනෝ හට විචාරකයින් ගෙන් එතරම් යහපත් ප්‍රතිචාර ලැබුණේ නැහැ. විශේෂයෙන් ඔහුගේ ස්වරූපය, පෞද්ගලික දිවිය හා රංගනයේ දුර්වලතා හුවා දක්වමින් ඔවුන් ඔහු හට පහර එල්ල කළා. මේ සඳහා ඔහු ඉතාලි ජාතික සංක්‍රමණිකයෙකු වීමත් එක් හේතුවක් වුණා. සමහරෙක් ඔහුගේ පෙනුම ඇමෙරිකානු සාමාන්‍ය චරිත ලබා දෙන්නට නොහැකි තරම් 'විදේශීය' එකක් බව පවසමින් ඔහුට චරිත ලබා දීම ප්‍රතික්ෂේප කළා. ඔහු විටෙක පුවත්පත්වල රචකයින් හා පැටළුණු අතර, මේ නිසා අපකීර්තියට ද පත් වුණා.

ද සන් ඔෆ් ද ෂෙයික් චිත්‍රපටයේ ප්‍රවර්ධන වැඩසටහනක් සඳහා වූ සවාරියක් අතර මඟ දී වැලන්ටීනෝ ඉතා බරපතල ලෙස රෝගාතුර වෙනවා. ඔහු වහාම නිව්යෝක් රෝහලට ඇතුලත් කෙරෙන අතර, 1926 වසරේ අගෝස්තු මස 15 වැනිදා ශල්‍යකර්මයකට ද භාජනය වෙනවා. ඒ උණ්ඩුක පුච්ජ ප්‍රාදාහ තත්ත්වයක් හා අතුණුබහන්වල තුවාල හේතුවෙන්. කෙසේ නමුත් එය අසාර්ථක වන අතර වැලන්ටීනෝගේ සෞඛ්‍ය තත්ත්වය එන්න එන්නම අයහපත් අතට හැරුණා. මෙය ආරංචි වූ ඔහුගේ රසික රසිකාවියන් ඔහු ඇතුලත් කර තිබූ රෝහල වටා එක් වුණා. අවසානයේ රෝහල් ගතකර සතියකින් හෙවත් 1926 වසරේ අගෝස්තු මස 23 වන දා ඔහු සදහටම දෙනෙත් පියාගත්තා. ඒ වන විට ඔහු 31 වියැති වුණා.

වැලන්ටීනෝගේ හදිසි මරණය ඔහුගේ රසිකයින්ට මහත් ප්‍රහේලිකාවක් හා දුකක් වුණා. අයෙක් පැවසුවේ 'සුපිරි ආදරවන්තයා' ලෙස අන්වර්ථ නාමයක් ලැබූ ඔහු ඊර්ෂ්‍යාකාර සැමියෙකු විසින් සිදුකළ විෂ දීමක් හේතුවෙන් මිය ගිය බව යි.

රුඩොල්ෆ් වැලන්ටීනෝ අතිදක්ෂ රංගන ශිල්පියෙකු වූයේ නැහැ. කෙසේ නමුත් ඔහුගේ ආකර්ෂණීය පෙනුම හා නර්තන හැකියාව නිසා ඔහු අතිශය ජනාදරයට පත් වුණා. ඔහුගේ අකල් මරණය එම ජනප්‍රියත්වය දෙතුන් ගුණයකින් වැඩි කරන්නට සමත් වූ බැව් විචාරකයින් පවසනවා.

කවරයේ පින්තූරය- Hulton Archive/Getty Images

අද වන විටත් නිරුපද්‍රිතව පවතින ඉතා පැරණි මාළිගාවන් ඕනෑම රටකින් වාගේ දැකගන්නට පුළුවන්. මේවා බොහොමයක් ඉතා අලංකාර, සංකීර්ණ, හා සුවිශාල ඉදිකිරීම් වෙනවා. මේ ඒවා අතරින් විශාලතම 5 පිළිබඳ තොරතුරු යි.

ඔඑන්සැල්ස්බර්ග් මාලිගය පිහිටා තිබෙන්නේ ඔස්ට්‍රියාවේ සැල්ස්බර්ග් නුවර යි. මෙය යුරෝපයේ පවතින විශාලතම හා හොඳින්ම සංරක්ෂණය වී පවතින් මාලිග අතුරින් එකක් වෙනවා. මෙය ඉදිකොට ඇත්තේ ක්‍රි.ව 1077 දී වන අතර, 1495 සිට 1519 වසර අතර කාලයේ දී වර්තමානයේ පවතින ප්‍රමාණයට විශාල කොට තිබෙනවා.

වින්ඩ්සර් මාලිගය සැලකෙන්නේ වර්තමානයේත් ජනාවාසව පවතින ලොව විශාලතම මාලිගය ලෙස යි. මෙය එංගලන්තයේ විශාලතම මාලිගය ද වෙනවා. වින්ඩ්සර් දෙවන එලිසබෙත් මහරැජිණට අයත් මාලිගයක් වන අතර ඇය නිතරම පාහේ එහි යාම් ඊම් සිදුකරනවා.

චෙක් ජනරජයේ ප්‍රාග් නුවර පිහිටා ඇති ප්‍රාග් මාලිගය සැලකෙන්නේ ලොව විශාලතම මාලිගයන් අතර ඉහළින් සිටින්නක් ලෙස යි. මෙහි මූලික ඉදිකිරීම් කටයුතු සිදු කෙරී තිබෙන්නේ ක්‍රි.ව 9 වන සියවස තරම් ඈත අතීතයක යි. අනතුරුව 18 වන සියවස වන තුරු මෙහි විශාලකිරීම් වැනි දේ සිදුව තිබෙනවා. මේ තුළ ශාන්ත වයිටස් දේවස්ථානය, ශාන්ත ජෝර්ජ් බැසිලිකාව වැනි ප්‍රසිද්ධ ස්ථානයන් කිහිපයක්ම පිහිටා තිබෙනවා.

ඉන්දියාවේ, රාජස්ථානයේ ජෝද්පූර්හි පිහිටා ඇති මෙය නිල වශයෙන් බලකොටුවක් ලෙස හැඳින්වූවත්, මාලිගයක් ලෙස ද පහසුවෙන් හැඳින්විය හැකියි. මෙය පිහිටා ඇත්තේ මීටර 122ක් උස කඳු මුදුනක යි. මෙහි බිත්ති මීටර 36ක උසකින් යුක්ත වන අතර, මීටර 21ක පළලකින් යුක්ත යි. මෙයට ඇතුළුවන්නට කපොළු 7ක් පසුකළ යුතු වෙනවා. මෙහෙරාන්ගර් බලකොටුව 1459 වසරේ දී රාජ්පුත් රජ රාඕ ජෝධා විසින් සාදා තිබෙනවා. මෙය අද පවතින තත්ත්වයට විශාල කර ඇත්තේ 17 වන සියවසේ දී යි.

පෝලන්තයේ මැල්බෝක් නුවර පිහිටා ඇති මෙම මාලිගය සැලකෙන්නේ ලොව විශාලතම මාලිගය ලෙස යි. මෙය 1274 වසරේ දී ටියුටන් නයිට්වරුන් විසින් සාදා ඇති අතර මෙය සතුරු ප්‍රහාර වලක්වාලීමේ සහ උතුරු බෝල්ටික් ප්‍රදේශ පාලනය කිරීමේ මූලස්ථානය ලෙස භාවිත කොට තිබෙනවා. මෙය 1466 වසර වන තුරු කිහිප විටක්ම විශාල කොට අද පවතින මට්ටමට ගෙනවුත් තිබෙනවා.

කවරයේ පින්තූරය- royal.uk

යුරෝපය තුළ මනස්කාන්ත පරිසරයක් සහිත රටවල් රාශියක් පිහිටා තිබෙනවා. මින් ෆින්ලන්තයට හිමිවන්නේ ප්‍රමුඛතම ස්ථානයක්. විශේෂයෙන් ෆින්ලන්තය ප්‍රසිද්ධියක් උසුලන්නේ එහි පිහිටා ඇති විල් නිසා යි. මේ හේතුව නිසාම එයට 'විල් දහස් රට' යනුවෙන් අන්වර්ථ නාමයක් ද පටබැඳී තිබෙනවා. විල්වලට අමතරව එහි තවත් සුවිශේෂතා රාශියක් තිබෙනවා. මෙය සංචාරයට ඉතා සුදුසු රාජ්‍යයක්. ෆින්ලන්තයේ මනස්කාන්තභාවය පිළිබඳව ඔබ වෙත ගෙන එන්නට අප අදහස් කළේත් ඒ නිසාම යි.

ෆින්ලන්තය යුරෝපයේ වඩාත් උතුරින් පිහිටි රාජ්‍යය යි. නෝර්වේ වැනි වෙනත් යුරෝපා රටවල සමහර භූමි ප්‍රදේශ ෆින්ලන්තයට වඩා උතුරින් පිහිටා තිබුණ ද සමස්ථයක් වශයෙන් ගත් කල්හී ෆින්ලන්තයේ භූමි ප්‍රදේශය සම්පූර්ණයෙන්ම පාහේ උතුරු අක්ෂාංශ 60ට වඩා උතුරින් පිහිටා තිබෙනවා. එමෙන්ම රටෙන් තුනෙන් එකක් ආක්ටික් කවය තුළ පිහිටනවා.

ෆින්ලන්තයේ සමස්ථ භූමි ප්‍රමාණය වර්ග කිලෝමීටර 338,145ක්. එමෙන්ම එය තුළ වර්ග කිලෝමීටර 35,000කට ආසන්න ප්‍රදේශයක් ආවරණය වන පරිදි අභ්‍යන්තර ජලාශ පිහිටා තිබෙනවා. මෙහි ඇති විල් ගණන 187,000කට අධික යි. මෙය බටහිරින් ස්වීඩනයෙන් හා බොත්නියා මුහුදෙන් ද, උතුරින් නෝර්වේ රාජ්‍යයෙන් ද, නැගෙනහිරින් රුසියාවෙන් ද, දකුණින් ෆින්ලන්ත මුහුදෙන් ද, නිරිතදිගින් බෝල්ටික් මුහුදෙන් ද සීමා වී තිබෙනවා.

ෆින්ලන්තයේ අගනුවර හෙල්සිංකියි. එය එහි දකුණු අන්තයට ආසන්නව පිහිටා තිබෙනවා. මෙහි ජීවත් වන්නේ මිලියන 5.5ක ජනගහනයක් පමණ යි. ඒ අනුව එහි ජන ඝණත්වය වර්ග කිලෝමීටරයකට 16ක් තරම් අඩු යි.

ෆින්ලන්තයේ දේශගුණය ප්‍රධාන වශයෙන් කොටස් තුනකට බෙදිය හැකියි. දකුණුදිගින් පිහිටි වඩාත් උණුසුම් කලාපය, රටෙහි වැඩි ප්‍රමාණයක විහිදී ඇති උප ආක්ටික් දේශගුණයක් සහිත කලාපය, හා වඩා උතුරින් පිහිටන තුන්ද්‍රා වශයෙනුයි. හෙල්සිංකිහි දෙසැම්බර් මස අග සිට මාර්තු මාසය දක්වා හිම වැස්ම දැකගත හැකි අතර, රට මධ්‍යයට වන්නට නොවැම්බර් මස සිට අප්‍රේල් දක්වා හිම පතනය සිදුවෙනවා. ෆින්ලන්තයේ බොහෝ ප්‍රදේශවල ශිශිරයේ සාමාන්‍ය උෂ්ණත්වය සෙල්සියස් අංශක 0ට වඩා අඩු වෙනවා.

ෆින්ලන්තයේ වන වැස්ම වැඩිමනක්ම ටයිගාවන්. මෙහි වන වැස්ම එහි භූමි ප්‍රමාණයෙන් 73%ක් වෙනවා. ෆින්ලන්තයේ උස්ම ස්ථානය හල්ටි කන්ද යි. එය උසින් මීටර 1328ක්.

ෆින්ලන්තය ජනාවාසකරණය වී තිබෙන්නේ මීට වසර දහස් ගණනකට පෙර යි. මෙහි සිටි ස්වදේශික ජනයා පළවා හැර පසුකාලීනව ෆින්ලන්ත ජාතිකයින් පදිංචි වී තිබෙනවා. 1157 වසරේ දී ස්වීඩනයේ සිව්වැනි එරික් රජු ෆින්ලන්තය ආක්‍රමණය කොට එය ස්වීඩනයට ඈඳාගත්තා. ඊට වසර සිය ගණනකට පසුව, 1809 වසරේ දී රුසියාවේ පළමුවන ඇලෙක්සැන්ඩර් රජු ෆින්ලන්තය ආක්‍රමණය කළ අතර එය රුසියානු පාලනයට නතු කරගත්තා. මෙය 1914 වසර වනතුරු තිබුණේ රුසියානු පාලනයට යටත්ව යි. ඒ කාලයේ දී මෙහි රාජ්‍ය භාෂාව රුසියානු බවට පත් වුණා. 1917 වසරේ රුසියානු විප්ලවය ප්‍රයෝජනයට ගෙන් රුසියාවෙන් නිදහස් වූ ෆින්ලන්තය එම වසරේ දෙසැම්බර් මස 6 වන දා සිය නිදහස ප්‍රකාශයට පත් කළා.

1939 වසරේ නොවැම්බර් මස 30 වන දා දෙවන ලෝක යුද්ධය අතරේ සෝවියට් හමුදා නැවත ෆින්ලන්තය ආක්‍රමණය කළා. කෙසේ නමුත් එවර සම්පූර්ණ ෆින්ලන්තය අල්ලා ගන්නට ඔවුනට හැකි වූයේ නැහැ. ෆින්ලන්තය 1941 වසරේ නාසි හමුදා හා එක්ව රුසියාවට එරෙහිව සටන් වැදුණා. 1948 වසරේ දෙරට අතර අවබෝධතා ගිවිසුමකට අත්සන් තැබුණ ද සෑහෙන කාලයක් ගත වන තුරු දෙරට අතර ශීතල යුද්ධයක් තිබුණා.

ෆින්ලන්තයට පැමිණෙන්නෙකු හට සංචාරයට සුදුසු ස්ථාන රාශියක් හමුවනවා. විශේෂයෙන් එහි අගනුවර වන හෙල්සිංකි නුවරත් සංචාරකයින් අතර ඉතාමත ජනප්‍රිය යි. මෙහි 19 වන සියවස ආරම්භයේ රුසියානු ආභාෂයට අනුව ගොඩනැගී ඇති ඉපැරණි ඉදිකිරීම් රාශියක් තිබෙනවා. මෙහි ෆින්ලන්ත ජාතික කෞතුකාගාරය පිහිටා ඇති අතර එහි එම රටෙහි ඉතිහාසය කියාපාන දේ බොහොමයක් තිබෙනවා. 1952 වසරේ ග්‍රීෂ්ම ඍතු ඔලිම්පික් උළෙලට සත්කාරකත්වය ලබා දුන්නේ ද හෙල්සිංකි නුවර යි.

ලෙමෙන්යොකි ජාතික උද්‍යානය ෆින්ලන්තයේ අලංකාරතම ස්ථානවලින් එකක්. එය වර්ග කිලෝමීටර 2,589ක භූමි ප්‍රදේශයක් වසාගෙන පැතිරී තිබෙනවා. මෙහි ඇති ආක්ටික් දේශගුණයට හුරු වූ ගහ කොළ අතුරින් සංචාරකයෙකුට කිලෝමීටර ගණනාවක් පයින් ඇවිද යා හැකියි. මෙහි එවැන්නන් හට නැවතීමට හැකි කූඩාරම් වැනි දේ ද තිබෙනවා. මේ තුළින් ගලා බසින ලෙමන්යොකි ගංගාව ද ඉතාමත් අලංකාර එකක්. මේ මතින් බෝට්ටු සවාරියක් යෑමේ හැකියාවත් සංචාරකයින්ට තිබෙනවා. මේ උද්‍යානය තුළ දුඹුරු වලසුන්, වෘකයින්, රාජාලීන්, ගෝනුන් සහ පිනිමුවන් වැනි සතුන් ද සිටිනවා.

ක්‍රි.ව 1300 දශකයේ දී නිර්මාණය කර ඇති වාසා නුවර, ඒ වන විට ෆින්ලන්තය යටත් කරගෙන සිටි ස්වීඩනයේ ආභාෂය ගත් එකක්. මෙහි පැරණි නගරය 1852 වසරේදී ගින්නෙන් විනාශ වී තිබෙනවා. මෙහි ස්වීඩන භාෂාව කතා කරන ජනයා ද සෑහෙන ප්‍රමාණයක් වෙසෙනවා. වාසා හි සංචාරකයෙකුට දැකබලාගත හැකි ස්ථාන රාශියක් තිබෙනවා. එහි සංචාරකයින් සඳහාම වෙන් වූ සම්භාෂණ වැනි දේ නිතිපතා සිදුකෙරෙනවා. මෙහි කෞතුකාගාර හා සෞන්දර්ය මධ්‍යස්ථාන රාශියක් ඇති අතර, මීට වසර මිලියන ගණනකට පෙර ග්‍රහකයක් වැටීමෙන් ඇති වූ සූඩෆියාඩෙන් ආවාටය හා ක්වාකෙන් ජාතික උද්‍යානය පිහිටා ඇත්තේත් මේ ආසන්නවම යි. මේ නගරය ආසන්නව ඇති ජල මූලාශ්‍රත් ඉතාමත් රමණීය වෙනවා.

ඉපැරණි මාලිගයක් ආශ්‍රයෙන් තැණුනු හැමෙලින්නා නගරයත් සංචාරය සඳහා සුදුසු ස්ථාන රාශියකින් සැදුම්ලත් එකක්. මෙහි ඇති අලංකාර මාලිගය 13 වන සියවසෙහි තැණුනු එකක් වෙනවා. මීට අමතරව මෙහි පිහිටා ඇති ඖලන්කෝ ස්වභාවික රක්ෂිතයත් සංචාරක ආකර්ෂණය මොනවට දිනාගත් ස්ථානයක්. මෙහි ඇති ඖලන්ගොන්වොරි කන්ද තරණය කරන අයෙකුට ෆින්ලන්ත විල් ඇතුළු තවත් සොභාවික අලංකාර භූ දර්ශන කිහිපයක්ම දැකබලාගන්නට පුළුවන්.

උක්ත ස්ථාන වලට අමතරව ෆින්ලන්තයේ සංචාරය කරන්නනන් යා යුතුම ස්ථාන දුසිම් ගණනක් තිබෙනවා. මේවායේ සංචාරය කිරීමට අමතරව හිම ක්‍රීඩා කිරීම, හුමාල හා උණු ජල ස්නානය, ෆින්ලන්ත විල් හි බෝට්ටු සවාරි යාම වැනි ක්‍රියාකම් රාශියක නිරත වීමේ අවස්ථාව මෙහි යන්නෙකුට ලැබෙනවා.

කවරයේ පින්තූරය- adventurouskate.com

ලොව වියලිම අගනුවරට වසර 400ක කාලයක් තුල ලැබෙන වර්ෂාපතනය මෙන් වර්ෂාපතනයක් ශ්‍රී ලංකාවේ කොළඹට වසරක් තුළ ලැබෙන බව ඔබ දන්නවා ද?

පෙබරවාරි මස 14 වන දින ලෝකයේ තරුණ ප්‍රජාවට විශේෂ දිනයක් වන්නේ ආදරවන්තයින්ගේ දිනය හෙවත් ශාන්ත වැලන්ටයින් දිනය එදිනට යෙදී තිබීම නිසා යි. එදින බොහෝ ආදරවන්තයින් ප්‍රීතියෙන් යුතුව සිය ආදරය සමරනවා. එය ඇමෙරිකා එක්සත් ජනපදයේ චිකාගෝ නුවරට ද පොදු යි. චිකාගෝවට 1929 වසරේ වැලන්ටයින් දිනය උදාවූයේ ද මෙවැනිම ප්‍රීතිජනක වටපිටාවක යි. කෙසේ නමුත් තත්ත්වය උඩු යටිකුරු වන්නට වැඩි වේලා ගියේ නැහැ.

1929 වසරේ පෙබරවාරි මස 14 වන දා හදිසියේම ෆ්‍රෑන්ක් ගුසෙන්බර්ග් නැමැත්තා චිකාගෝහි රෝහලකට ඇතුලත් කෙරෙනවා. ඒ ඔහු දරුණු වෙඩි ප්‍රහාරයකට ලක් වීම නිසා යි. ඔහුගේ සිරුරෙහි වෙඩි ප්‍රහාරයන් 14ක සලකුණු පිහිටා තිබුණා. මෙය ඉතා අසාමාන්‍ය තත්ත්වයක් වූ හෙයින් ඔහු සිටි බරපතල තත්ත්වය මධ්‍යයේ වුව ද මේ වෙඩි ප්‍රහාරයට ඔහු ලක් වූයේ කෙසේ ද යන්න පිළිබඳව ඔහුගෙන් විමසා බලන්නට බලධාරීන් යුහුසුළු වුණා. එහෙත් ඔහු ස්ථිර ලෙසම ප්‍රකාශ කළේ 'කිසිවෙක් හෝ තමන්ට වෙඩි නොතැබූ' බව යි. ඔහු දිගින් දිගටම මෙය පැවසූ අතර, කෙමෙන් කෙමෙන් අසාධ්‍ය තත්ත්වයට පත් වූ ඔහු පැය තුනකට පසුව මියගියා.

මුල දී මෙය තනි සිද්ධියක් ලෙස සැලකුණ ද ඉක්මණින්ම බලධාරීන් හට අනාවරණය වන්නේ ගුසෙන්බර්ග් ඉතා කුරිරු සමූහ ඝාතන සිද්ධියක අවසන් ගොදුර බව යි. කවදත් ප්‍රචණ්ඩ ක්‍රියා බහුල චිකාගෝවේ සිදු වූ වඩාත් ප්‍රසිද්ධියට පත් වූ ඝාතන සිද්ධීන් අතුරින් ඉදිරියෙන්ම කියැවෙන සිදුවීමක් බවට පසුකාලීනව මෙය පත් වුණා. මෙය ලොව පුරා ප්‍රසිද්ධියට පත් වූයේ 'ශාත්ත වැලන්ටයින් දිනයේ මහා සංහාරය' ලෙස යි.

වැලන්ටයින් දින මහා සංහාරයට හේතු වී තිබුණේ මැර කණ්ඩායම් දෙකක් අතර ඇති වූ විරසකයකුයි. චිකාගෝව මෙවැනි මැර කණ්ඩායම්වලට ප්‍රසිද්ධියක් ඉසිළුවා. මේ ඝාතන සැලසුම් කර ක්‍රියාවට නංවා තිබුණේ 'අල් කැපෝන්' නම් මැරවරයෙකු බවට විශ්වාස කෙරෙනවා. ඒ තමන්ගේ මැර කණ්ඩායමට හිසරදයක් ව තිබූ තවත් මැර කණ්ඩායමක ප්‍රධානියා වන ජෝර්ජ් 'බග්ස්' මොරාන් ඝාතනය කිරීම සඳහා යි.

මොරාන් නීතිවිරෝධී භාණ්ඩ වෙළඳාමෙහි නිරතව සිටි අයෙකු වූ අතර කැපෝන්ගේ තදබලම විරුද්ධවාදියෙකු වී සිටියා. ඔහු චිකාගෝ නුවර උතුරු පෙදෙසේ සිය අනවසර මත්පැන් වෙළඳාම ජයටම කරගෙන ගියා. මේ නිසා කැපෝන් හා ඔහුගේ මැර කණ්ඩායමට මහත් වූ මූල්‍යමය හානි සිදුවුණා. දිගින් දිගටම තමන්ට ආවාසි සිදුවන විට, කැපෝන් අවසානයේ තීරණය කරන්නේ ඔහු චිකාගෝවෙන් අතුගා දැමිය යුතු බව යි.

විශේෂයෙන්ම ඒ වන විට මොරාන් කැනඩා විස්කි සොරකම් කර නැව්ගත කිරීමේ ක්‍රියාවලියක් ආරම්භ කර තිබුණා. මෙය මොරාන්ට කලින්, කැපෝන් ජයටම කරගෙන ගිය ව්‍යාපාරයක් වූ අතර දෙදෙනා අතර විරසකය දළු ලා වැඩෙන්නට ප්‍රධානතම හේතුව වූයේ මේ කාරණය යි. මොරාන් විසින් කැපෝන්ගේ සේවාදායකයින් එකිනෙකා අයත් කරගැනීමත් සමගම තත්ත්වය වඩාත් දරුණු වුණා. මීට අමතරව දෙදෙනා අතර බල ප්‍රදේශයන් තහවුරු කරගැනීම පිළිබඳව මතභේදයක් ද තිබුණා.

(අල් කැපෝන්- AP) සැලසුම ක්‍රියාත්මක කිරීම

කැපෝන් කඩිනමින් මොරාන් ඝාතනය කිරීම සඳහා සැලසුම් අඳිනවා. ඔහු එය ක්‍රියාත්මක කරන්නට තෝරාගත්තේ 1929 වසරේ පෙබරවාරි මස 14 වන දා යි. කැනඩා මත්පැන් මිල දී ගන්නා පාරිහෝගිකයෙකුගේ සේවකයින් මුවාවෙන් කාරයක නැගී මොරාන්ගේ ගබඩාව ඇතුළු වී, මොරාන් හා කණ්ඩායමේ සියළු දෙනා ඝාතනය කිරීම කැපෝන් ගේ සැලසුම වුණා.

පෙබරවාරි මස 14 වනදා උදෑසන 10.30ට පමණ, ලිංකන් පාක්හි පිහිටි මොරාන්ගේ ගබඩාවට කැපෝන්ගේ කණ්ඩායමේ සාමාජිකයින් සිව්දෙනෙකු ඇතුළු වුණා. කාරයක නැගී එලෙස ඔවුන් ඇතුළු වූ අතර, දෙදෙනෙකු පොලිස් නිලධාරීන් ලෙස ද, අනෙක් දෙදෙනා කලිසම්, කබා හා ටයි පටිවලින් ද සැරසී සිටියා. පොලිස් නිලධාරීන් දෙදෙනා ලෙස සැරසී සිටි දෙදෙනා අත අර්ධ ස්වයංක්‍රීය ගිණි අවි තිබූ අතර, අනෙක් දෙදෙනා ද ගිණි අවිවලින් සන්නද්ධව සිටියා.

ගබඩාව තුළ ඒ වන විට සිටියේ මොරාන්ගේ මිනිසුන් සිව් දෙනෙකු හා කාර්මිකයින් දෙදෙනෙකු පමණ යි. ගනුදෙනුව සිදුකරන්නට පැමිණීමට නියමිතව සිටියේ මොරාන් වුව ද, යම් අනතුරක සේයාවක් දැනී තිබූ නිසාදෝ ඔහු නොපැමිණ, සිය සමීපතම අතවැසියෙකු වූ ඇල්බට් වෙයින්ෂැන්ක් ඒ සඳහා එවන්නට තීරණය කර තිබුණා.

සිය කැඩිලැක් සෙඩානයේ නැගී ආ වෙයින්ෂැන්ක් එයින් බැසගත් විටම 'පොලිස් නිලධාරීන්' දෙදෙනා බලහත්කාරයෙන් මෙන් ඔහු ගබඩාව තුළට ගෙන ගියා. මේ අවස්ථාවේ දී වෙයින්ෂැන්ක් එක්වරම සිතුවේ සිය කණ්ඩායමේ සාමාජිකයින් පොලිසිය විසින් කොටු කරගෙන ඇති බව යි. මේ නිසා ඔහු කිසිදු කලබලයක් පෙන්වූයේ නැහැ. ගබඩාවේ සේවකයින් ද අනෙක් අතට සිතුවේ පොලිසිය විසින් වෙයින්ෂැන්ක් යටත් කරගෙන ඇති බව යි. මේ නිසා පොලිස් නිලධාරීන්ගේ විධානය පරිදි ඔවුන් නිසොල්මන්ව පෙළ සැදී පැසෙක තිබූ බිත්තියකට හේත්තු වුණා.

ගබඩාව තුළ සිටි මොරාන්ගේ මිනිසුන් සියළු දෙනා මෙලෙස 'පොලිස්' අණට කීකරු වූ සැණින්, පොලිස් ඇඳුම් ඇඟ ලා ගෙන සිටි මැරවරයින් දෙදෙනා සිය අනෙක් සඟයින් දෙදෙනා ද එතැනට කැඳවනවා. අනතුරුව සිව්දෙනා එකතු වී වෙයින්ෂන්ක් හා අනෙකුත් පිරිසට වෙඩි පිට වෙඩි එල්ල කරනවා. සියළුම දෙනා බිම වැටුණු පසුවත්, ඔවුන් වෙත වෙඩි ප්‍රහාර කිහිපයක් එල්ල කරන්නට ඔවුන් අමතක කරන්නේ නැහැ.

වෙඩි තැබීමේ සිද්ධියෙන් අනතුරුව, කැපෝන්ගේ මිනිසුන් පලා යනවා. දෙදෙනෙකු පොලිස් ඇඳුමෙන් සැරසී සිටීම නිසා එය සිදුකිරීම ඔවුනට වඩා පහසු වෙනවා.

කැපෝන් ගේ මිනිසුන් විසින් සිදු කළ ප්‍රහාරයෙන් මොරාන්ගේ සාමාජිකයින් සත් දෙනාම මිය ගියා. සය දෙනෙක් එතැනම මියගිය අතර, ෆ්‍රෑන්ක් ගුසෙන්බර්ග් පසුව මියගියා. කැපෝන් සතුටු වූයේ මේ අතර මොරාන් ද සිටීම ගැන යි. මේ තම් පහසුවෙන් ඔහු අවසන් කිරීමට හැකි වීම පිළිබඳව කැපෝන් උදම් ඇනුවා.

කෙසේ නමුත් කැපෝන්ගේ කණ්ඩායමෙන් විශාල අත් වැරැද්දක් වී තිබුණා. ඔවුන් විසින් මොරාන් ලෙස වැරදියට හඳුනාගෙන තිබුණේ වෙයින්ෂැන්ක්ව යි. වෙයින්ෂැන්ක් උසින්, මහතින් මෙන්ම ස්වරූපයෙන් ද මොරාන්ට වඩාත් සමීප වුණා. එමන්ම, අදාල දිනයේ ඔහු සැරසී පැමිණ තිබුණේ මොරාන් ලෙස යි. මේ ඝාතන සිදු වී දින කිහිපයකට පසු මොරාන් සිද්ධිය හෙළාදකිමින් ප්‍රකාශයක් නිකුත් කිරීමත් සමග තමන්ගේ සැලසුම ව්‍යර්ථ වූ බැව් කැපෝන් වටහාගත්තා.

සංහාරයෙන් පසු පොලිස් පර්යේෂණ ඇරඹුණත්, විවිධ හේතූන් නිසා ඒවා සාර්ථක වූයේ නැහැ. කිසි දිනෙක ඝාතකයින් හඳුනාගැණුනේත් නැහැ. සිද්ධියෙන් වසර ගණනාවකට පසු කැපෝන් ගේ සහචරයෙකු වන ෆ්‍රෙඩ් බෲක් වෙනත් අපරාධයක් වෙනුවෙන් පොලිසියට කොටු වූ අතර, ඝාතනයට යොදාගැණුනු ගිණි අවියැ යි සැක කළ හැකි අවි කිහිපයක් ඔහු සන්තකයේ තිබූ බැව් පොලිසිය සොයාගන්නවා. කෙසේ නමුත් බෲක් තමන් වැලන්ටයින් දින ඝාතනයට සම්බන්ධ බැව් පිළිගැනීම ප්‍රතික්ෂේප කරනවා. පොලිසිය මේ සිද්ධිය කැපෝන් විසින් සිදු කළ බවට යම් යම් සාක්ෂ්‍ය සොයාගන්නේ මේ අනුව යි.

කැපෝන් පසුකාලීනව වෙනත් අපරාධ සිද්ධීන් රාශියක් හේතුවෙන් පොලිස් දැලට කොටුවන අතර වසර 11ක සිරදඬුවම් ද වින්දා. කෙසේ නමුත් කිසි දිනෙක තමන් වැලන්ටයින් දින සංහාරය සිදු කළ බවට කැපෝන් ද පිළිගත්තේ නැහැ.

Chicagotribune.com

ඕස්ට්‍රේලියාව යමක් ආනයනය කිරීමේ දී එහි ආරක්ෂාව හා තත්ත්වය පිළිබඳව සුපරික්ෂාකාරී වෙන රටක්. විශේෂයෙන් සිය සත්ත්ව ගොවිපොළවල සතුන් ගෙන් පැටවුන් ලබාගැනීම සඳහා ශුක්‍රාණු වැනි දේ ආනයනය කිරීමේ දී ඔවුන් ඉතා ප්‍රවේශම් වන්නේ, ඒත් සමග දරුණු රෝගාබාධ සාදන විශබීජ වැනි දේ සිය රට පැමිණීමේ විශාල අවදානමක් තිබෙන නිසා යි.

ඕස්ට්‍රේලියානු වෙළඳපොළ ඉතා තරඟකාරීයි. මේ නිසා එකිනෙකා අභිබවා යන්නට බොහෝ දෙනෙකු අතර තරඟයක් තිබෙනවා. සත්ත්ව පාලනය සම්බන්ධයෙන් එය වඩාත් ප්‍රබල ලෙස දැකගත හැකියි. මේ නිසා සමහරක් සත්ත්ව ගොවිපොළවල හිමිකරුවන් බලධාරීන්ගෙන් වසන් වී විවිධාකාරයේ පෝෂක වැනි දේ ආනයනය කරනවා. එය නව මානයකට ගෙනයමින් ඩෙන්මාර්ක ඌරන්ගෙන් ලබාගත් ශුක්‍රාණු ෂැම්පු බෝතල් තුළ බහා අනවසරයෙන් ඕස්ට්‍රේලියාවට ගෙන ආ දෙදෙනෙකු පිළිබඳව පසුගිය දා එරටින් වාර්තා වුණා.

ඕස්ට්‍රේලියානු සත්ත්ව පාලකයින් දෙදෙනෙකු වන ටෝබන් සොරෙන්සන් හා හෙනින් ලාවු පසුගිය දා බන්ධනාගාරගත කොට ඇත්තේ වසර ගණනාවක් තිස්සේ අනවසරයෙන් ෂැම්පු බෝතල් තුළ බහා ඩෙන්මාර්ක ඌරන්ගේ ශුක්‍ර තරලය ඕස්ට්‍රේලියාවට ප්‍රවාහනය කිරීම නිසා යි. මෙමඟින් එරටෙහි සත්ත්ව කර්මාන්තය හා ජනතාව ඉතා දැඩි ලෙස අනතුරේ හෙළූ බවට ඔවුනට චෝදනා එල්ල වෙනවා. විශේෂයෙන් මෙමඟින් බොහෝ පහසුවෙන් කුර හා මුඛ රෝගය, මහමාරිය හා අප්‍රිකානු සූකර උණ වැනි රෝග ඕස්ට්‍රේලියාවට පැමිණීමේ අවදානමක් පැන නැග තිබුණා.

ඕස්ට්‍රේලියාවේ ඒ.බී.සී මාධ්‍ය ජාලයට අනුව මෙලෙස පොලිස් අත් අඩංගුවට පත් වී තිබෙන්නේ ජී.ඩී පෝක් නම් සත්ත්ව ගොවිපොළෙහි කළමනාකාර අධ්‍යක්ෂක හා නිෂ්පාදන කළමණාකරුවා යි. මොවුන් විසින් 2009 වසරේ සිට 2017 වසර දක්වා වසර 8ක කාලයක් තිස්සේ මෙලෙස ඕස්ට්‍රේලියාවට ඌරු ශුක්‍ර තරලය ගෙන්වාගෙන ඇති අතර, එමඟින් ඌරන් 2000ක් පමණ උත්පාදනය කර තිබෙනවා. මේ සඳහා මේ ශුක්‍ර තරලය ඊරියන් 200කට පමණ ඇතුළත් කර ඇති බවට සැලකෙනවා.

මෙලෙස එල්ල වූ චෝදනාවලට දෙදෙනාම වැරදිකරුවන් වූ අතර සොරෙන්සන් හට වසර තුනක සිර දඬුවමක් හා ලාවු හට වසර දෙකක සිර දඬුවම් ලැබී තිබෙනවා. මීට අමතරව ඩෙන්මාර්කය හා සම්බන්ධතා ඇති සමාගමක් වන ජී. ඩී පෝක් සමාගමෙන් ඇමෙරිකානු ඩොලර් 337,400ක දඩයක් ද ඕස්ට්‍රේලියානු රජය මඟින් අය කරගෙන තිබෙනවා.

ඩෙන්මාර්ක ඌරන් සාමාන්‍යයෙන් එක් මුරයකට පැටවුන් 6-7ක් පමණ ප්‍රසූත කරනවා. සොරෙන්සන් හා ලාවු උත්සහ දරා තිබෙන්නේ පින්ජාරා හි පිහිටි සිය ඌරු ගොවිපොළේ ඌරන් අතර ඩෙන්මාර්ක ඌරන්ගේ ජාන පතුරවා වැඩි 'අස්වැන්නක්' ලබා ගැනීමට යි. කෙසේ නමුත් ඕස්ට්‍රේලියානු නීතියට අනුව එය ඉතා බරපතල නීති උල්ලංඝනයක් වෙනවා. හදිසියේවත් මේ උත්සාහයේ දී ඕස්ට්‍රේලියාව තුළ ආගන්තුක වෛරසයක් වැනි රෝගකාරකයක් පැතිරී ගියා නම් අනතුරේ වැටෙන්නේ සත්ත්ව කර්මාන්තය පමණක් නොව මිනිස් ජීවිතවලටත් ඉන් විශාල වන්නට හැකියාව තිබූ බව එරට කෘෂිකර්ම ඇමතිනී බ්‍රිජට් මැකෙන්සි පවසනවා.

සොරෙන්සන්ට එරෙහිව නඩු තීන්දුව ප්‍රකාශ කිරීමත් සමග එයට විරෝධය පෑ සොරෙන්සන්ගේ නීතීඥයා පවසා සිටියේ මේ 'ජාවාරම' සොරෙන්සන් ගේ අදහසක් නොවන බව යි. එමෙන්ම ඔහු එහි වැඩි කොටසක් නොදන්නා බවත් ඔහු වැඩි දුරටත් පවසා සිටියා. ඇත්තෙන්ම මේ පසුපස සිටින්නේ ජී.ඩී පෝක්හි මව් සමාගම වන Pork Australia ApS නම සමාගම හා ඔවුන් සමග සම්බන්ධතා පවත්වන ඩෙන්මාර්ක සම්බන්ධතා පවත්වන ඩෙන්මාර්ක සමාගම් හා පුද්ගලයින් බව යි. විශේෂයෙන් Pork Australia ApS සමාගමේ සම හිමිකරුවෙකු වන, ඩෙන්මාර්ක ජාතික හෙන්රික් එන්ඩර්ලේන් මේ ආනයන බහුතරයක් පසුපස සිට තිබෙන බැව් ඔහු පවසනවා. සොරෙන්සන් මීට සම්බන්ධ වී ඇත්තේ 2012 වසරේ දී යි.

Pork Australia ApS සමාගම හා ජී.ඩී පෝක් යන සමාගම් දෙකම ඩෙන්මාර්ක සමාගම් නිසා ඔවුන්ගේ ව්‍යාපාරවලට අත තබන්නට ඕස්ට්‍රේලියානු රජයට ඍජු හැකියාවක් නැහැ. කෙසේ නමුත් මේ වන විට ඕස්ට්‍රේලියානු රජය ඕස්ට්‍රේලියාව තුළ ඔවුන් සිදුකරන ව්‍යාපාරවලට ලබාදෙන ණය වැනි පහසුකම් සියල්ල අත්සිටුවා තිබෙනවා.

සොරෙන්සන් ගේ නීතීඥයා ගෙන ආ තර්කයට පිළිතුරු දෙමින්, මෙම තීන්දුව ලබා දුන් විනිසුරු පවසා සිටියේ මේ ජාවාරමේ මහ මොළකරු ඕස්ට්‍රේලියානු අධිකරණයට ගෙන ආ හැකි තත්ත්වයක සිටියේ නම් අනිවාර්යයෙන්ම ලබා දෙන දඬුවම සොරෙන්සෙන් ට හා ලාවු ට වඩා වැඩි එකක් වන්නට තිබූ බව යි. මොවුන් දෙදෙනා මේ ක්‍රියාකාරම්වල නිරතව තිබෙන්නේ සිය සමාගමේ ඉහළින් පැමිණි බලපෑම්වලට යටත් වී බැව් තමන්ට හොඳින්ම වැටහෙන බැව් තවදුරටත් සඳහන් කළ ඔහු, ඒ කවර තත්ත්වය යටතේ වුවත් මෙලෙස ක්‍රියා කිරීම තුළින් ඕස්ටේලියානු නීතිය හා අන්තර්ජාතික ජෛව සුරක්ෂිතතා නීති පද්ධතිය ඔවුන් දෙදෙනා විසින් ඉතා තදබල ලෙස බිඳ දමා ඇති බව ද පවසා සිටියා. මේ නිසා යම් කිසි දඬුවමක් අනිවාර්යයෙන් පැමිණුවීම සිදු කළ යුතු බැව් ඔහු අවසානයේ කියා සිටියා.

ඕස්ට්‍රේලියානු බලධාරීන් හට මෙම ජාවාරම පිළිබඳව ඉව වැටී තිබෙන්නේ 2017 වසරේ දී යි. ඔවුන් විසින් මේ හා සබැඳි ඊමේල් පණිවුඩ කිහිපයක් සොයාගෙන තිබෙනවා. ඒ අනුව ගොස් ඌරු කෙඳි සාම්පල කිහිපයක් සොයාගන්නට ඔවුන් සමත්ව තිබෙනවා. මේවා මඟින් ඒවායේ ජානමය පසුබිම අවබෝධ කරගත් ඔවුන් අවසානයේ ජාවාරම වටා දැල එළා තිබෙනවා.

ඌරු ශුක්‍ර තරලය වැනි ජෛව ආරක්ෂාවට තර්ජනයක් ඇති දේ ඕස්ට්‍රේලියාවට ආනයනය කිරීම 1995 වසරේ පටන් ඉතා දැඩි ලෙස තහනම් කොට තිබෙනවා. මේ නිසා ලෝකයේ පසුගිය කාලයේ පැතිරී ගිය අප්‍රිකානු සූකර උණ වැනි රෝගවලින් ඕස්ට්‍රේලියාව ආරක්ෂා වුණා. කාගේත් වාසනාවට උක්ත ජාවාරම හේතුවෙන් කිසිදු රෝගකාරකයක් ඕස්ට්‍රේලියාවට ඇතුලත් වූ බවට මෙතෙක් සොයාගෙන නැහැ. එසේ වූවා නම් කෙටි කාලයක් තුළ ඇමෙරිකානු ඩොලර් බිලියන 3.6ක පමණ වටිනාකමක් ඇති ඕස්ට්‍රේලියානු ඌරු කර්මාන්තය සම්පූර්ණයෙන් විනාශ වන්නට තිබුණා. කුර හා මුඛ රෝගය රටට ඇතුළු වූවා නම් එය ඌරන්ට පමණක් නොව ගවයින්, එළුවන්, හා බැටළුවන්ටත් වැලඳෙන නිසා තත්ත්වය ඉතා බරපතල වන්නට තිබුණා. මේ වන විට ඕස්ට්‍රේලියානු රජය මෙහි අක්මුල් පිළිබඳව වැඩිදුර පර්යේෂණ සිදුකරමින් සිටිනවා.

මිනිස් සිරුරක ආහාර ජීර්ණ පද්ධතියට අනුබද්ධව පිහිටන ඉතා වැදගත් අවයවයක්, අග්න්‍යාශය. ආහාර ජීර්ණය, රුධිර සීනි මට්ටම යාමනය ඇතුළු කර්තව්‍යයන් කිහිපයකට අග්න්‍යාශය අත්‍යවශ්‍ය සාධකයක්. මිනිස් අග්න්‍යාශය පිළිබඳව පහත දැක්වෙන අපූර්ව කරුණු පිළිබඳව ඔබ දැනුවත්දැ යි බලන්න.

මිනිස් අග්න්‍යාශයක ප්‍රධාන කොටස් හතරක් තිබෙනවා. ඒ හිස, ග්‍රීවය, කඳ, හා වල්ගය වශයෙනුයි. මින් වඩාත් පළලින් වැඩි කොටස වන්නේ හිස යි. මෙය කුඩා අන්ත්‍රයේ මූලික කොටස සමග සම්බන්ධව තිබෙනවා. විශේෂයෙන් මිනිස් අග්න්‍යාශයක ගැටිති ඇතිවීමේ අවදානම වැඩිම පෙදෙස වන්නේ එහි හිස යි. කෙසේ නමුත් වල්ගයේ ගැටිති ඇති වූ විට එය වඩාත් මරණීය වෙනවා.

අග්න්‍යාශයේ වැඩි කොටසක් සෑදී ඇත්තේ බාහිරාසර්ග ග්‍රන්ථිවලින්. මේවා මඟින් ආහාර ජීර්ණය සඳහා වැදගත් වන එන්සයිම කිහිපයක්ම නිපදවෙනවා. ඒවා කාබොහයිඩ්‍රේට, ප්‍රෝටීන, සහ මේදය ජීර්ණය සිදුකරනවා. ආහාර ආමාශයට ඇතුළුවීමත් සමගම අග්න්‍යාශය මඟින් උක්ත එන්සයිම අන්තර්ගත වන අග්න්‍යාශයික යුෂය නිකුත් වෙනවා. එක් දිනකට සාමාන්‍ය පුද්ගලයෙකුගේ අග්න්‍යාශය මඟින් කෝප්ප 6-8ක පමණ අග්න්‍යාශයික යුෂය නිපදවෙනවා. මේවා කුඩා අන්ත්‍රයේ මුල් කොටස කරා නිකුත් වෙනවා. එන්සයිමවලට අමතරව මෙහි ජලය, ලවණ හා සෝඩියම් බයිකාබනේට් අන්තර්ගත යි. සෝඩියම් බයිකාබනේට් මඟින් ආමාශයෙන් කුඩා අන්ත්‍රය කරා නිකුත් කෙරෙන ආහාර ගුලියේ ආම්ලිකභාවය උදාසීන කරනවා. එම නිසා ඉදිරි ජීර්ණ ක්‍රියාවලිය වඩාත් පහසු වෙනවා.

අග්න්‍යාශය අන්තරාසර්ග ග්‍රන්ථියක් ලෙස ද ක්‍රියා කරනවා. ඒ රුධිර සීනි යාමනයට අදාල එන්සයිම දෙකක් ස්‍රාවය කරමිනුයි. රුධිරයේ සාමාන්‍යයෙන් පැවතිය යුතු ප්‍රමාණයට වඩා සීනි මට්ටම ඉහළ ගිය විට එයින් ඉන්සියුලින් ස්‍රාවය වන අතර, එම හෝමෝනය මඟින් රුධිරයෙන් සීනි ඉවත් වීම කඩිනම් කොට සීනි මට්ටම සාමාන්‍ය තත්ත්වය කරා ගෙන එනවා. එමෙන්ම රුධිර සීනි මට්ටම සාමාන්‍ය ප්‍රමාණයට වඩා අඩු වූ විට ග්ලූකගොන් ස්‍රාවය වී වහාම එය නැවත සාමාන්‍ය මට්ටම කරා ගෙන එනවා. තවත් විශේෂතම කාර්යයක් වන්නේ මේ යාමනය සිදුකිරීමෙහි ලා, රුධිර ග්ලූකෝස් මට්ටම හඳුනාගත හැකි 'රසාංකුර' වැනි සෛල අග්න්‍යාශයෙහි පිහිටා තිබීම යි. මේවායින් රුධිර ග්ලූකෝස් මට්ටාම 'රහ' බැලිය හැකි අතර, අවස්ථානුකූලව ඉන්සියුලින් හෝ ග්ලූකගොන් ස්‍රාවය වීම ඉන් අනතුරුව සිදුවෙනවා.

පළමු වර්ගයේ දියවැඩියාව යමෙකුට වැළඳෙන්නේ ඔහුගේ හෝ ඇයගේ අග්න්‍යාශය මඟින් ප්‍රමාණවත් ඉන්සියුලින් නිපදවීමක් සිදු නොවන තත්ත්වයක් ඇති වූ විට යි. මෙයට හේතු කිහිපයක් බලපෑ හැකි අතර, ප්‍රධානතම හේතුවක් වන්නේ ශරීරයේ ප්‍රතිශක්තීකරණ පද්ධතිය මඟින් වැරදීමකින් අග්න්‍යාශයේ ඉන්සියුලින් ස්‍රාවී ග්‍රන්ථිවලට පහර එල්ල කිරීම යි. මෙලෙස පහර එල්ල වූ විට ශරීරයට අවශ්‍ය තරම් ඉන්සියුලින් නිපදවීමේ හැකියාව අග්න්‍යාශයට නොමැති වන අතර, ප්‍රතිඵලය වන්නේ කෙමෙන් කෙමෙන් රුධිර සීනි මට්ටම ඉහළ යාම යි.

දෙවන වර්ගයේ දියවැඩියාවේ දී මෙන් නොව පළමු වර්ගයේ දියවැඩියාව වැළඳුණු කල්හි යමෙකු හට නිතිපතාම පිටතින් එන්නත් මාර්ගයෙන් හෝ වෙනත් ක්‍රමයකින් ඉන්සියුලින් ලබා දිය යුතු වෙනවා.

'පැන්ක්‍රියටයිටිස්' නමින් හැඳින්වෙන රෝගී තත්ත්වයේ දී සිදුවන්නේ අග්න්‍යාශයේ ප්‍රාදාහ තත්ත්වයක් ඇතිවීම යි. මෙය සාමාන්‍යයෙන් බලවත් රෝගී තත්ත්වයක පෙර නිමිත්තක් වන අතර, තත්ත්වය වඩාත් දරුණු වූ විට මාරාන්තික විය හැකියි.

උක්ත රෝගී තත්ත්වයේ දී සිදුවන්නේ යම්කිසි හේතුවක් නිසා අග්න්‍යාශයෙන් නිපදවෙන එන්සයිම මඟින් අග්න්‍යාශයේ සෛලම ජීර්ණය කිරීමට පටන් ගැනීම යි. මේ තත්ත්වය ඇතිවන්නට ප්‍රධාන වශයෙන් හේතු වන්නේයැ යි හඳුනාගෙන තිබෙන්නේ දැඩි ඇල්කොහොල් භාවිතය යි. කෙසේ නමුත් මීට අමතරව පිත්තාශ ගල්, අග්න්‍යාශයේ කෙඳිති ඇතිවීම, රුධිරයේ අධික ලෙස කැල්සියම් හෝ මේදය පැවතීමත් මේ තත්ත්වය ඇතිවන්නට උරදෙන කාරණා වෙනවා.

බොහෝ අවස්ථාවන්හී දී අග්න්‍යාශයික ප්‍රාදාහ තත්ත්වය මූලික ප්‍රතිකාර ලබාදීමෙන් පසු දින කිහිපයක් තුළ සුව වෙනවා. දිගින් දිගට ප්‍රතිකාර නොලැබුණහොත් හෝ, ඊට අදාල වන චර්යා රටාව වෙනස් නොවුණහොත් තත්ත්වය බරපතල වීමේ සම්භාවිතාව වැඩි වෙනවා.

2016 වසරේ සැප්තැම්බර් මාසයේ දී ඇමෙරිකානු ආහාර හා ඖෂධ අධිකාරිය ලොව ප්‍රථම කෘත්‍රිම අග්න්‍යාශයට අනුමැතිය ලබාදීම සිදු කළා. මේ අග්න්‍යාශය නිකුත් වූයේ 14 වියැති හෝ ඊට වැඩි, පළමු වර්ගයේ දියවැඩියාව වැළඳුණු පුද්ගලයින් හට යි.

මේ කෘත්‍රිම අග්න්‍යාශයෙහි රුධිර සීනි මට්ටම මනින උපකරණයක් ඇති අතර, ඊට අමතරව ඉන්සියුලින් පොම්පයක්ද තිබෙනවා. මෙමඟින් මිනිත්තු 5න් 5ට රුධිර ග්ලූකෝස් මට්ටම මැනෙන අතර, ඒ අනුව අවශ්‍ය ප්‍රිදි ඉන්සියුලින් ශරීරයට මුදාහැරෙනවා. කෘත්‍රිම අග්න්‍යාශයන් වැඩිදියුණු කිරීම පිළිබඳව නිතිපතා නවීන පර්යේෂණ සිදුවෙනවා.

අග්න්‍යශයික පිළිකා වැළඳෙන්නට ප්‍රධාන හේතුවක් ලෙස හඳුනාගෙන තිබෙන්නේ දුම් පානය යි. දුම් පානය කරන්නන් හට අග්න්‍යාශයේ පිළිකාවක් වැළඳීමේ අවදානම, එසේ නොකරන පුද්ගලයින්ගේ මෙන් දෙගුණයක්. සාමාන්‍යයෙන් අග්න්‍යාශ පිළිකාවක් මුලින්ම වැළඳෙන්නේ එහි බහිරාසර්ග ග්‍රන්ථි ආශ්‍රිතව ඇති ප්‍රණාලවලට යි. මෙය මූලික අවධියේ දී හඳුනාගැනීම අපහසු වන අතර, ඉක්මනින්ම අග්න්‍යාශයේ අනෙක් කොටස්වලට ද පැතිරී යනවා.

දුම් පානයට අමතරව අග්න්‍යාශයික පිළිකාවක් වැළඳීමේ අවදානම වැඩි කරන වෙනත් කරුණු කිහිපයක්ම තිබෙනවා. අග්න්‍යාශයික පිළිහා සහිත පවුල් පසුබිමකින් පැවත එන්නෙකු හට මෙය වැළඳීමේ වැඩි අවස්ථාවක් තිබෙනවා. අග්න්‍යාශයික ප්‍රාදාහ තත්ත්වයන්, දියවැඩියාව, හා අධික ස්ථුලතාවත් අවදානම් සාධක වෙනවා. මෙවැනි පිළිකා තත්ත්වයන් ඉක්මණින් හඳුනාගැනීමෙන් එය නිට්ටාවටම සුව කර ගැනීමේ සම්භාවිතාව වැඩි වෙනවා.

බ්‍රසීල ජාතිකයෙකු වෙරළෙහි පණ අදිමින් සිටි පෙන්ගුයින් සත්ත්වයෙකු බේරාගෙන මුදාහරිනවා. ඌ වසරක් පාසා සිය ගැලවුම්කරුවා බැහැදකින්නට එනවා.

ස්වභාවික පරිසරයේ අපූර්ව නිර්මාණයක් ලෙස වැලිපර ගත හැකියි. ශ්‍රී ලංකාව වැනි තෙත් දේශගුණයක් තිබෙන රටවල වැලිපර පිහිටා තිබෙන්නේ අඩුවෙනුයි. කෙසේ නමුත් ලෝකයේ සමහර රටවල සුවිශාල වැලිපර පිහිටා තිබෙනවා. ඉන් සමහරක් අලංකාර යි. මේ ලොව අලංකාරම වැලිපර 5ක් පිළිබඳ තොරතුරු යි.

නැමීබියාවේ සෝසුස්ව්ලෙයිහි ලුණු සහිත පස් හා මැටි ස්ථරයක් පිහිටා ඇති අතර, එය වට කොට රතු පැහැති උස් වැලි පර පිහිටා තිබෙනවා. මේවා පිහිටා ඇති පෙදෙස නැමීබියා කාන්තාරයේ දකුණුදිගට වන්නට පිහිටා තිබෙනවා. මේ ප්‍රදේශය සිඳී ගිය විලකට අයත් බවට යි සැලකෙන්නේ.

එර්ග් චෙබිබිහි ඇති විශාල වැලිපර කිලෝමීටර ගණනාවක් දිගට සෑදී තිබෙනවා. මේවායේ උස මීටර 150ක් පමණ වන අතර, උතුරේ සිට දකුණට කිලෝමීටර 22ක් ද, නැගෙනහිර සිට බටහිරට කිලෝමීටර 5-10ක් ද දක්වා පැතිරී තිබෙනවා. වර්ෂයේ උණුසුම්ම මාසයේ දී මොරොක්කෝ වැසියන් මෙහි පැමිණ, කර වටක් මේවායේ ගිලී 'වැලි නෑම' සිදුකරනවා. එයින් රූමැටික ප්‍රාදාහයට ප්‍රතිකාර ලැබෙන බවට ඔවුන් අතර විශ්වාසයක් තිබෙනවා

ඇමෙරිකා එක්සත් ජනපදයේ කැලිෆෝනියා ප්‍රාන්තයේ නැගෙනහිර දෙසින් පිහිටා ඇති මෙම කාන්තාරයේ රන්වන් පැහැති අලංකාර වැලිපර දැකගත හැකියි. මේ පෙදෙස එක්සත් ජනපදයේ පහත්ම මෙන්ම, උණුසුම් හා වියළිම ස්ථානය ද වෙනවා.

මෙඩනොස් ඩෙ කොරෝ ජාතික උද්‍යානයේ දක්නට ඇති වැලිපර සහිත ප්‍රදේශය කිලෝමීටර 30ක පෙදෙසක් පුරා පැතිරී ඇති අතර, මීටර 40ක පමණ උසක් දරනවා. මෙහි පවතින අධික සුළං තත්ත්වය නිසා, නිතරම පාහේ එහි හැඩය වෙනස් වෙනවා.

සහරා කාන්තාරයට අයත් විශාල පෙදෙසක් වන ලිබියානු කාන්තාරයද වැලි පරවලට ප්‍රසිද්ධ යි. කිලෝමීටර 1000ක පළල හා දිගකින් යුක්ත මේ පෙදෙසේ ප්‍රධාන වශයෙන් තැන් තුනක වැලිපර හමුවනවා. මෙහි හමුවන විශාලතම වැලි පරය මීටර 512ක් උසකින් යුක්ත යි.

කවරයේ පින්තූරය- andbeyond.com

සමහර ක්ෂේත්‍රවල රැකියා සඳහා ඇති කාන්තා නියෝජනය පවතින්නේ අවම මට්ටමක. විශේෂයෙන් විද්‍යාව, තාක්ෂණය, ඉංජිනේරු ශිල්පය හා ගණිතය ආදී ක්ෂේත්‍රවල අඩු කාන්තා නියෝජනය, අද වන විට ලොව පුරා කතාබහ සිදුවන මාතෘකාවක් බවට පත්ව තිබෙනවා. මේ ප්‍රවණතාව වෙනස් කිරීම සඳහා GirlsWhoCode, TeachHerInitiative, සහ GlamSci වැනි විවිධාකාරයේ වැඩසටහන්, සමිති හා සංවිධාන ලොව බිහි වී තිබෙනවා.

අදටත් ශ්‍රී ලංකාව තුළ උක්ත විෂයය ක්ෂේත්‍රයන්වල රැකියාවේ නියුතු කාන්තාවන්ගේ ප්‍රතිශතය පවතින්නේ ඉතාමත් පහළ යි. 2017 වසරේ යුනෙස්කෝ සංවිධානයේ වාර්තාවකට අනුව ලිංගිකත්වය අනුව වෙන්කොට සැලකීම, කාන්තාවන් කෙරෙහි වෙනස් ආකල්පයන් දැරීම හේතුවෙන් ශිෂ්‍යයින්ට සාපේක්ෂව ශිෂ්‍යාවන්ට තත්ත්වයෙන් උසස් අධ්‍යාපනික අත්දැකීම් ලබාගැනීමේ අවස්ථා අහිමිවීම වැනි කාරණා නිසා ශ්‍රී ලාංකික කාන්තාවන්ට වැඩිදුර අධ්‍යාපනය සඳහා විෂයය ක්ෂේත්‍රයන් තෝරාගැනීමේ දී යම් යම් සීමා පැනවී තිබෙනවා.

තත්ත්වය එසේ තිබිය දී මේ සියළු බාධක බිඳහෙළා උක්ත විෂය ක්ෂේත්‍රයන්හි හිණිපෙත්තටම නැගි කාන්තාවන් කිහිපදෙනෙකුත් ලංකා ඉතිහාසයේ හමුවෙනවා. ශ්‍රී ලංකාවේ පළමු ඉංජිනේරුවරිය වන ආචාර්ය ප්‍රේමලා සිවප්‍රකාසපිල්ලේ සිවසේගරම් ඔවුන් අතරින් ඉදිරියෙන්ම සිටින්නියක්.

ආචාර්ය සිවසේගරම්ගේ පියාත් ඉංජිනේරුවෙක්. එමෙන්ම ඇගේ සොයුරන් දෙදෙනාත් ඉංජිනේරුවන් ලෙස කටයුතු කළ බැව් ඇය අප හා පැවසුවා. කුඩාකල ඇගේ වැඩි ඇල්මක් තිබී ඇත්තේ නර්තනයට යි. කෙසේ නමුත් ඇගේ පියා ඊට එතරම් කැමැත්තක් දක්වා නැහැ. කාන්තාවක් හට නර්තන ක්ෂේත්‍රය ඉතා තරඟකාරී එකක් බවත්, ඉංජිනේරු ක්ෂේත්‍රය එසේ නොවන, එහෙයින් පහසුවෙන් ඉදිරියට යන්නට හැකි ක්ෂේත්‍රයක් බවත් ඔහුගේ අදහස වුණා.

ආචාර්ය සිවසේගරම්ගේ පියා ඉංජිනේරුවෙකු ලෙස සේවය කොට ඇත්තේ කොළඹ වරායේ යි. කෙසේ නමුත් 1942 වසරේ පෙබරවාරි මස ඔහු සිය පවුල ද කැටුව යාපනය බලා යන්නේ, එවකට පැවති දෙවන ලෝක යුද්ධය අතරතුර මලයාව හා සිංගප්පූරුව ජපානයට පරාජය වීම නිසා යි. මේ නිසා ඉක්මණිනම ජපාන හමුදා මඟින් කොළඹට ගුවන් ප්‍රහාරයක් එල්ල වීමේ විශාල ආවදානමක් පැණනැගුණා.

යාපනයට යන විට ගර්භණීව උන් ආචාර්යවරියගේ මව ඇයට උපත දෙන්නේ 1942 අප්‍රේල් 22 දා යාපනය කොටුව තුළ පිහිටි සිය මාමාගේ නිවසේ දී යි. 1942 ජූනි මස, ජපාන ප්‍රහාර අවදානම පහව ගිය පසු ඇය හා පවුල නැවත කොළඹ බලා පැමිණියා.

ආචාර්ය සිවසේගරම් මූලික අධ්‍යාපනය ලැබුවේ කොළඹ කාන්තා විද්‍යාලයෙන්. එහිදී ඇය කැපී පෙණුනු සිසුවියක වුණා. තෙවසර පිරුණු දා පටන් ඇය සංගීතය හා නර්තනය ඉතා ප්‍රිය කළ අතර, දක්ෂ නර්තන ශිල්පිනියක වූයෙන් පාසල් නර්ථන කණ්ඩායම්වල සාමාජිකාවක වුණා.

සමකාලීන සිසුවියන් අතරින් උසස් පෙළ අධ්‍යාපනය සඳහා ගණිතය විෂයය ධාරාව තෝරාගත්තේ සිවසේගරම් හා තවත් එක් සිසුවියක් පමණ යි. සිවසේගරම් උසස්පෙළ කඩඉම් හොඳින් තරණය කොට 1960 වසරේ දී ඉංජිනේරු පීඨයට ඇතුළත් වෙනවා.

සිවසේගරම් ලංකා විශ්වවිද්‍යාලයයේ ඉංජිනේරු පීඨයට ඇතුළත් වීම බොහෝ දෙනා දුටුවේ නුසුදුසු දෙයක් ලෙස යි. ඔවුන්ගෙන් සමහරෙකුගේ ප්‍රශ්නය වූයේ පුරුෂයින්ට සුදුසු යකඩ පෑස්සීම වැනි 'බර වැඩ' කාන්තාවක් සිදුකරන්නේ කෙසේ ද යන්න යි. කොටින්ම ඉංජිනේරු පීඨ පාලනාධිකාරියෙනුත් ඇයට එතරම් මිත්‍රශීලී ප්‍රතිචාරයක් ලැබුණේ නැහැ.

'පීඨාධිපති මා විශ්වවිද්‍යාලයයට අනුයුක්ත කරගැනීමට එතරම් උනන්දුවකින් ක්‍රියා කළේ නැහැ,' ඇය අප හා වැඩිදුරටත් පැවසුවා. 'ගැහැණු ළමුන් මෙහි පැමිණි විට පිරිමින් අභිබවා යන්නට පාඩම් කර ඉහළ සාමාර්ථ ලබා, පුරුෂයින්ට ලැබෙන්නට තිබෙන පහසුකම්, අධ්‍යාපන අවස්ථා රැගෙන, සියල්ල අවසන විවාහ වී රැකියාවක නිරත නොවී සිටිනු ඇතැ' යි ඔහු වැඩිදුර පවසා තිබෙනවා. මේ නිසා පිරිමි ළමුන්ගේ ජීවනෝපායන්ට බාධා පැමිණේයැ යි ඔහු බිය පලකළ අතර, සමාජයේ තිබුණේ ද මෙවැනිම මතයක්. ඉන් නොනැවතී ඔහු එම පීඨයේ සාමාජිකයෙකු ද වූ ඇගේ පියාට ද දියණිය ඉංජිනේරු අධ්‍යාපනයට යොමු නොකරන මෙන් යෝජනා කොට තිබෙනවා. ඇගේ දෙමාපියන් ඊට එකඟ වී නැහැ.

එම සමයේ ලංකා විශ්වවිද්‍යාලයේ ඉංජිනේරු පීඨ‍ය පොදු ව්‍යවහාරයේ හඳුන්වා තිබෙන්නේ 'ටකරන් ෆැකල්ටිය' ලෙස යි. ඊට හේතුව වූයේ එකල එම පීඨයේ දේශන පැවැත්වූයේ ටකරං සෙවිලි කරන ලද ගොඩනැගිල්ලක වීම නිසා යි. සිවසේගරම් මේ ගොඩනැගිල්ලේ දී සැලසුම් ඇඳීම හා මිනුම් කටයුතු පිළිබඳ ඉගෙනගත් අතර, ඉංජිනේරු වෘත්තියට සබැඳි අනෙකුත් ප්‍රායෝගික කටයුතු සිදුකරන ලද්දේ මරදානේ ලංකා කාර්මික විද්‍යාලයේ දී යි.

ආචාර්ය සිවසේගරම්ට අනුව ඇයට සිය පීඨයේ සඟයින් හා එක්කාසුව සහයෝගයෙන් අධ්‍යාපන කටයුතු සිදුකිරීමට හැකිවී තිබෙනවා. ඔවුන් ඇයට දක්වා ඇත්තේ ඉතා මිත්‍රශීලී ප්‍රතිචාරයක්. ඇයට උදව් කර නැත්තේ වඩු වැඩ සඳහා සිසුන්ට අත්වැල් දුන් එක් වඩුවෙකු පමණ යි.

සිවසේගරම් ප්‍රායෝගික අධ්‍යාපනය ඉතා යුහුසුළුව කර තිබෙනවා. මේ නිසා ඉක්මණින්ම ඇයගේ දෑත් ඉංජිනේරු කටයුතු සියල්ලම සඳහා සුහුරු වුණා. එම හැකියාව අනාගතයේ ඇයට විශාල ලෙස උපකාරී වුණා.

1964 වසරේ ඇය ලංකාවේ ප්‍රථම ඉංජිනේරුවරිය ලෙස පත්වුණා. ඇයට පසුව සුමී මුණසිංහ 1966 වසරේ විදුලි ඉංජිනේරුවරියක ලෙස ද, ඉන්දිරා අරුල්ප්‍රකාසම් 1977 වසරේ දී කාර්මික ඉංජිනේරුවරියක ලෙස ද පත් වූයේ ඇයගේ අඩිපාරේ යමිනුයි. මින් ඉන්දිරා කැනඩාවේ ඇල්බර්ටා විශ්වවිද්‍යාලයේ උපකුලපති ලෙස ද කලක් කටයුතු කළා.

උපාධිය සම්පූර්ණ කිරීමෙන් පසු සිවසේගරම් කොලඹ ලංකා විශ්වවිද්‍යාලයයේ ඉංජිනේරු උපදේශිකාවක ලෙස පත්වීම් ලබනවා. මේ කාලයේ දීම එහි ඉංජිනේරු පීඨය පේරාදෙණියට රැගෙන යන අතර, එහිදී විද්‍යාගාර උපකරණ නිසිලෙස ස්ථානගත කරන්නට ඇය විසින් උපදෙස් ලබා දෙනවා.

එසමයේ පොදු සේවය අනිවාර්යව තිබූ අතර, සිවසේගරම්ගේ මීළඟ පියවර වූයේ පොදුවැඩ දෙපාර්තමේන්තුවට බැඳීම යි. ඇය එහි මාස කිහිපයක් සේවය කළ අතර, ලංකා රජයේ විශ්වවිද්‍යාල ශිෂ්‍යත්වය ලැබීම හේතුවෙන් වැඩිදුර අධ්‍යාපනය සඳහා ඔක්ස්ෆර්ඩ්හි සමර්විල් විද්‍යාලයට ඇතුළත් වෙනවා. එහිදී ඇය සිය ආචාර්ය උපාධිය ලබාගන්නවා. ඇයට මෙම ශිෂ්‍යත්වය ලැබුණේ කිසිසේත්ම බලාපොරොත්තු නොවූ මොහොතක වූ නමුත් අවස්ථානුකූලව සිතාමතා ඇය එය පිළිගෙන තිබුණා.

මහා බ්‍රිතාන්‍යයේ දී ඇය ලද අධ්‍යාපනය හේතුවෙන් ඇයට විවිධාකාරයේ වටිනා අවස්ථාවන් ලැබුණා. කොටින්ම ඇයට 1967 වසරේ කේම්බ්‍රිජ්හි පැවති ඉංජිනේරුවරියන් හා විද්‍යාඥවරියන් සඳහා වූ සමුළුවට සහභාගී වීමේ වරම් ද හිමිවෙනවා. ඇය එහි වූ එක් දේශනයක මුලසුන පවා හෙබවූවා.

1965-1968 යන කාලය තුළ ඇය සිය ආචාර්ය උපාධිය සම්පූර්ණ කළ අතර බ්‍රිතාන්‍යයේ පොදු ගොඩනැගිලි හා වැඩ පිළිබඳව වූ අමාත්‍යාංශයේ සැලකිය යුතු මට්ටමේ රැකියාවක ද නිරත වුණා. ඇය 1968 වසරේ දෙසැම්බර් මාසයේ දී විවාහ වූ අතර, පළමු දරු ප්‍රසූතියෙන් ඉතා කෙටි කලකට පසු නැවත ඉක්මණින්ම රැකියාව කරා යන්නට සිදුවූයේ දෙපාර්තමේන්තුවේ ඉල්ලීම මත යි.

1970 වසරේ අප්‍රේල් මස ආචාර්ය සිවසේගරම් නැවත ශ්‍රී ලංකාව පැමිණෙනවා. මේ වන විට ඇගේ පුත්‍රයාට යාන්තම් මාස 6 සම්පූර්ණ වී තිබුණා.

"මම තවත් මාස 6ක් දරුවා සමග ගත කොට නැවත සේවය කරා යන්නට කැමති වූ මුත් ඔවුන් (බ්‍රිතාන්‍ය අමාත්‍යංශය) එසේ නොපැමිණියහොත් ශ්‍රී ලංකා මුදලින් රුපියල් 150ක් දෛනිකව දඩ ගසන බැව් මට දන්වා තිබුණා. මගේ වේතනය වූයේත් මාසයකට රු. 500ක් පමණ යි," ඇය පැවසුවා.

උක්ත 'බලකිරීම' නිසා එම රැකියා ස්ථානයෙන් ඉවත් වන්නට තීරණය කළ ඇය ලංකාවට පැමිණියා. කෙසේ නමුත් ලංකාවට පැමිණි වහාම ඇය තීරණය කළේ නැවත රැකියාවක් සොයාගන්නට යි. කිසිදු වැඩක් නොකොට සිටියහොත්, 'ලංකාවේ පළමු ඉංජිනේරුවරිය විවාහවීමෙන් පසු ක්ෂේත්‍රයෙන් ඉවත් වී යැ' යි යන නරක නාමය ඇයට පටබැඳේවී යි ඇය බිය වුණා.

ආචාර්ය සිවසේගරම් ලංකාවට පැමිණි පසු 'මහනුවර ගොවීන්ගේ කොමිසමේ' ඉංජිනේරුවෙකු ලෙස සේවය කරන්නට ඇයට ආරාධනා ලැබෙනවා. උක්ත ස්ථානයේ සේවය කිරීම සතුටුදායක එකක් වුව ද, ආචාර්යවරියට වඩා ඉහළ බලාපොරොත්තු තිබුණා. සමහර විටෙක අතීතයේ පීඨාධිපති, කාන්තාවකට ඉංජිනේරුවෙක් විය නොහැකියැ යි පැවසූ දේ සිතෙහි හොල්මං කළ නිසාදෝ තමන් 'කාන්තාවක් වීම' නිසාම කිසිදු රැකියාවක් ප්‍රතික්ෂේප කළ නොයුතු යැ' යි ඇය ඉටාගත්තා.

ආචාර්ය සිවසේගරම් පැමිණි මාවත මල් ඇතිරූ එකක් නොවේ. කාන්තාවක වීම නිසා යම් යම් අවස්ථාවන්හි දී ඇය අපහසුතාවට පත් වූ අවස්ථා බහුල යි. නව රැකියාව ලබා පළමු දිනයේ රජයේ නිලධාරියෙක් ඇය හට වැසිකිලිය පෙන්වන්නට ආරාධනා කළ අතර, ප්‍රධාන දිස්ත්‍රික් ඉන්ජිනේරුවරයාගේ මැදිහත් වීමෙන් එය වැලකී ගියා.

ආචාර්ය සිවසේගරම් පසුකාලීනව කොලඹ නිර්මාණ කාර්යයාලයට මාරු වී පැමිණෙනවා. 1978 වසරේ ඇය එහි ප්‍රධාන ව්‍යුහ ඉංජිනේරු වශයෙන් තේරී පත් වූ අතර, ඇගේ කාලයේ සිදුවූ ප්‍රධාන ඉදිකිරීම් අතර පොලිස් මූලස්ථානය, ජාතික පුස්තකාලය, ලේඛණාරක්ෂක දෙපාර්තමේන්තුව වැනි ගොඩනැගිලිවල කොටස් වුණා.

ජනාධිපති ජේ.ආර් ජයවර්ධන මහතා විසින් මෙරටට විවෘත ආර්ථිකය හඳුන්වාදීමත් සමග ඉංජිනේරු ක්ෂේත්‍රය විශාල වෙනසකට මුහුණපෑවා. මේ නිසා සුවිශාල වැඩ කටයුතු පිටරට සමාගම්වලට පැවරුණා. මේ හේතුවෙන් ලාංකික ඉංජිනේරුවාහට පාඩු සිදු වුණා. සමහරු සේවය හැරගියා. කෙසේ නමුත් මේ අවස්ථාවේ ආචාරය සිවසේගරම් නොපැකිළව සේවයේ රැඳී සිටියා.

කෙසේ නමුත් 1983 වසරේ කළු ජූලිය අතරතුර ආචාර්ය සිවසේගරම් සිය පවුල ද කැටුව එංගලන්තය බලා යනවා. බොහෝ කලක් එහි ගතකළ ඇය නැවත පැමිණෙන්නේ සිය පුත්‍රයා උපාධිය ලබාගත් පසු යි. ශ්‍රී ලංකාවට පැමිණි පසු නාවල විවෘත විශ්වවිද්‍යාලයයට සම්බන්ධ වන ඇය ඉංජිනේරු ශිල්පය සඳහා ලියැවුණු පොත්පත් කිහිපයකම සෝදුපත් බැලුවා.

ආචාරය සිවසේගරම්ගේ විශ්වාසයට අනුව දැනටත් ඉංජිනේරු ක්ෂේත්‍රයේ එකලට වඩා වැඩි වෙනසක් සිදු වී නැහැ. නමුත් මිනිසුන්ගේ ආකල්ප නම් බොහෝ සෙයින් වෙනස් වී ඇති බැව් ඇය පවසනවා. විශේෂයෙන්ම කැපවීමෙන් ක්‍රියා කරන ගුරුවරුන් අඩු වී ඇති බැව් ඇය පෙන්වා දෙනවා. වර්තමානය වෙද්දී ගුරුවරුන් සමහරෙක් මුදලට යට වී ඇති බව ඇය පවසන්නේ කණගාටුවෙන්. ඇය පවසන්නේ ශ්‍රී ලංකාවේ අධ්‍යාපන ක්‍රමය වෙනස් විය යුතු බව යි. විශේෂයෙන් ගිරවුන් ලෙස පාඩම් කිරීම නිසා අවසානයේ බිහිවන්නේ සිතීමට නොහැකි පුහු මිනිසුන් බැව් ඇය පවසනවා. ඔවුන් බහුතරයකට යමක් සිය බුද්ධියට ගෝචර කරගෙන ක්‍රියා කළ නොහැකියි. එමෙන්ම විශ්ව බස ලෙස ව්‍යක්ත ලෙස ඉංග්‍රීසි භාවිතයේ හුරුව ලබාගැනීම ඉතා වැදගත් බවයි ඇගේ අදහස.

ආචාරය සිවසේගරම් වර්තමානයේ ඉංජිනේරු වැනි ක්ෂේත්‍රවලට සම්බන්ධ කාන්තා පාර්ශවය මඳකින් හෝ ඉහළ යාම පිළිබඳව සතුටු වෙනවා. “මට මෙතෙක් හමු වූ හොඳම ශිෂ්‍යාව කුරුණෑගල ප්‍රදේශයෙන් පැමිණි කෙනෙක්. ඇය ඉතා විශිෂ්ට ලෙස යමක් තනියෙන් සිතා අවබෝධ කරගෙන හොඳින් කටයුතු කරනවා”යි ඇය සිහිපත් කළා. "එහෙත් කාන්තාවක වශයෙන් අවසානයේ ඇයටත් බාධාවලට මුහුණදෙන්නට සිදුවුණා. ඇගේ පියා ඇය වෘත්තියෙහි යෙදීම නවත්වා, විවාහ කර දීමට කටයුතු කළා. එය ඇත්තෙන්ම කණගාටුදායක යි."

ශ්‍රී ලංකාව වැනි රටවල කාන්තාවන් ඉංජිනේරු ශිල්පය වැනි විෂයයන් අතික්‍රමණය කිරීම සඳහා සුදුසු හැකියාවන් ප්‍රගුණ කළ හැකි තත්තවයක පසුවන බව පෙනී යන නමුත් විවිධාකාරයේ බාධාවන් නිසා ඔවුන් බහුතරයක ගමන අතරමඟ දී කඩාකප්පල් වෙනවා. සාමාන්‍ය ශ්‍රී ලාංකීය කාන්තාවක් මුහුණදෙන බාධක බහුතරයකට මුහුණදීමෙන් අනතුරුවත්, එම බාධක සියල්ල ජයගෙන, සිය දිවියේ ඉහළම ස්ථානවලට ළඟා වූ ආචාර්ය සිවසේගරම් වැනි තැනැත්තියන් විශේෂයෙන් සැමරිය යුත්තේ එබැවිනුයි.

රොබට් පර්ෂිං වොඩ්ලෝ සැලකෙන්නේ ලොව එදා මෙදා තුර ජීවත් වූ උසම මිනිසා ලෙස යි. මිය යන විටත් ඔහු වැඩෙමින් සිටියා.

අයර්ලන්තය සාහිත්‍ය ලෝකයට විශිෂ්ටයින් කිහිප දෙනෙකුම දායාද කර තිබෙනවා. ඒ අතරින් නාට්‍යවේදී ජෝර්ජ් බර්නාඩ් ෂෝ හට හිමිවන්නේ ප්‍රමුඛතම ස්ථානයක්. ඔහු සිය ජීවිත කාලය තුළ දී නාට්‍යයන් 60කට වඩා රචනා කර ඇති අතර, 1925 වසරේ දී සාහිත්‍ය සඳහා වූ නොබෙල් ත්‍යාගය දිනාගැනීමට තරම් සමත්කම් පෑවා.`

ජෝර්ජ් බර්නාඩ් ෂෝ උපත ලැබුවේ 1856 වසරේ ජූලි මස 26 වන දා අයර්ලන්තයේ ඩබ්ලින් නුවර දී යි. ඔහු පවුලේ තෙවන හෙවත් කුඩාම දරුවා වුණා. කුඩා කාලයේ පාසලකට නොගිය ඔහු හට මූලික අධ්‍යාපනය ලබා දෙන ලද්දේ ඔහුගේ මාමා කෙනෙකු විසිනුයි.

ජෝර්ජ් බර්නාඩ් ෂෝ කුඩා කාලයේ පටන් සාහිත්‍යය අංශයට සුවිශේෂී දක්ෂතා ඇති දරුවෙක් බැව් පෙනෙන්නට තිබුණා. විශේෂයෙන් නාට්‍යකරණය සඳහා ඔහු තුළ තිබුණේ මහත් වූ උනන්දුවක්. සංගීතය, රචනය වැනි අංශයන්වලට ද ඔහු තුළ කැපී පෙනෙන දක්ශතා තිබුණා. බර්නාඩ් ගේ මෙම දක්ශතා වටහාගත් ඔහුගේ මව ඔහු නිතර නිතර අයර්ලන්ත ජාතික ගැලරිය වෙත යවනු ලැබුවා. නාට්‍යකරණය සම්බන්ධයෙන් ජෝර්ජ් බර්නාඩ් ෂෝ මූලික අත්පොත් තැබුවේ මෙහි දී යි.

1872 වසරේ දී පවුල් ආරවුලක් හේතුවෙන් බර්නාඩ්ගේ මව ඔහුගේ පියාගෙන් වෙන් වන්නට යෙදුණා. මව බර්නාඩ් ගේ වැඩිමල් සොයුරියන් දෙදෙනා කැටුව, පියා හා 13 හැවිරිදි බර්නාඩ් හට ආයුබෝවන් කියා ලන්ඩනයට යනවා. ඉන් සිව් වසරකට පසුව බර්නාඩ් ද ලන්ඩනයේ සිටි මව වෙත යනවා. ඒ වන විට ඔහු හිරිමල් යෞවනයෙකු වී සිටි අතර සිය ජීවන වෘත්තිය වශයෙන් 'ලිවීම' තෝරාගැනීමට තීරණය කර තිබුණා. කෙසේ නමුත් එලෙස කටයුතු කළ මුල් කාලයේ දී ඉතා දැඩි ආර්ථික අපහසුතාවලට මුහුණදෙන්නට ඔහු හට සිදුවුණා. මේ අවස්ථාවේ නැවතත් ඔහු වෙනුවෙන් පෙනී සිටියේ ඔහුගේ මව යි. ඇය නිතරම සිය පුත්‍රයා දිරිමත් කළ අතර, නිතරම ලන්ඩන් හි බ්‍රිතාන්‍ය ජාතික කෞතුකාගාරයේ කියැවීමේ කාමරය වෙත යන ලෙස උපදෙස් ලබා දුන්නා. එහිදී සිය සාහිත්‍ය පරිචය තවත් වැඩි දියුණු කරගත් බර්නාඩ් ඉක්මණින්ම හොඳ රචකයෙක් බවට පත් වුණා.

ජෝර්ජ් බර්නාඩ් ෂෝ තුරුණු වයසේ දීම නවකථා කිහිපයක් ලියා අවසන් කළ මුත්, ඒ සියල්ලම අතිශය අසාර්ථක වුණා. මේ නිසා තව දුරටත් ඔහුගේ නිර්මාණ පල කිරීම සඳහා භාරගැනීමට මුද්‍රණ සමාගම් මැලි වුණා. මේ නිසා ඔහු මහත් අපහසුතාවයට පත් වුණා. ඔහුගේ අවධානය බ්‍රිතාන්‍ය පොලිස් සේවය හා බුද්ධි අංශ කෙරේ යොමුවන්නේ මේ අතර යි.

1884 වසරේදී බර්නාඩ් ෂෝ ෆේබියන් සමාජය නම් දේශපාලනික කණ්ඩායම හා එකතු වෙනවා. සමාජවාදී නැඹුරුවක් තිබූ ඔවුන් උත්සාහ දැරුවේ බ්‍රිතාන්‍ය දේශපාලනය නවමු මාවතකට ගෙනයාමට යි. මේ සඳහා ඔවුන් තෝරාගත් මාධ්‍ය අතර සාහිත්‍යය ද වුණා. ඒ අනුව 1889 වසරේ දී ඔවුන් Fabian Essays in Socialism නම් සාහිත්‍ය රචනා එකතුවක් එළිදක්වනවා. බර්නාඩ් එහි සංස්කාරක වශයෙන් කටයුතු කළා.

ෆේබියන් සමාජය හා එක් වීම රචකයෙක් වශයෙන් බර්නාඩ් ගත් බුද්ධිමත් තීරණයක් වුණා. විශේෂයෙන් ඔහුට සිය නිර්මාණවල හැකියාව උරගා බලන්නට මාධ්‍යයක් ලැබුණා. මෙවරා ඔහු අත ගැසුවේ සාහිත්‍ය කෘති විචාරයට යි. එය ඔහු හට වැඩි සාර්ථකත්වයක් ගෙන ආවා. ග්‍රන්ථ, සංගීත නිර්මාණ හා වේදිකා නාට්‍ය ඔහු විසින් විචාරයට ලක් කළා. මෙහිදී ලැබූ සාර්ථකත්වය අනුව 1895 වසරේ දී Saturday Review නම් සඟරාවේ නාට්‍ය විචාරකයා ලෙස ඔහු තෝරා පත් කර ගැණුනා. මේ නිසා නාට්‍යවෙදියෙකු වශයෙන් නාට්‍ය රාශියක් තදින් අධ්‍යයනය කිරීමේ ඉඩ හසර ඔහු හට උදා වුණා.

බර්නාඩ් විසින් රචිත පළමු නාට්‍ය 6 වේදිකාගත කෙරුණේ කොටස් දෙකක් වශයෙනුයි. ඉන් එකක් Plays Unpleasant නම් වූ අතර එයට Widowers' Houses, The Philanderer, සහ Mrs. Warren's Profession නම් නාට්‍ය ත්‍රිත්වය අයත් වුණා. Plays Pleasant නම් අනෙක් කොටසට අයත් වූයේ Arms and the Man, Candida, The Man of Destiny, සහ You Never Can Tell නම් නාට්‍ය ත්‍රිත්වය යි. මේවා තුළ බර්නාඩ් සතු නිසඟ උපහාසය, සමාජ විචාර වැනි දේ මොනවට ගැබ්ව තිබුණා. මේ නාට්‍ය කිහිපය බර්නාඩ් හට ඉසුරු ගෙනා අතර සුවිශේෂී නාට්‍යවේදියෙකුගේ සාර්ථක ගමනක මූලාරම්භය සැපයුවා.

19 වන සියවස අවසාන වන විට ජෝර්ජ් බර්නාඩ් ෂෝ සෑහෙන පමණකින් නාට්‍ය ලෝකය තුළ ස්ථාපිතව සිටියා. විශේෂයෙන් ඔහුගේ නාට්‍ය රචනය නව මානයකට එසැවී තිබුණා. 1898 වර්ෂයේ රචනා කරන ලද Caesar and Cleopatra නාට්‍යය ඉතා උසස් මට්ටමක තිබුණා. 1903 වර්ෂයේ රචනා කරන ලද Man and Superman නාට්‍යය ද ඉතා උසස් එකක් සේ සැලකෙන අතර එහි තෙවන දර්ශනය වන 'අපායේ වැටුණු දොන් ජුවන්' කෙතරම් ජනප්‍රිය වී ද යත් පසුකාලීනව එය වෙනම නාට්‍යයක් ලෙස වේදිකාගත වූ අවස්ථා ද තිබුණා.

20 වන සියවසේ ඔහු ජීවත් වී සිටි අඩ සියවසක පමණ කාලය පුරාවට ඔහු විසින් තවත් නාට්‍යය 50කට අධික ප්‍රමාණයක් රචනා කළා. විශේෂයෙන් Major Barbara (1905), The Doctor's Dilemma (1906), Pygmalion (1912), Androcles and the Lion (1912), සහ Saint Joan (1923) යන නාට්‍යයන් අතිශය ජනප්‍රිය වූ අතර විචාරක ප්‍රසාදයට ද බඳුන් වුණා. මේ හේතු නිසාම 1925 වසරේ දී ඔහු හට සාහිත්‍ය සඳහා වූ නොබෙල් ත්‍යාගය ලැබෙනවා.

බර්නාඩ් ගේ වඩාත් ජනප්‍රිය නාට්‍ය පිටපතක් වන Pygmalion, 1938 වසරේ දී සිනමා නිර්මාණයක් බවට පරිවර්තනය කෙරුණු අතර එහිදී තිර රචනය සඳහා වූ ඇකඩමි සම්මානය දිනාගන්නට ඔහු සමත් වෙනවා. මේ නිර්මාණයම පසුකාලීනව සංගීතමය නාට්‍ය නිර්මාණයක් ලෙස කලඑළි බසින අතර එය තවත් ජනප්‍රිය වෙනවා.

දීර්ඝ කාලයක් ජීවත් වීමේ වාසනාව ලැබූ ජෝර්ජ් බර්නාඩ් ෂෝ 1950 වසරේ දී සිය දිවියෙන් සමුගන්නවා. ඒ වන විට 94 වියැතිව සිටි ඔහු තවත් නාට්‍ය නිර්මාණයක් සඳහා සූදානම් වෙමින් සිටියා.

කවරයේ පින්තූරය- www.pbs.org

ලෝකයේ සෑම රටකටම ජාතික ධජයක් තිබෙනවා. මින් ඒ රටෙහි අනන්‍යතාව නිරූපණය කෙරෙනවා. මේවායින් සමහරක් මෑතකාලීනව නිර්මිත ධජ වන අතර, තවත් සමහරකට දීර්ඝ ඉතිහාසයක් තිබෙනවා. මේ ලොව පැරණිතම ජාතික ධජ 5 ක් පිළිබඳ තොරතුරු යි.

ස්කොට්ලන්තයේ ජාතික ධජය නිර්මාණය වී තිබෙන්නේ ක්‍රි.ව 832 හෙවත් 9 වන සියවස තරම් ඈත අතීතයක දී යි. මෙය සැලකෙන්නේ යුරෝපයේ පැරණිම ධජය ලෙස යි. මෙහි නිල් පැහැ පසුබිමෙහි අඳින ලද සුදු පැහැ කතිරයක් දැකගත හැකියි.

මෙම ධජයෙන් නිරූපණය කෙරෙන්නේ ශාන්ත ඇන්ඩෲ නම් සාන්තුවරයා යි. ඔහු මේ ධජයේ දැක්වෙන පන්නයේ කුරුසයක තබා ඇණ ගැසූ බවට අතීත වාර්තාවල සඳහන් වෙනවා.

ඔස්ට්‍රියානු කොඩියේ දැක්වෙන්නේ රතු පැහැ වර්ණ තීරු තුනකුයි. මින් ඉහළ හා පහළ වර්ණ තීරු දෙක රතු පැහැති වෙන අතර, මැද වර්ණ තීරුව සුදු පැහැති වෙනවා. මෙය සඳහා මුල්ම අඩිතාලම වැටී ඇත්තේ 1236 වර්ෂයේ දී යි. බාබෙන්බර්ග් අධිරාජ්‍යයේ ධජය වශයෙන් මෙය භාවිතා කර ඇති අතර, මුලින්ම මෙය පැවතී ඇත්තේ තැඹිලි, සුදු හා නිල් වර්ණ තීරු තුනක් අන්තර්ගත ලෙස යි. අනතුරුව දෙපස වර්ණ තීරු දෙක රතු පැහැ කර තිබෙනවා.

මෙම ධජයේ නිර්මාතෘ ලෙස සැලකෙන්නේ පස්වෙනි ලියොපොල්ඩ් ආදිපාදවරයා යි. 1189-91 වසරවල පැවති මහා යුද්ධයක් අවසන ඔහුගේ ඇඳුම් ලෙයින් තෙත් වී තිබූ අතර, බඳ පටියෙන් වැසී තිබූ ප්‍රදේශය පමණක් සුදු පැහැයෙන් ඉතිරි වී තිබෙනවා. ඒ අනුව මූලික කොඩියේ නිල් හා තැඹිලි වර්ණ ඉවත් කොට රතු පැහැ වර්ණ තීරු යොදා භාවිතා කර තිබෙනවා.

ලොව පැරණිතම ජාතික ධජ අතරින් එකක් වන ලැට්වියාවේ ධජය පිළිබඳව මුලින්ම සඳහන් වන්නේ මධ්‍යතන යුගයේ ලියැවුණු පත්‍රිකාවක් වන Rhymed Chronicle of Livoniaවේ යි. ඒ ක්‍රි.ව 1280 වසරේ දී. මෙහි අඳුරු රතු පැහැති පසුබිමක ඇඳුණු තිරස් පටියක් නිරූපණය වෙනවා.

මධ්‍යතන යුගයේ දී ලැට්වියානු ගෝත්‍රයක් වන සෙමිගලියානු ගෝත්‍රයේ මිනිසුන් ටියුටන් හමුදා විසින් පාලනය කරන ලද රිගා නුවර වටලන්නට ගොස් තිබෙනවා. සිසිස්හි ලැට්ගලියානු සොල්දාදුවන් විසින් මෙහිදී ටියුටන් හමුදාවන්ට සහය පල කරන්නට පැමිණ ඇත්තේ සුදු තිරස් පටියක් සහිත අඳුරු රතු පැහැති ධජයක් රැගෙන යි. ඉතිහාසයේ තවත් තැනක සඳහන් වන්නේ යුධයක් අතරතුර දී ඉතා බරපතල ලෙස තුවාල ලැබූ ලැට්වියානු ගෝත්‍රික ප්‍රධානියෙක් සුදු රෙදිකඩක ඔතාගෙන පැමිණීමේ දී එය රුධිරයෙන් පෙඟී තිබූ බව යි. මෙහිදී ඔහුගේ ශරීරය තිබූ තැන පමණක් සුදු පැහැයෙන් ඉතිරි වී ඉතිරිය රුධිරයෙන් පෙඟී ගොස් තිබෙනවා. මෙම රෙදි කඩ සොල්දාදුවන් විසින් ධජයක් ලෙස භාවිත කරමින් යුධ කොට සතුරන් පරාජය කොට තිබෙනවා.

'ඩැනිෂ් ක්ලෝත්' හෙවත් ඩෙන්මාර්ක රෙදිකඩ ලෙස හැඳිවෙන මෙම ධජයෙහි රතු පසුබිමෙහි ඇති සුදු පැහැ කුරුසයක් දැකගත හැකියි. මෙය නිල වශයෙන් භාවිතා කොට ඇත්තේ ක්‍රි.ව 1307 දී ලෙස සඳහන් වෙන මුත් බොහෝ විට මීට ඊටත් වඩා දිගු ඉතිහාසයක් තිබෙන්නට ඇති බැව් විශ්වාස කෙරෙනවා. ඩෙන්මාර්ක ධජය සැලකෙන්නේ අඛණ්ඩව භාවිතා කරන ලොව පැරණිතම කොඩිය ලෙස යි.

ජනකතා වලට අනුව මෙම කොඩිය ඩෙන්මාර්ක හමුදාවලට ලැබී තිබෙන්නේ 1219 වසරේ දී යි. යුධයක් පරාජය වන්නට ඔන්න මෙන්න තිබිය දී ඔවුන් දෙවියන්ට කන්නලව් කර තිබෙනවා. ඒ අවස්ථාවේ දී අහසින් ධජයක් වැටී ඇති අතර ඔවුන් එය රැගෙන ගොස් යුධ කොට, අවසානයේ ජයග්‍රහණය කොට තිබෙනවා. පසුකාලීනව ඔවුන් මෙය සිය ජාතික ධජය ලෙස භාවිතා කොට තිබෙනවා.

ඇල්බේනියානු ජාතික ධජයේ පසුබිම රතු පැහැති වන අතර, එහි මධ්‍යයට වන්නට කළු පැහැති, හිස් දෙකක් දරන රාජාලියෙකු දැක්වෙනවා. මෙය මුලින්ම කරලියට පැමිණ ඇත්තේ 1443 වසරේ නොවැම්බර් මස 28 වන දා යි. ඒ ඇල්බේනියානු ජාතික වීරයෙකු වන ස්කැන්ඩර්බර්ග් සතුරු හමුදාවලට පෙනෙන ලෙස මේ ධජය එසවීමත් සමග යි.

පසුකාලීනව ඇල්බේනියාව වෙනත් අධිරාජ්‍යයන්හි කොටසක් වීමත් සමග මෙමේ ධජය භාවිතයෙන් ඈත් වූ අතර, නැවතත් 20 වන සියවසේ මුල් භාගයේ දී මෙය කරලියට පැමීණියේ, ඔටෝමාන් අධිරාජ්‍යයෙන් නිදහස් ලැබීමේ ව්‍යාපාරයේ දී යි. 1912 වසරේ නොවැම්බර් මස 28 වන දා ඇල්බේනියාවට නිදහස ලැබුණු අතර, එහිදී නැවතත් මේ ධජය භාවිතය ඇරඹුණා.

කවරයේ පින්තූරය- Paul Hackett / Reuters

ඉතිහාසය පුරාවට ඇමෙරිකා එක්සත් ජනපදයේ කැලිෆෝනියා ප්‍රාන්තය කේන්ද්‍ර කොටගෙන කුරිරු දාම ඝාතකයින් කිහිප දෙනෙකුම ක්‍රියාත්මක වුණා. 1970 දශකයේ අග භාගයේ මුළු මහත් කැලිෆෝනියාවම භීතියට පත් කළ 'මාවතේ ඝාතකයා' යනුවෙන් විරුදාවලිය ලත් විලියම් බොනින් ඉන් ඉදිරියෙන්ම සිටින අයෙක්. ඔහු කැලිෆෝනියානු මාවත්වල, ගමන් යාම සඳහා වාහනයක් අල්ලා ගැනීමට බලා සිටි තරුණයින් පැහැරගෙන ගොස්, ඔවුන් ඝාතනය කළා.

1979 වසරේ කැලිෆෝනියාවේ මහාමාර්ග අසබඩ තිබී ගැටවරයින් හා තරුණයින්ගේ මළසිරුරු දුසිමකට වැඩි ප්‍රමාණයක් හමුවුණා. මේ අතරින් වයසින් අඩුම මෘතශරීරය 12 වියැති අයෙකුගේ වුණා. මෙම සිරුරු කඩිනම් පොලිස් පරීක්ෂාවට ලක් වූ අතර, එහිදී අනාවරණය වූයේ මේ සියල්ලම ඉතා දරුණු ලිංගික අඩන්තේට්ටම්වලට ලක් වී ඇති බව යි. වධ හිංසා පැමිණුවීමෙන් අනතුරුව, උල් ආයුධයකින් ඇනීමෙන් හෝ ගෙල සිරකිරීමෙන් ඔවුන්ගේ මරණ සිදුකර තිබුණා.

ඝාතන සිදුකර තිබූ ආකාරය අනුව උක්ත ඝාතන සියල්ල එක් අයෙකු විසින් සිදුකළ බවට පැහැදිළිවම පෙනී ගියා. නමුත් විශේෂත්වය වූයේ අනෙකුත් දාම ඝාතකයින්ට මෙන් නොව මේ දාම ඝාතකයාට උදව්කරුවන් කිහිප දෙනෙක්ම සිටින බැව් පෙනී යාම යි. විශේෂයෙන් ලොස් ඇන්ජලීස් පෙදෙසේ සිට ඔරේන්ජ් පෙදෙස දක්වා විශාල පෙදෙසක් තුළ ඝාතන ක්‍රියාත්මක කිරීමේදී මේ 'උදව්' ඔහුට ඉවහල් වී තිබූ සෙයක් පෙනී ගියා. එමෙන්ම ඝාතන සිදුකරන්නටත් විවිධ අවස්ථාවන්හි දී ඔහු භාවිතා කර තිබුණේ විවිධ ආයුධ යි.

තරුණ මළසිරුරු කැලිෆෝනියාවේ සිව්දෙසින් හමුවන්නට පටන්ගත් වනම ඝාතකයා සොයාගත නොහැකිව ඔවුන් බොහෝ අපහසුතාවයට ලක් වුණා. කෙසේ නමුත් මීට වසර කිහිපයකට පෙර තරුණයින් හට ලිංගික අඩන්තේට්ටම් සිදුකර බන්ධනාගාරගතව සිටි විලියම් බොනින් යන අය මේ සඳහා සැක කළ හැකි බව පොලිසියට ඉක්මණින්ම වැටහුණා. තරුණයින් හට අඩන්තේට්ටම් සිදුකොට කිහිප විටක්ම දඬුවම් විඳ ඇති ඔහු පිළිබඳව පොලිසිය තද ලෙසම දැනුවත් වූයේ 1970 දශකයේ මැද භාගයට වන්නට ඔහු සිදු කළ අඩන්තේට්ටම් රැල්ල නිසා යි.

එම සමයේ දී මාර්ග අයිනේ සිටි තරුණයින් හට, ඔවුන් ගමනාන්තය කරා ගෙනයන පොරොන්දුව පිට සිය රථයට නංවාගත් බොනින් ඔවුන් හට ලිංගික අඩන්තේට්ටම් සිදු කොට තිබුණා. කෙසේ නමුත් ඔහු ඒ කිසිවෙකුත් ඝාතනය කොට තිබුණේ නැහැ. මේ අත්දැකීමට මුහුණ දුන් එක් තරුණයෙකුගේ සාක්ෂ්‍යට අනුව ඔහු ගමනක් යාම සඳහා මාර්ගය අසල සිටින විට බොනින් සිය වාහනය නවතා, කැමති නම් තමන් හා ගමනාන්තය කරා යා හැකියැ යි පවසා තිබෙනවා. අනතුරුව මඳ දුරක් ගොස් වාහනය මාර්ගයෙන් පිටත බඩවැටියකට ගත ඔහු, ලණුවක් ආධාරයෙන් මෙම තරුණයාගේ ගෙල සිර කිරීමට උත්සාහ දරා තිබෙනවා. කෙසේ නමුත් සිය පාදයකින් ඔහුගේ යටි බඩට අනින්නට තරුණයා සමත් වී ඇති අතර, ඒ අවසරයෙන් වාහනයෙන් ඉවතට පැන දිවගොස් තිබෙනවා. ඔහුගේ වාසනාවට ඒ මොහොතේම ඒ ආසන්නයෙන් පොලිස් රථයක් ගමන් කළ අතර ඔහු වහාම ඔවුනට අතින් සන් කොට තිබෙනවා. මෙය දුටු බොනින් වහාම සිය වාහනය පදවාගෙන, ඉවතට පලා ගොස් තිබෙනවා.

බොනින්ගෙන් මිදී පලා ඒමට සමත් වූ අය අතුරින් වඩාත් ප්‍රබල සාක්ෂ්‍යය ලබා දී තිබුණේ ඩේවිඩ් මැක්විකර් නම් අය යි. ඇත්තෙන්ම මෙම අඩන්තේට්ටම් සිදුකරන්නා නියමාකාරයෙන් හඳුනාගෙන, අධිකරණය හමුවට ගෙන එන්නට හැකිවන්නේ ඔහුගේ මේ සාක්ෂ්‍යය යි. මැක්විකර්ගේ සාක්ෂ්‍යය පහත පරිදියි.

"ඔහුගේ වම් අතෙහි ගිණි අවියක් තිබූ අතර දකුණු අතින් කාරයේ දොර අගුළු දැම්මා. මේ නිසා මට ඉවතට පැනගන්නට හැකියාවක් ලැබුණේ නැහැ. හදිසියේවත් මම එයට උත්සාහ කළා නම් ඔහුට පහසුවෙන් මට වෙඩි තබන්නට හැකියාව තිබුණා. ඔහු ක්‍රමයෙන් නිරුවත් වන්නට පටන්ගත් අතර, මට ද නිරුවත් වන ලෙස නියම කළා. අනතුරුව ඔහු මට ලිංගික අඩන්තේට්ටම් සිදු කළා. අනතුරුව, වාහනවල රෝද ගලවන නියනක් ගෙලට තබා මගේ ගෙල සිර කරන්නට උත්සාහ කළා. අනතුරුව එක් වරම ඔහු මා අත් හැර, පලා යන්නට ඉඩ හැරියා".

1975 වසරේදී ලබා දුන් දා හතර වියැති මැක්විකර්ගේ සාක්ෂ්‍යය අනුව උක්ත අපරාධකරු බොනින් බවට තහවුරු වුණා. කෙසේ නමුත් ඔහු වරදකරු වූයේ ලිංගික හිංසන සිදු කිරීමට පමණ යි. ඝාතනයක් සිදුව නොතිබූ බැවින් ඝාතනයට තැත් කිරීමේ චෝදනා ඔහුට එල්ල නොවූ අතර සිව් අවුරුදු සිර දඬුවමක් පමණක් හිමි වුණා. ඔහු ඉන් නිදහස්ව පැමිණියේ 1979 වසරේ දී වන අතර, මළසිරුරු හමුවන්නට පටන්ගත්තේ ඉන් කෙටි කලකට පසුව යි.

විලියම් බොනින් උපත ලබා තිබුණේ 1947 වසරේ ජනවාරි මස 8 වන දා ඇමෙරිකාවේ කොනෙක්ටිකට් ප්‍රාන්තයේ දී යි. දරුවන් තිදෙනෙකුගෙන් යුක්ත පවුලේ මද්දුමයා වූ ඔහුට සිය කුඩා කළ දිවි ගෙවන්නට සිදුවූයේ කම්කටොළු රාශියක් මැද යි. ඔහුගේ මව පවුලෙන් වෙන්ව වෙනම දිවි ගෙවූ අතර, පියා සුරා සොඬෙකු බවට පත් ව සිටියා. මේ නිසා ඔහු හැදී වැඩුණේ සිය මුත්තණුවන් සෙවනේ යි. ඔහු කුඩා දරුවන්ට හිංසා කළ අයෙකු වීම නිසා කුඩා විලියම්ට නිතරම ඔහුගෙන් පීඩා විඳින්නට සිදුවුණා.

විලියමට හැවිරිදිව සිටිය දී සිය නිවසෙන් පලා යනවා. කෙටි කලෙකින්ම සුළු සොරකමක් හේතුවෙන් පොලිස් ග්‍රහණයට නතුවන ඔහු පුනරුත්ථාපන කඳවුරකට යැවෙනවා. එහිදී ඔහුට වැඩිහිටි රැඳිවියන්ගෙන් ලිංගික අඩන්තේට්ටම් සිදුවෙනවා.

1965 වසරේදී විලියම් බොනින් ඇමෙරිකානු ගුවන් හමුදාවට අනුයුක්ත වෙනවා. වියට්නාම් යුධ සමයේ හෙලිකොප්ටර් තුවක්කුකරුවෙකු ලෙස ක්‍රියා කළ ඔහු එහිදී තරුණයින් දෙදෙනෙකුට ලිංගික අඩන්තේට්ටම් සිදු කරන්නට ගොස් දඬුවම් ද විඳිනවා. වියට්නාම් යුද්ධය අවසානයේ නැවත ඇමෙරිකාවට පැමිණෙන බොනින් විවාහ වුව ද, කෙටි කලෙකින් ඉන් දික්කසාද වී කැලිෆෝනියාවේ පදිංචියට යනවා.

විසි දෙවැනි වියේ දී තරුණයින් පස් දෙනෙකුට ලිංගික හිංසන සිදු කිරීම නිසා සිරගත වන ඔහු වසර කිහිපයක් සිරගතව සිට නිදහස් වුණා. කෙසේ නමුත් සිරෙන් නිදහස් වූ වනම ඔහු සිය ක්‍රියාදාමය වඩා ප්‍රබල ලෙස නැවතත් ආරම්භ කළා. මැක්වියර්ගේ සාක්ෂ්‍යය අනුව 1975 වසරේ දී බොනින් නැවත සිරගත වන්නේ මේ අතරතුරයි. මෙවර අඩන්තේට්ටම් කිරීමේහි ලා ඔහු උපයෝගී කොටගෙන තිබූ ක්‍රමවේදයන්ගේ ප්‍රබල බවත්, මීට පෙර, අඩන්තේට්ටම් චෝදනා යටතේම සිරගතව සිටි අයෙකු වීම නිසාත් ඔහු පිළිබඳව පොලිස් පොත්වල සවිස්තරාත්මකව ලියැවුණා.

1975 වසරේ දී නැවත සිරගතව 1979 වසරේදී නිදහස ලබා ඉවතට පැමිණි පසුවත් බොනින්ට සිය පැරණි ක්‍රියාවේම නිරත නොවී සිටිය නොහැකි වුණා. ඒත් මෙවර ඔහු සිය ක්‍රියාවලියට අමතර පියවරක් එක් කොට තිබුණා. ඒ සාක්ෂ්‍ය ඉතිරි නොකර මකා දැමීම යි.

1979 වසරේ දී නිදහස් වූ පසු තමන් නැවත කිසිම විටෙක පොලිස් ග්‍රහණයට ලක් වන්නේ නැතැ යි බොනින් අදිටන් කරගත්තා. මේ අනුව තමන් විසින් ග්‍රහණයට ගන්නා තරුණයින් ඝාතනය කරන්නට ඔහු තීරණය කළා. මේ කාලයේ දී බොනින් හා වර්නන් බට්ස්, ග්‍රෙගරි මයිලි, ජේම්ස් මුන් රෝ, විලියම් පග් යන සිවු දෙනා එක් වුණේ ඔහුගේ මෙම ක්‍රියාදාමයන්ට 'සහය' දෙන්නට යි. මෙමගින් විවිධාකාරයේ 'වාසි' ඔවුනට සැලසුණා.

මොවුන් හට ගොදුරු වූ පළමුවැන්නා වූයේ මාකස් ග්‍රැබ්ස් නම් දා හත් හැවිරිදි ජර්මානු සිසුවෙකුයි. 1979 වසරේ අගෝස්තු මස 5 වනදා, මහාමාර්ගයක් අසල ගමනක් යාම සඳහා රැඳී සිටිය දී අතුරුදන් වූ ඔහුගේ නිරුවත් මළසිරුර ඉන් කිහිප දිනකට පසු මලිබු හි පතලක තිබී හමුවනවා. ඔහුගේ ගෙල වටා නයිලෝන් රැහැනක් තිබූ අතර, 80 වතාවකට වඩා පිහියෙන් ඇණ තිබුණා.

එම වසරේම අගෝස්තු මස 27 වන දා ඩොනල්ඩ් හේඩන් ගේ, විකෘති කොට තිබූ නිරුවත් දේහය කුණු බක්කියක තිබී හමුවෙනවා. 15 හැවිරිදි ඔහු හොලිවුඩ්හි පදිංචිකරුවෙකු වුණා. ඔහුගේ ගෙල කිහිප විටක් තියුණු ආයුධයකින් කපා තිබූ අතර, ලිංගික අඩන්තේට්ටම් සිදුකොට, අවසානයේ ගෙල සිරකර ඝාතනය කර තිබුණා. සැප්තැම්බර් මස 9 වන දා අතුරුදන් වූ ඩේවිඩ් මුරිලෝ හටත් අත්ව තිබුණේ එම ඉරණමම යි.

උක්ත ඝාතන සිදුවී ගත වූ මාස කිහිපයක කාලය තුළ දී තවත් තරුණ මළසිරුරු කිහිපයක්ම කැලිෆෝනියාවෙන් හමුවුණා. මින් කිහිපයක්ම වසර 15ට අඩු කුඩා දරුවන්ගේ වූ අතර, ඉන් සමහරක ගෙල සිර කොට තිබුණේ යකඩයක් තබා තද කිරීමෙනුයි. එම යකඩයේ දවටන ලද, ඒ ඒ තරුණයින්ගේ කමිසවලින් මන්දක් සාදා, යකඩය ආධාරයෙන් ඇඹරීමෙන් ගෙල සිරකොට තිබුණා. පොලිසියට බොනින් පිළිබඳව සැක සිතෙන්නට වූයේ මේ ක්‍රමය නිසා යි. මීට පෙර 1975 වසරේදී මැක්විකර් දුන් සාක්ෂ්‍යයේදීත්, ඔහු මේ ආකාරයේ ක්‍රියාවක් කිරීමට තැත් කිරීම පිළිබඳව සඳහන්ව තිබීම ඊට හේතු වුණා. ඔවුන්ගේ සැකය නිවැරදි බැව් තහවුරු වූයේ බොනොන්ගේ අත් උදව් කරුවෙක් වන විලියම් පග් පොලිසිය විසින් අල්ලා ගැනීමත් සමගයි. ඔහු, තමන් සම්මාදම් වුණු ඝාතන සියල්ලම වැමෑරූ අතර, පොලිසිය බොනින් අල්ලා ගැනීම සඳහා දැල එලන්නට පටන්ගත්තා.

1980 වසරේ ජුනි 11 වන දා විලියම් බොනින් සිය රථයේ නැගී, නවාතැනින් පිටත් වූයේ තවත් ගොදුරක් ඩැහැගැනීමේ අටියෙනුයි. කෙසේ නමුත් ඒ වන විටත් පොලිසිය ඔහු පසුපස බැව් ඔහු දැන සිටියේ නැහැ. මහමඟ, යම් වාහනයක් බලාපොරොත්තුවෙන් සිටි 15 හැවිරිදි දරුවෙකු අසලට කිට්ටු වන ඔහු එම දරුවා සිය රථයට නංවාගන්නවා. අනතුරුව මඳ දුරක් ගමන් කොට එක් වරම වන ලැහැබකට වාහනය හරවන ඔහු එහිදී එම දරුවාට අඩන්තේට්ටම් කිරීමට උත්සාහ කරනවා. මේ අවස්ථාවේ ඔහු ගැන සෝදිසියෙන් සිටි පොලිසිය එහි කඩාවදින අතර, ඔහු අතටම අල්ලගන්නවා. මේ වන විටත් එම රථය තුල නයිලෝන් රැහැනක් හා පිහි කිහිපයක් තිබුණා.

1981 වසරේ නොවැම්බර් මස 4 වන දා අධිකරණයෙන් ඔහුට මරණ දඬුවම නියම වෙනවා. කෙසේ නමුත් මෙය ක්‍රියාත්මක කිරීම විවිධ හේතු නිසා කල් යනවා. අවසායේ 1996 වසරේ පෙබරවාරි මස 23 වන දා එය ක්‍රියාත්මක කෙරෙන්නේ විෂ සහිත එන්නතක් ශරීරගත කිරීම මඟිනුයි. මෙය මේ ආකාරයෙන් කැලිෆෝනියාව තුල මරණ දඬුවම ක්‍රියාත්මක කළ ප්‍රථම වතාව වෙනවා. කෙසේ නමුත් මරණයට පෙර අවසන් දින කිහිපය බොනින් ඉතා 'හොඳින්' ගත කළ බැව් කියැවෙනවා. ඔහු සිය අවසන් භෝජනයත් ඉතා ඉහළින් ඉල්ලා තිබුණා.

බොනින්ගේ සහචරයන් සිව්දෙනාටත් සිර දඬුවම් නියම උණා. ඉන් වර්නන් බට්ස් සිර මැදිරිය තුළ එල්ලී සියදිවි හානි කරගත් අතර, මයිලි රැඳිවියෙකුගේ ප්‍රහාරයක් නිසා ඝාතනය වුණා. ජේම්ස් මුන්රෝ වසර 15කට සිරගත කෙරුණු අතර, රජයේ සාක්ෂ්‍යකරුවෙකු වීම නිසා විලියම් පග්ට හිමිවූයේ වසර 6ක සිරදඬුවමක් පමණ යි.

'ෆුගු' ජපානයේ බොහෝ දෙනා ප්‍රිය කරන ආහාරයක්. කෙසේ නමුත් මේවා පිළියෙල කිරීමේ දී සිදුවන සුළු වරදකින් පවා ඒවා ආහාරයට ගන්නන්ට මරණය පවා උරුමවන්නට පුළුවන්!

1930 දශකය වන විටත් ලොව බොහෝ අන්තර්-මහාද්වීපික ගමන් සිදුවූයේ මුහුදු මාර්ගය ඔස්සේ යි. කෙසේ නමුත් මේ වන විට, ඊට වඩා කාර්යක්ෂම ක්‍රමයක් ලෙස 'පියාඹන නැව්' හෙවත් හයිඩ්‍රජන් වායුව පිරවූ විශාල බැලූන සහිත ගගන යාත්‍රා කරළියට පැමිණ තිබුණා. ජර්මනිය මෙහි මූලිකත්වය ගෙන ක්‍රියා කළ අතර, ඒවා අත්ලාන්තික් සයුර හරහා මිනිසුන් රැගෙන යන්නට ඉතා සුදුසු බවට එකල විද්‍යාඥයින් කිහිපදෙනෙක්ම නිරිදේශ කර තිබුණා. තත්ත්වය එසේ තිබිය දී, මෙහි සුලු දෝෂයකින් මහත් වූ ව්‍යසනයක් සිදුවිය හැකි බවටත් සමහර විද්‍යාඥයින් අනතුරු අඟවා තිබුණා.

උක්ත වර්ගයේ යානා වර්තමානයේ භාවිතා වන ගුවන්යානාවලට වඩා බොහෝ සෙයින් විශාල වුණා. 1936 වසරේ මාර්තු මාසයේ කරළියට ආ 'හින්ඩන්බර්ග් යානය' උක්ත ආකාරයේ යානා කුලකයේ විශාලතම මෙන්ම ජනප්‍රියතම සාමාජිකයෙක් වුණා. මෙම යානයේ ඇති බැලූනයේ ඝණ අඩි ම්ලියන 7ක හයිඩ්‍රිජන් අන්තර්ගත වුණා. මෙහි දිග අඩි 804ක්. මෙය හැසිරවීමත් එතරම් පහසු වුණේ නැහැ. කෙසේ නමුත් අත්හදා බැලීම් හා මූලික ගුවන් සවාරි කරදරයකින් තොරව සාර්ථකව සිදුවීම නිසා එහි ගැබ් වී තිබූ අවදානම බොහෝ දෙනාට අමතක වුණා. සියල්ල සතුටුදායකව තිබූ පසුබිමක, ඇමෙරිකාවේ නිව් ජර්සි බලා යන්නට 1937 වසරේ මැයි මස 3 වනදා මේ යානය ඉරණම් ගමනක් පිටත් වෙනවා. ඉතා සාර්ථක ලෙස අත්ලාන්තික් සාගරය තරණය කරන එය මැයි මස 6 වනදා, නිව්ජර්සි හි ගුවන් තොටට ගොඩබස්වන්නට සූදානම් වෙනවා. මීළඟ විනාඩි කිහිපයේ සිදුවන සිදුවීම ලොව ගුවන්යානා ඉතිහාසයට කළු පැල්ලමක් එක් කරනු ඇති බව හා වායු බැලූන මඟින් ක්‍රියාත්මක වෙන 'පියාඹන නැව්'වල අවසානය සනිටුහන් කරනු ඇති බැව් කිසිවෙකුත් සිතන්නට නැතුවැති.

හින්ඩන්බර්ග් සැලකෙන්නේ ලොව එදාමෙදා තුරා නිපදවන ලද විශාලතම ගගන යාත්‍රාව ලෙස යි. වටකුරු, ටෝපිඩෝවක හැඩ ගත් මෙහි දිග අඩි 804ක් හෙවත් මීටර 245ක්. එමෙන්ම මෙහි විෂ්කම්හය මීටර 41.2ක් හෙවත්, අඩි 135ක් වනවා. මේ අගයන්ට අනුව එය වර්තමාන බෝයිං 747කට වඩා තුන් ගුණයක් පමණ විශාල වුණා. වේගයෙන් ගමන් කළ හැකි මෙහි උපරිම වේගය දැක්වුණේ පැයට සතපුම් 153ක් ලෙස යි.

ඉතා සුඛෝපභෝගී ලෙස හින්ඩන්බර්ග් හි අන්තර්ගතය නිමවා තිබුණා. මෙහි, වායු සමීකරණය කරන ලද කුටි රාශියක් තිබූ අතර, එහි ඇඳන් 72ක් තිබුණා. සුඛෝපභෝගී කෑම කාමයරයක්, විසිත්ත කාමර, මත්පැන් හල්, දුම්පානය කිරීමේ කාමර වැනි දේ ද එහි තිබුණා. එමෙන්ම මෙහි සිට අවට සිරිය නැරඹිය හැකි අන්දමින් ආසන නිමවා තිබුණා. මෙහි ඇඳන්, පුටු වැනි දේ බරින් අඩු ඇලුමිනියම්වලින් නිපදවා තිබූ අතර, දුම්පානය කරන කාමරය ඉතාමත් ආරක්ෂිත ලෙස නිපදවා තිබුණා. මෙය නම් කර තිබුණේ කෘතහස්ථ ජර්මානු ජනපති වරයෙකු වූ පෝල් වොන් හින්ඩන්බර්ග් හට උපහාරයක් වන ලෙස යි.

1936 වසරේ මාර්තු මස සිය ප්‍රථම චාරිකාව ගිය හින්ඩන්බර්ග් යානය, ඉන් අනතුරුව දීර්ඝ චාරිකා 60කට වඩා නිරුපද්‍රිතව සිදුකළා. එහි දී කිහිප විටක්ම එය අත්ලාන්තික් සාගරය තරණය කළා.

1937 වසරේ මැයි මස 3 වනදා ජර්මනියේ ෆ්‍රෑන්ක්ෆ්‍රට් නුවරින් හින්ඩන්බර්ඩ් යානය ඇමෙරිකාව බලා පිටත් වුණා. ගමන පුරාවටම කිසිදු අපහසුවක් සිදුනොවුණු මුත් සුළං හැමීම එතරම් වේගයෙන් සිදුනොවීම නිසා එය ඇමෙරිකාවේ නිව් ජර්සියට ළඟා වන විට, නියමිත වේලාවට වඩා පැය 12ක් ප්‍රමාද වී තිබුණා. කෙසේ නමුත්, එය නිව් ජර්සියට ළඟා වූ මැයි මස 6 වනදා එහි කාලගුණය නම් එතරම් යහපත් මට්ටමක පැවතියේ නැහැ. දිගින් දිගටම වර්ෂාව පැවතීම නිසා එම තත්ත්වය යහපත් වන තුරු යානය ගොඩබැස්වීමට තැත් නොකර ඔබමොබ ගමන් කරමින් සිටින්නට එහි කාර්යමණ්ඩලය තීරණය කරනවා.

වේලාව රාත්‍රී 7 වන විටත් කාලගුණ තත්ත්වය යහපත් නොවූයෙන්, යම් අවදානමක් ගෙන යානය ගොඩබස්වන්නට තීරණය කෙරුණේ, කාලගුණය තවත් අයහපත් වුවහොත් ගුවනේ රැඳී සිටීම ඊටත් වඩා අවදානම් වූ නිසා යි. මේ අනුව යානය බිම් මට්ටමේ සිට අඩි 180ක් දක්වා පහත් කරනු ලබනවා.

යානය පහත් කරද්දිම එහි යම් ගැස්මක් ඇති වන අතර, කෙටි වේලාවකින් එහි හයිස්ඩ්‍රජන් බැලුනයෙන් ගිනිදැල් මතුවන්නට පටන්ගන්නවා. අනතුරුව පාලනයෙන් ගිලිහෙන එය, නාසය උඩට සිටින පරිදි බිමට කඩා වටෙන්නේ ගිනිදැල්වලින් සම්පූර්ණයෙන් වෙළෙමින් තිබිය දී යි.

තත්පර 34ක කාලයක් තුළ දී යානය සම්පූර්ණයෙන් ගිනිගෙන දැවෙනවා. ගිනි නිවීමේ අංශ හැකි ඉක්මණින් අනතුර සිදු වූ ස්ථානයට පැමිණ ක්‍රියාත්මක වූවත්, අනතුරේ ක්ෂණික ස්වභාවය නිසා බොහෝ දෙනෙකුගේ ජීවිත බේරාගැනීමට නොහැකි වෙනවා. යානයේ ඒ වන විට ගමන් කරමින් සිටි 97කගෙන් දිවි බේරාගැනීමට සමත්ව තිබුණේ 62ක පමණයි. ඒ අතරින් කිහිපදෙනෙක් ද බරපතල ලෙස තුවාල ලබා තිබුණා.

එකල මෙවැනි ගුවන් යානයක් ගොඩබැස්වීම සුවිශේෂී සිද්ධියක් වූ නිසා, මේ අනතුර සිදුවන මොහොතේ දී කැමරාකරුවන් කිහිපදෙනෙකුම එහි පැමිණ සිටියා. මේ නිසා මේ අනතුර කැමරා කාචවල රූගත වී තිබෙනවා.

හින්ඩන්බර්ග් අනතුරෙන් පසු වහාම ඒ ගැන පර්යේෂණ ඇරඹුණු අතර, ඒ පිළිබඳව විවිධ මතවාදයන් ඉදිරියට පැමිණියා. රසායන හා භෞතික විද්‍යාව පිළිබඳ දැනුමැති විද්වතුන් සැකයකින් තොරව පැවසුවේ මේ අනතුරට හේතුව යානයේ හයිඩ්‍රජන් ටැංකියේ කාන්දු වීමක් බව යි. හයිඩ්‍රජන් ඉවතට පැමිණ වාතයේ ඔක්සිජන් හා මිශ්‍ර වීමෙන් විශාල පිපුරුමක් සිදු වී තිබෙනවා.

විද්‍යාඥයින් එසේ ප්‍රකාශ කළ ද ඊට වෙනස් මත රාශියක් ද මේ අනතුරු පිළිබඳව කරළියට පැමිණියා. හිතාමතා සිදුකළ කඩාකප්පල්කාරී ක්‍රියාවක් හේතුවෙන් මේ අනතුර සිදුවූ බව අයෙක් පවසද්දී, හයිඩ්‍රජන් බැලූනය ආවරණය කර තිබූ රෙදි වර්ගය ඉතාමත් ගිනිගන්නා සුළු බැව් තවකෙක් පැවසුවා. තවද, එයට අකුණක් වැදුණු බැව් හා, වර්ෂාව මධ්‍යයේ එය ගොඩබැස්වීමට වේගයෙන් යානය එහෙ මෙහෙ හැරවූ නිසා, බැලූනයේ ඉරීමක් සිදු වූ බවත්, ඉදිරිපත් වූ තවත් ජනප්‍රිය මත දෙකක් වෙනවා.

හින්ඩන්බර්ග් යානයේ අනතුර සිදුවන විට ජර්මනිය පාලනය කරමින් සිටියේ ඇඩොල්ෆ් හිට්ලර් ප්‍රමුඛ නට්සි හමුදාව යි. ඔවුන්ට බලවත් සතුරන් සිටියා. මේ අනතුර එවැන්නෙකු විසින් සිතාමතා සිදුකරන ලද්දක් බවටත් ප්‍රකාශ වුණා. එමෙන්ම අනෙක් අතින්, නට්සි හමුදාවේ දෘඪ ප්‍රතිපත්ති නිසිලෙස සැපීරීමට යාමේ දී යානයට හානි සිදු වී තිබෙන්නට ඇති බවත් පසුකාලීනව ප්‍රකාශ කෙරුණා. විශේෂයෙන් නියමිත වේලාවට ගොඩබැස්වීම් සිදුකිරීම සඳහා යානය හා එහි නිලධාරීන් කිහිපවිටක්ම පීඩනයට ලක් කර තිබූ අතර, මෙලෙස සිදුවීම නිසා පෙර ගමන් වාරයන් හි දී අලුත්වැඩියා කටයුතු පරිපූර්ණ පරිදි සිදුවන්නට නැති බවටත් මතයක් ඉදිරිපත් වුණා. තවද, හයිඩ්‍රජන් වැනි ඉතා ක්‍රියාකාරී වායුවක් පුරවාගෙන මෙවැනි යානාවක් තැනූ පසු සුළු අතපසුවීමකින් විශාල පිපිරීමක් විය හැකි බවට විද්වතුන් කිහිපදෙනෙකු පෙන්වා දී තිබුණ මුත්, ඒවා ද ජර්මානු රජය පසෙකලා තිබුණා. උක්ත කාරණා එකක් හෝ කිහිපයක් එක්කාසු වී මේ අනතුරට පාර කැපුණු බැව් තාර්කිකව පෙනී ගියත් මේ කිසිවක් නිසියාකාරවම ඔප්පු වුණේ නැහැ.

හින්ඩන්බර්ග් අනතුරෙන් පසු හයිඩ්‍රජන් පිරවූ බැලූන යොදාගෙන ගුවන් ගමන් කිරීමේ අවදානම පිළිබඳ ලොවම කතා වුණා. මේ නිසා ඒ වර්ගයේ ගුවන් යානා භාවිතයෙන් ඉවත් කෙරුණා. මෙම අවදානමට අමතරව හිට්ලර් කෙරෙහි තිබූ ලෝක අප්‍රසාදයත්, 1940න් පසු ගුවන්යානා තාක්ෂණය වැඩි දියුණු වීමත් නිසා වායු බැලූන යොදාගෙන පියෑඹූ 'අහස් නැව්' කටුගෙට පමණක් සීමා වුණා.

(කවරයේ පින්තූරය- Popperfoto/Getty Images)

විසි වන සියවසෙහි ඇමෙරිකා එක්සත් ජනපදයෙහි සිදු වූ මනුෂ්‍ය ඝාතන අතුරින් කිටී ජෙනොවීස් ඝාතන සිද්ධිය ඉතා සුප්‍රසිද්ධ සිදුවීමක්. විශේෂයෙන් මේ සිද්ධියේ දී අසල්වාසීන්ගේ හැසිරීම ඉතා දැඩි ලෙස විවාදයට තුඩු දුන් කාරණාවක් වුණා.

1964 වසරේ ඇමෙරිකනු මාධ්‍ය මඟින් නිතර නිතර කතා කළ එක් පුවතක් තිබුණා. ඒ තරුණ කාන්තාවක්, නිව්යෝක් නුවර පිහිටි සිය නිවස ඉදිරිපිට දී පිහියකින් ඇණ කුරිරු ලෙස ඝාතනය කළ පුවත යි.

1964 වසරේ මාර්තු මස 13 වන දා මෙලෙස ඝාතනය වී තිබුණේ 28 හැවිරිදි කිටී ජෙනොවීස් නම් කාන්තාවක්. ඉතා ප්‍රසන්න පෙනුමක් තිබූ ඇය බොහෝ දෙනා සමග හොඳින් කුළුපගව කතා කළා. එමෙන්ම ඇය තමන්ගේ ආරක්ෂාව තමන්ම සලසාගත හැකි පන්නයේ වගකීම් සහගත හා පරීක්ෂාකාරී අයෙක් වුණා. කෙසේ නමුත් අළුයම 3.15ට පමණ ඇය සොයා ආ මරුවාට ඒ කිසිවක් අදාල වී තිබුණේ නැහැ.

කිටී ජෙනොවීස් තවත් එක් මිතුරියක සමග හවුලේ ජීවත් වූ නිවස්නය පිහිටා තිබුණේ නිව්යෝක් නුවර තදාසන්න ජනාකීර්ණ පෙදෙසක යි. ඇය එහි වසර ගණනාවක් ජීවත් වූ අතර, අසල්වැසියන් සමග හොඳ සම්බන්ධතාවක් ද පැවැත්වූවා. තත්ත්වය එසේ තිබිය දීත් ඇය බේරාගන්නට ඔවුන් කිසිවෙකුත් ඉදිරිපත් නොවූයේ ඇගේ මොරගෑම් ඔවුන් බොහෝ දෙනාට ඇසුණු වටපිටාවක යි.

බොහෝ පුවත්පත් සිද්ධිය වාර්තා කර තිබුණේ මෙසේ යි. ඝාතනය සිදු වූ දිනයේ අළුයම 2.30ට පමණ ජෙනොවීස් තමන් සේවය කළ තැබෑරුමෙන් නික්මෙන්නේ නිවස බලා යන්නට යි. නිව්යෝක්හි කිව් ගාඩ්න්ස්හි පිහිටි ඇගේ නිවසට, ඇය සේවය කළ ස්ථානයේ සිට තිබුණේ සැතපුම් කිහිපයක දුරක් පමණ යි. ඇය නිතරම මේ ගමන සඳහා භාවිතා කළේ සිය කාරය යි.

ජෙනොවීස් සිය කාරය පණගන්වා ගමන් කරවීම ආරම්භ කරනවාත් සමග අසල වාහන නැවතුමකින් ඉවතට බට තවත් කාරයක් ඇය ලුහුබඳින්නට පටන් ගන්නවා. එය ඇගේ නිවස අසලටම ඇගේ පසුපසම පැමිණෙනවා. අළුයම 3.15 වන විට සිය නිවස ආසන්න වාහන නැවතුමේ සිය කාරය නවත්වන ජෙනොවීස්, ඉන් ඉවතට පැමිණ නිවෙස වෙත ඇති සුළු දුර පියමනින්නට ගන්නවා.

ඇය ලුහුබැඳ ආ කාරයේ සිටියේ විවාහක තිදරු පියෙකු වූ වින්ස්ටන් මෝස්ලි නම් අය යි. ඔහු මීට පෙර කිසිදු අපරාධයක් සිදුකළ අයෙකු වූයේ නැහැ. ජෙනොවීස් කාරයෙන් ඉවතට බසිනවාත් සමග සිය කාරය ද පසෙක නවත්වන ඔහු පිහියක් ද රැගෙන ඉන් බැසගන්නවා. අනතුරුව ඇගේ පසුපසින් කෙමෙන් කෙමෙන් ඔහු ඇයට ළඟා වන අතර පිහිය ඔසවා දෙවරක් වැරෙන් ඉන් ඇයට අනිනවා. එක් වරම අනපේක්ෂිත ලෙස පිටුපසින් එල්ල වූ පිහි පහරේ වේදනාවත් දරාගෙනම ඇය කෑගසමින් ඇදවැටෙනවා. මෙය අසල්වාසී නිවාසවල කිහිප දෙනෙකුටම හොඳින් ඇසෙනමුත්, එය උදව් ඉල්ලා කළ කෑගැසීමක් ලෙස හඳුනාගන්නේ රොබට් මෝසර් නම් අයෙකු පමණ යි. නිවසෙන් ඉවතට පැමිණෙන ඔහු සිද්ධිය දකිනමුත්, මෝස්ලි හට 'ඔය කාන්තාව හැර යන' ලෙස ඉල්ලා සිටීම හැර ඊට වැඩි යමක් සිදු කළේ නැහැ. අනතුරුව ඔහු ද හැරී යනවා.

පිහි ඇනුමෙන් අනතුරුව මෝස්ලි සිය කාරයේ නැගී පලායනවා. මෙය ද අසල්වාසීන් කිහිපදෙනක්ම දකිනවා. නමුත් කිසිවෙක් සිය නිවස්නවලින් ඉවතට පැමිණෙන්නේ වත් නැහැ. ජෙනොවීස් ඉතා අපහසුවෙන් බිම දිගේ ඇදෙමින් සිය නිවස්නෙහි ගේට්ටුව අසලටම යනවා.

මිනිත්තු කිහිපයකට පසු මෝස්ලි නැවතත් සිය කාරයෙන් ජෙනෝවීස් සොයා පැමිණෙනවා. ඇය අඩ සිහියෙන් පාර අයිනේ වැටී සිටිනු දකින ඔහු නැවත කාරයෙන් බැස ඇයට කිහිප විටක් පිහි ඇනුම් සිදුකර, ලිංගික අඩන්තේට්ටම් ද සිදු කර පලා යන්නේ ඇය සතු වූ මුදල් හා කණකර ආභරණ ද පැහැරගෙන යි.

ජෙනොවීස්ගේ තත්ත්වය ගැන පවසා ගිලන් රියකට නිර්නාමික ඇමතුමක් ලැබෙන්නේ අළුයම 4ට ආසන්න වේලාවක යි. එයට අදාල ස්ථානය කරා ළඟා වන විට පෙ.ව 4.15 පමණ වූ අතර, කඩිනමින් රෝහල කරා ගෙනගියත්, ඒ වන විට ඇය මියගොස් තිබුණා.

ජෙනොවීස්ට කළ පිහි ඇනුම ඇගේ අසල්වාසීන් කිහිප දෙනෙකුම දැක තිබුණත්, ගිලන් රථවලට හා පොලිසියට ඇමතුම් ලැබෙන්නට අළුයම 4ට පමණ වීම කුකුසක් දනවන්නක් වුණා. පසුකාලීන පුවත්පත් වාර්තාවලට අනුව අසල්වාසීන්ගෙන් සිදු කරන ලද ප්‍රශ්නකිරීම් හමුවේ ඔවුන් සමහරෙක් පවසා තිබුණේ තමුන් පිහි ඇනුම සිදුවන මොහොතේම පොලිසිය සම්බන්ධ කර ගැනීමට උත්සාහ කළත්, පොලිස් ස්ථානය විසින් සිය ඇමතුම්වලට ප්‍රමුඛතාව දැක්වූයේ නැති බව යි. තවත් සමහරෙක් පවසා සිටියේ අනෙක් අසල්වාසීන් පොලිසියට ඇමතුම් ලබාදෙනු ඇතැ යි සිතා තමන් එසේ නොකළ බව යි.

අසල්වාසීන්ගේ උකටලී හා පුදුම සහගත හැසිරීම නිසා ඝාතකයා පිළිබඳ තොරතුරු සොයාගන්නට ද අපහසු වුණා. කෙසේ නමුත් පොලිසියේ වාසනවට ඉන් දින හයකට පසු, සොරකමක් කිරීමට යාමේ දී මෝස්ලි පොලිස් ග්‍රහණයට නතුවන අතර, එහිදී ඔහු ජෙනොවීස් ඝාතනය පිළිබඳවත් වමාරනවා. ඇය ඝාතනය කළේ ඇයි ද යන්න විමසීමේ දී ඔහු පවසා සිටියේ තමන්ට කාන්තාවක් ඝාතනය කිරීමේ 'සාමාන්‍ය ආශාවක්' තිබුණු බව යි.

පසුකාලීනව මෝස්ලි හට ජීවිතාන්තය දක්වා සිරදඬුවම් හිමි වූ අතර. 2016 වසරේ දී බන්ධනාගාරය තුළ දීම ඔහු මියයනවා.

කිටී ජෙනොවීස් ඝාතනය සිදුවූ මාර්තු මස 13 වන දා එය පුවත්පත්වල නිතරම අසන්නට ලැබෙන 'සාමාන්‍ය' මිනිස් ඝාතනයක් ලෙස පල වී තිබුණත්, මෙහිදී අසල්වාසීන් හැසිරුණු අසාමාන්‍ය ආකාරය ග්‍රහණය කරගන්නට මුලින්ම සමත්වන්නේ ඊට සති දෙකකට පසුව නිව්යෝක් ටයිම්ස් පත්‍රය යි. 37 දෙනෙකු ජෙනොවීස් ඝාතන සිද්ධිය දැක දැකත් අදාල ක්‍රියාමාර්ග ගැනීම ඉතා 'සාහසික' ලෙස පැහැර හැර ඇති බවට ඔවුන් චෝදනා නගා තිබුණා. මේත් සමගින් මේ සිද්ධිය පිළිබඳ පුවත ලැව්ගින්නක් සේ ඇමෙරිකා එක්සත් ජනපදය පුරාවටම පැතිරී ගියා.

කිරී ජෙනොවීස් ඝාතන සිද්ධිය අධ්‍යයනය කළ සමහරක් දෙනා පවසන්නට වූයේ කලබලකාරී හා වෙහෙසකාරී ඇමෙරිකානු නගරබද ජන ජීවිතය මඟින් ජනයා ඉතා ආත්මාර්ථකාමී හා රාමුවකට කොටු වූ ජන කොට්ඨාසයක් බවට පත් කර ඇති බව යි. මෙය අවබෝධ කරගෙන ඉක්මණින්ම එහි වෙනස්කම් සිදු නොකරගතහොත් අනාගතයේ දී මෙය ඉතා දරුණු පිළිලයක් වනු ඇතැ යි වැඩි දුරටත් ඔවුන් පවසා සිටියා.

කිටී ජෙනොවීස් ඝාතන සිද්ධියේ දී අසල්වාසීන් හැසිරුණු ආකාරය පිළිබඳව අධ්‍යයනය කරන්නට මනෝවිද්‍යාඥයින් තීරණය කරන්නේ උක්ත ආකාරයේ වටපිටාවක යි. ඒ අනුව ජන සමාජයේ ස්වභාවයන් හා, මිනිස් ඝාතනයක් වැනි ඉක්මණින් ක්‍රියා කළයුතු අවස්ථාවන්හී දී 'කර ඇර සිටීම' අතර ඇති මනෝවිද්‍යාත්මක සම්බන්ධයන් පිළිබඳව පර්යේෂණ සිදුකෙරුණා. කිටී ජෙනොවීස් සිද්ධිය කරණ කොටගෙන සිදුකෙරුණු පර්යේෂණවලට අනුව විවිධ කල්පිතයන් ගොඩනැගුණු අතර, ඒවා යොදාගනිමින්, අසල්වාසීන්, සමීපතමයන් හෝ ආගන්තුකයන් ලෙස තමන් දකින සමහර සිද්ධීන්වලට ප්‍රතිචාර දැක්විය යුතු ආකාරය පිළිබඳව විවිධ සමාගම්, පාසල් වැනි ආයතනවල පුහුණු කිරීම් අද වන විටත් සිදුවෙනවා. මේ කරුණු නිසා ජෙනොවීස් ඝාතන සිද්ධිය කෙතරම් ප්‍රසිද්ධ වී ද යත් පොත්, රූපවාහිනී වැඩසටහන් වැනි දේ රාශියක් එය ගුරු කොට නිපදවුණා. ඇමෙරිකාවේ ක්‍රියාත්මක වන අංක 911 හදිසි ඇමතුම් සේවය ස්ථාපිත කිරීමටත් මේ සිද්ධිය විශාල හේතුවක් වුණා.

2016 වසරේ මෝස්ලි මියගිය පසු මේ සිද්ධිය පිළිබඳ නැවතත් කසුකුසුවක් ඇතිවුණා. එහිදී ලිපියක් ඉදිරිපත් කරමින් නිව්යෝක් ටයිම්ස් පුවත්පත පවසා සිටියේ, මීට වසර 52කට පෙර තම පත්‍රයේ පල වූ ලිපියේ කිටී ජෙනොවීස් ඝාතනයේ දී ඇගේ අසල්වාසීන් පිළිබඳව දක්වා ඇති කරුණු, ලියුම්කරු විසින් අතිශ්‍යොක්තියකින් දක්වා ඇති බව යි. ඝාතනය සැබවින්ම සියැසින් දැක ඇත්තේ 37කට වඩා ඉතා අඩු ප්‍රමාණයක් බවත් ඔවුන් වැඩිදුරටත් දක්වා තිබුණා. ඔවුන් ද එහි වැඩි කොටසක් දැක නැහැ. කෙසේ නමුත් එම ලිපිය, කිටී ජෙනොවීස් ඝාතන සිද්ධිය හෝ ඊට අදාලව සැකසුණු සිද්ධාන්ත කෙරෙහි වූ ජන ප්‍රසිද්ධිය බිඳකදු හෝ අඩු කරන්නට සමත් වූයේ නැහැ.

ලොව බොහෝ දෙනාට සිය විවාහ සහකරු හමුවන්නේ විවිධාකාරයට යි. සමහරෙක් වසර ගණනාවක් ප්‍රේමයෙන් වෙලී විවාහ වන විට තවත් සමහරෙක් යෝජිත විවාහවල බැඳෙනවා. සමහරෙක් සම වයස් අයෙකු සිය සහකරු ලෙස තෝරාගන්නා අතර තවත් සමහර යුවලවල වයස් පරතරය වසර ගණනාවක්. උස් මිටි කළු සුදු භේදත් මේ අතර වෙනවා.

ලොව බොහෝ දෙනාගේ විවාහ සහකරුවන් හා සැසඳීමේ දී උතුරු අයර්ලන්ත ජාතික කාන්තාවක් වන ඇමැන්ඩා ටීග් සිය විවාහ සහකරු ලෙස තෝරාගත් තැනැත්තා අති සුවිශේෂී යි. 'ජැක්' නම් ඔහු වසර 300ක් වයසැති 'අවතාරයක් 'වීම එයට හේතුව යි.

47 හැවිරිදි ඇමැන්ඩා ටීග් උතුරු අයර්ලන්තයේ ඩවුන්පැට්‍රික්හි පදිංචිකාරියක්. ඇය විනෝදාශ්වාදය සපයන්නියක් ලෙස කටයුතු කළ අතර නිතරම පාහේ ඉදිරිපත් කළේ, ලෝ පතල චිත්‍රපට මාලාවක් වන 'පයිරට්ස් ඔෆ් ද කැරිබියන්' හි එන 'ජැක් ස්පැරොව්' චරිතය යි. මේ හේතුව නිසාම ඇයට මුහුදු කොල්ලකරුවන් පිළිබඳ මහත් වූ බැඳීමක් ඇති වුණා.

යම් කිසි අයෙක් මුහුදු කොල්ලකරුවන්ට පෙම් බැඳීම හුදෙක් විනෝදාශ්වාදය සඳහා සිදුවන්නක් බැවින්, ඇගේ මේ ලැදියාව තුළ අසාමාන්‍ය හෝ සුවිශේෂී යමක් ගැබ්ව ඇතැ යි කිසිවෙකුට නිරීක්ෂණය වූයේ නැහැ. කෙසේ නමුත් මීට වසර කිහිපයකට පෙර ඇය ලොව හමුවේ කියා සිටියේ තමන් ඇත්තෙන්ම ජැක් නම් මියගිය මුහුදු කොල්ලකරුවෙකුගේ 'අවතාරය' සමග පෙමින් වෙලී ඇති බව යි. මෙය ප්‍රකාශ වීමත් සමගම සමහරෙක් එය 'විහිළුවක්යැ’ යි සැලකූ අතර තවත් සමහරෙක් ඇයට ඔල්මාදය වැලඳී ඇති බවට විශ්වාස කළා. කෙසේ නමුත් මේ අභියෝග කිසිවකින් නොසැලුණු ඇමැන්ඩා වසර ගණනාවක් තිස්සේ 'ඔහු' ආශ්‍රය කරන බව’ පමණක් නොව තමන් විනෝද චාරිකා යන බවත්, තෑගි හුවමාරු කරගන්නා බව හා ලිංගිකව පවා හැසිරෙන බවත් දිගින් දිගටම ලෝකයා හමුවේ පවසා සිටියා.

ඇමැන්ඩාට අනුව ඇයට සාමාන්‍ය ලෝකයේ 'ජීවත් වන' මිනිසුන් සියල්ල එපා වී තිබෙනවා. ඒ ඇය රැවටීම් කිහිපයකටම භාජනය වී තිබීම නිසා යි. මෙලෙස ඉච්ඡාභංගත්වයට පත් වී සිටින විට 2014 වසරේ දිනක හදිසියේම ඇගේ ඇඳ අසලින් 18 වන සියවසෙහි ජීවත් වූ ජැක් නම් මුහුදු කොල්ලකරුවෙකුගේ 'අවතාරයක්' මතු වී තිබෙනවා. අනතුරුව ඔවුන් කුමන හෝ ආකාරයකට සංනිවේදනය ද සිදුකර ඇති අතර ඇමැන්ඩා හා ජැක් ප්‍රේමයෙන් වෙලී තිබෙනවා.

මේ ආදර සම්බන්ධය ඇරඹී යම් කාලයක් ගත වූ පසු දෙදෙනාගේ විවාහ මංගල්‍යය සිදුකිරීම සඳහා විවාහ ලියාපදිංචි නිලධාරියෙකුත් සොයාගැනීමට ඇය සමත් වුණා. අනතුරුව ජාත්‍යන්තර මුහුදු සීමාවට බෝට්ටුවකින් ගොස් ඔවුන් විසින් 2016 වසරේ දී 'නීත්‍යානුකූල වශයෙන් විවාහ වුණා.

ජැක් පිළිබඳව විමසන අයවළුනට ජැක් පිළිබඳව වැඩිදුර තොරතු පවසන්නට ඇමැන්ඩා මැලි වූයේ නැහැ. එවැනි අවස්ථාවල ඇය පවසන්නේ ඔහු තමන්ගේ අත පතාගෙනම පැමිණි තැනැත්තා ලෙස යි. එමෙන්ම 'ආධ්‍යාත්මික බැඳිම්' කෙරෙහි බොහෝ දෙනාගෙ අවබෝධය පහළ මට්ටමක පවතින නිසා තවත් බොහෝ කරුණු හරි හැටි යමෙක්ට වටහා දීමට නොහැකි බවත් ඇය පවසනවා. විශේෂයෙන් කතාබහ කිරීම හා ලිංගික ක්‍රියා සිදු කිරීම කුමන ආකාරයට කරන්නේදැ යි යමෙක් ඇසූ විට ඇය පවසන්නට යෙදුනේ හුදු 'ආධ්‍යාත්මික' මාධ්‍යයක් භාවිතා කොට ඔවුන් එය සිදු කරගන්නා බව යි.

ඇමැන්ඩාට අනුව නිතරම පාහේ මේ භූතාත්මය ඇය රූපවාහිනිය නරඹන විට ඇය අසලට වී සිට තිබෙනවා. එමෙන්ම කාරය පදවන විටත් ඔහු ඇයට යාබදව සිට විවිධාකාරයේ 'සංවාද’ ගොඩනගා තිබෙනවා. මෙලෙස එකිනෙකා අවබෝධ කරගත් පසු විවාහ ජීවිතයකට ඇතුලත් වන්නට දෙදෙනාම තීරණය කොට තිබෙනවා.

තව ද, යමෙක් ඇය ජැක් ස්පැරෝට කැමති නිසා එවැන්නෙකු සිතේ මවාගෙන සිටින බවට සමච්චල් කරන විට ඇය පවසන්නේ මේ ජැක් ගේ ස්වරූපය ඊට වඩා වෙනස් බව යි. ඔහු ජැක් ස්පැරෝගේ චරිතය රඟපෑ ජොනී ඩෙප්ට වඩා අඳුරු වර්ණයෙන් යුක්ත බැව් වැඩි දුරටත් ඇය ප්‍රකාශ කර සිටිනවා. ලිංගික එක්වීමේ දී ඔහු ආධ්‍යාත්මිකව තමන්ට සුරතාන්තය පවා ළඟා කරන බැව් ඇය පවසා සිටියා.

ප්‍රංශය, සිංගප්පූරුව, හා චීනය වැනි රටවල දී යමෙකුට සිය අභිමතය පරිදි මියගිය අයෙකු හෝ පුද්ගල නාමයක් හා විවාහ විය හැකියි. කෙසේ නමුත්, මහා බ්‍රිතාන්‍යය තුළ මියගිය අයෙකු නීතියේ හැටියට විවාහ කරගත නොහැකියි. මේ නිසා ඇමැන්ඩා තමන්ගේ හා ජැක් ගේ විවාහ මංගල්‍යය ජාත්‍යන්තර මුහුදු සීමාවේ දී සිදු කිරීමට තීරණය කළා.

බෝට්ටුවක සිදු වූ විවාහ මංගල්‍යයේ දී ජැක් වෙනුවට මිනිස් හිස්කබල සහිත කොඩියක් යොදාගන්නා ලද අතර, මුද්ද පළඳවන ලද්දේ ඉටිපන්දමකට යි.

විවාහයෙන් පසු ඇමැන්ඩා නැවතත් උතුරු අයර්ලන්තය බලා පැමිණි අතර, ඉන් අනතුරුව ඇය ලිපි ලේඛණ වැනි දේ අත්සන් කරන සෑම විටක 'විවාහක' ලෙස අත්සන් කරන්නට වුණා. නමුත් එහි බලධාරීන් එයට කිසිදු විරෝධතාවක් දැක්වූයේ නැහැ.

වසරක් දෙකක් 'ජැක්' සමග පවුල් කෑමෙන් අමතර, පසුගියදා ඇමැන්ඩා ඔහු දික්කසාද කිරීමට තීරණය කර තිබුණා. ඔහු විවාහයෙන් පසු මඳින් මඳ ප්‍රචණ්ඩ වූ බවත්, දිනක තමා ඝාතනය කිරීමට පවා උත්සාහ කළ බවත් ඇය විසින් පවසා සිටියා. මේ අනුව අවසානයේ විවාහයෙන් වෙන් වූ ඇය දැන් 'නිදහසේ' කල් ගෙවනවා.

ඇමැන්ඩාගේ මේ අසාමාන්‍ය හැසිරීම් විලාසය පිළිබඳව අදහස් දක්වන විද්වතුන් බොහෝ දෙනා පවසන්නේ එක්කෝ ඇමැන්ඩා හට තදබල මානසික ආබාධ‍යක් ඇති බව යි. එසේ නැතිනම් පමණ ඉක්මවා සමාජ අවධානය දිනාගැනීමට උත්සාහ දරන අයෙකු බව යි. එහෙත් ඇය මානසික ආබාධයකින් පෙළෙන බැව් අද වන විටත් ඔප්පු කරගන්නට කිසිවෙකුත් සමත් වී නැහැ. කාරණා කෙසේ වූවත් ඇගේ මේ 'අවතාර' විවාහය නිසා ලොව පුරා ඇය පිළිබඳව කසුකුසුවක් ඇති වුණා.

ශ්‍රී ලාංකිකයින් බොහෝ දෙනෙකුට යමහල්, එසේත් නැතිනම් සාමාන්‍ය ව්‍යවහාරයේ හැඳින්වෙන 'ගිනි කඳු' ආගන්තුක යි. ඒ මෙරට තුළ ගිනි කඳු හෝ පැහැදිලිව හඳුනාගත හැකි යමහල් ද්වාර කිසිවක් පිහිටා නැති නිසා යි.

ලෝකයේ සමහර පෙදෙස්වල යමහල් ක්‍රියාකාරීත්වය ඉතා අධික යි. තවත් සමහර පෙදෙස්වල යමහල් තිබුණත් ඒවා පවතින්නේ අක්‍රීය තත්ත්වයේ යි. පාඨක ඔබේ දැනුම තර කරනු වස් වර්තමානය වන විට ලොව වඩාත් සක්‍රීය යමහල් 5ක් පිළිබඳ තොරතුරු ඔබ වෙත ගෙන එන්නට අපි අදහස් කළා.

ශීතල අයිස්ලන්තයේ පිහිටා ඇති මේ යමහලේ කල්දේරාව අයිස් වැස්මකින් වැසී තිබෙනවා. මෙහි උස මුහුදු මට්ටමේ සිට මීටර 1,666ක් වන අතර, අවසන් වරට විදාරණය වූයේ 2010 වසරේ දී යි. එහිදී නැගුණු දුම්වලාව උතුරු හා බටහිර යුරෝපය කරා ද පැතිරී ගිය අතර තදාසන්න රටවල් 20ක ගුවන් කටයුතුවලට ද කෙටිකාලීන බාධා පැමිණුනා.

ඉතාලියේ නේපල්ස් නුවරට කි.මී 9ක් පමණ දුරකින් පිහිටා ඇති විසූවියස් යමහල ද ලොව වඩාත් සක්‍රීය යමහලක්. මේ වටා විශාල ජනකායක් වෙසෙනවා. මේ හේතුව නිසාම මෙය ලොව වඩාත් ජීවිත විනාශයක් සිදු කළ යමහලක් ද වෙනවා. මෙය අවසාන වතාවට විදාරණය වී ඇත්තේ 1944 වසරේ දී වන අතර, වඩාත් සුප්‍රසිද්ධ විදාරණය සිදුවී ඇත්තේ ක්‍රි.ව 79 දී යි. එහිදී නැගුණු ලාවාවලින් හර්ක්‍යුලේනියම් හා පොම්පෙයි යන නගර සම්පූර්ණයෙන්ම විනාශ වුණා.

මෙරාපි යමහල පිහිටා ඇත්තේ මධ්‍යම ජාවා හා ඉන්දුනීසියාව අතර දේශසීමාවේ යි. මෙය ඉන්දුනීසියා භූමියේ පිහිටා ඇති වඩාත් සක්‍රීය යමහල වන අතර 1548 වසරේ පටන් නිතරම පාහේ විදාරණය වී තිබෙනවා. මෙම යමහල ආශ්‍රිතවත් ජනාවාස බොහොමයක් ව්‍යාප්ත වී තිබෙනවා.

මෙය කොංගෝවේ විරුංගා ජාතික උද්‍යානයේ පිහිටා ඇති සක්‍රිය යමහලක්. මෙහි යමහල් ද්වාරය කිලෝමීටර 2ක පමණ විෂ්කම්භයකින් යුක්ත වන අතර, එය නිතරම පාහේ ලාවාවලින් පිරී පවතිනවා. මෙය උපරිම ධාරිතාවයෙන් යුක්ත වූ විට වර්තමානයේ ලොව පවතින් වැඩිම ධාරිතාවය සහිත ලාවා විල ලෙස සැලකෙනවා. මෙය අප්‍රිකාව තුළ සිදු වූ වඩාත් විනාශකාරී මෙන්ම කතාබහට ලක් වූ යමහල් විදාරණ රැසකටම වගකිව යුතු වෙනවා.

මෙය හවායි දූපත්වල දැකගත හැකි යමහල් 5න් එකක් වන අතර, පරිමාව හා වර්ගඵලය සැලකීමේ දී ලොව විශාලතම යමහල වෙනවා. 'මෞනා ලෝආ' යන හවායි වදනෙහි අරුත වන්නේ 'දිගු කන්ද' යන්න යි. මේ යමහලෙන් නිකුත් වන ලාවාවල ඝණත්වය සාපේක්ෂව අඩු අතර, විදාරණයන් ද එතරම් විනාශකාරී වන්නේ නැහැ. නිතරම පාහේ විදාරණය වන මෙයින් නිකුත් වන ලාවා එහි ආනතිය අඩු බෑවුම් ඔස්සේ ගලා විත් සාගරය හා මුසු වෙනවා.

කවරයේ පින්තූරය- Getty Images

ලොව වඩාත්ම සාර්ථක ගත්කතුවරියන් අතර බ්‍රිතාන්‍ය ජාතික අගතා ක්‍රිස්ටිට හිමිවන්නේ ප්‍රමුඛ ස්ථානයක්. එක් අතෙකින් ශ්‍රීමත් ආතර් කොනන් ඩොයිල් ෂර්ලොක් හෝම්ස් චරිතය යොදාගෙන අභිරහස් කතාන්දර රුචි පාඨකයා රස ගුලාවක ගිල්වද්දී, ඒ හා උරෙනුර ගැටිය හැකි මට්ටමට රස ජනනය කරමින් ප්‍රේක්ෂක සිත් සතන් සනසන්නට අගතා ක්‍රිස්ටි සමත් වුණා.

අගතා ක්‍රිස්ටි උපත ලැබුවේ 1890 වසරේ සැප්තැම්බර් මස 15 වනදා නිරිතදිග එංගලන්තයේ ඩෙවෝන් ප්‍රාන්තයේ ටොර්ක්වේහී දී යි. ඇගේ උපන් නාමය කියැවුණේ අගතා මේරි ක්ලැරිසා මිලර් ලෙස යි. ඇය පවුලේ බඩපිස්සිය වුණා.

කුඩා අගතා මූලික අධ්‍යාපනය ලබාගන්නට පාසලකට ගියේ නැහැ. ඒ වෙනුවට ඇයට අධ්‍යාපනය ලබාදෙන ලද්දේ ඇගේ මව යි. ඇය සිය කණිටු දියණියට හොඳින් ලිවීම හා කියැවීම කියා දුන්නා. කුඩා කල සිටම ලිවීම සඳහා ප්‍රතිභාවක් පෙන්වූ අගතා විවිධ චරිත මවමින් කුඩා කතා ලිවීමට ආශා කළා. ඇය ලියූ දේ බොහෝ අය ඉතා ආශාවෙන් කියැවූවා. සංගීතයටත් දක්ෂතාවයක් දැක්වූ ඇය 16 වැනි වියේ දී ප්‍රංශයේ පැරිස් නුවර බලා ගියේ ගායනය හා පියානෝ වාදනය ඉගෙනීමට යි.

1914 වසරේ අගතා කර්නල් ආචිබෝල්ඩ් ක්‍රිස්ටි හා විවාහ වෙනවා. ඔහු රාජකීය ගුවන් හමුදාවේ පියාසර නිලධාරියෙකු වූ අතර, ඇය ද පළමුවන යුධ සමයේ දී හෙද වෘත්තියට යොමු වෙනවා. මේ හේතූන් නිසා 1920 වසරේ ඇයට 30 විය එළැඹෙන තුරුම අගතා ක්‍රිස්ටිට සිය ලේඛණ හැකියාවෙන් සැලකිය යුතු මට්ටමේ ප්‍රයෝජනයක් ගන්නට ලැබෙන්නේ නැහැ.

අගතා ක්‍රිස්ටි සිය ප්‍රථම ග්‍රන්ථය එලිදැක්වූයේ 1920 වසරේ දී යි. The Mysterious Affair at Styles නම් වූ එය ධනවත් ආර්යාවක ඝාතනය කිරීමක් පිළිබඳ ලියැවුණු අභිරහස් කථාංගයක් වූ අතර, පාඨකයා අතර සෑහෙන තරමකින් ජනප්‍රිය වුණා. ඇය මේ කථාංගයෙන් පසුකාලීනව ඉතා ජනප්‍රිය චරිතයක් බවට පත්වූ බෙල්ජියම් ජාතික රහස් පරීක්ෂකයෙකු වූ හර්ක්‍යුල් පොයිරෝ කරලියට ගෙනෙනවා.

අගතා ක්‍රිස්ටි හට සිය දෙවන ග්‍රන්ථය පල කරන්නට තවත් වසර කිහිපයක් ගත වුණා. 1926 වසරේ ඇය විසින් The Murder of Roger Ackroyd නම් ග්‍රන්ථය එලිදැක්වූ අතර එය එය අතිශය ජනාදරයට පත් වුණා. උක්ත ග්‍රන්ථ දෙකෙන් අනතුරුව අගතා ක්‍රිස්ටි නාමය එංගලන්ත පාඨකයින් අතර නිතර කියැවෙන නමක් බවට පත් වුණා.

එක් අතෙකින් සාහිත්‍ය ලෝකයේ හිණිපෙත්තටම ළඟා වෙද්දේ අනෙක් අතින් දැඩි සිත් තැවුල් ලබා දෙන්නට තරම් ඇගේ දෛවය අකාරුණික වුණා. 1926 වසරේ දීම ඇගේ මව මියගිය අතර කෙටි කාලයක් ගත වන විට තමන්ට වෙනත් කාන්තාවක හා සම්බන්ධයක් තිබෙන බවට ඇගේ සැමියා ප්‍රකාශ කරනවා. මේ හේතු නිසා මානසික වියවුලට පත් ඇය එක් වරම අතුරුදන් වෙනවා. දින කිහියපයකට පසු ඇය හමුවන්නේ හැරොගේට්හි හෝටලයක ලැගුම් ගෙන සිටිය දී යි.

කෙසේ නමුත් අඹු සැමි වියවුල් එතැනින් නිම නොවූ අතර අවසානයේ 1928 වසරේ දී ආචිබෝල්ඩ් ඇගෙන් දික්කසාද වෙනවා. මේත් සමග ඇගේ මානසික සෞඛ්‍යයත් යහපත් අතට හැරෙන අතර නැවත ලේඛණ කලාව අරඹනවා. කෙමෙන් කෙමෙන් සම්පූර්ණයෙන් යථා තත්ත්වයට පත් වූ ක්‍රිස්ටි 1930 වසරේ දී ඉතිහාසය පිළිබඳ මහාචාර්යවරයෙකු වූ මැක්ස් මැලොවන් හා විවාහ වෙනවා. ඔහුත් සමග පර්යේෂණ කටයුතු රාශියකට සහභාගී වීමේ වාසනාව ඇයට හිමිවන අතර, මේවා ඇසුරු කරගෙනත් ඇය පසුකාලීනව නිර්මාණ බිහිකළා. 1946 වසරේ ඇය විසින් මෙම අත්දැකීම් අලළා Come, Tell Me How You Live නම් ග්‍රන්ථයක් රචනා කළා. අගතා ක්‍රිස්ටිගේ ඉතා ජනප්‍රිය ග්‍රන්ථයක් වන Murder at the Vicarage නම් ග්‍රන්ථය එළීදක්වන්නට දෙවන වර විවාහ වී මාස කිහිපයක් ඇතුළත ඇය ක්‍රියා කරනවා.

හර්ක්‍යුල් පොයිරෝ හා ජේන් මාප්ල් යන රහස් පරීක්ෂක චරිත දෙක අගතා ක්‍රිස්ටි විසින් නිර්මිත වඩාත් ජනප්‍රියම චරිත දෙක යි. මේ චරිත දෙක ඇගේ නවකතා හා කෙටිකතා දුසිමකට වඩා වැඩි ප්‍රමාණයක පෙනී සිටිනවා. මෙයිනුත් වැඩිම ප්‍රමාණයක දක්නට ලැබෙන්නේ පොයිරෝ චරිතය යි. ඔහු The Mystery of the Blue Train (1928) සහ Death in the Clouds (1935) වැනි කතාවල දී පාඨකයා හමුවන අතර මාප්ල් The Moving Finger (1942) සහ A Pocket Full of Rye (1953) නම් ග්‍රන්ථවල දැකගත හැකියි. මේ චරිත දෙකට අමතරව ටුපෙන්ස්, ටොමී බියස්ෆඩ්, කර්නල් රේස්, පාකර් පයින්, හා ඒරියඩ්නී ඔලිවර් ඇය විසින් නිර්මාණය කෙරුණු තවත් ජනප්‍රිය චරිත වෙනවා.

අගතා ක්‍රිස්ටි සිය දිවියේ අවසන් සමය දක්වාම ග්‍රන්ථකරණයෙහි යෙදුණා. සිය ජීවිත කාලය පුරාවට ඇය විසින් රහස් පරීක්ෂක ග්‍රන්ථ 70කට වඩා රචනා වී තිබෙනවා. මේ අතරතුර ඇය මේරි වෙස්ට්මැකොට් නම් ආරූඪ නාමයකින් Unfinished Portrait (1934) සහ A Daughter's a Daughter (1952) වැනි ආදර කතා කිහිපයක් ද රචනා කර තිබෙනවා.

අගතා ක්‍රිස්ටිට පසුකාලීනව 'අභිරහස් කථාවල රැජිණ' යනුවෙන් නාමයක් පටබැඳුණා. ඇගේ සියළු ග්‍රන්ථවල අලෙවිය මේ වන විට පිටපත් බිලියන දෙකකට වැඩියි. මෙවැනි තත්ත්වයකට ළඟාවූ කතුවරුන් හෝ කතුවරියන් ඇත්තේ අතිශය සුළුතරයක් පමණ යි.

අගතා ක්‍රිස්ටි ඉතා සාර්ථක නාට්‍ය පිටපත් කිහිපයක් ද ලියා තිබෙනවා. The Hollow (1951) සහ Verdict (1958) වැනි නිර්මාණ අති සාර්ථක වූ අතර 1952 වසරේ එළිදැක්වූ The Mousetrap නම් නිර්මාණය වසර 21ක් තුළ දර්ශන වාර 8,800ක් කරා යන්නට තරම් සාර්ථක වුණා. මීට අමතරව ඇගේ ග්‍රන්ථවලින් චිත්‍රපට කිහිපයක් ද නිපදවුණා. Murder on the Orient Express (1974) සහ Death on the Nile (1978).ඉන් කිහිපයක්.

අගතා ක්‍රිස්ටිට 1971 වසරේ නයිට් නාමය පිළිගැන්වුණු අතර 1974 වසරේ Murder on the Orient Express චිත්‍රපටයේ මංගල දර්ශනයට සහභාගි වූයේ සිය අවසන් ප්‍රසිද්ධ පෙනීසිටීම වශයෙනුයි. අගතා ක්‍රිස්ටි 1976 වසරේ ජනවාරි මස 12 වන දා සිය ජීවන ගමනට තිත තැබුවා.

ලෝකයේ සමහරක් මිනිසුන්ට ඉතා අසාමාන්‍ය අන්දමේ ආශාවන් තිබෙනවා. මින් සමහරක් ඉතා විනාශකාරීයි. විශේෂයෙන්ම යමෙකු 'රුචිකත්වය' යන කාරනාව මත පමණක් පිහිටා මනුෂ්‍ය ඝාතනයක් සිදු කරයි නම් එය ඉතා ශෝචනීය තත්ත්වයක්.

ප්‍රවීණ අපරාධ පර්යේෂකයින්ට හා අනෙකුත් විද්වතුන්ට අනුව, 'පරිපූර්ණ' අන්දමින් හෙවත්, කිසිදු සාක්ෂ්‍යයක් හසු නොවන අන්දමින් මනුෂ්‍ය ඝාතනයක් සිදු කිරීම ඉතා අපහසු කාරණාවක් වන අතර, එය ප්‍රායෝගික නොවන දෙයක් ලෙස වර්ග කර තිබෙනවා. ලොව මෙතෙක් නොවිසඳුණු මිනිමැරුම් රාශියක් ඇතත් ඒ සියල්ලම පාහේ පර්යේෂණ කටයුතුවල දී යම් අතපසුවීම් සිදුවුණු මෙන්ම හුදු ඝාතකයාගේ වාසනාව මත, ඔහුට හෝ ඇයට වාසි සහගත ලෙස කරුණු කාරණා ස්වභාවිකවම පෙළගැසුණු ඒවා යි.

1920 දශකයේ ඇමෙරිකා එක්සත් ජනපදයේ චිකාගෝහි ජීවත් වූ ගැටවරයින් දෙදෙනෙකුට අමුතුම අදහසක් පහළ වුණා. ඒ කිසිවෙකුට සොයාගත නොහැකි 'පරිපූර්ණ' මිනිස් ඝාතනයක් සිදු කර බැලීම යි.

නේතන් ලියෝපෝල්ඩ් හා රිචඩ් ලෝබ් යන දෙදෙනා ඇමෙරිකා එක්සත් ජනපදයේ චිකාගෝ විශ්ව විද්‍යාලයයේ ඉගෙනුම ලබමින් සිටි ගැටවරයින් දෙදෙනෙක්. 1924 වසර වන විට පිළිවෙලින් 19 හා 18 වියැති වූ ඔවුන් සිය විෂයය පථයන්හි හොඳින් දස්කම් පෑවා. ලෝබ් නීතිය පිළිබඳ විශේෂ දක්ෂතාවක් දැක්වූ අයෙකු වූ අතර, ඔහුගේ අභිප්‍රාය වූයේ චිකාගෝවේ අධ්‍යාපනය හමාර කොට, බ්‍රිතාන්‍යයේ හාවඩ් විශ්ව විද්‍යාලයයට ඇතුළු වී වැඩිදුර අධ්‍යාපනය හදාරන්නට යි. ලියොපෝල්ඩ් විශේෂ උනන්දුවක් දැක්වූයේ මනෝවිද්‍යාවට යි.

මනෝවිද්‍යාව පිළිබඳ ග්‍රන්ථ නිතරම කියැවූ ඔහු ඒවායේ අඩංගු කරණු අත්හදාබලන්නටත් පැකිළුණේ නැහැ. ජර්මානු දර්ශනවාදියෙකු වන ෆ්‍රෙඩ්‍රික් නීට්ශේ විසින් රචිත 'සුපිරි මිනිසුන්' නම් ග්‍රන්ථය ඔහු හට කියවන්නට ලැබෙන්නේ මේ අතර යි. නීට්ශේට අනුව කලාතුරකින් අසාමාන්‍ය හැකියාවන් සහිත 'සුපිරි මිනිසුන්' ලොව පහළ වෙනවා. ඔවුනට අසාමාන්‍ය බුද්ධි ප්‍රභාවක් ඇති අතර සාමාන්‍ය මිනිසුන්ට කිසිසේත්ම කළ නොහැකි දේ ඉතා සියුම් අන්දමින් කළ හැකියි. ලියෝපෝල්ඩ් ද නිතරම සිය විෂයන්ට ඉහළ ලකුණු ගත් නිසා තමන් ද සුපිරි මිනිසෙකැ යි යන මතය ඔහුගේ සිතට කාවැදුණා.

ලියෝපෝල්ඩ්ගේ මිතුරු ලෝබ් ද නිතරම ඉහළ ලකුණු ගත් අයෙක්. මේ නිසා ලියෝපෝල්ඩ් ඔහුගේ සිතට ද ඔහුත් සුපිරි මිනිසෙකැ යි යන මතය කාවැද්දුවා. අනතුරුව දෙදෙනාම තමන්ගේ 'සුපිරි' තත්ත්වය උරගා බලන්නට තීරණය කළා. මේ සඳහා ඔවුන් තෝරාගත්තේ 'නීතියට හසු නොවී නීතිය කැඩීම යි'. මෙහිදී නීතිමය තත්ත්වයන් පිළිබඳ දැනුම ලෝබ්ගෙන් පැමිණි අතර, මනෝවිද්‍යා දැනුම ලියෝපෝල්ඩ්ගෙන් පැමිණියා.

දෙදෙනා එක්වී මුලින්ම සුළු සොරකම් කරන්නට පටන්ගත්තා. කොටින්ම ඔවුන් සිය විශ්වවිද්‍යාලයයේ දොරගුළු බිඳ යතුරු ලියනයක් ද සොරකම් කළා. සුළු සොරකම් නිසා මේවා පිළිබඳ බලධාරීන් උනන්දුවෙන් සොයා නොබැලූ අතර, මේ නිසා ඒවායින් දෙමිතුරෝ පහසුවෙන් ගැලවුණා. අනතුරුව ඔවුන් දේපළ ගිණිතැබීම් කිහිපයක්ම සිදු කළමුත් කුමක් හෝ කාරණාවක් නිසා ඒවා කිසිවක දී ද ඔවුන් නීතියට කොටු වූයේ නැහැ. මේ හේතු නිසා තමන් ඇත්තෙන්ම 'සුපිරිතමයන්යැ’ යි යන්න ඔවුන්ගේ සිතෙහි වඩාත් තදින් පැලපදියම් වුණා.

කුඩා සොරකම් හා කඩාකප්පල් ක්‍රියා කිහිපයක් සිදු කළ ද ඒ කිසිවක දී අඩුම තරමේ පොලිසියේ සැකයට හෝ බඳුන් නොවීම නිසා, ඊටත් වඩා විශාල අපරාධයක් සිදුකරන්නට ලියෝපෝල්ඩ් හා ලෝබ් කතිකා වෙනවා. ඒ මනුෂ්‍ය ඝාතනයක් සිදු කිරීම යි.

මනුෂ්‍ය ඝාතනයක් සිදු කිරීම සඳහා මාස හතක් තිස්සේ දෙමිතුරෝ සැලසුම් අඳිනවා. 'පරිපූර්ණ' ලෙස යමෙක් පැහැරගන්නා ආකාරය, ඉන් පසු ඝාතනය කරන ආකාරය මෙන්ම, සිරුර සඟවන ආකාරයත් ඔවුන් ඉතා සියුම් ලෙස කතිකා කරගන්නවා. අනතුරුව කප්පම් මුදලක් ඉල්ලා සිටීමටත් ඔවුන් තීරණය කරනවා. එය සූක්ෂ්මව ලබාගන්න හැටිත් ඔවුන්ගේ කූඨ සැලසුම් අතර වුණා. සියල්ල අවසානයේ ඉතිරි වූයේ මේ තිරපිටපතට සරිලන චරිතයක් සොයාගැනීම යි.

චිකාගෝහි ජීවත් වූ 14 හැවිරිදි බොබී ෆ්‍රෑන්ක්ස් ධනවත් ඔරලෝසු තනන්නෙකුගේ පුත්‍රයෙක්. මොහු ලෝබ්ගේ ඥාති සොහොයුරෙක් වූ අතර, ඔහුගේ අසල්වැසියෙකු ද වුණා. මේ නිසා ඔහු ග්‍රහණය කර ගැනීම වඩා පහසු බැව් තීරණය කළ ලෝබ් හා ලියෝපොල්ඩ්, තමන් විසින් සොයමින් සිටි ගොදුර මොහු බවට තීරණය කරනවා.

දෙමිතුරන් සති කිහිපයක් ෆ්‍රෑන්ක්ස් පසුපස ලුහුබැඳ, ඔහු පිළිබඳ ගවේෂණය කළා. ප්‍රමාණවත් තොරතුරු එක්කාසු කරගත් පසු 1924 වසරේ මැයි මස 21 වන දා ඔවුන් සිය සැලැස්ම ක්‍රියාත්මක කළා.

ලෝබ් හා ලියෝපොල්ඩ් ව්‍යාජ නමකින් මෝටර් රථයක් කුලියට ගෙන, පාසල් නිමවී නිවසට එමින් සිටි ෆ්‍රෑන්ක්ස් පසුපස ගමන් කරන්නට වුණා. අනතුරුව ඔහුට ළං වූ ඔවුන් සිය කාරයට නගින ලෙස ෆ්‍රෑන්ක්ස් හට සුහදව ආරාධනා කළා. සිය ඥාති සොයුරාගේ හා ඔහුගේ මිතුරාගේ ඉල්ලීම සාදරයෙන් පිළිගත් ඔහු කිසිදු විරෝධයකින් තොරව ඊට නැගුණා. මේ අතර පසෙක සඟවාගෙන සිටි පීරක් ඇදගත් ලෝබ් ඉන් කිහිප විටක්ම ෆ්‍රෑන්ක්ස්ගේ හිසට ඇන්නා. ශබ්දය නොනැගෙන සේ දෙමිතුරෝ ෆ්‍රෑන්ක්ස්ගේ මුවට පාන්කඩ එබූ අතර, ලත් තුවාලවල බරපතල කම හේතුවෙන් කාරය තුළ දීම ෆ්‍රෑන්ක්ස් මියගියා.

මියගිය ෆ්‍රෑන්ක්ස්ගේ දෙහය කාරයේ ඉදිරිපස හා පසුපස ආසන දෙක අතර හිඩැසට එබූ ලෝබ් හා ලියෝපොල්ඩ් වහාම චිකාගෝවෙන් සැතපුම් 25ක් පමණ ඈතින් පිහිටි වුල්ෆ් ලේක් පෙදෙසට වාහනය ගෙනගියා. එහි වූ දුම්රිය මාර්ගයක පසෙක වූ, පහසුවෙන් පිටතට නොපෙනෙන ස්ථානයක ෆ්‍රෑන්ක්ස්ගේ සිරුර දැමූ ඔවුන් එහි මුහුණට හා උදරයෙහි වූ තුවාලයකට සාන්ද්‍ර හයිඩ්‍රොක්ලෝරික් අම්ලය වත් කළේ හඳුනාගත නොහැකි අන්දමට සිරුර විකෘති කරන්නට යි. ඊට පෙර ඔහුගේ ඇඳුම් සියල්ල ඉවත් කරන්නටත් ඔවුන් අමතක කළේ නැහැ.

බොබී ෆ්‍රෑන්ක්ස් කුරිරු ලෙස ඝාතනය කිරීමෙන් අනතුරුව ලෝබ් හා ලියෝපොල්ඩ් නැවත චිකාගෝව බලා ගියේ කිසිවක් සිදු නොවූ පරිද්දෙනුයි. අනතුරුව ෆරෑන්ක්ස්ගේ පියාගෙන් කප්පම් ඉල්ලා ලියුමක් යතුරු ලියනය කළ ඔවුන්, එය ඔහු වෙත යවා යතුරු ලියනය පුළුස්සා දමන්නට කටයුතු කළා. වාහනය හොඳින් සෝදා, වියලා නැවත වාහන කුලියට දෙන සමාගමට භාර දුන්නා. ඉන් පසු ඔවුන් කිසිවක් සිදු නොවූ පරිද්දෙන් කල් ගත කරන්නට පටන්ගත්තා.

දින කිහිපයක් ගත වනතුරු තමන් විසින් ලොව වඩාත් 'පරිපූර්ණ' මිනිස් ඝාතනය සාර්ථකව සිදුකළ බවට ලෝබ් හා ලියෝපොල්ඩ් උදම් ඇනුවා. කෙසේ නමුත් ඔවුනට වඩා විද්වතුන්ගේ මතය නිවැරදි බැව් පසක් කරමින් වුල්ෆ් ලේක්හි පදිංචි මිනිසෙකු විසින් අහඹු ලෙස ෆ්‍රෑන්ක්ස් ගේ සිරුර සොයාගත්තා. දෙමිතුරන්ගේ සැලසුම් සියල්ලට කණකොකා හඬන්නට පටන්ගත්තේ ඉන් පසුව යි.

උක්ත මිනිසා විසින් පොලිසිය දැනුවත් කිරීමෙන් අනතුරුව, වහාම පරීක්ෂණයක් ඇරඹුණා. එහිදී, සිරුර හමු වූ ස්ථානය තදාසන්නව වැටී තිබූ උපැස් යුවලක් හමු වුණා. එහි වූ එක් කොටසක්, සුවිශේෂී පෙනුමකින් යුක්ත වූ අතර, ඒ ඔස්සේ පරීක්ෂණ මෙහෙයවූ පොලිසියට එය නිපදවූ සාප්පුව සොයාගත හැකි වුණා. එහිදී අනාවරණය වූයේ එවැනි යමක් යොදා උපැස් යුවලක් ඔවුන් විසින් නිර්මාණය කර ඇත්තේ තිදෙනෙකු සඳහා පමණක් බවයි. ඉන් එක් අයෙක් නේතන් ලියෝපොල්ඩ්.

නේතන් ලියෝපොල්ඩ් පිළිබඳව වැඩිදුර සොයා බැලීමේ දී තමන් සොයන පුද්ගලයා ඔහුම බැව් පොලිසියට වැටහුණා. වහාම ඔහු පොලිස් ග්‍රහණයට පත් වූ අතර, ප්‍රශ්න කිරීම්වල දී ඔහු පවසා සිටියේ විනෝද චාරිකාවක් අතරතුර එය වැටී ඇති බව යි. ඔහුගේ නිවෙස් පරිශ්‍රය පරීක්ෂා කිරීමේ දී පුළුස්සන ලද යතුරු ලියනයේ කොටස් හමුවීමත් සමග මේ මිනීමැරුමට ලියොපොල්ඩ් අනිවාර්යයෙන්ම සම්බන්ධ බැව් පොලිසියට ප්‍රත්‍යක්ෂ වුණා. යතුරු ලියනය පිළිබඳ වැඩිදුර අධ්‍යනය කිරීමේ දී ලෝබ් පිළිබඳවත් සාක්ෂ්‍ය හමුවුණා.

වහාම ලෝබ් ද අත්අඩංගුවට ගැණුනු අතර දැඩි ප්‍රශ්න කිරීම් ඇරඹුණා. මේ හමුවේ පසුබා සිටි ලෝබ් මුලින්ම සිය හඬ අවදි කළා. ඔහු පැවසුවේ සියල්ල සැලසුම් කලේ ලියොපොල්ඩ් බව යි. වැඩි වේලා යන්නට මත්තෙන් ලියොපොල්ඩ් තමන් ඝාතනය සැලසුම් කළ බැව් පිළිගත්තේ ගැලවීමට කිසිදු මඟක් නැති බැව් වැටහුණු පසු යි. තමන් සියල්ල සැලසුම් කළ ද ඝාතනය සිදුකළේ ලෝබ් බැව් ඔහු පැවසුවා. එමෙන්ම තමන් 'සුපිරි මිනිසුන්යැ’ යි තහවුරු කර ගැනීම උදෙසා 'විනෝදයට මෙන්' මෙය සිදු කළ බව ද ඔවුන් පැවසුවා.

කෙටි නඩු විභාගයකින් පසුව ලියෝපොල්ඩ් හා ලෝබ් යන දෙදෙනාම බොබී ෆ්‍රෑන්ක්ස් කුරිරු ලෙස ඝාතනය කිරීමට වැරදිකරුවන් බවට තීරණය කෙරුණා. කෙසේ නමුත් විත්තියේ නීතිඥයාගේ දක්ෂතාව නිසාම මොවුන් දෙදෙනාම මරණයෙන් ගැලවුණා. දෙදෙනාටම ජීවිතාන්තය දක්වා සිරදඬුවම් හිමි වූ අතර, ලෝබ් රැඳිවියෙකු අතින් පසුකාලීනව ඝාතනය වෙනවා. ලියෝපොල්ඩ් වසර 33ක සිරදඬුවම් විඳ අවසානයේ සමාව ලබා ඉන් නිදහස් වන්නේ යහපත් කල් ක්‍රියාව නිසා යි. අනතුරුව පුවර්ටෝ රිකෝ වෙත ගිය ඔහු ආරූඪ නාමයක් යොදාගෙන ජීවත් වන්නට පටන්ගත් අතර 1971 වසරේ ඔහුට 66 වැනි වියේ සිටිය දී මියයනවා.

'පරිපූර්ණ' ඝාතනයක් සිදු කරන්නට ගොස් අවසානයේ ලියෝපොල්ඩ් හා ලෝබ් සිය ජීවිතයම අඳුරේ හෙලාගත්තා. ඉන් අනතුරුව කිසිවෙකුත් එවැන්නක් කිරීමට අමනොඥ ලෙස උත්සාහ ගත්තේ නැහැ.

ලෝකයේ ගොඩබිම් පිහිටා ඇති ආකාරය අනුව ඒවා විවිධ හැඩයට සැකසී තිබෙනු දැකගන්නට පුළුවන්. බොකු, තුඩු, කලපු වැනි විවිධ පිහිටීම් සමහරක් භූගෝලීය වශයෙන් මෙන්ම, දේශපාලනික, සමාජයීය වැනි විවිධ කරුණු රාශියක් ඔස්සේ සුවිශේෂී වෙනවා. මේ ලෝකයේ විශාලතම අර්ධද්වීප 5 පිළිබඳ තොරතුරු යි.

මේ අර්ධද්වීපය ලෝකයේ පස්වනුවට විශාලතම අර්ධද්වීපය යි. සමහරක් අවස්ථාවල දී ඇලස්කා ප්‍රාන්තයේ පහත පිහිටි අඟක් වැනි කොටස ඇලස්කා අර්ධද්වීපය ලෙස සැලකෙද්දී, අනෙක් අවස්ථාවන්හි දී වර්ග කිලෝමීටර 1,717,856ක් වූ සම්පූර්ණ ඇලස්කා ප්‍රාන්තයම ඇලස්කා අර්ධද්වීපය ලෙස සලකා කටයුතු කෙරෙනවා. මෙය ලොව විශාලතම අර්ධද්වීප අතුරින් පස්වන තැනට පත් වන්නේ එවිට යි. ඇලස්කාව උතුරින් ආක්ටික් සාගරයට ද, දකුණින් පැසිෆික් සාගරයට ද, බටහිරින් බීරිං සමුද්‍ර සන්ධියට ද සීමා වී පිහිටා තිබෙනවා.

සෝමාලි අර්ධද්වීපය ලෙස නිල වශයෙන් හැඳින්වෙන මේ අර්ධද්වීපයට එහි හැඩය සලකා 'අප්‍රිකාවේ අඟ' ලෙස ද ව්‍යවහාර වෙනවා. වර්ග කිලෝමීටර 1,882,757ක විශාලත්වයකින් යුක්ත මේ භූ ස්කන්ධය සැලකෙන්නේ ලොව සිවුවැනියට විශාලතම අර්ධද්වීපය ලෙස යි.

අප්‍රිකා මහාද්වීපයේ නැගෙනහිර කොටසේ, අරාබි මුහුද දෙසට නෙරා ගොස් පිහිටා ඇති මෙය තුළ සෝමාලියාව, එරිත්‍රියාව, ජිබුටි, හා ඉතියෝපියව යන රටවල් පිහිටා තිබෙනවා.

ගිණිකොන දිග ආසියාවේ පිහිටා ඇති මෙය ඉන්දු- චීන අර්ධද්වීපයට අමතරව, ගිණිකොනදිග ආසියාවේ ප්‍රධාන ගොඩබිම ලෙස ද හැඳින්වෙනවා. මෙහි භූමි වපසරිය වර්ග කිලෝමීටර 2,065,000ක් පමණ වෙනවා. මෙහි කාම්බෝජය, වියට්නාමය, මලයාසියාව, තායිලන්තය, මියන්මාරය, හා ලාඕසය යන රටවල්වල භූමිය පිහිටා තිබෙනවා. මෙය බටහිරින් අන්දමන් මුහුදෙන් ද, නිරිත දිගින් මලක්කා සමුද්‍රසන්ධියෙන් ද, නැගෙනහිරින් චීන මුහුදෙන් ද සීමා වී පවතිනවා.

ඉන්දියානු අර්ධද්වීපය සැලකෙන්නේ ලොව දෙවනුවට විශාලතම අර්ධද්වීපය ලෙස යි. දකුණු ඉන්දියාව සම්පූර්ණයෙනුත්, උතුරු ඉන්දියාවේ දකුණු දිග කොටසුත් මීට අයත් වන අතර, ඩෙකෑන් අර්ධද්වීපය ලෙස ද හඳුන්වනු ලබනවා. මෙය ලොව වැඩිම ජනකායක් වෙසෙන අර්ධද්වීපය යි. මෙය අරාබි මුහුදෙන්, ඉන්දීය සාගරයෙන්, හා බෙංගාල බොක්කෙන් වට වී තිබෙනවා. මෙහි භූමි වපසරිය වර්ග කිලෝමීටර 2,720,000ක් වෙනවා.

වර්ග කිලෝමීටර 3,237,500ක සුවිශාල භූමි වපසරියකට උරුමකම් කියන අරාබි අර්ධද්වීපය ලොව විශාලතම අර්ධද්වීපයයි. මැද පෙරදිග ආසියාවේ ස්ථානගත වී ඇති මෙහි වැඩිමනක්ම දක්නට ලැබෙන්නේ කාන්තාරික දේශගුණයක්. මෙහි ඕමානය, යේමනය, එක්සත් අරාබි එමීර් රාජ්‍යය, කුවේටය, බහරේනය හා කටාරය යන රාජ්‍යයන් පිහිටා තිබෙනවා. මෙය බටහිරින් රතු මුහුදෙන් ද, ඒඩන් බෙක්ක හා මුහුදු තීරයෙන් දකුණින් ද, ගිණිකොනින් අරාබි මුහුදෙන් ද, ඊසාන දිගින් ඕමාන බොක්කෙන් ද සීමා වී තිබෙනවා.

කවරයේ පින්තූරය- maps-of-india.com

පර්සි අබේසේකර හැඳින්වෙන්නේ ශ්‍රී ලංකා ක්‍රිකට් කණ්ඩායමේ හොඳම දිරිගන්වන්නා ලෙස යි. ඊයේ ඔහු සිය 83 වන උපන්දිනය සමරනවා.

හම්මෝ කැප්ශන් එක 😅😅

මානව ශරීරයෙහි පැවැත්මට වෘක්කවලින් සිදුවන කාර්යය අති මහත්. මානව ශරීරයට අත්‍යවශ්‍ය වැදගත් මෙහෙයන් රාශියක් ඒවා මඟින් සිදුකෙරෙනවා. මිනිසෙකුගේ උදර කුහරයේ පහළට වන්නට යුගලක් වශයෙන් පිහිටා ඇති මේවා බෝංචි ඇට හැඩැතියි. වෘක්ක පිළිබඳ පහත දැක්වෙන අපූර්ව තොරතුරු පිළිබඳව ඔබ දැනුවත් දැයි බලන්න.

වෘක්ක නිරන්තරයෙන් මානව ශරීරයේ රුධිරය පෙරීමට ලක් කරනවා. මෙහිදී රුධිරයේ අඩංගු අතිරික්ත තරල හා ශරීරයට අනවශ්‍ය අපද්‍රව්‍ය රුධිරයෙන් වෙන් කිරීම සිදුවෙනවා. මෙලෙස දිනක් තුළ දී මානව වෘක්ක යුගලකින් සාමාන්‍යයෙන් පෙරෙන රුධිර ධාරිතාව කෝප්ප 600ක් පමණ වෙනවා. මෙය ගැළුම් 45ක් පමණ පමණ ප්‍රමාණයක්. මෙලෙස පෙරෙන අතිරික්ත තරල හා අපද්‍රව්‍ය මුත්‍රාශය කරා යොමු කෙරෙනවා.

මිනිස් සිරුරේ පවතින වෘක්ක යුගල උදර කුහරයේ පහතට වන්නට පිහිටා ඇති බැව් මේ ලිපිය ආරම්භයේ දී අප දැක්වූවා. සාමාන්‍යයෙන් සිරුරේ යුගල වශයෙන් පවතින් අනෙකුත් අවයව බොහෝ සෙයින් එකිනෙකට සමාන වන නමුත් වෘක්ක යුගලය නම්, විශාලත්වය හා පිහිටීම අතින් සැලකිය යුතු ප්‍රමාණයකින් එකිනෙකට වෙනස් වෙනවා.

මිනිසෙකුගේ දකුණු වෘක්කය සාමාන්‍යයෙන් වම් වෘක්කයට වඩා මඳක් කුඩා වන අතර, එය උදර කුහරයේ පිහිටන්නේ ද වම් වෘක්කයට වඩා මඳක් පහළිනුයි. ඒ, අක්මාව උදර කුහරයේ දකුණු පසට බරව පිහිටා තිබීම නිසායි. වම් වෘක්කය ආශ්‍රිතව පිහිටන්නේ ප්ලීහාව වන අතර එය අක්මාව තරම් විශාල නැති නිසා, මඳක් ප්‍රමාණයෙන් විශාලව පිහිටන්නට දකුණු වෘක්කයට වඩා වම් වෘක්කයට අවකාශ තිබෙනවා.

මානව වෘක්ක යුගලයක ප්‍රධාන කාර්යයභාරය වන්නේ රුධිරය පෙරා, එහි ඇති අතිරික්ත තරල මෙන්ම අපද්‍රව්‍ය ඉවත් කිරීම වුව ද, ඒවා මඟින් තවත් වැදගත් කාර්යයන් රාශියක් සිදුකෙරෙනවා. විශේෂයෙන් ශරීරයේ සෝඩියම් හා පොටෑසියම් වැනි අයන සමතුළිත කරගැනීමට මෙන්ම රුධිර පීඩනය යාමනය කිරීම සඳහා උපයෝගී වෙන හෝමෝන ශ්‍රාවය කිරීමට ද වෘක්ක ක්‍රියා කරනවා. එමෙන්ම අස්ථිවල යහ පැවැත්මට මෙන්ම රතු රුධිරාණුවල උත්පාදනය පාලනය වීම සඳහා වැදගත් විටමින් ඩීවල ක්‍රියාකාරී ප්‍රභේදයක් ද ඒවා මඟින් නිපදවෙනවා.

ලොව ජනිත වන අති බහුතරයක් මිනිසුන් හට වෘක්ක යුගලක් පිහිටනවා. කෙසේ නමුත් එක් නිරෝගී වකුගඩුවක් පමණක් සහිතව වුව ද යමෙක් හට සෞඛ්‍යමත් දිවි පෙවෙතක් ගත කළ හැකියි. එක් වෘක්කයක වෘක්කාණු නම්, රුධිරය පෙරන ඒකක මිලියන 1.5ක් පමණ පිහිටනවා. සාමාන්‍ය මානව ශරීරයක පවතින රුධිරය ප්‍රමාණවත් ලෙස පෙරීම සිදුකරන්නට මෙවැනි ඒකක 300,000ක සංඛ්‍යාවක් ප්‍රමාණවත්. නිරෝගී මානව වෘක්කයක එමෙන් කිහිප ගුණයක වෘක්කාණු පිහිටනවා. මේ හේතුව නිසා, යම් කාරණයක් නිසා වෘක්කයක් අහිමි වූ අයවළුනට, බාහිර පෙරුම් යන්ත්‍රයක පිහිටක් නොමැතිව, නිරෝගීමත්ව එක් වකුගඩුවක් ආධාරයෙන් තම ජීවිතය පවත්වාගෙන යා හැකි වෙනවා.

වෘක්කවල ගල් ඇතිවීම ලෙස හඳුන්වන්නේ, කාලයත් සමග වෘක්කවල ඛණිජ හා ලවණ තැන්පත් වී ඒවා ඝණීභවණය වී ස්ඵටික ඇතිවීම යි. මේවා ඉතා කුඩා නම් අපහසුවකින් තොරව මුත්‍රා මාර්ගය ඔස්සේ ගමන් කොට මුත්‍රා සමග පිටවනවා. කෙසේ නමුත් වෘක්කවල ඇතිවන මේ සමහර ස්ඵටික ගොල්ෆ් බෝලයක් තරම් විශාල විය හැකියි. මේවා සමහර අවස්ථාවල දී වෘක්ක ඔස්සේ ගමන් කොට මුත්‍ර මාර්ගයේ කොහේ හෝ රැඳී, එම මාර්ගය අවහිර කරනවා. මේ තත්ත්වය ඉතා වේදනාකාරී හා භයානක රෝග ලක්ෂණ ඇති කිරීමට සමත් අතර, ඉක්මණින් වෛද්‍ය ප්‍රතිකාර සඳහා යොමු කිරීම අත්‍යවශ්‍ය වෙනවා.

සාමාන්‍යයෙන් පවතින මතය වන්නේ වැඩිපුර ජලය පානය කිරීම සෞඛ්‍යාරක්ෂිත බව යි. ප්‍රශස්ථ මට්ටමකට නිතිපතා ජලය පානය කිරීම මඟින් ශරීරයේ තෙතමනය හොඳින් ආරක්ෂා වන අතර වෘක්කවල යහපත් ක්‍රියාකාරීත්වයටත් එය ඉවහල් වෙනවා. එමෙන්ම මුත්‍රා ගල් ඇතිවීමේ අවදානමත් අවම වෙනවා.

පමණට වඩා අඩුවෙන් ජල පානය කිරීම වෘක්කවල ගැටළුවලට මඟ පාදන අතර, පමණ ඉක්මවා නිතිපතා ජලය පානය කිරීමත් ප්‍රශ්නකාරී විය හැකියි. මෙවැනි අවස්ථාවක දී වෘක්කවලට කඩිනමින් අතිරික්ත තරල සියල්ලම පෙරා ශරීරයෙන් ඉවත් කිරීම අපහසු වෙනවා. මෙහි ප්‍රතිඵලයක් ලෙස රුධිරයේ සෝඩියම් ලවණ සාන්ද්‍රණය අඩු වෙනවා. මේ නිසා වකුගඩුවල සෛල ඉදිමීම ඇතුළු සංකූලතා රැසකට ලක් විය හැකියි. කෙසේ නමුත් මේ තත්ත්වය එතරම් සුලබ නැහැ. මෙය වඩාත් දැකිය හැකි වන්නේ ඉතා වෙහෙසකර ක්‍රියාකාරකම්වල නිරතවන ක්‍රීඩකයින් වැනි අය අතරයි. එක් වරම ජලය විශාල ප්‍රමාණවලින් ශරීරගත කරගැනීම නිසා මේ තත්ත්වය ප්‍රතිඵල වෙනවා.

විවිධ හේතූන් නිසා මිනිසෙකුගේ වෘක්ක දෙකම අකර්මන්‍ය විය හැකියි. මෙවැනි අවස්ථාවක දී වෛද්‍යවරුන් එවැනි රෝගීන්ට නිරෝගී වෘක්කයක් බද්ධ කිරීමට නිර්දේශ කරනවා.

බොහෝ දෙනෙකු සිතන පරිදි වෘක්කයක් බද්ධ කිරීමේදී බොහෝ විට අකර්මන්‍ය හෝ දුර්වල වූ වෘක්ක දෙක ගලවා ඉවත් කිරීමක් සිදුවන්නේ නැහැ. එම පුද්ගලයාගේ වෘක්ක දෙක එසේම තිබිය දී, ඊට පහළින් නව වෘක්කය ස්ථානගත කරන අතර, ඊට රුධිර වාහිනී, මුත්‍ර ප්‍රනාල වැනි දේ සම්බන්ධ කරනවා. නීරෝගී පුද්ගලයෙකුගෙන් ලබාගන්නා මෙම නව වෘක්කය ඉන් පසු රෝගී වී සිටි පුද්ගලායාගේ ශරීරයට යම් ප්‍රමාණයකින් අනුගතව ක්‍රියාකාරී වෙනවා. කෙසේ නමුත් ඉන් පසු එම නව වෘක්කය තම ශරීරය මඟින් ප්‍රතික්ෂේප වනු වළක්වනු වස් ජීවිත කාලය පුරාම එම පුද්ගලයා ඖෂධ හා ප්‍රතිකාර නිවැරදිව ලබාගත යුතු යි.

මහා බ්‍රිතාන්‍යයෙන් බිහිවූ ගත්කතුවරුන් කිහිප දෙනෙකුම ලෝකයේම අවධානයට පාත්‍ර වී තිබෙනවා. ශ්‍රීමත් ආතර් කොනන් ඩොයිල්ට ඒ අතරින් හිමිවන්නේ සුවිශේෂී ස්ථානයක්. වෛද්‍යවරයෙකු ලෙස සිය වෘත්තීමය ජීවිතය ඇරඹුව ද අවසානයේ ඔහුට ඉසුරු ගෙනෙන්නේ ලේඛණ කලාව යි. ඔහු නිර්මාණය කරන ලද 'ෂර්ලොක් හෝම්ස්' චරිතය හා කථාංග කෙතරම් ජනප්‍රිය වී ද යත්, එම චරිතය සැබවින්ම ලන්ඩනයේ ජීවත් වූ බවට අදටත් සමහරක් දෙනා විශ්වාස කරනවා.

ආතර් කොනන් ඩොයිල් උපත ලැබුවේ 1859 වසරේ මැයි මස 22 දා ස්කොට්ලන්තයේ එඩිංබරෝ නුවර යි. ඔහුගේ මව භක්තිමත් කතෝලික කාන්තාවක් වූ මුත් පියා නිතරම බීමතින් පසු වූ තැනැත්තෙකු වුණා. මේ නිසා කුඩා ආතර නිතරම පාහේ හැදී වැඩුණේ සිය මවගේ සෙවනේ යි.

ආතර් ගේ මව ඉතා යුහුසුළු, උගත්, කියවීමට මහත් ලැදියාවක් දැක්වූ තැනැත්තියක්. ඇය කියවන ලද දේ ආතර් සමග බෙදාගන්නටත් ඇය අමතක කළේ නැහැ. මේ අතර ඉතා කුහුල දනවන නවකතා ද වූ අතර, මේ කතා ඇසූ කුඩා ආතර්ගේ සිත සාහිත්‍යය කෙරෙහි නිබඳවම ඇදී ගියා.

9 වියැතිව සිටිය දී ආතර්ට සිය දෙමව්පියන්ගෙන් ඈත් වන්නට සිදුවන්නේ ඔහු එංගලන්තයේ පාසලකට ඇතුළු කළ නිසා යි. වසර කිහිපයක් නේවාසිකව එහි ගත කළ ඔහුට එම ජීවිතය ප්‍රසන්න අත්දැකීමක් ගෙන දුන්නේ නැහැ. විශේෂයෙන් ගුරුවරුන්ගේ දැඩි දඬුවම්වලට හා සමකාලීන ශිෂ්‍යයින්ගේ අඩන්තේට්ටම්වලටත් ලක්වන්නට ඔහුට සිදුවුණා. මෙම කරදරවලින් බේරීමට ඉක්මණින්ම ඔහු මඟක් සොයාගත්තා. ඒ තම සඟයන්ට තමන් මවගෙන් ඉගෙන ගත් කතා පැවසීම යි. කුඩා ආතර් ඒවා රසවත් කොට පැවසීමේ රුසියෙක් බවට පත් වූ අතර , ඔහුගේ කතා අසන්නට බොහෝ දෙනා ප්‍රිය කළා.

1876 වසරේ දී ආතර් කොනන් ඩොයිල් සිය පාසල් අධ්‍යාපනය නිම කරන විට ඔහුගේ සමීපතමයින් ඔහු කලා විෂය ධාරාවෙන් උසස් අධ්‍යාපනය ලබනු ඇතැ යි බලාපොරොත්තු වුණා. කෙසේ නමුත් වෛද්‍ය වෘත්තිය සඳහා ඔහුට ඇල්මක් තිබූ බැවින්, ඒ සඳහා වූ අධ්‍යාපනය ලැබීම උදෙසා එඩිංබරෝ විශ්ව විද්‍යාලයට ඇතුළත් වෙනවා.

එඩිංබරෝ විශ්වවිද්‍යාලයේ අධ්‍යාපනය ලබන සමය ආතර් කොනනන් ඩොයිල්ගේ දිවියේ සුවිශේෂී කඩඉමක් වුණා. විශේෂයෙන් ඔහුට ජේම්ස් බෙරී හා රොබට් ලුවී ස්ටීවන්සන් වැනි සාහිත්‍යකාමී සමකාලීනයන් මුණගැසුණා. තමන් සිතෙහි මෙතෙක් කාලයක් දළුලමින් තිබී ගත්කතුවරයෙකු වීමේ සිහිනය ප්‍රායෝගිකව ක්‍රියාවේ නංවන්නට ඔහු තීරණය කරන්නේ මේ හමුවීම්වල ප්‍රතිඵලයක් ලෙස යි. The Mystery of Sasassa Valley හා The American Tale නම් කෙටි කතා දෙකක් ඔහු විසින් රචනය කරන්නේ මේ කාලයේ යි.

එඩිංබරෝ විශ්වවිද්‍යාලයේ සිටි දේශකයෙකු වූ වෛද්‍ය ජෝසප් බෙල් ඉතා සුවිශේෂී චරිතයක්. තර්කානුකූලව, නිරීක්ෂණය කිරීම් ඔස්සේ නිගමනයන්ට පැමිණීමට ඔහු දැක්වූයේ අපූර්ව දක්ෂතාවයක්. ඔහු අනුමාන කරන සමහරක් දේ ඉන්ද්‍රජාල මෙන් සිසුන්ට පෙනී ගිය අතර, නිතරම ඔහු තමන් ඒ නිගමනවලට පැමිණි ආකාරයත් සිය සිසුන්ට පැහැදිලි කර දුන්නා. මේ චරිතය තරුණ ආතර් ගේ සිතෙහි පැලපදියම් වූ අතර, ෂර්ලොක් හෝම්ස් නම් ලොවක් වසඟ කළ චරිතයට මූලික වස්තු බීජය ඉන් උපන්නා.

වෛද්‍ය සිසුවෙකු ලෙස සිටි සමයේ දීම ඔහු හට නැවක වෛද්‍ය නිලධරයෙක් ලෙස පත්වීමක් ලැබෙනවා. මෙම නැව ආක්ටික් කවයේ දීර්ඝ මුහුදු සංචාරයක් කරන අතර, එහිදී ලද අත්දැකීම් කැටි කොටගත් ආතර් Captain of the Pole Star නම් කෙටි කතාවක් රචනා කරනවා. 1880 වසරේ එඩිංබරෝ වෙත පැමිණෙන ඔහු සිය වෛද්‍ය උපාධිය සම්පූර්ණ කරනවා.

1881 දී සම්පූර්ණ සුදුසුකම් ලත් වෛද්‍යවරයෙක් බවට පත් වූ ඔහු හට 'මයුම්බා' නම් නැවක සේවය කරන්නට ලැබෙනවා. එහිදී ඔහුට අප්‍රිකාවේ සංචාරය කරන්නට ලැබෙනවා. මේ සංචාරයෙන් පසුව එංගලන්තයට පැමිණි ඔහු වෛද්‍යවරයෙකු ලෙස ස්ථාවර වන්නට උත්සාහ කරනවා.

වෛද්‍යවරයෙකු ලෙස එංගලන්තයේ රැකියාවේ නිරතවීම ඇරඹූ දා පටන් ඔහුට ඉන් වැඩිමනක්ම සැලසුණේ අවාසියි. ඒ අන්තයෙන් පාඩු පිට පාඩු සිදුවන විට අනෙක් අතින් කෙමෙන් කෙමෙන් රචකයෙකු ලෙස ස්ථාවරත්වය ඔහු කරා පැමිණියා. වසර කිහිපයක් දෙගිඩියාවෙන් ගත කළ ඔහු අවසානයේ සිය ලේඛක හැකියාව මුල් තැනෙහි ලා, වෛද්‍ය වෘත්තිය සම්පූර්ණයෙන් අත්හැර දමනවා.

1885 වසරේ දී ආතර් සිය පළමු විවාහය සිදු කරගන්නවා. ඒ වන විට ඔහු වෛද්‍ය වෘත්තිය අත්හැර සිටි අතර ලේඛකයෙකු වශයෙන් ද එතරම් විශාල සාර්ථකත්වයක් අත් කරගෙන සිටියේ නැහැ. ඔහුගේ බිරිය වූ ලුසියා හෝකින්ස් ඔහුට දාව දියණියක හා පුත්‍රයෙක් ජනිත කරන අතර 1893 වසරේ ඇයට ක්ෂය රෝගය වැළඳෙනවා. වසර කිහිපයක් ඉන් පීඩා විඳි ඇය 1906 වසරේ දී මිය යනවා. ආතර් කොනන් ඩොයිල් හට මේ කාලය වන විට ජීන් ලෙකී නම් තරුණ කාන්තාවක් හමු වී සිටි අතර, මේ දෙදෙනාගේ විවාහය සිදුවෙන්නේ 1907 දී යි. මේ විවාහයෙන්ද පුත්‍රයින් දෙදෙනෙක් හා එක් දියණියක් බිහි වෙනවා.

1886 වසරේ ආතර් කොනන් ඩොයිල් සිය ප්‍රථම ෂර්ලොක් හෝම්ස් කතාව රචනා කරනවා. A Study in Scarlet හෙවත් ලෝහිත පරීක්ෂණය නම් වූ එය එම වසරේ බීටන් සඟරාවේ පළවෙනවා. කිසිවෙක් නොසිතූ පරිදි ෂර්ලොක් හෝම්ස් රහස් පරීක්ෂක චරිතය මෙන්ම ඔහුගේ සහායක දොස්තර ජෝන් එච්. වොට්සන්ගේ චරිතය පාඨකයා වැළඳගන්නා අතර උණු කැවුම් මෙන් එම සඟරාව විකිණී යනවා. මෙහි ප්‍රතිඵලයක් ලෙස ෂර්ලොක් හෝම්ස් කථා පිළිබඳ උන්මාදයක් එංගලන්තය පුරා ඇතිවන අතර එරට සඟරා ආතර් ගෙන් තව තවත් ෂර්ලොක් හෝම්ස් කථා ඉල්ලා සිටිනවා. මෙහි ප්‍රතිඵලයක් වශයෙන් ඔහුගේ අත මිට ද යහමින් සරු වෙනවා.

උපතින් කතෝලිකයෙක් වුව ද ආතර් කොනන් ඩොයිල් පසුකාලීනව ආගමික ඉගැන්වීම් ඉවත ලූ අයෙක් වුණා. අධ්‍යාත්මික දියුණුව ගැන අධ්‍යනය කළ ඔහු ඒ පිළිබඳව පත පොත ද රචනා කළා. Beyond the City (1893), The Stark Munro Letters (1895), සහ A Duet with an Occasional Chorus (1899) යන ග්‍රන්ථ ත්‍රිත්වය ලියැවෙන්නේ ඒ අනුව යි. මේ කාලය තුළ දී ඔහු The Great Shadow (1892) හා Rodney Stone (1896) නම් ඉතිහාසය පිළිබඳව කියැවෙන කෘතීන් දෙක ද රචනා කළා.

1890 හා 1900 යන දශක දෙක ආතර් කොනන් ඩොයිල් හට ස්වර්ණමය දශක දෙකක් වුණා. මේ කාලය තුළ ඔහු විසින් ෂර්ලොක් හෝම්ස් කතා රැගත් කෘති රාශියක් රචනා කළා. The Sign of Four (1890), The Adventures of Sherlock Holmes (1892), The Memoirs of Sherlock Holmes (1894), සහ The Hound of the Baskervilles (1901) ඉන් ප්‍රධානතම කිහිපයක්. 1893 වසරේ තම ආධ්‍යාත්මික නවකතා පර්යේෂණ කටයුතුවලට මුල්තැන දෙනු වස් ෂර්ලොක් හෝම්ස් චරිතය ඝාතනය කරන්නට ඔහු ක්‍රියා කිරීමත් සමග පාඨකයින් දැකි පිළිකුළෙන් යුතුව ඔහු හට පරිභව කරන්නට පටන්ගත්තේ ෂර්ලොක් හෝම්ස් චරිතයට ඔවුන් දක්වන ලැදියාව විදහා පාමින්. අවසානයේ ඔහුට නැවතත් ෂර්ලොක් හෝම්ස්ට පණ දෙන්නට සිදු වූ අතර 1928 වසර වනතුරු ෂර්ලොක් හෝම්ස් කථා 60ක් රචනා කළා. මේ සියල්ලම අතිශය ජනාදරයට පත් වුණා. ඔහුට 1902 වසරේ දී නයිට් පදවිය පුදකෙරෙනවා. මේ කාලයේ දී තම අධ්‍යාත්මික පර්යේෂණ සහිත ග්‍රන්ථ ද එළිදැක්වූ ඔහු තමන් සිදුකළ සංචාරවලින් ලබාගත් අත්දැකීම් අනුසාරයෙන් The Lost World (1912) වැනි ග්‍රන්ථයන් ද රචනා කළා.

1920 දශකයේ අවසාන භාගය වන විට ආතර් කොනන් ඩොයිල්ගේ සෞඛ්‍ය තත්ත්වය පිරිහී ගියා. ඔහුට හෘදයාබාධ තත්ත්වයක් වැළඳී තිබූ අතර, වෛද්‍යවරුන්ගේ උපදෙස වුණේ විවේක ගන්නා ලෙස යි. කෙසේ නමුත් එම අවවාදය එතරම් නොතැකූ ඔහු 1929 වසරේ අග භාගයේ නෙදර්ලන්තයේ සංචාරයක් කරනවා. එහිදී දැඩි ලෙස ගිලන් වන ඔහු, නැවත එංගලන්තයට පැමිණෙන්නේ හෘදයේ දැඩි වේදනාවක් සහිතව යි. හැකිතාක් ඇඳ මතටම වී සිටින ලෙස ඔහුට වෛද්‍ය උපදෙස් ලැබෙන අතර, කෙටි කාලීනව මඳ සුවයක් පෙන්වනවා.

1930 වසරේ ජූලි මස 7 වන දා නින්දෙන් පිබිදෙන ඔහු සක්මන් කිරීම සඳහා සිය නිවසේ ගෙවත්තට යනවා. එහිදී ඔහු හට බලවත් හෘදයාබාධයක් ඇති වන අතර, මේ ලේඛකයාගේ මරණය එයින්ම සිදුවෙනවා.

කවරයේ පින්තූරය- historicmysteries.com

මිනිස් සිරුර සොබාදහමේ අසිරිමත් නිර්මාණයක් වෙනවා. එය ඉතා සංකීර්ණ පද්ධති කිහිපයකින්ම සෑදී තිබෙනවා. මේ අතරින් ආහාර ජීර්ණ පද්ධතිය ප්‍රධානම තැනක් උසුලනවා. ශරීරයේ ක්‍රියාකාරීත්වයට අදාල පෝෂක ශරීරයට උරාගන්නේ ඒ මඟිනුයි.

ආමාශය, අප ගන්නා ආහාර, ආහාර මාර්ගයෙහි මුලින්ම සැලකිය යුතු වේලාවක් රැඳී පවතින ස්ථානය යි. මුඛයේ දීම ආහාර ජීර්ණයට අදාල මූලික කටයුතු ආරම්භ වූවත්, සැලකිය යුතු අන්දමින් ආහාර ජීර්ණයට අදාල කර්තව්‍යයන් සිදුවන පළමු ස්ථානය වන්නේ ආමාශය යි. මේ සඳහා එය අපූර්ව ලෙස විකසනය වී තිබෙනවා.

යම් අයෙක් විසින් යම් ආහාරයක් ගත් විට එය අන්නශ්‍රෝතය හරහා ඔහේ පහළට වැටීම සිදුවන්නේ නැහැ. කොටින්ම ආහාරය ආමාශය කරා ළඟා වීමට ගුරුත්වයෙන් බලපෑමක් නැහැ. අන්නශ්‍රෝතයෙහි ඇති පේෂි ක්‍රියාත්මක වී ආහාර ගුලිය ආමාශයේ දිශාවට තල්ලු කරනවා. මේ නිසා යමෙකුට උඩුබැලි අතට වැතිරී හෝ හිස පහළට සිටින පරිදි හිඳ වුවත් ආහාර ගන්නට පුළුවන්.

මිනිස් ආමාශයක් තුළ ආහාර ජීර්ණයට අවශ්‍ය හයිඩ්‍රොක්ලෝරික් අම්ල තිබෙන අතර එහි ප්‍රබලතාවය අනුව සාමාන්‍ය මිනිස් පටකයක් හානි විය හැකියි. කෙසේ නමුත් සාමාන්‍ය තත්ත්වයන් යටතේ දී උක්ත අම්ලය නිසා ආමාශ බිත්තියේ පටකවලට හානි සිදුවන්නේ නැහැ. ඒ එලෙස සිදුවීම වැලැක්වීම සඳහා වූ යාන්ත්‍රණ එහි ක්‍රියාත්මක වීම නිසා යි.

විශේෂයෙන් ආමාශය හා ආමාශ බිත්තිය තුළ ඇති පොටෑසියම් වැනි අයන මඟින් නිරතුරුව ආමාශයේ හා ආමාශ බිත්තියේ පී.එච් අගය යාමනය කරන අතර, නිරතුරුව නිපදවෙන ශ්ලේෂ්මල, ආමාශ බිත්තිය හා ආමාශ කුහරය අතර පරිවාරක ස්ථරයක් ලෙස ක්‍රියා කරනවා. මේ නිසා හයිඩ්‍රොක්ලෝරික් අම්ලය හේතුවෙන් ආමාශ බිත්තිය ජීර්ණය වීම වැලකෙනවා.

බොහෝ දෙනා සිතා සිටින්නේ ආහාර ජීර්ණය කිරීමේ ප්‍රධානතම මෙහෙය සිදුකරන්නේ ආමාශය පමණක් බව යි. සත්‍යය වන්නේ ආමාශය මෙන්ම කුඩා අන්ත්‍රය වැනි ඉන්ද්‍රියයන් ද ආහාර ජීර්ණයට වැදගත් ක්‍රියාවලීන් රාශියක් සිදු කිරීම යි. සැබවින්ම ආමාශයෙන් ප්‍රධාන වශයෙන්ම සිදුවන්නේ ආහාරයේ යාන්ත්‍රික ජීර්ණය යි. මෙහි බිත්තිය ආහාරයක් යාන්ත්‍රිකව ජීර්ණය කිරීම සඳහා චලන ඇතිකිරීම වෙනුවෙන් හැඩගැසී ඇති අතර, නිකුත් වන ආමාශයික යුෂයන් මඟින් ආහාරයේ අඩංගු සංකීර්ණ පෝෂක ද්‍රව්‍ය වඩාත් සරල පෝෂක බවට බිඳ හෙළීම ද සිදුකරනවා. මේ හේතුව නිසා ආහාරය උකු තරලයක් බවට පත් වන අතර, කුඩා අන්ත්‍රයේ දී සිදුවන පෝෂක අවශෝෂණ ක්‍රියාවලිය වඩාත් පහසු එකක් බවට පත් කරනවා.

බොහෝ කොටම ආහාරය යාන්ත්‍රික ජීර්ණයට ලක් කළ ද සමහරක් පෝෂක අන්ත්‍ර බිත්ති ඔස්සේ ශරීරයට අවශෝෂණය වීම සඳහා අවශ්‍ය රසායනික ජීර්ණ සැකසුම් සිදුවන්නේත් ආමාශයෙනුයි. විශේෂයෙන් විටමින් බී12 ශරීරයට අවශෝෂණය කරගැනීම සඳහා ඒවා සංකීර්ණ අණුවලින් වෙන් කර ගැනීම සිදුකරන පෙප්සීන් එන්සයිමය ස්‍රාවය වන්නේ ආමාශ බිත්තිය ඔස්සේ යි.

බී විටමින්වල ජීර්ණය හා අවශෝෂණ ක්‍රියාවලියට ආමාශයේ ඇති හයිඩ්‍රොක්ලෝරික් අම්ලයත් උපකාරී වෙනවා. බී විටමින් පරිවෘත්තීය ක්‍රියාවලට මෙන්ම ශක්ති ජනනයටත් වැදගත් වෙනවා.

ආහාර ගැනීමෙන් පසු, ඒවා ජීර්ණය වන ක්‍රියාවලිය ස්වයංසිද්ධව සිදු වන්නක්. එමෙන්ම යමෙකුගේ ආමාශය හිස් වත්ම 'කුසගින්න' දැනීමත් ඉබේම සිදුවනවා. මේ සංවේදන හා ක්‍රියාවලීන් සිදුවන්නේ කුඩා අන්ත්‍රයේ හා ආමාශයේ බිත්තියෙන් ස්‍රාවය වන විවිධ හෝමෝන නිසා යි. මේ හෝමෝන මඟින් කුසගින්න ඇතිකිරීම, ආමාශයික යුෂයන් ස්‍රාවය කිරීම, පිත්තාශයේ ක්‍රියාවලිය යාමනය කිරීම වැනි ක්‍රියාවන් උත්තේජනය කරනවා.

උක්ත හෝමෝනයන් කෙලින්ම රුධිරය හා මුසු වී ආහාර මාර්ගයේ අනෙකුත් කොටස් වන අක්මාව, අග්න්‍යාශය වැනි ඉන්ද්‍රීයනන්වල ක්‍රියාවන් ද යාමනය කරන අතර, මස්තිෂ්කයට ද යම් යම් සංවේදන ලබා දෙනවා.

ආහාර ජීර්ණය කිරීමට අමතරව ආමාශය ඇතුළු මානව ආහාර ජීර්ණ පද්ධතිය සම්පූර්ණ ශරීරයේ ප්‍රතිශක්තිය සඳහාත් දායක වෙනවා. විශේෂයෙන් ආමාශයෙහි අම්ලමය වටපිටාව ආහාර මඟින් ශරීරයට ඇතුළු වන බොහෝ විෂබීජ විනාශ කර දැමීමෙහි සමත්. මීට බැක්ටීරියා හා ආහාර හරහා ශරීරගත විය හැකි සමහර ධූලක වර්ග අයත්. එමෙන්ම ආහාර ජීර්ණ පද්ධතියෙ බිත්තිවල වසා සෛල අන්තර්ගත නිසා ආහාර ජීර්ණ පද්ධතිය ඔස්සේ ගමන් කරන වෛරස හා බැක්ටීරියා භක්ෂණය කොට ශරීරයෙන් ඉවත් කිරීමට සමත්.

වර්තමානය වන විට ආමාශයේ අතුළත අධ්‍යයනය කිරීම සඳහා වූ දියුණු යන්ත්‍රෝපකරණ ලොව පවතිනවා. 19 වන සියවසේ මිල භාගයේ පටන් ආමාශයේ කොටස් අධ්‍යයනය කරන්නට විද්‍යාඥයින් උනන්දු වූවත්, මුල්ම වරට සජීවී අයෙකුගේ ආමාශය අධ්‍යයනය කරන්නට යමෙක් සමත් වූයේ 1868 වසරේ දී යි. ජර්මානු වෛද්‍යවරයෙකු වන ඇඩොල්ෆ් කුස්මෝල් විසින් ඊට මඳ කලකට පෙර මේ සඳහා ආහාර මාර්ගය ඔස්සේ ඇතුළු කළ හැකි උපකරණයක් නිර්මානය කළත් එය එතරම් නම්‍යශීලී වුණේ නැහැ. අවසානයේ ඔහුගේ සහායට පැමිණියේ, ත්‍රාසජනක ක්‍රියාකාරකම් සිදුකරන අයෙකු යි. ඔහු හට ආහාර මාර්ගය ඔස්සේ කඩුවක් යැවීමේ හැකියාව තිබූ අතර, ඒ ආකාරයෙන්ම කුස්මෝල්ගේ උපකරණයත් 'ගිලීමට' ඔහුට හැකි වූ නිසා අවසානයේ ඔහුගේ ආමාශය සජීවීව අධ්‍යයනය කරන්නට ලැබුණා.

මානව ආමාශය යම්තාක් දුරකට හැඟීම් ජනනය හා පාලනය කිරීම උදෙසාත් දායක වන බවට සොයාගෙන තිබෙනවා. විශේෂයෙන් නවතම පර්යේෂණයන්ගෙන් අනාවරණය වී ඇත්තේ ආහාර මාර්ගයේ වෙසෙන ක්ෂුද්‍රජීවීන් හා මානසික සෞඛ්‍යය අතර යම් සබඳකමක් ඇති බව යි.

පසුගියදා සිදුකරන ලද අධ්‍යනයකින් පෙනී ගොස් ඇත්තේ මානසික ආතතියෙන් පෙළෙන මිනිසුන් කිහිප දෙනෙකුගේ ආහාර මාර්ගයෙන් ලබාගත් ක්ෂුද්‍රජීවීන් මීයන්ගේ ආහාර මාර්ගයේ තැන්පත් කළ පසු ඔවුනට ද මානසික ආතතිමය ලක්ෂණ පහළ වූ බව යි.

1960 වසරේ සිට 1970 වසර අතරතුර කාලයේ ඇමෙරිකා එක්සත් ජනපදයෙහි සිදු වූ මිනිමැරුම් කිහිපයක් පිළිබඳව ලෝකයම කතා වුණා. ඒවා විසඳීමට අපහසු අභිරහස් ලෙස පෙනීයාම ඊට හේතුව යි. මින් සමහරක් පසුකාලීනව විසඳුණු අතර, තවත් සමහරක් අද දිනය වන විටත් නිසියාකාරව විසඳී නැහැ. 1960 දශකයේ මැද භාගයේ සිදු වූ 'අයිස් පෙට්ටියේ මිනී මැරුම්' ලෙස ප්‍රසිද්ධ වූ ද්විත්ව ඝාතන සිද්ධියත් එවැන්නක්.

1965 වසරේ ජූනි මාසයේ 23 වන දා ඇමෙරිකා එක්සත් ජනපදයේ ටෙක්සාස් ප්‍රාන්තයට හිරු උදා වුණා. මීට වසර එක හමාරකට පමණ පෙර සිදුවූ ජනපති කෙනඩි ඝාතනයෙන් කම්පනයට පත්ව සිටි එහි වැසියන් ක්‍රමයෙන් සිය සාමකාමී දිවි පෙවෙතට හුරු වෙමින් සිටියා. ඒ වසරේ ග්‍රීෂ්ම ඍතුවේ උදාව ඉතා සාමකාමී ලෙස සිදුවූ අතර බොහෝ දෙනා බලාපොරොත්තු වූයේ ඉතා යහපත් ග්‍රීෂ්මයක පහස විඳින්නට යි. කෙසේ නමුත් ජුනි මස 23 වනදා හ්‍යූස්ටන් නුවර පොලිස් ස්ථානයට හදිසියේ ලැබුණු ඇමතුමක් නිසා ඔවුන්ගේ සිහින උඩු යටිකුරු වුණා.

හ්‍යූස්ටන් නුවර පොලිස් ස්ථානයට හදිසියේ ලැබුණු ඇමතුම ගෙන තිබුණේ මර්වින් මාටින් නම් අයෙක්. ඔහු පවසා සිටියේ තම මාමා හා නැන්දණිය වන 81 වියැති ෆ්‍රෙඩ් ක්‍රිස්ටොෆර් රොජර්ස් හා 79 වියැති එඩ්විනා දුරකථනයට පිළිතුරු නොදෙන බව යි. මෙය අසාමාන්‍ය තත්ත්වයක් නිසා ඔවුන්ගේ නිවසට ගොස් පරීක්ෂා කර බලන මෙන් ඔහු ඉල්ලා සිටියා.

මාටින් ගේ ඉල්ලීමට කන් දුන් හ්‍යූස්ටන් පොලිසිය රොජර්ස් යුවල පදිංචි වී සිටින්නේයැ යි පැවසුණු නිවස වෙත පොලිස් නිලධාරීන් දෙදෙනෙක් පිටත් කර හරිනවා. ඔවුන් දෙදෙනා විසින් එම නිවසේ වසා දමා තිබූ ඉදිරිපස දොරට කිහිප විටක්ම තට්ටු කළත් ප්‍රතිචාරයක් නොලද බැවින් අවසන දොර කඩා දමනු ලබනවා. නිවසට ඇතුළු වූ ඔවුන් දෙදෙනා දකින්නේ කෑම මේසය මත දින දෙකකට වත් පෙර පිළියෙල කරන ලද ආහාර තබා ඇති අයුරු යි. කෙසේ නමුත් යුවල පිළිබඳ කිසිදු හෝඩුවාවක් ඔවුනට එක් වරම ලැබුණේ නැහැ.

නිවසෙහි සෑම තැනක්ම පොලිස් නිලධාරීන් විසින් සෑහෙන වේලාවක් පරීක්ෂා කරනු ලැබුව ද රොජර්ස් යුවල පිළිබඳ කිසිදු හෝඩුවාවක් හමු වූයේ නැහැ. කෙසේ නමුත් නිවසේ ශීතකරණය දෙසින් දුගඳක් වහනය වන බැව් එක් පොලිස් නිලධරයෙකුට නිරීක්ෂණය වෙනවා. වහාම ඒ වෙත ගිය ඔහු එය විවර කරන අතර දකින්නේ ඉතා අප්‍රසන්න හා භයානක දසුනක්. ශීතකරණයේ ඉහළ කොටසේ වූයේ කඳින් වෙන් කරන ලද රොජර්ස් යුවලගේ හිස දෙක යි! ෆ්‍රෙඩ්ගේ හිසට මොට ආයුධයකින් පහර දී තිබූ අතර, එඩ්විනාගේ හිසට වෙඩි තබා තිබුණා. ශීතකරණය තුළ මොවුන් දෙදෙනාගේ සිරුරු කොටස් සීරුවෙන් අසුරා තිබුණේ කැබලිවලට කැපීමෙන් අනතුරුව යි. ෆ්‍රෙඩ්ගේ ලිංගේන්ද්‍රිය හා ඇස් එහි වූයේ නැහැ.

අපරාධ ස්ථානයට වහාම විශේෂඥයින් කැඳවුණු අතර, වැඩිදුර පර්යේෂණවලින් අනාවරණය වූයේ ඝාතකයා විසින් ඔවුන් ඝාතනය කර උඩු මහලේ නිදන කාමරයේ දී සිරුරුවල රුධිරය ඉවත් කොට කැබලිවලට කපා ඇති බව යි. අනතුරුව ඉතා ප්‍රවේශමෙන් අපරාධකරු ලේ පැල්ලම් වැනි දේ සෝදා ඉවත් කොට තිබුණා.

මළසිරුරු කොටස් හා පරිශ්‍රය පරීක්ෂා කිරීමෙන් පසු අනාවරණය වූයේ ඒවා ඉතා සූක්ෂ්ම හා සුහුරු ලෙස කැබලිවලට කපා ඇති බව යි. මොවුන් ඝාතනය කර තිබුණේ පොලිස් නිලධරයින්ට හමුවන්නට දින තුනකට පමණ මත්තෙනුයි. නිවස අවට ප්‍රදේශය පරීක්ෂා කිරීමේ දී තවත් සිරුරු කොටස් කිහිපයක්ම අසල වූ වැසිකිලිවලක තිබී හමු වූ අතර, ඝාතකයා ඒවා වැසිකිලි පෝච්චියට දමා වතුර ගසා තිබුණා.

රොජර්ස් යුවල ඝාතනය කිරීම පිළිබඳ චෝදනාව මුලින්ම එල්ල වූයේ ඔවුන්ගේ 43 හැවිරිදි චාල්ස් ෆ්‍රෙඩ්‍රික්ට යි. මේ නිවසේම ජීවත් වෙමින් සිටි ඔහු ඝාතන සිද්ධියෙන් පසු අතුරුදන්ව සිටියා. ෆ්‍රෙඩ්‍රික් ඇමෙරිකානු නාවුක හමුදාවේ කාලයක් සේවය කළ අයෙකු වූ අතර, පරමාණුක භෞතික විද්‍යාව පිළිබඳ උපාධියක් තිබූ, භාෂා 7ක් කතා කළ හැකි බුද්ධිමත් අයෙක් වුණා. විශේෂයෙන් දෙවන ලෝක යුධ සමයේ ඇමෙරිකානු නාවුක හමුදාවේ බුද්ධි අංශයට අනුයුක්තව ඔහු කටයුතු කර තිබුණා. පසුකාලීනව 'ෂෙල් ඔයිල්' සමාගමේ තනතුරක් දැරූ ඔහු 1957 වසරේ දී ඉන් ද ඉවත් වී තිබුණා.

1950 දශකයේ ෆ්‍රෙඩ්‍රික් හට ඩේවිඩ් ෆෙරී නම් මිතුරෙක් හමුවනවා. ඔහු අකටයුතුකම්වලට සම්බන්ධ අයෙකු වූ අතර, ජනපති කෙනඩි ඝාතනයටත් පසුකාලීනව සම්බන්ධව සිටියා. රැකියාව අහිමි වීමෙන් පසු ෆ්‍රෙඩ්‍රික් සිය දෙමව්පියන් සමග ජීවත් වන්නට පටන්ගත් මුත් ඔවුන් අතර එතරම් ප්‍රබල සම්බන්ධයක් තිබී නැහැ. කෙසේ නමුත් ඒ වන විටත් ඔහු ෆෙරී සමග වූ සම්බන්ධය දිගටම පවත්වාගෙන යමින් සිටියා.

ෆ්‍රෙඩ්‍රික් ගේ කාමරයේ වූ කුඩා අත් කියතක ලේ තැන්පතු තිබීමෙන් ඔහුට එරෙහිව නැගුණු සැකය වඩාත් ප්‍රබල වුණා. කෙසේ නමුත් එහි කිසිදු ඇඟිලි සලකුණක් වූයේ නැහැ. වහාම ෆ්‍රෙඩ්‍රික් සොයා මෙහෙයුම් දියත් වූ මුත්, ඔහු හමු නොවූ අතර, ඉන් පසු කිසිම දිනෙක ඔහු ගැන ආරංචියක් ලැබුණේ නැහැ.

චාල්ස් ෆෙඩ්‍රික් රොජර්ස් පිළිබඳ පොලිසිය සොයා බැලුවත් දශක දෙකක් පමණ යනතුරු ඔහු පිළිබඳව කිසිදු හෝඩුවාවක් හමු වුණේ නැහැ. ඔහු පිළිබඳ වූ රාජ්‍ය දත්ත වාර්තා පිරික්සා බැලීමේ දී පොලිසියට අනාවරණය වූයේ ෆ්‍රෙඩ්‍රික් සී.අයි.ඒ. සංවිධානයට ද සම්බන්ධ වී සිටි බවට විශ්වාස කළ හැකි බව යි. එමෙන්ම ඔහු ‘බොහෝ විට’ ජනපති කෙනඩි ඝාතනයට හා ලී හාවි ඔස්වල්ඩ් ඝාතනයට කෙලින්ම සම්බන්ධව සිට ඇති බවත් බලධාරීන් සොයාගන්නවා. නමුත් මේ කිසිවක් හරියාකාරවම තහවුරු කරගන්නට ඔවුන් සමත් වූයේ නැහැ.

ෆ්‍රෙඩ්‍රික් විසින් සිය දෙමව්පියන් ඝාතනය කළ බවට 'උපකල්පනය' කරන පොලිසිය, ඔවුන් ඔහුගේ ක්‍රියාදාමයන් පිළිබඳ අවධානයෙන් සිටීම නිසා හා දුරකථන ඇමතුම්වලට සවන්දීම නිසා මෙලෙස ඔවුන් ඝාතනය කරන්නට ඇතැ යි සැක කරනවා. ඔහු 1990 වසරට පෙර ලතින් ඇමෙරිකාවෙ දී මියගිය බවටත් යමෙකු ලියූ ග්‍රන්ථයක සටහන්ව තිබුණා. පොලිසිය ඒ පිළිබඳව සොයා බැලුව ද, එහි කතෘ හට විශ්වාසනීය තොරතුරක් ලබා දෙන්නට හැකියාවක් තිබුණේ නැහැ. එය හුදු කල්පිතයන් මත පිහිටා ලියන ලද්දක් ලෙස සලකා බැහැර කරනු ලැබුණා.

1997 වසරේ දී වෝහාරික වෛද්‍ය ක්ෂේත්‍රයට සම්බන්ධ හියු හා මාර්තා ගාඩිනර් යුවල මෙම සිද්ධිය පිලිබඳව අලුතෙන් පර්යේෂණ කරන්නට පටන්ගත්තා. ඔවුන් ෆ්‍රෙඩ්‍රික් පෙනී යන තරම් 'කළු' නැතැ යි උපකල්පනය කර තිබුණා. පර්යේෂණවලින් අනතුරුව මොවුන් පළ කරන ලද 'ද අයිස් බොක්ස් මර්ඩර්ස්' ග්‍රන්ථයේ ඔවුන් සඳහන් කර ඇත්තේ කුඩා කල සිටම ෆ්‍රෙඩ්‍රික් හට ඔහුගේ දෙමාපියන් දරුණු ලෙස සලකා ඇති බව යි. සූදු අන්තුවෙකු වූ ෆ්‍රෙඩ් තම දේපල පුතුට ලියනු වෙනුවට, පුතුගේ දේපළත් ව්‍යාජ අත්සන් යොදා තමන් සන්තකයට ගන්නට උත්සාහ කර ඇති බැව් වැඩිදුරටත් ඔවුන් දක්වා තිබුණා. මේ හේතුව නිසා ෆ්‍රෙඩ්‍රික් සිය මාපියන් ඝාතනය කරන්නට ඇති බවත්, මේ සඳහා ඔහු වසර ගණනාවක් සැලසුම් කරන්නට ඇති බවත් ග්‍රන්ථයෙහි සඳහන්.

ඝාතනවලින් අනතුරුව සිය මිතුරන්ගේ ආධාරයෙන් ෆ්‍රෙඩ්‍රික් මෙක්සිකෝවට පැනගන්නට ඇති බවත්, අනතුරුව හොන්ඩුරාස් හි ජීවත් වී ඇති බවත්, එහිදී කෝලාහලයකට මැදිව මරුමුවට පත් වී ඇති බවත් වැඩි දුරටත් ග්‍රන්ථයෙහි සඳහන් වෙනවා.

ගාඩිනර් යුවලගේ ග්‍රන්ථය නිකුත්වීමත් සමග ඔවුනට ලොව සතර දෙසින් දෝශාරෝපණ එල්ල වුණා. ඒ ඔවුනට තමන් දක්වා ඇති කරුණු කිසිවක් සාධනීය ලෙස ඔප්පු කරගත් නොහැකි වූ නිසා යි. වැඩිදුර අධ්‍යයනයකින් අනතුරුව ඇමෙරිකානු ආරක්ෂක නිලධාරීන් එහි කරුණු පසෙකට දැමුවේ එය 'සත්‍ය සිද්ධියක් ඇසුරු කොටගෙන සෑදූ ප්‍රබන්ධයක්' ලෙස පවසමින්.

වර්තමානය වන විටත් ඇමෙරිකානු පොලිස් පොත්වල මෙම සිද්ධිය සටහන් වන්නේ 'නොවිසඳුණු' එකක් ලෙසටයි. චාල්ස් ෆ්‍රෙඩ්‍රික් රොජර්ස් 1975 වසරේ දී මියගිය බැව් පසුව ප්‍රකාශ කෙරුණත්, ඔහුට අත් වූ ඉරණම පිළිබඳව තවමත් කිසිවෙකුත් හරියාකාරවම දන්නේ නැහැ.

පෘථිවි පෘෂ්ඨයෙන් 79%ක් පමණ සාගරයෙන් වැසී තිබෙන අතර, ගොඩබිම ඇත්තේ 21%ක ප්‍රමාණයක් පමණයි. මෙම 21%න් සමහරක් ස්ථාන මධ්‍ය මුහුදු මට්ටමෙන් ඉතා පහළින් පිහිටා තිබෙනවා. ඒවායින් සමහරෙක නගර, කාන්තාර වැනි දේ පවතින අතර තවත් සමහරෙක කරදිය හා මිරිදිය ජලාශ පිහිටනවා. මහා සාගරයෙන් පිටත ගොඩබිම පවතින, ලොව පහතින්ම පිහිටි ස්ථාන 5 පිළිබඳව යි මේ.

කැප්සියන් මුහුද සැලකෙන්නේ ලොව විශාලතම සංවෘත ජල ප්‍රභවය ලෙස යි. මෙහි වෙරළ, මධ්‍ය මුහුදු මට්ටමේ සිට මීටර 28ක් පමණ පහතින් පිහිටා තිබෙනවා.

කැප්සියන් මුහුද ඉන් පිටතට ජලය නොගලන කරදිය විලක් වන අතර, එහි වෙරළතීරයන් අසර්බයිජානය, ඉරානය, කසකස්ථානය, රුසියාව හා ටර්ක්මෙනිස්ථානය යන රටවල් හරහා වැටී තිබෙනවා. මේ වෙරළතීරයන්ගේ පහතින්ම පිහිටි ස්ථානය කසකස්ථානයේ කාස්ට් ආගාධය අසළ පිහිටා ඇති අතර කරිගියේ නම් එම ස්ථානය, මධ්‍ය මුහුදු මට්ටමේ සිට මීටර 132ක් පහතින් පිහිටා තිබෙනවා.

ලොව වැඩිම, මධ්‍ය මුහුදු මට්ටමෙන් පහතින් පිහිටි ස්ථාන සහිත මහද්වීපය වන්නේ අප්‍රිකාව යි. ලිබියානු කාන්තාරයේ, ඊජිප්තුවට අයත් පෙදෙසෙහි පිහිටා ඇති ක්වටාරා අවපාතනය අප්‍රිකාවේ දෙවනුවට පහතින්ම පිහිටි ගොඩබිම් පෙදෙස ලෙස සැලකෙනවා. මෙය වර්ග සැතපුම් 7,000ක පමණ පෙදෙසක පැතිරී ඇති අතර සාමාන්‍යයෙන් මුහුදු මට්ටමේ සිට මීටර 70ක් පමණ පහතින් පිහිටා තිබෙනවා. මෙහි පහතින්ම පිහිටි ස්ථානය මුහුදු මට්ටමෙන් මීටර 133ක් පහතිනුයි පිහිටා තිබෙන්නේ. මෙකී ක්වටාරා අවපාතනය ආශ්‍රිතව ක්ෂේමභූමි, වැලි කඳු වැනි දේ ද පිහිටා තිබෙනවා.

මොංගෝලියාවට දකුණින්, චීනයට අයත්ව, එහි බටහිරා කාන්තාර පෙදෙසේ පිහිටා ඇති ටුර්ෆාන් අවපාතනයේ ඇති පහළම ස්ථානය ගොඩබිම මත පිහිටි ලොව තෙවනුවට පහත්ම ස්ථානය ලෙස සැලකෙනවා. එය මධ්‍ය මුහුදු මට්ටමේ සිට මීටර 154ක් පහතින් පිහිටා තිබෙනවා. ටුර්ෆාන් අවපාතනය චීනයේ උණුසුම්ම හා වියළිම පෙදෙස ලෙස සැලකෙනවා. මෙය උස් කඳුවලින් වට වී තිබීම මෙම උණුසුම හා වියළිභාවයට හේතු වී තිබෙනවා. මෙය දීර්ඝ ඉතිහාසයක් සහිත පෙදෙසක් වන අතර, මීට වසර 2,000කට පමණ පෙර සේද මාවත වැටී තිබුණේ මේ හරහා යි.

ලේක් අසාල් හෙවත් අසාල් විල පිහිටා ඇත්තේ අප්‍රිකා මහාද්වීපයේ ජිබුටි හී යි. මෙය ලොව දෙවනුවට පහතින්ම පිහිටි ගොඩබිම් පෙදෙස වෙනවා. අෆාර් අවපාතනය නම් විශාල පෙදෙසේ කොටසක පිහිටා ඇති මේ විලෙහි පහත්ම වෙරළතීරය, මධ්‍ය මුහුදු මට්ටමෙන් මීටර 155ක් පමණ පහතින් පිහිටා තිබෙනවා. අසාල් විල අවට පෙදෙසේ නිතිපතා පවතින්නේ ඉතා දැඩි උෂ්ණත්වයක්. එමෙන්ම මෙහි යමහල් නිසා තැනුණු භූ ලක්ෂණ ද දැකගත හැකියි. මෙය අවට පෙදෙසේ කාන්තාරික ලක්ෂණ ද ඉතා දැඩිව පවතිනවා.

ලොව පහතින්ම පිහිටි ගොඩබිම වන්නේ මළමුහුදේ වෙරළතීරය යි. එය සාමාන්‍යයෙන් මුහුදු මට්ටමේ සිට මීටර 423ක් පහතින් පිහිටා තිබෙනවා. මෙය පිහිටා ඇත්තේ ඊශ්‍රායලය හා ජෝර්දානය අතර යි. මළ මුහුද ලොව වැඩිම ලවණතාවය සහිත කරදිය විල වෙනවා. එහි ලවණතාව 33.7%ක්. මේ ආසන්නව පිහිටි 'ගලීල මුහුද' මුහුදු මට්ටමේ සිට මීටර 214ක් පහතින් පිහිටා තිබෙනවා. මෙය ලොව පහතින්ම පිහිටි මිරිදිය විල යි.

කවරයේ පින්තූරය- livingstone.cz

මිනිස් සිරුරු තුළ තිබී විවිධාකාරයේ අපූර්ව දේ හමුවූ අවස්ථා රාශියක් වෛද්‍ය ඉතිහාස පිරික්සීමේ දී අපට හමුවෙනවා. මින් සමහරක් ඒවා ඒ ඒ මිනිසුන්ගේ ශරීරවල සෑහෙන කාලයක් තිබී ඇති අතර ඒවා එලෙස පවතින්නේ යැයි වසර ගණනාවක් කිසිවෙකු විසින් හඳුනාගෙන නැහැ. මින් සමහරක් ඇමෙරිකා එක්සත් ජනපදය වැනි දියුණුයැ යි සම්මත රටවලින් ද වාර්තා වීම සුවිශේෂී කරුණක්. නිව්යෝක් නුවර වෙසෙන 42 හැවිරිදි කාන්තාවකගේ හිසෙහි ජීවත් වෙමින් තිබූ පටි පණුවෙක් පසුගිය දා සොයා ගැණුනා. ඒ වන තුරු ඇය හා වෛද්‍යවරුන් සැක කරමින් සිට තිබෙන්නේ ඇයගේ මොළයෙහි ගැටිත්තක් ඇති බව යි.

ඇමෙරිකා එක්සත් ජනපදයේ නිව්යෝක් නුවර විසූ රේචල් පාමා නම් මැදිවියේ කාන්තාවට ක්‍රම ක්‍රමයෙන් තමන් යම් ආකාරයේ 'මානසික ගැටළුවකින්' පෙළෙන බැව් ප්‍රත්‍යක්ෂ වන්නට පටන් ගත්තා. ඇයට හිටිවනම සමහර වචන අමතක වන්නට පටන්ගත් අතර, ඇයටත් නොදැනීම තේ, කෝපි කෝප්ප වැනි දේ බිම අත හැරෙන්නට පටන්ගත්තා.

රෝග ලක්ෂණ ඇති වී මඳ කාලයකින්ම ඇගේ තත්ත්වය එන්න එන්නම බරපතල වූ බැවින් ඇය වෛද්‍ය ආධාර පැතුවා. මෙය ඇගේ මස්තිෂ්කයෙහි වර්ධනය වන ගැටිත්තක් වැනි දෙයක් නිසා සිදුවන බවට සැක කළ වෛද්‍යවරුන් ඉක්මණින්ම ඇය එම්.ආර්.අයි පරීක්ෂණයකට යොමු කළා. මෙහිදී හෙළිවන්නේ ඔවුන් සිතූ ලෙසම ඇයගේ මස්තිෂ්කයෙහි 'ගැටිත්තක්' ඇති බව යි. මෙය ඉක්මන් ප්‍රතිකාර අවශ්‍ය බරපතල තත්ත්වයක් බැවින්, වහාම ඇය සැත්කමක් කිරීම සඳහා යොමු කෙරෙනවා. මෙහිදී වෛද්‍යවරුන්ට හමුවන්නේ කිසිදා නොපැතූ දෙයක්. ඇයගේ මස්තිෂ්කය පුරාවට ඔබ මොබ සරමින් සිටියේ සෑහෙන තරම් දිගකින් යුක්ත පටි පණුවෙකු යි.

රේචල් පාමා හට මුලින්ම රෝග ලක්ෂණ පහළ වී තිබෙන්නේ 2018 වසරේ ජනවාරි මස යි. රෝග ලක්ෂණ ඇති වූ වහාම ඇය වෛද්‍යවරුන් හමුවට ගොස් තිබුණත්, ඇගේ රෝගය හඳුනාගන්නට ඔවුන් සමත්ව තිබුණේ නැහැ.

පසුකාලීනව පාමා ඉතා බරපතල ගණයේ රෝග ලක්ෂණ ප්‍රකට කළා. විශේෂයෙන් නින්ද නොයාම, විවිධාකාරයේ විකාරරූපී අද්භූත දර්ශන විද්‍යාමාන වීම මෙන්ම ඉතා භයානක සිහින පෙනීම ද ඒ අතර වුණා. මෙනිසා නිතරම ඇය මානසික පීඩාවට ලක් වූ අතර, නින්ද යාම නිසියාකාරව සිදු නොවීම නිසා ශාරීරිකව ද වැහැරී ගියා. එමෙන්ම 2019 වසර වන විට අගේ දකුණු අත හදිසියේම ක්‍රියා විරහිත වුණා.

සැත්ක්මට මුහුණ දීමෙන් අනතුරුව සුවය ලැබූ පාමා මාධ්‍ය හමුවේ පවසා සිටියේ රෝගයෙන් පෙළුණු අවසාන කාලයේ ඇය කොහේ සිටියා ද යන්න පවා තමන්ට නිසියාකාරව මතන නැති බව යි. ඇයගේ අවාසනාවට මේ අවස්ථාවේ දී පවා වෛද්‍යවරුන්ට ඇගේ රෝගය නිසියාකාරව නිර්ණය කළ නොහැකි වී තිබෙනවා. මවුන්ට් සයිනයි රෝහලේ වෛද්‍යවරු අවසානයේ ඇගේ මොළයේ 'ගැටිත්තක්' ඇති බැව් සොයාගන්නේ මේ අතර යි.

මවුන්ට් සයිනයි රෝහලේ වෛද්‍යවරුන් විසින් සිදුකළ එම්. ආර්. අයි පරීක්ෂණයේ දී ඔවුනට රේචල්ගේ මොළයෙහි වම් අර්ධගෝලයෙහි ඉදිරිපසට වන්නට, කුඩා රවුම් ගැටිත්තක් දිස් වුණා. මෙය පිළිකා තත්ත්වයක් යැයි සැක කළ වෛද්‍යවරුන් වහාම ඇය සැත්කමකට යොමු කොට හිස් කබල විවර කොට බැලූ අතර ඔවුන් බලාපොරොත්තු වූ පරිදිම උක්ත ස්ථානයේ තිබූ 'ගැටිත්ත' එහි තිබුණා. එය ඉවත් කිරීමට සැරසෙද්දී ඔවුන් ඉතා අසාමාන්‍ය තත්ත්වයක් අත්දැක්කා. ඒ එය චලනය වන බව යි. වහාම පරීක්ෂා කිරීමේ දී ඔවුනට වැටහී ගියේ, මෙය කිසිදු ආකාරයක 'ගැටිත්තක්' නොවන බව යි. එය පණ ඇති යමක් බැව් ඔවුන් විසින් නිර්ණය කළ අතර, වහාම පසෙකට ගෙන පරීක්ෂා කිරීමේ දී හෙළි වූයේ ඒ සජීවී පටි පණුවෙක් බව යි.

රේචල්ගේ හිසෙහි සිටින්නේ පටි පණුවෙක් බැව් දැනගත් වහාම එහි අසාමාන්‍යතාවය පසෙක තබා වෛද්‍යවරුන් හා ඇගේ සමීපතමයින් සංතෝෂයට පත් වූයේ ඇයට පිළිකාවක් හෝ ඒ සමාන බරපතල තත්ත්වයක් නැති බැව් ප්‍රත්‍යක්ෂ වීමත් සමග යි. එය සැලවූ වහාම ඇගේ ඥාතීන් ප්‍රීති ඝෝෂා නගන්නට පටන්ගත්තා. සැත්කම සිදුකර මඳ වේලාවකින් ඇය පියවි සිහියට පත් වූ අතර, මෙතෙක් කල් මුහුණ දුන් අපහසුතා සියල්ල ඇය කෙරෙන් ඉවත්ව තිබීම සොම්නස් සහගත වුණා.

පාමා මුහුණ දී තිබූ තත්ත්වය හැඳින්වෙන්නේ neurocysticercosis නමින්. මෙය සිදුවන්නේ පටි පණු බිත්තර ආහාර වැනි දේ සමග වැරදීමකින් ශරීරගත වීම නිසා යි. මෙය ලොව පුරා වැඩිහිටියන්ගේ මස්තිෂ්ක ආබාධවලට හේතුවන සැලකිය යුතු තරමේ සංසිද්ධියක් වන අතර ඇමෙරිකා එක්සත් ජනපදයෙන් ද මෙවැනි සිද්ධීන් 1000ක් පමණ වසරකට වාර්තා වෙනවා. කෙසේ නමුත් එක්සත් ජනපදයෙන් වාර්තා වෙන මෙවැනි සිද්ධි බහුතරයකට ලක්වන්නේ සංක්‍රමණික ජනයා යි. එයිනුත් ලතින් ඇමෙරිකානු කලාපවලින් එක්සත් ජනපදයට සංක්‍රමණය වූවන් ප්‍රධාන තැනක් ගන්නවා.

පටි පණුවන් සාමාන්‍යයෙන් ජීවත් වන්නේ මිනිස් හෝ සත්ත්ව අන්ත්‍රවල යි. මොවුන් මිනිසෙක් හට ආසාදනය වන්නට ප්‍රධාන හේතුවක් වන්නේ අර්ධ ලෙස පිසූ මස් වර්ග ආහාරයට ගැනීම යි. සාමාන්‍යයෙන් මොවුන් උදරයට ආසාදනය වූ විට, රෝග ලක්ෂණ පහළ වූ සැණින් ප්‍රතිජීවක ඖෂධ ලබා දෙන අතර, පහසුවෙන් රෝග නිවාරණය සිදුකරන්නට පුළුවන්. පාමා මුහුණදුන් ආකාරයේ තත්ත්වයන් ඇති වීමට නම්, උදරයේ දී බිහිවන පණුවන් උදර බිත්තිය සිදුරු කරගෙන, රුධිර වාහිනී පද්ධතිය ඔස්සේ මස්තිෂ්කයටම ආ යුතු යි. මෙය දුර්ලභ තත්ත්වයක්.

පටි පණුවන් සාමාන්‍යයෙන් ඉතා දරුණු රෝගී තත්ත්වයන් ඇති කරන්නේ නැහැ. කෙසේ නමුත් මුල දීම ප්‍රතිකාර නොකළහොත් පටි පණුවෙක් අඩි 80ක් තරම් දිගට වැඩිය හැකි අතර වසර 30ක් පමණ ජීවත් වීමේ හැකියාව ඔවුන් සතු යි. මොවුන් කොකු ආධාරයෙන් ආහාර මාර්ගයේ එල්ලී සිට පෝෂක උරාගැනීම සිදුකරන අතර, සමහර විටෙක ආහාර මාර්ගයෙන් ඉවතට පැමිණ ශරීරයේ අනෙකුත් අවයව වන මොළය වැනි දේ කරා පැමිණ ඒ හා සම්බන්ධ වී පෝෂක උරාගැනීම සිදුකරනවා. පාමාට සිදුවූයේ එවැන්නක්.

19 වන සියවස ආරම්භයේ දීත් ඇමෙරිකා එක්සත් ජනපදයේ තැනින් තැන ස්වදේශික ජන කොට්ඨාස සිය බලය තහවුරු කරගෙන සිටියා. මින් සමහරක් ජනයා ප්‍රචණ්ඩ ගති පැවතුම් තිබූ අයවළුන් වූ අතර, තම බල ප්‍රදේශයට ඇතුළු වන ආගන්තුකයින් මරා දැමීමට පවා විටෙක සැහැසි වුණා.

ඔලිව් ඕට්මාන් ඇමෙරිකා එක්සත් ජනපදය සිය නිජ භූමිය කරගත් සුදු ජාතික තරුණියක්. මෝමොන් භක්තිකයන් වූ ඇගේ දෙමාපියන්, ඇය හා ඇගේ සොයුරු සොයුරියන් හොඳින් රැක බලාගත්තා. මේ නිසා ඇගේ ජීවිතය ප්‍රීතිමත් ලෙසත්, සාමාන්‍ය ලෙසත් ගලා ගියා. 13 වැනි වියේ දී මෙලෙස ගෙවුණු ඇගේ දිවිය උඩු යටිකුරු වූයේ ස්වදේශික ජන කණ්ඩායමක් ඇගේ දෙමාපියන් ඇතුළු පවුලේ වැඩිදෙනා ඝාතනය කිරීමත් සමග යි.

ඔලිව් ඕට්මාන් උපත ලැබුවේ 1837 වසරේ දී යි. ඇයගේ දෙමාපියන් වන රෝයිස් හා මේරි ඈන් ඉතාමත් තද මෝමන් ලබ්ධිකයින් වුණා. 1850 වසරේ දී, එනම් ඔලිව් හට 13 විය සපිරෙන වසරේ දී ඇගේ මුළු පවුලම ආගමික කටයුත්තක් සඳහා යූටාවේ සිට කැලිෆෝනියාව දක්වා තවත් විශාල පිරිසක් සමග ගමන් අරඹනවා. මේ ගමන අතරතුර නිව් මෙක්සිකෝ ප්‍රාන්තය ඔවුනට හමුවන අතර එහිදී මේ නඩය දෙකට බෙදෙනවා. එක් පිරිසක් උතුරු දිගට යද්දී, ඕට්මන් පවුල ඇතුළු අනෙක් පිරිස දකුණුදිගට ගමන් කළා.

උක්ත දෙවන කණ්ඩායමේ එක් සන්ධිස්ථානයෙක් වුණේ ඇරිසෝනාවේ ටූසාන් නුවර යි. ඒ අතරමැද මැරිකෝපා වෙල්ස් නම් පෙදෙසක් හමුවන අතර, කාන්තාරික දේශගුණය පවතින ඇරිසෝනාවේ, ජල උල්පත් සහිත ළිං කිහිපයක් මෙහි පැවතියා. ආසන්නයේ වෙනත් කිසිදු ජල මූලාශ්‍රයක් නොමැති බැවින්, සංචාරයේ යෙදෙන බොහෝ පිරිස් සිය ජල අවශ්‍යතා සපුරාගන්නට මේ ස්ථානයේ නැවතුණා. මෙහිදී, එහි ජීවත් වූ ජනයාගෙන් ඕට්මන් පවුල ඇතුළු සංචාරක කණ්ඩායමට අනතුරු ඇඟවීමක් ලබෙනවා. ඒ එම ස්ථානයේ සිට ටූසාන් දක්වා වැටී ඇති මඟ දෙපස ජීවත් වන ස්වදේශික ජනයා ඉතා ප්‍රචණ්ඩ හා ම්ලේච්ඡ බව යි. මේ පණිවුඩය ඇසූ පිරිසේ බොහෝ දෙනා සිය ගමන නවතා එම ස්ථානයේම රැඳී සිටින්නට තීරණය කරනවා.

ඉතා තද මෝමන් ලබ්ධිකයන් වූ ඕට්මන් යුවල මෙහිදී තීරණය කරන්නේ කෙසේ හෝ සිය දරුවන් සමග ඉදිරියට ගොස් ඉක්මණින්ම තමන් සමග පැමිණි අනෙක් කණ්ඩායම සමග එක් වීම සුදුසු බව යි. මේ නිසා ඔවුන් සිය දරුවන් කැටුව තනිවම ගමන අරඹනවා.

දින සතරක් කිසිදු උපද්‍රවයකින් තොරව ඔවුන් ගමන් කළ අතර, සිව්වැනි දිනයේ දී ඔවුනට ස්වදේශික ජන කණ්ඩායමක් මුහුණට මුහුණ හමු වනවා. මොවුන් අයත් වූයේ බටහිර යවපායි නම් ස්වදෙශික කණ්ඩායමට යි. ඔවුන් ඕට්මන් පවුල සමග මුල දී සුහදව ආහාර හා දුම්කොල ගණුදෙනුවකට සැරසෙනවා. මෙහිදී එම කටයුත්තට රෝයිස් එකඟ නොවීමත් සමග ප්‍රචණ්ඩ වන ස්වදේශිකයින් මුගුරු හා පොරව යොදාගෙන ඕට්මන් පවුලට පහර පිට පහර එල්ල කරනවා. මෙහිදී ඕට්මන් යුවල හා දරුවන් සිව් දෙනෙක් එතැනම මියයනවා.

ඔලිව් හා ඇගේ සොයුරියක වන මේරි ස්වදේශිකයින්ගෙන් එල්ල වුණු ප්‍රහාරයෙන් දිවි ගලවාගන්නා අතර ඔවුන් ස්වදේශික කණ්ඩායමේ ග්‍රහණයට නතු වෙනවා. සැතපුම් සියයක් පමණ එපිටින් පිහිටි සිය වාසභවනට ඔවුන් ගෙන යන යවපායි ජනයා ඔවුන් වහලුන් මෙන් සේවයේ යොදවා ගන්නවා. මෙහිදී දෙසොයුරියන්ට නිතාරම පහරකෑම්වලට ලක්වන්නට සිදුවුණා.

යවපායි ගෝත්‍රිකයින් සමග දෙසොයුරියන් ඉතා අයහපත් වසරක් ගත කළ අතර, අවසානයේ ඔවුන් මේ දෙදෙනා තවත් ස්වදේශික ජන කණ්ඩායමක් වන මොහාවි ගෝත්‍රිකයින් සමග හුවමාරු කරගත්තේ අශ්වයින් දෙදෙනෙකුට යි.

මොහාවි ජන කණ්ඩායම යවපායිවරුන්ට වඩා යහපත් වූ, එමෙන්ම හොඳින් බව භෝග සම්පත්තිය තිබූ ජන කොට්ඨාසයක් වුණා. ඔවුන්ගේ නායකයා ඔලිව් හා මේරි ගැන අනුකම්පා උපදවා ඔවුන් තමන්ගේම දරුවන් ලෙස ඇතිදැඩි කරන්නට පටන් ගත්තා. ඔවුනට සාම්ප්‍රදායික මොහාවි ඇඳුම් පැළඳුම් ලැබුණු අතර, වගා කිරීම සඳහා ඉඩම් කොටස් ද ලැබුණා.

මොහාවි ජනයා සිය නිකටේ හා අත්වල පච්චා කොටා ගැනීම චාරිත්‍රයක් ලෙස සිදු කළ අතර, එම සමාජයේ පිළිගැනුම ලබන්නට නම් එය සිදු කළ යුතුම වුණා. ඉක්මණින්ම දෙසොයුරියන්ගේ සිරුරුවල ද පච්චා කොටන්නට ඔවුන් ක්‍රියා කළා.

1855 හා 1856 වසර මොහාවි ජනයාට එතරම් යහපත් කාල වකවානුවක් වූයේ නැහැ. නිසි කලට වැසි නොලැබීම හේතුවෙන් ඔවුන්ගේ භෝග වගාවන් විනාශ වී ගිය අතර ජල මූලාශ්‍ර බොහොමයක් ද සිඳී ගියා. මේ හේතුවෙන් දුර්භික්ෂයක් පැතිරී බොහෝ දෙනා මියගියා. මියගියවුන් අතර ඔලිව්ගේ සොයුරිය මේරි ද වුණා. සොයුරියගේ අභාවයත් සමග තනි වූ ඔලිව් සම්පූර්ණයෙන්ම මොහාවි ජනයාගේ සම්ප්‍රදායට හුරු වී ඔවුන් සමග දිවි ගෙවන්නට තීරණය කළා.

ඔලිව් 19 වන වියට පා තබන තුරු ඇය සාමකාමීව මොහාවි ජනයා සමග හැදී වැඩුණා. ඒ ඔවුන්ගේම කෙනෙකු ලෙස යි. මේ කාලයේ දී සුදු ජාතික කාන්තාවක් මොහාවි ජනයා අතර සිටින බැව් ඇමෙරිකානු සුදු ජාතික පාලන තන්ත්‍රය දැනගන්නා අතර, ඔවුන් වහාම මොහාවිවරුන්ට දන්වා හරින්නේ එක්කෝ එම සුදු ජාතික කාන්තාව තමන් වෙත භාර දෙන ලෙස යි. එසේත් නැතිනම් ඇය ඔවුන් සමග සිටින්නේ ඇයිදැ යි යන්න පිළිබඳව පිළිගත හැකි පැහැදිළි කිරීමක් කරන ලෙස යි.

මුල දී ඇය සුදු ජාතිකයින්ට ලබා දීමට මොහාවි ජනයා කැමති නොවූවත් ඔවුන් තමන් විනාශ කරාවියැ යි බිය වූ නිසා අවසන ඔවුන් ඔලිව් සුදු ජාතිකයින් හට භාර දෙනවා. අවසානයේ සය වසරකට පසුව ඔලිව් සුදු ජාතික සමාජයට ඇතුළු වන අතර එහිදී ඇයට ලොරෙන්සෝ නම් තමන්ගේ එක් සොයුරෙක් සිය දෙමව්පියන් මියයාමට හේතු වූ ප්‍රහාරයෙන් දිවි ගලවාගෙන ජීවත් වන බව දැනගන්නට ලැබෙනවා. ඔහු ඒ වන විට ඔලිව් හා මේරි පිළිබඳව සෑම තැනකම සොයමින් සිටියා.

28 වියැතිව සිටිය දී ඔලිව් හට ජෝන් බී. ෆෙයාචයිල්ඩ් නම් අයෙකු මුණගැසෙනවා. මේ දෙදෙනා විවාපත් වන අතර ටෙක්සාස් ප්‍රාන්තයේ පදිංචි වෙනවා. ඔවුන් කුඩා දරුවෙකු ද හදා වඩාගන්නවා.

නැවත සුදු ජාතිකයින් සමග දිවි ගෙවීම ආරම්භ කළ ද කායිකව හා මානසිකව යම් තාක් දුරකට ඔලිව් සිටියේ මොහාවිවරුන් සමග යි. ඇගේ මුහුණෙහි වූ පච්චා සලකුණු නිසා අනෙක් සුදු ගැහැණුන් අතර ඇය කැපී පෙණුනා. හැකියාවක් ලැබුණු විට ඇය මොහාවි ජනයා බැහැ දැක සුවදුක් විචාරන්නට ද අමතක කළේ නැහැ. ඇගේ අසාමාන්‍ය කතාව ඇමෙරිකානු ජනයා අතර ඉතා ප්‍රසිද්ධ වුණ.

1903 වසරේ දී හදිසියේ ඇති වූ හෘදයාබාධයක් හේතුවෙන් ඔලිව් ඕට්මන් මියයනවා. ඇය ඒ වන විට 65 වන වියෙහි පසුවුණා. පසුකාලීනව ඇය සිහිවනු වස් ඇරිසෝනාවේ නගරයක් ද ඇය නමින් නම් කෙරුණා.

ලෝකයේ දූපත් සිය දහස් ගණනක් පිහිටා තිබෙනවා. මින් සමහරක් වර්ග අඩි කිහිපයක් තරම් කුඩා වෙද්දී තවත් සමහරක් වර්ග කිලෝමීටර දහස් ගණනක් විශාල යි. මින් සමහරක් ස්වාධීන රාජ්‍යයන් පවා වෙනවා. මේ සටහන ලොව විශාලතම දූපත් 5 පිළිබඳව යි.

ග්‍රීන්ලන්තය සැලකෙන්නේ ලොව විශාලතම දූපත ලෙස යි. එය වර්ග කිලෝමීටර 2,166,086ක විශාලත්වයකින් යුක්ත යි. මෙය උතුරු ඇමෙරිකා මහාද්වීපයට ආසන්නයෙන් පිහිටා තිබුණත් අයත් වන්නේ ඩෙන්මාර්ක් රාජ්‍යයට යි.

ග්‍රීන්ලන්තයේ භූමි ප්‍රමාණයෙන් බහුතර කොටසක් ආක්ටික් වෘත්තය තුළ පිහිටා තිබීම නිසා එහි පවතින්නේ වැඩි කොටම මිනිස් වාසයට නුසුදුසු ශීතල කාලගුණයක්. මෙහි දකුණට වන්නට සමුද්‍රාසන්නව ජනාවාස පිහිටා ඇති අතර ජීවත් වන ජනගහනය 56,000ක් පමණ වෙනවා.

ඕස්ට්‍රේලියා මහාද්වීපයට උතුරින් පිහිටා ඇති නව ගිනියාව ලොව දෙවනුවට විශාලතම දිවයින යි. මෙහි විශාලත්වය වර්ග කිලෝමීටර 786,000ක්. ගිණිකොනදිග ආසියාවට අයත් මේ දූපතේ එක් අර්ධයක් ඉන්දුනීසියාවට අයත් අතර, අනෙක් අර්ධයේ පවතින්නේ පැපුවා නව ගිනියා රාජ්‍යය යි.

නව ගිනියා දූපත තුල මිලියන 7.5කට ආසන්න ජනකායක් ජීවත් වන අතර, ඉන් පැපුවා නව ගිනියාව තුළ ජීවත් වන්නේ තුන් ලක්ෂයකට මඳක් වැඩි ජනකායක් පමණ යි. මින් සැලකිය යුතු පිරිසක් ස්වදේශික ගෝත්‍රික ජනයා වෙනවා.

ගිණිකොන දිග ආසියාවේ පිහිටි බෝර්නියෝ දූපත ලොව තෙවනුවට විශාලතම දූපත යි. මෙය වර්ග කිලෝමීටර 743,3301ක විශාලත්වයකින් යුක්ත යි. මෙම දූපත තුල මිලියන 18ක පමණ ජනකායක් ජීවත් වෙනවා.

බෝර්නියෝ දූපත රටවල් 3කට අයත් වෙනවා. මින් එක් කොටසක් මලයාසියාවට අයත් වන අතර භූමියෙන් තුන්කාලක් පමණ අයත් වන්නේ ඉන්දුනීසියාවට යි. ඉතා කුඩා රාජ්‍යයක් වන බෲනායි රාජ්‍යය සම්පූර්ණයෙන් මෙහි පිහිටා තිබෙන අතර එයට බෝර්නියෝ භූමියෙන් අයත් වන්නේ 1%ක් පමණ යි. මෙය සොබා සෞන්දර්යයෙන් ගහන දූපතක් වෙනවා.

අප්‍රිකා මහාද්වීපයේ නැගෙනහිර වෙරළතීරයට නැගෙනහිරින් පිහිටා ඇති මැඩගස්කරයේ විශාලත්වය වර්ග කිලෝමීටර 578,041ක්. මෙය ස්වාධීන රාජ්‍යයක් වන අතර මිලියන 25ක පමණ ජනකායක් වාසය කරනවා.

මැඩගස්කරයත් ජෛව විවිධත්වයෙන් ඉතා පොහොසත් රාජ්‍යයක්. මෙහි ඒකදේශික සත්ත්ව හා ශාක විශේෂයන් රාශියක් හමුවෙනවා.

ලොව 5 වනුවට විශාලතම දූපත වන බැෆින් දූපත වර්ග කිලෝමීටර 507,451ක විශාලත්වයකින් යුක්ත වෙනවා. කෙසේ නමුත් මෙහි වෙසෙන්නේ 10,000කට මඳක් වැඩි ජනකායක් පමණ යි. මෙහි ජීවත්වන බහුතරය එස්කිමෝවරුන් වන අතර, දූපතෙහි ශීතල දේශගුණයක් පවතිනවා.

බැෆින් දූපත අයත් වන්නේ කැනඩාවට යි.

කවරයේ පින්තූරය- borneo-hotels.com

අප සෞරග්‍රහමණ්ඩලය ගත් කල්හි එහි ග්‍රහලෝක 8ක් පිහිටා තිබෙනවා. මේ ග්‍රහලෝක අටට අයත් චන්ද්‍රයින්ගේ ගණන 193ක්. මින් සමහරක් පෘථිවිය මෙන් සැලකිය යුතු ප්‍රතිශතයක් විශාල වන අතර තවත් සමහරක් ඉතා කුඩා වෙනවා. මේ සටහන සෞරග්‍රහමණ්ඩලයෙහි විශාලතම චන්ද්‍රයින් 5 දෙනා ගැන යි.

බ්‍රහස්පතිට අයත් ගැනිමීඩ් සෞරග්‍රහමණ්ඩලයෙහි හමුවන විශාලතම චන්ද්‍රයා වෙනවා. මෙය බුධට හා වාමන ග්‍රහලොවක් වන ප්ලූටෝට වඩා විශාල වන අතර අඟහරු මෙන් 2/3ක් පමන විශාල වෙනවා. මෙහි විෂ්කම්භය කිලෝමීටර 5,268ක් වන අතර එහි කක්ෂය කිලෝමීටර මිලියනයක් පමන වෙනවා. මෙය බ්‍රහස්පති වටා එක් වටයක් පරිභ්‍රමණය වන්නට පෘථිවි දින 7ක් ගතකරනවා. ගැනිමීඩ් සිලිකේට් පාෂාණ හා අයිස්වලින් සුසැදි අතර, යකඩවලින් පොහොසත්, ද්‍රවමය හරයක් තිබෙනවා.

ටයිටන් සෙනසුරුගේ විශාලතම චන්ද්‍රයා වන අතර සෞරග්‍රහමණ්ඩලයේ දෙවනුවට විශාලතම චන්ද්‍රයා යි. මෙය සැලකිය යුතු තරමේ ඝණත්වයක් සහිත වායුගෝලයක් ඇති එකම චන්ද්‍රයා ලෙස සැලකෙනවා. මෙහි වායුගෝලයේ නයිට්‍රජන් 95%ක් හා මීතේන් 5%ක් පවතිනවා. එමෙන්ම මෙහි කාබන් හා හයිඩ්‍රජන් සහිත කාබනික අණු පවතින බව සොයාගෙන තිබෙනවා. මෙහි විෂ්කම්භය කිලෝමීටර 5,152ක්.

බ්‍රහස්පති ගේ දෙවනුවට විශාලතම චන්ද්‍රයා වන කැලිස්ටෝහි විෂ්කම්භය කි.මී 4800කට මඳක් වැඩි වන අතර එය බුධගේ විශාලතවයට වඩාත් සමීප වෙනවා. මෙය ගැලිලීය චන්ද්‍රයින් සිවුදෙනා වන ගැනිමීඩ්, යුරෝපා, ආයෝ හා, කැලිස්ටෝ අතරින් වඩාත් පිටතින් පිහිටි චන්ද්‍රයා වෙනවා.

ආයෝ ද බ්‍රහස්පතිට අයත් චන්ද්‍රයෙක් වෙනවා. ගැලිලීය චන්ද්‍රයින් සිවුදෙනාට අයත් මෙහි යමහල් විදාරණයන් සිදුවෙනවා. මෙහි විෂ්කම්භය කිලෝමීටර 3,636ක් වන අතර බ්‍රහස්පතිගෙන් කිලෝමීටර 422,000ක සාමාන්‍ය දුරකින් පිහිටා තිබෙනවා. මෙය සෞරග්‍රහමණ්ඩලයේ පිහිටා තිබෙන චන්ද්‍රයින් අතුරින් වැඩිම ඝණත්වය සහිත චන්ද්‍රයා යි. එමෙන්ම මෙය සෞරග්‍රහමණ්ඩලයේ මෙතෙක් සොයාගෙන තිබෙන 'වියළිම' වස්තුව යි.

පෘථිවියට අයත් එකම උපග්‍රහයා වන චන්ද්‍රයාට සෞරග්‍රහමණ්ඩලයේ විශාලතම චන්ද්‍රයින් අතර හිමිව ඇත්තේ පස්වන ස්ථානය යි. මෙය සත්‍ය වායුගෝලයකින් තොර, ජීවය රහිත ස්ථානයක් වෙනවා. මෙහි සත්‍ය වායුගෝලයක් නොපැවතීමට හේතුව වන්නේ එහි අඩු විශාලත්වය නිසා වායුගෝලයක් ආකර්ෂණය කර තබාගැනීමට තරම් එහි ගුරුත්වාකර්ෂණ බලය ප්‍රබල නොවීම යි.

චන්ද්‍රයාගේ භ්‍රමණ වේගය පෘථිවියට අනුරූප වෙනවා. මේ නිසා සෑමවිටම එහි එකම පසක් පෘථිවියට මුහුණලා පිහිටා තිබෙනවා. චන්ද්‍රයා පාෂාණමය ග්‍රහ වස්තුවක් වන අතර කුඩා ලෝහමය හරයක් පිහිටා තිබෙනවා. මඳක් ඉලිප්සීය පථයක පෘථිවිය වටා පරිභ්‍රමණය වන මෙය පෘථිවියට කි.මී 384,000ක සාමාන්‍ය දුරකින් පිහිටා තිබෙනවා. මෙහි විෂ්කම්භය කිලෝමීටර 3475ක් වෙනවා.

කවරයේ පින්තූරය- farmersalmanac.com

ලෝකයේ තැනින් තැනට භූමියේ පිහිටීම වෙනස් වෙනවා. තැනක් සම්පූර්ණයෙන් සමතලා වන විට තවත් පෙදෙසක් කඳු බෑවුම්වලින් ගහන වෙනවා. ගල් පර, එසේත් නැතිනම් ගල් කුළුත් මෙලෙස ලොව සමහර ස්ථානවල පිහිටන භූ විෂමතාවක්. ලොව සහර ගල් පර ඉතා කුඩා වන අතර තවත් සමහරක් මීටර් සිය ගණනක් උස් වනවා. විවිධ හේතූන් නිසා මේ සුවිශාල ගල් කුළු සමහරක් ලොව පරසිදු යි. මේ එවැනි 5ක් ගැන තොරතුරු යි.

රොක් ඔෆ් ජිබ්‍රෝල්ටා

ස්පාඤ්ඤයේ දකුණු කෙළවර අසන්නයේ පිහිටා තිබෙන කුඩා අර්ධද්වීපයක් වන ජිබ්‍රෝල්ටාව අයත් වන්නේ බ්‍රිතාන්‍යයට යි. මෙහි පිහිටා තිබෙන විශාල ගල් කුළක් වන 'රොක් ඔෆ් ජිබ්‍රෝල්ටා' ලෝක ප්‍රසිද්ධ ස්ථානයක් වෙනවා. මෙය මීටර 426ක උසකින් යුක්ත වනවා. ජිබ්‍රෝල්ටාවෙන් වැඩි කොටසක් මේ ගල් පව්ව හා එහි පාදමට අයත් වෙනවා.

ජිබ්‍රෝල්ටාවේ 30,000ක් පමණ වූ ජනගහනයක් වෙසෙන අතර, හොඳ සංචාරක ස්ථානයක්ද වෙනවා.

මීටර 386ක උසකින් යුක්ත ඩෙවිල්ස් ටවර් පිහිටා ඇත්තේ ඇමෙරිකා එක්සත් ජනපදයෙහි වයෝමින්ග් ප්‍රාන්තය තුළ යි. එයට මෙම නම පටබැඳීමට හේතු වී ඇත්තේ එහි අසාමාන්‍ය පෙනුම හා එය පැරණි යමහලක් වීම නිසා යි. පසුකාලීනව මෙය අවට පෙදෙසේ පාංශු ඛාදනය වීම නිසා කුලුණක් හෝ කේතුවක හැඩ ගෙන තිබෙනවා.

මීටර 370ක උසකින් යුත් සීගිරිය පිහිටා ඇත්තේ ශ්‍රී ලංකාවේ මාතලේ දිස්ත්‍රික්කය තුළ යි. මෙය තැනී ඇත්තේ නෂ්ට වූ යමහලකින් ඉහළට පැමිණි මැග්මා ඝණ වීම නිසාවෙන් බවට සැලකෙනවා.

සීගිරියට ඉතා දීර්ඝ ඉතිහාසයක් තිබෙනවා. මෙහි ඉතිහාසය කිතු උපතට පෙර සමය දක්වා ඈතට දිවෙන්නක්. කෙසේ නමුත් මෙය ලෝක ප්‍රසිද්ධියට පත් වූයේ කාෂ්‍යප රජු විසින් සිය මාලිගය හා බලකොටුව මෙහි ඉදිකිරීමේ දී කරවන ලද චිත්‍ර හා තවත් මාහැඟි නිර්මාණ නිසා යි.

සුමා කන්ද පිහිටා ඇත්තේ නයිජීරියාවේ අබුජා නුවරට උතුරු දිගට වන්නට යි. මෙම ගල් පව්ව මීටර 725ක් තරම් උස් වෙනවා. මෙය ස්වභාවිකවම කළු හා සුදු වර්ණවලින් හැඩ ගැන්වී ඇති අතර සමහරු පවසන්නේ එහි එක් ස්ථානයක මිනිස් මුහුණක රුවක් විද්‍යාමාන වන බව යි.

ඕස්ට්‍රේලියාවේ ඇති සුවිශාල ගල් පව්වක් වන උලුරු හෙවත් අයර්ස් රොක් ඉතා සුවිශේෂී හා අසාමාන්‍ය පිහිටීමක් සහිත එකක් වෙනවා. මෙය පිහිට ඇත්තේ ඇලිස් ස්ප්‍රින්ග්ස් නගරයට කිලෝමීටර 335ක් පමණ නිරිත දිගට වන්නට යි. මෙය සැලකෙන්නේ ලොව විශාලතම තනි ගල් පව්ව ලෙස යි. මෙහි උපරිම උස මීටර 348ක් වන අතර කිලෝමීටර 9.4ක සාමාන්‍ය විෂ්කම්භයක් දරනවා.

අයර්ස් රොක්හි තවත් විශේෂත්වයක් වන්නේ හිරු එළිය වැටෙන කෝණය අනුව එහි පැහැය වෙනස් වී දර්ශණය වීම යි. හිරු උදාව වන වන විට දීප්තිමත් රතු, තැඹිලි පැහැයෙන් දිස් වන මෙය හිරු අවරට යන විට නිල්, දම් පැහැ ප්‍රමුඛ කොට ගෙන දර්ශනය වෙනවා.

කවරයේ පින්තූරය- lonelyplanet.com

ලොව බොහෝ අසමසම නිර්මාණ කාලයේ වැලිතලාවෙන් වැසී ගොස් තිබෙනවා. කෙසේ නමුත් විවිධ හේතූන් නිසා හදිසියේම වසර සිය දහස් ගණනකට පසු ඒවා සමහරක් නැවත ලොවට අනාවරණය වෙනවා.

වර්තමාන ලෝකයේ දිනෙන් දින උග්‍ර වන ගැටළුවක් ලෙස කාලගුණ විපර්යාස ගත හැකියි. මිනිස් ක්‍රියාකාරකම් නිසා ලෝකයේ සමහර ස්ථාන පෙර නොවූ විරූ අන්දමේ කාලගුණ විපර්යාසවලට මුහුණ දෙනවා. මේ නිසා විවිධ අවාසනාවන්ත සිද්ධි උද්ගත වෙනවා. කෙසේ නමුත් කාලගුණ විපර්යාස නිසා අත්වූ දුලබ 'වාසියක්' පිළිබඳ පසුගියදා ඉරාකයෙන් වාර්තා වුණා.

ඉරාකයේ යුප්‍රටීස් හා ටයිග්‍රීස් ගංගා දෙක ආශ්‍රිතව 'දෙගම්මැදි ශිෂ්ටාරය' නම් ඉපැරණි මානව ජනාවාස රාශියක් පැවතුණා. ඒ මීට වසර සිය ගණනකට පෙර යි. තාක්ෂණික අතින් ඉතා දියුණු මට්ටමක සිටි ඔවුන් මනස්කාන්ත ගෘහ නිර්මාණ සහිත ගොඩනැගිලි රාශියක් ඉදිකරන්නට යෙදුණු අතර, ඉන් බහුතරය මේ වන විට විනාශ වී හෝ කාලයේ වැලි තලාවෙන් වැසී තිබෙනවා.

පසුගියදා ඉරාකයට බලපෑ අධික නියං තත්ත්වය නිසා ටයිග්‍රීස් නදිය අනුබද්ධව තනා ඇති මොසුල් වේල්ල හා එම ජලාශයෙහි ජල මට්ටම සීග්‍ර ලෙස පහළ ගියා. මේ හේතුවෙන් එම වේල්ලෙහි ජලයට යටව තිබූ වසර 3,400ක් පමණ පැරණි සුවිසල් මාළිගයක නටඹුන් මතුව තිබෙනවා. මේ වන විටත් කුර්දි- ජර්මානු විද්‍යාඥයින් ඉතා සීරුවෙන් මෙම මාළිගයේ ඉතිරි කොටස් වැලි පවුරුවලින් ඉවතට මතු කරගනිමින් සිටිනවා. මෙම විද්‍යාඥ කණ්ඩායමේ ප්‍රධානියෙක් වන හසන් අහමඩ් කාසිම් පවසන්නේ මේ සොයාගැනීම දශක ගණනාවකින් ඉරාකයේ සිදු වූ වටිනාම ඓතිහාසික සොයාගැනීම බව යි.

උක්ත වේල්ලෙහි ජල මට්ටම ක්‍රම ක්‍රමයෙන් අඩු වීම නිසා මාළිගයෙහි නටඹුන් පෑදීම ආරම්භ වී තිබෙන්නේ 2010 වසරේ දී යි. කෙසේ නමුත් ඉන් පසු වරින් වර ජල මට්ටම විචල්‍ය වීම නිසා හා ප්‍රදේශය වෙලාගෙන තිබූ අයි. එස්. අයි. එස් සංවිධානයේ ක්‍රියාකාරකම් නිසා මෙහි වැඩිදුර කැණීම් කටයුතු සිදුකිරීම අපහසු වී තිබුණා. කෙසේ නමුත් මේ වසරේ දී ප්‍රදේශයේ අයි. එස්. අයි. එස්. සංවිධානයේ ක්‍රියාකාරකම් පහව ඇති අතර, ජල මට්ටම ද කැණීම් කිරීම් සඳහා උචිත පරිදි පහළ ගොස් තිබෙනවා.

මෙලෙස සොයාගත් මාළිගය හඳුන්වන්නේ 'කෙමුනෙ' මාළිගය වශයෙනුයි. මේවා මඩ ගඩොල් ආධාරයෙන් ඉදි කර තිබෙනවා. මේ මාළිගය තැනීමට යොදාගෙන ඇති එක් මඩ ගඩොලක් අඩි 6ක පමණ ඝණකම සහිත වන අතර අඩි 6.5කටත් වඩා උස් වනවා. මෙම මාළිගයේ සම්පූර්ණ භූමි වපසරිය වර්ග අඩි 20,000 ඉක්මවන බැව් අනුමාන කොට තිබෙනවා.

මෙම මාළිගය ඉදිකොට ඇත්තේ ටයිග්‍රීස් ගංගාවට අඩි 65ක් පමණක් ඉවතින් වූ උස් වේදිකාවක් මත වන අතර මෙහි ශක්තිමත් භාවය වැඩි කිරීම සඳහා එහි නැගෙනහිර කොටසෙහි කොටු බැම්මක් ද ඉදි කර තිබෙනවා. මේ හේතු නිසා එතරම් ශක්තිමත් නොවන පසෙහි මෙය ශක්තිමත්ව රඳා පැවතී තිබෙනවා.

මෙම මාළිගය වසර ගණනාවක් නිරුපද්‍රිතව පැවති බවට සාධක සොයාගෙන ඇති අතර ක්‍රිස්තු පූර්ව 14 හා 15 වන සියවස්වල උතුරු මෙසපොතේමියාව හා සිරියාවේ සමහර ප්‍රදේශ අයත්ව තිබූ මිට්ටනි අධිරාජ්‍යය පැවති සමයෙහි රාජ්‍ය තාන්ත්‍රික කටයුතු සඳහා මෙම මාළිගය යොදාගෙන තිබෙනවා. ඊජිප්තුවෙන් ලැබුණු ඓතිහාසික ලියකියවිලිවල සඳහන් වන්නේ එකල මිට්ටනි අධිරාජ්‍යයන් ඊජිප්තුවේ පාරාවෝ හා බැබිලෝනියානු රජුන් මෙන්ම ප්‍රබල තත්ත්වයක පසු වූ බව යි. කෙසේ නමුත් ඊජිප්තු හා බැබිලෝනියාව මෙන් මිට්ටනි අධිරාජ්‍යය පිළිබඳව වර්තමාන ඉතිහාසඥයින් තවමත් ප්‍රමාණවත් තොරතුරු සොයාගෙන නැහැ.

මේ වන විට මාළිගයේ වැඩි කොටසක් භූමියෙන් ඉවතට මතුකර ගන්නට ඉතිහාසඥයින් සමත් වී තිබෙනවා. ශක්තිමත් සැකැස්මට අමතරව ඓතිහාසිකව වැදගත්කමක් උසුළන තවත් බොහෝ දේ හමු වී තිබෙන අතර තවත් බොහෝ දේ හමු වේ යැයි අපේක්ෂිතයි. විශේෂයෙන් මේ මාළිගය, මේ වන විට එතරම් තොරතුරු හමු නොවන මිට්ටනි රාජධානිය පිළිබඳව වැඩිදුර තොරතුරු අධ්‍යනය කරන්නට ඉතා සුදුසු ස්ථානයක් ලෙස ඔවුන් හඳුනාගෙන තිබෙනවා.

මෙම මාළිගයේ බිත්ති සඳහා ප්‍රධාන වශයෙන් මඩ ගඩොල් හෙවත් සුළඟ ආධාරයෙන් වියලාගන්නා ලද ගඩොල් යොදාගෙන තිබුණත් සමහර ස්ථාන නිමැවීම සඳහා ගිනි ආධාරයෙන් පුළුසාගන්නා ලද ගඩොල් හෙවත්, පෝරණු ගඩොල් භාවිත කොට තිබෙනවා. එමෙන්ම මෙහි වූ කුටි සමහරක බිත්ති විසිතුරු චිත්‍ර හා ඇඹීම්වලින් අලංකාර කොට තිබෙන අතර ඒවා බොහොමයක් දීප්තිමත් රතු හා නිල් පැහැ යොදාගෙන වර්ණ ගන්වා තිබෙනවා. මෙම පෙදෙසේ මින් පෙරදී මේ තරම් සුරක්ෂිතව තිබූ බිතු සිතුවම් හමු වී නැහැ. ක්‍රි.පූ 1500 වැනි කාලයේ දී මෙම ප්‍රදේශය හා ඒ අවට ස්ථානගත වී තිබූ ශිෂ්ටාචාරයන් විසින් ගොඩනගන ලද ගොඩනැගිලිවල මෙවැනි සිත්තම් හමුවනවා.

පරිශ්‍රය පරීක්ෂා කිරීමේ දී විද්‍යාඥයින්ට හමු වී ඇති තවත් සුවිශේෂී දෙයක් වන්නේ මැටිවලින් තනන ලද මේස දහයකුයි. මේවා පුරාවට ඉපැරණි අක්ෂරවලින් බොහෝ දේ සටහන් කර ඇති අතර ඒවා මේ වන විට වැඩිදුර පර්යේෂණ සඳහා ජර්මනියට යවා තිබෙනවා.

දේශගුණික විපර්යාසවල ප්‍රතිඵලයක් වශයෙන් උක්ත මාළිගය ගවේෂණය කිරීමේ අවස්ථාව විද්‍යාඥයින්ට ලැබුණද, එවැනි තත්ත්වයන් නිසා ලොව පුරා ඓතිහාසික ස්ථාන දහස් ගණනක් විනාශ වීමේ දැඩි අවදානමකට ලක්ව තිබෙනවා. වායු දූෂණය, ඉහළ යන මුහුදු මට්ටම, උෂ්ණත්වය වැඩි වීම වැනි හේතු නිසා ටජ්මහල වැනි ඓතිහාසික ගොඩනැගිලිවල පිටත බිත්තිය වැණි දේවලට හානි සිදුවනවා. මේ හේතුවෙන් මිනිසාගේ පැවත්මට මෙන්ම ඓතිහාසික දේ ආරක්ෂා කරගැනීම උදෙසාද දේශගුණික විපර්යාසවලට උරදෙන ක්‍රියාකාරකම් හැකිතාක් අවම කිරීමට මිනිස් වර්ගයා ක්‍රියා කිරීම නුවණට හුරු බැව් විද්වතුන්ගේ මතය යි.

කවරයේ පින්තූරය- washingtonpost.com

නවීන තාක්ෂණයේ බල මහිමයෙන් දිනෙන් දින ලොව සැඟව ගොස් තිබූ සමහර අභිරහස් හෙළිදරව් කරගන්නට විද්‍යාඥයින් සමත් වෙනවා. එවැනි සුවිශේෂී වික්‍රමයක් කිරීමට පසුගිය දා ජපාන ජාතික විද්‍යාඥයින් පිරිසක් සමත් වුණා. ඒ චාර්වක දතක් ආධාර කොට ගෙන මීට වසර 3,600කට පමණ පෙර ජපානයේ ජීවත් වූ කාන්තාවකගේ මුහුණ හා හිස සාර්ථකව ප්‍රතිනිර්මාණය කිරීම යි. මේ ක්‍රියාව නිසා පුරාතන නැගෙනහිර ආසියානු ජනයා පිළිබඳව වඩා පැහැදිලි චිත්‍රයක් මවාගන්නට ලෝකයාට හැකි වී තිබෙනවා.

1998 වසරේ දී ජපානයේ තිබී ඉපැරණි ජෝමොන් සමයට අයත් කාන්තාවකගේ සිරුරු කොටස් සොයාගන්නට එරට විද්‍යාඥයින් සමත් වෙනවා. වසර 3600ක් පමණ පැරණි ලෙස හඳුනාගත් මේ සිරුරු කොටස් මඟින් අතීත ජපාන වැසියන්ගේ ස්වරූපය ඇතුළු කාරණා බොහොමයක් අධ්‍යයනය කිරීමට හැකි බැව් ඔවුනට පෙනී ගිය අතර, එකල තිබූ තාක්ෂණය ඒ සඳහා ප්‍රමාණවත් නොවූ බව ද ඔවුන් වටහා ගත්තා. මේ නිසා ඔවුන් මේ සිරුරු කොටස් මතු අධ්‍යයනයන් සඳහා සුරක්ෂිතව තැබූ අතර, පසු කාලීනව ඩී.එන්.ඒ. තාක්ෂණය යොදාගෙන ඒ පිළිබඳව පර්යේෂණ ආරම්භ කළා. මෙහි ප්‍රතිඵලයක් ලෙස පසුගිය දා මේ සිරුරු කොටස් අයත් කාන්තාවගේ මුහුණෙහි ස්වරූපය නිවැරදිව ප්‍රතිනිර්මාණය කරන්නට විද්‍යාඥයින් සමත්ව තිබෙනවා. මේ සඳහා යොදාගෙන ඇත්තේ එම සිරුරු කොටස් අතර තිබූ චාර්වක දතක ඩී.එන්.ඒ. සැකැස්ම යි. මීට අමතරව එම තැනැත්තියගේ තවත් තොරතුරු රාශියක් ඔවුන් අනාවරණය කරගෙන තිබෙනවා. මේ අනුව ඉපැරණි ජපාන ජනතාව පිළිබඳව මෙතෙක් අනාවරණය නොවූ වැදගත් තොරතුරු රාශියක් ලොවට හෙළි වී තිබෙනවා.

මෙලෙස මුහුණ ප්‍රතිනිර්මාණය කරන ලද කාන්තාව මීට වසර 3550 සිට 3960 අතර කාලයකට පෙර ජීවත් වූ අයෙක් බැව් සොයාගෙන් තිබෙනවා. මෙය ජපානයේ 'ජෝමොන්' සමය ලෙස සැළකෙනවා. මෙය නියෝලිතික සමයට සමගාමී ලෙස පැවතුණු සමයක් ලෙසට හඳුනාගෙන තිබෙනවා. උක්ත සිරුර සොයාගෙන තිබෙන්නේ ජපානයේ හොකයිඩෝ දූපතේ උතුරු කොණට ආසන්නයෙන් පිහිටි රෙබුන් දූපතේ සිදුකළ කැණීම්වල දී යි. මෙය මුළු මහත් ජපානයේම උතුරු දිග වන අතර, ඉපැරණි ශිෂ්ටාචාර පිළිබඳ හෝඩුවාවන් රැසක් සැඟවී ඇති ස්ථානයක් බවට හඳුනාගෙන තිබෙනවා.

මේ සිරුරෙහි චාර්වක දතකින් සාර්ථක ලෙස ඩී.එන්.ඒ. දාම උකහාගන්නට සමත්ව තිබෙන්නේ 2018 වසරේ දී ටෝකියෝහි සොබාදහම හා විද්‍යාව පිළිබඳව වූ ජාතික කෞතුකාගාරයේ සේවයේ නියුතු විද්‍යාඥයෙකු වන හිදේකි කන්සාවා විසිනුයි. මේ ඩී.එන්.ඒ. දාමයන් අධ්‍යනයෙන් පසු හෙළි වී ඇත්තේ මෙම කාන්තාව මියයන විට මැදිවියෙහි හෝ ඊටත් වඩා වයෝවෘධ අවදියක පසු වී ඇති බව යි. ඇගේ හිසකෙස් කුඩා මුදු වැනි කැරළිවලින් සමන්විත වන්නට ඇති බැව් හඳුනාගෙන ඇති අතර මුහුණෙහි හිරු රශ්මිය නිසා ඇති වූ මෙලනින් ලප ද තිබෙන්නට ඇති බවට අනුමාන කෙරෙනවා. මීට අමතර හෙළි වී ඇති වඩාත් වැදගත් කාරණාවක් වන්නේ මේ තැනැත්තිය වර්තමාන දර්ශීය ජපන් කාන්තාවකට වඩා ඇල්කොහොල් දරාගැනීමේ හැකියාවක් ඇති අයෙකු බැව් හෙළිවීම යි. එමෙන්ම ඇයට තෙත් කිහිළි හා තෙත් කන් කළාඳුරු තිබී තිබෙනවා. එමෙන්ම ඇගේ ආහාර වේලත් මේදය වැඩි එකක් බවට නුමාන කෙරෙනවා.

සොයාගත් නවතම තොරතුරු අනුව මේ වසර 3600ක් පමණ පැරණි කාන්තාවගේ ශරීර ලක්ෂණ වර්තමාන නැගෙනහිර ආසියාතිකයෙකුගෙන් බොහෝ සෙයින් වෙනස් වීම සුවිශේෂී කරුණක්. මැයගේ දේහ ලක්ෂණ වඩාත් සමීප වන්නේ මධ්‍යම ආසියාතික හා ආක්ටික් වෘත්තයට අයත් පෙදෙස්වල ජීවත් වන්නන්ට යි. වර්තමාන නැගෙනහිර ආසියාතිකයින්ගෙන් 95%කටම තෙත් කන් ඉටි පිහිටන්නේ නැහැ. එමෙන්ම කැරළි සහිත හිසකෙස්, හිරු එළියට පිළිස්සුණු මුහුණ මෙන්ම දුඹුරු පැහැ ඇස් ද සාමාන්‍ය ජපන් ජාතිකයින්ගෙන් පරිබාහිර පෙනුමක් වෙනවා. මේදය අධික ආහාර දිරවීමේ වැඩි හැකියාව මෙන්ම ඇල්කොහොල් දරාගැනීමේ හැකියාවත් ආක්ටික් පෙදෙස්වල ජීවත් වන ජනතාවට පිහිටන ලක්ෂණ දෙකක්.

උක්ත ලක්ෂණ අනුව ජෝමොන් ජනතාව මාළු හා මාංශ වැඩි වශයෙන් ආහාරයට ගත්, හිරු එළියෙහි වැඩ කළ ජනතාවක් ලෙස හඳුනාගත හැකියි. තව ද ඔවුන්ගේ ජාන කිටුව ජාතීන් කිහිපයක සම්මිශ්‍රණයකින් සෑදී ඇති බවට අනුමාන කළ හැකි බැව් විද්‍යාඥයින් පවසනවා. මේවාට අමතරව වර්තාමාන ජපාන ජනතාව සතුව පවතින් ජානත් හරි හරියට මේ කාන්තාව සතුව පවතිනවා. මෙය පෙර සිතා සිටියාට වඩා එකල ජනතාව ජාතීන් ලෙස සම්මිශ්‍රණය වී සිට ඇති බවට සාක්ෂියක්.

ජෝමොන් සංස්කෘතිය සැලකෙන්නේ ජපානයේ මුලින්ම ඇති වූ දියුණුයැ යි සම්මත ශිෂ්ටාචාරය ලෙස යි. මොවුන් විසින් විසිතුරු මැටි බඳුන් නිපදවා ඇති අතර ඒ අනුව යමින් එම යුගයට උක්ත නාමය ලැබී තිබෙනවා.

දැනට සිදුකර ඇති අධ්‍යනයන්ට අනුව මේද බහුල ආහාරවලට අමතරව ඔවුන් පලතුරු, ඇට වර්ග, සහ මොලුස්කාවන් ද සිය ආහාරයට එක්කාසු කොටගෙන තිබෙනවා. මීට අමතරව ජෝමොන් ජනතාවට ඔවුනටම ආවේණික වූ ඇදහිලි ක්‍රම තිබී ඇති අතර, මියයන් කුඩා දරුවන් වැනි අය විශාල බඳුන්වල බහා භූමදාන කොට තිබෙනවා.

ජෝමොන් ජනතාව අවමංගල්‍ය චාරිත්‍ර සඳහා ප්‍රසිද්ධියක් උසුලනවා. විශේෂයෙන් යමෙක් මියගිය පසු ඔවුනට අයත් ආභරණ වැනි දේ සුසානවලට දැමීම ඔවුන් විසින් සිදු කර තිබෙනවා. කුඩා දරුවන් මියගිය පසු විශාල බඳුන්වල බහා භූමදාන කිරීම ඔවුන් විසින් සිදුකර තිබෙනවා.

ජෝමොන්වරු ගැබිණි මාතාවන් ඉතා ශුභදයී ලකුණක් ලෙස සලකා ඇති අතර ඔවුන්ගේ මැටි බඳුන් වැනි දේවල නිතරම පාහේ ඔවුන්ගේ පින්තූර දක්වා තිබෙනවා. මොවුන් විසින් සිදු කළ අසාමාන්‍ය චාරිත්‍රයක් වන්නේ ගැටවර වියෙහි පිරිමි දරුවන්ගේ දත් උගුලා දැමීම යි.

ජපානයෙන් හමුවී ඇති ඉපැරණි යුගයට අයත් කාන්තාවගේ සිරුරු කැබලි පිළිබඳ වැඩිදුර අධ්‍යයනයන් අද වන විටත් සිදුවෙනවා. මෙමඟින් ජපානයේ අතීත යුගයන් පිළිබඳව තවත් තොරතුරු රාශියක් හෙළිවේයැ යි අපේක්ෂිත යි.

ලෝක ඉතිහාසය පිරික්සීමේ දී විවිධාකාරයේ ඝාතකයින් අපට හමුවනවා. තරුණ කාන්තාවන්, පිරිමින් මෙන්ම කුඩා දරුවන් හෝ මහළු අය පමණක් තෝරා බේරාගෙන ඝාතනය කළ අය මේ අතර වෙනවා. බ්‍රසීලය නිජබිම කරගත් පේද්‍රෝ රොඩ්‍රිගස් ෆීලෝ මේ අතරින් සුවිශේෂී යි. ඒ, ඔහු ඝාතනය කරන්නට තෝරාගත්තේ ඝාතකයින්, ලිංගික අපචාරකයින් වැනි සමාජය තැතිගැන්වූ අයවළුන් වීම නිසා යි.

1954 වසරේ ජූලි මස 17 වන දා බ්‍රසීලයේ උපන් පේද්‍රෝ රොඩ්‍රිගස් ෆීලෝ විසින් සිය ජීවිත කාලය තුළ සිදුකරන ලද මනුෂ්‍ය ඝාතන ප්‍රමාණය අවම වශයෙන් 70ක් වත් වනවා. මින් 10ක් ඔහු විසින් සිදුකර ඇත්තේ 18 වැනි විය සැපිරීමටත් පෙර යි.

බ්‍රසීල අපරාධ පරීක්ෂකයින් ෆීලෝ හඳුන්වන්නේ අසාමාන්‍ය හා සුවිශේෂී මනෝභාවයක් සහිත පුද්ගලයෙකු ලෙසයි. මොහුට ගොදුරු වූ බොහෝ දෙනා එක්කෝ ඔහු හට වධ හිංසා පැමිණවීමට පැමිණි අයවළුන් වුණා. එසේත් නැතිනම් ඔහු ප්‍රිය කරන අයෙකු හට අඩන්තේට්ටම් පමුණුවන පුද්ගලයින් වුණා.

ෆීලෝ ගේ දෛවය ඔහු හට අභියෝගාත්මක වන්නට පටන්ගත්තේ මෙලොවට ජනිත වීමත් සමග යි. ඔහුගේ මව ගර්භණීව සිටිය දී ඔහුගේ පියා විසින් ඇයට එල්ල කළ පහරක් හේතුවෙන් ෆීලෝගේ හිස්කබලට හානි සිදුවී තිබුණා. මේ නිසා ඔහුට ලැබී තිබුණේ යම් තරමකට විරූපී පෙනුමක්. කුඩා කල සිටම ඔහු තරමක් ප්‍රචණ්ඩ අන්දමින් හැසිරුණා.

පේද්‍රෝ රොඩ්‍රිගස් ෆීලෝ සිය ප්‍රථම මනුෂ්‍ය ඝාතනය සිදුකරන විට ඔහු යාන්තම් 14 වියට පා තබා තිබුණා. ඔහුට ගොදුරු වූයේ ප්‍රදේශයේ උප නගරාධිපති වරයා යි. උප නගරාධිපති වරයා විසින් ඊට මඳ කලකට පෙර ෆීලෝ ගේ පියා රැකියාවෙන් නෙරපා තිබුණා. පාසලක ආරක්ෂක නිලධාරියෙකු ලෙස ඔහු සේවය කරමින් සිටි අතර රැකියාවෙන් නෙරපීමට හේතු වී තිබුණේ එම පාසලෙන් ආහාර ද්‍රව්‍ය සුළු ප්‍රමාණයක් සොරකම් කිරීම යි. සිය පියාට අත් වූ ඉරණමෙන් කුපිත වූ කුඩා ෆීලෝ ගිණි අවියක් සොයාගෙන, නගර ශාලාව ඉදිරියේ රැක සිට උප නගරාධිපතිවරයාට වෙඩි තබා ඝාතනය කළා.

ෆීලෝ විසින් සිදුකළ දෙවන ඝාතනය සිදුවූයේ ඊට මඳ කලකට පසුව යි. මෙවර ඔහුට ගොදුරු වූයේ තවත් ආරක්ෂක නිලධාරියෙකුයි. පසුකාලීනව හෙළි වූයේ ෆීලෝ ගේ පියා හට රැකියාව අහිමි වූ සිද්ධියේ දී සැබවින්ම ආහාර සොරකම් කර තිබුණේ මොහු බව යි.

ප්‍රදේශයේ පොලිසිය ෆීලෝ සොයා වහාම පරීක්ෂණ ආරම්භ කළ අතර ඔහු උපන් ප්‍රදේශයෙන් පැන යනවා. ඔහුගේ මීළඟ නවාතැන වූයේ සාවෝ පවුලෝ නුවර ආසන්න අර්ධ නාගරික පෙදෙසකුයි. මෙහිදී මත්ද්‍රව්‍ය ජාවාරම්කරුවෙකු ඝාතනය කරන ඔහු කඩාකප්පල්කාරී ක්‍රියා කිහිපයකටත් සම්බන්ධ වෙනවා. මේ අතර ඔහු මාරියා ඔලිම්පියා නම් කාන්තාවක් හා පෙමින් බැඳෙනවා. කෙසේ නමුත් උක්ත ජාවාරම්කරුවාගේ කණ්ඩායමේ සාමාජිකයින් වැඩි කාලයක් මේ දෙදෙනාට එක්ව විසීමට ඉඩ තබන්නේ නැහැ. ඔවුන් විසින් මාරියා කුරිරු ලෙස ඝාතනය කෙරෙනවා.

මාරියාගේ ඝාතනය ෆීලෝගේ සිතට තදින්ම කාවැදුණු එකක් වුණා. ඔහු තීරණය කරන්නේ වහාම ඇගේ ඝාතනයට සම්බන්ධ සියළු දෙනාම මෙලොවින් තුරන් කළ යුතු බව යි. ඔහු වහාම ඒ සඳහා වූ මූලික කටයුතු ආරම්භ කරනවා. ඉක්මණින්ම ඔවුන් සොයාගන්නා ඔහු ඉතා අමානුෂික අන්දමින් දස වධ දී ඔවුන් ඝාතනය කරනවා.

පේද්‍රෝ රොඩ්‍රිගස් ෆීලෝ හට මීළඟට ගොදුරු වන්නේ ඔහුගේම පියා යි. වඩාත් දෛවෝපගත කාරණාව වන්නේ ඔහු සිය ප්‍රථම ඝාතනය සිදුකරන්නට හේතු වූයේත් ඔහුම වීම යි.

මේ වන විට ෆීලෝ ගේ පියා ඔහුගේ මව ඝාතනය කොට සිරගතව සිටි අතර, ඔහු බැහැදැකීමට යන මුවාවෙන් එම බන්ධනාගාරයට යන ෆීලෝ ඔහු හට පිහි පහර 22ක් එල්ල කරනවා. ඔහු මියයනවා. එයින් නොනැවතුනු ඔහු සිය පියාගේ උර කුහරය පලා ඔහුගේ හදවත ඉවතට ගෙන, එහි කැබලි ආහාරයට ගෙන තිබුණා.

පේද්‍රෝ රොඩ්‍රිගස් ෆීලෝ අවසානයේ පොලිසියට කොටුවනවා. ඒ 1973 වසරේ මැයි 24 වන දා යි. ඔහු අල්ලාගන්නා පොලිසිය තවත් සිරකරුවන් දෙදෙනෙක් සිටි කාරයකට ඔහු දමා එහි දොරගුළු දමන්නේ පොලිස් ස්ථානය වෙත ගෙනයාම සඳහා යි. එහි සිටි එක් අයෙකු කාන්තා අපයෝජකයෙක් වුණා. මඳ වේලාවකට පසු දොර හැර බැලීමේ දී පොලිසිය දකින්නේ ෆීලෝ ඔහු ඝාතනය කර ඇති බව යි.

කෙටි නඩු විභාගයකට පසු ෆීලෝ සිරගත කෙරෙනවා. මෙහිදී ඔහුට කාලය ගත කරන්නට සිදුවන්නේ විවිධ ඝාතන සිදුකළ කූඨ අපරාධකරුවන් සමග යි. මෙහිදී ඔහු සිය දිවියේ නව පරිච්ඡේදයක් ආරම්භ කරනවා. ඒ අසාධාරණ හේතුවලට මිනිසුන් ඝාතනය කළ සිරකරුවන් ඝාතනය කිරීම යි.

සිරගතව සිටිය දී අවම වශයෙන් ෆීලෝ විසින් ඝාතනය කරන්නට යෙදුණු සිරකරුවන් ගණන 47ක්. ඔවුන් සියල්ලම පාහේ දරුණු මිනීමරුවන් වූ අතර, ඔහු විසින් පසුකාලීනව පොලිසියට පවසා තිබුණේ ඔවුන් මේ 'දඬුවම්' විඳින්නට සුදුසු බව යි.

පසුකාලීනව මාධ්‍ය විසින් සිදුකෙරුණු සම්මුඛ සාකච්ඡාවක දී ෆීලෝ පවසා සිටියේ තමන් දරුණු මිනිමරුවන් ඝාතනය කිරීමෙහ් සතුටක් ලබන බව යි. ඔහු බොහෝ කොටම පිහිවලින් ඇන, බ්ලේඩ් තල ආධාරයෙන් ඔවුන්ගේ සිරුරු කපා කොටා තිබුණා.

ෆීලෝ මුලින්ම බන්ධනාගාරගත කෙරුණේ වසර 128ක සිර දඬුවමකට යටත්ව යි. සිරගතව සිටිය දී සිදුකළ ඝාතන නිසා එය වසර 400ක් දක්වා දීර්ඝ වුණා. කෙසේ නමුත් බ්‍රසීල නීතිය අනුව යම් අයෙකු සිරගත කොට රඳවා තැබිය හැකි උපරිම කාල සීමාව වන්නේ වසර 30ක් නිසා අවසානයේ 2007 වසරේ දී ඔහු හට නිදහස ලැබෙනවා.

සිරෙන් නිදහස් වූ ෆීලෝ ඉන් ඉවතට පැමිණෙන විට තමන් විසින් සිදුකරන ලද ක්‍රියාකාරකම් පිළිබඳව පසුතැවෙමින් සිටියා. ඔහුට සාමකාමී මිනිසෙකු වන්නට උවමනාව තිබුණා. ජීවිතය අළුතෙන්ම පටන්ගන්නට සිතා වරදට යොමු වෙන තරුණයින්ට උපදේශන පවා ඔහු ලබා දුන්නා. කෙසේ නමුත් 2011 වසරේ දී ඔහු නැවත පොලිස් භාරයට ගැනෙන්නේ සාවෝ පවුලෝහි දී සිදු කළ කඩාකප්පල්කාරී ක්‍රියා කිහිපයක් සම්බන්ධයෙනුයි. එහිදී නැවතත් ඔහුට සිරබත් කන්නට සිදුවනවා. 2018 වසරේ නැවත නිදහස් වූ ඔහු අද වන විට සාමකාමී දිවි පෙවෙතක් ගත කරනවා. වරදෙහි බැඳෙන තරුණයින්ට ඉන් මිදෙන්නට උපදෙස් දීම සඳහා යූ ටියුබ් චැනලයක් ද ඔහු ආරම්භ කර තිබෙනවා.

ඩැනියෙල් බ්‍රවුනින්ග් ස්මිත් සැලකෙන්නේ ලොව නම්‍යශීලී පුද්ගලයෙකු ලෙස යි. ටෙනිස් පිත්තක් තුලින් රිංගා යන්නට ඔහුට හැකියාව තිබෙනවා.

ලෝකයේ සමහර වැදගත් දේ කාලයේ වැලිතලාවෙන් වැසී යනවා. එනමුත් ඒවා අහඹු ලෙස විටින් විට නැවත මතුවෙනවා. මෙලෙස මතුවන සමහර දේ, ඒවායේ පුරාවිද්‍යාත්මක වටිනාකම සැලකූ විට මිල කළ නොහැකියි. පසුගිය දා දකුණු අප්‍රිකාවේ ඇති ආවාටයක් ආශ්‍රිතව ඇඳ තිබී නිරීක්ෂණය වූ ඓතිහාසික සිතුවම් කිහිපයත් වැටෙන්නේ ඒ ගණයට යි. මේ සොයාගැනීම මානව ඉතිහාසය නම් පුස්තකයෙහි මෙතෙක් කලක් වසන් වී තිබූ පිටුවක් නැවත සොයාගත්තා හා සමාන බව විද්වතුන් පවසනවා.

දකුණු අප්‍රිකා පොළොව සැලකෙන්නේ රත්‍රන්, දියමන්ති වැනි ස්වභාවික සම්පත්වලින් ආඪ්‍ය එකක් හැටියට යි. කෙසේ නමුත් ලෝකයා එහි භූමිය පිළිබඳව කතා කරන්නේ ඒ නිසාම නොවේ. ලොව මෙතෙක් තහවුරු කර ඇති, ග්‍රහක ඝට්ටනයක් නිසා සුසැදි විශාලතම ආවාටය පිහිටා ඇත්තේත් දකුණු අප්‍රිකාවේ යි. ඒ සැතපුම් 55ක පළලකින් යුතු ව්‍රෙඩෙෆට් ආවාටය යි.

විද්‍යාඥයින් විශ්වාස කරන අන්දමට මෙම ආවාටය ප්‍රතිඵල වී තිබෙන්නේ මීට වසර බිලියන 2කට පමණ පෙර සිදුවූ ග්‍රහක ඝට්ටනයක් නිසා යි. එකල එය සැතපුම් 190ක පමණ පළලකින් යුක්ත වන්නට ඇති බැව් විශ්වාස කෙරෙන අතර පසුව භූ ඛාදනය හේතුවෙන් එය 'හැකිළී' තිබෙනවා.

පසුගිය කාලයේ භූගර්භ විද්‍යාඥයින් පිරිසක් ව්‍රෙඩෙෆට් ආවාටය ආශ්‍රිතව කැණීම් කටයුතු ආරම්භ කර තිබුණේ එහි පාංශු ව්‍යුහය හා අවට පරිසරයට ඉන් සිදුවන බලපෑම අධ්‍යයනය කිරීම සඳහා යි. කෙසේ නමුත් ඉතා අහඹු ලෙස හමු වූ ඉපැරණි ගුහා සිතුවම් කිහිපයක් නිසා ඔවුන්ගේ පරීක්ෂණ වෙනත්ම මඟකට යොමු වී තිබෙනවා. විවිධ සතුන් නිරූපිත් මේ සිතුවම් වසර 8000ක් පමණ පැරණි යැයි නිර්ණය කොට තිබෙන අතර, ඒ අනුව එම ප්‍රදේශයේ මුල්ම ජනාවාසකරණය මේ ආවාටය ආශ්‍රිතව සිදුවන්නට ඇති බැව් දැන් වන විට විශ්වාස කෙරෙනවා.

ආවාටයේ කොටසක ඇති ගුහාවක ඇඳ තිබී හමු වී ඇති සිතුවම් එහි බිත්තිය සීරීම මඟින් ඇඳ තිබෙනවා. මෙම සිතුවම්වල සතුන් තිදෙනෙක් දැක්වෙන අතර ඔවුන් හිපපෙටේමස්, අශ්වයා, හා රයිනෝසිරස් වෙනවා. මේ සියළු සත්ත්වයින් දකුණු අප්‍රිකාවෙන් හමු වී ඇති වසර 8000 පමණ පැරණි අනෙකුත් චිත්‍රවල බහුලව අඩංගු අතර මේවා දකුණු අප්‍රිකාවෙහි 'පළමු වැසියන්' ලෙස හඳුන්වන 'කොයි-සාන්' මිනිසුන් විසින් අඳින ලද ඒවා ලෙස සැලකෙනවා. මේවා වැසි යැදීම සඳහා ඔවුන් විසින් පවත්වන ලද උත්සවවලට අදාල බවට විශ්වාස කෙරෙනවා. වර්තමානය වන විට පර්යේෂණ පැවැත්වෙන්නේ මේ සිතුවම් ඇඳි ස්ථානවල ඇත්තෙන්ම එකල සිදු වූයේ කුමක් ද යන්න හා මේවා ඇඳීමට කොයි සාන් ජනයා පෙළැඹුණේ ඇයි ද යන්න නිසි ලෙසම තහවුරු කරගැනීමට යි.

උක්ත ඉපැරණි සිතුවම් හමු වී ඇති ලෙන සහිත ආවාටයේ කොටස හැඳින්වෙන්නේ 'ග්‍රැනොෆයර්' ප්‍රාකාරය ලෙසයි. මෙය සැතපුම් 6ක දිගකින් යුක්ත වන අතර අඩි 16ක් තරම් පළලින් යුක්ත වෙනවා. මෙය සෑදී ඇත්තේ ග්‍රහක ඝට්ටනයෙන් පසුකාලීනව යි.

වසර 8000ක් පැරණි මේ සිතුවම් ඇඳ ඇත්තේ උක්ත ප්‍රාකාරයේ බිත්තිය ලෙස ඇති රතු පැහැති පාෂාණය මත යි. ඇඳීමේන් විශාල කාලයක් ගත වීම නිසා ඒවා සෑහෙන තරම දුරකට වියැකී ගොස් තිබුණ ද වර්තමානය වන විටත් හොඳින් හඳුනාගත හැකි මට්ටමක තිබෙනවා. විශේෂයෙන් මේ සියළු සිතුවම්වල සතුන්ගේ හැඩයන් හොඳින්ම හඳුනාගත හැකි ලෙස ශේෂ වී තිබෙනවා. මේවා ඇඳ ඇති ප්‍රාකාරයත් පැරණි කොයි සාන් ජනයා විසින් වන්දනාමාන කළ 'වර්ෂාවට අධිපති නාග දේවතාවා' ගේ හැඩයට ආසන්න ලෙසම නිමැවී තිබෙනවා. මෙම දේවතාවාට නිතිපතා කන්නලව් කිරීමෙන්, කලට වර්ෂාව ලැබී බවභෝග සම්පත්තියෙන් රට පිරී යන බවට ඔවුන් තුළ තදබල විශ්වාසයක් තිබී තිබෙනවා.

කොයි සාන් ජනයාත් අතීතයේ ලොව විසූ අති බහුතරයක් මනුෂ්‍ය ප්‍රජාවන් මෙන් නොපෙනෙන බලවේගයන් කෙරෙහි මහත් වූ විශ්වාසක් තැබුවා. ව්‍රෙඩෙෆට් ආවාටයේ කැණීම් කටයුතුවල නිරත වූ ඉතිහාසඥයින් දෙපළක් වන ෂියෝනා මූඩ්ලි හා ජෙන්ස් ක්‍රීක්ට අනුව කොයි සාන් ජනයා 'තුන් ලෝකයක්' පිළිබඳව විශ්වාස කර තිබෙනවා. ඉහළ තලයේ දෙවියන් හා මියගිය ඥාතීන්ගේ ආත්මයන් සිටින බවට සැළකුණු අතර, මැද තලය අප ජීවත් වන භෞතික ලෝකය ලෙස ඔවුන් හඳුනාගෙන තිබෙනවා. පහළ තලය මරණය කරපින්නාගත් එකක් ලෙස සැළකුණු අතර, මේ තල ත්‍රිත්වයේම නාගයින් ගැවසුණු බවට ඔවුන් විශ්වාස කර තිබෙනවා. එමෙන්ම සෑම විටෙක දීම ඔවුන් විසින් 'වැසි ගෙන දෙන' බවට කොයි සාන් ජනයා තුළ විශාල විශ්වාසයක් රැඳී තිබුණ බවට ඉතිහාස වාර්තා සාක්ෂ්‍ය දරනවා.

උක්ත ආවාටය සෑදීමට හේතු වන්නට ඇතැ යි සැලකෙන ග්‍රහකය පිළිබඳවද තොරතුරු රාශියක් වර්තමානය වන විට අනාවරණය කරගන්නට විද්‍යාඥයින් සමත් වී තිබෙනවා. ඔවුනට අනුව එම ග්‍රහකය පළලින් සැතපුම් 6ත් 9ත් අතර වූ සුවිශාල එකක් වන අතර, පැයට සැතපුම් 43,500ක පමණ වේගයකින් පෘථිවියෙහි ගැටී තිබෙනවා. මෙම ආවාටය වර්තමාන ජොහැන්නස්බර්ග් නගරයට නිරිත දිගින් පිහිටා ඇති අතර එහි ගැඹුර සැතපුමකින් අඩක්.

මෙම ආවාටයේ පාංශු පිළිබඳව අධ්‍යයනය කරන භූගර්භ විද්‍යාඥයින් මේ සොයාගැනීම්වලට ප්‍රථමයෙන් සොයාගෙන තිබුණේ, මෙම ආවාටය හා ඒ තදාසන්නයේ ඇති පස්වල ව්‍යුහයන් අනුව ඒවායේ ඉතිහාසය පෘථිවියේ ඉතිහාසය මෙන් තුනෙන් එකක් තරම් වත් දුරකට ඇදී යන බව යි. එම සොයාගැනීමම විද්‍යාත්මක වශයෙන් ඉතාමත් වැදගත් එකක් වූ අතර දැන් කිසිවෙකු නොපැතූ ලෙස මානව ඉතිහාසයට අදාල ප්‍රබලතම සාක්ෂ්‍යයකුත් ඔවුනට එම පරිශ්‍රයේම තිබී හමුවීම ඇත්තෙන්ම දෛවෝපගත වෙනවා.

කවරයේ පින්තූරය- University of the Free State

මිනිස් හදවත පිළිබඳව අප කුඩා කාලයේ පටන් ඉගෙනගෙන තිබෙනවා. එහි ව්‍යුහය, ක්‍රියාකාරීත්වය පිළිබඳව සමාජයේ බොහෝ දෙනා තුළ සුළු හෝ දැනුමක් තිබෙනවා.

ජීවියෙකුගේ හදවතින් සිදුකෙරෙන්නේ එම ජීවියාගේ සිරුර පුරා ගමන් කරවිය යුතු රුධිරය පොම්ප කිරීම යි. ලොව වෙසෙන සමහර ජීවීන්ගේ හදවත් ඒ ඒ ජීවියාගේ අවශ්‍යතාව අනුව විශාල වෙනස්කම් සහිතව විකසනය වී තිබෙනවා. මේ සත්ත්ව ලෝකයේ හමුවන අපූර්වතම හදවත් 5ක් පිළිබඳව යි.

ක්ෂීරපායීන්ට හා පක්ෂීන්ට කුටීර 4කින් යුක්ත හදවතක් පිහිටා තිබෙනවා. කෙසේ නමුත් උභය ජීවියෙකු වන ගෙම්බාගේ හදවතෙහි ඇත්තේ කුටීර 3ක් පමණ යි. එනම් කර්ණිකා දෙකක් හා එක් කෝෂිකාවකුයි. කුටීර 4ක් ඇති හදවතක් ඔක්සිජනීකෘත හා එසේ නොවන රුධිරය කිසි ලෙසකින් එකට මුසු නොවන ලෙස ව්‍යුහාත්මකව සෑදී ඇති අතර, කුටීර 3ක් ඇති හදවතක ඇත්තේ එක් කෝෂිකාවක් පමණක් නිසා ඒවා එකට මුසු වෙනවා. ගෙම්බාට පෙනහළුවලින් මෙන්ම සමෙන් ද ඔක්සිජන් සිය ශරීරය තුළට ලබාගත හැකි නිසා, එම ක්‍රියාවලිය පහසු වීම සඳහා ඔවුන්ගේ හදවත මෙලෙස විකසනය වී තිබෙනවා.

ලොව විශාලතම හදවත පිහිටා ඇත්තේ නිල් තල්මසාට යි. එය සාමාන්‍යයෙන් කිලෝග්‍රෑම් 430 හෙවත් රාත්තල් 950ක පමණ බරකින් යුක්ත වෙනවා. මෙය සාමාන්‍යය මෝටර් රථයක් තරම් විශාල වෙනවා. නිල් තල්මසාගේ සාමාන්‍ය විශාලත්වය පාසල් බස් රථ දෙකක් තරම් වෙනවා. මෙහි අනෙකුත් ක්ෂීරපායීන්ගේ මෙන් කුටීර 4ක් පිහිටා ඇති අතර, මෙහි සමහර කපාට තුළින් කුඩා දරුවෙකුට වුව ද රිංගා යා හැකියි.

ආත්‍රපෝඩා වංශයට අයත් සෙපලපෝඩා උප වංශයට දැල්ලන් වැනි සත්ත්වයින් අයත් වෙනවා. මේ සත්ත්වයින්ට එකට බැඳුණු හදවත් ත්‍රිත්වයක් පවතිනවා. මොවුන් සිය ශරීරය තුළට ඔක්සිජන් ලබාගන්නේ කරමල් උපයෝගී කරගෙන යි. අනතුරුව එලෙස ලබාගත් ඔක්සිජන්වලින් පොහොසත් රුධිරය හදවත් 3 වෙත පැමිණෙනවා. ඒවා මඟින් එම රුධිරය ශරීරය පුරා විසිරුවා හරිනවා. සෙපලපෝඩාවන් පිළිබඳව තවත් විශේෂත්වයක් වන්නේ ඔවුන්ගේ රුධිරය නිල් පැහැති වීම යි. මොවුන්ගේ රුධිර වර්ණකය වන හීමොසයනින්හි තඹ අයන අඩංගු වීම ඊට හේතුව යි.

කැරපොත්තන් සතුව පවතින්නේ විවෘත රුධිර සංසරණ පද්ධතියක්. ඔවුන්ගේ හදවත කුටීර 12ක් හෝ 13කට බෙදී ඇති අතර ඒ සෑම එකකටම රුධිරය නිදහසේ සංසරණය වෙනවා. කැරපොත්තන් ශ්වසනය කරන්නේ ශරීරය පුරා පිහිටා ඇති ශ්වාසරන්ධ්‍රවලින් නිසා එලෙස ඒවායින් ඇතුළුවන ඔක්සිජන් කෙලින්ම පටකවලට ලැබෙනවා. එම නිසා කැරපොත්තෙකුගේ හෘදයක් මඟින් ක්ෂීරපායී හෘදයක මෙන් ඔක්සජනීකෘත රුධිර පොම්ප කිරීමක් සිදුකළ යුතු වන්නේ නැහැ. කෙසේ නමුත් විවිධ පෝෂක ද්‍රව්‍ය ශරීරය පුරා ගෙන යාම සිදුකළ යුතු නිසා කැරපොත්තන්ට හෘදයක් පිහිටනවා.

කැරපොත්තෙකුගේ රුධිරයේ රුධිර වර්ණක අඩංගු නොවී පෝෂක පමණක් අඩංගු නිසා එය සුදු හෝ කහ පැහැයක් ගන්නවා. එමෙන්ම මොවුන්ගේ හෘදය පේෂීමය නොවන අතර බාහිර මාංශපේෂිවල ක්‍රියාකාරීත්වය හේතුවෙන් ස්ඵන්ධනය වීම සිදුවෙනවා. සාමාන්‍යයෙන් කැරපොත්තෙකුගේ හෘද ස්ඵන්ධන සීග්‍රතාව මිනිස් හදවතකට ආසන්න වශයෙන් සමාන වෙනවා.

කවරයේ පින්තූරය- ydr.com

විවිධ යෝජනා සම්මත කරගැනීමට හා විවිධ අයිතිවාසිකම් දිනාගැනීම සඳහා ලොව විවිධ ප්‍රදේශවල ජනතාව සත්‍යග්‍රහ පවත්වනවා, පෙත්සම් අත්සන් කරනවා. නෝර්වේහි කුඩා දූපතක් වන 'සොමරෝයි අයිලන්ඩ්' හි ජනතාවත් මෙවැනිම යෝජනාවක් ක්‍රියාත්මක කරගැනීම සඳහා පසුගිය දා එක්කාසු වුණා. ඒ 'වේලාව' අහෝසි කරගැනීම සඳහා යි.

ශ්‍රී ලංකාව වැනි ඝර්ම කලාපීය රටවල මෙන් නොව උප නිවර්තන හෝ ධ්‍රැවාසන්නව පිහිටි රටවල දිවා කාලය වසර පුරාවට ඉතා දැඩි ලෙස විචල්‍ය වෙනවා. මෙය සමකයෙන් ඈතට වන්නට වන්නට වැඩි වැඩියෙන් අත්දකින්නට පුළුවන්. විශේෂයෙන් උත්තර හෝ දක්ෂිණ කවය ආසන්න රටවල ශීත කාලයේ දී පැය 3-4ක් පමණක් හිරු උදාවන අතර ග්‍රීෂ්මයේ දී එය පැය 20කටත් වඩා වැඩි වෙනවා. මේ හේතුව නිසා එම දිවා කාලයෙන් වැඩි ප්‍රයෝජන ගැනීම සඳහා සාමාන්‍ය වේලාව පැයකින් හෝ පැය භාගයකින් ඉදිරියට ගන්නට ඒ ඒ රටවල් ක්‍රියා කරනවා. 'ග්‍රීෂ්ම කාලය' යනුවෙන් මෙය හැඳින්වෙනවා.

උත්තර කවය මත හෝ ඊට වඩා උතුරින් පිහිටි ස්ථානවලට ගිම්හානයේ උච්චතම අවස්ථාවේ දී පැය 24ම හිරු උදා වී තිබෙනු දැකිය හැකියි. මෙය එක් දිනක සිට මාස ගනනක් පමණ වුව විය හැකියි. ස්කැන්ඩිනේවියානු රටක් වන නෝර්වේහි සමහර පෙදෙස්වලට ද මේ ආකාරයට පැය 24ම හිරු පායනවා. එහි උතුරින් පිහිටා තිබෙන සොමරෝයි දූපත හෙවත් 'ග්‍රීෂ්ම දිවයින ද' මේ ආකාරයට වසරේ යම් කාලයක් හිරු බසින්නේම නැතිව පවතින ස්ථානයක්. කෙසේ නමුත් මෙහි ද ග්‍රීෂ්මයේ දී වේලාව ඉදිරියට ගෙන එන්නේ පැයකින් පමණ යි.

උක්ත ආකාරයට පැයක් පමණක් ග්‍රීෂ්මයේ දී වේලාව ඉදිරියට ගෙන ඒමෙන් 'දිවා කාලයේ' පැය ගණනාවක් නිරපරාදේ නාස්ති වන බවට එහි වැසියන් චෝදනා නගනවා. මේ හේතුව නිසා ඔවුන් පවසන්නේ 'වේලාව' සම්පූර්ණයෙන්ම අහෝසි කළ යුතු බව යි. මේ සඳහා වූ යෝජනාවක් ඔවුන් සිය නියෝජිතයින් ලවා පසුගිය දා එරට පාර්ලිමේන්තුවට ද ගෙන ආවා.

සොමරෝයි දූපත නෝර්වේ රාජ්‍යයේ උතුරින් පිහිටි කුඩා දූපතක්. මෙහි භූමි වපසරිය වර්ග කිලෝමීටර 0.34ක් පමණක් වන අතර, ප්‍රධාන වශයෙන් ධීවර කර්මාන්තය සිය ජීවනෝපාය කරගත් 320ක පමණ ජනකායක් මෙහි ජීවත් වෙනවා.

උත්තර කවය ලෙස හැඳින්වෙන්නේ උතුරු අක්ෂාංශ 66 1/2කටා වඩා උතුරෙන් පිහිටි පෙදෙස යි. සොමරෝයි දූපත මේ ප්‍රදේශයෙ තුළ පිහිටා තිබෙන අතර එය පිහිටා ඇත්තේ උතුරු අක්ෂාංශ 69 හා 70 අතර වෙනවා. මේ නිසා ශීත කාලයේ උපරිම කාලයේ දී දින කිහිපයක් එයට හිරු උදාවීම සිදු නොවන අතර ග්‍රීෂ්මයේ උපරිම සමයේ දී හිරු බැසයාම සිදුවන්නේ නැහැ. සංඛ්‍යාත්මකව පැවසුවහොත් සෑම වසරකම නොවැම්බර් හා ජනවාරි මාස අතර කාලයේ දී මේ දිවයිනට හිරු උදා නොවෙන අතර මැයි මස 18 වන දා සිට ජූලි මස 27 වන දා දක්වා දින 69ක කාලයක් මුළුමණින්ම හිරු බැසයන්නේ නැහැ.

පැය 24ම හෝ ඒ ආසන්න පැය ප්‍රමාණයක් දිනකට හිරුඑළිය ලැබෙන කාලයේ දී සොමරෝයි දිවයිනේ වැසියන්ගේ දින චර්යාවත් කාලාන්තරයක් තිස්සේ ඒ අනුව හැඩගැසී ඇති බවට එහි වැසියන් ප්‍රකාශ කර සිටිනවා. විශේෂයෙන් මේ කාලය තුළ පාන්දර 2 හා සවස 2 යන වේලාවන් දෙකෙහි දී ප්‍රදේශයට ලැබෙන සූර්යයාලෝකයේ සැලකිය යුතු වෙනසක් සිදු නොවන බැවින් වේලාව වෙනසක් නොමැතිව පුද්ගලයින් සිය එදිනෙදා චර්යාවල නිරත වෙන බව එහි වැසියන් ප්‍රකාශ කර සිටිනවා.

නෝර්වේ ඇතුළු යුරෝපීය රටවල් බොහොමයක් 'ග්‍රීෂ්ම කාලය' යන සංකල්පය ක්‍රියාතමක කර ඇති නමුත් ග්‍රීෂ්මයේ උපරිමයේ දීත් උපරිම වශයෙන් වේලාව ඉදිරියට ගෙන එන්නේ පැයක් පමණක් වන නිසා උක්ත දිනවල දී හිරු එළිය සහිත දිවා කාලය දැඩි ලෙස අපතේ යන බව සොමරෝයි වැසියෝ චෝදනා කරනවා. විශෙෂයෙන් පාසල් වැනි සමහර සීමිත පහසුකම් තදබදයකින් තොරව බෙදා හදාගෙන පහසුවෙන් කාණ්ඩ වශයෙන් භාවිතා කිරීමේ හැකියාව තිබිය දීත්, මෙලෙස වේලාව නම් වූ සාධකය නිසා ඒවා එසේ සිදු නොවන බැව් ඔවුන් වැඩිදුරටත් පවසනවා. මේ හේතුව නිසා හිරු රශ්මිය හොඳින් වැටෙන රාත්‍රී කාලයේ දී සිය නිවෙස්වලට වී ඔහේ කාලය කා දමනට ඔවුනට සිදුවී තිබෙනවා. විශේෂයෙන් රජයේ ආයතනවල සේවය ලබාගැනීමට යාමේ දී සේවා මුර ක්‍රමය පහසුවෙන් යොදාගත නොහැකි ඇයිදැ යි යන්න ඔවුන් ප්‍රශ්න කරනවා.

උක්ත කාරනා සියල්ල සලකා බැලීමෙන් අනතුරුව සොමරෝයි දිවයිනේ ජනතාව තීරණය කර ඇත්තේ 'වේලාව' යන සංකල්පය සිය දිවයිනෙන් ඉවත් කර ගැනීම වඩා ඵලදායී බව යි. මේ අනුව ඔවුන් ඒ සඳහා වූ ක්‍රියාකාරකම් ආරම්භ කර තිබෙනවා. මෙය සංකේතාත්මකව පෙන්වීම සඳහා ඔවුන් සිය අත් ඔරලෝසු සියල්ල එක්කාසු කොට ඒවා සිය දූපත ප්‍රධාන ගොඩබිම හා සම්බන්ධ වන එකම පාලමෙහි ආධාරක මත එක පෙළට එල්ලා තැබුවා. මේ පිළිබඳව වූ පනතක් පාර්ලිමේන්තුවට යැවෙන්නේ ඉන් පසුව යි.

වේලාව අහෝසි කිරීමේ යෝජනාව කරලියට පැමිණීමත් සමග ඒ පිළිබඳව විවිධාකාරයේ මත ලොව නන් දෙසින් ඉදිරිපත් වූ අතර ඉන් වැඩි ප්‍රමාණයක් ඊට එරෙහිව නැගුණු ඒවා වුණා. විද්වතුන් කිහිප දෙනෙක් පවසා සිටියේ, දවසේ වැඩි කාලයක් හිරු එළිය ලැබීම හේතුවෙන් ඒ අනුකූලව රජයේ හා පෞද්ගලික ආයතනවල සේවා මුරයන් සකස් කිරීම සුදුසු වූවත් සම්පූර්ණයෙන්ම වේලාව අහෝසි කිරීම නිසා ඒවායේ පිළිවෙල අවුල් වී විවිධාකාරයේ ප්‍රශ්න ඇතිවනු ඇති බව යි. සෞඛ්‍ය ක්ෂේත්‍රයට සම්බන්ධ සමහරක් දෙනා පවසන්නේ මිනිස් ශරීරය දවසේ පැය 24ට අනුකූල චක්‍රීය ක්‍රියාවලියකට කාලයක් තිස්සේ ජෛවවිද්‍යාත්මකව හැඩගැසී ඇති බැවින් මෙලෙස කාලය අහෝසි කර ක්‍රියාකාරකම්වල නිරත්වන්නට යාමෙන් සෞඛ්‍ය ගැටළු රාශියක් පැනනගිනු ඇති බව යි.

කෙසේ නමුත් මීට පිළිතුරු දෙමින් සොමරෝයි දිවයිනේ වැසියන් කියා සිටින්නේ නිල වශයෙන් තවමත් ක්‍රියාත්මක කර නැතත් මේ වන විටත් තමන් සිය ජීවිතය හැඩගස්වාගෙන ඇත්තේ 'වේලාවක් නොමැතියැ යි' සලකාගෙන බව යි. මේ නිසා වේලාව අනුකූලව සෑදූ සමහර නීතිමය තත්ත්වයන් තමන්ට කරදරයක් පමණක් බව ඔවුන් පවසනවා.

ඇමෙරිකා එක්සත් ජනපදයේ ජීවත් වූ ස්ටයිල්ස් පවුලට ආවේණික ජානමය විකෘතිතාවක් තිබුණා. ඒ ඔවුන්ගේ පවුලේ සාමාජිකයින් බොහෝ දෙනා අත් ඇඟිලිවල විකෘතිතා සහිතව මෙලොව ජනිත වීම යි. මේ පවුලෙහි කිහිප දෙනෙකුගේම අත්වල නිසි ලෙස අත්ල පිහිටා නොතිබුණු අතර මාපටැඟිල්ල හා සුළැඟිල්ල පමණක් පිහිටා තිබුණා. මේ නිසා මොවුන්ගේ දෑත් පොකිරිස්සන්ගේ අඬු මෙන් දිස් වූ අතර, ඔවුනට 'මිනිස් පොකිරිස්සන්ගේ පවුල' යන අන්වර්ථ නාමය පටබැඳුණා.

සිය පවුලට උරුම වූ උක්ත තත්ත්වය ආබාධයක් ලෙස සිතන්නට ස්ටයිල් පවුලේ සාමාජිකයින් කැමති වූයේ නැහැ. මේ නිසා ඔවුන් එය වාසියක් කරගනිමින් 19 වන සියවසේ අග භාගයේ පමණ 'සර්කස් කණ්ඩායමක්' සකසා ගන්නවා. මෙය ඉතා ඉක්මණින් ජනප්‍රිය වූ අතර 20 වන සියවස ආරම්භ වන විට ඔවුන් ඇමෙරිකා එක්සත් ජනපදය පුරා ප්‍රසිද්ධියට පත් වෙනවා. මේ පවුලේ සාමාජිකයෙකු වූ ග්‍රේඩි ස්ටයිල්ස් (කණිෂ්ඨ) උප්පත්තිය ලබන්නේ මෙවැනි වකවානුවක යි. කෙසේ නමුත් ඔහු ප්‍රසිද්ධියට පත් වූයේ අන් අයට හාත්පසින්ම වෙනත් ආකාරයකට යි.

ස්ටයිල්ස් පවුලේ සාමාජිකයෙකු ලෙස ග්‍රේඩි ස්ටයිල්ස් උපත ලැබුවේ 1937 වසරේ පිට්ස්බර්ග්හි දී යි. මේ වන විට ඔහුගේ පියා සිය පවුලේ සර්කස් කණ්ඩායමේ වැදගත් ස්ථානයක් හෙබවූ අතර හොඳින් හරිහම්බ කරමින් සිටියා.

ග්‍රේඩි ස්ටයිල්ස්ට සිය පවුලේ රෝගාබාධය අන් අයටත් වඩා දරුණු ලෙස බලපා තිබුණා. විශේෂයෙන්ම අත්වල පමණක් නොව විකෘතිතාවය ඔහුගේ පාදවලටත් බලපා තිබුණා. මේ නිසා ඔහුගේ අත් පා සියල්ලම පොකිරිස්සෙකුගේ අඬු මෙන් පෙනී ගිය අතර ඔහුට ඇවිදීමේ හැකියාවක් තිබුණේ නැහැ.

උක්ත රෝගී භාවය නිසා ග්‍රේඩිට ඔබ මොබ යන්නට රෝද පුටුවක පිහිට පතන්නට වුණා. කෙසේ නමුත් පසුකාලීනව සිය දෑත් ද උපයෝගී කොටගෙන බිම දිගේ බඩගා මෙන් යන්නට ඔහු හුරු පුරුදු වුණා. එමෙන්ම නව යොවුන් වියට එළැඹෙද්දී ඔහු අන් අයට වඩා බොහෝ ශක්තිමත් අයෙක් බවට පත් වුණා.

ග්‍රේඩි නව යොවුන් වියට එළැඹෙන විට සර්කස් කණ්ඩායම නිසා ඔහු ආර්ථික වශයෙන් සවිමත් වුණා. එමෙන්ම රට පුරා යන්නට ද හැකි වුණා. මේ ආකාරයට ඔහුගේ පවුල කෙටිකාලීනව ෆ්ලොරීඩාවේ ගිබ්සන්ටන් ප්‍රදේශයට පැමිණියා. මෙහිදී හමුවන මරියා තෙරේසා නම් තවත් සර්කස් කණ්ඩායමක කටයුතු කළ තරුණියක් සමග හාද වූ ඔහු ඇය හා විවාහ වුණා. යුවලට දරුවන් දෙදෙනෙකු ලැබුණු අතර ඉක්මණින්ම ග්‍රේඩි ඔවුන් ද සර්කස් කණ්ඩායම වෙත හඳුන්වා දෙනවා.

ග්‍රේඩිගේ දරුවන් වැඩිවිය පැමිණීමත් සමග ඔහුගේ ජීවිතයේ අඳුරු කාලය ආරම්භ වුණා. මේ කාලය තුළ දී ඔහු මත්පැනට ඇබ්බැහි වන අතර නිතර නිතර බිරිය හා දරුවන් සමග රණ්ඩු සරුවල් ඇතිකරගත්තා. වැඩිමල් දියණිය වන කැතී නිතරම පාගේ ඔහුගෙන් අඩත්තේට්ටම් වින්දා. විශේෂයෙන් ඔහු කිහිප විටක්ම සිය බිරිඳගේ ගෙල සිරකරන්නට උත්සාහ කළා. ඔහුගේ දෑත එවැනි කර්තව්‍යයක් සඳහා හොඳින්ම හැඩගැසී තිබීමත්, ඔහුට ඇති සුවිශේෂී කාය ශක්තියත් නිසා මේ අවස්ථාවල දී ඇය ඔහුගෙන් බේරී ගියේ ඉතා අපහසුවෙනුයි.

ග්‍රේඩිගේ කණිටු දියණිය වන ඩොනා හිරිමල් යෞවන වියේ දීම තරුණයෙකු හා පෙමින් වෙළුණා. මෙයට ග්‍රේඩිගේ කැමැත්ත හිමිවූයේ නැහැ. කෙසේ නමුත් ඔහුගේ විරෝධය ගණනකට නොගත් යුවල සිය විවාහය සඳහා සූදානම් වුණා. මෙය ආරංචි වූ ග්‍රේඩි සිය කැමැත්ත දෙන මුවාවෙන් ඩොනාගේ පෙම්වතා හමුවීමට යන අතර, එහිදී කුරිරු ලෙස ඔහු ඝාතනය කරනවා. මේ සඳහා ඔහු සිය අතෙහි පිහිටීම හා කාය ශක්තිය යොදාගත්තා.

ඩොනා ගේ පෙම්වතා ඝාතනය කිරීම පිළිබඳව ග්‍රේඩි ඉක්මණින්ම පොලිසියට කොටු වුණා. ඔහුට එරෙහිව නඩු විභාගය ඉක්මණින්ම ඇරඹුණු අතර, එහිදී තමන්ට ඒ පිළිබඳව කිසිදු පසුතැවීමක් නැතැයි පැවසුවා. කෙසේ නමුත් තමන්ගේ ආබාධ තත්ත්වය නිසා යම් හෙයකින් තමන් සිරගත වුවහොත් එය ඉතා අමානුෂික අත්දැකීමක් වේයැ යි ඔහු හුවා දැක්වූවා. මේ වන වන විට ඔහු මත්පැන් නිසා සිරෝසිස් තත්වයකට ද ගොදුරු වී සිටි අතර අධික දුම් පානය නිසා ඇති වූ ශ්වසන ආබාධයකින් ද පෙළුණා. මේ සියල්ල සලකා බැලූ අධිකරණය ග්‍රේඩි ස්ටයිල්ස්ට වසර 15ක අත්සිටවූ සිරදඬුවම් ලබා දී නිවසට පිටත් කර හැරියා.

මේ කාලය වන විට ඔහු සිය පළමු බිරියගෙන් දික්කසාදව සිටි අතර දෙවන විවාහයක් ද කරගත්තා. එහිදී ද ඔහු තවත දරුවන් දෙදෙනෙකුට පියා වූ අතර, ඉක්මණින්ම එම විවාහය ද දෙදරා ගියේ ඔහුගේ බීමත් කම නිසාම යි. කෙසේ නමුත් 1989 වසරේ දී සියල්ලන්ම පුදුමයට පත් කරමින් මරියා තෙරේසා නැවත වාරයක් ඔහු විවාහ කරගැනීමට එකඟ වෙනවා.

සිය පළමු බිරිය නැවත විවාහ කරගත්ත ද වැඩි කල් යන්නට මත්තෙන් නැවතත් ග්‍රේඩිගේ දරුණු ගති මතුවන්නට පටන්ගත්තා. ඔහු නැවතත් මරියාට අඩත්තේට්ටම් කිරීම ආරම්භ කළා. කෙසේ නමුත් මෙවර මාරියා ඔහුගේ අඩත්තේට්ටම් ඉවසා දරාගන්නට සූදානම් වූයේ නැහැ.

මාරියාගේ අසල්වැසි ගැටවරයෙකු වන ක්‍රිස් ව්‍යාන්ට් හා තමන්ගේ වෙනත් විවාහයක දරුවෙකු වන ග්ලෙන් සමග ග්‍රේඩි ඝාතනය කරන්නට ඇය සැලසුම් කළේ සිය රතු ඉර ඉක්මවා ගිය තැන යි. මේ අනුව එක් දිනක රාත්‍රියේ .32 කොල්ට් වර්ගයේ ස්වංක්‍රීය ගිණි අවියක් අත දරාගත් ක්‍රිස් හරියටම එල්ලය ගෙන ග්‍රේඩිට වෙඩි තබනවා. මින් ග්‍රේඩි එතැනම මියයනවා.

ග්‍රේඩි ස්ටයිල්ස් ඝාතන නඩු විභාගයෙන් පසු ක්‍රිස්ට වසර 27ක සිරඳඬුවම් ද මාරියාට වසර 12ක සිර දඬුවම් ද නියම වුණා. ඇය දිගින් දිගටම කියා සිටියේ තමන් ග්‍රේඩි ඝාතනය කළේ ඔහු සිය පවුල ඝාතනය කරන්නට මාන බැලූ නිසා බව යි. ග්‍රේඩි ගේ හා මරියාගේ වැඩිමල් දියණිය වන කැතී ද මරියාගේ ප්‍රකාශයට උර දෙන ආකාරයට සාක්ෂ්‍ය දීම ද සුවිශේෂී කාරණාවක් වුණා.

මේ වන විට සමාජය ද ග්‍රේඩි පිළිබඳ හොඳින් දැන සිටි අතර ඔවුන්ගෙන් ඔහු කෙරෙහි එල්ල වී තිබුණේ අප්‍රසාදයක්. කොටින්ම ඔහුගේ දෙන ඔසවාගෙන යාමට කිහිප දෙනෙක් සොයාගැනීමත් අපහසු වුණා.

අතීතයේ බොහෝ රටවල කාන්තාවන්ට සමාජයෙන් හිමිවූයේ අඩු සැලකිල්ලක්. එමෙන්ම විවිධ විශ්වාසයන් මත පදනම්ව ඔවුන්ගේ සමීපතම අයවලුන්ගේ ද තාඩන පීඩනවලට ලක්වන්නට ඔවුනට සිදුවුණා. කොටින්ම සිය සැමියාගෙන් ද විටෙක ඔවුනට ලැබුණේ සැකමුසු ප්‍රතිචාර යි. පුරාතන යුරෝපයෙන් හමුවන 'පතිවෘතා පටියේ' උපතටත් බොහෝකොටම හේතුවන්නට ඇත්තේ මේ ආකාරයේ සමාජ සම්මතයනුයි.

පතිවෘතා පටියට දීර්ඝ ඉතිහාසයක් තිබෙනවා. ඒ පිළිබඳව පැරණි යුරෝපීය කතාංගවල සඳහන් වෙනවා. සමහරෙක් මෙය සත්‍ය දෙයක් ලෙස පිළිගනිද්දී සමහරෙක් මෙය හුදු මිත්‍යාවකැ යි විවාද කරනවා.

පතිවෘතා පටිය යනුවෙන් හඳුන්වන්නේ යම්කිසි පුද්ගලයෙක්- විශේෂයෙන් කාන්තාවක්- ලිංගික ක්‍රියාවෙහි හෝ ස්වයං වින්දනයේ යෙදීම වලක්වනු වස් පළඳවන 'ආරක්ෂිත' උපකරණයකුයි. මේවා මධ්‍යතන යුගයේ හා ඉන් පසුවත් යුරෝපයේ ප්‍රචලිතව තිබූ බවට සඳහන් වන අතර, ප්‍රදේශයෙන් ප්‍රදේශයට ඒවායේ වෙනස්කම් තිබූ බවට ඉතිහාසයේ ලියැවී තිබෙනවා. කෙසේ නමුත් සමස්ථයක් ලෙස ගත් කල්හි මේ සියල්ලකම පාහේ තිබී ඇත්තේ එකම සැකැස්මක්. මේ පටි බොහෝ කොටම ලෝහයෙන් නිමැවී තිබී ඇති අතර, සමහර විටෙක ඒවා ඉණ වට පැළඳවීම සඳහා සම් පටි සම්බන්ධ කොට නිමවා තිබෙනවා. මේවා 'පටි' යනුවෙන් පොදුවේ හැඳින්වුව ද, බොහෝ කොටම ලෝහමය යට ඇඳුමක් සේ දිස්වන්නට ඇති. මුත්‍රා හා මළ බැහැර කිරීම සඳහා මේවායේ කුඩා සිදුරු දෙකක් ද අන්තර්ගත කොට තිබෙනවා.

සමහර පතිවෘතා පටිවල ඇති සිදුරුවල දාරයන්හි ඉවතට යොමු වන සේ සැකසූ තියුණු උල් තිබී තිබෙනවා. තවත් සමහරක දාර තියුණු වන අතර මේ නිසා මේවා පළඳින කාන්තාවට සමීපවන තවත් පුරුෂයෙකු හෝ ස්ත්‍රියක් දරුණු ලෙස අනතුරට පත් වීමේ අවදානමක් තිබුණා. මේවා පැළඳුවේ කාන්තාවගේ ආරක්ෂාවට හෝ විශ්වාසය තහවුරු කර ගැනීමේ අටියෙන් බැව් පැවසුවත්, මේවා ඇඟලාගෙන සිටීමත් ඉතා කරදරකාරී වන්නට ඇති බැව් විද්වතුන් පවසනවා.

පැරීසියේ කෞතුකාගාරයක ප්‍රදර්ශනයට තබා ඇති පතිවෘතා පටියක්යැ යි සැලකෙන උපකරණයක් ප්‍රංශයේ රජකළ දෙවන හෙන්රි රජුගේ අග මෙහෙසිය වන කැතරින් ඩි මෙඩිසිට අයත්ව තිබූ එකක් බවට සමහරෙක් කරුණු දක්වනවා. මෙය පැළඳ සිටීම වඩාත් පහසු වන ලෙස වෙල්වෙට් රෙද්දෙන් සෑදු පටියක් ඊට මූට්ටු කොට තිබෙනවා. එහිම තබා ඇති තවත් පතිවෘතා පටියක් ඔස්ට්‍රියානු ජාතික ඈන් රැජින විසින් පැළඳූ එකක් බවට සැලකෙනවා.

අතීත යුරෝපයේ භාවිතා කළ සමහර පතිවෘතා පටි පැළඳ සිටීම පහසු කරනු වස් ඊට පුළුන් පිරවූ කුඩා කොට්ට වැනි දේද සවිකර තිබී තිබෙනවා. මේ සමහර පටි ඉක්මණින් නරක් වීම නිසා හෝ ඒව පැළඳි කාන්තාවන්ට අසාත්මිකතා ඇති කිරීම නිසා නිතර නිතර වෙනස් කරන්නට සිදුවූයේයැ යි කියැවෙනවා.

පතිවෘතා පටිය පැළඳින කාන්තාව තමන් සමාජයේ 'උසස්' තැනක සිටින්නේයැ යි හැඟවීම සඳහා එය භාවිතා කරන්නේ යැයි එකල පැවසුවත්, ඇත්තෙන්ම ඔවුන් හාට මේවා පළඳන්නට ඇත්තේ පුරුෂ මූලික අදහස්වලින් හිස් පුරවාගෙන සිටි ඔවුන්ගේ සැමියන් විසින් වන්නට ඇති බැව් විද්වතුන් පවසනවා. විශේෂයෙන් යුධ සමයන්හි ඔවුන් හට සිය බිරියන් නිවස්නවල තනිකර දමා යන්නට සිදුවීම නිසා ඇය වරදේ බැඳේවියැ යි සැකයෙන් ඔවුන් මේවා ඔවුනට පළන්දා යතුරු තමන් සන්තකයේ තබාගෙන තිබෙනවා.

පතිවෘතා පටි පිළිබඳවව පත පොතෙහි සඳහන්ව ඇත්තේ ක්‍රි.ව 1 වන සියවසෙහි සිට යි. කෙසේ නමුත් මේවා සැබවින්ම එකල සමාජයෙහි පැවතියේදැ යි යන්න බෙහෙවින්ම විවාදිත යි.

පතිවෘතා පටි පිළිබඳව මුලින්ම සඳහන් වී තිබෙන්නේ සමහර පුරාතන ආගමික ග්‍රන්ථවල යි. කෙසේ නමුත් ඒවායේ ද එකල කාන්තාවන් ඒවා පැළඳි බවට ඍජු සටහනක් නැති අතර බොහෝ කොටම යොදාගෙන තිබුණේ උපමා, රූපක හා ව්‍යංගාර්ථ පද ලෙස යි.

මධ්‍යතන යුගයේ යුරෝපය නිතරම යුධ ගැටුම්වලින් ගහන ප්‍රදේශයක් වුණා. මේ නිසා නිතරම පුරුෂයින්ට සිය ගෙවල් දොරවලින් බැහැර වී යුධ කටයුතු සඳහා යාමට වූ අතර, සතුරු හමුදා විසින් භූමිය අත්පත් කරගැනීම් ද සිදු වුණා. මේ නිසා සිය බිරිඳ හා ගැහැණු දරුවන්ගේ 'පිරිසිදුභාවය' ආරක්ෂා කරගනු වස්, ලෝහවලින් ඔවුන්ගේ ලිංගාශ්‍රිත පෙදෙස් ආවරණය වන පරිදි පටියක් වැනි යමක් තනා, ඒවා ඉබි යතුරු ලෑමට ඒ ඒ රටවල වැසියන් කටයුතු කළ බැව් සමහර ඉතිහාස ග්‍රන්ථවල සටහන් වෙනවා.

පතිවෘතා පටියක රූ සටහනක් මුලින්ම හමුවන්නේ 1405 වසරේ දී ලියන ලද ජර්මානු ග්‍රන්ථයකිනුයි. ජර්මානු යුධ නිලධාරියෙකු වන කොනාර්ඩ් කීසර් විසින් මේ රූ සටහන සහිත ග්‍රන්ථය ලියා තිබුණා.

ඉතිහාසඥයින් කීසර් හා ඔහුගේ ග්‍රන්ථය පිළිබඳ වැඩිදුර අධ්‍යයනය කළ අතර, එහිදී හෙළිවූයේ ඔහු ගේ ලියමන් බොහෝ කොටම ප්‍රහසනාත්මක ස්වරූපයක් ගත් ඒවා බව යි. මේ නිසා පතිවෘතා පටියේ රූ සටහනත් සත්‍යයෙන් බැහැර වූ එවැනි ප්‍රහසනාත්මක එකක් බවට ඔවුන් තර්ක කරනවා.

පතිවෘතා පටිවල භාවිතය පිළිබඳ වඩාත් විශ්වාස කළ හැකි සාක්ෂ්‍ය හමුවන්නේ 16 වන සියවසේ හා ඉන් පසුව යි. කෙසේ නමුත් ඒ කාලයේ ලි‍යැවුණු වාර්තාවලත් එකල කාන්තාවන් මේවා පැලැඳ සිටි බවට නිසැකවම තහවුරු වූ සාක්ෂි හමුවන්නේ නැහැ.

පතිවෘතා පටි ඇත්තෙන්ම සමාජයේ සුලභව තිබූ බවට අද වනතුරුත් කිසිදු ආකාරයෙන් නිවැරදි සාක්ෂ්‍යයක් ලැබී නැහැ. කෙසේ නමුත් මේවා පිළිබඳව දිගින් දිගටම ඉතිහාසය පුරාම විවිධ ග්‍රන්ථවල ලියැවී තිබීම නිසා අතීතයේ කවර දිනයක හෝ කාන්තාවන් විසින් මේවා පළඳින්නට නැත්තේයැ යි ද කිව නොහැකියි.

වර්තමානයේ කෞතුකාගාරවල තැන්පත් කර ඇති පතිවෘතා පටි හුදෙක් විනෝදය හෝ අධ්‍යාපන කරුණු සඳහා පසුකාලීනව නිපැයෙන්නට ඇති බවට සමහරක් ඉතිහාසඥයින් තර්ක කරනවා. මෙහි සත්‍ය අසත්‍ය කෙසේ වෙතත් මේවා පිළිබඳ කතාබහක් ඉතිහාසයේ ඇති වීමෙන් නිරූපනය වන්නේ එකල කාන්තාවට යුරෝපීය සමාජයේ හිමිව තිබූ පහත් ස්ථානය බැව් විද්වත් මතය යි.

ලොව වටා සිදුවන විවිධාකාරයේ අපරාධයන් සමහරකට හේතු වූ කාරණා ඉතා ඉක්මණින් ලොවට හෙළිදරව් වන අතර තවත් ඒවායේ අක්මුල් සෙවීම සිතනා තරම් පහසු වන්නේ නැහැ. මින් අතළොස්සක් ඉතා සරල සිද්ධීන් ලෙස එක් වරම පෙනී යන නමුත් ඒවා පිළිබඳ හාරා අවුස්සන්නට අවුස්සන්නට එහි සංකීර්ණතාවය වැඩි වනවා. 1935 වසර ආරම්භයේ දීම කරළියට පැමිණි 'කාමර අංක 1046' අභිරහසත් එවැන්නක්.

1935 වසරේ ජනවාරි මස 2 වන දා ඇමෙරිකා එක්සත් ජනපදයේ මිසූරිහි කැන්සාස් සිටි නගරයේ ප්‍රෙසිඩන්ට් හෝටලයට අමුත්තෙක් පැමිණෙනවා. තරුණයෙකු වූ තමන් රෝලන්ඩ් ටී. ඕවන් ලෙස හඳුන්වා දුන් ඔහු කාමරයක් ඉල්ලා සිටියා. ඔහු විශේෂයෙන් ඉල්ලා සිටියේ එම කාමරයේ ජනේලය අසල වීදියට මුහුණලා නොපිහිටන එකක් විය යුතු බව යි. එනයින්, ඔහුට කාමර 1046 යතුරු ලැබෙන අතර එහි ජනේලය හෝටලයේ ඇතුළු අංගනයට මුහුණලා පිහිටි එකක් වුණා.

බොහෝ අය මෙන් නොව ඕවන් කිසිදු ගමන් මල්ලක් දරා සිටියේ නැහැ. ඔහු සතුව කුඩා පනාවක්, බුරුසුවක්, හා දත් බෙහෙත් සහිත කුඩා ටියුබයක් පමණක් තිබූ අතර ඒ සියල්ල ඔහු සිය කළු පැහැති පිට කබායේ රුවාගෙන පැමිණ තිබුණා.

ඕවන් ගේ සහයට පැමිණි සේවිකාවට ඔහු පවසන්නේ සිය කාමරය අඳුරේ තබා ගැනීමට තමන් රිසි බව යි. මේ අනුව කාමරයේ තිර රෙදි පහත් කෙරුණු අතර මඳ ආලෝකයක් පමණක් දෙන මේස ලාම්පුව පමණක් දැල් වුණා. සිය කාමරයේ දොර හැර තබන ලෙස ඕවන් ඇයට දැන්වූයේ තමන් අමුත්තෙකු බලාපොරොත්තුවෙන් සිටින බැව් දන්වමින්. ඔහු මඳක් තැතිගෙන සිටි බැව් ඇය නිරීක්ෂණය කර තිබුණා.

පසුදින, එනම් ජනවාරි 3 වන දා පෙර කී සේවිකාව ඕවන් සිටි කාමරය පිරිසිදු කරමින් සිටිය දී ඔහුට දුරකථන ඇමතුමක් පැමිණෙනවා. 'ඩොන්, මට ආහාර ගැනීමට අවැසි නැතැ' යි ඊට පිළිතුරු දෙමින් ඔහු පවසනවා. මඳ වේලාවකට පසු තුවා ලබාදීම සඳහා ඇය නැවත පැමිණි විට කාමරය දොරගුළු ලා තිබූ අතර එය තුළින් 'පිරිමි කටහඬ' ද්විත්වයක් නිකුත් වූ බැව් ඇය නිරීක්ෂණය කළා. ඇය තුවා ඇවැසිදැ යි ඇසූ විට වඩාත් රළු කටහඬ ඊට පිළිතුරු දෙමින් ඒවා අවශ්‍ය නොමැති බැව් ඇයට පැවසුවා.

ජනවාරි මස 3 වන දා රාත්‍රී 11ට පමණ කැන්සාස් නගරසභා සේවකයෙකු වන රොබට් ලේන් නැමැත්තා සිය නිවස කරා යමින් සිටිද්දී අසාමාන්‍ය දර්ශනයක් ඔහු ඇස ගැටෙනවා. ශීතල දිනයක් වූ එදින කබායක් නොමැතිව, යට කමිසයකින් පමණක් සැරසී සිටි කිසිවෙකු වීදිය ඔස්සේ දිවයමින් සිටියා. ඔහුගේ අතක විශාල කැපුම් ලකුණක් ලේන් විසින් නිරීක්ෂණය කළා. ඔහු හැසිරුණු ආකාරයට තවත් තුවාල ඔහුට සිදුවී ඇතැ යි ඔහු අනුමාන කළා.

මඳක් නැවතුණු ලේන් මිනිසාගේ සුවදුක් විමසා බැලුවා. ඊට පිළිතුරු දෙමින් ඔහු පවසා සිටියේ අසභ්‍ය වදනකුත් සමග තමන් අර 'මිනිසාව' හෙට දිනයේ ඝාතනය කරන බව යි. ඔහුගේ සෞඛ්‍ය තත්ත්වය සලකා බැලූ ලේන් ටැක්සියක් අල්ලාගැනීම සඳහා ඔහුට උදව් කළ අතර, ඒ රෝලන්ඩ් ටී. ඕවන් බැව් පසුකාලෙනව ඔහු හඳුනාගන්නවා.

සිකුරාදාවක් වූ පසුදින හෙවත් ජනවාරි 4 වන දා උදෑසන ඕවන් නැවතී සිටි කාමරයේ දුරකථනයේ රිසීවරය ඉවත තබා තිබෙනවා විය යුතු බැව් එහි සේවකයෙකුට නිරීක්ෂණය වුණා. කිසිවක් සිදුවී ඇති බැව් වටහාගත් ඔහු හදිසි යතුරක් භාවිතයෙන් කාමරයට ඇතුළු වන්නේ කිහිප විටක් දොරට ගසමින් කථා කළ ද ප්‍රතිචාරයක් නොලැබුණු නිසායි. ඔහු දකින්නේ ඕවන් නිරුවතින් එහි ඇඳ මත වැතිරී සිටින ආකාරය යි. ඔහු බීමතින් මෙසේ වැටී සිටිනවායැ යි අනුමාන කළ සේවකයා, ඔහු අනුමාන කළ පරිදිම පහතට එල්ලෙමින් තිබූ දුරකතනයේ රිසීවරය නැවත සකසනවා.

පැය කිහිපයකට පසු එම සේවකයා නැවත නිරීක්ෂණය කරන්නේ පෙර සේම දුරකථනයේ රිසීවරය ඉවත තබා පවතින බවයි. මෙය අසාමාන්‍ය තත්ත්වයක් වූ බැවින් නැවත දොරට ගසමින් කතා කළ ද මෙවර ද ඔහුට ප්‍රතිචාරයක් ලැබෙන්නේ නැහැ.

මෙවරද අමතර යතුරක් ආධාරයෙන් සේවකයා කාමරය තුළට ඇතුළු වන අතර විදුලි පහන් දැල්වීමෙන් පසු ඔහු දකින්නේ භයානක දසුනක්. ලේ විලක් මැද ඕවන් වැටී සිටි අතර හාත්පස රුධිරය විසිරී තිබුණා. තවමත් යාන්තමට ඔහුට සිහිය තිබූ නිසා සේවකයා වහාම උදව් ඉල්ලා ඉවතට දිවයනවා.

වහාම කාමරය වෙත වෛද්‍යවරයෙක් ළඟා වන අතර වෛද්‍යවරයා නිරීක්ෂණ කරන්නේ ඕවන්ගේ අත් පා බැඳ ඔහුට වධ හිංසා පමුණුවා ඇති බව යි. ඔහුගේ හිස්කබල පිහියක් ආධාරයෙන් කිහිප තැනකින්ම සිදුරු කොට තිබූ අතර, පෙනහැල්ලක් සිදුරු වන පරිදි ද පිහි පහරක් එල්ල වී තිබුණා. කාමරයේ සිවිලිමේ ද රුධිර පැල්ලම් තිබූ අතර ඒවා වියළී තිබුණා. ඔහුට මේ කුරිරු ප්‍රහාරය එල්ල වී පැය 6, 7ක් ගත වී ඇති සෙයක් දිස් වුණා. ඇත්තෙන්ම පළමුවර සේවකයා නිදන කාමරයට එබී බලන විටත් ඔහු තුවාල ලබා සිටින්නට ඇති අතර, සේවකයා කාමරය තුළට විත් දෙවන වතාවේ මෙන් හොඳින් පරිශ්‍රය නිරීක්ෂණය නොකිරීම නිසා එය ඔහුට මඟහැරී තිබුණා.

ඕවන්ට මේ ප්‍රහාරය එල්ල කළ තැනැත්තා කවුද යන්න සෙවීම වහාම ඇරඹුණා. පොලිසිය වහාම හෝටල් පරිශ්‍රයට පැමිණි අතර ඔවුන් නිරීක්ෂණය කළේ ඕවන්ගේ කබාය ඇතුළු සියළු ඇඳුම් පැළඳුම් අතුරුදන්ව ඇති බවයි. එමෙන්ම පරිශ්‍රයේ තිබී කොණ්ඩ කටුවක් හා නොදල්වන ලද දුම්වැටියක් ඔවුනට හමුවුණා. විශේෂම කාරණාවක් වන්නේ දුරකථනයේ කුඩා අතක ඇඟිලි සළකුණු සටහන්ව තිබීම යි. ඒවා කාන්තාවකගේ වීමට වැඩි ඉඩක් පවතින බැව් තීරණය කෙරුණා.

ඕවන් වහාම රෝහල්ගත කරන ලද අතර ඔහුගේ තත්ත්වය ඉතා බරපතල බවට තීරණය කෙරුණා. කෙසේ නමුත් ඔහු අඩ සිහියෙන් වචන කිහිපයක් පවසන්නට හැකි තත්ත්වයක සිටියා. 'තමා නාන කාමරයේ ඇදවැටීම' නිසා මෙලෙස තුවාල වූ බැව් ඔහු පැවසුවා. ඉක්මණින්ම ඔහු සම්පූර්ණයෙන් සිහි විසඥ තත්ත්වයට පත් වූ අතර මධ්‍යම රාත්‍රියේ දී මියගියා.

මියගිය තැනැත්තා නිසිලෙස හඳුනාගැනීමට පොලිසිය උත්සාහ කළේ ඔහු සතුව කිසිදු හැඳුනුම්පතක් නොතිබූ නිසා යි. ඉක්මණින්ම ඔහුගේ සැබෑ නාමය 'ඕවන්' නොවන බැව් ඔවුන් සොයාගන්නවා.

මියගිය තැනැත්තා සොයා කිසිවෙකු නොපැමිණීම නිසා පොලිසිය ඔහුගේ රුව පුවත්පත්වල පලකරනවා. කිහිප දෙනකු තමන් ඔහු දැක ඇතැ‍ යි පවසා සිටියත්, ඒ සියළු දෙනා ඔහු දැන සිටියේ විවිධ නම්වලින් බැව් හෙළිවුණා.

කිසිදු සාර්ථක ප්‍රතිචාරයක් නොලැබුණු තැන ඕවන්ගේ දේහය භූමදාන කරන්නට කැන්සාස් සිටි නගර සභාව සූදානම් වෙනවා. මේ අවස්ථාවේ දී නම සඳහන් කරන්නට අකමැති වූ අයෙක් තමන් භූමදානයට අවශ්‍ය වන මුදල් සියල්ල ලබා දෙන බැව් ඔවුනට දන්වා එවන අතර ඉක්මණින්ම සිය අනන්‍යතාවය සඟවාගෙනම මුදල් එවන්නට කටයුතු කරනවා. මේ අනුව ඔහු අවසන් වරට හඳුනාගෙන සිටි රෝලන්ඩ් ටී. ඕවන් නාමයෙන්ම භූමදාන කෙරෙනවා. අවමංගල්‍යය සිදුවන විට තැපෑලෙන් තවත් පාර්සලයක් කැන්සාස් සිටි බලධාරීන්ට ලැබෙනවා. එය ද අනන්‍යතාවය වසන් කළ යමෙකු ඕවන්ගේ අවමංගල්‍යයට එවා තිබූ අතර, එහි වූයේ කුඩා කඩදාසි කැබැල්ලක් අමුණන ලද මල් පොකුරකු‍යි. කඩදාසි කැබැල්ලේ 'සදා ආදර ලුසී වෙතින්' යනුවෙන් සඳහන්ව තිබුණා.

උක්ත සිදුවීමෙන් වසරකට පසුව රූබි ඕග්ල්ට්‍රී නම් කාන්තාවක් හදිසියේම සඟරාවක පලව තිබූ ඕවන්ගේ ඡායාරූපයක් දකිනවා. ඇය ඒ තමන්ගේ පුත්‍රයා වන ආටිමස් ඔග්ල්ට්‍රී බැව් හඳුනාගන්නවා. ඔහු 1934 වසරේ අප්‍රේල් මස සිට අතුරුදන්ව සිට ඇති අතර එකල 17 වියැති වුණා. ඒ අනුව අවසානයේ ඕවන්ගේ සැබෑ අනන්‍යතාව හඳුනාගැණුනා.

ආටිමස් හඳුනාගැණුන ද එතැනින් ඔබ්බට කිසිවක් හඳුනාගන්නට කිසිවෙකුත් සමත් වූයේ නැහැ. ඔහු ඝාතනය කළේ කවුද? කාමරයෙන් ඇසුණු රළු කටහඬ කාගේ ද? 'ඩොන්’ යනුවෙන් ඔහු ආමන්ත්‍රණය කළේ කාට ද? ඔහුගේ අවමඟුලට මුදල් ලබා දුන්නේ කවුද? කාමරයේ සටහන් වූ ඇඟිලි සලකුණු කාගේ ද? ලුසී යනු කවුද? ඒවාට පිළිතුරු මේ සිදුවීම සිදුවී වසර 84ක් ගතවන වර්තමානය වන විටත් හෙළිවී නැහැ.

'ඔබ ඔහුගේ පස්සා පැත්තට දුම් ගසමින් සිටිනවා නේදැ යි' එංගලන්තයේ වර්තමානයේත් නිතර කියවෙන 'ව්‍යංගාර්ථ' පදයක් තිබෙනවා. එය යොදා ගන්නා අවස්ථාව වන්නේ යම් කිසිවෙක් තවකෙකුගේ සිත දිනාගැනීමේ අටියෙන් එම පුද්ගලයාට අවැසි දේම පවසන විට යි. මෙහි ව්‍යුත්පන්න අසභ්‍ය ආකාරයෙන් ශ්‍රී ලංකාව තුල පවා විටින් විට යෙදෙනු අපට හමුවෙනවා. කෙසේ නමුත්, මේ කියමන සත්‍ය ක්‍රියාවක් අනුසාරයෙන් ජනගත වූවක්. මෙහි ඉතිහාසය සියවස් ගණනාවක් පුරා දිවෙන්නක්.

යමෙකුගේ ගුද මාර්ගය ඔස්සේ දුම් ගැසීමේ ක්‍රියාවේ ආරම්හය සනිටුහන් වී තිබෙන්නේ එංගලන්තයෙන් නොවේ. කෙසේ නමුත් එම ක්‍රියාවලිය පිළිබඳව ඇති තහවුරු කරන ලද විස්තර සහිත පැරණිතම සටහන 1746 වසරේ දී එංගලන්තයේ දී ලියැවුණු එකක් වන අතර, එතැන් පටන් බොහෝ කාලයක් එය 'වෛද්‍ය ප්‍රතිකාරයක්' සේ යොදා ගැණුනු බවට වාර්තා වී තිබෙනවා.

1746 වසරේ බ්‍රිතාන්‍ය ජාතික කාන්තාවක් ජල මූලාශ්‍රයක ගිලී මියයාමට ආසන්නව සිටිය දී බේරාගැනෙනවා. ඇය සිහි විසඥව සිටි අතර සාමාන්‍ය ප්‍රතිකාරවලින් පියවි සිහියට ගෙන එන්නට නොහැකි වෙනවා. කුමක් හෝ හේතුවක් නිසා, ඇගේ සැමියා ප්‍රතිකාර කරමින් සිටි අයට යෝජනා කරන්නේ ඇගේ ගුද මාර්ගය ඔස්සේ දුම්කොළ පිළිස්සීමෙන් ප්‍රතිඵල වන දුම ශරීරයට ඇතුළු කළ යුතු බව යි. මේ අනුව ක්‍රියාත්මක වූ පිරිස වහාම පයිප්පයක් සොයාගෙන, ඊට දුම්කොළ පුරවා දැල්වීමෙන් අනතුරුව, එක් කෙළවරක් ස්ත්‍රියගේ ගුද මාර්ගයට ඇතුළු කොට අනෙක් කොණෙන් එයට පිඹ දුම් රොටු ඇගේ ශරීරයට ඇතුළු වීමට සැලස්වූවා. මෙය සාර්ථක වන අතර ඉක්මණින්ම ඇය පියවි සිහියට පැමිණ තිබෙනවා. මේ හේතුවෙන් ඇගේ ජීවිතය බේරුණු අතර මෙම 'දුම්කොළ දුම්' ප්‍රතිකාරය ඉක්මණින්ම එංගලන්තය පුරා ජනප්‍රිය වුණා.

දුම්කොළ හෝ දුම්කොළවල දුම ඖෂධයක් ලෙස යොදාගැනීමට වසර දහස් ගණනක ඉතිහාසයක් තිබෙනවා. ස්වදේශික ඇමෙරිකානුවන් විවිධ රෝගාබාධවලට ප්‍රතිකාර ලෙස දුම්කොළ හා ඒවායේ දුම යොදාගෙන ඇති අතර සමහර විටෙක ඔවුන් ඒවා රෝගීන්ගේ ගුද මාර්ගය ඔස්සේ ශරීරයට ඇතුළු කරන්නටත් ඇති බවට අනුමාන කෙරෙනවා.

එංගලන්තයේ ජීවත් වූ උද්භිත විද්‍යාඥයෙකු, වෛද්‍යවරයෙකු මෙන්ම ජ්‍යොතිශාස්ත්‍රඥයෙකු වන නිකලඩ් කල්පෙපර් මෙම උක්ත ප්‍රතිකාර ක්‍රමයන් අධ්‍යයනය කර ඒවා සිය රෝගීන්ට ප්‍රතිකාර කිරීම සඳහා යොදාගෙන තිබෙනවා. විශේෂයෙන් බඩවැල්වල ප්‍රාදාහ තත්ත්වයන්, හර්නියා වැනි රෝගවලට ප්‍රතිකාර සඳහා ඔහු මේ ක්‍රමය යොදාගෙන තිබෙනවා. ඉන් වසර ගනනාවකට පසු බ්‍රිතාන්‍ය ජාතික තවත් වෛද්‍යවරයෙකු වූ රිචඩ් මීඩ් මෙම ප්‍රතිකාර ක්‍රමය හඳුනාගෙන එහි සාර්ථක අසාර්ථකකම් මෙන්ම ක්‍රමවේදයන් ද ජනගත කරනු ලැබුවා. මේ අනුව 17 වන සියවස වන විට 'ගුද මාර්ගයන් දුම් පිඹීමේ' ප්‍රතිකාරය එංගලන්තය පුරා ජනප්‍රියව තිබෙන්නට ඇති බවට සැලකෙනවා. විශේෂයෙන් 'මියගියායැ’ යි සැලකෙන රෝගීන් මෙන්ම, දියේ ගිලීමෙන් සිහි විසඥව සිටින් රෝගීන් නැවත පියවි සිහියෙහි පිහිටුවීම සඳහා මේ ක්‍රමය යොදාගැණුනා. පසුකාලීනව මේ සඳහා විශේෂිත වූ උපකරණ කට්ටලයක් ද නිර්මාණය කෙරුණා. ඊට පිඹීම සඳහා වූ කොටසක් මෙන්ම, දිගැති, නම්‍යශීලී නලයක් ද ඇතුලත්.

දුම්කොළ දුම් ශරීරගත වූ විට මිනිසුන්ගේ හෘද ස්ඵන්ධන වේගය ඉහළ නැගෙන බවට සැලකෙනවා. මේ හේතුව නිසා රෝගීන්ගේ රුධිර සංසරණ පද්ධතිය වඩාත් කාර්යයක්ෂ්මව ක්‍රියාකාරී වීම අරඹන බවට විශ්වාස කෙරුණු අතර, දියේ ගිලී සිහි විසඥව සිටින් අයෙකු විෂයයෙහි, ඔහුගේ හෝ ඇයගේ ශරීරයේ රැඳී ඇති අතිරික්ත ජලය වියළා හැරෙන බවටත් අනුමාන කෙරුණා. මේ අනුව මේ ක්‍රමය මුවට මුව තබා වාතය පිඹීමටත් වඩා සාර්ථක එකක් බවට සැළකුණා.

මේ ක්‍රියාවලිය සඳහා වූ උපකරණ කට්ටල නිපදවෙන්නට කලින් දුම් පයිප්ප වැනි දේ මේ සඳහා යොදාගැණුනා. කෙසේ නමුත් ඒවායේ කෙටි බව හේතුවෙන් හරියාකාරව ප්‍රතිකාරය සිදුකරගත නොහැකි වීමත්, රෝගියාට තුවාල ඇති වීමේ වැඩි හැකියාවත්, කොළරාව, පාචනය වැනි රෝග බෝවීමේ වැඩි අවදානමත් නිසා මේ සඳහා පයිප්ප යොදා ගැනීම කෙමෙන් අඩු වුණා.

18 වන සියවසෙහි අග භාගය වන විට ගුද මාර්ගයට දුම් පිඹීමේ ප්‍රතිකාර ක්‍රමය එංගලන්තය පුරා අතිශය ජනප්‍රියව තිබුණා. මේ නිසා 1774 වසරේ විලියම් හාව්ස් හා තෝමස් කෝගන් යන වෛද්‍යවරුන් දෙදෙනා 'දියේ ගිලීමෙන් මියගියා සේ හැඟෙන රෝගීන්ට ක්ෂණික සහනය ලබාදීමේ' ආයතනය පිහිටවූවා. මෙහි නාමය මඳක් දිගින් වැඩියැ යි පසුකාලීනව තීරණය වූ නිසා 'රාජකීය මිනිසත් භාවයේ සමාජය' යනුවෙන් එය හඳුන්වන්නට වුණා. පශ්චාත් භාගයට දුම් ගසා මිනිසුන් බේරාගැනීමට අමතරව තවත් විශේෂ කර්තව්‍යයක් මේ සමාජය විසින් ඉටුකළා. ඒ මේ සමාජය මඟින් තවත් මිනිසුන්ගේ ජීවිත බේරාගත් අයවලුන්ට ගෞරව බුහුමන් දැක්වීම හා සම්මාන පුදකිරීම ද සිදුකිරීම යි. මේ සංගමය අදටත් ක්‍රියාකාරීව පවතින අතර එය වර්තමානයේ පවතින්නේ මහ රැජින භාරයේ යි.

උක්ත සමාජය මඟින් කිසිවෙකුගේ දිවි බේරාගත් අයෙකුට ගිනි 4ක ත්‍යාගයක් ලබා දුන්නා. එය වර්තමානයේ ඇමෙරිකානු ඩොලර් 160ක පමණ මුදලක්.

19 වන සියවස ආරම්භ වන විට පශ්චාත් භාගයෙන් දුම්කොළවල දුම ඇතුළු කිරීමේ ප්‍රතිකාරය සිදුකළේ දියේ ගිළුණු රෝගීන් හට පමණක් නොවේ. උණ සන්නිපාතය, හිසරදය හා උදර වේදනා සමනය කිරීමටත් මේ ක්‍රමය යොදා ගැණුනා.

1811 වසරේදී දුම්කොළවල දුමෙහි අඩංගු නිකොටින් මිනිස් හෘදයට අහිතකර බැව් සොයාගැණුනා. මේත් සමග බොහෝ දෙනා උක්ත ප්‍රතිකාර ක්‍රමය ක්‍රියාත්මක කිරීමට මැලි වූ අතර ඉක්මණින්ම එය සමාජයෙන් තුරන්ව ගියා, කෙසේ නමුත් එය අද වන විටත් ශේෂව පවතින ව්‍යංගාර්ථ පදයක් සමාජයට ඉතිරි කොට ගොස් තිබුණා.

සත්ත්ව ලෝකයේ විවිධ සත්ත්වවලට අදාල ප්‍රජනක සීග්‍රතාවන් විශාල වශයෙන් එකිනෙකට වෙනස් වෙනවා. මීට විවිධ කාරණා හේතු වෙනවා. කෙටි ජීවිත කාලය, විශාල ලෙස විලෝපිකයින්ට ගොදුරු වීම, ජීවිත කාලයේ වැඩි කොටසක් ජනිතයන් බිහි කිරීමට නුසුදුසු තත්ත්වයේ පසු වීම වැනි කාරනා හේතුවෙන් සමහර සත්ත්ව විශේෂයන් තමන්ට හැකි අවස්ථාවන්හි දී විශාල වශයෙන් දුහිතෘ ජනිතයන් බිහිකිරීම සඳහා හැඩගැසී තිබෙනවා. ලොව සමහරක් සත්ත්ව විශේෂවල ප්‍රජනක සීග්‍රතාවයන් මිනිසුන් මෙන් සිය දහස් ගුණයකින් වැඩි වෙනවා.

ක්ෂීරපායීන් විෂයෙහි වේගවත් ම ප්‍රජනක සීග්‍රතාවය ඇති විශේෂය ලෙස සැලකෙන්නේ සාවුනුයි. අතීතයේ සමහර ජනයා සාවුන් 'සරු භාවයෙහි' සංකේතය ලෙස හඳුන්වන්නට මෙය හේතු වුණා. සාවුන් සාමාන්‍යයෙන් උපතේ සිට මාස 3-4ක් තුළ ලිංගිකව පරිනතියට පත්වන අතර, එක් වරක් පැටවුන් බිහි කළ වහාම නැවතත් ගර්භණී වන්නට ඔවුන්ගේ ගැහැණු සතුන්ට හැකියාව තිබෙනවා. එමෙන්ම සාවුන් එක වරකට පැටවුන් විශාල ප්‍රමාණයක් බිහි කරන අතර එක් සමයක් තුළ දී සත් වරක් පමණ පැටවුන් බිහි කීරීමේ හැකියාව තිබෙනවා.

සාවුන්ට මේ තරම් වේගවත් ප්‍රජනක සීග්‍රතාවක් ලැබී තිබීමට හේතු කිහිපයක් බලපා තිබෙනවා. කෙටි ආයු කාලය, පහසුවෙන් රෝගවලට ගොදුරු වී මියයාම හා ඉතා පහසුවෙන් විලෝපිකයන්ට ගොදුරු වීම වනි කාරණා නිසා ඔවුන් මරණයට ලක් වීමේ සීග්‍රතාවය ද ඉතා ඉහළ යි. මේ නිසා මේ සා වේගවත් ප්‍රජනන යාන්ත්‍රණයක් නොතිබුණහොත් ක්‍රමයෙන් ඔවුන්ගේ වඳ වී යාම සිදුවිය හැකියි.

ප්‍රමාණය ඉක්මවා පැටවුන් බෝවීම වැලැක්වීමටත් සාවුන් තුළ යාන්ත්‍රණ තිබෙනවා. යුරෝපය සැලකීමේ දී සාවුන් ප්‍රජනන කාර්යයේ යෙදෙන්නේ වසන්ත හා ග්‍රීෂ්ම ඍතුවල පමණ යි. මේ නිසා ඔවුන් බෝ වීම යම්තාක් දුරකට පාලනය වී තිබෙනවා. කෙසේ නමුත් පසුකාලීනව මේ සතුත් ඕස්ට්‍රේලියාවට හා නවසීලන්තයට හඳුන්වාදීමෙන් පසු ඔවුන් වසර පුරාම පැටව් ගසන්නට පටන්ගත්තා. මේ නිසා උක්ත රටවල ඉතා සීග්‍රයෙන් සාවුන් බෝවන්නට පටන්ගත්තා. පරිසරයේ ඇති සම්පත්වල හා දේශගුණයේ වෙනස්කම් මෙන්ම ස්වභාවික සතුරන්ගේ අවම බව මෙයට හේතු වී ඇති අතර මේ තත්ත්වයම ඒවායේ මීයන් සම්බන්ධයෙනුත් ඇති වී තිබෙනවා. ඕස්ට්‍රේලියාව සැලකීමේ දී එහි මීයන් සාමාන්‍යයෙන් මසකට වරක් එන එක් මුරයක දී පැටවුන් සය දෙනෙක් පමණ බිහි කරන අතර මේ ප්‍රවණතාවය වසර පුරාම පවතිනවා. එහි ධාන්‍ය ගබඩා ආසන්නව මී ඝණත්වය හෙක්ටයාරයකට 2,000 ඉක්මවූ අවස්ථා තිබෙනවා.

ලොව සමහර ජීවී විශේෂ සැලකීමේ දී ක්ෂීරපායීන්ගේ ප්‍රජනන සීග්‍රතා නොගිනිය හැකි තරම් කුඩා යි. ලොව වැඩිම ප්‍රජනන සීග්‍රතාව දරන ජීවී විශේෂය ලෙස සැලකෙන්නේ ඕස්ට්‍රේලියාවේ මහා බාධක පරය යි. එය නිසි ලෙස ක්‍රියාකාරීව තිබූ කාලයේ සෑම වසරකම වසන්ත කාලයේ දී ඒ ආසන්න වෙරළතීරයන් රෝස පැහැයට හැරෙනවා. ඒ එහි ජීවත් වන කොරල් විශාල වශයෙන් ප්‍රජනක සෛල සාගරයට මුදා හරින නිසා යි.

මිනිසා වැනි ක්ෂීරපායී සත්ත්වයින් මෙන් නොව කොරල් ජීවීන්ගේ ඩිම්බ හා ශුක්‍රාණු සංසේචන ක්‍රියාවලිය සිදුවන්නේ සංසර්ග ක්‍රියාවලියකින් නොවේ. වසරේ එකම කාලයක දී විශාල වශයෙන් ඔවුන් ශුක්‍රාණු සාගරයට මුදාහරින අතර, එම කාලයේ දීම ඒවායේ ඩිම්බ මෝචනය වීම ද සිදුවනවා. කොරල් ජීවීන්ගේ ශුක්‍රාණු හා ඩිම්බ සාගර ජලය ඔස්සේ මහා බාධක පරය පුරාම විහිදා හැරෙන අතර මේ හේතුවෙන් ඉතා සාර්ථක ලෙස සංසේචන ක්‍රියාවලිය සිදුවෙනවා. එක් කොරල් ජීවියෙක් සාමාන්‍යයෙන් 'සරු' ව හෙවත් අභිජනනය සඳහා සුදුසුව සිටින්නේ වසරේ දින කිහිපයක් වැනි කුඩා කාලයක් නිසාත්, ශුක්‍රාණු මෙන්ම, ඒවා ඩිම්බ හා සංසේචනය වූ පසු ජනිත වෙන දුහිතෘ ජීවිනුත් බහුල ලෙස විනාශ වීමත් නිසා එක් වරකට මේ ජීවියෙක් ශුක්‍රාණු හා ඩිම්බ විශාල ප්‍රමාණයක් සාගරයට ජනිත කරනවා. එමෙන්ම එක් කොරල් ජීවියෙක් වරකට ඩිම්බ මිලියන ගණනක් උත්පාදනය කරනවා. මේවායින් ජීවීන් දහස් ගණනක් බිහිවනවා. මේ ප්‍රමාණය තවමත් නිසියාකාරව ගණනය කොට නැහැ.

ලොව වඩාත් 'සරු' පෘෂ්ඨවංශිකයා ලෙස සැලකෙන්නේ ඕෂන් සන්ෆිෂ් නම් මත්ස්‍ය වර්ගය යි. වටකුරු හැඩයක් සහිත, අඩි 10ක පමණ දිගින් යුතු මේ මත්ස්‍යයෙක් සාමාන්‍යයෙන් බරින් ටොන් දෙකක් පමණ වෙනවා. මේ වර්ගයේ ගැහැණු සතෙක් වරකට බිත්තර මිලියන 300ක් පමණ නිකුත් කරනවා. අගෝස්තු මස සිට ඔක්තෝබර් මස දක්වා ඔවුන් මේ ක්‍රියාව සිදුකරනවා. සාගරයේ නිසි සහකරුවෙකු සොයාගැනීමේ අපහසුතාව නිසා බිජු සංසේචනය වී ජනිතයන් බිහිවීමේ සම්භාවිතාව වැඩි කරගැනීම සඳහා මේ සා විශාල බිජු ප්‍රමාණයක් නිකුත් කෙරෙන බවට සැලකෙනවා.

උපනිවර්තන දේශගුණයක් සහිත පෙදෙස්වල දක්නට ලැබෙන 'ගෝවා කුඩිත්තන්' පලිබෝධකයින් වර්ගයක් ලෙස හඳුනාගෙන තිබෙනවා. ග්‍රීෂ්ම කාලයේ දී සෑම දිනකම පාහේ එම විශේෂයේ ගැහැණු සතුන් අලිංගික ප්‍රජනනයෙන් දුහිතෘ ජීවීන් 5-10 අතර ප්‍රමාණයක් බිහිකරනවා. මෙලෙස බිහිවන ගැහැණු සතුන් බිහිවන විටත් ඊළඟ පරම්පරාව බිහිකිරීම උදෙසා වූ කළල දරාගෙනම බිහිවීම සුවිශේෂී යි. ඔවුන් ද ඉතා කෙටි කලකින් දුහිතෘ ජීවීන් බිහි කිරීම ආරම්භ කරනවා. මේ ආකාරයෙන් සැලකීමේ දී එක් වර්ෂයක් තුළ තමන්ගෙන් පසු පරම්පරා ද ඇතුළත්ව මේ වර්ගෙහි එක් ජීවියෙකු ජනිතයන් මිලියන ගණනක් බිහි කරන්නට දායක වෙනවා. කෙසේ නමුත් මෙලෙස බිහිවන බොහෝ ජීවීන් ඉක්මණින්ම විවිධ හේතු නිසා මරණයට පත් වීම නිසා මොවුන්ගේ ගහනය කරදරකාරී ලෙස වැඩි වන්නේ නැහැ.

කුහුඹු වර්ග ද ඉතා සීග්‍රයෙන් සිය වර්ගයා බෝ කරන අයවලුන් වෙනවා. African driver ant යන කුහුඹු වර්ග කොලනියක් විසින් සාමාන්‍යයෙන් මසකට බිත්තර මිලියන 3-4ක් පමණ නිපදවනවා.

විද්වතුන් පවසන අන්දමට සමහර කුහුඹු වර්ග එකිනෙකට බද්ධව පිහිටුවාගත්, අනු කොටස්වලට වෙන් වූ ජනාවාස උත්පාදනය කරනවා. උදාහරණ ලෙස ආජන්ටිනා කුහුඹුවන් මේ ආකාරයේ සුවිශාල බද්ධ ජනාවාස පිහිටුවාගන්නවා. මේවායින් මසකට බිහි කෙරෙන බිත්තර ප්‍රමාණය අති මහත්. මොවුන් විසින් සාදන විශාල ජනාවාස මධ්‍යධරණී මුහුද අවට වෙරළතීරයන්හි දී දැකගන්නට පිළිවන්.

කවරයේ පින්තූරය- australiapostcollectables.com.au

උස් කඳු මුදුන් බොහෝ විට ඉතා චමත්කාරජනක චිත්‍රයක් මවනවා. ඒවායින් සමහරක් ලොව ප්රධචලිත වී තිබෙන්නේ විවිධ හේතු ගණනාවක් නිසා යි. මේවායින් බොහොමයක් සිත්තරුන්, ඡායාරූප ශිල්පීන් හා කඳු නගින්නන් වැනි අය අතර ජනප්‍රිය වන්නේ නිතැතින්.

අලංකාර බවින් අග තැන්පත් වුවත් ලොව සමහරක් කඳු දැක බලාගන්නට හෝ තරණය කරන්නට මිනිසුන් ඇදෙන්නේ ඉතා අවම වශයෙනුයි. ඒවා වෙත ළඟා වීමට අපහසුතා, නීතිමය ගැටළු වැනි විවිධ සාධක ඊට බලපානවා. මේ එම ඉරණමට ලක් වී ඇති අලංකාර කඳු මුදුන් 5ක් ගැන යි.

ලොව උස්ම කඳු මුදුන ලෙස සැලකෙන්නේ එවරස්ට් කඳු මුදුන යි. කෙසේ නමුත් පෘථිවි කේන්ද්‍රයේ සිට ඈතින්ම පිහිටි කඳු මුදුන ලෙස සැලකෙන්නේ එය නොවේ. එම ගෞරවය හිමිව ඇත්තේ ඉක්වදෝරයේ පිහිටා ඇති චිම්බොරාසෝ කන්දට යි. මෙය මුහුදු මට්ටමේ සිට මීටර 6,310ක් හෙවත් අඩි 20,703ක් උස් වෙනවා. මෙය පිහිටා ඇති පෙදෙසට ළඟා වීමේ දුෂ්කරත්වය නිසා එහි ළඟා වෙන සංචාරකයින් ප්‍රමාණය නම් ඉතා අවම යි.

මේ උස් කඳු මුදුන මුහුදු මට්ටමේ සිට පිහිටා ඇති උසින් දෙවැනි වන්නේ එවරස්ට්ට පමණ යි. මෙහි මුහුදු මට්ටමේ සිට උස අඩි 28,251ක් හෙවත් මීටර 8,611ක්.

මේ කඳු මුදුනට 'ම්ලේච්ඡ' කඳු මුදුන යනුවෙන් නාමයක් පටබැඳී තිබෙනවා. ඒ එය තරණය කිරීම ඉතා අසීරු එකක් වීම නිසා යි. කොටින්ම මෙය ලොව තරණය කිරීමට අපහසුම කඳු මුදුන ලෙස වර්ග කර තිබෙනවා. K2 කඳු මුදුනට ළඟා වීමට ඇති මාර්ගත් ඉතා දුෂ්කර වන අතර මෙහි බෑවුමත් ඉතා තීව්‍ර වෙනවා. ඒ අවට කාලගුණයත් අභියෝගාත්මක යි. කිහිප දෙනක්ම උත්සහ දරා තිබුණත් මේ වන විටත් එය සම්පූර්ණයෙන් තරණය කරන්න්ට කිසිවෙකුත් සමත් වී නැහැ.

මවුන්ට් කෝබ්වික් රොකී කඳු පන්තියෙන් පරිබාහිරව කැනඩාවේ ප්‍රධාන ගොඩබිම මත නැගෙනහිරින් පිහිටි උස්ම කඳු මුදුන වෙනවා. එමෙන්ම එය කනඩාවට අයත් වඩාත් හුදෙකලා මෙන්ම දුෂ්කර පරිසරයක පිහිටි කඳු මුදුනක් වෙනවා. මෙය පිහිටා ඇත්තේ ලැබ්‍රඩෝර් හා ක්විබෙක් පෙදෙස් වෙන් කරන සීමාවේ පිහිටි ටෝන්ගට් කඳු පන්තියේ යි. මෙහි උස අඩි 5,420ක් හෙවත් මීටර 1,652ක් වෙනවා. මනස්කාන්ත කඳු මුදුනක් වුව ද ළඟා වීමට ඇති දුෂ්කරතා නිසා මෙහි යැවෙන සංචාරකයින් ප්‍රමාණය නම් අවම යි.

උතුරුදිග පාකිස්තානයේ පිහිටි හිමෙන් ගැවසී ගත් උස් කඳු මුදුනක් වන නන්ගා පර්බත් ලොව තරණය කිරීමට වඩාත් අපහසු කඳු මුදුනක් ලෙස සැලකෙනවා. මෙහි තැනින් තැන පිහිටා ඇති රැළිති සහිත ස්වභාවය නිසා එය තරණය කරන්නට උත්සාහ කිරීම මාරාන්තික වෙනවා. මෙය තරණය කරන්නට ගොස් බොහෝ දෙනා මියගොස් ඇති අතර මේ වන විට එහි මුදුනට සාර්ථක ලෙස ළඟා වී ඇත්තේ එක් අයෙක් පමණ යි. මෙහි උස මුහුදු මට්ටමේ සිට මීටර 8,126ක් හෙවත් අඩි 26,660ක් වෙනවා.

දකුණු අත්ලාන්තික් සාගරයේ පිහිටා ඇති දූපත් සමූහයක් වන ට්‍රිස්ටන් ඩෙ කුන්යා ඇත්තෙන්ම සාගරයෙන් ඉහළට එසවුණු යමහල් පද්ධතියක කොටස් වෙනවා. මෙහි මතුපිට ඇති දැඩි පාෂාණමය ස්වභාවය නිසා එහි ගුවන් පථයක් ඉදිකිරීම අපහසු වී තිබෙන අතර, දකුණු අප්‍රිකාවේ කේප් ටවුන් සිට කිලෝමීටර 2,810ක ගමනකින් පසු එහි ළඟා විය යුතු යි. මේ නිසා එහි යන සංචාරකයින් ප්‍රමාණය අවම යි. කෙසේ නමුත් වර්තමානය වන විට මේ දූපත්වල 300ක් පමණ දෙනා පදිංචිව සිටිනවා.

කවරයේ පින්තූරය- Colin Monteath/ Minden pictures

ඇමෙරිකානු ඉතිහාසය තුළ වැඩිම ඝාතන සිදුකළ ඝාතකයින් ලැයිස්තුවේ ඉහළම තැනක් වෙන් වී ඇති අයෙකු ලෙස ගැරී රිජ්වේ හඳුන්වන්නට පුළුවන්. පොලිසියට හසු නොවී වසන් වී සිටින්නට තරම් ඔහු සෑම විටම පාහේ උපායශීලී වූ අතර අවසන ඔහු අල්ලා ගැනීමට දායක වූයේ තවත් කුරිරුතම දාම ඝාතකයෙකු වීමත් විශේෂත්වයක්.

ටෙඩ් බන්ඩි ඇමෙරිකානු ඉතිහාසය තුළ බිහි වූ වඩාත් කතාබහට ලක් වූ දාම ඝාතකයා යි. සිය කඩවසම් රූපයෙන් හා කතා විලාශයෙන් කාන්තාවන් වසඟ කොටගෙන ඝාතනය කළ ඔහු සැළකුණේ සමාජ පිළිලයක් ලෙස යි. 1970 දශකයේ දී පොලිස් දැලට හසු වූ පසුව ඔහුට මරණ දඬුවම නියම කෙරුණා. කෙසේ නමුත් සිය මරණයට පෙර සමාජයේ අභිවෘද්ධිය උදෙසා එක්තරා වැදගත් මෙහෙයක් සිදුකිරීමට ඔහු සමත් වුණා. ඒ ගැරී රිජ්වේ හසුකරගැනීමට පොලීසියට ක්‍රියාකාරී ලෙස සහාය වීම මඟින්. 'ග්‍රීන් නදියේ ඝාතකයා' ලෙස හැඳින්වුණු ඔහු පොලිසියට කොටු වීම නිසා සිදුවීමට නියමිතව තිබූ ඝාතන රැසක් වැලකී ගියා.

ගැරී ර්ජ්වේ දාම ඝාතකයෙකු ලෙස වඩාත් සක්‍රීය වූයේ 1980 දශකයේ දී යි. 1982 වසරේ සිට 1988 වසර දක්වා ඔහු විසින් සිදුකරන ලද්දේයැ යි හඳුනාගත් ඝාතන ප්‍රමාණය 71ක් වන අතර එහි සැබෑ අගය 90 ද ඉක්මවන බවට නිර්ණය කොට තිබෙනවා. මින් 49ක් නිසියාකාරව තහවුරු වූ අතර ඒ සියල්ලම පාහේ කාන්තාවන්.

රිජ්වේට ගොදුරු වූ කාන්තාවන්ගෙන් බහුතරය ගණිකාවන් හෝ නිවසෙන් පැන ආ නව යොවුන් දැරියන් වුණා. මොවුන් සියැට්ල්හි වෙළඳසැල් හා මහාමාර්ගවල සිටිය දී හඳුනාගෙන කැටුව ගිය රිජ්වේ අනතුරුව ඔවුන් හට ලිංගික අඩන්තේට්ටම් සිදුකොට, ගෙල සිරකර මරා, ග්‍රීන් නදිය අසබඩ ලඳු කැලෑවල දමා යාම සිදු කළා. 'ග්‍රීන් නදියේ ඝාතකයා' යන අන්වර්ථා නාමය ඔහුට ප්‍රටබැඳුණේ එලෙස යි.

රිජ්වේ උපතින්ම ඉතා ඉහළ බුද්ධියක් ඇති තැනැත්තෙක් වුණා. සිරුරක් ග්‍රීන් නදිය අසබඩ දමා යාමේ දී සිය ආරක්ෂාව උදෙසා ඔහු ඉතා ව්‍යක්ත ක්‍රම අනුගමනය කළා. පොලිසිය නොමඟ යවනු වස් ඔහු සිතාමතාම සිරුර අවට කුණු, චුවින්ගම් ලාටු හා දුම්වැටි කොට වැනි දේ විසිරුවා හැරියා. මීට අමතරව සමහර විටෙක ඔහු සිරුර එක් තැනක දමා දිනයක් පමණ තිබෙන්නට හැර, නැවත තවත් තැනකට ගොස් දැමීම සිදුකළා. තවත් සිරුරු කිහිපයක් ඔහු සිතා මතාම ග්‍රීන් නදියෙන් බොහෝ ඈතක ගොස් අත්හැර දැම්මා.

දිනෙන් දින ග්‍රීන් නදිය අසබඩින් මෘතශරීර හමුවන්නට වූ විට ප්‍රදේශයේ පොලිසිය තමන් තවත් දාමඝාතකයෙකුගේ ක්‍රියාකාරකම් අත්විඳින බැව් වටහාගත්තා. එහි ප්‍රධානියා වහාම සිය භට කණ්ඩායමක් ඝාතකයා සොයාගනු වස් ග්‍රීන් නදිය අසබඩට අනුයුක්ත කළා. එම භට කණ්ඩායමෙහි සාමාජිකයින් දෙදෙනෙකු වූ රොබට් කෙපල් හා ඩේව් රේචට් දාම ඝාතකයින් පිළිබඳව හොඳ දැනුමක් තිබූ අයවළුන් වූ අතර වහාම ඔවුන් වටහාගන්නේ තමන් සොයන දාම ඝාතකයා ඉතා නැණවත් අයෙකු බව යි. ඔහුගේ මානසික තත්ත්වය වටහාගනු වස් මේ වන විට බන්ධනාගාරගතව සිටින දාම ඝාතකයින් සමග හා මනෝවිද්‍යාඥයින් සමග සාකච්ඡා කිරීමට ඔවුන් තීරණය කළා.

ග්‍රීන් නදියේ ඝාතකයා සොයා යන මෙහෙයුමේ දී සිදුවූ දාම ඝාතකයින්ගෙන් ප්‍රශ්න කිරීමේ ක්‍රියාවලියේ දී බලධාරීන්ට ටෙඩ් බන්ඩි හමුවනවා. ඒ 1984 වසරේ දී යි. ලිංගික අඩන්තේට්ටම්, ඝාතන, සොරකම්, මංකොල්ලකෑම් ඇතුළු චෝදනා රැසකට වරදකරු වී සිටි ඔහු ඒ වන විට වසර ගණනාවක් සිරබත් කමින් සිටියා. ඒ ඔහුට එරෙහි මරණ දඬුවම ක්‍රියාත්මක කෙරන දිනයක් බලාපොරොත්තුවෙනුයි.

ග්‍රීන් නදියේ ඝාතකයා සිදුකරන ඝාතනවලට සමාන ආකාරයෙන්ම බන්ඩි ද සිය ඝාතන සිදු කර තිබූ අතර ඔහුගේ මේ 'අත්දැකීම්' උක්ත ඝාතකයා හසුකර ගැනීමේහිලා මහෝපකාරී වන බැව් ඉක්මණින්ම පොලිසියට වැටහී ගියා. විශේෂයෙන්ම මෙවැනි ඝාතකයෙකුගේ මනස ක්‍රියාකරන ආකාර පිළිබඳ නිවැරදි හෝඩුවාවන් බන්ඩිගෙන් ගත හැකි බැව් ඔවුන් අනුමාන කළා. ඔවුන්ගේ සතුටට හේතු වෙමින් බන්ඩි ඔවුනට උපකාරී වන්නට ඉදිරිපත් වුණා.

ටෙඩ් බන්ඩි පොලිසියට ප්‍රකාශ කර සිටියේ සාමාන්‍යයෙහ් ඝාතකයෙක් සිරුරක් කොහේ හෝ දමා ගිය පසු ඔවුන් නැවත නැවතත් ඒ වෙත පැමිණෙන බව යි. විශේෂයෙන් ඒවාට ලිංගික වශයෙන් ඇල්මක් ඇත්නම් ඔහු නැවත පැමිණ ඒවා සමග ලිංගිකව හැසිරෙන බවත් ඔහු කියා සිටියා. මේ අනුව ක්‍රියාත්මක වූ බලධාරීන් නැවත මෘතශරීරයක් හමු වූ විට එය ඉවත් නොකර පසෙකට වී සැඟවී සිටියා.

බන්ඩිගේ උපකල්පනය සත්‍යයක් බව පසක් කරමින් ඝාතකයා සිරුර වෙත නැවත පැමිණියා. කෙසේ නමුත් ඔහු තමන්ව අල්ලාගැනීමට පෙර එතැනින් ඉවත්වන්නට සමත්වුණා. ඔහුගේ අවාසනාවට මේ වන විට ඔහුගේ ස්වරූපය පිළිබඳ අදහසක් මෙන්ම ශුක්‍රාණු සාම්පල වැනි දේත් පොලිසියට ලබාගත හැකි වුණා. ඒ අනුව යමින් ඝාතකයා ගැරී රිජ්වේ බැව් පොලිසිය හඳුනාගත්තා. වසර ගණනක අවෑමෙන් ඔහු පොලිස් භාරයට ගැනීමට හැකි වුණා. ඒ 2001 වසරේ දී යි.

ඝාතන සිදුකොට වසර 20ක් ගිය තැන රිජ්වේ පොලිස් භාරයට ගැණුනේ කාන්තාවන් සිවුදෙනෙකු ඝාතනය කිරීම සම්බන්ධයෙන් සැක පිට යි. ඔහුගේ ශුක්‍රාණු, උක්ත කාන්තා සිරුරුවල තැවරී තිබූ ශුක්‍රාණුවලට සමාන බැව් ඩී.එන්.ඒ පරීක්ෂාවකින් තහවුරු වුණා. තව ද, ඝාතනවල ස්වභාවය, යොදාගන්නා ලද භාණ්ඩ වැනි දේ අනුව තවත් ඝාතන 45ක් ඔහු සිදු කළ ඒවා බවට තහවුරු වුණා. පාපොච්ඡාරණයක් සිදුකළ ඔහු තවත් ඝාතන ගණනාවකට තමන් සම්බන්ධ බැව් ප්‍රකාශ කළා. නඩු විභාගයෙන් අනතුරුව ඔහුට මරණ දඬුවම නියම වන බැව් ස්ථීර වූ අතර, සිරුරු තිබෙන තැන් සොයා දෙන්නේ නම් එම දඬුවම ජීවිතාන්තය දක්වා වූ සිර දඬුවමක් ලෙස වෙනස් කරන බැව් උසාවිය ඔහුට පොරොන්දු වුණා. මේ අනුව ඔහු සිරුරු සොයා දීමට කැමැත්ත ඵල කළා.

නඩු විභාගය අවසන පොරොන්දු ප්‍රකාර රිජ්වේට මරණ දඬුවම හිමි වූයේ නැහැ. ඒ වෙනුවට වසර 480ක සිර දඬුවමක් ඔහුට නියම වුණා. මේ වන විට ඔහු වොෂිංටන් ප්‍රාන්ත බන්ධනාගාරයේ 70 හැවිරිදි මහල්ලෙකු ලෙස කල් ගත කරමින් සිටිනවා.

Aetv.com

ශ්‍රී ලාංකාව ඇතුළු ඝර්ම කලාපික රටවල ජීවත් වන බොහෝ දෙනාට 'හිම' ආගන්තුක දෙයක්. නමුත් ශීත කලාපික රටවලට නම් හිමපතනය යනු සාමාන්‍ය සංසිද්ධියක්. ඇතැම් රටවලට ඉතා කරදරකාරී ලෙස අධික හිම පතනයක් වාර්ෂිකව ඇදහැලෙන අතර ඒවායේ භූගෝලීය පිහිටීමේ සුවිශේෂීතා ඊට හේතු වෙනවා. මේ ලිපියෙන් අප ඔබ වෙත ඉදිරිපත් කරන්නට අදහස් කරන්නේ ලොව වැඩිම හිම පතනයක් ලබන නගර 5 ක් පිළිබඳව යි.

කැනඩාවේ ක්විබෙක් ප්‍රාන්තයේ අගනුවර වන ක්විබෙක් නගරයට වාර්ෂිකව අඟල් 124ක හෙවත් සෙන්ටිමීටර 314ක හිම පතනයක් ලැබෙනවා. ශීත සමයේ දී මෙහි උෂ්ණත්වය සෙල්සියස් අංශක ඍණ 36 දක්වා පහළ යා හැකි අතර හිම පතනය සාමාන්‍යයෙන් නොවැම්බර් මස ආරම්භ වී අප්‍රේල් මස දක්වා පවතිනවා. මේ කාලයේ උච්චතම අවස්ථාවේ දී මෙහි හිම ක්‍රීඩා සැණකෙළි වැනි දේ පැවැත්වෙනවා. එම සමයේ දී විවිධ හිම ක්‍රීඩාවන්හි යෙදීමට දහස් ගණන් සංචාරකයින් මෙහි ඇදෙනවා.

ශාන්ත ජෝන්ස් කැනඩාවේ නිව්ෆවුන්ඩ්ලන්ත හා ලැබ්‍රඩෝර් ප්‍රාන්ත වල අගනුවර යි. මෙය ලොව සිව්වනුවට හිමපතනය වැඩිම නගරය ලෙස හැඳින්වෙන අතර, සාමාන්‍යයෙන් වාර්ෂිකව අඟල් 131ක හෙවත් සෙන්ටිමීටර 332ක හිම පතනයක් ලැබෙනවා. මෙය කැනඩාවේ ප්‍රධාන නගර අතරින් මීදුම, සුළඟ හා වළාකුළු බර අහසින් අධිකතම නගරය ලෙස හඳුනාගෙන තිබෙනවා. බොහෝ විට මෙහි හිම පතනය අධික සුළඟ සමග ලැබෙන නිසා ඒවා භූමිය මත ගොඩගැසීම විශාල ලෙස සිදුවන්නේ නැහැ.

හිමපතනයට අමතරව ශාන්ත ජෝන්ස් අයිස් වැසිවලට ද ප්‍රසිද්ධියක් උසුලනවා. පෙබරවාරිය මෙහි ශීතලම මාසය වන අතර ඒ මාසයේ සාමාන්‍ය දෛනික උෂ්ණත්වය සෙල්සියස් අංශක ඍණ 8.6ක් පමණ.

ජපානයේ හොන්ෂු දූපතේ පිහිටා ඇති ටොයමා නගරයට වාර්ෂිකව අඟල් 143ක හෙවත් සෙන්ටිමීටර 363ක හිම පතනයක් ලැබෙනවා. සාමාන්‍යයෙන් ආර්ද්‍රතාවය වැඩි උපනිවර්තන දේශගුණයක් තිබුණත් දෙසැම්බර් හා මාර්තු මස අතරතුර එළැඹෙන ශීත කාලයේ දී මේ නගරයට දැඩි හිම පතනයක් ලැබෙනවා. ග්‍රීෂ්මයේ දී මෙහි උෂ්ණත්වය සෙල්සියස් අංශක 40ට ආසන්න විය හැකි අතර ශීත කාලයේ දී ඇතිවන දැඩි හිම පතනයට හේතුව වන්නේ මුහුදට ආසන්නව පිහිටීම හා ජපානයේ 'හිම පටිය'ට ඇතුළත්ව පිහිටීම යි. මේ නගරයත් හිම ක්‍රීඩාවලට ප්‍රසිද්ධියක් උසුලනවා.

ජපානයේ හොකයිඩෝ දූපතේ පිහිටි සපොරො ලොව දෙවනුවට වැඩිම හිම පතනයක් ලැබෙන නගරය ලෙස වාර්තා පොත් අතරට එක් වී තිබෙනවා. මෙය ජපානයේ සිව්වනුවට වැඩිම ජනගහනයක් වෙසෙන නගරය යි. ග්‍රීෂ්මයේ දී මෙහි උෂ්ණත්වය සෙල්සියස් අංශක 36ක් පමණ විය හැකි අතර ශීත කාලයේ දී මෙයට අඟල් 191ක හෙවත් සෙන්ටිමීටර 485ක හිම පතනයක් ලැබෙනවා. මෙය ශීත ඍතු ඔලිම්පික් උළෙල පැවැත්වීමට වරම් ලද පළමු ආසියාතික රට යි. ඒ 1972 වර්ෂයේ දී යි. පෙබරවාරි මාසයේ මෙහි වාර්ෂික හිම ක්‍රීඩා සැණකෙළි පැවැත්වෙන අතර එහිදී විශාල අයිස් අනුරූ තනන තරගයක් ද පැවැත්වෙනවා.

ලොව අධිකතම හිමපතනය සහිත නගරය පිහිටා ඇත්තේත් ජපානයේම යි. මෙය පිහිටා ඇත්තේ හොන්ෂු දූපතේ උතුරට වන්නට යි. සෑම වසරකම පාහේ මේ නගරය අධික හිම පතනයකට මුහුණදෙන අතර එය සාමාන්‍යයෙන් අඟල් 312ක් හෙවත් සෙන්ටිමීටර 792ක් තරම් වනවා. මේ හිම පතනයෙන් අති බහුතරය නොවැම්බර් සිට අප්‍රේල් මස කාලය අතරතුර ඇදවැටෙනවා. ශීත කාලයේ උච්චතම අවධියේ දී පවිත්‍ර කරන ලද මාර්ග දෙපස මීටර ගණන් උස හිම තට්ටු දැකිය හැකියි.

අඔමොරිහි අසාමාන්‍ය හිම පතනයට හේතු වෙන්නේ එහි සුවිශේෂී භූගෝලීය පිහිටීම යි. මෙය හක්කොඩා කඳු හා මුට්සු සමුද්‍ර බොක්ක අතර පිහිටා ඇති අතර, මේ පිහිටීම නිසා ඇතිවන ශීත සුළං ප්‍රවාහ හේතුවෙන් විශාල වළාකුළු පැනනැගෙනවා. අවට පරිසරයේ අඩු උෂ්ණත්වය නිසා ඒවා වර්ෂාව මෙන් නොව හිම ලෙස භූමියට පතිත වෙනවා.

කවරයේ පින්තූරය- Pietro Zanarini/CC By 2.0

ආර්ථික අතින් සවිමත්ව සිටිය ද, ආරක්ෂාව අතින් ලොව ඉහළ ස්ථානයක වැජඹුණ ද ඇමෙරිකා එක්සත් ජනපදයෙනුත් විටින් විට අපරාධයන් වාර්තා වෙනවා. 1996 වසරේ දී වාර්තා වූ ‘ජොන්බෙනේ රැම්සි’ සිද්ධියත් එවැන්නක්. සිද්ධිය සිදුවීමෙන් අනතුරුව කලක් ගතවන තුරු එය ඇමෙරිකානු මාධ්‍යය නිතරම කතා කළ ප්‍රමුඛතම පුවතක් වූ අතර, ඉතා යුහුසුළුව පොලිස් පර්යේෂණ කටයුතු ද සිදුවුණා. කෙසේ නමුත් අද වන තුරුත් ඇගේ ඝාතකයන් පිළිබඳව නිසි ලෙස අනාවරණය කරගන්නට කිසිවෙකුත් සමත්ව නැහැ.

ජොන්බෙනේ රැම්සි උපත ලැබුවේ 1990 වසරේ අගෝස්තු මස 6 වන දා ඇමෙරිකා එක්සත් ජනපදයේ, ජෝර්ජියා ප්‍රාන්තයේ ඇට්ලන්ටාහි දී යි. ඇයගේ දෙමාපියන් ධනවත් අය වූ අතර, 1996 වසරේ දෙසැම්බර් මස 26 වන දා ඇය කොලරාඩෝ ප්‍රාන්තයේ, බෝල්ඩර්හි පිහිටි සිය නිවසේදී ඝාතනය වනවා. මේ සිද්ධිය වසර ගණනාවක් තිස්සේ සාර්ථක ප්‍රතිඵල නොලබමින් ඇමෙරිකානු පොලිසිය විසින් මුල සිට අගටත්, අග සිට මුලටත් පර්යේෂණ පැවැත්වූ එකක්. විශේෂයෙන් කිහිප විටෙක දීම මෙය විසඳීමට ඉතා ආසන්න බැව් පෙනී ගියත් පසුකාලීනව නැවතත් පරීක්ෂණ පළමු අඩියටම ඇදවැටුණා. මේ නිසා සිද්ධිය සිදුවී වසර 23කට ආසන්න කාලයක් ගත වී තිබුණත් එහි වාර්තා අදටත් පවතින්නේ ඇමෙරිකානු පොලිසියේ 'නොවිසඳුණු' ලේබලය සහිත ලිපිගොනුවක් තුළ යි.

ජොන්බෙනේ පැට්‍රීෂියා රැම්සි උප්පතිය ලැබුවේ ධනවත් ව්‍යාපාරිකයෙකු වූ ජෝන් බෙනට් රැම්සිට දාව පැට්‍රීෂියා රැම්සිට යි. දරුවන් දෙදෙනෙකුගෙන් යුක්ත පවුලක කණිටු දරුවා ලෙස උපත ලැබූ ඇයට බෘක් නම් වැඩිමහල් සොයුරෙක් වුණා. දෙමාපියන් ඇයට නම තබා තිබුණේ සිය නාමයන් ද්විත්වයම එක්කාසු කොටගෙන යි.

ඉතා සුරූපී හා ක්‍රියාශීලී බිළිඳියක වූ ජොන්බෙනේ කුඩා කළ පටන්ම 'තරුවක් වන ලකුණු පෙන්නුම් කළා. පැරණි රූපසුන්දරියක වූ ඇගේ මවගේ අඩිපාරේ තමනුත් යන බැව් ප්‍රකට කළ ඇය හට රන්වන් පැහැ කෙස් කළඹකුත් ආකර්ෂණීය සිනහවකුත් පිහිටා තිබුණා. බිලියනපතියෙකු වූ ඇගේ පියා සිය දියණිය වෙනුවෙන් නොමසුරුව වියහියදම් කළ අතර, ජොන්බෙනේ මවත් සමග එක්ව කුඩා දරුවන් සඳහා වූ 'රූපසුන්දරිය' තරග කිහිපයකටම ඉදිරිපත් වූ අතර, ඇය ඉන් ජයග්‍රහණයන් රාශියක් අත්පත් කරගත්තා. මේ හේතුව නිසා සය හැවිරිදි වන විට ඇය ඇමෙරිකා එක්සත් ජනපදය පුරා ජනයාගේ අවධානය තමන් වෙත යොමු කරවාගත් 'සුපිරි තරුවක්' බවට පත්ව තිබුණා. කම්කටොළු යන්න කුමක් ද වත් නොහැඟෙන අන්දමින් ඇගේ පියා ඇය පෝෂණය කළේ දහසින් බැඳි පියළි රිසි සේ විසි කරමිනුයි. කෙසේ නමුත් 1996 වසරේ නත්තල් දිනට පසුදින මේ සියළු දේ උඩු යටිකුරු වුණා.

1996 වසරේ දෙසැම්බර් මස 26 වන දා උදෑසන හදිසියේම ජොන්බෙනේ නිවසේ නොමැති බැව් ඇගේ මවට පෙනී යනවා. ඇය සොයන අතරතුර ඇයට කප්පම් ඉල්ලා ලියන ලද සටහනක් හමුවනවා. එහි සඳහන් වූයේ දැරිය නැවත නිරුපද්‍රිතව ලබාදීමට නම් තමන්ට ඇමෙරිකානු ඩොලට් 118,000ක කප්පම් මුදලක් ලබාදිය යුතු බව යි. මෙය ජෝන් බෙනට් හට ඒ තදාසන්නව තම ව්‍යාපාරවලින් ලැබුණු ලාභයට හරියටම සමාන මුදල් ප්‍රමණයක් වීම සුවිශේෂී වුණා. පැට්‍රීෂියා වහාම මේ පිළිබඳ පොලිසිය දැනුවත් කළ අතර එහිදී සිදුකළ පරීක්ෂණවල දී නිවසට කිසිවෙකු බලෙන් ඇතුළු වූ බවට කිසිදු සාක්ෂියක් හමුවූයේ නැහැ. මින් පැය 8කට පසු නිවසේ බිම් මහලෙහි තිබී ජොන්බෙනේගේ නිසල දේහය හමුවන අතර, ඇගේ අත් පා බැඳ ලිංගික අඩන්තේට්ටම්වලට ද ලක් කළ සෙයක් දිස් වුණා. කෑගැසිය නොහැකි වන ලෙස ඇගේ මුව වැසෙන පරිදි ටේප් පටියක් අලවා තිබුණා. ඇගේ හිස්කබලේ ද පිපුරුමක් තිබුණා.

ජොන්බෙනේ රැම්සිගේ මරණය සැලවීමත් සමග ඇමෙරිකානු පොලිසිය හා මාධ්‍යය ඒ පිළිබඳව ඉතා දැඩි ලෙස උනන්දු වූයේ ඒක් අතෙකින් ඇය සය වියැති කුඩා දරුවෙකු වීම මෙන්ම අනෙක් අතින් ඇමෙරිකාවේ සුප්‍රසිද්ධ පුද්ගලයෙකු බවට පත් වෙමින් සිටි නිසා යි. කෙසේ නමුත් යුහුසුළු බව මධ්‍යයේ ඉතා බරපතල 'අත්වැරදීම්' රැසක් පොලිසිය අතින් සිදුවී තිබුණා. විශෙෂයෙන් ජෝන් රැම්සි හට දැරියගේ සිරුර අදාල ස්ථානයෙන් ඉවත් කිරීමට පොලිසිය විසින් අවසර ලබා දී තිබුණේ නිසි ලෙස ඒ අවට පරීක්ෂා කිරීමටත් පෙර යි. එමෙන්ම රැම්සි යුවල වෙන් වෙන්ව තබා ප්‍රශ්න කිරීම ද පොලිසිය විසින් සිදුකර තිබුණේ නැහැ. මේ අතර මාධ්‍ය විසින් ප්‍රකාශ කරන්නට යෙදුණේ දැරියගේ අතුරුදන්වීමෙන් පසු පොලිසිය එන තුරු රැම්සි යුවල සුවසේ නිදා සිට ඇති බව යි. එමෙන්ම කප්පම් ඉල්ලා ලියා තිබූ ලිපිය නිවස තුළ දීම ලියූ එකක් බවට පරීක්ෂණ හරහා පෙනීගිය බැවින් ජොන්බෙනේගේ ඝාතනය පිළිබඳව ඇගේ දෙමව්පියන් දෙසට ඇඟිලි දිගුවන්නට පටන්ගත්තා.

බොහෝ දෙනෙකුගෙන් ප්‍රශ්නකිරීම් කළත්, ජොන්බෙනේ ඝාතනයෙන් වසර කිහිපයක් ගතවන තුරු ඇගේ ඝාතනය පිළිබඳ කිසිවෙකුට එරෙහිව චෝදනා ගොනුවූයේ නැහැ. කෙසේ නමුත් ඇගේ දෙමව්පියන් පිළිබඳව සැකය වඩාත් තීව්‍ර වන කරුණු කිහිපයක් නම් ඉවතට පැමිණියා. විශේෂයෙන් පොලිස් පරීක්ෂණවල දී විටින් විට පැට්‍රීෂියා ලබා දුන් කට උත්තරවල වෙනස්කම් තිබූ අතර ජොන්බෙනේගේ නිසල දේහයේ තිබී එදින පැට්‍රීෂියා හැඳ සිටි ඇඳුම්වල කෙඳි හමුවුණා. මේ හේතු නිසා 1999 වසරේ දී අධිකරණය හමුවේ ජෝන් හා පැට්‍රීෂියා හට පෙනී සිටින්නට වූ අතර, ජූරිය විසින් ඔවුන් වරදකරුවන් කළත්, විනිසුරු ඔවුනට දඬුවම් නියම නොකළේ සාක්ෂි මඳ බැව් හුවා දක්වමින්. මින් ටික කාලයකට පසු පැට්‍රීෂියා ඩිම්බකෝෂ පිළිකාවක් හේතුවෙන් මියයනවා.

2006 වසරේ දී ජෝන් මාක් කාර් නම් තැනැත්තෙක් තමන් ජොන්බෙනේ රැම්සි ඝාතනය කළ බවට 'පාපොච්ඡාරණය' කරනවා. කෙසේ නමුත් ඔහුගේ ප්‍රකාශවලින් සෑහීමකට පත් නොවූ බලධාරීන් ඔහු අරබයා ඩී.එන්.ඒ පරීක්ෂණයක් කරනවා. එහිදී අනාවරණය වන්නේ ජොන්බෙනේ ඝාතනයකට ඔහුගේ සම්බන්ධයක් නොමැති බව යි. මේ කාලයේ දීම ඩී.එන්.ඒ පරීක්ෂණයකින් ජොන්බෙනේ ඝාතනයට ඇගේ දෙමාපියන්ගේ සම්බන්ධයක් නොමැති බවත් නිශ්චිතවම ඔප්පු වනවා. මුල දී ඇගේ ශරීරයේ තිබී හමු වූ සාම්පලවල අඩංගු වී ඇත්තේ ආගන්තුක පිරිමි අයෙකුගේ ඩී. එන්. ඒ බැව් පැවසුණත් 2016 වසරේ දී නැවතත් කියැවෙන්නේ වාර්තාවල ගැටළුකාරී තැන් ඇති බැවින් නැවත පරීක්ෂණ කළ යුතු බව යි. සාම්පලවල කිහිපදෙනෙකුගේම ඩී.එන්.ඒ අඩංගු වී තිබෙන බැව් පෙනීයාම ඊට හේතුව යි. විශේෂයෙන් ඇගේ සොයුරු බෘක්ව ද එක් අවස්ථාවක දී ඝාතනය සම්බන්ධයෙන් සැක කෙරුනත් ඉක්මණින්ම එය එසේ නොවන බැව් පෙනී ගියා.

ජොන්බෙනේ රැම්සි ඝාතනය පිළිබඳ පසුගිය දශක දෙක තුළ පර්යේෂණ රාශියක් සිදුවූ අතර කිහිප දෙනෙක්ම පිළිබඳව සැකපිට පරීක්ෂා කෙරුණා. නමුත් ඒ කිසිවෙක් සිද්ධිය හා සම්බන්ධයැ යි ඔප්පු වූයේ නැහැ. මේ සිද්ධිය හා සම්බන්ධ නියම ඝාතකයා හෙළිවන තුරු ඇමෙරිකානු ජනතාව අදටත් බලා සිටිනවා.

කුඩා වයසේ දීම සිය නුවණ මෙහෙයවා තවකෙකුගේ දිවි බේරාගත් ළමා වීරයින් තිදෙනෙක් පිළිබඳව පසුගිය ලිපියකින් අපි ඔබ වෙත ගෙන ආවා. එහි දෙවන කොටස වන මේ ලිපියෙනුත් අප එවැනිම තිදෙනෙකු පිළිබඳව ඔබ වෙත ගෙන එන්නට තීරණය කළා.

යම් කිසිවක් ශ්වාසනාලයෙහි සිරවීම නිසා මියායාමට සිදුවීම ඉතා වේදනාකාරී අත්දැකීමක්. වැඩිහිටියන්ට වඩා කුඩා දරුවන් අතර මේ තත්ත්වය බහුල අතර ඇමෙරිකාව තුළ මාසයක කාලයක දී දළ වශයෙන් කුඩා දරුවන් සය දෙනෙකු මේ නිසා මියයනවා.

සැක්‍රමැන්ටෝහි පාසලක ඉගෙනුම ලබමින් සිටින් එල්ස්පෙත් 'බීනි' මාර් දිවා විවේකයේ දී ආහාර ගනිමින් සිටියා. ඇගේ මිතුරියක වන ආන්යා රිජ්මේඩ්න් ද ආහාර ගනිමින් සිටි අතර එක්වරම ඇපල් කැබැල්ලක් පිට උගුරේ ගොස් ඇය අපහසුතාවයට පත් වෙනවා. මේ නිසා ඇගේ ශ්වාසනාලය සම්පූර්ණයෙන්ම අවහිර වන අතර ඇය දඟලන්නට පටන්ගන්නවා.

මේ අවස්ථාවේ දී ඉතා සන්සුන්ව ක්‍රියා කළ එල්ස්පෙත්, ආන්යා වෙත ගොස් ඇය පසුපසෙන් අල්ලාගෙන, ප්‍රථමාධාර පාඨමාලාවක දී සමාන්‍යයෙන් උගන්වන නිසි ක්‍රමවේදයට අනුව තෙරපනවා. කෙටි වේලාවක දී ආන්යාගේ ශ්වාසනාලයෙහි සිරව තිබූ ඇපල් කැබැල්ල ඉවතට ගැනීමට ඇය සමත් වෙනවා.

එල්ස්පෙත්ගේ මේ වීර ක්‍රියාව කාගේත් පැසසුමට ලක් වූ අතර, බොහෝ දෙනා කතා වූයේ හදිසි අවස්ථාවේ දී ඇය ක්‍රියා කළ සන්සුන් විලාශය පිළිබඳව යි. එමෙන්ම සය හැවිරිදි ඇය මෙවැනි අවස්ථාවක දී ක්‍රියාත්මක කළ යුතු නිවැරදි ප්‍රථමාධාර ක්‍රමවේදය ඉගෙනගෙන ඇත්තේ කෙසේ ද යන්න පිළිබඳව කාටත් තිබුණේ ප්‍රහේලිකාවක්. ඇය පසුකාලීනව ප්‍රකාශ කළේ තමන් එය ඉගෙනගත්තේ රූපවාහිනියේ විකාශය වූ ඩිස්නි වැඩසටහනකින් බව යි.

කුඩා නගරයක් වන බොනී රොක් පිහිටා ඇත්තේ ඕස්ට්‍රේලියාවේ යි. මෙය අනෙකුත් නගරවලින් සෑහෙන තරම් ඈතට වන්නට පිහිටා ඇති අතර එහි විශාල ජනකායක් ද ජීවත් වන්නේ නැහැ. මේ නිසා හදිසි අවස්ථාවන්හි දී උදව් ලබා ගැනීමත් එතරම් පහසු වන්නේ නැහැ.

බොනී රොක්හි ජීවත් වූ ජස්ටින් බෝරොන්, සිය 12 හැවිරිදි දරුවා වන මයිකල් සමග අවශ්‍යතාවක් සඳහා යමින් සිටිය දී ජනශුන්‍ය පෙදෙසක දී තරමක් දරුණු අනතුරකට මුහුණපානවා. මේ නනතුරෙන් ඔවුන් ගමන්ගනිමින් සිටි ට්‍රක් රථය උඩු යටිකුරු වූ අතර, අනතුරෙන් ජස්ටින්ගේ හිස්කබල පැලී දරුණු ලෙස රුධිරය ගලායන්නට පටන්ගත්තා. මේ වන විට ඔවුන් සිටි ස්ථානයේ සිට ළඟම ඇති රෝහලට කිලෝමීටර 50ක දුරක් තිබූ අතර, කිලෝමීටර 200ක දුරක් තුළ වෛද්‍යවරයෙක් සිටියේ නැහැ. මේ අනුව ජස්ටින්ගේ ජීවිතය තිබුණේ අවදානම් අඩියක යි.

අනතුරෙන් මයිකල්ට ද සෑහෙන තරම් තුවාල වී තිබුණා. මේ නිසා සිය පියාට ආධාර ඉල්ලා ගමන් කරන්නට ඔහුට හැකියාවක් තිබුණේ නැහැ. ට්‍රක් රථයෙන් ඉවතට බඩගෑ ඔහු අපහසුවෙන් රථයේ තිබූ රේඩියෝ පණිවුඩ හුවමාරු කරගන්නා මයික්‍රෆෝනය සොයාගත්තා. කෙසේ නමුත් අනතුර නිසා රේඩියෝවට ද අලාභහානි සිදුවී එය ක්‍රියා විරහිතව තිබුණා.

මේ මොහොතේ දී කෙසේ හෝ රේඩියෝව අලුත්වැඩියා කරගෙන ඒ මඟින් උදව් ඉල්ලීම සිය පියාගේ ජීවිතය බේරාගැනීමට ඇති එකම මඟ බැව් කුඩා මයිකල් වටහාගන්නවා. වහ වහා ක්‍රියාත්මක වූ ඔහු සුන්බුන් ගොඩෙන් අමතර බැටරියක් සොයාගෙන ඉන් අනතුරුව රේඩියෝවේ ඇති වයර් කැබලි ගලවා, නැවත ඒවා සවි කරනවා. අනතුරුව බැටරිය පරිපථයට සම්බන්ධ කරන ඔහු එය ක්‍රියාකාරී කරවන්නට උත්සාහ කරනවා. මේ කාලය පුරාවටම ට්‍රක් රථයේ එන්ජිම ක්‍රියාත්මකව තිබූ අතර එය පුපුරා යාමේ අවදානමක් ද තිබුණා.

මඳ වේලාවක් උත්සාහ කිරීමෙන් අනතුරුව රේඩියෝව ක්‍රියාත්මක කරගැනීමට මයිකල් සමත් වෙනවා. ඔහු වහා ආධාර ඉල්ලා සිටින අතර නිවැරදිව තමන් සිටින් ස්ථානය දන්වන්නට ද සමත් වෙනවා. වහාම ගිලන් රථයක් ඔවුන් සිටි ස්ථානයට ගෙන්වාගන්නට ඔහු ක්‍රියා කරන අතර මේ නිසා ඔහුගේ පියාගේ දිවිය රැකෙනවා. තුවාල ලබා තිබියදීත් ඔහු කළ මේ වීරක්‍රියාව පසුකාලීනව ඇගයීමට ලක් වෙනවා.

ගේලින් මයිල්ස් නම් ඇමෙරිකානු ජාතික කාන්තාව මානසික ආබාධයක් හේතුවෙන් ප්‍රතිකාර ලබා තිබුණා. 2000 වසරේ ඇය රෝහල්ගතව සිටින විට දී ඇගේ සැමියා වන ටිම් ඇය කෙරෙන් දික්කසාද වුණා. මේ යුවලට දරුවන් තිදෙනෙක් වුණා. දික්කසාදයෙන් අනතුරුව ඇගේ ඉදිරි ජීවිතය එතරම් සැනසිලිදායක වූයේ නැහැ. 2011 වසර වන විට නැවත වතාවක් ඇගේ මානසික ආබාධය ඉස්මතු වන අතර, ජීවිතය තොර කරගන්නට ඇය තීරණය කරනවා. ඒ ඇගේ දරුවන් තිදෙනා සමග යි.

2011 වසරේ ජනවාරි මාසයේ දී ඇය සිය දරුවන් තිදෙනා තම කාරයේ නංවාගෙන නිව් මෙක්සිකෝ ප්‍රාන්තයේ ජන ශුන්‍ය පෙදෙසකට යනවා. අනතුරුව ඇය සිය දරුවන් තිදෙනාටම නිදි පෙති දුසිමක් ගණනේ පොවනවා. ඇය ද එම ප්‍රමාණයම පානය කරනවා. අනතුරුව මරණය අපේක්ෂාවෙන් කාරය තුළ රැඳී සිටින්නේ සිය දරුවන් තිදෙනාද එහි රඳවාගෙන යි.

මේ අවස්ථාවේ දී ඇය නොපැතූ දෙයක් සිදුවෙනවා. කාරයේ ගින්නක් හටගන්නේ කාර්මික දෝෂයක් නිසා යි. ගින්න හා දුම ඉක්මණින් පැතිරී යන අතර ඒ මොහොතේ දී ක්‍රියාත්මක වන දෙටු පුත් 13 හැවිරිදි ටිම් වහාම සිය 11 හැවිරිදි සොයුරා හා 10 හැවිරිදි සොයුරිය ඉවතට රථයෙන් ඉවතට ඇදගන්නවා. මව ද ඉවතට ඇදගන්නට උත්සාහ කළත් එය සාර්ථක වන්නේ නැහැ.

ගින්න නිවෙන තුරු සිටි දරුවන් තිදෙනා නැවත කාරය තුළට පැමිණ එහි රාත්‍රිය ගත කරනවා. හිරු උදා වූ පසු තිදෙනාම උදව් සොයාගෙන යන අතර කෙටි වේලාවකින්ම ප්‍රදේශවාසීන්ට ඔවුන් හමුවනවා. වහාම ඔවුන් රෝහල්ගත කෙරෙන අතර එහිදී පිළිස්සුම් තුවාලවලට මෙන්ම ශරීරගත වූ ඖෂධ අධිමාත්‍රාවටත් ප්‍රතිකාර කෙරුණා. වාසනාවට ඖෂධ ඔවුන් කිසිවෙක් කෙරෙහි දරුණු ලෙස ඖෂධ අධිමාත්‍රා ක්‍රියා කර තිබුණේ නැහැ. උක්ත අවස්ථාවේදී ස්ථානෝචිත ප්‍රඥාව මෙහෙයවා ක්‍රියාත්මක වී සිය සොහොයුරා හා සොහොයුරිය මරණයෙන් බේරාගත් ටිමී කාගේත් ප්‍රසාදයට හා ගෞරවයට ලක්වුණා.

කවරයේ පින්තූරය- pinterest.com

ලාංකීය කලා ලෝකයේ තවත් දීප්තිමත් තරුවක් වන ගායිකා ඉන්ද්‍රාණි සේනාරත්න මිය පසුගිය දා සිය ජීවිතයෙන් සමුගත්තා. මේ ඇය පිළිබඳව යි.

ආදරෙයි මම ආදරෙයි, තක්ෂිලාවේ අමරනීය ආදරය. ඔබට නිවන් සුව !!!

මවු සෙනෙහස මිනිස් වර්ගයාට පමණක් සීමා වෙන්නේ නැහැ. එය සත්ත්ව ලෝකයේ බොහෝ සත්ත්වයින්ට පොදුයි. ලෝකයේ සමහර සත්ත්ව විශේෂ ඉතා යුහුසුළුව සිය පැටවුන් රැකබලා ගන්නා අතර ඔවුන්ට ජීවත් වෙන අයුරු ද කියා දෙනවා. මේ එවැනි සත්ත්ව විශේෂ 5ක් ගැන යි.

ඔරංඋටං පැටවෙකු හා ඔහුගේ මව අතර බැඳීම ඉතා දැඩි එකක්. මේ වර්ගයේ පැටවෙකුගේ ජීවිතයේ පළමු වසර දෙක තුළ එම පැටවා ආහාර හා සංචරණය යන කාරණාවල දී සම්පූර්ණයෙන්ම සිය මව මත යැපෙනවා. ඔරංඋටං මවක් සිය පැටවා සමග වසර හයක් හතක් පමණ ජීවත් වෙනවා. මේ කාලය තුළ දී ඇය සිය පැටවාට ආහාර සොයාගැනීම, ඒවා ආහාරයට ගැනීම, නිදාගන්නා ස්ථානය සකසාගැනීම වැනි දේ උගනවනවා. ඔරංඋටං ගැහැණු සතුන් තමන්ට 15 වැනි විය පමණ එළඹෙන තුරු විටින් විට සිය මව බැහැදකිනවා.

හිම වලස් මවක් බොහෝ විට එක් වරකට පැටවුන් දෙදෙනෙකු බිහිකරනවා. මොවුන් සිය මව සමග වසර දෙකක පමණ කාලයක් ගත කරන අතර, මේ කාලය තුළ ඔවුන් ඇගෙන් ආහාර සොයාගැනීම හා ශීතල කාලගුණයෙන් බේරී සිටීම වැනි දේ ඉගෙනගන්නවා. හිම වලසුන් සාමන්‍යයෙන් පැටවුන් බිහිකරන්නේ නොවැම්බර් මස සිට ජනවාරි මස අතර කාලයේ යි. මේ කාලයේ දී හිම වලස් මව සිය ශරීර උණුසුම හා ක්ෂීරය යොදාගෙන සිය පැටවුන් උණුසුම් කරනවා. පැටවුන් උණුසුම් කාලගුණයක් සහිත මාර්තු අප්‍රේල් මාසවල ඔබමොබ සැරිසරා අවට පරිසරයට හුරු වන්නේ අනාගතයේ දඩයම් කිරීමට පෙරහුරුවක් ලෙස යි.

අප්‍රිකානු අලින් නිතරම ජීවත් වන්නේ රංචු ලෙස යි. අප්‍රිකානු කෙනරකට පැටවෙක් ලැබුණු විට රංචුවේ වන අනෙකුත් කෙනර ද එම පැටවා ඇති දැඩි කරන්නට උදව් වෙනවා. වැඩිහිටි අලින් කුඩා පැටවාට නිදහසේ ඇවිදීම සඳහා රංචුව තුළ අවකාශ සලසා දෙනවා. කෙනෙර විසින් පැටවාට ආහාර ගැනීම, ආහාරවලට ළඟාවන ආකාරය වැනි දේ උගන්වනවා.

චීටා මව තනිවම සිය පැටවුන් රැකබලාගෙන ඇතිදැඩි කරනවා. සාමාන්‍යයෙන් එක මුරයකට චීටා මවක් පැටවුන් දෙකත් හයත් අතර ගණනක් බිහිකරනවා. සෑම දින 4කටම වතාවක් පැටවුන් සිටින ස්ථානවල වැටී ඇති වසුරු චීටා මව විසින් පිරිසිදු කරන්නේ සතුරන්ට ඒවා ඉව වැටීම වැළැක්වීම සඳහා යි.

චීටා මව යටතේ පැටවුන් මාස 18ක කාලයක් දඩයම සඳහා පුහුණු වෙනවා. අනතුරුව ඔවුන් මවගෙන් දුරස් වන අතර පැටවුන් කිහිපදෙනා තවත් මාස 6ක් පමණ එකට සිටිනවා.

එම්පරර් පෙන්ගුයින් ගැහැණු සතෙකු බිජුවක් ලූ පසු එය පිරිමි සත්ත්වයා ළඟ තබා ඉවත යනවා. පිරිමි සත්ත්වයා එය ඉතා ප්‍රවේශමෙන් රැකීම සිදුකරනවා. මේ අතර ගැහැණු සත්ත්වයා සැතපුම් 50ක් පමණ තරණය කොට මුහුද කරා යන්නේ ආහාර සොයාගන්නට යි. ආහාර ලෙස මත්ස්‍යයින් අල්ලාගත් පසු ඇය ඒවා රැගෙන පිරිමි සත්ත්වයා සොයා පැමිණෙනවා. මේ කාලය තුළ බිත්තරයෙන් පැටවා බිහිවී තිබෙන අතර, ඇය ඔවුන් හට තමන් ගෙනා ආහාර ලබා දෙනවා. අනතුරුව පැටවුන්ගේ භාරකාරීත්වය තමන්ට ලබාගෙන සිය පැසෙහි බහා ඇති දැඩි කරනවා. මේ අනුව එම්පරර් පෙන්ගුයින් සතුන්ගේ මවවරු හා පියවරු යන දෙකොට්ඨාසයම අපූර්ව දෙමව්පියන් වෙනවා.

කවරයේ පින්තූරය- kids.nationalgeographic.com

ශ්‍රී ලාංකීය ඉතිහාසය පිරික්සීමේ දී කුඩා දරුවන් බොහෝ දෙනෙකුගේ ජීවිතය බේරාගෙන 'වීරයන්' වූ අවස්ථා අපට හමුවෙනවා. කලා වැව ආශ්‍රිතව කියැවෙන 'කාල' නම් ළමා වීරයාගේ කතාව එවැන්නක්. වර්තමානයේ ද එවැනි වීරක්‍රියා කළ දරුවන් පිළිබඳ ලොව නන් දෙසින් වාර්තා වෙනවා. මේ ඔවුන් පිළිබඳ ලියැවෙන ලිපි ද්විත්වයක පළමුවැන්න යි.

නේපාලයේ සෙටී නදිය හිමාලයේ අන්නාපූර්ණා පෙදෙසේ සිට ආරම්භ වී එහි, ප්‍රධාන සංචාරක සංධිස්ථානයක් වන පොකාරා හරහා ගලා යනවා. මෙය උස බිම් හරහා, දොරුවක් ඔස්සේ ගලාබසින අතර 2008 වසරේ දී ආරාධනා ප්‍රධාන් නම් ළදැරිය මෙවැනි බිමක සිට ගංගාව ගලා බසින දොරුව දෙසට ඇද වැටී, අතරමඟ වූ කුඩා ගැට්ටක සිර වෙනවා. ළදැරිය නිරුපද්‍රිතව සිටින බැව් පෙනෙන්නට තිබුණත් ඇය සිරවී සිටි ස්ථානයට ළඟා වීම පහසු වූයේ නැහැ.

ආරාධනා දැරිය සිරවී සිටි දොරුව ඉතා පටු එකක් වුණා. එය පිහිටා තිබුණේ කඳු මුදුණේ සිට අඩි 60ක් පමණ පහළිනුයි. වහාම ජීවිතාරක්ෂක නිලධාරීන් කඳු මුදුනට ළඟා වුව ද ඔවුන් කිසිවෙකුට ඇය සිරවී සිටි පටු හිඩැස ඔස්සේ ඇය කරා ළඟා වීම උගහට වූයේ වැඩිහිටියෙකුගේ ශරීරයට වඩා එය විශාලත්වයෙන් අඩු වූ නිසා යි. මෙලෙස පැය 22ක් ගත වූ අතර අවසන ආරාධනාගේ හැඬීම ද නතර වුණා. බොහෝ දෙනා සිතුවේ ඇය මියගිය බව යි.

එක් ජීවිතාරක්ෂක නිලධාරියෙකු වූ සාලුම් නේපාලි හට ශිඛරයෙහි අඩි 20ක පමණ දුරක් යා හැකි වුණා. මීට වඩා දුරක් තමන්ට යා නොහැකි බැව් වටහාගත් ඔහු නැවත පැමිණ සිය 12 හැවිරිදි සොයුරා වන කමල්ට ඒ බැව් පැවසුවා. කෙසඟ සිරුරක් තිබූ දරුවෙකු වූ කමල්ට ඒ විවරය ඔස්සේ තවත් පහළට බැසිය හැකි බැව් ඔහුට ප්‍රත්‍යක්ෂ වී තිබූ අතර, කමල් දැරිය බේරාගන්නට ස්වෙච්ඡාවෙන් ඉදිරිපත් වනවා. මුලින් ජීවිතාරක්ෂක නිලධාරීන් ඔහුගේ යෝජනාවට අකමැති වූවත්, අවසන ඊට කැමති වන්නේ දැරිය බේරාගන්නට වෙනත් ප්‍රායෝගික ක්‍රමයක් ඔවුන්ගේ සිත්වලට නොආ නිසා යි.

ජීවිතාරක්ෂක නිලධාරීන්ගේ උපදෙස් මධ්‍යයේ ඝණ අඳුර ඔස්සේ කමල් ශිඛරය ඔස්සේ පහළට බැස්සේ ජීවිත අවධානමත් නොතකා යි. මිනිත්තු 30ක කාලයක් තුළ ඔහු දැරිය වෙත ළඟා වන්නට සමත් වෙනවා. කාගේත් ජයඝෝෂා මධ්‍යයේ ඔහු දැරිය කඳු මුදුනට රැගෙන එන අතර වහාම ඇය ආසන්නතම රෝහල කරා යැවෙනවා. ඉන් ඇගේ ජීවිතය බේරෙනවා. පසුකාලීනව කමල්ට තමන් කළ වීර ක්‍රියාව වෙනුවෙන් නේපාල සමාජය තුළ විශාල පිළිගැනීමක් ලැබෙන අතර ඔහු සම්මාන කිහිපයකින් ද පිදුම් ලැබුවා.

රිය පදවමින් ජංගම දුරකථන භාවිතා කිරීම නිසා ඇමෙරිකා එක්සත් ජනපදය තුළ රිය අනතුරු රාශියක් සිදුවෙනවා. එමෙන්ම හිම සහිත දේශගුණය නිසා වසරක් තුළ කොලරාඩෝ ප්‍රාන්තය තුළ පමණක් රිය අනතුරු 5,000ක් පමණ සිදුවෙනවා. 2002 වසරේ ටයිටස් හිල් දරුවාගේ පවුල මුහුණදුන් මාරක රිය අනතුරට මේ හේතු දෙකම බලපෑවා.

හිල් පවුල සතුව ට්‍රක් රථයක් තිබුණා. 2002 වසරේ දැඩි හිම පතනයක් සතිත දිනක ටැමී හිල් ඇගේ එක්, සතර හා සත් හැවිරිදි දරුවන් තිදෙනා කැටුව නැවත නිවෙස කරා එමින් සිටියේ රාත්‍රී භෝජන සංග්‍රහයක් භුක්ති විඳීමෙන් අනතුරුව යි. එක්වරම ඇගේ ජංගම දුරකථනය නාද වූ අතර එයට ප්‍රතිචාර දැක්වීමට ගිය නිමේෂයේ දී ට්‍රක් රථය ඇගේ පාලනයෙන් ගිලිහෙනවා. මාර්ගයෙන් ඉවතට විසි වන එය හිම මත රැඳෙනවා. අනතුරෙන් දරුවන් කිසිවෙකුට හානියක් සිදු නොවුණත් ඔවුන් කිසිවෙකුත් ශීත කාලගුණයකට ඔබින ඇඳුමෙන් සැරසී සිටියේ නැහැ. බිඳී ගිය ජනේල තුළින් ශීත සුළං රථය තුළට හමා එමින් තිබුණා. රථයෙන් ඉවතට විසිවී සිටි ඔවුන්ගේ මව වන ටැමී සිටියේ සිහි විසඥව යි.

සත් හැවිරිදි ටයිටස් සිය කුඩා සොයුරියන් දෙදෙනා පරීක්ෂා කළ අතර ඔවුන්ට හානියක් නොමැති බැව් සනාථ කරගත් පසු තනිවම උදව් ඉල්ල යන්නට තීරණය කරනවා. මේ වන විට ඔහු පිජාමා ඇඳුමකින් පමණක් සැරසී සිටි අතර පාවහන් ද පැළඳ සිටියේ නැහැ. රථයෙන් ඉවතට බට ඔහු අධික ශීතලට මුහුණදෙමින්, නිරුවත් දෙපාවලින් හිම මත සැතපුම් බාගයක් පමණ ඇවිද ගියා. අවසන ඔහුට කිරි ගොවිපොළක් හමුවන අතර ඉන් උදව් ලබාගන්නට සමත් වෙනවා.

හෙද නිලධාරීන් ටයිටස්ගේ මව කරා ළඟාවන විට ඇය ඉතා බරපතල තත්ත්වයේ පසුවුණා. ඇගේ අස්ථි දහයකට වැඩි ගණනක් බිඳී තිබූ අතර තව පමාවූවා නම් ජීවිතය අහිමි වන තත්ත්වයේ පසුවුණා. කෙසේ නමුත් ටයිටස්ගේ ස්ථානෝචිත ප්‍රඥාව නිසා ඇගේ ජීවිතය බේරුණා.

දියෙහි ගිලී මියයාම ඉතා වේදනාකාරී අත්දැකීමක්. මේ හේතුව නිසා දියෙහි ගිලී හුස්ම සිර වන විට මිනිසුන් හැසිරෙන්නේ වියරුවෙන්. මෙවැනි අවස්ථාවක දී අන් අයෙකු බේරාගන්නවා තබා මොළය මෙහෙයවා තමන්ගේ දිවිය හෝ බේරාගන්නට බොහෝ අය අසමත් වෙනවා. කෙසේ නමුත් වික්ටර් ෆ්ලෝරස් නම් ඇමෙරිකානු ජාතික දරුවා ශීතල ජලයේ ගිලෙමින් සිටි තමන් ද බේරී සිය මිතුරාව ද බේරාගත්තා.

2009 දෙසැම්බර් මාසයේ දී වික්ටර් සිය මිතුරා වන ඒඩන් සමග සිය සීයාගේ ගෙවත්තට ගොස් සිටියේ නිවාඩු දිනකයි. එදින දැඩි හිම පතනයක් තිබූ අතර ගෙවත්තෙහි වූ මිදී ගිය පොකුණක් මතින් ඇවිදයන්නට ඒඩන්ට සිතක් පහළ වුණා. වික්ටර් ඊට විරුද්ධ වුව ද ඒඩන් ඔහුගේ කීම පිළිගත්තේ නැහැ.

පොකුණ මත සෑදී තිබූ තුනී අයිස් තට්ටුව ඔස්සේ ඒඩන් ගමන් කරන්නට පටන්ගත් අතර හදිසියේම ඔහුට පහළින් වූ අයිස් තට්ටුව කැඩී ඒඩන් පොකුණෙහි වූ ශීතල ජලය තුළට වැටෙනවා. වහාම ක්‍රියත්මක වන වික්ටර් සිය මිතුරා බේරාගැනීම සඳහා උත්සාහ කළත් ඔහුත් පොකුණ තුළට වැටෙනවා.

මේවන විට පොකුණෙහි ජලය මිදී යාමට ආසන්න උෂ්ණත්වයක තිබූ අතර මෙය කුඩා දරුවන් දෙදෙනාට ඉවසා දරාගැනීම ඉතා අසීරු වුණා. ඔවුන්ගේ හිස්වලට ඉහළින් නැවත් තුනී අයිස් තට්ටුවක් බැඳීමේ අවදානමක් ද තිබුණා. වියරුවෙන් සිටි ඒඩන් තව තවත් වික්ටර් ජලය තුළට ඇදගන්නට උත්සාහ කළා.

මේ අවස්ථාවේ ඉවසීමෙන් ක්‍රියාකළ වික්ටර් කෙසේ හෝ ඒඩන් ගෙන් මිදී පොකුණෙන් ගොඩට විත්, වහාම අසල වූ ලී කෝටුවක් සොයාගෙන එහි එක් අන්තයක් පොකුණ තුළට දැමීම සිදුකළා. මෙහි එල්ලී ඒඩන් පොකුණෙන් ඉවතට පැමිණියා. පසුකාලීනව මේ ක්‍රියාව පිළිබඳව වික්ටර් ගරු බුහුමන් ලැබුවා.

කවරයේ පින්තූරය- everestuncensored.org

ශ්‍රීමත් එඩ්මන්ඩ් හිලරි සැලකෙන්නේ 20 වන සියවසෙහි ලොව පහළ වූ දක්ෂතම දේශගවේෂකයෙකු හා කඳු නගින්නෙකු ලෙස යි. ලොව උසම කඳු මුදුන වන එවරස්ට් මුලින්ම සාර්ථකව තරණය කළ දෙදෙනාගෙන් එක් අයෙකු වූ ඔහු දක්ෂිණ ධ්‍රැවය තරණය කිරීම නිසාත් පසුකාලීනව ගෞරවාදරයට පාත්‍ර වුණා. මේ ඔහුගේ කතාව යි.

එඩ්මන්ඩ් හිලරි උපත ලැබුවේ 1919 වසරේ ජූලි මස 20 වන දා නවසීලන්තයේ ඕක්ලන්ඩ් හී දී යි. ඔහු සිය දිවියේ මුල් වසර කිහිපය ගතකළේ ඕක්ලන්ඩ් නුවරට නුදුරු ටකාඋ නම් ගම්බද පෙදෙසේ යි. එහිදී ඔහු සිය මූලික අධ්‍යාපනය ලැබුවා.

කියවීමෙහි ලැදියෙකු වූ එඩ්මන්ඩ් කුඩා කළ සිටම වික්‍රමාන්විත කතා රැගත් පොත් කියවීමට වඩාත් ආශා කළා. කෙසේ නමුත් ඔහු ඉතා ලැජ්ජාශීලී, නිහඬ දරුවෙකු වූ නිසා සිය ආශාවන් කිසිවෙකුට පැවසූයේ නැහැ. කෙටිකාලීනව ඕක්ලන්ඩ්හි පාසලකට ද ගිය ඔහු නව යොවුන් වියට එළැඹෙද්දී ඊට ආයුබෝවන් කියා සිය පියාගේ මීමැස්සන් ඇතිකිරීමේ ව්‍යාපාරය සමග පූර්ණකාලීනව සම්බන්ධ වෙනවා.

එඩ්මන්ඩ් සිය කඳු නැගීමේ ලැදියාව හා දක්ශතාවය වටහාගන්නේ 1935 වසරේ දී යි. ඔහු 16 හැවිරිදිව සිටිය දී පාසලෙන් විනෝද චාරිකාවක් සංවිධානය කර තිබූ අතර එහිදී රුඅපෙහු කන්ද නැගීමේ අවස්ථාව ඔහුට ලැබුණා. ඔහු මේ ගමනට පෙම්බැඳි අතර ඉන් අනතුරුව ලත් සෑම අවස්ථාවක දීම කඳු තරණය හා හිම ක්‍රීඩා කිරීම ඔහු විසින් සිදුකළා. ඉතා උනන්දුවෙන් කඳු තරණය කිරීම සඳහා අවශ්‍ය වන අත්දැකීම් ඔහු ලබාගත් අතර, ඊට අවශ්‍ය කාය ශක්තිය ද වර්ධනය කරගත්තා. ඔහු වසර කිහිපයකට පසු නවසීලන්තයේ උස් කන්දක් ලෙස සැලකෙන, අඩි 7500ක උසකින් යුතු උසකින් යුතු ඔලිවර් කඳු මුදුන සාර්ථකව තරණය කළා.

දෙවන ලෝක යුධ සමයේ දී එඩ්මන්ඩ් හිලරි නවසීලන්ත රාජකීය ගුවන් හමුදාවට අනුයුක්තව කටයුතු කළා. මෙහිදී ඔහු ප්‍රධාන වශයෙන් මාර්ගෝපදේශකයෙකු ලෙස කටයුතු කළ අතර සටනක් අතරතුර තුවාල ලැබුවා. කෙසේ නමුත් කෙටිකලෙකින්ම සම්පූර්ණයෙන් ඔහු සුව අතට පත් වූ අතර නැවත කඳු නැගීමේ කටයුතු ආරම්භ කළා.

1940 දශකය තුළ දී එඩ්මන්ඩ් හිලරි නවසීලන්තය තුළ වූ උස් කඳු මුදුන් රාශියක් සාර්ථකව තරණය කළා. මේ අතර එහි උස්ම කඳු පන්තියක් වූ 'දකුණු දිග ඇල්ප්ස්' ද වුණා. ලොව උස්ම කඳු මුදුන වන එවරස්ට් තරණය කිරීමේ නොතිත් ආශාව ඔහුට ඇතිවුණේ මේ අතර යි. අඩි 29,028ක උසින් යුක්ත මෙය ඒ වන විට කිසිවෙකු විසින් සාර්ථකව තරණය කර නොතිබූ නිසා, එය සිදුකළ පළමුවැන්නා වීමට ඔහු ඉටාගත්තා. මේ වාර්තාව පිහිටුවීමට ආසන්නතම වූ ජෝර්ජ් මැලෝයි හා ඇන්ඩෲ අර්වින් ඊට ඔන්න මෙන්න සිටිය දී අතුරුදන්ව තිබුණා ඔවුන්ට අමතරව එවරස්ට් තරණයට උත්සාහ කිරීමේ දී අහිමි වූ ජීවිත ගණන ඉතා ඉහළ යි.

එඩ්මන්ඩ් හිලරිට එවරස්ට තරණය කිරීම හඳහා ඔවුන් හා එක්වන ලෙස ශ්‍රීමත් ජෝන් හන්ට් ගෙන් ආරාධනාවක් ලැබෙන්නේ මේ අතරතුර යි. එය ඔහු සතුටින් භාරගත් අතර ස්කොට්ලන්තයේ දී වසර දෙකක පුහුණුවකට ද සහභාගී වුණා. අවසන 1953 වසරේ මාර්තුවේ දී එඩ්මන්ඩ් ඇතුළු තවත් 20 දෙනෙකු තීරණාත්මක එවරස්ට් චාරිකාව ඇරඹුවා. මෙහිදී ඔවුන්ගේ සහායට නේපාල ජාතිකයින් 350 දෙනෙකු ද එක්වූවා. මේ අතර ෂර්පාවරුන් 36 දෙනෙකු ද වුණා.

උක්ත කණ්ඩායමේ බොහෝ දෙනා එවරස්ට් තරණයට උත්සාහ ගත්ත ද ඒ උත්සාහයන් සියල්ල ව්‍යර්ථ වෙනවා. අවසන ඔවුන් තීරණය කරන්නේ එඩ්මන්ඩ් හිලරි හා ෂර්පාවරයෙකු වන ටෙන්සින් නෝර්ගේ පමණක් යොදාගෙන එය ජයගන්නට යි. අභියෝගය භාරගන්නා ඔවුන් මරණය කරපින්නාගත් දුෂ්කර ගමනකින් පසුව 1953 වසරේ මැයි මස 29 වන දා එවරස්ට් සාර්ථකව තරණය කොට නිරුපද්‍රිතව පැමිණීමට සමත් වෙනවා.

එවරස්ට් ජයගත් පළමු පුද්ගලයින් දෙදෙනාගෙන් අයෙකු වීමත් සමග එඩ්මන්ඩ් හිලරි වෙත ලොව නන් දෙසින් ගෞරවාදරය ගලා ආවා. මේ ප්‍රසිද්ධිය ගවේෂකයෙකු ලෙස තවත් වික්‍රමාන්විත ක්‍රියා කරන්නට ඔහු දිරිගැන්වෙන්නට හේතුවක් වුණා. 1957 හා 58 වසරවල දී ඇන්ටාක්ටික් තරණය කරන කණ්ඩායමක් හා එක්වන්නට ඔහුට ඇරයුම් ලැබුණු අතර එහිදී ඔහුට පැවරුණේ ප්‍රධාන වශයෙන් ගවේෂක කණ්ඩායම්වලට ආධාර ගෙන ගොස් දීම යි. කෙසේ නමුත් ඉන් සෑහීමකට පත් නොවූ ඔහු තමන්ම දක්ෂිණ ධ්‍රැවය කරා යන්නට තීරණය කළා. මේ අනුව 1958 වසරේ ජනවාරි මස 4 වන දා ඔහු එහි ළඟා වූ ඔහු භූමිය මතින් වසර 46ක කාලයකදී එහි ළඟා වූ පළමුවැන්නා වුණා.

1960 - 70 දශකවල දී ද ඔහු කඳු තරණය කිරීම් හා ප්‍රදේශ ගවේෂණය කිරීම් රාශියක් සිදුකළ අතර ඉන් කිහිපයක්ම හිමාල අඩවිය ආශ්‍රිතව සිදුවුණා.

එඩ්මන්ඩ් හිලරි කිසි කලෙක නේපාල ජනතාව සමග තිබූ සම්බන්ධතාව අත්හැරියේ නැහැ. පළමු වරට එවරස්ට් තරණයේ දී නේපාලය සමග ඉතා තද බැඳීමක් ඔහු ඇති කරගෙන තිබූ අතර කිසි දිනෙක එය වියැකී ගියේ නැහැ. ඔහු සිය මුදලින් නේපාලයේ කඳුකර පෙදෙස්වල රෝහල්, පාසල් ආදිය ඉදි කළා. මින් බොහෝ ව්‍යාපෘතිවලට ඔහු සිය ශ්‍රම දායකත්වය දැක්වීමත් විශේෂ යි. මීට අමතරව නවසීලන්තය හා සෙසු ලෝකය මුහුණදෙන පාරිසරික හා සාමාජීය ගැටළුවලට එරෙහිව ද ඔහු ක්‍රියා කළා. න්‍යෂ්ටික අත්හදා බැලීම්වලට හා සාගරයට අපද්‍රව්‍ය බැහැර කිරීමට ද ඔහු තදින්ම විරුද්ධ වුණා.

එඩ්මන්ඩ් හිලරි සිය දිවිය තුළ කිහිප විටකම සම්මානයට පාත්‍ර වී තිබෙනවා. එවරස්ට් තරණයෙන් කෙටි කලකට පසු ඔහු නයිට් නාමයෙන් පිදුම් ලැබූ අතර 1985 වසරේ දී ඉන්දියාවේ නවසීලන්ත මහ කොමසාරිස්වරයා ලෙස ද පත් වෙනවා. ඔහුට නිව්යෝක් නුවර ගවේෂකයින්ගේ සමාජයෙහි ගෞරව සභාපති ධුරය ද ලැබෙනවා.

1975 වසරේ සිය පළමු බිරිය හා දියණිය ගුවන් අනතුරකින් මියයෑමෙන් පසු නැවත විවාහ වන ඔහු, දිවියෙහි සැඳෑ සමයේ දී නැවත ඕක්ලන්ඩ්හි සිය මීමැසි ව්‍යාපාරය වෙත යොමු වෙනවා. හිලරි 2008 වසරේ ජනවාරි මස ඕක්ලන්ඩ්හි දී මියයන විට 88 වන වියෙහි පසු වුණා.

කවරයේ පින්තූරය- achievement.org

ශ්‍රී ලංකාව ද දූපතක්. අතීතයේ පටන් ශ්‍රී ලංකාවට ගොඩබට විදේශිකයින් මෙහි සුන්දරත්වය පිළිබඳ විවිධ තැන්හි විග්‍රහ කොට තිබෙනවා. ශ්‍රී ලංකාව මෙන්ම සුන්දර, එහෙත් ඊට වඩා ප්‍රමාණයෙන් කුඩා දූපත් රාශියක් ලොව පිහිටා තිබෙනවා. සංචාරයට ලැදි ඔබ සඳහා, එවැනි කිහිපයක් පිළිබඳ තොරතුරු ගෙන එන්නට අපි අදහස් කළා.

මාලදිවයින් සැළකෙන්නේ ලොව ඉතාමත් සුන්දර දූපත් ගොන්නක් ලෙස යි. ඉන්දීය සාගරයේ පිහිටි මේවා ගණනින් 1000කට වඩා වැඩි වෙනවා. මේ දූපත් කොරල් පර, බොකු, තුඩු හා මනස්කාන්ත වෙරළ තීරයන් ගෙන් සමවිත යි. විශේෂයෙන් වෙරළ තීරයන්ගේ සුදු වැලි හා පිරිසිදු ජලය ඉතා අලංකාර දසුන් මවන අතර ඒ ආශ්‍රිතව ජීවත් වන මුහුදු ජීවීන් එම අලංකාර තවත් තීව්‍ර කරනවා. කොරල් වර්ග 70ක් පමණ මාලදිවයින ආශ්‍රිත මුහුදු තීරයේ පිහිටා තිබෙනවා. ලොව බොහොම දෙනා මධුසමය ගතකරන්නට මෙන්ම නිවාඩුව ගත කරන්නටත් මාලදිවයින් තෝරාගන්නේ මෙහි ඇති සුන්දරත්වය නිසාම යි.

බෝරා බෝරා ප්‍රංශ පොලිනීසියාවට අයත් අලංකාරතම දූපත යි. මෙම දූපතත් බොහෝ විවාහක යුවල සිය මධුසමය ගතකිරීම සඳහා තෝරාගන්නවා. එමෙන්ම මෙය ලොව නන් දෙසින් පැමිණෙන සංචාරකයින්ගේ තෝතැන්නක් වෙනවා. බෝරා බෝරාහි පිහිටි මනස්කාන්ත කලපුව ලොව අලංකාරතම කලපුවක් ලෙස හැඳින්වෙනවා.

මාලදිවයින් මෙන්ම බෝරා බෝරා ද සුදෝසුදු වැලි සහිත වෙරළතීරයන්ට පරසිදු යි. මේවායේ ජලය ද නිල්වන්, පිරිසිදු ඒවා වෙනවා. මුහුද ආශ්‍රිතව සාදන ලද කුඩා හෝටල් මෙන්ම ජල ක්‍රීඩාවලටත් බෝරා බෝරා ප්‍රසිද්ධියක් උසුලනවා.

පලවන්, පිලිපීනයට අයත් වඩාත්ම මනස්කාන්ත දූපත යි. මෙය සමහර තැනෙක හැඳින්වෙන්නේ පිලිපීනයේ ස්වභාවික ආශ්චර්යයක් ලෙස යි. මෙහි වෙරළතීරය සැතපුම් 1240ක් දුරට විහිදී තිබෙන අතර, ඉන් සැලකිය යුතු ප්‍රමාණයක් අපවිත්‍ර වී නැහැ.

ලොව නව ස්වභාවික පුදුම 7න් එකක් පලවන්හි පිහිටා තිබෙනවා. ඒ පුවර්ටෝ ප්‍රින්සෙසා භූගත නදිය යි. සැතපුම් 5ක් දිග මෙය යාත්‍රා කළ හැකි තත්ත්වයේ පවතින, ලොව දිගම භූගත නදිය යි. මෙය කේන්ද්‍රගත කොටගෙන නම් කර ඇති ජාතික උද්‍යානය 1999 වසරේ දී යුනෙස්කෝ සංවිධානය මඟින් ලෝක උරුමයක් ලෙස ප්‍රකාශයට පත් කළා.

පලවන්හි තවත් සුවිශේෂී ස්ථානයක් වෙන්නේ තුබ්බතහා කොරල් පර ස්වභාවික උද්‍යානය යි. හෙක්ටයාර 13028ක විශාලත්වයකින් යුතු මෙය වෙරළාසන්නව ජීවත් වන ජීවී වර්ග රාශියකටම රැකවරනය සලසනවා. ඊට කැස්බෑවුන්, මුහුදුබඩව ජීවත් වන පක්ෂීන් වර්ග කිහිපයක්ම ඇතුළත් වෙනවා.

ඉහත සඳහන් කළ දේවලට අමතරව පලවන් දූපත තුළ වැසි වනාන්තර, වගුරු, ගංගා, විල් හා දියඇලි කිහිපයක් ද පවතිනවා.

ඉක්වදෝරයට අයත් ගැලපගෝස් දූපත් සැලකෙන්නේ වනජීවී තෝතැන්නක් හා ලොව වඩාත් අලංකාර දූපත් කිහිපයක් ලෙස යි. ඉක්වදෝරයට සැතපුම් 621ක් දුරින්, පැසිෆික් සයුරේ ස්ථානගත ඇති ගැලපගෝස් ප්‍රධාන වශයෙන් දූපත් 18කින් සමන්විත වෙනවා. මීට අමතරව වඩා කුඩා දූපත් තුනක් ද, මුහුදින් මතු වී ඇති ඉතා කුඩා ගොඩබිම් 100ක් පමණ ද මෙහි පවතිනවා. මින් බහුතරය කිසි දිනෙක මිනිස් පහසකින් අපවිත්‍ර නොවූ ඒවා අතර, ඒ ආකාරයෙන් ලොව පවතින ස්ථාන කිහිපයෙන් එකක් වෙනවා.

ගැලපගෝස් දූපත් තුළ ඒකදේශික සත්ත්ව විශේෂ රාශියක් ජීවත් වෙනවා. ගැලපගෝස් ඉබ්බා, මුහුදුබඩ තලගොයා, ගැලපගෝස් සීල්, ගැලපගෝස් පෙන්ගුයින් සහ ගැලපගෝස් උකුස්සා එවැනි විශේෂ අතරින් ප්‍රධාන කිහිපයක් වෙනවා. මේ විශේෂ එහි පරිසර පද්ධතිය තුළ කිසිදු බාහිර තර්ජනයකට ලක් නොවී සුරැකිව පවතිනවා. මේවා වෙනත් බාහිර විශේෂ සමග මුසු වී නැති නිසා විශේෂ ලක්ෂණ දරනවා.

වනජීවීන් ට අමතරව ගැලපගෝස් එහි ඇති මනස්කාන්ත වෙරළතීරවලට ද ප්‍රසිද්ධියක් උසුලනවා. මේවායේ ජලය හා වැල්ල ඉතා පිරිසිදු මට්ටමක පවතිනවා.

සැන්ටොරිනි හැඳින්වෙන්නේ ග්‍රීසියට අයත් අලංකාරතම දූපත ලෙස යි. මෙය සංචාරකයින් අතර වඩාත් ප්‍රසිද්ධියට පත්ව තිබෙන්නේ එහිදී දැකබලාගත හැකි හිරු බැසයාමේ අලංකාර දර්ශනය නිසා යි. මෙහි පිහිටා ඇති ඔයියා නගරයට පෙනෙන හිරු අවරට යාම, එවැනි දර්ශනයක් ලොව අලංකාරම ලෙස පෙනෙන ස්ථානයක් ලෙස හැඳින්වෙනවා.

සැන්ටොරිනි සිය වෙරළ තීරයන්ට ද ප්‍රසිද්ධියක් උසුලනවා. මෙහි වෙරළ තීරය කළු හා රතු පැහැති වැල්ලෙන් යුක්ත අතර පිරිසිදු ජලය පවතිනවා. මේවායේ ජල ක්‍රීඩා කිරීමට සුදුසු වාතාවරණයක් පවතිනවා. මීට අමතරව සැන්ටොරිනි හි කුඩා කඳු ගැටවල මුදුනෙහි ඉදි කර ඇති, සුදු වර්ණ ආලේපිත ගොඩනැගිලි ද චමත්කාරජනක දසුනක්. සැන්ටොරිනි සැලකෙන්නේ ඡායාරූප ශිල්පීන් හට ඉතා සුදුසු, විචිත්‍ර වර්ණවලින් සුසැදි දූපතක් ලෙස යි.

ක්‍රීට් දූපත ග්‍රීසියට අයත් විශාලතම දූපත යි. එමෙන්ම එය ඉතා අලංකාර දූපතක් ලෙස ද සැලකෙනවා. මෙය වඩාත් ප්‍රසිද්ධියට පත්ව තිබෙන්නේ පාරාදීසයක් බඳු, පිරිසිදු ජලය සහිත වෙරළ තීරයන් නිසා යි. ක්‍රීට් දූපතෙහි වෙරළ තීරය සැතපුම් 650කට වඩා දිගු වෙනවා. මීට අමතරව මෙහි අලංකාර කඳු ගැට, නිම්න හා තීව්‍ර බෑවුම් වැනි දේ ද දැකගන්නට පිළිවන්.

ක්‍රීට් දූපතෙහි බිම් සැකැස්ම ඉතා අසමාකාර යි. මේ නිසා එහි සෑම තැනකම පාහේ තරණය කළ හැකි මට්ටමේ කඳු ගැට වැනි දේ පිහිටා තිබෙන අතර ඒවා කඳු නගින්නන්ට ඉතා සතුටුදායක අත්දැකීම් ලබා දෙනවා. වයිට් කඳු පන්තිය, ඉඩා කඳු පන්තිය මෙන්ම ඩික්ටි කඳු ද ඔවුන් අතර වඩා ජනප්‍රිය පෙදෙස් වෙනවා.

ක්‍රීට් දූපත දියඇලිවලට පෙම් බඳින්නන්ට ඉතා සුදුසු ස්ථානයක් වෙනවා. මෙහි විවිධ උසින් යුක්ත දිය ඇලි සිය ගණනක් දැකගත හැකියි. මෙහි ශාක විවිධත්වය ද ඉතා ඉහළ වන අතර ශාක විශේෂ 2000ක් පමණ පවතිනවා. ඉන් 300ක් පමණ ඒකදේශික වෙනවා. මේවාට අමතරව ක්‍රීට් දිවයින තුළ වනාන්තර, කුඩා දූපත් හා ස්වභාවික ගුහා වැනි දේ ද දැකගන්නට පුළුවන්.

ඉතින් සංචාරය කරන්න කැමති ශ්‍රී ලාංකිකයින්ට නිවාඩුවක් අල්ලලා ගිහින් එන්න හොඳ සංචාරක නිකේතනයන් තමයි මේ.

කවරයේ පින්තූරය- Elia Locardi/blamethemonkey.com

ලොව වෙසෙන සමහර සතුන්ගේ ශ්‍රවණ හැකියාව මිනිසුන්ට වඩා බොහෝ සෙයින් ප්‍රබල යි. මින් සමහරෙකුට මිනිසෙකුට කිසි සේත්ම නොඇසෙන මට්ටමේ ඇති කුඩා හඬවල් පවා හොඳින්ම ඇසෙනවා. මේ ලොව හොඳම ශ්‍රවණ හැකියාවක් සහිත සතුන් 5 දෙනෙක් පිළිබඳ තොරතුරු යි.

සුනඛයින්ට මිනිසුනට වඩා විහිදී ගිය ශ්‍රවණ පරාසයක් පිහිටන අතර ඔවුන්ට ඉතා අඩු විපුලතාවයකින් යුතු ශබ්ද ද හොඳින් ඇසෙනවා. විශේෂයෙන් ඔවුනට මිනිස් ශ්‍රවණ පරාසයට වඩා ඉහළින් ඇති සංඛ්‍යාතවල ශබ්ද ඇසෙනවා. එමෙන්ම මිනිස් ශ්‍රවණ පරාසය තුළ පිහිටන ඉහළ සංඛ්‍යාත සහිත ශබ්ද ද ඔවුනට ඉතා ප්‍රබලව ඇසෙනවා. සුනඛයින් වයලීන් නද වැනි ශබ්දවලට උඩු බුරලන්නේ එබැවිනුයි. මෙම උඩු බිරුම එකිනෙකා අතර පණිවුඩ සම්ප්‍රේෂණය සඳහා ද ඔවුන් යොදාගන්නවා.

අලින්ද ඉතා ඉහළ ශ්‍රවණ හැකියාවක් සහිත සතුන් කොට්ටාසයක් වෙනවා. ඔවුන්ගේ ශ්‍රවණ පරාසය හර්ට්ස් 16- 12,000 අතර වෙනවා. අලින් ඔවුන්ගේ මෙම ශ්‍රවණ හැකියාව මෙන්ම කන් පෙති ද විවිධ අවශ්‍යතා ඉටුකරගැනීම සඳහා යොදාගන්නවා. උණුසුම් කාලගුණයක් ඇති විට දාහය නිවාගැනීම සඳහා අලින් සිය කන්පෙතිවලින් 'පවන් සලාගැනීම' සිදු කරනවා. එමෙන්ම ඒවායේ ඇති විශාල වර්ගඵලය නිසා අවට පරිසරය හා අභ්‍යන්තර ශරීරය අතර තාප හුවමාරුව කාර්යයක්ෂ්මව සිදු කර ශරීරයේ තාප යාමනය කරගැනීම එම සත්ත්වයින් සිදුකරනවා.

අලින්ගේ ඉතා තීව්‍ර ශ්‍රවණ හැකියාව නිසා එකිනෙකා අතර සන්නිවේදනය කිරීම, අනතුරු හඳුනාගැනීම හා ආහාර සොයාගැනීම වැනි කර්තව්‍යය ඔවුනට වඩාත් පහසු වී තිබෙනවා.

නිශාචර පක්ෂියෙකු වන බකමූණන් හට ඔවුන් ගේ තියුණු පෙනීම හා තීව්‍ර ශ්‍රවණ හැකියාව බොහෝ සෙයින් ප්‍රයෝජනවත් වෙනවා. බකමූණෙකුට වක ගැසුණු කන් පෙති ඇති අතර ඉන් එකක් සෑම විටම අනෙකට වඩා ඉදිරියෙන් පිහිටන අතර අනෙක වඩා උස් ව පිහිටා තිබෙනවා. මේ නිසා ඔවුනට ඉතාමත් නිවැරදිව යම් හඬක් නැගෙන දුර හා දිශාව හඳුනාගත හැකි අතර ඉතා පහසුවෙන් ගොදුරු අල්ලාගත හැකි වෙනවා.

නිශාචර, පියාසැරිය හැකි ක්ෂීරපායී සතෙකු වන වවුලා හට, ප්‍රසිද්ධ මතය අසත්‍ය කරන අන්දමේ හොඳ දෘෂ්ටියක් තිබුණත්, සංචරණය හා ගොදුරු සොයාගැනීම සඳහා ඔවුන් වැඩිමනක්ම උපයෝගී කරගන්නේ ඔවුන්ගේ ශ්‍රවණ හැකියාව යි. ශබ්දයක් නිකුත් කොට, එය යම් මාධ්‍යයක වැදී පරාවර්තනය වීමට සලස්වා, එලෙස නැවත පැමිණෙන පරාවර්තිත තරංගයට අනුව යම් වස්තුවක් පිහිටා ඇති ස්ථානය ඔවුන්ට හඳුනා ගත හැකියි. මේ අනුව ඉදිරියේ ඇති බාධා වැනි දේ ඔවුන් හඳුනාගන්නවා.

සලබයින් ලොව හොඳම ශ්‍රවණ හැකියාව ඇති සත්ත්ව කොට්ඨාසය ලෙස හඳුනාගෙන තිබෙනවා. මොවුනට මේ හැකියාව ලැබී තිබෙන්නේ තමන් ආහාරයට ගන්නට එන ප්‍රධානතම විලෝපිකයා වන වවුලාගෙන් ආරක්ෂා වීමට බැව් අනුමාන කෙරෙනවා. සලබයෙකුට වවුලෙකුගේ ශ්‍රවණ පරාසයට වඩා ඉහළ සංඛ්‍යාතවල ශබ්ද ඇසීමේ හැකියාව ඇති අතර, මේ නිසා වවුලෙකුගේ දඩයමකට ලක් වීමට පෙර බේරී යාමට ඔවුනට හැකියාව තිබෙනවා.

කවරයේ පින්තූරය- animals.sandiegozoo.org

සුනඛයා සැලකෙන්නේ මිනිසාගේ හොඳම මිතුරා ලෙස යි. සුනඛයෙක් සැපතේ දී මෙන්ම විපතේ දී ද එක සේ සිය ස්වාමියා සමග සිටින අතර සමහර විටෙක සිය ජීවිතය ද පරදුවට තබා ඔහු හෝ ඇය උපද්‍රවවලින් බේරාගන්නවා.

බෝල්ටෝ නම් සුනඛයා ඇලෙස්කාවේ වීරත්වයෙන් සැලකෙනවා. ඒ, සම්පූර්ණ ග්‍රාමයක් උගේ වීර ක්‍රියාවක් නිසා මරණයෙන් ගැලවීම නිසා යි. මෙම සිදුවීම සිදුවී ශතකයකට අසන්න කාලයක් ගත වී තිබුණ ද බෝල්ටෝ පිළිබඳ මතකය එහි වැසියන් කෙරෙන් ඈත් වී නැහැ.

සයිබීරියන් හස්කි වර්ගයට අයත් සුනඛයෙකු වන බෝල්ටෝ උප්පතිය ලබන්නේ 1919 වසරේ දී යි. කළු, දුඹුරු හා සුදු පැහැති ලොම් සහිත, මඳක් තරබාරු ශරීරයක් හිමි ඔහු සිය විශේෂයේ අනෙකුත් සත්ත්වයින් තරම් ක්‍රියාශීලී වුණේ නැහැ. විශෙෂයෙන් ඔහු කුඩා කාලයේ දීම වඳ සැත්කමකට මුහුණ දී තිබීම එයට හේතුවක් වුණා.

හිම කරත්තවලට බැඳීම සඳහා නෝම්හි ජීවත් වූ ගුනාර් කාසෙන් සයිබීරියන් හස්කි වර්ගයේ සුනඛයින් කණ්ඩායමක් මිල දී ගන්නට තීරණය කරන්නේ මේ අතර යි. සිය සුනඛ කණ්ඩායම එක්කාසු කරන විට කාසෙන්ට මේ තරබාරු, සෙමෙන් ක්‍රියා කරන, එහෙත් බුද්ධිමත් සුනඛයා හමුවන අතර ඔහුගේ වටිනාකම ඉක්මණින්ම ඔහු වටහාගන්නවා. 1925 ලෝක ප්‍රසිද්ධ 'දිවි ගලවාගැනීමේ' මෙහෙයුමට ඔහු සම්බන්ධ වන්නේ මේ අනුව යි.

1925 වසරේ දී ඇලෙස්කාවේ කුඩා නගරයක් වූ නෝම් විශාල උපද්‍රවයකට මුහුණපෑවා. එම වසරේ ජනවාරි මාසයේ එහි වෛද්‍යවරුන් වෙත 'උගුරේ අපහසුව' සඳහා ප්‍රතිකාර ගැනීමට පැමිණෙන රෝගීන් සංඛ්‍යාව වැඩි වුණා. මේ ප්‍රවණතාව ඉතා භයානක තත්ත්වයක ආරම්භය බැව් ඔවුන්ට වැටහී ගියේ ඉන් බොහෝ දෙනා ගලපටල රෝගී තත්ත්වයෙන් පෙළෙන බව හෙළිවීමත් සමග යි.

1920 දශකය සමයේ ගලපටල රෝගය ඉතා භයානක හා මාරාන්තික රෝගී තත්ත්වයක් වුණා. 1921 වසර වන විට එම රෝගය ඇමෙරිකා එක්සත් ජනපදයෙහි මරණ 15000කට වැඩි සංඛ්‍යාවකට වග කියා තිබුණා.

එකල ගලපටල රෝගය වසංගතයක් මෙන් පැතිරීමේ විශාල ප්‍රවණතාවයක් තිබුණා. එමෙන්ම මෙය වැළඳුණු විට ඉක්මණින්ම ප්‍රතිකාර කළ යුතු වුණා. එම කාලය වන විට මේ සඳහා නිසි ප්‍රතිකාර සහිත මධ්‍යස්ථාන පිහිටුවා තිබුණේ නගරබද ව පමණයි. මේ හේතු නිසා සාමාන්‍යයෙන් පිටිසර, වෙන්ව පිහිටි ගම්මානවල ගලපටල වසංගත තත්ත්වයක් ඇති වුවහොත් එය ඉතා මාරාන්තික වුණා. ඇලෙස්කාව සලකන කල්හි එය එසමයෙහි එතරම් ජනාවාස නොවූ ජනපදයක් වූ අතර, නෝම් නගරයේ අයෙකුට ගලපටල රෝගය සඳහා ප්‍රතිකාර ගැනීමට නම් ඇන්කරේජ් වෙත පැමිණිය යුතුව තිබුණා. ඇන්කරේජ් පිහිටා තිබුණේ ඊට සැතපුම් 500කටත් වඩා දුරකින්. ජනවාරිය වන විට ඇලෙස්කාව මුහුණ පාන දැඩි හිම පතනය නිසා නෝම් සිට ඇන්කරේජ් වෙත යාමට ඇති මාර්ග සියල්ල අවහිර වීම, නෝම් නගරය වසංගත තත්ත්වයක දී ඉතා අවදානම් සහගත පෙදෙසක් බවට පරිවර්ථනය කොට තිබුණා.

නෝම් නුවරින් ගලපටල රෝගීන් කිහිපදෙනෙකු හඳුනාගෙන වැඩි දවසක් යන්නට මත්තෙන් එය වසංගතයක් ලෙස නගරය පුරා පැතිරී ගියා. එකිනෙකා රෝගී වී දුබල වන වන පමාවෙන් ඇන්කරේජ් වෙත ගෙනයන්නට එහි වූ කිසිවෙකුට ශක්‍යතාවක් තිබුණේ නැහැ. එහි වූ වෛද්‍යවරුන් හැකි සියළු වෙර යොදා තත්ත්වය පාලනය කිරීමට උත්සාහ දැරුව ද එය සිදු කිරීම උගහට බැව් ඔවුනට වැටහී ගියා. ඔවුන් ළඟ තිබූ සීමා සහිත ගලපටල ප්‍රතිධූලක සියල්ලම ද කල් ඉකුත් වී තිබුණා. අවසන, කළ හැකි කිසිවන් නොවූ තැන ඔවුන් ඇන්කරේජ් නුවරින් වෛද්‍ය ආධාර ඉල්ලා සිටියා.

ඇන්කරේජ් නුවරට නෝම් නගරයෙන් උදව් ඉල්ලමින් ආ පණිවුඩය ලැබුණු සැණින් ඒ සඳහා ගතවන කාලය වැනි දේ නිර්ණය කරන්නට එහි බලධාරීන් ක්‍රියා කළා. ඒ වන විට ඇන්කරේජ් නුවර සිට නෝම් කරා පාගමනින් හෝ ළඟාවීමට හැකියාව තිබූ එකම මාර්ගය සැතපුම් 674ක දුරකින් යුක්ත වූ අතර, ඒ ඔස්සේ පාගමනින් එහි ළඟා වන්නට මාසයක් පමණ ගත වනු ඇතැ යි ගණන් බැලුණා. අධික හිම පතනය නිසා ගුවන් හා මුහුදු මාර්ග ද අවහිරව තිබුණා. මෙහි නියමාකාර බරපතලකම ඔවුනට වැටහුණේ එවිට යි. ප්‍රතිකාර ලබාදීමට මාසයක කාලයක් ගතවුවහොත් අනිවාර්යයෙන්ම එහි බොහෝ දෙනා මියයන බැව් ඔවුනට ප්‍රත්‍යක්ෂ වුණා.

නෝම් වෙත උක්ත ආකාරයට ළඟාවීමට වඩා ඉක්මන් එක් ක්‍රමයක් තිබුණා. ඒ සුනඛයින් බැඳි හිම කරත්ත භාවිතා කිරීම යි. දින කිහිපයකින් එලෙස ළඟාවීමේ හැකියාව ඇති බැව් නිර්ණය කෙරුණා. එහෙත් වටපිටාවේ වූ කටුක ශීතල කාලගුණය විඳදරාගනිමින් සුනඛයින්ට කෙතරම් දුරක් යාමට හැකි වේදැ යි යන්න ගැටළු සහගත වුණා. වෙනත් කිසිදු ප්‍රායෝගික ක්‍රමයක් නොවූ තැන බලධාරීන් එම ක්‍රමය අත්හදා බලන්නට තීරණය කළා.

ඇන්කරේජ් සිට නෝම් කරා යාමේ දී ශීතලට අමතරව අසීරු කඳුකර පෙදෙසක් ද පසුකර යා යුතු වෙනවා. මේ අනුව සැලසුම් කෙරුණේ කණ්ඩායම් කිහිපයක් ලෙස නෝම් කරා ගමන් කිරීමට යි. මේ අනුව ගමන අදියර කිහිපයකින් නිම කිරීමට සැලසුම් කෙරුණා. ඇන්කරේජ් සිට නෝම් වෙත දන්වා යැවුණේ තමන් ආධාර එවන බව හා ඒවා ලබා ගැනීමට හැකිතාක් ඉදිරියට සුනඛ කරත්තවලින් පැමිණෙන ලෙස යි. එයට හොඳ ප්‍රතිචාර ලැබුණු අතර ඒ අනුව 1925 වසරේ ජනවාරි මස 27 වන දා මෙම තීරණාත්මක මෙහෙයුම ඇරඹුණා.

1925 වසරේ ජනවාරි මස 27 වන දා හිමිදිරියේම ගලපටලය සඳහා වූ ඖෂධ සහිත විශාල පාර්සලය ඇන්කරේජ් සිට නෙනනා වෙත ප්‍රවාහනය කෙරුණා. එහි සිය සුනඛ හිම කරත්තය සමග රැඳී සිටියේ 'වයිල්ඩ් බිල්' ෂැනන් නම් පළපුරුදු කරත්ත කරුවා යි. ඔහු ඖෂධ පාර්සලය සිය කරත්තයට පටවාගෙන සිය සුනඛයින් හා කණ්ඩායම සමග ගමන ඇරඹුවා. සෙල්සියස් අංශක ඍණ 50ක කටුක ශීතල ඔස්සේ සෑහෙන දුරක් ගමන් කළ ඔවුන් එක්තරා සංධිස්ථානයක දී දෙවන කණ්ඩායමට ඖෂධ පාර්සලය පැවරුවා. ඒ වන විටත් අධික ශීතල හා වෙහෙස නිසා ෂැනොන්ගේ කණ්ඩායමේ සුනඛයින් 4 දෙනෙකුට සිය දිවි අහිමි වී තිබුණා. මෙලෙස කණ්ඩායම් කිහිපයකට පසු ඖෂධ පාර්සලය නෝම් සිට පැමිණි නෝවීජියානු ජාතික සුනඛ කරත්තකරුවෙකු වූ ලියොනාර්ඩ් සෙපාලාට පැවරුණා.

ඔහු ගේ සුනඛ කණ්ඩායම සයිබීරියාවෙන් ආනයනය කළ හස්කි සුනඛයින්ගෙන් සමන්විත වූ අතර එහි නායකයා වූයේ 12 හැවිරිදි ටොගෝ නම් සුනඛයා යි. ලියොනාඩ් හට පැවරී තිබුණේ ගමනෙහි අසීරුතම කොටස යි. ගල් ගැසෙන කටුක ශීතලේ අඩි 5000ක පමණ උසක් හා සැතපුම් 170ක් පමණ තරණය කළ ඔවුන් චාලි ඕල්සන්ට පාර්සලය සාර්ථකව භාර දෙනවා. ඕල්සන් ද සිය කණ්ඩායම සමග සාර්ථකව ගමන් කොට එය අවසානයේ ගුනාර් කාසන් හට ලැබෙනවා.

ගුනාර් කාසන් සතු වූ සුනඛ කණ්ඩායමේ නායකයා වූයේ 'බෝල්ටෝ' යි. වෙනත් කරත්තකරුවෙකු නම් සෙමින් කටයුතු කරන එම සත්ත්වයා කිසි ලෙසකින් නායකත්වය සඳහා පත් නොකරගන්නා මුත්, උගේ ප්‍රඥාවන්තකම දැන සිටි කාසන් බෝල්ටෝ නායකකම සඳහා තෝරාගෙන තිබුණා. ගමනේ අවසන් සැතපුම් 55 ඔවුනට භාර වී තිබුණා. බැලූ බැල්මට එතරම් අපහසු නැති සෙයක් දිස් වූ මුත් ඔවුනට ගමන් කිරීමට තිබුණේ හිම කුණාටුවලින් ගහන බිම්කඩක් හරහා යි. මෙහිදී සිදුවන එක් අත් වැරැද්දක් නිසා මෙතෙක් සාර්ථකව කරගෙන ආ මෙහෙයුම සම්පූර්ණයෙන්ම කණපිට හැරීමට හැකියාව තිබුණා.

ගමන අතරතුර දී සිතූ පරිදිම දරුණු හිම කුණාටුවක් හටගත්තා. කාසන්ට පෙර මඟ නොපෙනී ගියා. මේ අවස්ථාවේ දී සිය ජීවිතය ද නොතැකූ බෝල්ටෝ සිය ඉව උපයෝගී කරගනිමින් නිසි මාර්ගයේ කරත්තය මෙහෙයැවූයේ බිඳක හෝ වැරදීමක් සිදු නොකරගනිමින්. අවසානයේ ඌ සිය කණ්ඩායම නෝම් වෙත සාර්ථකව ගමන්කරවූවා. පෙබරවාරි මස 2 දා කාසන් හා කණ්ඩායම නෝම් වෙත ළඟා වූ අතර වහ වහා ප්‍රතිකාර ඇරඹුණා.

නෝම් නුවරට ගලපටලය සඳහා වූ ප්‍රතිකාර ගෙනයාමේ මහා මෙහෙයුම දින 6ක් ඇතුළත සිදුවුණා. මේ ව්‍යායාමය සඳහා සුනඛ කරත්තකරුවන් 20 දෙනෙක් හා සුනඛයින් 150 දෙනෙක් සහභාගී වුණා. කෙසේ නමුත් මෙහිදී බෝල්ටෝ සුවිශෙෂී වන්නේ අවසාන මොහොතේ දී ඉතා තීරණාත්මක අවස්ථාවක නිවැරදිව සිය කණ්ඩායම මෙහෙයවා ජීවිත ගණනාවක් බේරාගැනීම නිසා යි.

කෙටි කලකින්ම බෝල්ටෝ නෝම් නුවර වීරයෙක් බවට පත් වුණා. පසුකාලීනව උගේ ප්‍රතිමාවක් ද මැන්හැටන්හි ඉදිවුණා. මේ සත්ත්වයා 1933 වසරේ දී 14 වියැතිව සිටිය දී මියගිය අතර උගේ සංරක්ෂිත දේහය අදටත් ක්ලීව්ලන්ඩ්හි ස්වභාවික ඉතිහාස කෞතුකාගාරයේ තැන්පත් කර තිබෙනවා. පසුගිය දා උගේ ජන්ම ශත සංවත්සරයත් සැමරුණා.

කවරයේ පින්තූරය- foodandfunneo.com

1996 වසරේ ඉන්දියානු භූමියට ඉහළින් සිදු වූ චර්කී දාද්‍රී ගුවන් අනතුර, ගුවන් යානා දෙකක් ඉහළ අහසේ දී ගැටීමෙන් සිදුවූ ලොව දරුණුතම ගුවන් අනතුර ලෙස සැලකෙනවා. මෙය ඉතා පහසුවෙන්වලක්වාගත හැකිව තිබූ සිද්ධියක් වූ අතර, සන්නිවේදනයේ සිදුවූ දුර්වලතා හා අබලන්ව තිබූ රේඩාර් පද්ධතිය මේ සඳහා ප්‍රධාන වශයෙන් වගකිව යුතු වූ බව පසුව අනාවරණය වුණා. මේ අනතුරෙන් යානා දෙකෙහි හුන් සියළු දෙනා මියගිය අතර 351 දෙනෙකුගේ දිවි අහිමි වූ බැව් වාර්තා පොත්වල සඳහන්ව තිබෙනවා.

1996 වසරේ නොවැම්බර් මස 12 වැනි දා නවදිල්ලියේ ඉන්දිරා ගාන්ධි ගුවන් තොටුපොළ සුපුරුදු පරිදි ඉතා කාර්යයබහුල වී තිබුණා. ඒ වෙත ගොඩබෑමට නියමිත වූ කසකස්ථාන ගුවන් සේවයට අයත් අංක 1907 දරන ඉල්යුෂින් 76 වර්ගයේ ගුවන් යානය ගුවන්තොටට ඉතා ආසන්නව තිබූ අතර, එහි නියමු ගෙනඩි චෙරපනොව් ගුවන් ගමන් පාලක වී.කේ. දත්තා අමතා අඩි 23,000 සිට 18,000 දක්වා සිය ගුවන් යානය පහත් කරන්නට අවසර ඉල්ලා සිටියේ ගොඩබෑම සඳහා වූ මූලික පියවර ගැනීම සඳහා යි. පෙරළා ඔහු ඇමතූ දත්තා පැවසුවේ යානය අඩි 15,000 දක්වා පහත් කරන ලෙස යි.

මේ අතර ගුවන් තොටින් නික්මී ඉවතට පියාසරමින් තිබූ සෞදි අරාබි ගුවන් සේවයට අයත් අංක 763 දරන බෝයිං 747 වර්ගයේ ගුවන්යානය අඩි 10,000ක් දක්වා උසකට ළඟා වී තිබුණා. දත්තා එහි කපිතාන් ඒ.එල්. ෂ්බලි අමතා පවසන්නේ අඩි 14,000 දක්වා යානය ඔසවන ලෙස යි.

සාමාන්‍යයෙන් කාර්යයබහුල ගුවන් සීමාවල දී ගුවන් යානා දෙක හෝ කිහිපයක් ගුවනේ එකම ස්ථානයක් එකම විට පසුකර යාම සුලබ සිද්ධියක් වන අතර, මේ නිසා ඒවා එකිනෙක ගැටීම සම්පූර්ණයෙන්ම වළක්වාගන්නට ඒ ඒ ගුවන්යානාවලට අඩි 1,000ක් වත් වෙනස් වූ උන්නතාංශවල සිටින ලෙස ගුවන් යානා පාලක මධ්‍යස්ථානයෙන් උපදෙස් ලබා දෙනවා. උක්ත අවස්ථාව වන විට කසකස්ථාන් හා සෞදි අරාබි ගුවන්යානා දෙක එකම ගුවන් පථයක එකිනෙක හමුවෙන ආකාරයට ගමන් ගනිමින් සිටි අතර අඩි 15,000 හා 14,000 උන්නතාංශ සීමා පැනවුණේ ඒ අනුව යි.

සෞදි අරාබි ගුවන්යානයට විධානයන් ලබාදුන් පසු නැවත කසකස්ථාන් ගුවන් යානය ඇමතූ වී.කේ. දත්තා පවසන්නේ ඔවුන්ට සැතපුම් 14 ඈතින් තවත් ගුවන්යානයක් ස්ථානගත වී ඇති බවත්, එය ඔවුනට වඩා අඩි 1,000ක් පහතින් ඔවුන් පසුකර යනු ඇති බවත් යන කාරණය යි. මෙය ඉතා සාමාන්‍ය තත්ත්වයක් වූ නිසා කිසිවෙකුත් එතරම් ඒ පිළිබඳව උනන්දුවක් දැක්වූයේ නැහැ. සියල්ල නියමාකාරයෙන් සිදුවෙමින් පැවතුණු බවට පෙනී ගියත් යමක් ඉතා දරුණු ලෙස වැරදී ගොස් තිබූ බැව් කිසිවෙකුට නිරීක්ෂණය වූයේ නැහැ.

ගුවන් යානා ද්විත්වයම පැයට සැතපුම් 300කට වැඩි වේගයෙන් එකිනෙක වෙත පැමිණෙමින් තිබුණා. කෙමෙන් කෙමෙන් යානා දෙක ඒවා එකිනෙක පසුකර යන ගුවන් සීමාවට ළඟා වුණා. හදිසියේම ගුවන් පාලක නිලධාරී දත්තාට නිරීක්ෂණය වන්නේ හරියටම යානා දෙක එකිනෙක පසු කරද්දීම ඒ ද්විත්වයම සිය රේඩාර් තිරයෙන් මැකී ගිය බව යි. ඔහු වහාම මේ පිළිබඳව විමසිලිමත් වුණා. මේ අතර නවදිල්ලියේ චර්කී දද්‍රී පෙදෙසේ ජනයාට එක්වරම අහසේ ඇති වූ විශාල ගිණි බෝලයක් නිරීක්ෂණය වුණා. මේ වන විට වේලාව සවස 6.40 පමණ වී තිබූ අතර අනතුරුව ඔවුන් දුටුවේ අවට වෙල් යායවලට මොනවාදෝ විශාල කැබලි රාශියක් ගිණිගනිමින් වැටෙන ආකාරය යි.

ගුවන් යානා දෙක එකට ගැටුණු බැව් වැටහුණු වහාම ඉන්දීය බලධාරීන් වහාම එහි කැබලි පතිත වූයේයැ යි පැවසුණු පෙදෙසට ළඟා වුණා. ගුවන් යානා දෙක කෙතරම් ප්‍රබලව එකිනෙක ගැටී තිබුණේ ද යත් එය සාමාන්‍ය මෝටර් රථ අනතුරක් මෙන් 70 ගුණයක් පමණ ප්‍රබල බැව් නිර්ණය කෙරුණු අතර, යානා දෙකෙහි සුන්බුන් සැතපුම් 6ක් පමණ දිගකින් යුතු භූමි ප්‍රදේශක් සිසාරා විසිරී තිබුණා. ඒවායේ ගමන්ගත් සියළු දෙනා මියගොස් තිබුණා.

මේ අනතුර ඇසින් දැක තිබූ ඇමෙරිකානු ගුවන් හමුදාවට අයත් යානයක් පදවමින් සිටි නියමුවෙක් පවසා සිටියේ තමන් එක්වරම වලාකුළු අතරින් විශාල ගිණි බෝලයක් දුටු බව යි. අනතුරුව එය ගිණි බෝල දෙකකට වෙන් වුණු බවත්, එය මිනිත්තුවක් ඇතුළත භූමිය කරා ළඟා වූ බවත් ඔහු වැඩි දුරටත් කරුණු දක්වා තිබුණා.

උක්ත ගුවන් අනතුර සිදු වී කෙටි කලකින්ම ඒ පිළිබඳ පර්යේෂණ ඇරඹුණා. යානා දෙකෙහි සුන්බුන් විසිරී තිබූ ආකාරයට ඒවායේ කළු පෙට්ටි සෙවීමත් පහසු වූයේ නැහැ. වඩා විශාල ගුවන්යානය වූ සෞදි අරාබි යානයේ පුද්ගලයින් 312ක් සිටි අතර, කුඩා යානාවක් වූ කසකස්ථාන් යානයෙහි 39 දෙනෙකු ගමන් කර තිබුණා. මේ අනුව අනතුරෙන් දිවි අහිමි වූ ගණන 351ක් ලෙස ගණන් බැළුණා. මින් බහුතරයක් ඉන්දියානු ජාතිකයින්.

කාර්මික දෝෂ නොමැති ගුවන්යානා දෙකක් ඉහළ අහසේ දී එකට ගැටීම අසාමාන්‍ය කාරණාවක් වූ බැවින් මෙය යානා දෙකෙන් එකක කාර්යයමණ්ඩලයෙහි අත්වැරදීමක් නිසා සිදු වූ බවට මතයක් පැනනැගුණා. ඉන්දියානු බලධාරීන් මේ පිළිබඳව ඇඟිල්ල දිගුකළේ කසකස්ථාන යානයේ කාර්යයමණ්ඩලයට යි.

1996 වසර වන විට කසකස්ථානය වැඩි වශයෙන් සිය ගුවන් ගමන් සිදුකළේ රුසියාව සමග යි. රුසියාව ඒ වන විට මෙට්‍රික් ක්‍රමය සිය ගණනය කිරීම්වලට යොදාගනිමින් සිටි අතර, ඉන්දියාව පැරණි ඉංග්‍රීසි ක්‍රමය යොදාගනිමින් තිබුණා. මේ හේතුව නිසා ගුවන්තොටින් කසකස්ථාන යානයට විධාන ලැබුණේ අසවල් 'අඩි' ගණනක උසින් සිය යානය රඳවා පවත්වාගන්නා ලෙස යි. එමෙන්ම කසකස්ථාන් නියමුවන්ගේ ඉංග්‍රීසි දැනුම ද එතරම් ප්‍රශස්ථ මට්ටමක පැවතී නැහැ.

යානාවල කළු පෙට්ටි ලැබීමෙන් අනතුරුව හා ගුවන් තොටුපොළෙන් ලැබුණු කරුණු විමර්ෂණය කිරීමෙන් අනතුරුව වැටහී ගියේ පාලක මධ්‍යස්ථානය නිසිලෙස ගුවනේ සිට යානාවන් රඳවාගත යුතු උස පිළිබඳව යානා ද්විත්වයම දැනුවත් කර ඇති බව යි. එමෙන්ම යානා දෙක එකිනෙක ආසන්නයෙන් ගමන් කරන බවත්, සැලකිලිමත් වන ලෙසත් ඔවුනට දන්වා තිබුණා. ඒවා සෑහෙන දුරකට යානා ද්විත්වයේම කාර්යයමණ්ඩලයන් වටහාගත් බවක් පෙනෙන්නට තිබූ නිසා මේ අනතුරට 'සන්නිවේදන දුර්වලතා පමණක්' හේතු විය නොහැකි බැව් බලධාරීන් නිර්ණය කළා.

වැඩිදුර පර්යේෂණවලින් අනාවරණය වූයේ ඉන්දිරා ගාන්ධි ගුවන්තොටෙහි වූ තාක්ෂණික දුර්වලතාත් ඝට්ටනය ඇති වීමට අදාල වූ බව යි. 1996 වසරේ ජුනි මස සිට ඉන්දියාවේ සියළු ගුවන් තොට හා යානා තාක්ෂණික වශයෙන් යාවත්කාලීන කිරීම කළ යුතුව තිබූ අතර, ඒ අනුව සෑම ගුවන්යානාවකටම තමන් ආසන්නයට තවත් ගුවන්යානාවක් පැමිණේ නම් ඒ පිළිබඳව වහාම සැලකිරීම සිදු කළ හැකි වෙනවා. මෙය සිදුවන්නේ ඒ ඒ යානයෙහි සවිකරන ලද උපාංගයක් මඟින් ඒ වන විට ඔවුන් සම්බන්ධ වී තිබෙන ගුවන්තොට දැනුවත් කිරීම මඟින් වන අතර, ගුවන්තොට මඟින් අදාල යානය පණිවුඩ මාර්ගයෙන් දැනුවත් කිරීම සිදුකෙරුණා. මේ සිද්ධිය වන විට සෞදි අරාබි යානයේ අදාල යාවත්කාලීන කිරීම සිදුව තිබූ මුත්, ඉන් නැගෙන සංඥාව ප්‍රතිග්‍රහණය කිරීමේ හැකියාව ගුවන්තොටුපොළෙහි රේඩාර් පද්ධතියට ලබා දී තිබුණේ නැහැ.

සියල්ල අවසානයේ උක්ත ගුවන් අනතුර සිදුවීමට හේතු වූ කාරණා සියල්ල මාධ්‍යට ප්‍රසිද්ධ කෙරුණා. එහිදී, කසකස්ථාන යානයෙහි නියමුවා සිය යානය අණ නොතකා අඩි 14,000 දක්වා පහත් කොට තිබුණා. එමෙන්ම යානා දෙක එකිනෙක ළඟා වත්ම සෞදි අරාබි යානයෙන් නැගුණු අනතුරු හැඟවීමේ සංඥාව ප්‍රතිග්‍රහණය කිරීමේ හැකියාව ගුවන්තොටට තිබී නැහැ. මේ නිසා මේ යානා ද්විත්වය එකට ගැටෙන බව කිසිවෙකුත් වටහාගෙන තිබී නැහැ.

චර්කී දාද්‍රී ගුවන් අනතුර ලොව ඒ වන විට වාර්ත වූ තෙවනුවට ප්‍රබලතම ගුවන් අනතුර ලෙස වාර්තා පොත් ආතර එක්වුණා. 1985 වසරේ අගෝස්තු මස 12 වනදා ජපානයේ සිදුවූ ගුවන් අනතුරෙන් 520ක් දෙනා මියගොස් තිබූ අතර, 1977 වසරේ මාර්තු මස 27 වනදා කැනරි දූපත්හි ටෙනරිෆ් ගුවන් තොටේ පථය මත දී යානා දෙකක් එකට ගැටී 538ක් දෙනා මියගොස් තිබුණා. මින් පළමුවැන්න තනි ගුවන්යානා අනතුරක් වූ අතර අනෙක භූමිය මත දී සිදුවූවක් වුණා.

චර්කී දාද්‍රී ගුවන් අනතුර නිසියාකාර සන්නිවේදනයෙන් හා නිසියාකාර තාක්ෂණික යාවත්කාලීන කිරීම්වලින් පහසුවෙන් වළක්වාගත හැකිව තිබුණා. මේ සිදුවීමෙන් අනතුරුව ලොව පුරා ගුවන් සමාගම් හා තොටුපොළවල් වහවහා අවශ්‍ය යාවත්කාලීනකිරීම් වැනි දේ සිදු කළ අතර සන්නිවේදනය පිළිබඳව වඩා සැලකිලිමත් වුණා. මේ හේතුවෙන් ඉහත පන්නයේ ගුවන් අනතුරක් නැවත සිදුවීමේ අවදානම සෑහෙන දුරකින් අවම වී තිබෙනවා.

කවරයේ පින්තූරය- Robert Nickelsberg/The LIFE Images Collection/Getty Images

20 වන සියවසේ මුල් කාලය වන විට 'දාම ඝාතකයා' යන විශේෂණ පදය ලොවට හඳුන්වා දී තිබුණේ නැහැ. කෙසේ නමුත් ඒ කාලය වන විටත් ලොව 'දාම ඝාතකයින්' කිහිප දෙනෙක්ම සක්‍රීය වී සිටියා.

20 වන සියවසේ ඇමෙරිකාවෙන් බිහිවූ වඩාත් කතාබහට ලක් වූ දාම ඝාතකයා ලෙස හැඳින්වෙන්නේ ටෙඩ් බන්ඩි යි. ඊට පෙර එම කුප්‍රකට භාවය උරුම වී තිබුණේ අර්ල් නෙල්සන්ට යි. 'ගෝරිලි මිනිසා' ලෙස හඳුන්වනු ලැබූ ඔහුගේ ක්‍රියාකාරකම් පසුකාලීනව නවකතා හා චිත්‍රපටවලට ද පාදක වුණා. මරණයට පත් කොට වසර් 90 ක් පමණ ගත වී තිබුණද මොහු පිළිබඳව ඇමෙරිකානු ජනතාව අදටත් කතා කරන්නේ මහත් වූ පිළිකුළකින්.

අර්ල් නෙල්සන්ගේ කුඩා කාලය

අර්ල් නෙල්සන්ට උරුමව තිබුණේ කම්කටොළු පිරි කුඩා කාලයක්. 1897 වසරේ මැයි මස 12 වනදා ඇමෙරිකා එක්සත් ජනපදයෙහි, කැලිෆෝනියා ප්‍රාන්තයේ සැන් ෆ්‍රැන්සිස්කෝහි උපන් ඔහුගේ දිවියට කණකොකා හඬළන්නට පටන්ගන්නේ උපතින් මාස 15ක් ගතවන විටම යි. උපදංශ රෝගය වැළඳීම නිසා ඔහුගේ මා පිය යුවලම මියයන අතර ඔහුගේ භාරකාරීත්වය පැවරෙන්නේ ඔහුගේ මවගේ පියා හා මව වන ලාර්ස් හා ජෙනී නෙල්සන් යුවලට යි.

ලාර්ස් හා ජෙනී ඉතා සැදැහැවත් මෙන්ම, තැන්පත්, ලිංගික සිතුවිලි හැකි තරම් යටපත් කරගෙන ආගමානුකූලව ජීවත් වූ යුවලක් වූ අතර කුඩා අර්ල්ව ද එම දිවි පෙවෙතට අනුව හැඩගස්සවන්නට උත්සාහ කළා. කෙසේ නමුත් අර්ල් උපතින්ම ඉතා දඟකාර, මුරණ්ඩු අයෙකු වූ නිසා මෙම උත්සාහයන් හමුවේ දැඩි චිත්ත පීඩාවට පත් වූ අතර ඔහුගේ නොපනත් ක්‍රියාකාරකම් වඩා බලවත් වුණා.

සත් හැවිරිදිව සිටිය දී අර්ල් තමන් එතෙක් ඉගෙනුම ලැබූ පාසලෙන් නෙරපා හැරෙන්නේ අයහපත් චර්යාව නිසායි. ඔහු කාටදෝ අවසිහියෙන් තනිවම මුමුණන බවත්, බයිබලයේ මෘගයෙක් පිළිබඳ වූ සටහන් අනෙකුත් ළමුන්ට පවසා ඔවුන් බියගන්වන බවත් ගුරුවරුන් අර්ල්ට චෝදනා කළා. මේ කාලය තුළ ඔහු සිය ඥාති සොයුරිය නිරුවත්ව සිටිනු හොරෙන් නිරීක්ෂණය කරමින් සිටියදී ඔහු මිත්තණියට හසුවුණා.

දස වැනි වියේ දී සිය පාපැදිය පදිමින් සිටි අර්ල් හදිසි අනතුරකට මුහුණ දෙනවා. මේ නිසා ඔහුගේ හිසෙහි ඉදිරිපස විශාල තුවාලයක් ඇති වී රුධිරය ගලායන්නට පටන්ගන්නවා. ඔහු සිහි විසඥව දින කිහිපයක් පසු වූ අතර වෛද්‍යවරු පැවසුවේ ඔහු මියයනු ඇති බව යි. කෙසේ නමුත් ප්‍රාතිහාර්යයකින් මෙන් දින කිහිපයකට පසු ඔහු පියවි සිහිය ලබනවා. එනමුත් එතැන් පටන් නිතර නිතර හිස රුදාව හා අමතක වීම් ඔහුට ඇති වුණා. වඩාත් කණගාටුදායක කාරණාව වන්නේ එතැන් පටන් ඔහුගේ අයහපත් හා ප්‍රචණ්ඩ චර්යාවන් දෙගුණ තෙගුණ වීම යි.

21 වි‍යැති වන විට අර්ල් නෙල්සන් ගේ 'මිනීමරු' හැඟීම් මෝදු වෙමින් තිබුණා. 1921 වසරේ මැයි මස 19 වන දා පයිප්ප කාර්මිකයෙකු ලෙස සාවද්‍ය අනන්‍යතාවක් පෙන්වමින් සැන් ෆ්‍රැන්සිස්කෝහි නිවසකට ඇතුළු වූ ඔහු 12 හැවිරිදි දැරියකට අඩන්තේට්ටම් කිරීමට පටන්ගත්තා. කෙසේ නමුත් දැරිය කෑ ගසා ඔහුගෙන් මිදීමට සමත් වූ අතර පැනයමින් සිටි අර්ල් පොලිස් ග්‍රහණයට නතු වුණා.

නඩු විභාගය අතරතුර හෙළිවන්නේ අර්ල් නෙල්සන් කළක් මානසික ගැටළු නිසා රෝහල් ගතව ද සිට ඇති බවයි. ඔහු හට නිතර නිතර විවිධ අද්භූත හඬ ඇසුණු බවත්, මිනිසුන් ඔහුට වස දීමට උත්සාහ කරන බවත් ඔහු කියා සිටි බව වෛද්‍ය වාර්තාවල සටහන්ව තිබුණා. මේ අනුව ඔහු තව දුරටත් සමාජයේ නිදහස්ව ගැවසීම භයානක බැව් තීරණය කළ බලධාරීන් ඔහු ප්‍රදේශයේ මානසික රෝහල වෙත යොමු කරනවා.

රෝහලේ හෙදියන්ට හා වෛද්‍යවරුන්ට නිතර නිතර ජීවිත තර්ජන කළ අර්ල් නෙල්සන් ඉක්මණින්ම ඉන් පැනයනවා. පැනගොස් වැඩි කල් නිහඬව නොසිටින ඔහු සිය ඝාතන රැල්ල ආරම්භ කරනවා.

1925 වසරේ ෆිලඩෙල්ෆියාවෙන් ඇරඹුණු අර්ල් නෙල්සන්ගේ ඝාතන රැල්ලට මුලින්ම ගොදුරු වන්නේ ඔලා මැකොයි, මේ මරේ, හා ලිලියන් වේනර් නම් කාන්තාවන් තිදෙනෙකුයි. සති තුනක කාලයක් තුළ, ඒ ඒ කාන්තාවන් සිටි නිවෙස්වලට උපක්‍රමිකව ඇතුළු වී, ගෙල සිර කොට ඔහු මේ ඝාතනයන් සිදුකොට තිබුණා. සියළු දෙනා ඝාතනයෙන් අනතුරුව ලිංගික අඩන්තේට්ටම්වලට ද ලක් කොට තිබුණා.

හදිසියේ ඇති වූ ඝාතන රැල්ල පිළිබඳව ෆිලඩෙල්ෆියා පොලිසිය වහාම පරීක්ෂණ ආරම්භ කළා. මිනිමරුවා එක්වරම හඳුනා නොගැනුන ද මියගිය කාන්තාවන් ගේ දෑත් බැඳි රැහැන්වලට යොදා තිබූ ගැටවල සමානකම් නිසා මේ ත්‍රිත්වයම එක අයෙකු විසින් සිදුකළ ඒවා බවට ඔවුනට ප්‍රත්‍යක්ෂ වුණා. මේ අතර ඔහු නිවසට ඇතුළු වෙනු දැක තිබූ අයෙකුට අනුව මිනිමරුවාගේ ස්වරූපය ද චිත්‍රයට නැගුණා.

තමන් තවදුරටත් ෆිලඩෙල්ෆියාවේ රැඳුනහොත් පොලිසියට හසුවන බැව් වටහාගත් අර්ල් නැවත සිය උපන් බිම වන සැන් ෆ්‍රැන්සිස්කෝවට පැමිණියා. අනතුරුව එහි කාන්තාවන් ඝාතනය කරන්නට පටන්ගත්තා. 1926 වසරේ පෙබරවාරි හා අගෝස්තු මාස අතර කාලය තුළ ඔහු තවත් කාන්තාවන් 5 දෙනෙකු ඝාතනය කළා. මැදිවියේ කාන්තාවන් වන මොවුන් සියළු දෙනා කාමරයක් කුලියට දීම සඳහා සිය නිවසෙහි දැන්වීම් දමා තිබූ අයවළුන් වූ අතර එම කාමරය පරීක්ෂා කිරීමට යන මුවාවෙන් මේ ඝාතන සිදුකොට තිබුණා. ෆිලඩෙල්ෆියාවේ පරිදිම ගෙල සිරකොට මරා, අනතුරුව ලිංගික අඩන්තේට්ටම් සිදුකීරීම මේ සියළු දෙනා අරබයා අර්ල් විසින් සිදුකොට තිබූ අතර, ඒ සියල්ලෙන් සාර්ථකව මිදී පළාගොස් තිබුනා. එම නිවෙස්වල තිබූ වටිනා භාණ්ඩ කිහිපයක් ද සොරකම් කරගෙන ගොස් පොලිස් ඇසට වසන් වී විකිණීමට අර්ල් සමත් වුණා.

ෆිලඩෙල්ෆියාවේ දී මෙන්ම මෙම සිද්ධීන්වල දීත් ඝාතකයා දැක තිබූ කිහිපදෙනෙක් වුණා. හරිහැටි අර්ල් ගේ මුහුණ විග්‍රහ කිරීමට ඔවුනට නොහැකි වුව ද, අඳුරු පැහැති, මිටි, දිගු අත් පාවලට උරුමකම් කියන අයෙකු මෙම ඝාතන සිදු කළ බැව් කීමට ඔවුනට හැකියාව තිබුණා. මේ අනුව ඔහුට 'ගෝරිලි මිනිසා' හා 'ගෙල සිර කරන අඳුරු මිනිසා' යන අන්වර්ථ නාම පටබැඳුණා.

1926 හා 27 වසරවල ඇමෙරිකා එක්සත් ජනපදය පුරා කාන්තා ඝාතන රැසක් වාර්තා වුණා. මේ සියල්ලම 1926 වසරේ කැලිෆෝනියාවෙනුත් 1925 වසරේ ෆිලඩෙල්ෆියාවෙනුත් වාර්තා වූ ඝාතනවලට සමාන වුණා. පෝට්ලන්ඩ්, ඔරිගන්, කවුන්සිල් බ්ලෆ්ස්, අයෝවා, චිකාගෝ, කැන්සාස්, මිසූරි, බෆලෝ, නිව්යෝක් වැනි පෙදෙස් රාශියකින් මේ සිද්ධීන් වාර්තා වූ අතර කැනඩාවේ විනිපෙග් නුවරින් ද ඝාතන දෙකක් වාර්තා වුණා.

විනිපෙග් නුවර දී අර්ල් නෙල්සන්ට ගොදුරු වූ එක් අයෙක් වන්නේ 14 හැවිරිදි ලෝලා කොවන් නැමති තරුණියයි. ඇය ඝාතනය කිරීමෙන් අනතුරුව, ලිංගික අඩන්තේට්ටම් සිදුකොට, සිරුර කපා කොටා ඇඳක් යටට දැමූ ඔහු එම ඇඳෙහිම රාත්‍රිය ගතකොට තිබුණා.

අර්ල් නෙල්සන්ට අවාසනාව ගෙන ආවේ විනිපෙග්හි ඔහු සිදුකළ දෙවන හෙවත් අවසන් ඝාතනය යි. 1927 වසරේ ජුනි මස 10 වන දා ඔහු එමිලි පැටර්සන් නැමැත්තියක් ඝාතනය කරන්නට යෙදුණු අතර, එය සිදු කිරීමේ දී පොරබැදීමක් සිදුවුණා. මෙහිදී අර්ල්ගේ හිසකෙස් කිහිපයක් එමිලි අත රැඳුණා. මෙය නොදත් අර්ල් ඇගේ නිවසේ තිබූ භාණ්ඩ කිහිපක්ද සොරකම් කරගෙන ගොස්, කිසිවක් නොවූ පරිද්දෙන් කරණවෑමියෙකු හමු වී සිය හිසකෙස් හා රැවුල කපාගත්තා.

මේ අතර විනිපෙග් පොලිසිය පරීක්ෂණ ආරම්භ කර තිබුණා. ඇමිලිගේ නිවසෙන් සොරකම් කළ ද්‍රව්‍ය කොයි මොහොතේ දී හෝ ඝාතකයා විසින් විකුණන බැව් ඔවුන් දැන සිටියා. මේ අනුව ප්‍රදේශයේ භාණ්ඩ මිලදීගන්නා සාප්පු දැනුවත් කෙරුණු අතර ඔවුන්ගේ උත්සාහය මල්ඵල ගන්වමින් අර්ල්, එමිලිගේ නිවසින් සොරාගත් භාණ්ඩ විකිණීමට ගිය සාප්පුවෙහි අයිතිකරු ඔහු හඳුනාගන්නවා. මීට අමතර හිසකෙස් ගැලවීමේ දී අර්ල් ගේ හිසෙන් රුධිර වහනය වන්නට ඇති බැව් උපකල්පනය කළ පොලිසිය ඒවායේ වර්ණය හා රුධිර වහනය පිළිබඳව ද ජනතව දැනුවත් කරනවා. ඉක්මණින්ම අර්ල්ගේ හිසකෙස් බෑ කරණවෑමියා පොලිසියට, තමන් එවැන්නෙකුගේ හිසකෙස් බෑ බැව් පවසනවා.

කරණවෑමියා හා භාණ්ඩ මිලදීගන්නා සාප්පුවෙහි අයිතිකරු විසින් ලබා දුන් සාක්ෂ්‍ය අනුව සිය වාර්තා පිරික්සා බැලීමේ දී විනිපෙග් පොලිසියට ප්‍රත්‍යක්ෂ වන්නේ තමන් හඹායන්නේ එසේ මෙසේ අපරාධකරුවෙකු නොවන වග යි. ඔහු ඇමෙරිකා එක්සත් ජනපදයම සොයමින් සිටි 'ගෝරිලි මිනිසා' බැව් ඔවුන් වටහාගන්නවා.

1927 වසරේ ජුනි මස 12 වන දා අර්ල් නෙල්සන් විනිපෙග් හිම තවත් කාමරයක නවාතැන් ගත්තේ එය හිමිකාර කාන්තාවත් ඝාතනය කිරීමේ අටියෙනුයි. කෙසේ නමුත් එදින පුවත්පතේ පල වී තිබූ, ඔහු පිළිබඳ විස්තරය දුටු ඔහුට වැටහෙන්නේ වහාම විනිපෙග් නුවරින් පිටත් නොවුවහොත් අනිවාර්යයෙන්ම තමන් පොලිසියට කොටු වන බව යි. ඝාතන ප්‍රයත්නය පසෙකලූ ඔහු වහාම විනිපෙග් නිවරින් වෙනතක පිටත් වනවා. කෙසේ නමුත් මේ වන විටත් කැනඩාව පුරාම පොලිසිය ඔහු අල්ලා ගැනීමේ දෑ නිසියාකාරව එළා තිබූ අතර, ජුනි මස 16 වන දා මැනිටෝබාහි කිලනෙරි නගරයේ දී ඔහු පොලිස් භාරයට පත් වෙනවා. කෙසේ නමුත් එදිනම රාත්‍රියේ තමා රඳවා තිබූ කුටිය බිඳ ඉන් මිදීම්ට ඔහු සමත් වෙනවා. එහෙත් සිතූ පරිදි ඔහුට ගැලවීමක් නොවූයේ පසුදිනම ක්‍රිස්ටල් සිටිහි දී ඔහු නැවත පොලිසියට හසු වීම නිසා යි.

වහ වහා අර්ල් නෙල්සන්ට එරෙහිව නඩු විභාගය ආරම්භ වූ අතර, එහිදී අනාවරණය වූයේ වසර දෙකක පමණ කාලයක් තුළ ඔහු විසින් මිනිස් ඝාතන 22ක්වත් අවම වශයෙන් සිදුකර ඇති බව යි. මේ අනුව ඔහුට මරණ දඬුවම ලැබුණු අතර 1928 වසරේ ජනවාරි මස 13 වන දා එය ක්‍රියාතමක වුණා. ඒ වන විට ඔහු 30 වන වියෙහි පසු වුණා.

දෙවන ලෝක යුද්ධයෙන් පසුව ලොව සිදු වූ සුප්‍රසිද්ධ මිනිමැරුම් අතරින් එලිසබෙත් ෂෝර්ට් ඝාතන සිද්ධිය හෙවත් 'බ්ලැක් ඩේලියා' මිනිමැරුමට හිමිවන්නේ ප්‍රමුඛතම ස්ථානයක්. මේ සිදුවීම සිදු වී වසර 70ක් ගත වන තුරුත් එය නිසියාකාරව විසඳී නැති අතර, විටින් විට ඒ පිළිබඳව විවිධ අදහස් පල වෙනවා. ඉතිහාසය පුරා මේ අභිරහස විසඳීමට තමන් ඉතා ආසන්න වී ඇතැ යි පොලිසිය කිහිප විටෙක දීම විශ්වාස කළත්, ඒ සෑම විටෙක දීම ඔවුන්ගේ බලාපොරොත්තු සඵල වූයේ නැහැ.

1947 වසරේ ජනවාරි මස 15 වන දා ලොස් ඇන්ජලීස් නුවරට යාබද ජනාකීර්ණ පෙදෙසක තිබී මළසිරුරක් හමුවෙනවා. මෙම මළසිරුර එලිසබෙත් ෂෝර්ට් නම් විසි දෙහැවිරිදි තරුණියකට අයත් බවට හඳුනාගැණුනු අතර එය ඉතා සැහැසි ලෙස කපා කොටා විකෘති කොට තිබුණා. ඇය චිත්‍රපට කර්මාන්තයට සම්බන්ධ තැනැත්තියක වූ අතර නැගී එන නිළියක්ව සිටියා.

එලිසබෙත් ෂෝර්ට් ගේ මළසිරුරෙහි ඉණ පෙදෙස ඉතා දැඩි ලෙස කපා කොට තිබූ අතර, ඇගේ අතුණුබහන් සම්පූර්ණයෙන්ම ඉවතට ඇද ඒවා සිරුරෙහි පහළ කොටසට යට කොට තිබුණා. එමෙන්ම ඇගේ සමෙහි කොටස් ද ඉවත් කොට තිබුණා. දෑතෙහි මැණික් කටුව හා පාදවල වළලුකර පෙදෙස්වල ඇය මරණයට පෙර රැහැන්වලින් තදින් බැඳ තබා තිබූ බව හඟවන ලකුණු තිබුණා. එමෙන්ම තවත් සුවිශේ ෂී දෙයක් වූයේ සිරුරෙහි රුධිරය සම්පූර්ණයෙන් පාහේ ඉවත් වී තිබීම යි. මෙය හමුවූ ස්ථානයට ගෙනැවිත් දැමීමට පෙර, භූමිතෙල් වැනි තෙල් වර්ගයකින් සම්පූර්ණයෙන්ම සෝදා තිබුණා.

වඩාත් දරුණු විකෘති කිරීම කොට තිබුණේ ඇගේ මුහුණට යි. ඇගේ මුව දෙපසට ඉරා තිබූ අතර එම ඉරීම් කෙතරම් දුරට කර තිබුණේ ද යත්, ඉරුම් පහර අවසන් වී තිබුණේ දෙකණ අසලිනුයි. මේ අනුව බැලූ බැල්මට ඇගේ මුහුණ චිත්‍රපට හා කාටූන්වල එන 'ජෝකර්' චරිතය සිහිගැන්වූවා.

එළිසබෙත් ෂෝර්ට්ගේ මළසිරුර හමු වී සතියක් ගතවන විට ලොස් ඇන්ජලීස්හි පුවත්පත් සංස්කාරකවරයෙකු වන ජේම්ස් රිචඩ්සන්ට නිර්නාමික දුරකථන ඇමතුමක් ලැබෙනවා. අනෙක් අන්තයෙන් කථා කළ තැනැත්තා තමන් එලිසබෙත් ෂෝර්ට්ගේ ඝාතකයා බවත්, ඉක්මණින්ම ඇගේ 'මතක සැමරුම්' රිචඩ්සන් වෙත තැපෑලෙන් එවන බවත් පවසනවා. ඉන් දින 4කට පසු ඔහුට තැපෑලෙන් පාර්සලයක් ලැබෙන අතර එහි එලිසබෙත් ෂෝර්ට්ගේ උප්පැන්න සහතිකය, ආගන්තුක කාඩ්පත්, ඡායාරූප කිහිපයක්, නම් ලැයිස්තුවක් හා විවිධ අයගේ ලිපිනයන් ලියා තිබූ පොතක් අන්තර්ගත වුණා.

ජේම්ස් රිචඩ්සන් වහාම පොලිසිය ද දැනුවත් කර එලිසබෙත් ෂෝර්ට් පිළිබඳ වැඩිදුර තොරතුරු සොයන්නට පටන්ගන්නවා. එහිදී අනාවරණය වන්නේ ඇය පුරුෂයින් රාශියකට ලිංගික පහස ලබා දෙන බවට පොරොන්දු වී මුදල්, තෑගිභෝග වැනි දේ ලබාගෙන තිබූ අතර අනතුරුව පොරොන්දු ප්‍රකාර චර්යාවල නොයෙදී ඔවුන් මඟහැර තිබූ බව යි.

එලිසබෙත් ෂෝර්ට්ගේ මෙම අසාමාන්‍ය මරණය පිළිබඳව ඉක්මණින්ම ඇමෙරිකාව පුරා ප්‍රසිද්ධියට පත් වුණා. විශේෂයෙන්ම ඇය චිත්‍රපට කර්මාන්තයට සම්බන්ධව සිටි සුරූපී තරුණියක් වූ නිසා මෙය හුදෙක් පළිගැනීමක් විය හැකි බවට බොහෝ දෙනා මත පල කළා. මාධ්‍යවේදීන් ඇය 'ද බ්ලැක් ඩේලියා' නම් අන්වර්ථ නාමයකින් හඳුන්වන්නට පටන්ගත් අතර, රිචඩ්ස්න් ටල් ලැබුණු පාර්සලයේ අඩංගු කරුණු ඔස්සේ ගොස් පොලිසිය ඉක්මණින්ම ඝාතකයා කොට කර ගනු ඇතැ යි බොහෝ දෙනා සිතුවා. නමුත් සිදු වූයේ අනෙකක්.

පොලිසිය ලොස් ඇන්ජලීස් පීරා පරීක්ෂණ දියත් කළ අතර, එහිදී ගැටළුකාරී තත්ත්වයකට මුහුණපෑවේ තමන් ෂෝර්ට් ඝාතනය කළ බවට 60 දෙනෙකු පමණ 'පාපොච්ඡාරණය' කිරීම නිසා යි. මින් වඩාත් සැක කටයුතු 12 දෙනෙකු රඳවා තබාගෙන දීර්ඝ වශයෙන් ප්‍රශ්න කළ අතර එහිදී අනාවරණය වූයේ ඒ සියළු දෙනාම මිනිමැරුමට සම්බන්ධ නැති බව යි. මේ අනුව කිසිවෙකුත් අත් අඩංගුවට නොගැණුනු අසාර්ථක වූ පරීක්ෂණයක් ලෙස මඳ කාලයකින් 'බ්ලැක් ඩේලියා මිනිමැරුම' නම් කෙරෙනවා.

මේ මිනිමැරිම ගැන මත පල කළ බොහෝ දෙනා පැවසුවේ කෙටි කාලීන 'පෙම් හුටපටයක්' මෙලෙස ඝාතනයක් දක්වා දුරදිග යන්නට ඇති බව යි. එසේත් නැත්තම් ඇය මියගිය දින රාත්‍රියේ හදිසියේම අහම්බයකින් ඇය කිසිවෙකුගේ ග්‍රහණයට ලක්වන්නට ඇති බවටත් සමහරු මත පල කළා. කෙසේ නමුත් මෙම සිදුවීම සිදු වී වසර 70ක් ගත වූ 2017 වසර වන විටත් මේ පිළිබඳව කිසිදු සාර්ථක හෝඩුවාවක් සොයාගන්නට කිසිවෙකුත් සමත් වූයේ නැහැ.

2017 වසර වන තුරු බ්ලැක් ඩේලියා මිනිමැරුම පැවතියේ නොවිසඳුණු එකක් ලෙස යි. වසර 70ක් ගත වී තිබුණ ද ඒ පිළිබඳව වූ උණුසුම සම්පූර්ණයෙන්ම පහව ගොස් තිබුණේ නැහැ. මේ අතර හදිසියේම බ්‍රිතාන්‍ය ජාතික ගත් කතුවරියක වූ පියු ඊට්වෙල් ලොවට පවසා සිටියේ ඇය බ්ලැක් ඩේලියා මිනිමැරුම විසඳූ බව යි. ඇය ඒ පිළිබඳව ග්‍රන්ථයක් නිකුත් කළ අතර එහි ඒ පිළිබඳව කරුණු ගණනාවක් අන්තර්ගතව තිබුණා.

ඊට්වෙල් ට අනුව ෂෝර්ට් ගේ ඝාතකයා වනුයේ ලෙස්ලි ඩිලන් නැමැත්තා යි. ලෙස්ලි ඩිලන් මෙම ඝාතනය පිළිබඳ ප්‍රශ්න කොට නිදහස් කළ අයෙකු වුණා. ලෙස්ලි මේ ඝාතනය සිදුකොට තිබුණේ කුලීකරුවෙකු ලෙස වන අතර ඔහුට මෙම කොන්ත්‍රාත්තුව භාර දී තිබෙන්නේ හොලිවුඩයට සම්බන්ධ ප්‍රබලයෙකු වූ මාක් හැන්සන් විසිනුයි. හැන්සන් ද මේ සිද්ධිය පිළිබඳව සැක පිට අත්අඩංගුවට ගෙන නිදහස් කළ අයෙක් වුණා. විශේෂයෙන් සංස්කාරක රිචඩ්සන්ට ලැබුණු ලිපින සඳහන් පොතෙහි අයිතිකරුවා ලෙස හඳුනාගෙන තිබුණේ හැන්සනුයි. හැන්සන් එකල හොලිවුඩයට අලුතෙන් පැමිණෙන නිළියන් හට නවාතැන් සැපයෙන නිවස්නක් පවත්වාගෙන ගොස් තිබූ අතර ෂෝර්ට් හා ඇගේ මිතුරියක් ඇගේ මරණයට පෙර කෙටි කාලයක් එහි නවාතැන් ගෙන තිබුණා.

ඊට්වෙල්ට අනුව හැන්සන් ෂෝර්ට් හට 'වහ වැටී' ඇය පසුපස පැමිණ තිබෙනවා. ෂෝර්ට් ඔහුගෙන් විවිධාකාරයේ වාසි ලබාගෙන ඔහු රවටා තිබෙන අතර, අවසන ලෙස්ලි ඩිලන් යොදවා ඇය ඝාතනය කොට තිබෙනවා.

ලෙස්ලි ඩිලන් කාලයක් මල් ශාලාවක සේවයේ නියුතුව සිට ඇති අතර එහිදී ශරීර කපා කොටා දැමීම හා රුධිරය ඉවත් කිරීම පිළිබඳ ඔහු උගෙන තිබෙනවා. විශේෂයෙන්ම ඔහු විටෙක පොලිසියට පවසා ඇත්තේ එලිසබෙත් ෂෝර්ට් ඝාතන සිද්ධියට තමන් ඇළුම් කරන බව යි. මේ පිළිබඳව කිසිවෙකු අතින් 'විශිෂ්ට ගවේෂණාත්මක ලිපියක්' ලියැවෙනවාට තමන් රුචි බව ද ඔහු පවසා තිබුණා.

ඊට්වෙල් සිය ග්‍රන්ථයෙහි තව දුරටත් සටහන් කර තිබෙන්නේ පොලිසිය මෙම ඝාතන සිද්ධිය සම්බන්ධව කිසි ලෙසකින් ප්‍රසිද්ධ කොට නොතිබූ සමහර දේ ඩිලන් දැන සිටි බව යි. විශේෂයෙන් ෂෝර්ට්ගේ කලවයක රෝසමලක පච්චයක් තිබූ බව හා ඝාතකයා එය කපා ඉවත් කොට තිබූ බැව් ඔහු දැන සිටි බවට පොලිස් සටහන්වලින් තහවුරු වන බව ඇය පවසා සිටිනවා. කෙසේ නමුත් හැන්සන්ට තිබූ බලවත් සම්බන්දතාවල මහිමයෙන් ඩිලන් නිදහස් වූ බවට ඊට්වෙල් චෝදනා නගනවා.

ඊට්වෙල් ගේ මතය තෘප්ත කරන තවත් සාක්ෂියක් වන්නේ කුඩා නවාතැන්පොළක අයිතිකරුවෙකුව සිටි හෙන්රි හොෆ්මන් නැමැත්තා පොලිසියට ලබා දී තිබූ කට උත්තරයකුයි. 1947 වසරේ ජනවාරි මස 15 වන දා උදෑසන ඔහුට සිය නවාතැනෙහි කැබින් කාමරයක තිබී ලේ වැකුණු කාන්තා ඇඳුම් කිහිපයක් හමු වී තිබෙනවා. මීට අමතරව එම පරිශ්‍රය පුරා ලේ තැවරී ඇති බැව් දැක තිබෙනවා. ඔහු එය පොලිසියට දන්වනු වෙනුවට කිසිවෙකුටත් නොපවසා පිරිසිදු කර තිබෙනවා. එයට හේතු වී තිබුණේ ඊට දින කිහිපයකට පෙර සිය බිරිඳට පහරදීම නිසා ඔහු පොලිස් භාරයට පත්ව සිට නිදහස් වීම යි. නැවත පොලිසිවල රස්තියාදු වන්නට ඔහු රුචි වූයේ නැහැ.

ඊට්වෙල් පවසන්නේ මෙම කැබින් කාමරයේ එදින නවාතැන් ගෙන සිටියේ ඩිලන් බව යි. එහිදී ඝාතනය සිදු කරන්නට ඇති බවට තමන් විශ්වාස කරන බැව් ඇය සිය ග්‍රන්ථයෙහි සඳහන් කොට තිබෙනවා. තහවුරු කර නැතත් ජනවාරි 14 වන දා ඩිලන් හෝටලයේ සිටි බවට වාර්තා වී තිබෙනවා.

ඊට්වෙල්ගේ අදහස් කිසිවක් අද වන තුරුත් තහවුරු කර නැහැ. මේ වන විට බ්ලැක් ඩේලියා ඝාතන සිද්ධියට සම්බන්ධයැ යි ඇය චෝදනා කර සිටින සියළු දෙනා ජීවතුන් අතර නැහැ. එමෙන්ම මේ පිළිබඳව වූ වැදගත් වාර්තා රැසක් යට ගොස් තිබෙනවා. මේ හේතුව නිසා 'බ්ලැක් ඩේලියා' ඝාතන සිද්ධිය බොහෝවිට තව දුරටත් මතභේදාත්මක හා නොවිසඳුණු සිද්ධියක් ලෙස පවතිනු ඇති.

නෞකා හා සමුද්‍රය සම්බන්ධව වාර්තා වූ විවිධාකාරයේ අද්භූත කතා පිළිබඳ තතු ඉතිහාස පොත් පිරික්සීමේ දී අපට හමුවනවා. මේ අතරින් බොහොමයක් මීට ශතවර්ෂ ගණනාවකට පෙර සිදුවූ, ඇත්තෙන්ම සිදුවූවාදැ යි නිශ්චය කරගත නොහැකි, බැලූ බැල්මට අතිශ්‍යෝක්තියක් සේ හැඟෙන කතා යි. කෙසේ නමුත් මෙවැනි අමුතුම පන්නයේ කතාවක් නවීන තාක්ෂණය යම් පමණකට හෝ තිබූ 1940 දශකයෙන් ද වාර්තා වෙනවා. 'ඔරෑන්ග් මෙඩාන් නැවෙහි අභිරහස' ලෙස ඉතිහාසයෙහි තැනක සඳහන් මෙය සත්‍ය සිදුවූමක් ද, එසේත් නැත්නම් ප්‍රබන්ධයක් ද යන්න පිළිබඳව අදටත් සමහරක් දෙනා විවාද කරනවා.

ඔරෑන්ග් මෙඩාන් නෞකාව පිළිබඳව වූ කතා පුවත මෙසේ යි.

දෙවන ලෝක යුද්ධය අවසන් වී ලෝකයේ නැව් ගමනාගමනය යථා තත්ත්වයට පත් වී කෙටි කලෙකින්, 1947 වසරේ ජූනි මාසයේ හෝ 1948 වසරේ පෙබරවාරි මස දිනක සුමාත්‍රා දූපතට ආසන්නව, මලක්කා සමුද්‍ර සන්ධියේ යාත්‍රා කරමින් තිබූ නැව් කිහිපයකටම අමුතුම ආකාරයේ පණිවුඩයක් ලැබුණා. මෝස් සංඥාවක් ලෙස ලැබුණු මෙය එක්තරා යාත්‍රාවකින් උදව් ඉල්ලා යැවුණු පණිවුඩයක් වුණා. එහි අන්තර්ගතය පහත පරිදි වුණා.

"කපිතාන් ඇතුළු අප නැවෙහි සියළුම නිලධාරීන් මියගොස් ඇත. සියළු දෙනා තැන තැන මැරී වැටී සිටිති. බොහෝ විට කාර්යයමණ්ඩලයෙහි සියළු දෙනා මියගොස් ඇත.... මම ද මියයමි"

මෙම ලොමු ඩැහැගැන්වෙන පණිවුඩයෙන් පසුව එම නැවෙන් වෙනත් කිසිදු පණිවුඩයක් නිකුත් වූයේ නැහැ. මෙම පණිවුඩය පැහැදිලිව ලැබුණු ඇමෙරිකානු නෞකා දෙකකට එය නිකුත් වූ ස්ථානය නිසියාකාරයෙන් නිර්ණය කළ හැකි වුණා. මෙය ඕලන්ද භාණ්ඩ ප්‍රවාහන නෞකාවක් වන එස්එස් ඔරෑන්ග් මෙඩාන් නැවෙන් නිකුත් වෙන්නක් වුණා.

වහ වහා ඇමෙරිකානු නෞකා දෙක ඔරෑන්ග් මෙඩාන් නැව ස්ථානගත වී තිබූ පෙදෙස කරා ඇදෙන්නට වූ අතර එම ස්ථානයට මුලින්ම ළඟා වූයේ සිල්වර් ස්ටාර් නම් නැව යි. බැලූ බැල්මට එය 'ඔහේ පාවෙන' සෙයක් පෙන්නුම් කළ අතර මේ හේතුව නිසා සිල්වර් ස්ටාර් නැවෙහි කාර්යයමණ්ඩලය තීරණය කළේ එයට ගොඩ වී පරීක්ෂා කරන්නට යි. ඔරෑන්ග් මෙඩාන් නෞකාවට ගොඩබට අයට දැකගත හැකි වූයේ ඉතා භයානක දර්ශනයක්. එහි තැනින් තැන මදුරුවන් සේ මිනිසුන් මැරී වැටී සිටි අතර, සියළුම දෙනාගේ මුහුණුවල තිබුණේ ඉතා භයානක අත්දැකීමකට මුහුණ දුන් ස්වභාවයක්. ඔවුන්ගේ දෑස් විශාල වී තිබුණා. නෞකාව තුළ ජීවතුන් අතර සිටි කිසිවෙකු වූයේ නැහැ.

ඔරෑන්ග් මෙඩාන් නෞකාවෙහි කාර්යයමණ්ඩලය මියයන විට ස්ථානගත වී තිබූ ස්ථානවලට අනුව ඔවුන් 'යමක්' සමග හෝ එකිනෙකා සමග පොරබැදූ සෙයක් දිස්වුණා. විශේෂත්වය වන්නේ නෞකාවෙහි වූ සුනඛයෙකු ද භයානක මුහුණක් මවාගනිමින් මියගොස් තිබීම යි. නැවේ කපිතාන්වරයාගේ නිසල සිරුර ද හමු වූ අතර, පණිවුඩය එවන්නට ඇතැ යි විශ්වාස කළ හැකි ගුවන්විදුලි පණිවුඩ හසුරවන්නා ද එම යන්ත්‍රය අසලම මියගොස් සිටියා. ඔහුගේ මුහුණෙහි ද වූයේ නැවෙහි අනෙක් අයවළුන්ගේ මුහුණුවල ඇඳී තිබූ භයානක ලීලාවම යි.

ඔරෑන්ග් මෙඩාන් නෞකාව සොයාගන්නා විට ඒ හා සබැඳි අසාමාන්‍ය තත්ත්වයන් කිහිපයක්ම වාර්තා වී තිබුණා. ඒ වන විට අවට පරිසරයේ උෂ්ණත්වය ෆැරන්හයිට් අංශක 100ක් පමණ වී තිබූ නමුත් එහි ළඟා වූ ඇමෙරිකානු නැවියන්ට හදිසියේම නෞකාව තුළින් ගලා ආ ශීතලක් දැනී තිබුණා. ඊට අමතරව මියගොස් සිටි කිසිවෙකුගේ ශරීරවල තුවාල තිබී නැහැ. එමෙන්ම සාමාන්‍යයෙන් මෘතශරීරයක් නරක් වන වේගයට වඩා කඩිනමින් මෙහි වූ සිරුරු නරක් වීමට පත්ව තිබුණා. නෞකාවට කිසිදු හානියක් වී නොතිබූ අතර යාත්‍රා කළ හැකි මට්ටමක තිබුණා.

නෞකාව යාත්‍රා කළ හැකි මට්ටමේ තිබෙන බවට තීරණය කළ සිල්වර් ස්ටාර් නැවෙහි කපිතාන්වරයා එය සිය නැවට ගැටගසා රැගෙන යන්නට තීරණය කරනවා. කෙසේ නමුත් එසේ සිදුකර මඳ වේලාවකින්ම එහි කැබිනයක් තුළින් දුමක් නිකුත් වෙනු ඔහු නිරීක්ෂණය කරනවා. මේ හේතුවෙන් වහාම නෞකා දෙක එකට ගැටගසා තිබූ රැහැන කපා හැරෙන අතර ඔරෑන්ග් මෙඩාන් නෞකාව එක්වරම මහ හඬින් පුපුරා ගොස් ගිලී යනවා.

ඔරෑන්ග් මෙඩාන් නෞකාවේ කතාව සැබෑ ලෝකයේ සිදු නොවූ හුදු ප්‍රබන්ධයක් ලෙස සමහරු සලකනවා. ඒ එහි ලියකියවිලි පිළිබඳව වූ අපැහැදිලි තැන් නිසා යි.

මේ නැවෙහි ලියාපදිංචි කළ වර්ෂයක් හෝ ස්ථානයක් සොයාගැනීමට කිසිවෙකුට හැකි නොවූ අතර, මෙයට වූ අනතුර පිළිබඳව ද නිල වශයෙන් වාර්තා වී තිබුණේ නැහැ. මේ කාලයේ දී සුමාත්‍රාව ඕලන්දයට යටත්ව තිබූ අතර එහි නාමය අනුව එය සුමාත්‍රාවේ දී ලියාපදිංචි කළ එකක් ලෙස සැලකුණා. සිල්වර් ස්ටාර් නැව අයත් සමාගම මේ සිද්ධිය පිළිබඳව ප්‍රසිද්ධ වීමට ඉඩ නොතැබීමත් මේ සිද්ධියේ සත්‍යතාව පිළිබඳ සැක උපදවන බව සමහරෙක් පැවසුවා.

1952 වසරේ දී ඇමෙරිකානු වෙරළාරක්ෂක භටයෙකු ප්‍රථම වරට ඔරෑන්ග් මෙඩාන් නෞකාව පිළිබඳව සටහන් කළ නිල වාර්තාවක් පිළිබඳව ප්‍රසිද්ධියට පත් කළා. මේ වාර්තා සිල්වර් ස්ටාර් නෞකාවේ කාර්යයමණ්ඩලය විසින් සැකසූ ඒවා වුණා. කෙසේ නමුත් මෙමඟින් මෙම සිද්ධිය අසත්‍යයක්යැ යි පවසන්නන්ගේ සැක සම්පූර්ණයෙන්ම පහවූයේ නැහැ.

ඔරෑන්ග් මෙඩාන් නෞකාවට අත් වූ ඉරණම පිළිබඳව පර්යේෂණ කළ කිහිපදෙනෙක්ම වුණා. මෙහිදී සාකච්ඡාවට බඳුන් වූ ප්‍රධානතම කාරණා දෙකක් වන්නේ නෞකාව හදිසියේ පුපුරා යාම හා ඒ සම්බන්ධව අනුගමනය කර තිබූ රහස්‍යභාවය යි. මේ පිළිබඳව අදහස් දක්වන ජර්මානු මහාචාර්යයවරයෙක් පවසා සිටියේ මේ නෞකාව පොටෑසියම් සයනයිඩ් හා නයිට්‍රොග්ලිසරින් වැනි රසායන ද්‍රව්‍යයන් ප්‍රවාහනය කරමින් සිටින්නට ඇති බව යි. රසායනික අවි නිපදවීමට මේවා යොදාගන්නා අතර විෂ වාෂ්ප නිකුත් කිරීමේහි හා ප්‍රබල ලෙස පුපුරා යාමෙහි ශක්‍යතාවක් මේවාට තිබෙනවා.

ඔරෑන්ග් මෙඩාන් නෞකාව හා සබැඳි තවත් මතයක් වන්නේ එය ජෛව රසායනික අවි ප්‍රවාහනය කරමින් සිටි බව යි. මේවා ජපාන අණුක ජීව විද්‍යාඥයෙකු වන ශිරෝ ඉෂි හා කණ්ඩායමක් වෙත ප්‍රවාහනය කරමින් සිටි බවට ද පැවසුණා. මේ විද්‍යාඥයා දෙවන ලෝක යුධ සමයෙහි ජෛව රසායන අවි පර්යේෂණ පිළිබඳව චෝදනා ලැබුවෙක් වෙනවා. කෙසේ නමුත් මේ උපකල්පනයන් ද්විත්වයම තවමත් තහවුරු කරගෙන නැහැ.

ඔරෑන්ග් මෙඩාන් නෞකාවට අත් වූ ඉරණම සත්‍යයක්යැ යි පිළිගන්නා අයවළුන් මේ සඳහා තවත් හේතු ඉදිරිපත් කරනවා. පිටසක්වල ආක්‍රමණයක්, සමුදුරු පතුලෙන් නික්මුණු මීතේන් බුබුළක්, හෝ බොයිලේරුවේ සාමාන්‍ය ගින්නක් නිසා එය මේ අවාසනාවන්ත ඉරණමට ගොදුරු වූ බැව් ඔවුන් ගේ මතය යි. මේ සියල්ල අතරින් අවසානයේ තවත් 'අද්භූත' නෞකා පුරාවෘතයක් ඉතිහාසයට එක් වී තිබෙනවා.

විසිවන සියවසේ මුල් දශක කිහිපය තුළ ඇමෙරිකාවෙන් බිහිවූ තවත් එක් දරුණු දාම ඝාතකයෙක් ලෙස ඇල්බට් ෆිෂ් හඳුන්වන්නට පුළුවන්. කුඩා දරුවන් මරා, අනතුරුව ඔවුන්ගේ ශරීර කොටස් ආහාරයට ගන්නට තරම් ඔහු සැහැසි වූ අතර බෲක්ලින්හි වැම්පයරයා, විස්ටීරියාවේ වෘකයා හා අළු මිනිසා වැනි අන්වර්ථ නාම කිහිපයකින්ම ඔහු හැඳින්වුණා. මොහු විසින් සිදු කරන ලද මිනිස් ඝාතන ප්‍රමාණය ආසන්න වශයෙන් 100ක් පමණ වෙනවා.

හැමිල්ටන් හොවාර්ඩ් ඇල්බට් ෆිෂ් උපත ලැබුවේ 1870 වසරේ මැයි මස 19 වන දා ඇමෙරිකාවේ වොෂිංටන් නුවර යි. ඔහුගේ පවුලේ බොහෝ දෙනෙක් විවිධාකාරයේ මානසික ගැටළුවලින් පෙළුණා. මව භින්නෝන්මාදයෙන් පෙළුණු අතර, ඔහුගේ සොයුරෙක් යම් උන්මත්තකභාවයකින් දැඩි ලෙස ගිලන් වීම නිසා මානසික රෝහලක ද නවත්වා තිබුණා. ෆිෂ්ගේ පියා ඔහුට වඩා හැත්තෑ පස් වසරක් වැඩිමහළු වූ අතර ඔහු කුඩා කල දීම මියගියා. මේ හේතු කිහිපය නිසා අවසන ඔහුට අනාථ නිවාසයක සිය කුඩා කාලය ගත කරන්නට සිදුවුණා. සිය මුල් ළමා වියේ දී මෙම අනාථ නිවාසය තුළ විඳි කටුක අත්දැකීම් ඇල්බට් ෆිෂ් කුරිරු ඝාතකයෙකු බවට පත් කරනු ලැබුවා.

ෆිෂ් සිටි ළමා නිවාසයේ භාරකරුවන් නිතරම දරුවන්ට අඩන්තේට්ටම් සිදුකළ අතර, එකිනෙකා අඩන්තේට්ටම්වලට ලක් කර ගැනීමට ද රුකුල් දුන්නා. මේ හේතුව නිසා බොහෝ දරුවන් එම ස්ථානය අප්‍රිය කරන්නට පටන්ගත් නමුත් ෆිෂ්ට ඒ කෙරේ ලැදියාවක් ඇති වුණා. පසුකාලීනව ඔහුගේ මව ඔහු අනාථ නිවාසයෙන් රැගෙන ගිය ද මෙලෙස ඔහුගේ සිතෙහි පැලපදියම් වූ 'අඩන්තේට්ටම් කිරීමට හා ලක් වීමට වූ ලැදියාව' දිනෙන් දින මෝරා වැඩුණා.

ඇල්බට් ෆිෂ් නව යෞවනයෙකු බවට පත් වූ විට කෙමෙන් කෙමෙන් ලිංගික හැඟීම් ඔහු තුළ මෝදු වන්නට පටන්ගත්තා. ඔහුගේ සිත කඩවසම් තරුණයින් අසල ද නැවතුණා. 1882 වසරේ දී විදුලි පණිවුඩ ගෙනයන්නෙකු ලෙස සේවය කළ තරුණයෙකු සමග ඔහු සම්බන්ධයක් ඇති කරගත්තා. අසාමාන්‍ය චර්යාවන් සහිත ඔහු ෆිෂ්ට මුත්‍රා හා අසූචි ආහාරයට ගන්නට හුරු කළා. ෆිෂ් මෙයට ද ඇලුම් කළ අතර මඳ කාලයකට පසු සිය ශරීරයට විවිධ දෑ ඇතුළ් කරගන්නට ද හුරු වුණා. ෆිෂ් නිතරම සිය පාද හා උදරයට ඉඳිකටු ඇතුළු කරගත්තා. මීට අමතරව ඔහු තමන්ටම පහර දීගත්තා.

කාලයක් ගත වූ පසු තමන්ටම වේදනා පමුණුවාගැනීම ෆිෂ් හට ඒකාකාරී වුණා. මේ අනුව අනුන් වේදනාවට ලක් කර සතුටුවන්නට ඔහු තීරණය කළා. 1910 වසරේ දී ඔහුට තෝමස් කෙඩන් නැම් තැනැත්තෙක් හමුවන අතර ඔහුත් සමග සම්බන්ධයක් ගොඩනගාගත්තා. මෙහිදී කෙඩන්ට දස වධ දුන් ඔහු ඉන් සතුටක් ලැබුවා. අවසානයේ ඔහු අත්හැර දමන ලද ගොවිපොළක වූ කුටියක සිර කළ ෆිෂ් එහිදී ඔහුගේ සිරුරෙහි තැනින් තැන කැපුම් තුවාල ඇති කොට ඔහුගේ පුරුෂ ලිංගය ද කපා දැමුවා. සියල්ල අවසානයේ දී තමන්ට දුන් 'ආශ්වාදයට' ප්‍රතිඋපකාරයක් ලෙස ඩොලර් 10ක නෝට්ටුවක් කෙඩන් අසල දමා යන්නටත් ඔහු අමතක කළේ නැහැ.

ෆිෂ් හට ඔහුගේ දෙමපියන්ගෙන් උරුම වූ මානසික ආබාධය වැළඳුණා. 1917 වසර වන විට එය උත්සන්න වුණා. ඔහුට නිතරම විවිධ මායාවන් පෙනෙන්නට පටන්ගත්තා. එමෙන්ම අනෙක් පසින් අසාමාන්‍ය චර්යාවන්වල ද වර්ධනයක් සිදුවුණා.

ඇල්බට් ෆිෂ් සිය ආබාධයන් හා අසාමාන්‍යතා සියල්ල මැදින් විවාහ වීමට ද සමත් වූ අතර දරුවන් සය දෙනෙකුගේ පියෙකු ද වුණා. තම දරුවන්ට හානි නොකළ ද ඔහු මේ කාලයේ දී කුඩා දරුවන් රාශියකට වධ හිංසා පැමිණෙව්වා. මින් බහුතරය පිරිමි දරුවනුයි. මේ කාලය තුළ දී මිනී මස ආහාරයට ගන්නට ද ඔහුට රුචියක් උපන් අතර නිතර නිතර අමු මස් වර්ග සිය දරුවන්ට පිළිගැන්වූවා.

1919 වසරේ දී ෆිෂ් මනුෂ්‍ය ඝාතනයක් කිරීමට සැලසුම් කළා. ඒ, වධහිංසා පැමිණුවීමේ සිය ආශාව ඉටු කරගන්නට හා මිනීමස් ආහාරයට ගැනීම සඳහා යි. මේ අනුව ඔහු තමන්ට ගොදුරු කරගන්නට පහසු මානසික ආබාධ සහිත හෝ, රැකවරණය නොලබන කුඩා දරුවන් පසුපස වැටුණා. දෙවියන්වහන්සේ තමන්ට එසේ කරන ලෙස උපදෙස් දෙන බව ඔහු නිතරම පවසන්නට වුණා.

කුඩා දරුවන් වෙත ළඟාවන්නට ෆිෂ් අපූරු ක්‍රමයක් අනුගමනය කළා. ඒ මෙහෙකරුවෙකු ලෙස කුඩා දරුවන් සිටින නිවාසවල සේවයට යාම යි. එසේත් නැතිනම් රැකියා සොයන තරුණයින් තම නිවසට ගෙන්වා ගැනීම යි. පුවත්පත් දැන්වීම් ඔස්සේ මේවා සිදුකළ ඔහුට ග්‍රේස් බඩ් නම් ගැහැණු දරුවා හමුවන්නේ 1920 දශකයේ අග භාගයේ දී යි. ෆිෂ් ඇත්තෙන්ම ඉළක්ක කර තිබුණේ ග්‍රේස් ගේ වැඩිමල් සොයුරා එඩ්වඩ්ව යි. එඩ්වඩ් රැකියාවක් සොයා පුවත්පත් දැන්වීමක් දමා තිබූ අතර, ෆිෂ් “ෆ්‍රෑන්ක් හොවාඩ්” යන නාමයෙන් පෙනී සිට, තමන් සන්තකයේ එඩ්වඩ්ට සරිලන රැකියාවක් ඇති බවට අදාල දැන්වීමට පිළිතුරු සපයනවා. මේ අනුව බඩ් පවුල සිය දරුවන් දෙදෙනා රැගෙන ෆිෂ් හමුවන්නට එනවා. ග්‍රේස් ඔහුගේ ඇස ගැටෙන්නේ මේ හමුවේ දී යි. ඇය 'ආහාරයට ගන්නට' එක් වරම ඔහුට සිතක් උපන් අතර, තම ඥාති දියණියගේ උපන්දින සාදයට මේ සුරතල් දියණිය රැගෙන යන්නට කෙසේ හෝ බඩ් යුවල කැමති කරවාගන්නට ඔහු සමත් වෙනවා. ඉන් අනතුරුව කිසිම දිනෙක ග්‍රේස් බඩ් පිළිබඳ අසන්නට ලැබුණේ නැහැ.

ෆිෂ්, ග්‍රේස් මරා දමන ලද අතර ඇගේ සිරුර කැබලි කොට කොට ආහාරයට ගත්තා. මේ සිදුවීම 1928 වසරේ දී සිදු වූ අතර ඉන් වසර ගණනාවක් ගතවන තුරු ඇගේ දෙමව්පියන්ට ඇයට අත් වූ ඉරණම ප්‍රහේලිකාවක් වී තිබුණා. අඩුම ගණනේ ඇය කැටුව ගිය ෆ්‍රෑන්ක් හොවාඩ් සොයාගැනීමටවත් ඔවුනට නොහැකි වෙනවා. කෙසේ නමුත් 1934 වසරේ දී ග්‍රේස්ට අත් වූ ඉරණම සවිස්තරාත්මකව ලියා බඩ් මහත්මිය වෙත යවන්නට ෆිෂ් ක්‍රියා කරනවා.

ග්‍රේස්ට අත් වූ ඉරණම සහිත නිර්නාමික ලිපිය ලැබීමත් සමග බඩ් යුවල මහත් සන්තාපයට පත් වුණා. වහාම සිය දියණියගේ ඝාතකයා සොයාගන්නට අදිටන් කළ ඔවුන් මේ පිළිබඳව පොලිසිය දැනුවත් කළා. ඒ අනුව ඔවුන් පර්යේෂණ ආරම්භ කළා. ලිපිය ලියූ කඩදාසිය නිව්යෝක් නුවර ආයතනයකින් ඉවත දැමූ එකක් බැව් ඉක්මණින්ම හඳුනාගත් ඔවුන් එය එහි සේවයේ නියුතු අයෙකු විසින් ඔහු නැවතී සිටි නිවාස සංකීර්ණයට ගෙන ගිය බැව් හෙළි වුණා. එයට ගොස් පරීක්ෂා කිරීමේ දී ග්‍රේස් පැහැරගන්නා ලද ෆ්‍රෑන්ක් හොවාඩ්ට සමාන රූපකායක් සහිත ඇල්බට් ෆිෂ් නැමැත්තෙකු පොලිසියේ ඇස ගැටුණා. වහාම ඔහු පොලිස් භාරයට ගෙන ප්‍රශ්න කිරීම් ඇරඹි අතර එහිදී තමන් ෆ්‍රෑන්ක් හොවාඩ් බවත්, ග්‍රේස් බඩ් ඝාතනය කළේ තමන් බවත් ඔහු පිළිගත්තා. එමෙන්ම තමන් ඒ ආකාරයෙන්ම තවත් දරුවන් රාශියක් ඝාතනය කළ බවට ද ඔහු පාපොච්ඡාරණය කළා. මේ අනුව ගිය පොලිසියට වෙස්චෙස්ටර් හිල්ස් පෙදෙසේ අතැර දමා තිබූ ගෙයක් හා ඒ අවට තිබී ග්‍රේස් බඩ්ගේ අස්ථි කොටස් හමුවුණා.

වහාම ඇල්බට් ෆිෂ්ට එරෙහි නඩු විභාගය ඇරඹුණු අතර එහිදී ඔප්පු කරගත හැකි වූයේ ඝාතන තුනක් පමණ යි. නඩු විභාගය අවසන දඬුවම් පැමිණවීමේ දී ඇල්බට් ෆිෂ්ගේ මානසික තත්ත්වය පිළිබඳව ද දැඩි ලෙස සැලකිල්ලට ගැණුනා. කෙසේ නමුත් අවසන ඔහුට මරණ දඬුවම හිමි වූ අතර, එය 1936 වසරේ ජනවාරි මස 16 වන දා ක්‍රියාත්මක වෙනවා. මරණයට පෙර ෆිෂ් 'සතුටින්' තමන් සිදුකළ ඝාතන ලියා මාධ්‍යවේදීන් කිහිපදෙනෙක්ට ලබා දුන්නේ ඒවා පළ කරන ලෙස පවසමින්. කෙසේ නමුත් ඔවුන් ඒවා සියල්ල ඉවත දමා තිබුණේ ඒවා තමන් එදා මෙදා තුර කියවූ පහත්ම මෙන්ම අධම ඝාතන ක්‍රම සහිත ලිපි කිහිපයක්යැ යි පවසමින්.

සත්ත්ව ලෝකයේ සමහරක් සතුන්ට ඔවුන්ටම ආවේණික වූ හඬ නැගිය හැකියි. මේවා විපුලතාවය, තාරතාවය වැනි සාධක අනුව එකිනෙකට වෙනස් වෙනවා. ක්ෂීරපායීන්ගෙන් සැලකිය යුතු සත්ත්ව විශේෂයන් ගණනාවකටම වෙන් කොට හඳුනාගත හැකි ප්‍රබල හඬක් තිබෙනවා. මේ ලිපියෙන් අප ඔබ වෙත ගෙන එන්නට අදහස් කරන්නේ වැඩිම ප්‍රබලත්වයක් සහිත හඬ උපදවන ක්ෂීරපායීන් කිහිපදෙනා ගැන යි.

උස් හඬින් මොරගෑමට සමත් සත්ත්වයින් අතර වෘකයින්ට ප්‍රමුඛ ස්ථානයක් ලැබෙනවා. සුනඛයෙකුගේ උඩුබිරුමකට සමාන මේ හඬ ඔවුන් භාවිතා කරන්නේ තම රැළෙහි අනෙකුත් සාමාජිකයින් සමග සන්නිවේදනය කිරීම සඳහා යි. මේ හඬ ප්‍රබලවම නැගිය හැකි වෘකයන් විශේෂය වන්නේ අළු වෘකයිනුයි. ඔවුන්ගේ 'උඩු බිරුම' ඩෙසිබල් 90 සිට 115 දක්වා වූ විපුලතාවයකට ළඟා විය හැකි අතර, වර්ග සැතපුම් 50ක් දක්වා වූ භූමි ප්‍රදේශයක් සිසාරා පැතිරිය හැකියි. ඔවුන් මෙලෙස සන්නිවේදනය කරන්නේ සිය රැළෙහි සාමාජිකයින් එක්කාසු කරගැනීම හා භූමියේ අයිතිය තහවුරු කරගැනීම වැනි කටයුතු සඳහා යි.

බුද්ධිමත් සත්ත්වයෙකු ලෙස සැලකෙන අලියා, සන්නිවේදනය සඳහා හඬ කිහිපයක්ම භාවිත කරනවා. අලියෙකු හෝ ඇතෙකු විසින් නගන වඩාත් ප්‍රකට නාදය වන්නේ කුංචනාදය යි. මෙය ඔවුන් විසින් කලබල වූ විට, කෝපයට පත්වූ විට මෙන්ම තවත් හැඟීම් උද්දීපනය වූ විට නගනු ලබනවා. මීට අමතරව මෙම සතුන් ඉතා අඩු සංඛ්‍යාතයක් සහිත ගෙරවුම් හඬක් ද නිකුත් කරනවා. මෙම නාදය සැතපුම් 10ක් තරම් දුරකට විහිදෙන අතර ඩෙසිබල් 117ක තරම් ප්‍රබලතාවයකින් යුක්ත යි. කෙසේ නමුත් මෙම නාදයේ සංඛ්‍යාතය මිනිසාගේ ශ්‍රවණ පරාසයට පහළින් පිහිටා තිබීම නිසා මෙය මිනිසුන්ට ඇසෙන්නේ නැහැ.

සමහර වඳුරු විශේෂ ඉතා වැඩි විපුලතාවයකින් යුතු හඬක් නගනවා. වඳුරන් බොහෝ විට ඉතා සමාජශීලී, බුද්ධිමත් සතුන් වන අතර සිය කණ්ඩායමෙහි සාමාජිකයින් අතර පණිවුඩ හුවමාරු කරගැනීමට විවිධ ශබ්ද භාවිතා කරනවා. වඳුරු විශේෂ අතරින් Howler Monkey නම් විශේෂය ගොඩබිම වෙසෙන පියාසර කළ නොහැකි සතුන් අතරින් ඉහළම ප්‍රබලත්වයක් හෙවත් විපුලතාවයක් සහිත නාදය නගන අයවලුන් වන අතර, ඉහළ තාරතාවයකින් යුතු මෙම නාදය ඩෙසිබල් 128ක් තරම් ඉහළ විපුලතාවයකින් යුක්ත වෙනවා. මෙම නාදය සැතපුම් 3ක පමණ දුරකට විහිදෙනවා.

වවුලන් පියාසැරිය හැකි ක්ෂීරපායී සත්ත්ව කොට්ඨාසයක් වෙනවා. ධ්වනී තරංග මාර්ගෝපදේශනය සඳහා යොදාගන්නා ඔවුන් ඉතා ඉහළ සංඛ්‍යාතවලින් යුක්ත ප්‍රබල හඬ මේ සඳහා භාවිතා කරනවා. විශේෂයෙන් බුල්ඩෝග් වවුලන් නම් වවුල් විශේෂය ඩෙසිබල් 140ක් දක්වා වූ හඬ නැගීමට සමත්. මඟ සොයාගැනීමට හා ගොදුරු අල්ලාගැනීමට ඔවුන් මෙම හඬ භාවිතා කරනවා. මෙය මිනිසෙකු හට ඇසෙන උපරිම ධ්වනී තරංග සංඛ්‍යාතයට වඩා වැඩි නිසා එය මිනිසුන්ට ශ්‍රවණය වන්නේ නැහැ.

මුහුදු ජලයේ සිය ජීවිතය ගතකරන තල්මසුන් ද ක්ෂීරපායී සත්ත්ව විශේෂයක් වෙනවා. නිල් තල්මසා ලොව විශාලතම සත්ත්වයා ලෙස සැලකෙනවා. මොවුන්ට ඩෙසිබල් 188ක් තරම් විපුලතාවයකින් යුතු උරුවම්බෑමක් වැනි හඬක් නගන්නට පිළිවන්. මෙම හඬ ජලය ඔස්සේ සැතපුම් 500ක් තරම් දුරකට වුව ද ගමන් කළ හැකියි. තල්මස් විශේෂ අතරින් ප්‍රබලම හඬක් නගන්නේ ස්පර්ම් තල්මසා යි. 'ක්ලික්' හඬක් වැනි ඉතාමත් ප්‍රබල හඬක් මොවුන් උත්පාදනය කරන අතර, එහි විපුලතාව ඩෙසිබල් 230ක් තරම් වෙනවා. කෙසේ නමුත් මෙය පවතින්නේ මිලිතත්පර 15ත් 30ත් අතර කාල පරාසයක් තුළ පමණක් වන අතර, එය සැතපුම් 10ක් පමණ ඈතින් සිටින එම විශේෂයේම තවත් තල්මසෙකුට ඇසෙනවා.

කවරයේ පින්තූරය- Paul Tessier/Stocksy

ලෝකයේ පිහිටා ඇති සමහර විල් ඉතා විශාල ඒවා වෙනවා. මින් සමහරක ශ්‍රී ලංකාව සම්පූර්ණයෙන් ගිල්වා දැමිය හැකියි. මේවා අතරිනුත් විශාලත්වය අතින් ප්‍රමුඛ ස්ථානය හිමිවන්නේ කරදිය විලක් හෙවත් අභ්‍යන්තර මුහුදක් වන කැස්පියන් මුහුදට යි.

කැස්පියන් මුහුද ලොව විශාලතම අභ්‍යන්තර ජලාශය වෙනවා. මෙය පිහිටා ඇත්තේ මධ්‍යම ආසියාවේ නැගෙනහිරට වන්නට යුරෝපය හා ආසියාව වෙන් කරන සීමාවේ යි. මෙය වයඹදිගින් රුසියාවට, බටහිරින් අසර්බයිජානයට, දකුණින් ඉරානයට, ගිණිකොණින් ටර්ක්මෙනිස්ථානයට හා ඊසානදිගින් කසකස්ථානයට මායිම් වෙනවා.

කැස්පියන් මුහුද හා ඒ අවට පෙදෙස ස්වභාවික වායු හා ඛණිජතෙල්වලින් අනූණ අතර, මේ සම්පත්වල හිමිකාරීත්වය පිළිබඳව අතීතයේ පටන් ආසන්න රාජ්‍යයන් අතර ගැටළු ඇතිවුණා. මේ හේතුව නිසාම කැස්පියන් මුහුද නිරන්තරයෙන් ලෝක අවධානයට ලක් වුණා.

කැස්පියන් මුහුදේ විශාලත්වය වර්ග කිලෝමීටර 143, 244ක් වන අතර එහි උපරිම ගැඹුර මීටර 1,025ක් වෙනවා. එහි සාමාන්‍ය ගැඹුර මීටර 211ක්. කැස්පියන් මුහුද කිලෝමීටර 1,030ක් දිගු වන අතර එහි උපරිම පළල කිලෝමීටර 435ක් හා අවම පළල කිලෝමීටර 200ක් වෙනවා. මෙය කි.මී 6,820ක මුහුදු තීරයකට උරුමකම් කියනවා.

කැස්පියන් මුහුදෙහි අඩංගු ජල ධාරිතාව ඝණ කිලෝමීටර 78,200ක් තරම් වෙනවා. මෙය ස්ථානගත වී ඇත්තේ සාමාන්‍ය මුහුදු මට්ටමෙන් මීටර 22ක් පහතිනුයි.

කැස්පියන් මුහුද පිහිටා ඇත්තේ ලොව වියළි කලාපවලින් එකක යි. කෙසේ නමුත් සමහර අවස්ථාවල මේ අවට පෙදෙස්වලට දැඩි ශීත කාලයක් බලපවත්වන අතර, එවිට එහි උතුරු කොටස සම්පූර්ණයෙන් මිදී යන අවස්ථා ද තිබෙනවා.

කැස්පියන් මුහුදෙන් ඉවතට ජලය යන කිසිදු ස්වභාවික ජල මාර්ගයක් නැහැ. කෙසේ නමුත් ජල මාර්ග 130කින් පමණ එයට ජලය සැපයෙනවා. මෙයට ජලය සැපයෙන ප්‍රධානතම ජල මාර්ගය වන්නේ උතුරු දෙසින් ගලා බසින වොල්ගා නදිය යි. මින් එයට ලැබෙන ජලයෙන් 80%ක් පමණ සැපයෙනවා. මීට අමතරව යූරල් හා කූරා ගංගා දෙකෙන් ද කැස්පියන් මුහුදට සැලකිය යුතු ජල සැපයුමක් ලැබෙනවා. ජල සැපයුම් මාර්ගවල අසමාකාර ව්‍යාප්තිය නිසා කැස්පියන් මුහුදෙහි තැනින් තැනට ලවණතාවය වෙනස් වන අතර එහි ලවණතාවය දහසට කොටස් 1.0 සිට 13.5 දක්වා වෙනස් වෙනවා. කෙසේ නමුත් මෙය සාමාන්‍ය සාගරයට වඩා අඩු අගයක්.

කැස්පියන් මුහුදේ සිට ඉවතට ගලන ජල පහරක් නැති නිසා එහි ජල මට්ටම ප්‍රධාන වශයෙන් යාමනය වන්නේ වාෂ්පීභවනය මඟින්. එමෙන්ම එය තුළට ගලන ජල ප්‍රභවවලින් සැපයෙන ජල ධාරිතාවල අඩු වැඩිවීම් නිසා එහි ජල මට්ටම විශාල ලෙස වෙනස් වෙනවා. කැස්පියන් මුහුද සතුව දූපත් 50ක් පමණ ඇති අතර ඉන් බහුතරයක් ජනාවාසවලින් තොර යි.

කැස්පියන් මුහුද එනමින් හැඳින්වූවාට, එය ඇත්තෙන්ම කරදිය විලක්ද මුහුදක් ද යන්න පිළිබඳව අදටත් විවාද පවතිනවා. එහි විශාලත්වය හා ලවණතාවය නිසා අතීතයේ බොහෝ දෙනා එය මුහුදක් ලෙස සලකන්නට පුරුදු වී සිටිය ද විලක් සතු ලක්ෂණ රාශියක් එහි පවතිනවා.

සාමාන්‍යයෙන් යම් ජල ප්‍රභවයක් 'මුහුදක්' ලෙස හඳුන්වන්නට නම් එය කරදිය ජල පහරකින් සාගරයට සම්බන්ධව තිබිය යුතු යි. කැස්පියන් මුහුද එම ලක්ෂණය දරන්නේ නැහැ. එමෙන්ම එහි ලවණතාවයත් සාගරයට වඩා අඩකින් පමණ අඩු යි. කැස්පියන් මුහුද විලක් ලෙස සැලකුවහොත් එය ලොව විල් ජලයෙන් 40%ක් දරන්නා ලෙස සලකන්නට සිදුවෙනවා මෙන්ම ලොව විශාලතම විල බවට පත් වෙනවා.

කැස්පියන් මුහුද මීට වසර මිලියන 50 - 60ක කාලයකට පෙර අත්ලාන්තික් හා පැසිෆික් සාගරයන්ට සම්බන්ධව තිබූ බවට සාක්ෂ්‍ය හමු වී තිබෙනවා. පසුකාලීනව එලෙස තිබූ සම්බන්ධතා නැති වී, මෙය සම්පූර්ණයෙන්ම අභ්‍යන්තර ජලාශයක් බවට පත්ව තිබෙනවා. පෘථීවි උෂ්ණත්වය වැඩිවීමත් සමගම සිදු වූ වාෂ්පීභවන සීඝ්‍රතාවය ඉහළ යෑම නිසා, සෙසු මුහුදු හා තිබූ නොගැඹුරු සම්බන්ධක ජලතලයන් සම්පූර්ණයෙන් වාෂ්ප වීම කරණකොට ගෙන කැස්පියන් මුහුද, කළු මුහුද, හා ඒරල් මුහුද ඇති වී තිබෙනවා.

කැස්පියන් මුහුද අවට ජනාවාසකරණය සිදුවී ඇත්තේ මීට වසර 75,000කට පමණ පෙර යි. පසුකාලීනව කාර්මීකරණයත් සමග මෙහි ස්වභාවික සම්පත් ගවේශනය සිදුව ඇති අතර, ධීවර කර්මාන්තය හා සංචාරක කර්මාන්තය වැනි කර්මාන්තවල දියුණුව ද සිදුවුණා.

කැස්පියන් මුහුද හා ඒ අවට ප්‍රදේශය ඉහළ ජෛව විවිධත්වයකට ද උරුමකම් කියනවා. සාමාන්‍ය ලවණතාවයකින් යුක්ත නොගැඹුරු දියෙහි මත්ස්‍ය විශේෂ රාශියක් වෙසෙන අතර ඔවුන් මත යැපෙන පක්ෂී විශේෂයන් ගණනාවක් ද ඒ තදාසන්න වටපිටාව සිය වාසභූමිය කරගෙන තිබෙනවා. සමස්ථයක් වශයෙන් ගත් කල්හී කැස්පියන් මුහුද හා එහි පෝෂක පෙදෙස තුළ සත්ත්ව විශේෂයන් 2000ක් පමණ වෙසෙන අතර , ඉන් 400ක් පමණ ප්‍රදේශයට ආවේණික වෙනවා.

ලොව අනෙකුත් ජල ප්‍රභවවලට මෙන්ම කැස්පියන් මුහුදට ද පාරිසරික තර්ජන රාශියක් එල්ල වී තිබෙනවා. තෙල් නිධි ඇතුළු ස්වභාවික සම්පත් උකහාගැනීමේ දී සිදුවන ජල දූෂණය ඉන් ප්‍රධාන තැනක් ගන්නවා. මීට අමතරව ජනාවාසකරණය හා කාර්මීකරණය නිසා ද මෙහි ජලයේ තත්ත්වය පිරිහෙන අතර, මේ නිසා මෙහි ජීවත් වන ශාක හා සත්ත්ව ප්‍රජාවන්ට ද ඉන් තර්ජනයක් එල්ල වෙලා. දැනට ගණන් බලා ඇති අන්දමට සෑම වසරකම කර්මාන්තශාලාවලින් අපිරිසිදු ජලය ඝණ මීටර මිලියනයක් පමණ කැස්පියන් මුහුදට මුදාහැරෙනවා. මේ නිසා සුපෝෂණය හා විෂවීම සිදු වී ජීවීන් රාශියක් මරණයට පත් වන අතර අවට වෙසෙන ජනතාවට ද රෝග බෝ වෙනවා.

කැස්පියන් මුහුද ඒ අවට පරිසරයේ පැවැත්මට විශාල බලපෑමක් කරන අතර, එය රැකබලාගැනීම අනාගත පාරිසරික ගැටළු අවම කර ගැනීමට ඉවහල් වෙනවා.

කවරයේ පින්තූරය- videoblocks.com

ලෝකයේ සමහර සත්ත්ව විශේෂයන්ට තමන්ගේ ශරීරයේ ප්‍රමාණයට සාපේක්ෂව ඉතා වැඩි බරක් ඔසවන්නට පුළුවන්. මින් සමහර සත්ත්වයින්ට තමන්ගේ ශරීරයේ බර මෙන් කිහිප ගුණයක බරක් වුවත් පහසුවෙන් ඔසවාගෙන යන්නට පුළුවන්. තමන්ගේ ශරීරයේ බර සලකන කල්හී, ඊට සාපේක්ෂව වැඩිම බරක් ඔසවාගෙන යා හැකි සත්ත්ව විශේෂ 5ක් පහත පරිදි වෙනවා.

මාංශ භක්ෂකයෙකු වන රාජාලියා සැලකෙන්නේ කුරුළු ලෝකයේ ශක්තිමත්ම අයෙකු ලෙස යි. ඉතා තියුණු ඇස් පෙනීමක් ඇති මොවුන් ඈත ආකාශයේ සිට ගොදුරු නිරීක්ෂණය කොට, ඒවා නියෙන් ඩැහැගෙන යනවා. රාජාලියෙකුගේ පාද සේම හොටයත් ශක්තිමත්ව, ගොදුරු ඔසවාගෙන යාම සඳහා සැකසී ඇති අතර, ඔවුන්ට සිය ශරීර බර මෙන් සිවු ගුණයක පමණ බරක් ඔසවාගෙන යා හැකියි.

මිනිසාට සමීප බන්ධුතාවක් ඇති ගෝරිල්ලන් හට සිය ශරීරය මෙන් කිහිප ගුණයක බර එසවීමේ හැකියාව තිබෙනවා. ගෝරිල්ලන්ගේ ඩී.එන්.ඒ 95%ක් හෝ ඊටත් වඩා මිනිසාට සමාන යි. සමස්ථයක් වශයෙන් ගත් කල්හී ගෝරිල්ලෙකු කිලෝග්‍රෑම් 200ක පමණ බරකින් යුක්ත වන අතර එම සත්ත්වයෙකුට තමන්ගේ ශරීර බර මෙන් දස ගුණයක, එනම් කිලෝග්‍රෑම් 2000ක හෙවත් ටොන් 2ක පමණ බරක් ඔසවන්නට පුළුවන්. මෙය සාමාන්‍ය ප්‍රමාණයේ මිනිසුන් 30කගේ බරට සමාන යි.

කුහුඹු විශේෂයක් වන දිමියන් ද බර එසවීමෙහි රුසියන්. මොවුන්ගේ හකු පාඩා වැඩි බරක් සෑහෙන දුරකට ඔසවාගෙන යාම සඳහා නිමැවී ඇති අතර, ඔවුනට සිය ශරීර බර මෙන් 50 ගුණයක හෙවත් මිලිග්‍රෑම් 500ක පමණ බරක් ඔසවාගෙන යා හැකියි. එය සාමාන්‍ය මිනිසෙක් සිය දත්වලින් ට්‍රක් රථයක් ඔසවාගෙන ගමන් කිරීමට සමාන යි.

රයිනෝසිරස් කුරුමිණියන් ලොව තැනින් තැන ව්‍යාප්තව සිටින් අතර ඔවුන් ද විශේෂ කිහිපයක් වෙසෙනවා. ශ්‍රී ලංකාවේ ද හමුවන, පොල් වගාවට වින කටින කළු කුරුමිණියා ද මේ විශේෂයක්.

රයිනෝසිරස් කුරුමිණියන්ට සිය ශරීර බර මෙන් 850 ගුණයක බරක් දරා සිටිය හැකියි. මෙය සාමාන්‍ය මිනිසෙකු ටොන් 65ක බරක් දරා සිටියාට සමාන වෙනවා. රයිනෝසිරස් කුරුමිණියෙකුගේ බර එසවීමේ හැකියාව අලියෙකුට පිහිටා තිබුණි නම් එම සත්ත්වයාට අලීන් 850ක් එසවිය හැකි වනු ඇති.

මේ වර්ගයේ කුරුමිණියන් සැලකෙන්නේ කෘමි ලෝකයේ ශක්තිමත්ම සතුන් ලෙස යි. එපමණක් නොව මොවුන් ශරීර ප්‍රමාණය සැලකීමේ දී ලොව ශක්තිමත්ම සත්ත්ව විශේෂය ද වෙනවා. මොවුනට සිය ශරීරයේ බර මෙන් 1,141 ගුණයක බරක් ඇදගෙන යන්නට පුළුවන්. මෙය සාමාන්‍ය මිනිසෙකු මිනිසුන්ගෙන් පිරීගිය තට්ටු දෙකේ බස් රථ 6ක් එක විට ඇදගෙන යාමට සමාන යි!

කවරයේ පින්තූරය- billclarkbugsperts.com

ඇමෙරිකානු පුරවැසියෙකු වූ ඩීන් ක්‍රොල් පිළිබඳව ඔහුගේ අසල්වාසීන්ට තිබුණේ යහපත් ආකල්පයක්. ටෙක්සාස් ප්‍රාන්තයේ හූස්ටන්හි පිහිටා තිබූ සිය මවට අයත් රසකැවිලි කම්හලේ නිතරම කාලය ගත කිරීම ඔහු පුරුද්දක් කරගෙන තිබුණා.

කුඩා හා ගැටවර වියෙහි පසුවන දරුවන් නිතරම පාහේ ක්‍රොල් පවුලට අයත්ව තිබූ රසකැවිලි කම්හල වෙත පැමිණියේ රසකැවිලි මිල දී ගැනීමටම පමණක් නොවේ. ඒවා නිපදවෙන අයුරු නැරඹීමටත් ඔවුන් ආශා කළා. මෙලෙස පැමිණෙන පිරිමි දරුවන් සමග ක්‍රොල් ඉතා පහසුවෙන් කුළුපග වුණා. වියට්නාම යුධ සමයෙහි ඇමෙරිකානු හමුදාවේ සේවය කළ ඔහු හට ඉතා පිරිසිදු වාර්තාවක් තිබීමත්, නිතරම කා හටත් සිනහවකින් සංග්‍රහ කොට විනීතව කතා කිරීමත් නිසා ඔහු කා අතරත් ප්‍රසිද්ධව සිටියේ හොඳ හැදියාවක් සහිත, ප්‍රසන්න අයෙකු ලෙස යි. කෙසේ නමුත් මේ සියල්ල පිටුපස ඉතා අඳුරු රහසක් සැඟවී තිබුණා.

1939 වසරේ දෙසැම්බර් මස 24 වන දා උපන් ඩීන් ක්‍රොල් වයසෙන් මුහුකුරා යාමත් සමග තමන් කුඩා හා ගැටවර පිරිමි දරුවන් හට ලිංගිකව ආකර්ශනය වන බැව් වටහා ගත්තා. ඔවුන් හට වධ හිංසා පමුණවමින් සතුටක් ලැබීමට ඔහු මහත් සේ ආශා කළා. මොහුට හසුවන බොහෝ දෙනාට අවසානයේ අත් වූයේ මරණය යි. 1970 වසරේ දෙසැම්බර් 13 වන දා සිට 1973 වසරේ ජූලි මස 25 වන දා දක්වා ඔහුට ගොදුරු වූ දරුවන් හෝ තරුණයින් ගණන 28ක්. මේ සියළු දෙනා වයස අවුරුදු 13 -20 අතර වූ පිරිමි පුද්ගලයින් වුණා. මේ කාලය තුළ හූස්ටන්හි පිරිමි දරුවන් නිතරාම පාහේ අතුරුදන් වීම කාටත් ගැටළුවක් වූ නමුදු කිසිවෙකුත් ඒ සඳහා ඩීන් ක්‍රොල් සැක කිරීමට පෙළඹුණේ නැහැ.

ඩීන් ක්‍රොල් ඉහත අපරාධවල නිරත වූයේ තනිවම නොවේ. ඔහුට සහායකයින් දෙදෙනෙකු ද සිටියා. තම පවුලේ රසකැවිලි කම්හලට ඔහු ගැටවරයින් දෙදෙනෙක් බඳවාගෙන තිබුණා. ඉන් එක් අයෙක් 17 වියැති වේන් හෙන්ලි වන අතර අනෙකා 18 වියැති ඩේවි බෲක්ස් යන අය යි. ඔවුන් ඩීන් ක්‍රොල් විසින් සිදු කරන ලද බොහෝ අපරාධ දැන සිටියා. ක්‍රොල් ඝාතනය කරන ලද බහුතරයක් දෙනා ඔවුන් විසින් පෞද්ගලිකවම දැන සිටි අය වූ අතර ඉන් කිහිප දෙනෙක්ම ඔවුන්ගේ මිතුරන් ද වුණා. මේ නිසා ගොදුරු කරා ළඟා වීම ඔහුට මහත් පහසුවක් වුණා.

ක්‍රොල් සතුව නවීන කාරයක් හා සුදු පැහැති වෑන් රථයක් තිබුණා. තරුණයින් පැහැරගෙන යාම සඳහා ඔහු හා සහායකයින් දෙදෙනා නිතරම මින් එකක් භාවිතා කළා. රසකැවිලි, මත්පැන් හා තවත් විවිධ පොරොන්දු දී තරුණයින්ගේ සිත දිනාගෙන, ඔවුන් රවටාගන්නා මේ තිදෙනා අනතුව ඔවුන් පෙර කී වාහන දෙකෙන් එකක නංවාගෙන ක්‍රොල්ගේ නිවසට රැගෙන යනවා. අනතුරුව, ඔවුන් ගේ අත් පා බැඳ, මුවෙහි පාංකඩ රුවා අඩන්තේට්ටම් කිරීම අරඹනවා. දින කිහිපයක් වුව ද ගත විය හැකි මේ ව්‍යායාමය අතරතුර ක්‍රොල් බලහත්කාරයෙන් තරුණයින් ලවා ඔවුන්ගේ නිවෙස්වලට යැවිය හැකි හසුන් ලියවාගන්නේ තමන් හොඳින් සිටින බව එහි සඳහන් කරන ලෙස අණ කරමිනුයි.

ඩීන් ක්‍රොල් විසින් සිදුකළ ඝාතන අතරින් මාක් ස්කොට්ගේ ඝාතනයට ප්‍රමුඛ තැනක් හිමිවනවා. 17 හැවිරිදි ගැටවරයෙකු වූ ස්කොට් 1972 වසරේ අප්‍රේල් මස 20 වන දා හදිසියේම අතුරුදන් වෙනවා. ඔහුගේ හදිසි අතුරුදන් වීමෙන් සලිත වූ ස්කොට් ගේ දෙමව්පියන් ඔහුගේ හිතමිත්‍රාදීන්, අසල්වැසියන් වැනි ඔහු දැන හඳුනන සියළු දෙනාට ඇමතුම් ලබා දෙමින් ඔහු ගැන විමසන්නට වුණා. එහෙත් ස්කොට් ගැන කිසිදු තොරතුරක් ලැබුණේ නැහැ.

ස්කොට් ගේ අතුරුදන් වීමෙන් දින දෙකකට පසු ඔහුගේ දෙමාපියන්ට තැපෑලෙන් ලියමනක් ලැබෙනවා. ස්කොට් විසින් එවා තිබූ එහි ඔහු සඳහන් කර තිබුණේ තමන්ට ඔස්ටින්හි රැකියාවක් ලැබුණු බැවින් ඒ සඳහා හදිසියේම පිටත්ව ගිය බව යි. කෙසේ නමුත් තම පුත්‍රයා හදිසියේම කාටත් නොකියා එලෙස නොයන බැව් සක්සුදක් සේ දැන සිටි ඔහුගේ දෙමාපියන් මේත් සමගම සිය පුත්‍රයා කුමක් හෝ භායානක ඉරණමකට ලක් වෙමින් සිටින බැව් පසක් කරගන්නවා. අස්සක් මුල්ලක් නෑර ඔහු පිළිබඳ සොයා බැලුව ද කිසිදු සාක්ෂ්‍යයක් හමුවූයේ නැහැ. ඔවුනට සිය පුත්‍රයා ඝාතනය වී ඇති බැව් ආරංචි වන්නේ වසරකට පමණ පසුව යි.

ක්‍රොල් යමෙක් ඝාතනය කරන විට ඉතා අමානුෂික ක්‍රමවේදයක් යොදාගෙන තිබුණා. අඩන්තේට්ටම්වලට ලක්කොට ඝාතනය කෙරෙන තරුණයා නිරුවත් කොට, ලී පුවරුවකට සවි කරන ලද මාංචු කුට්ටමක් ඔහුගේ දෑතේ ලනවා. අනතුරුව ඔහුගේ දෑත් හා පා සෙලවිය නොහැකි වන පරිදි ටේප් පටිවලින් වෙලා, ලිංගික අඩන්තේට්ටම් සිදුකරනු ලබනවා. අවසානයේ ඔහු ඝාතනය කෙරෙනවා. ක්‍රොල්ට ගොදුරු වූ අනෙක් තරුණයින් හා දරුවන්ට මෙන්ම ස්කොට්ට ද සිදුවූයේ ඒ ආකාරයෙන්ම සිය දිවියෙන් සමුගන්නට යි.

ක්‍රොල් විසින් සිදුකරන ලද මිනිමැරුම් සියල්ලගෙන්ම පාහේ ඔහු ගැලවුණේ ඉතා පහසුවෙනුයි. ඒ ඔහුගේ ස්වභාවය අනුව ඔහු මෙවැන්නක් සිදු කළ හැකි අයෙකුයැ යි කිසිවෙකුත් නොසිතූ නිසා යි. කෙසේ නමුත් අවසානයේ ඔහුගේ ඉරණම විසඳෙන්නේ ඉතා අනපේක්ෂිත මොහොතක යි.

ක්‍රොල්ගේ සහායකයින් දෙදෙනා ඇත්තෙන්ම ඔහුට සහයෝගය දක්වා තිබුණේ විවිධාකාරයේ වාසි අපේක්ෂාවෙනුයි. ඔවුනට මේ සිද්ධීන් පිළිබඳව එතරම් ප්‍රසාදයක් තිබුණේ නැහැ. එක් දිනක ක්‍රොල්ගේ අමානුෂික ක්‍රියා ඉවසා ගත නොහැකි තැන හෙන්ලි ඔහුගේ පිස්තෝලය උදුරාගෙන ඔහුගේ හිසට වෙඩි තබනවා. මින් ඔහු එතැනම මියයන අතර හෙන්ලි හා බෲක්ස් පොලිසියට ගොස් පාපොච්ඡාරණයක් සිදු කරනවා.

හෙන්ලි හා බෲක්ස්ගේ කට උත්තර ඔස්සේ ක්‍රියාත්මක වූ පොලිසිය ක්‍රොල් සිදුකළ ඝාතනවලට අදාල සාක්ෂ්‍ය සොයා වහාම ක්‍රියාත්මක වෙනවා. ඒ අනුව ඔහුට අයත් බෝට්ටු ගබඩාවක වලදමා තිබූ මිනිස් සිරුරු 17ක් හා කැලෑ රොදක මිහිදන් කර තිබූ තවත් සිරුරු 6ක් ගොඩගන්නට ඔවුන් සමත් වෙනවා.

ක්‍රොල් පිළිබඳ හෙළිවීමත් සමග ඔහු විසින් මෙම ඝාතන සිදුකරන්නට ඇත්තේ ඇයි ද යන්න පිළිබඳව සමාජයේ කතිකාවතක් ඇති වුණා. කුඩා කල ඔහුගේ පියා පවුලෙන් වෙන්ව යාම නිසා පුරුෂ පක්ෂය කෙරෙහි ඔහුගේ තරහක් ඇති වී යැයි එක් අයෙක් පවසන විට, ඔහුගේ සමරිසිභාවය මීට සම්බන්ධයැ යි තවකෙකු කරුණු දක්වන්නට වුණා. සාර්ථක ලෙස තමන් කැමති පිරිමි දරුවෙකු හෝ තරුණයෙකු සමග සම්බන්ධයක් ගොඩනගාගැනීමට අපොහොසත් වීම නිසා ඔහු මෙම ඝාතන සිදු කරන්නට ඇති බැව් තවත් කිහිප දෙනෙක් ගේ මතය වුණා. කෙසේ නමුත් අද වන තුරුත් ඒ පිළිබඳ නිශ්චිත නිගමනයකට කිසිවෙකුත් පැමිණ නැහැ.

ඩීන් ක්‍රෝල් ගේ සහායකයින් දෙදෙනා වන වේන් හෙන්ලි හා ඩේවිඩ් බෲක්ස් ට නඩු විභාගයකින් අනතුරුව ජීවිතාන්තය දක්වා සිර දඬුවම් හිමිවූ අතර, ඔවුන් අදටත් සිරගතව කල් ගෙවනවා.

ඇමෙරිකානු අපරාධ ඉතිහාසය පිරික්සීමේ දී 'තවමත් නොවිසඳුණු' ගණයට වැටෙන අපරාධ රාශියක් හමුවෙනවා. මීට වසර 60කට පමණ ප්‍රථම ෆිලඩෙල්ෆියාව සලිත කළ 'පෙට්ටියේ හුන් දරුවාගේ අභිරහස'ත් එවැන්නක්. විටින් විට මේ පිළිබඳව විවිධ මත පල වුව ද, විවිධ පරීක්ෂණ සිදුවුව ද අද වන විටත් මෙම අභිරහස සම්පූර්ණයෙන් නිරාකරණය වී නැහැ.

ඇමෙරිකා එක්සත් ජනපදයෙහි ෆිලඩෙල්ෆියාවේ සෙඩාර්බෲක් නුවර අයිවි හිල් නම් සුසාන භූමියෙහි එක්තරා සුවිශේෂී සොහොනක් තිබෙනවා. එහි සොහොන් ගලෙහි සටහන්ව තිබෙන්නේ 'ඇමෙරිකාවේ 'නොදන්නා' දරුවා' ලෙස යි.

මේ සුසානයෙහි තැන්පත් කර තිබෙන මළසිරුර අයත් කාටදැ යි යන්න මේ වන තුරුත් කිසිවෙකු සොයාගෙන නැහැ. කුඩා පිරිමි දරුවෙක් වන මේ සිරුර කාගේදැ යි යන්න නිෂ්චිතව සොයාගන්නට වසර 60ක පමණ කාලයක් තිස්සේ ප්‍රදේශයේ ආරක්ෂක අංශ නොගත් උත්සාහයක් නැති තරම්.

1957 වසරේ දිනක තරුණ දඩයක්කරුවෙක් සිය උගුල් පරීක්ෂා කිරීම සඳහා ෆිලඩෙල්ෆියාවට මඳක් උතුරෙන් වූ වන උද්‍යානයකට ඇතුල් වෙනවා. පඳුරු අතරින් ඉදිරියට ඇදුණු ඔහුට සාමාන්‍ය තරමේ කාඩ්බෝඩ් පෙට්ටියක් හමුවනවා. මෙලෙස වන ලැහැබෙහි අතැර තිබූ පෙට්ටිය තුළ ඇත්තේ මොනවාදැ යි බලන්නට ඔහුට කුකුසක් උපන් නිසා ඔහු එය විවර කර බලනවා. එහි තිබී ඔහුට හමුවන්නේ කිසිසේත්ම බලාපොරොත්තු නොවූ දෙයක්. බ්ලැන්කට්ටුවක ඔතන ලද, නිරුවත් කුඩා දරුවෙකුගේ මළසිරුරක් එහි වුණා. කෙසේ නමුත් එය පොලිසියට දන්වන්නට ඔහු උනන්දු නොවුණේ වන උද්‍යානය තුළ උගුල් ඇටවීම නීතියෙන් තහනම් නිසා යි. මෙය දන්වන්නට ගොස් අමාරුවේ වැටෙන්නට ඔහුට අවැසි වූයේ නැහැ.

මේ සිදුවීමෙන් දින කිහිපයකට පසු මේ ස්ථානය ආසන්නයේ වූ මහාමාර්ගයේ ගමන් කළ සිසුවෙකු වනය දෙසට දිවයන සාවෙකු දකිනවා. ප්‍රදේශයේ උගුල් අටවා ඇති බැව් දන්නා ඔහු, සාවා ඒවාට හසුවීමෙන් වලක්වා ගැනීමට ඌ පසුපස ගමන් කරනවා. ඔහු ද වනයේ අතැර දමා තිබූ කාඩ්බෝඩ් පෙට්ටිය දැක එය පරීක්ෂා කරනවා. එය දැක බිය වූ ඔහු වහාම ආසන්නයේම වූ පොලිස් ස්ථානය දැනුවත් කරනවා.

මළසිරුර සහිත පෙට්ටිය පිළිබඳ දැනගත් වහාම පොලිසිය ඒ වෙත ළඟා වුණා. එහි වූ දරුවා පිරිමි දරුවෙකු බවත්, වයස අවුරුදු තුනේ සිට හත දක්වා වූ වයසක පසුවන බවත් ඔවුන් සොයාගත්තා. සිරුර දැකීමට පෙර සිසුවාගෙන් අසා දැනගත් තොරතුරු අනුව එම සිරුර ඉක්මණින්ම හඳුනාගත හැකි වනු ඇතැ යි ඔවුන් අනුමාන කර තිබුණ ද, මඩ වැකී ගිය, කෙසඟ සිරුර දුටු වනම එය එතරම් පහසු නොවන බැව් ඔවුනට වැටහුණා.

මේ සිරුරේ හිසකෙස් මරණය සිදුවන්නට ඉතාම ආසන්නයේ දී කපා තිබුණා. සිරුරෙහි තැනින් තැන ද කපා දමා තිබූ කෙස්කොට තිබුණා. මේ සිරුර සාමාන්‍යයෙන් ඇමෙරිකානු දරුවෙකුගෙන් දැකිය නොහැකි තරමට මන්දපෝෂණයෙන් කේඬෑරි වී ගිය එකක් වූ අතර, එහි තැනින් තැන කැපුම් තුවාලවල කැළැල් ද තිබුණා. මේවා වළලුකර, පාද හා නිකටෙහි ප්‍රමුඛව තිබූ අතර ඔහු කාලයක් තිස්සේ අත්හැර දමා සිටි වීථි දරුවෙකුගේ ලක්ෂණ පෙන්නුම් කළා. හඳුනාගැනීමේ අටියෙන් සිරුරෙහි ඇඟිලි සළකුණු ද පොලිසිය විසින් ලබාගත්ත ද එයින් ද ඔහු හඳුනාගැනීමට එතරම් උපකාරයක් ලැබුණේ නැහැ.

දරුවා පහසුවෙන් හඳුනාගත නොහැකි බැව් ඉක්මණින්ම වටහාගත් බලධාරීන් ඔහුගේ අනුරුවක් තනවා, ඒ අනුව පෝස්ටර් සකසා ඇමෙරිකා එක්සත් ජනපදය පුරාවට මුදාහැරියා. මීළඟ වසර කිහිපය තුළ මේ ආකාරයට පෝස්ටර 400,000ක් පමණ නිකුත් කළ අතර මේවා රට පුරා වූ තැපැල් කන්තෝරු, පොලිස් ස්ථාන රාශියක අලවා තැබුණා. එයින් ද නොනැවතී පත්තර, බිල්පත් වැනි දේ තුළට ද මේවා දමන්නට පොලිසිය කටයුතු කළා. කෙසේ නමුත් මේ සියල්ලගෙන් පසුවත් මේ දරුවා පිළිබඳව කිසිදු තොරතුරක් ලැබුණේ නැහැ.

දරුවා හඳුනාගැනීමේ ව්‍යායාමය එක් පසෙකින් සිදුවෙද්දී අපරාධය සිදුවූ අයුරු හඳුනාගන්නට අනෙක් පසින් පරීක්ෂණ කණ්ඩායම් ක්‍රියාත්මක වුණා. පෙට්ටිය හමු වූ ස්ථානය හා ඒ අවට සියුම් ලෙස පරීක්ෂාවට ලක් වූ අතර එහිදී ද කිසිදු වැදගත් යමක් හමුවූයේ නැහැ.

දිනෙන් දින මේ සිද්ධියේ ඇති අභිරහස් භාවය තීව්‍ර වූ නිසා මෙය ඇමෙරිකාව පුරා ප්‍රසිද්ධ වුණා. මේ හේතුවෙන් තරුණ රහස් පරීක්ෂකයින් කිහිප දෙනෙක්ම මේ පිළිබඳව තමන්ගේ මතය පවසන්නට මෙන්ම වැඩිදුර පර්යේෂණ කරන්නටත් ඉදිරිපත් වුණා.

1960 වසරේ දී දරුවා දමා තිබූ පෙට්ටිය අසල තිබූ ළමා නිවාසයකට අයත් විය හැකි බවට වඩා සාධනීය මතයක් ඉදිරිපත් වුණා. එහි තිබී දරුවා ඔතා තිබූ බ්ලැන්කට්ටුවලට සමාන බ්ලැන්කට්ටු හමුවීම ඊට හේතුව යි. දරුවා දමා තිබූ පෙට්ටිය තොටිල්ලක් ඇසුරුම් කිරීමට නිමැවුණු එකක් වූ අතර, ඒ වර්ගයේ තොටිල්ලක් මේ නිවසේ ද වුණා. මේ මතය ගෙන ආ අය වැඩි දුරටත් පවසා සිටියේ මේ දරුවා මෙම ළමා නිවාසය පවත්වාගෙන යන්නාගේ දියණියගේ දරුවා බව යි. එමෙන්ම හදිසියේ නිවසේ දී සිදුවූ අනතුරක් හේතුවෙන් මොහු මියයන්නට ඇති බවත්, අනතුරුව මොහු මෙලෙස වන ලැහැබෙහි දමා යන්නට ඇති බවත් ඔහු වැඩි දුරටත් කරුණු දැක්වූවා. කෙසේ නමුත් මේ ඔස්සේ ඉතා සූක්ෂම ලෙස පරීක්ෂණ පැවැත්වූවත්, දරුවා හා මෙම ළමා නිවාසය අතර කිසිදු සම්බන්ධයක් සොයාගන්නට පොලිසිය අපොහොසත් වුණා.

උක්ත මතය ඉදිරිපත් වීමෙන් අනතුරුව මේ සිද්ධිය පිළිබඳව තවත් සාධනීය මට්ටමේ මතයක් ඉදිරිපත් වන්නට තවත් වසර 40ක කාලයක් ගතවුණා. මෙහිදී තමන් 'එම්' යනුවෙන් හඳුන්වාගත් නිර්නාමික කාන්තාවක් මෙම දරුවා තම සැර පරුෂ මව විසින් හදාවඩා ගැනීම සඳහා ගත් බවත්, ඉන් අනතුරුව වසර ගණනාවක් සිය මව ඔහුට දස වධ දෙමින් නිවසෙහි තබාගත් බවත් පවසන්නට යෙදුණා. අනතුරුව එක් දිනක, බෝංචි ඇට ආහාරයට ගැනීම ප්‍රතික්ෂේප කිරීම නිසා ඇය ඔහුගේ හිස බිත්තියක වැද්දීම හේතුවෙන් ඔහු සිහි විසඥ වූ බවත්, කිහිප විටක් සිය මව ඔහු ජලයෙහි ඔබා බැළුව ද සිහිය නොආ බවත් මෙම කාන්තාව වැඩිදුරටත් පවසා තිබුණා.

උක්ත කාන්තාවගේ සාක්ෂියට අනුව නැවත පර්යේෂණ අරඹන්නට බලධාරීන් තීරණය කළ අතර එහිදී මෙම දරුවාගේ උදරයෙහි බෝංචි ඇට තැන්පත්ව තිබූ බව හා ඇඟිළි තුඩු ජලයේ වැඩි වේලා තිබීම හේතුවෙන් හැකිළී ගොස් තිබූ බව සොයාගැණුනා.

දරුවාගේ ස්වරූපය පිළිබඳව උක්ත කාන්තාව පැවසූ තොරතුරු ද බොහෝ සෙයින් ඔහුට සැසඳුණා. එක් මොහොතක බලධාරීන් සිතුවේ වසර ගණනාවක් විසඳාගත නොහැකි වූ අභිරහසක් හෙළිකරගැනීමේ එළිපත්තට තම පැමිණ ඇති බව යි. කෙසේ නමුත් ඒ ඔස්සේ වැඩිදුර පරීක්ෂණ සිදුකෙරුණ ද ඉන් එහා සාර්ථක ප්‍රතිඵලයක් ලබාගැනීමට ඔවුන් අපොහොසත් වුණා. මේ අතර 'එම්' නම් කාන්තාව උමතු තැනැත්තියක් බවට වෛද්‍ය පරීක්ෂණ වාර්තාවලින් හෙළි වුණා. එමෙන්ම ඇගේ අසල්වැසියන් සියලුදෙනා තමන් කිසි දිනෙක ඇගේ නිවසෙහි මේ ආකාරයේ දරුවෙකු සිටිනු දැක නැති බැව් පවසා සිටියා.

'පෙට්ටියේ හුන් දරුවා' පිළිබඳව පසුගිය වසර 60ක කාලය තුළ විටින් විට විවිධාකාරයේ මතයන් හා හෝඩුවාවන් කරළියට පැමිණියා. කෙසේ නමුත් ඒවා කිසිසේත්ම සත්‍ය විය නොහැකි බැව් ඉක්මණින්ම බලධාරීන්ට වැටහුණා. අද වන විටත් මෙම හඳුනා නොගත් දරුවා, ඔහු තැන්පත් කරන ලද සුසාන භූමියෙහි 'යුක්තිය බලාපොරොත්තුවෙන්' සැතපී සිටිනවා.

ඇමෙරිකානු ජාතික ආතර් ෂෝක්‍රොස් විසිවන සියවසෙහි ඇමරිකාව දුටු දරුණුම ගණයේ දාම ඝාතකයෙකු ලෙස සැලකෙනවා. ගැටවර වියේ දී දේපළ ගිණි තැබීම වැනි කඩාකප්පල් ක්‍රියාවලින් ඇරඹි ඔහුගේ කරදරකාරී ක්‍රියාකාරකම් කෙටි කලකින්ම පෙදෙසක් තැතිගැන්වූ මනුෂ්‍ය ඝාතන දක්වා මුහුකුරා ගියා. මේ ඔහුගේ කතාව යි.

1945 වසරේ ජුනි මස 6 වන දා ඇමෙරිකා එක්සත් ජනපදයෙහි උපන් ආතර් ෂෝක්‍රොස් හට කුඩා කළ සිටම තිබුණේ එතරම් යහපත් හැසිරීමක් නොවේ. ඔහු නිතරම තමන් කළ කී දේ සම්බන්ධයෙන් මුසා බස් තෙපළූ අතර, තරහ පැමිණි විට ජනෙල් වීදුරු කුඩු කරන්නටත්, පසුකාලීනව ඔහුගේ බිරියන්ට පහර දෙන්නටත් කටයුතු කළා. සිය ජීවිත කාලය තුළ ඔහු මනුෂ්‍ය ඝාතන 13ක් සිදුකර ඇති අතර ඒවා වසර 17ක කාලයක් තුළ සිදුකර තිබුණා.

ෂෝක්‍රොස් ව්විධාකාරයේ අන්වර්ථ නාම කිහිපයකින්ම හැඳින්වෙනවා. ගංගාවේ අමනුෂ්‍යයා, ජෙනසි නදියේ ගෙල සිර කරන්නා, ජෙනසි නදියේ ඝාතකයා ඉන් කිහිපයක්. ඔහු විශාල ශරීරයක් තිබූ අයෙකු වූ අතර අඩි 6කට වඩා උස හා රාත්තල් 300කට වඩා බරැති අයෙකු වුණා. ඔහුගේ උත්තුංග ශරීරය හා කාය ශක්තිය අපරාධ කිරීමෙහි ලා ඔහු මොනවට යොදාගත්තා.

ආතර් ෂෝක්‍රොස් උරුමකම් කීවේ අයහපත් ළමා කාලයකට යි. සිය නෑසියන්ගෙන් ක්‍රූර අඩන්තේට්ටම්වලට ඔහු ලක් වී තිබූ අතර, මේ නිසා ඔහුගේ මුල් ළමා විය සංවර්ධනය වීම යහපත් ලෙස සිදුවුණේ නැහැ. 11 වියැතිව සිටිය දී කෙමෙන් කෙමෙන් ඔහු හට ලිංගික හැඟීම් මෝදු වූ අතර සමලිංගිකත්වය හා අඩන්තේට්ටම් කිරීම ද ඇතුළු අත්හදා බැලීම් කරන්න්ට ඔහු පෙළැඹෙනවා.

ෂෝක්‍රොස් මේ සමයේ දී ඉතා දැඩි ලෙස බොරු කියන්නට ද වූ අතර නිතර නිතර කියනා දේ වෙනස් කරන්නට වූ නිසා ඔහු අවට හුන් බොහෝ දෙනා අපහසුතාවයට ළක් වුණා.

1967 වසරේ ඔක්තෝබරයේ දී ෂෝක්‍රොස් හමුදාවට අනුයුක්ත කෙරෙන අතර වියට්නාම යුධ පෙරමුණට යන්නට සිදුවෙනවා. මේ වන විට ඔහු යන්තම් 22 වැනි විය සපිරූ තරුණයෙක් වුව ද, ඒ වන විටත් දෙවරක් විවාහ වී ඒ ද්විත්වයෙන්ම වෙන්වී සිටියා. මේ විවාහ දෙකම බිඳවැටීමට හේතු වී තිබුණේ ඔහුගේ ප්‍රචණ්ඩකාරී හැසිරීම හා දැඩි අඩන්තේට්ටම්වලට බිරියන් ලක් කිරීම යි.

1968 වසරේ දී මුල්ම වතාවට ෂෝක්‍රොස් සිරභාරයට ගැනෙන්නේ දේපොළ ගිණිතැබීමේ සිද්ධියක් කරණකොට ගෙන යි. මේ නිසා දෙවසරක් සිපිරිගෙයි තපින්නට ඔහුට සිදුවුණා. ඔහු ඉන් ඉවතට ආවේ තවත් ප්‍රචණ්ඩ වීමෙන් පසුව යි.

සිරෙන් නිදහස් වී පැමිණි ෂෝක්‍රොස් කෙටි කලක් ගත වෙද්දීම සිය පළමුවන මිනිස් ඝාතනය සිදුකරනවා. 1972 වසරේ අප්‍රේල් මස 7 වන දා ඔහුගේ අසල්වාසී දස වියැති දරුවෙකු වන ජැක් බ්ලේක් මසුන් ඇල්ලීම සඳහා ගොස් සිටිය දී අතුරුදන් වෙනවා. මේ වන විට ෂෝක්‍රොස් සිය තෙවන විවාහය ද කරගෙන තිබූ අතර බිරිය ගැබ්ගෙන ද සිටියා. මාස 5කට පසු බ්ලේක්ගේ සිරුර හමුවන අතර ඔහු ලිංගික අඩන්තේට්ටම්වලට ලක්ව තිබුණා. මේ තදාසන්නවම ෂෝක්‍රොස් කේරන් ඈන් හිල් නම් අට හැවිරිදි දැරියක ද අඩන්තේට්ටම් කොට ඝාතනය කරනවා.

උක්ත මිනිමැරුම් දෙක සඳහා සැකපිට ෂෝක්‍රොස් පොලිස් භාරයට ගැනෙන අතර, චෝදනාවලට වරදකරු වූ ඔහුට වසර 25ක සිර දඬුවමක් නියම වෙනවා. කෙසේ නමුත් වසර 15කට පසු ඔහුට නිදහස ලැබෙන අතර 1987 වසරේ සිපිරි ගෙයින් නික්මෙන විටත් මිනී මැරීමේ චේතනාව ඔහු කෙරෙන් දුරස් වී තිබුණේ නැහැ.

සිරෙන් නිදහස් වූ ෂෝක්‍රොස් සිව්වැනි විවාහයක් ද කරගන්නා අතර එම යුවල රොචෙස්ටර් නුවරට සංක්‍රමණය වෙනවා. මේ අතර ඇමෙරිකානු අධිකරණය එක්තරා තීන්දුවක් ගන්නවා. ඒ ෂෝක්‍රොස් දැන් දඬුවම් විඳ අවසන් නිසා ඔහු පිළිබඳව දැනගතහොත් ඔහුගේ අසල්වාසීන් නොසන්සුන් වනු ඇතැ යි සිතා ඔහුගේ අපරාධමය වාර්තා මුද්‍රා තබා පසෙකට දැමීම යි. මේ නිසා රොචෙස්ටර්හි වැසියන් 12 දෙනෙකුට ජීවිතයෙන් වන්දි ගෙවන්න්නට වේයැ යි ඔවුන් සිහිනෙකින්වත් සිතුවේ නැහැ.

1988 වසරේ මාර්තු මාසයේ දී ෂෝක්‍රොස් නැවතත් මිනිස් ඝාතන සිදුකිරීම පටන්ගන්නවා. එම වසරේ මාර්තු මස 24 වන දා ප්‍රදේශයේ විසූ ගණිකාවක වූ ඩොරති බ්ලැක්බර්න් නම් 27 හැවිරිදි නැනැත්තිය ගෙල සිරකොට ඝාතනය කරන ඔහු අනතුරුව ඇයගේ සිරුර ජෙනසි නදියට තල්ලු කරනවා. ඇගේ සිරුර දඩයක්කරුවන් කිහිපදෙනෙකුට හමුවන්නේ එහි පාවෙමින් තිබිය දී යි. ඉන් අනතුරුව උදා වූ වසර 2ක කාලය තුළ මේ ආකාරයටම ඔහු විසින් ඝාතන කිහිපයක්ම සිදුකරන අතර ඒ එක් අවස්ථාවක දී වත් ඔහු පොලිසියට හසුවන්නේ නැහැ. රොචෙස්ටර් පෙදෙස හා ජෙනසි නදිය අසබඩ ගැවසෙන මේ “අද්භූත ඝාතකයා” සෙවීමට එහි පොලිසිය වෙහෙසුණු අතර, ඒ ඝාතන සියල්ලේම යම් රටාවක් අධ්‍යනය කළ ඔවුන් ඝාතකයා හඳුනාගනු වස් එෆ්.බී.අයි ආයතනයේ සහාය පතනවා. මෙහිදී කිහිප දෙනෙකු සැක පිට පරීක්ෂා කළ ද ෂෝක්‍රොස් ඒ ගොන්නට අයත් නොවූයේ ඔහු පිළිබඳ වාර්තා ඒ වන විට මුද්‍රා තබා තිබූ නිසා යි.

1989 වසරේ දෙසැම්බර් හා 1990 වසරේ ජනවාරි මස තවත් මළසිරුරු දෙකක් ජෙනසි නදිය අසබඩ තිබී හමුවුණා. මේවා පිළිබඳව පොලිසිය ඉතා අවධානයෙන් සිටි අතර 1990 වසරේ ජනවාරි මස දෙවන දා හදිසියේම ඔවුනට යම් 'පොටක් පෑදෙනවා'. එදින මළසිරුරක් සොයා මෙහෙයුම් කරන අතරතුර හෙලිකොප්ටරයක වූ නියමුවෙක් මළ සිරුර දර්ශනය කරගන්නට සමත් වන අතර ඒත් සමගම ඒ අසල පාළමකට වී ඒ දෙස බලා සිටින මිනිසෙක් ද ඇස ගැටුණා. ඒ අසල කුඩා වාහනයක් ද තිබූ අතර නියමුවා වහා එහි අංක පුවරුවේ තොරතුරු සටහන් කරගත්තා. ඒ මොහොතේ පොලිසිය එතැනට පැමිණෙන විට එම මිනිසා ඉන් ඉවත්ව ගොස් සිටි මුත් අංක තහඩු විස්තරය ඔස්සේ පරීක්ෂණ මෙහෙයවා එහි අයිතිකරු පොලිස් භාරයට ගන්නට ඔවුන් සමත් වෙනවා. ඒ අන් කවරෙකුත් නොව ආතර් ෂෝක්‍රොසුයි. බන්ධනාගාරගතව සිටිය දී ඔහුගේ සියළු අතීත තොරතුරු ගෙන්වාගත් පොලිසිය ඒවායේ බරපතල බව දැක ඔහු ප්‍රශ්න කිරීම්වලට බඳුන් කළ අතර, අවසානයේ පාපොච්ඡාරණයක් කරමින් ඔහු තමන් සිදුකළ ඝාතන එසේ කළායැ යි පිළිගන්නවා.

නඩු විහාගයකින් අනතුරුව ආතර් ෂෝක්‍රොස් 250 වසරක් සිපිරිගෙට නියම වන අතර සිරගතව සිටිය දීම 2008 වසරේ දී මියයනවා. ඒ වන විට ඔහු 63 වන වියෙහි පසුවුණා.

බ්‍රිතාන්‍ය කිරීටයට වසර දහසකටත් වඩා පැරණි ඉතිහාසයක් තිබෙනවා. මේ කාලය තුළ එහි කිරුළ හෙබවූ රජුන් හා රැජිණියන් ගණනාවක් සිටිනවා. මේ අතරින් දීර්ඝ කාලයක් රජකම් කරන්නට ලැබුණේ සමහරෙකුට පමණ යි. දීර්ඝතම කාලයක් බ්‍රිතාන්‍යයේ කිරුළ දැරූ පුද්ගලයින් කිහිපදෙනා ගැන යි මේ සටහන.

තෙවන හෙන්රි රජු බ්‍රිතාන්‍ය කිරීටය හෙබවූයේ 1216 වසරේ සිට 1272 දක්වා යි. මොහු සිහසුනේ සිටි කාලය වසර 56කුත් දින 29ක්. තෙවන හෙන්රි රජුගේ පියා වන ජෝන් රජු ජනයා අතර ඉතා අපකීර්තියට පත්ව සිටියා. නමුත් තෙවන හෙන්රි රජු ඊට සාපේක්ෂව මිනිසුන් අතර හොඳ නාමයක් දිනාගැනීමට සමත් වුණා. මොහු සිහසුනට පත් වූයේ නව වියැතිව සිටිය දී යි. එනිසා මොහු අඩුම වයසෙන් බ්‍රිතාන්‍යයේ රජු බවට පත් වූ කිහිපදෙනා අතර ද සිටිනවා. මොහු සිහසුනට පත් වන විට පළමුවන බැරන්වරුන්ගේ සටන සිදුවෙමින් පැවතුණා. මොහුගේ රාජ සමය තුළ දුෂ්කරතා රැසකට මුහුණදෙන්නට මොහුටත් රටවැසියාටත් සිදුවුණා. 1263 වසරේ දී සිදුවූ දෙවන බැරන්වරුන්ගේ සටන ඉන් ප්‍රධාන තැනක් ගන්නවා. 1207 වසරේ උපන් මේ රජු 1272 වසරේ දී මියයන විට 65 වියැති වුණා.

ස්කොට්ලන්ට්යේ රජු වූ සයවන ජේම්ස් රජුත් ඉතා දීර්ඝ කාලයක් සිහසුනේ සිටි රජෙක් වෙනවා. 1567 වසරේ දී ස්කොට්ලන්තයේ රජ වූ ඔහු 1625 වසරේ දී මියයන විට වසර 57කුත් දින 246ක් රජ කොට තිබුණා. මේ කාලය අතරතුර ඔහු එංගලන්තයේ බලයත් තහවුරු කරගත්තා. ඒ එකල එංගලන්තයේ රජ කරන්නට කිසිවෙකුත් නොසිටි නිසා යි.

අටවන හෙන්රි රජු හට දරුවන් තිදෙනෙකු සිටි අතර ඔවුන් තිදෙනාම දරුවන් නොමැතිව මියගොස් තිබුණා. මේ තිදෙනාගෙන් එක් අයෙකු වූයේ පළමුවන එළිසබෙත් රැජින යි. ඇයගේ මරණයෙන් පසුව එංගලන්තයේ රජකම, ඇගේ ඥාතියෙකුව සිට ඇගේ අතින් මරණ දඬුවම පනවන ලද ස්කොට්ලන්තයේ මේරි රැජිනගේ පුත් වූ සයවන ජේම්ස් රජුට පැවරුණා. ඔහු පළමුවන ජේම්ස් රජු ලෙස එහිදී කිරුළු පැළඳි අතර, ඉන් පසු වසර 22ක් රජ කළා. කෙසේ නමුත් ඒ වන විටත් ඔහු වසර 35ක් ස්කොට්ලන්ත සිහසුන දරා තිබුණා. සයවන ජේම්ස් රජු 1566 වසරේ ඉපිද 1625 වසරේ මියගිය අතර ඔහු ස්කොට්ලන්ට්යේ රජකමට පත් වන විට එක් අවුරුදු ළදරුවෙක්ව සිටීමත් විශේෂ යි. මොහුගේ පාලන කාලය තුළ සිදුවූ සුවිශේෂී සිදුවීමක් වන්නේ ගයි ෆෝක්ස් නම් තැනැත්තෙක් 1605 වසරේ දී බ්‍රිතාන්‍ය පාර්ලිමේන්තුව පුපුරවා හැර ජේම්ස් රජු ඇතුළු පාර්ලිමේන්තුවම ඝාතනය කිරීමේ අසාර්ථක උත්සාහයක නිරත වීම යි.

බ්‍රිතාන්‍ය සිහසුන දැරූ තෙවන ජෝර්ජ් රජු සැලකෙන්නේ මානසික සංකූලතා තිබූ අයෙකු ලෙස යි. ඔහු සිය දිවියේ අවසන් සමයේ මානසික ගැටළුවලින් පීඩා විඳි අතර සිය කණිටු දියණිය අමීලියා කුමරිය අකාලයේ මියයාම එම තත්ත්වයන් වර්ධනය වීමෙහි ලා බලපෑ ප්‍රධාන හේතුවක් ලෙස සැලකෙනවා. මේ නිසා 1810 වසරේ දී තවදුරටත් සිහසුන දැරීමට ඔහු සුදුසු නොවන බවට තීරණය කොට ඔහුගේ පුත් සිව්වැනි ජෝර්ජ් රජකම ලබාගන්නවා.

1760 වසරේ දී රජකම ලබා තිබූ තෙවන ජෝර්ජ් රජු ඒ වන විට වසර 59කුත් දින 96ක් සිහසුන හොබවා තිබුණා. කෙසේ නමුත් ඔහු ක්‍රියාකාරීව රට පාලනය කළේ ඉන් යම් කාලයක දී පමණ යි.

තෙවන ජෝර්ජ් රජුගේ පාලන කාලය තුළ යුධමය වශයෙන් ජයග්‍රහණ මෙන්ම පරාජයන් රාශියක් ද බ්‍රිතාන්‍යයන්ට අත්විඳින්නට සිදුවුණා. මේ කාලය තුළ බ්‍රිතාන්‍ය හමුදා ප්‍රංශයේ නැපෝලියන් අධිරාජ්‍යයාගේ හමුදා පරාජය කළ අතර ඇමෙරිකානු යටත්විජිතවල දී පරාජයන් ලැබුවා. ඇමෙරිකාව මේ කාලය තුළ සිය නිදහස ලබාගත්තා. මුල දී ජනප්‍රිය රජෙකු වුව ද පසුකාලීනව ඔහු ජනතාව විසින් හඳුන්වනු ලැබුවේ 'උමතු රජු' ලෙස යි. 1738 උපන් මේ රජු 1820 වසරේ දී මියගිය අතර සිහසුනට පත්ව තිබුණේ 22 හැවිරිදිව සිටිය දී යි.

වික්ටෝරියා රැජින බ්‍රිතාන්‍ය කිරීටය දැරූ අය අතරින් වඩාත්ම ප්‍රසිද්ධියට පත් වූ අයෙක් වෙනවා. වික්ටෝරියා රැජින රජකළ සමය බ්‍රිතාන්‍යයේ කාර්මික පුනරුදය ඇතුළු වෙනස්කම් රාශියක් සිදු වූ සමය යි. මේ කාලය තුළ බ්‍රිතාන්‍යය හා බ්‍රිතාන්‍ය යටත්විජිතවල දුම්රිය මාර්ග ඉදි වූ අතර තවත් විවිධ දේ ඉදිවුණා. වික්ටෝරියා රැජින 1837 වසරේ සිට ඇගේ මරණය සිදුවූ 1901 වසර දක්වා වසර 63කුත් දින 216ක් රජකම් කළ අතර මැයගේ පාලන කාලය තුළ බ්‍රිතාන්‍යය ලොව බලවත්ම රාජ්‍යයක් ලෙස ලොව වැජඹුණා. 1819 වසරේ උපත ලබා තිබූ ඇය 1901 වසරේ ජනවාරි මස මියයන විට 81 වන වියෙහි පසුවුණා. ඇයට සිහසුන ලැබී තිබුණේ 18 වියැති යෞවනියක ලෙස සිටිය දී යි.

බ්‍රිතාන්‍ය සිහසුන වර්තමානයේ දරා සිටින දෙවන එලිසබෙත් රැජින එම සිහසුන එදාමෙදා තූර දීර්ඝතම කාලයක් දරා සිටි තැනැත්තා හෝ තැනැත්තිය වෙනවා. පස්වෙනි ජෝර්ජ් රජතුමාගේ දෙවන පුත්‍රයාගේ දෙටු දියණිය වූ ඈ උප්පත්තිය ලැබුවේ රජකම අනාගතයේ හිමිවන අයුරින් නොවේ. කෙසේ නමුත් පස්වන ජෝර්ජ් රජුගෙන් පසු සිහසුන උරුම වූ අටවන එඩ්වඩ් රජු සිහසුන අත්හැරීමත් සමග එය එලිසබෙත් කුමරියගේ පියා වන සයවන ජෝර්ජ් රජුට ලැබුණා. අනතුරුව 1952 වසරේ දී ඔහු මියයාමත් සමග දෛවෝපගතව රජකම එලිසබෙත් කුමරියට ලැබුණා. ඒ වන විට ඇය 25 වන වියෙහි පසුවුණා.

එලිසබෙත් රැජිණ 2019 වසරේ මැයි මස 26 වන දා වන විට වසර 67කුත් දින 109ක් බ්‍රිතාන්‍ය කිරුළ හොබවා තිබෙනවා. මැයගේ පාලන කාලය තුළ ද විශේෂ සිදුවීම් රැසක් සිදුවුණා. මිනිසුන් එවරස්ට් තරණය කළ අතර සඳ මත ද පාතැබුවා. 1926 වසරේ අප්‍රේල් මස 21 වන දා උපන් දෙවන එලිසබෙත් රැජින මේ වන විට 93 වන වියෙහි පසුවනවා.

කවරයේ පින්තූරය- Getty Images

අමානුෂික හා ක්‍රෑර මිනිස් ඝාතන පිළිබඳ ඉතා ඈත අතීතයේ පටන් වාර්තා වෙනවා. මේවායින් කොටසක් සිදුකරන ලද අයවලුන් හඳුනාගෙන නිසි දඬුවම් පමුණුවන්නට නිසි බලධාරීන් සමත් වී ඇති අතර, තවත් සමහර සිද්ධීන්වලට අදාල අයවළුන් කිසිවෙකුත් හඳුනාගන්නට කවරෙක් හෝ සමත් වී නැත්තේ ඒවා සදාකාලික අභිරහසක් කරමිනුයි. 1930 දශකයේ ඇමෙරිකා එක්සත් ජනපදයෙන් වාර්තා වූ 'ක්ලීව්ලන්ඩ් ඝාතන සිද්ධි කිහිපයත් අයත් වන්නේ ඒ ගොන්නට යි.

ඇමෙරිකා එක්සත් ජනපදයේ ඔහායෝ ප්‍රාන්තයට අයත් ක්ලීව්ලන්ඩ් පෙදෙස පිළිබඳව 1930 දශකය පුරාවටම ඇමෙරිකානු ජනයා හට වරින් වර සිය අවධානය යොමන්නට සිදුවුණා. ඒ, වසර කිහිපයක කාල රාමුවක් තුළ අමානුෂික ලෙස ඝාතනය කොට, කැබලි වෙන් කරන ලද මළසිරුරු කිහිපයක්ම එම පෙදෙසින් හමුවීම යි. ගණනින් 12ක් වූ මේවා සිදු කර තිබූ පිළිවෙල අනුව එකම අයෙකු හෝ කණ්ඩායමක් විසින් සිදුකළ ඒවා බවට බැලූ බැල්මට පෙනී ගියා. කෙසේ නමුත් ඒවායේ සුළමුල සෙවීම නම් සිතූ තරම් පහසු වූයේ නැහැ.

මේ සිද්ධි දාමයේ ආරම්භය සනිටුහන් කරමින් පළමුවන මළසිරුර හමුවූයේ 1934 වසරේ දී යි. ඊරි විල අසල ඔබමොබ සක්මන් කරමින් සිටි තරුණයෙකුට එය හමුවනවා. ඇත්තෙන්ම ඔහුට එය හමුවන අවස්ථාව වන විට එය සිරුරක්යැ යි එක්වරම හඳුනාගත නොහැකි තරමට කැබලි කර තිබුණා. තරුණයාට හමුවූයේ කාන්තා යටිකය කොටසක් වන අතර, එහි ද පාද යුගල දණහිස අසලින් වෙන්කොට තිබුණා. සිරුරු කොටස් පුරාවටම යම් රසායන ද්‍රව්‍යයක් ගල්වා තිබූ අතර මේ හේතුවෙන් සිරුරෙහි සම ඝණ වී රත් පැහැ ගෙන තිබුණා.

තරුණයා විසින් වහාම පොලිසිය දැනුවත් කරන ලදුව පොලිස් නිලධාරීන් එම සිරුර හමුවූ පෙදෙස පුරාවට පරීක්ෂා කළ නමුදු සිරුරෙහි ඉතිරි කොටස හමුවූයේ නැහැ. මේ හේතුවෙන් එය කාගේදැ යි හඳුනාගන්නටත් නොහැකි වුණා. 'විල අසබඩ දී හමු වූ කාන්තාව' යැයි එම සිරුරට නම පටබැඳුණු අතර, එම සිරුරු කොටස් හඳුනාගන්නටවත් කිසිවෙකුත් ඉදිරිපත් නොවූ නිසා කෙමෙන් කෙමෙන් ඒ පිළිබඳ මතකය කාගෙනුත් දුරස් වුණා. මේ පිළිබඳව අදහස් දැක්වූ බොහෝ දෙනා පැවසුවේ මෙය පෞද්ගලික කෝන්තරයක් හේතුවෙන් සිදුවූ මිනිමැරුමක් බව යි. තනි මිනිමැරුම වූ මෙය සිදුකර ඝාතකයා පළායන්නට ඇතැයි ඔවුන් අනුමාන කළා. කෙසේ නමුත් මේ තත්ත්වය පැවතියේ කෙටි කලක් පමණ යි.

පළමු සිරුර හමු වී වසරක් ගිය තැන ඒ පන්නයේම සිරුරක් නැවත හමුවනවා. ඔහායෝහිම කින්ස්බරි රන් පෙදෙසේ කඳුගැටයකට ගිය ගැටවරයන් දෙදෙනෙක් හට, එහි පාමුල තිබූ කැබලි කරන ලද සිරුරක කොටස් හමුවනවා. පුරුෂ ශරීරයක් වූ මෙය 28 හැවිරිදි එඩ්වඩ් ඇන්ඩ්‍රෙසි නම් අයගේ බැව් හඳුනාගන්නා අතර එම සිරුරෙහි තිබුණේ මේස් යුගලක් පමණ යි.

මේ සොයාගැනීමත් සමග ඔහායෝ පොලිසිය ඒ පිළිබඳව උනන්දුවෙන් සොයන්නට පටන්ගත්තා. කෙටි කලක් තුළ ඒ පෙදෙස ආසන්නයේ තිබී තවත් එවැනිම මළසිරුරු කිහිපයක්ම හමුවූ අතර මුළු ඔහායෝ ප්‍රාන්තයම භීතියෙන් ඇළලී ගියේ මිනිසුන් මරා කැබලි කරන 'උමතු ඝාතකයෙක්' ප්‍රදේශය පුරා සැරිසරන බවට ප්‍රත්‍යක්ෂ වූ නිසා යි. මුල දී වසරකට පෙර හමුවූ කාන්තා මළසිරුර මේ සිද්ධි දාමයට සම්බන්ධයක් නැති බවට පොලිසිය විසින් තීරණය කළත්, පසුව හෙළිවූයේ එයත් සිදුකරන ලද්දේ එකම පුද්ගලයෙකු විසින් බව යි. එකල මේ හඳුනා නොගත් ඝාතකයා 'කින්ස්බරි රන්හි උමතු මස් කපන්නා' ලෙස හැඳින්වුණා.

1934 වසරේ සැප්තැම්බර් මස සිට 1938 වසරේ අගෝස්තු මස අතර කාලය තුළ ක්ලීව්ලන්ඩ් පෙදෙසෙන් හමු වූ කැබලි කරන ලද මළසිරුරු ගණන 12ක්. මේ සියල්ලෙහිම හිස් වෙන් කොට සඟවා තිබූ අතර, සමහරකගේ අත් පා ද තිබුණේ නැහැ. මේ බහුතරයක මරණයට හේතුව ලෙස අනාවරණය වූයේ හිස කැපීම හෝ අත් පා සිඳීමෙන් වූ ලේ වහනය යි. සමහරක් සිරුරුවල අත් පා එම සිරුරු අවටම තිබූ අතර, තවත් සමහරකගේ කැබලි සොයාගන්නට දින කිහිපයක් ගත වුණා. සමහරක් ඒවායේ ශරීර කොටස් හමුවූයේම නැහැ.

උක්ත සිරුරු 13න් වෙනස් ආකාරයට ඝාතනය කොට තිබුණේ 2ක් පමණ යි. සිරුරු 9කම උරස් හා උදර කුහරය පලා අතුණුබහන් හා හෘදය ඉවතට ගෙන තිබුණා. එක් සිරුරක රුධිරයේ මත්ද්‍රව්‍ය තිබුණා.

හමු වූ සිරුරු 12න් හඳුනාගන්නා ලද්දේ 3ක් පමණ යි. එයිනුත් නිශ්චිතවම හඳුනාගැණුනේ 2ක් පමණ යි. ඇන්ඩ්‍රෙසිට අමතරව නිවැරදිවම හඳුනාගත් අනෙක් සිරුර ෆ්ලෝරන්ස් පොලිලෝ නම් කාන්තාවකගේ වූ අතර තෙවැනි සිරුර දන්ත වාර්තාවලට අනුව රෝස් වොලස් නම් අයෙකුගේ බැව අනුමාන කෙරුණා.

පොලිසිය යුහුසුළුව පර්යේෂණ කටයුතු දිගටම මෙහෙයවුව ද ඒවායේ එතරම් සාර්ථකත්වයක් තිබුණේ නැහැ. සැක පිට දෙදෙනෙක් අත් අඩංගුවට පත් වුව ද සාක්ෂ්‍ය මඳකම නිසා ඔවුන් දෙදෙනාම නිදහස් කෙරුණා.

1936 වසරේ දී දිගින් දිගටම හමුවන සිරුරු පිළිබඳ පරීක්ෂණ කිරීම එලියට් නෙස් නම් අතිදක්ෂ පොලිස් නිලධරයාට පැවරුණා. කෙසේ නමුත් වසර දෙකක් ගත වන තුරු ඔහුටත් සාර්ථක වන්නට නොහැකි වුණා.

1938 වසරේදී හමු වූ අවසන් සිරුරු දෙක කසළ ගොඩක තිබී හමු වූ අතර නිල් පැහැ බ්ලේසරයක ඔතා තිබුණා. මේවා තිබූ ස්ථානය නෙස් ගේ කාර්යයාලය අසලම තිබූ එකක් බැවින් මේවා හිතාමතාම එතැනට ගෙනැවිත් දමා තිබූ බැව් කාටත් ප්‍රත්‍යක්ෂ වුණා. වහාම ක්‍රියාත්මක වූ නෙස් පොලිස් කණ්ඩායමක් සූදානම් කොටගෙන කින්ස්බරි රන් නගරය පීරමින් සෝදිසි මෙහෙයුමක් දියත් කළා. මේ හදිසි මෙහෙයුම ඉතා ආක්‍රමණශීලී වූ අතර සමහරක් දෙනාගේ දේපළවලට පවා හානි වුණා. මේ හේතුව නිසා නෙස් සමාජයේ විවේචනවලට ද බඳුන් වුණා.

නෙස්ගේ ක්‍රියා පිළිවෙත නිසා ක්ලීව්ලන්ඩ්හි ඝාතකයාට බලපෑමක් වේයැ යි කිසිවෙකු අපේක්ෂා කළේ නැහැ. කෙසේ නමුත් ඉන් පසුව එක් වර උක්ත ඝාතන වැල නතර වුණා. දින කිහිපයකට පසු ෆ්‍රැන්සිස් ස්වීනි නම් ශල්‍ය වෛද්‍යවරයෙකු සැක පිට පොලිස් භාරයට ගැණුනු අතර ඔහු ඝාතකයා යැයි බොහෝ දෙනා විශ්වාස කළා. කෙසේ නමුත් වැඩිදුර පරීක්ෂණ කිරීමට පෙර ඔහු නෙස් ගේ දේශපාලනික විරුද්ධවාදියෙකුයැ යි යන්න ප්‍රසිද්ධ වූ අතර ඔහු මුදාහරින්නට නෙස්ට සිදු වූයේ අදාල අවස්ථාව වන විටත් ප්‍රමාණවත් සාක්ෂ්‍ය ඔහුට එරෙහිව ගොනු කරගන්නට නොහැකි වූ නිසාවෙනුයි.

උක්ත ඝාතන සිද්ධීන්වලට සැකපිට පොලිස් භාරයට ගත් දෙවැන්නා වූයේ 1939 වසරේ දී අත්අඩංගුවට ගැණුනු ෆ්‍රෑන්ක් ඩොලෙසල් නැමැත්තා යි. ඔහු ඒ වන විට හඳුනාගෙන තිබූ එක් මරණකාරියක වන ෆ්ලෝ පොලිලෝ සමග එකට දිවි ගෙවා ඇති බැව් හෙළි වූ මුත් ඉන් එහා කිසිවක් ඔප්පු කිරීමට තරම් සාක්ෂ්‍ය පෙළගස්වන්නට පොලිසිය අසමත් වීම නිසා ඉක්මණින්ම නිදහස ලැබුවා. මුල දී ඝාතන පිළිබඳව ඩොලෙසල් පාපොච්ඡාරණය කළ බැව් පොලිසිය පැවසුවත් පසුව හෙළි වූයේ පොලිසිය එසේ කරන ලෙස ඔහුට බල කළ බව යි. එහි ඇත්ත නැත්ත නිසි ලෙස සොයා බැලීමට පෙර ඩොලෙසල් බන්ධනාගාරය තුළම ගෙළ වැල ලා ගෙන මියයනවා. මරණ පරීක්ෂණයේ දී හෙළි වූයේ පොලිසිය විසින් ඔහුට අමානුෂික ලෙස සලකා ඇති බව යි. මේ නිසා ක්ලිව්ලන්ඩ් පොලිසිය ද මහත් අපකීර්තියකට ලක් වුණා.

1938 වසරෙන් පසු සිරුරු හමු නොවීම නිසා නිසි විසඳුමක් නොමැතිවම ක්ලීව්ලන්ඩ් ඝාතන පිළිබඳව වූ පරීක්ෂණ යටපත් වුණා. 1939 වසරෙන් පසුව ඝාතකයා හෝ ඒ පිළිබඳව සිදුවූ පරීක්ෂණ පිළිබඳව ඉතිහාස පොත්වල කිසිදු සටහනක් නැහැ.

ඔබේ සුරතල් සුනඛයා ලෝකය දකින්නේ කොහොමද? ඒ බොහෝ දෙනෙක් සිතන පරිදි කළු සුදු ලෙස නම් නොවේ!

ගිමහානයේ ආක්ටික් වෘත්තයේ සංචාරය කරන්නෙකුට අපූරු සංසිද්ධියක් නැරඹිය හැකියි. ඒ මධ්‍යම රාත්‍රී හිරු යි.

ප්‍රවීණ කලාකරුවෙකු වූ ගාමිණී හෙට්ටිආරච්චි සිය දිවි ගමනෙන සමුගෙන තිබෙනවා. මේ ඔහු ගැන Roar සිංහල වෙතින් තැබෙන සටහන යි.

විශ්වයේ ඉමක් කොණක් මේ වන තුරු කිසිවෙකුත් හඳුනාගෙන නැහැ. පෘථිවිය යනු විශ්වයට සාපේක්ෂව ගත් කල නොගිනිය හැකි තරම් කුඩා අංශුවක්. පෘථිවියට සාපේක්ෂව සූර්යයා ඉතා විශාල වුව ද මේ විශ්වයේ ඊටත් වඩා දස දහස් ගුණයෙන් විශාල තාරකා පිහිටා තිබෙනවා. මින් සමහරක් පිළිබඳව නිසි ගණන් මිමි සෑදීම ද අසීරු යි.

දිනෙන් දින විද්‍යාව දියුණු වන විට විශ්වයෙහි තොරතුරු වැඩි වැඩියෙන් ගවේෂණය කරන්නට මානවයා පෙළඹුණා. මේ නයින් නවීන යුගයේ දී සෞරග්‍රහමණ්ඩලයෙන් ඔබ්බෙහි ඇති ග්‍රහ වස්තු, තාරකා හා චක්‍රාවාට පිළිබඳව අධ්‍යයනය කරන්නට ඔවුන් පෙළඹුණා. මෙහිදී ඔවුනට සුවිශාල තාරකා වැනි දෑ පිළිබඳව අධ්‍යයනය කරන්නට ලැබුණා.

විද්‍යාඥයින් විසින් එතෙක් මෙතෙක් සොයාගෙන ඇති විශාලතම තාරකාව වන්නේ 'යූ වයි. ස්කුටි නම් තාරකාව යි. මෙහි ගණන් මිමි ප්‍රකාශයට පත් කළ දින ලොව බොහෝ දෙනාගේ දෙබැම රැළි නැංවුණා.

යූ වයි ස්කුටි නම් සුවිශාල තාරකාව පිහිටා ඇත්තේ පෘථිවියේ සිට ආලෝක වර්ෂ 9500ක් පමණ ඈතිනුයි. සුවිශාල රතු යෝධයෙකු වන මෙය මුලින්ම අධ්‍යයනය කර තිබෙන්නේ 1860 වසරේ දී ජර්මානු විද්‍යාඥයින් පිරිසක් විසිනුයි. කෙසේ නමුත් එකල තාක්ෂණයට අනුව එහි විශාලත්වය නිසියාකාරව නිර්ණය කරන්නට ඔවුනට නොහැකි වූ අතර, එය BD -12 5055 නමින් හැඳින්වුණා. 2012 වසරේ දී චිලියේ අටකාමා කතරෙහි ඇති නිරීක්ෂණ මධ්‍යස්ථානයෙන් කළ අධ්‍යයනයකට අනුව මෙහි නියම විශාලත්වය හෙළි වූ අතර, එය නිල වශයෙන් මෙතෙක් සොයාගෙන ඇති විශාලතම තරුව බවට පත් වුණා. මෙහි දීප්තිය පෘථිවි දින 740කට වරක් වෙනසකට බඳුන් වෙනවා.

දැනට කරන ලද අධ්‍යයනයන්ට හා නිමානය කිරීම්වලට අනුව යූ වයි ස්කුටි තාරකාවේ අරය ආසන්න වශයෙන් අප සූර්යයාගේ අරය මෙන් 1,700 ගුණයක් පමණ වෙනවා. මෙය දළ වශයෙන් සැතපුම් 1, 200,000,000 ක පමණ අගයක්. එමෙන්ම මෙහි පරිමාව අප සූර්යයා මෙන් බිලියන කිහිප ගුණයක් පමණ වන බවට ගණන් බලා තිබෙනවා. මෙහි විශාලත්වය පහත පරිදි අවබෝධ කරගත හැකියි.

පෘථිවිය අඟල් 8ක විෂ්කම්භය සහිත ගෝලයක් යැයි උපකල්පනය කළහොත් අප සූර්යයාගේ විෂ්කම්භය අඩි 73ක් පමණ වෙනවා. එසේම යූ.වයි ස්කුටි හි විෂ්කම්භය අඩි 125,000ක් පමණ වෙනවා. මෙය සැතපුම් 24කට ආසන්න අගයක්. සරලවම පැවසුවහොත් යූ වයි ස්කුටි හි විෂ්කම්භය අභ්‍යාවකාශ ඒකක 7ක් හෙවත් සූර්යයාගේ සිට පෘථිවියට ඇති දුර මෙන් 7 ගුණයක් පමණ වෙනවා.

ලිපියේ ඉහත සඳහන් කළ පරිදි යූ.වයි ස්කුටි තාරකාවේ අරය පමණක් අභ්‍යාවකාශ ඒකක 7ක් පමණ වෙනවා. මේ හේතුව නිසා යම් හෙයකින් අප සූර්යයා පිහිටන ස්ථානයේ මේ තාරකාව පිහිටියේ නම් සෞරග්‍රහමණ්ඩලයේ පළමු ග්‍රහලෝක 5 වන බුධ, සිකුරු, පෘථිවිය, අඟහරු හා බ්‍රහස්පති යන සියල්ලම එයට බිළි වනු ඇති. එමෙන්ම ඉන් නිකුත් වෙන රැස් සෙනසුරු වෙත ද වදිනු ඇති අතර ජීවයට සුදුසු කලාපය හෙවත් ගෝල්ඩිලොක්ස් කලාපය ප්ලූටෝට ඔබ්බෙන් පිහිටනු ඇති.

යූ වයි ස්කුටි තාරකාව එතෙක් මෙතෙක් හඳුනාගත් විශාලතම තාරකාව ලෙස ගෞරවයට පාත්‍ර වුව ද එය බරින් වැඩිම තාරකාව නොවේ. එහි ඝණත්වය අඩු බවට සැලකෙන අතර එය අප සූර්යයා මෙන් 30 ගුණයක් පමණක් බරෙන් යුතු වෙනවා. මෙතෙක් හඳුනාගෙන ඇති බරින් වැඩිම තාරකාව ලෙස සැලකෙන R136a1 අප සූර්යයා මෙන් 300 ගුණයක් පමණ බරින් වැඩි වන අතර එහි අරය සූර්යයා මෙන් 30 ගුණයක් පමණ වෙනවා.

තාක්ෂණය දිනෙන් දින දියුණු වන අතර මේ හේතුවෙන් ආසන්න වශයෙන් අනුමාන කරන සමහර දේවල සැබෑ අගයන් මඳක් වෙනස් බැව් පසුකාලීනව සොයාගැනෙනවා. එමෙන්ම සමහර තරු කාලයත් සමග සංකෝචනය හා ප්‍රසාරණය වෙනවා. යූ වයි ස්කුටි තාරකාවේ අරයේ විශාලත්වයත් 100%ක් නිශ්චිතවම තහවුරු කරගෙන නොමැති අතර මේ හේතුවෙන් අනාගතයේ දී දැනට සොයාගෙන ඇති තාරකාවකටම විශාලතතම තරුව වීමේ ගෞරවය ලැබිය හැකියි. අනාගතයේ එම ගෞරවය ලැබිය හැකි මට්ටමේ පවතින තාරකාවන් කිහිපයක් පහත පරිදි වෙනවා.

WOH G64 තාරකාවෙහි අරය, මේ වන විට සිදුකර ඇති අධ්‍යයනයන්ට අනුව සූර්යයාගේ මෙන් 1504 සිට 1730 ගුණයක් පමණ වන බැව් සොයාගෙන තිබෙනවා. විශාල චුම්භක වලාකුළක මෙය පිහිටා ඇති නිසා නිතරම එහි පථය දුහුවිළි වැනි දේවලින් අවහිර වෙනවා. මේ නිසා නිර්ණයන් සිදුකිරීම අපහසු අතර සමහහර විටෙක එහි අරය සූර්යය අරය මෙන් 3000 ගුණයක් පමණ විය හැකි බැව් අනුමාන කෙරෙනවා.

RW Cephei තාරකාවේ අරය අප සූර්යයාගේ මෙන් 1535 ගුණයක් ලෙස දැනට ගණන් බලා තිබෙනවා. තැඹිලි පැහැ යෝධ තරුවක් වන මෙහි ප්‍රමාණය වෙනස් වීම්වලට භාජනය වෙනවා.

Westerlund 1-26 තාරකාවෙහි අරය අප සූර්යයාගේ මෙන් 1530 ගුණයේ සිට 2550 ගුණය දක්වා අතර අගයක් බැව් නිමානය කර තිබෙනවා. මෙහි සත්‍ය අගය අනුමානය කරන ලද අගයන්වල ඉහළ සීමාවට සමානයැ යි අනුමාන කර, එය අප සූර්යයා පවතින ස්ථානයේ ප්‍රතිස්ථාපනය කළහොත් සෙනසුරුද ගිලගනු ඇති. මෙහි දීප්තිය ඒකාකාරව පවතින අතර උෂ්ණත්වය විටින් විට වෙනස් වෙනවා.

KY Cygni හි අරය සූර්යයාගේ මෙන් 1420 ගුණයේ සිට 2850 ගුණය දක්වා වූ අගයක් අතර ඇතැ යි අනුමාන කර තිබෙනවා. මෙය රතු යෝධයෙක්.

VY Canis Majoris තරුවෙහි අරයේ අගය සූර්යයාගේ මෙන් 1300 ගුණයේ සිට 1540 ගුණය අතර අගයක් බවට සැලකෙනවා. මෙය කලින් සූර්යය අරය මෙන් අවම වශයෙන් 1800 ගුණයක් වත් විශාල ලෙස සැලකුණ මුත් නවීන විධික්‍රම ඔස්සේ නැවත ගණනය කළ විට නව අගයන් ලැබී තිබෙනවා.

කවරයේ පින්තූරය- penningtonplanetarium.wordpress.com

ස්ටීවන් විල්ට්ෂර් අපූරු හැකියාවක් දරන සිත්තරෙක්. විශාල නගර මතකයෙන් සම්පූර්ණයෙන්ම සිතුවම් කරන්නට ඔහුට හැකියාව තිබෙනවා.

සත්ත්ව ලෝකය ඉතා අපූරු යමක්. ඒ ඒ සත්ත්වයින්ගේ මූලික අවශ්‍යතා හා ආරක්ෂාව වෙනුවෙන් ඔවුනොවුන්ට අනන්‍ය වූ සුවිෂේශී හැකියාවන් පිහිටා තිබෙනවා. ඉතා වැඩි දුරකට හෝ ඉහළකට පැනීමේ හැකියාවත් එවැන්නක්. මේ ලිපිය සත්ත්ව ලෝකයේ හොඳම 'පැනිලි කාරයෝ' ගැන යි.

වියලි පරිසර වල ගුල් හාරා ජීවත් වන කැන්ගරු මීයන්ට තමන්ගේ ශරීර ප්‍රමාණය මෙන් 45 ගුණයක් පමණ දුරක් හෝ උසක් පනින්නට පුළුවන්. මොවුන් උතුරු ඇමෙරිකාවට ආවේණික සතුන් විශේෂයක්. සාමාන්‍යයෙන් අඩි 6ක දුරකට පනින මොවුන් හට අඩි 9 ක පමණ දුරකට පැනීමේ හැකියාව තිබෙනවා

හෙමිප්ටෙරාවෙකු වන මේ සත්ත්ව විශේෂය ශරීර ප්‍රමාණයෙන් ඉතා කූඩා වෙනවා. කෙසේ නමුත් ඔවුනට සිය ශරීර ප්‍රමාණය මෙන් 70 ගුණයක් උසට පනින්නට පුළුවන්. ඔවුන් හට සෙන්ටිමීටර 70ක් පමණ උසකට පැනිය හැකි අතර තත්පරයකට මීටර 4ක පමණ ආරම්භක ප්‍රවේගයක් ගත හැකියි.

ලොව පුරා ජීවත් වන මකුළු විශේෂ අතරින් 13%ක් පමණ 'පනින' මකුළු විශේෂ වන අතර, මේ කුලකයට විශේෂ 5000ක් පමණ අයත් වෙනවා. මොවුන් අතරින් බොහෝ දෙනාට සිය ශරීර ප්‍රමාණය මෙන් 50 ගුණයක් පමණ දුරකට පැනිය හැකි අතර, උපරිම දුරකට පැනිය හැකි මකුළු විශේෂයට සිය ශරීර ප්‍රමාණය මෙන් සිය ගුණයක් පමණ දුරකට පැනිය හැකියි.

ගස් ගෙම්බෙකුට උපරිම වශයෙන් සිය ශරීරයේ දිග මෙන් 150 ගුණයක් පමණ දුරකට පැනිය හැකියි. මේ අනුව ඔවුන ලොව දෙවනුවට සිය ශරීරය මෙන් වැඩිම දුරක් පැනිය හැකි සත්ත්ව විශේෂය බවට පත් වෙනවා. ගස් ගෙම්බන් ලොව බොහෝ පෙදෙස්වලින් හමුවන අතර ඔවුන් ශ්‍රී ලංකාව තුළ දී ද හමුවෙනවා.

මැක්කන් තම ශරීර ප්‍රමාණය සලකන කල්හි වැඩිම දුරක් පැනිය හැකි සතුන් විශේෂය ලෙස සැලකෙනවා. මොවුනට ඉතා වැඩි දුරකට මෙන්ම උසකට ද පනින්නට පුළුවන්. ඔවුනට සිය ශරීර ප්‍රමාණයේ දිග මෙන් 220 ගුණයක් දුරට ද, උස මෙන් 150 ගුණයක් උසට ද පනින්නට පුළුවන්. මෙය සාමාන්‍ය උසක මිනිසෙක් මීටර 400ක දුරක් පැනීම හෝ මීටර 250ක උසක් පැනීමට සම යි.

කවරයේ පින්තූරය- Kichendecor.club

වසර ගණනාවක් අතුරුදන්ව සිටීමෙන් අනතුරුව නැවතත් සමාජය හමුවේ පෙනී සිටි කිහිප දෙනෙක් පිළිබඳව මේ ලිපි ද්විත්වයෙහි පළමු ලිපියෙන් අප ඔබ හමුවට ගෙන ආවා. මේ ලිපියෙනුත් තවත් එවැනිම කිහිපදෙනෙක් පිළිබඳ තොරතුරු ඔබ වෙත ගෙන එන්නව අප සූදානම්.

1965 වසරේ උපන් ඇමෙරිකානු ජාතික දරුවෙකු වූ ස්ටීවන් ස්ටයිනර්, 1972 වසරේ ඔහු සත් හැවිරිදිව සිටිය දී කෙනත් පානෙල් නම් අයෙකු විසින් පැහැරගනු ලබනවා. කුඩා දරුවන් කෙරෙහි ලිංගිකව ආසක්තව සිටි පානෙල් කුඩා ස්ටීවන් කිහිප විටක්ම ලිංගික අඩන්තේට්ටම්වලට ලක් කරනවා. අනතුරුව ස්ටීවන්ගේ නම කෙනත් පානෙල් ලෙස වෙනස් කළ ඔහු පිටත ලෝකයට ඔහු සිය පුත්‍රයා බැව් පෙන්වමින් පාසල් යැවීමට පවා කටයුතු කළා.

1980 වසරේ ආරම්භය වන විට ස්ටීවන් 14 හැවිරිදි නව යොවුන් පුද්ගලයෙකු වී සිටි අතර කෙමෙන් කෙමෙන් කෙනත් විසින් ඔහු අත්හරිනු ලබන්නේ වයසින් මුහුකුරා යාම නිසා ඔහුට ස්ටීවන් කෙරෙහි තිබූ ලිංගික ආකර්ෂණය අඩු වී යාම හේතුවෙනුයි. ඒ වෙනුවට 5 හැවිරිදි තිමති වයිට් නම් කුඩා දරුවෙක් කෙනත් විසින් පැහැරගෙන නිවසට රැගෙන එනවා. තිමති කෙරෙහි අනුකම්පාවක් උපදවාගත් ස්ටීවන් ඔහු තමන් විසින් විඳි අමිහිරි අත්දැකීම්වලට ලක් විය යුතු නැතැ යි තීරණය කොට ඔහුත් රැගෙන කෙනත්ගෙන් මිදී පලා එනවා.

නැවත සමාජයට එක් වුව ද ස්ටීවන්ට එහි සතුටින් කල් ගෙවීමට නොහැකි වෙනවා. තමන් කුඩා කළ විඳි දුක් ගැහැට සම්පූර්ණයෙන් අමතක කර දමන්නට නොහැකි වීම නිසා මානසික පීඩනයට පත් වූ ඔහු කෙමෙන් කෙමෙන් මත් පැන් හා අනෙකුත් මත්ද්‍රව්‍යවලට ඇබ්බැහි වෙනවා. අවසන 24 වියැතිව සිටිය දී යතුරු පැදි අනතුරක් හේතුවෙන් ඔහු මරුමුවට පත් වෙනවා.

1984 වසරේදී 24 වියැති ජර්මානු ජාතික කාන්තාවක් වන පෙට්‍රා පැසිට්කා හදිසියේ අතුරුදන් වෙනවා. ඇයගේ සමීපතමයන් රට පීරා ඇයව සෙවූව ද ඇය හමුවන්නේ නැහැ. මේ හේතුව නිසා අතුරුදන් වීමෙන් වසර 5කට පසුව ඇය මියගොස් ඇති බවට ප්‍රකාශ වෙනවා. කෙසේ නමුත් 2015 වසරේ දී හදිසියේම ඇය ජීවතුන් අතර සිටින බව ලොවට අනාවරණය වෙනවා. ජර්මනියේ ඩසල්ඩෝෆ්හි නිවසක සිදුවූ සොරකමක් පිළිබඳව 55 වියැති එක්තරා කාන්තාවක් විසින් පැමිණිල්ලක් සිදුකළ අතර එය පරීක්ෂා කිරීම සඳහා එහි ගිය පොලිස් නිලධාරීන්ට ඇගේ අනන්‍යතාව පිළිබඳව සැකයක් උපන්නා. මේ අනුව අවසන තමන් ඇත්තෙන්ම මීට වසර 30කට පමණ ඉහත අතුරුදන් වූ පෙට්‍රා පැසිට්කා බැව් ඇය පිළිගත්තා. යම් සිත් රිදවීමක් නිසා සිය පවුලෙන් ඈත්ව සිටින්නට ඇය කටයුතු කර තිබූ අතර, ඇය පිළිබඳව කිසිවෙකුට හෙළි නොවනු වස් ඇය කිසි දිනෙක බැංකු ගිණුමක් ආරම්භ කර නොතිබූ අතර බිල්පත් ද මුදල් මඟින්ම ගෙවන්නට ප්‍රවේශම් වී තිබුණා. පොලිසිය ඇයගේ පවුලේ අයට ඇය ජීවතුන් අතර බැව් ප්‍රකාශ කළත්, ඔවුන් සමග එක් නොවී සිටින්නට ඇය තීරණය කළා.

ඕස්ට්‍රේලියානුවෙකු වූ ගාබ්‍රියෙල් නැගීගේ අතුරුදන් වීම පිළිබඳව ලොව බොහෝ දෙනා අතර පසුකාලීනව කතිකාවතක් ඇති වුණා. හොඳ පවුල් ජීවිතයක් ගත කළ දයාබර පියෙකු වූ නෙගී 1987 වසරේ දී දරුණු රිය අනතුරකට මුහුණ දෙනවා. සිඩ්නිහි දී සිදුවූ මෙම අනතුරෙන් ඔහුට සිය නම වැනි සුළු කරුණු කිහිපයක් හැර සිය මතකය සම්පූර්ණයෙන් අහිමි වෙනවා. ඔහුගේ පවුලේ උදවිය හා අනෙකුත් සමීපතමයින් ඕස්ට්‍රේලියාව පුරා සෙව්ව ද ඔවුනට නෙගී හමුවන්නේ නැහැ. මේ අතර මතකය අහිමි වූ නෙගී තමන් කවුදැ යි අමතකව සිඩ්නි නගරයේ වීථි පුරා ඇවිදිමින්, කුලී වැඩ කරමින් ජීවත් වුණා. ඔහු මියගොස් ඇතැ යි තීරණය කළ පොලීසිය එය නිළ වශයෙන් ප්‍රකාශ කරන්නට සූදානම් වුණා. එය ප්‍රකාශයට පත් කරන්නට යොදා තිබූ දිනයට සති දෙකකට පෙර නැවතත් 'ගාබ්‍රියෙල් නැගී' පිළිබඳ නිකමට සොයා බලන්නට ඔවුන් කටයුතු කළා. මෙහිදී ඔවුනට අහම්බයකින් 'ගාබ්‍රියෙල් නැගී' යන නම ඇති අයෙකු හරිහමන් රක්ෂාවක් නොමැතිව වීදි සරන බැව් දැනගන්නට ලැබෙනවා. ඒ ඔහු කුලී වැඩ සිදුකර දුන් අයෙකුගෙන් ඇසේ සුද ඉවත් කර ගැනීම සඳහා වෛද්‍ය වාර්තාවක් සකස් කර ගැනීමට සහය පැතීම නිසා යි. වහාම බලධාරීන් ඔහු සොයාගිය අතර එහිදී අනාවරණය වන්නේ ඒ ඇත්තෙන්ම අතුරුදන් වී සිටි ගාබ්‍රියෙල් නැගී බව යි. පවුලේ උදවිය හඳුන්වා දී, ඔහුගේ පැරණි මතකය ආවර්ජනය කිරීමට ඔවුන් කටයුතු කළ අතර ඉක්මණින්ම ඔහු යථා තත්ත්වයට පත් වුණා.

එකළොස් හැවිරිදි ඇමෙරිකානු දැරියක වූ ජේසී ඩුගාර්ඩ්, ෆිලිප් හා නැන්සි ගැරිඩෝ නම් යුවලක් විසින් පැහැරගනු ලබනවා. අනතුරුව ඇය 18 වසක් පුරාවට සමාජයෙන් වෙන් කොට සිරකර තබාගන්නට ඔවුන් සමත් වෙනවා. මේ අතර ෆිලිප්ට දාව දරුවන් දෙදෙනෙක් ද ජේසීට ලැබෙනවා.

2009 වසරේ දී ෆිලිප් ඔහුට දාව ඩුගාර්ඩ්හට උපන් දරුවන් දෙදෙනා බර්ක්ලි උසස් අධ්‍යාපන ආයතනයට රැගෙන එනවා. මේ වන විට ඔහු නීතිය ඉදිරියේ වරදකරුවකු වී, බන්ධනාගාර ගතව හිඳ, රජයේ සමාව ලබා නිදහස් වී සිටියා. එහිදී 15 හා 11 වියැතිව සිටි දරුවන් දෙදෙනාගේ හැසිරීමේ අසාමාන්‍යතාවක් නිරීක්ෂණය කළ එහි නිලධාරීන් මේ පිළිබඳව වැඩිදුර අධ්‍යනය කිරීමට තීරණය කළා. මේ අනුව ගැරිඩෝ ලිංගික අතවර හේතුවෙන් සිරගතව, නිදහස ලැබූ අයෙකු බැව් ඔවුනට දැනගන්නට ලැබෙනවා. තවත් කරුණු සොයා බැලීමේ දී ඔහුට දරුවන් සිටින බවල් පොලිස් වාර්තාවල සඳහන් වී නොමැති බවත් ඔවුනට දැනගන්නට ලැබෙනවා. වහාම ක්‍රියාත්මක වන බර්ක්ලිහි නිලධාරීන් ඔහු හා දරුවන් දෙදෙනා පිළිබඳව පොලිසියට දන්වන අතර, ගැරිඩෝ පොලිස් භාරයට ගැනෙනවා. එහිදී අනාවරණය වූයේ මීට වසර 18කට පෙර අතුරුදන් වූ ජේසී ඩුගාර්ඩ් ඔහු හා ඔහුගේ බිරිය සන්තකයේ පසුවන බව යි. මීට අමතරව උක්ත දරුවන් දෙදෙනා ෆිලිප්ට දාව ඩුගාර්ඩ්ට ලැබුණු දරුවන් බව ද ඔවුනට අනාවරණය වෙනවා.

වහාම ගැරිඩෝ යුවලට එරෙහිව චෝදනා ගොනු කෙරුණු අතර ජේසී ඩුගාර්ඩ් හා ඇගේ දරුවන් දෙදෙනා අද වන විට නිදහසේ සමාජයේ ජීවත් වෙනවා.

කවරයේ පින්තූරය- abcnews.go.com

ඇමෙරිකා එක්සත් ජනපදයෙහි තැනින් තැන විටින් විට විවිධාකාරයේ ඝාතන සිද්ධීන් වාර්තා වෙනවා. මින් සමහරක් සිදුවී දශක ගණනාවක් ගත වුව ද ඒ පිළිබඳ වූ කතාබහ වියැකී නොයන්නේ ඒවා මිනිසුන්ගේ එදිනෙදා ජීවිතයට ඉමහත් බලපෑමක් එල්ල කළ නිසා යි. 1970 දශකයේ නිව්යෝක් නුවරින් වාර්තා වූ 'සෑම් ගේ පුත්‍රයා' ගේ භීෂණයත් ඒ ආකාරයේ කුරිරු ඝාතන පෙළක් වෙනවා. මේවා සිදුකරන ලද ඩේවිඩ් බර්කොවිට්ස් නම් තැනැත්තා නිව්යෝක් නුවර බලධාරීන් හා ජනතාව කෙතරම් සාර්තකව භීතියෙන් අළලා දැමීමට සමත්වූවා ද යත්, විටෙක එම නගරය ඔහු ඉදිරියේ 'දණින් වැටුණු' බව සමහර ඉතිහාස වාර්තාවල සටහන් වෙනවා.

1976 වසරේ ග්‍රීෂ්ම ඍතුවේ සිට 1977 වසරේ ග්‍රීෂ්ම ඍතුව අතර කාලය නිව්යෝක් වැසියන්ට සැනසිලිදායක කාලසීමාවක් වූයේ නැහැ. ඒ ඩේවිඩ් බර්කොවිට්ස් හෙවත් 'සෑම් ගේ පුත්‍රයා' මුළු නගරයම භීතියට පත් කළ නිසා යි. රාත්‍රියේ ඔබමොබ සැරිසරා වීථිවල නවත්වා ඇති මෝටර් රථවල සිටි තරුණ වයසේ පුද්ගලයින් නිකරුණේ ඔහු විසින් වෙඩි තබා ඝාතනය කිරීමට යෙදුණු අතර, අවසානයේ ඔහු පවසා තිබුණේ තමන් අසල්වැසියා වූ සෑම් ගේ සුනඛයා සාතන් විසින් ග්‍රහණය කොටගෙන මිනිසුන් මැරීම සඳහා තමන්ට පණිවුඩ එවූ බව යි. මේ හේතුව නිසා ඔහු 'සෑම් ගේ පුත්‍රයා' ලෙස ඉතිහාසයේ ලියැවුණා.

මුල දී බොහෝ දෙනා විශ්වාස කළේ ඩේවිඩ් බර්කොවිට්ස් යම්කිසි තදබල මනෝ ව්‍යාධියකින් පෙළෙන බව යි. කෙසේ නමුත් පරීක්ෂණවලින් අනාවරණය වූයේ ඔහු ඉතා හොඳ මානසික තත්ත්වයකින් පසු වන බව යි. පසුකාලීනව සිය අසල්වාසී සුනඛයාගේ කතාව ප්‍රබන්ධයක් බැව් ඔහු විසින්ම ප්‍රකාශ කළා. එමෙන්ම ඔහු විසින් සිදුකර තිබූ ඝාතන 6ම තමන් ඉතා හොඳ සිහිබුද්ධියෙන් ඕනෑකමින්ම සිදුකළ බැව් ඔහු පිළිගත්තා.

ඝාතනවල ඇරඹුමට දෙවසරකට පෙර, 1974 වසරේ ඩේවිඩ් බර්කොවිට්ස් දකුණු කොරියාවේ සිට නැවත නිව්යෝක් නුවරට පැමිණියේ වසර තුනක හමුදා සේවය අවසානයේ යි. ඒ වන විට 21 හැවිරිදිව සිටි ඔහු නිව්යෝක් නුවර යොන්කර්ස්හි කුඩා නිවාසයකට සේන්දු වෙනවා. මේ වන විට නිව්යෝක් නුවර සිටි ඔහුගේ නෑ හිතමිතුරන් සියළු දෙනා නගරයේ වූයේ නැහැ. මේ හේතුවෙන් සිය දිවියේ ගැටළුවලට තනිවම මුහුණ දීමට ඔහුට සිදුවූවා.

බර්කොවිට්ස් ගේ කුඩා කළ ඔහුට යහපත් මතක ශේෂ කර තිබුණේ නැහැ. උපතේ දීම සිය මව මිය ගිය බැව් ඔහු අසා තිබූ අතර ඔහු හදාවඩාගත් මව ද ඔහු 14 වියැතිව සිටිය දී මියගොස් තිබුණා. මේ හේතුව නිසා ඔහු සිය නව යොවුන් විය ගත කොට තිබුණේ තනිවම යි. මේ නිසා ඔහු නිතර කිපෙන, දොම්නස් සහගත අයෙකු බවට පත්ව තිබුණා.

බර්කොවිට්ස් නැවත නිව්යෝක් නුවරට සංක්‍රමණය වී වසරක් ගත වන විටම ඔහුට දැනගන්නට ලැබෙන්නේ සිය සැබෑ මව තවමත් ජීවතුන් අතර සිටින බව යි. බලාපොරොත්තු පෙරදැරිව ඇය හමුවීමට ගියත් බර්කොවිට්ස්ට ඇගෙන් හිමිවන්නේ මිත්‍රශීලී ප්‍රතිචාරයක් නොවේ. මේ හේතුවෙන් තවත් දොම්නසට පත් වූ ඔහු ගැහැණු වර්ගයා පිළිබඳවම වෛරයක් ඇති කරගන්නවා.

බර්කොවිට්ස් කුඩා කල ද ඉතා කරදරකාරී දරුවෙකුවව සිටියා. ඔහු විසින් සතුන් ඝාතනය කරන්නට යෙදුණු අතර, භාණ්ඩවලට ගිණිතැබීම හා දේපළ හානි කිරීමද සිදු කළා. වයසෙන් මුහුකුරා යත්ම ඔහු සහකාරියක් සෙවීමට පටන්ගත් අතර, පෞරුෂයේ ගැටළු නිසා කිසිදු තරුණියක් ඔහුට කැමති වූයේ නැහැ. මේ නිසා ඔහු දැඩි කනස්සල්ලට පත් වුණා.

1975 වසරේ නත්තල් උදාවත් සමග මෙතෙක් දොම්නස් සහගතව සිටි බර්කොවිට්ස් ගේ සිතෙහි 'යක්ෂයා' අවදි වන්නට පටන්ගත්තා. මෙතෙක් ගැහැණු පාර්ශවය වෙත තිබූ චේතනාත්මක වෛරය ක්‍රියාවෙන් පෙන්වන්නට ඔහු තීරණය කළා. නගරයේ වීථියක ඇවිදිමින් සිටි යෞවනියන් දෙදෙනෙකු ලුහුබැඳ ගිය ඔහු දඩයම් පිහියකින් ඔවුනට අණිනවා. කෙසේ නමුත් ඔවුන් දෙදෙනාම එම ප්‍රහාරයෙන් දිවි ගලවාගන්නට සමත් වෙනවා. පසුපස සිට පිහි පහර එල්ල වීම නිසා ඔවුනට බර්කොවිට්ස් හඳුනාගැනීමට නොහැකි වෙනවා.

1976 වසරේ ජූලි මස 29 වන දා, කැලිබර් .44 වර්ගයේ ගිණි අවියක් අත දරාගත් බර්කොවිට්ස් නිව්යෝක් නුවර වීථියක නවතා තිබූ කාරයක් වෙත ළඟා වෙනවා. එය තුළ ජෝඩි වැලන්ටි හා ඩොනා ලෝරියා නම් කාන්තාවන් දෙදෙනෙකු වුණා. අල්ලාප සල්ලාපයෙහි නිරතව සිටි ඔවුන් තමන් වෙත ළඟා වෙන බර්කොවිට්ස් දකින්නේ නැහැ. ඉක්මණින්ම ඔවුන් වෙත වෙඩි ප්‍රහාර කිහිපයක් එල්ලකළ ඔහු එම ස්ථානයෙන් පළා යනවා. කෙසේ නමුත් මින් මියයන්නේ ලෝරියා පමණ යි.

පළමු ඝාතනය සිදුකළ පසු බර්කොවිට්ස් දිගින් දිගටම ඝාතන කරන්නට පෙළඹෙනවා. මීළඟ මාස දෙක තුළ ඔහු විසින් ඝාතන තැත් 8ක් සිදු කර තිබූ අතර, සය දෙනෙකු ඝාතනය කොට තවත් 8 දෙනෙක් තුවාල කරන්නට ඔහු සමත්ව සිටියා. මේ සියළු දෙනාම මෝටර් රථ තුළට වී සිටි තරුණ යුවල වුණා.

1977 වසරේ අප්‍රේල් මාසය වන විට නිව්යෝක් නුවර නිතර සිදුවන 'තරුණ යුවල' ඝාතන පිළිබඳ සැලකිළිමත්ව සිටියා. මේ සියල්ල එක් අයෙකු විසින් සිදුකරන බැව් පොලිසිය විසින් හඳුනාගෙන තිබුණා. මේ අතර බර්කොවිට්ස් පොලිසියට හා ඩේලි නිව්ස් මාධ්‍යවේදී ජිමී බ්‍රෙස්ලින්ට ලිපි කිහිපයක් ලියනවා. තමන් 'සෑම්ගේ පුත්‍රයා' බවත්, මුළු නගරයම භීතියෙන් වෙළන බවත්, එය නැවැත්වීමට නම් තමන් මරා දැමිය යුතු බවත් ඔහු සඳහන් කර තිබුණා. තව ද 'සෑම්' ලේ පිපාසයෙන් පසුවන බවත්, එය සංසිඳෙන තුරු ඝාතන සිදුකරන බවත් ඔහු ඒවායේ තවදුරටත් ලියා තිබුණා.

මේ ලිපි ප්‍රසිද්ධ වීමත් සමග මුළු නිව්යෝක් නුවරම භීතියෙන් ඇළලී ගියා. එහි වැසියන් අත්‍යවශ්‍යම කාරණාවකට හැර රාත්‍රී කාලයේ දී ඉවත රැඳුණේ නැහැ. මේත් සමගම හැකි ඉක්මනින් මේ ඝාතන රැල්ල අවසන් කළ යුතුයැ යි ඉටාගත් පොලිසිය යුහුසුළුව ඒ සඳහා කටයුතු කරන්නට වුණා.

1977 වසරේ ජූලි මස 31 වන දා බෲක්ලින්හි දී බර්කොවිට්ස් තරුණ යුවලක් වෙත ප්‍රහාරයක් දියත් කරනවා. මේ හේතුවෙන් ස්ටේසි මොස්කොවිට්ස් නම් කාන්තාව මියයන් අතර ඇගේ සහකරු වන රොබට් වයලන්ටේ තුවාල ලබනවා.

මේ සිද්ධිය පිළිබඳ පර්යේෂණ ඉක්මණින්ම ඇරඹුණු අතර මෙය සියැසින් හොඳින්ම දුටු අයෙක් සාක්ෂ්‍ය දෙමින් පවසා තිබුණේ සැක කටයුතු පුද්ගලයෙක් යම් 'අඳුරු පැහැති කිසිවක්' සමග ඒ ආසන්නයේ ගැවසුණු බව යි. තව ද, ඔහු සිය කාරයෙහි තිබී 'වාහන ගාල් කිරීමේ වරදක්' හේතුවෙන් නිකුත් කළ දඩ කොළයක් ඉවත් කරගන්නා තමන් දුටු බව ද සාක්ෂ්‍යකරු පැවසුවා. මේ අනුව ක්‍රියාත්මක වූ පොලිසිය එම දඩ කොළය නිකුත් කෙරුණු වාහන අංකය පහසුවෙන්ම සොයාගත්තා. මෙය අයත් වූයේ ඩේවිඩ් බර්කොවිට්ස් ටයි. යොන්කර්ස්හි දී බර්කොවිට්ස්ගේ කාරය සොයාගන්නා පොලිසියට එහි තිබී රයිෆලයක්, පතරොම්, ඝාතනයක් සිදු කිරීම සඳහා ඇඳ තිබූ සිතියමක් මෙන්ම බලධාරීන් වෙත යැවීම සඳහා සකස් කළ ලිපියක් ද හමුවනවා. වහාම බර්කොවිට්ස් පොලිස් භාරයට ගැනෙනවා.

අත්අඩංගුවට පසු වූ බර්කොවිට්ස් මුල දී තමන් ඝාතනවලට පෙළැඹීම පිළිබඳ විවිධාකාරයේ කතා පැවසුවා. සිය අසල්වැසියාගේ සුනඛයා පිළිබඳ කතාව ඉන් ප්‍රමුඛතම එකක්. මේ නිසා ඔහු මානසික රෝග සඳහා ද පරීක්ෂා කෙරුණා. කෙසේ නමුත් පසුව ඔහු ඒවා තමන් විසින් හිතා මතාම ගෙතූ ඒවා බැව් පිළිගත්තා. නඩු විභාගයකින් පසුව ඔහු විසින් සිදුකරන ලද ඝාතන සියල්ලටම ඔහු වැරදිකරු වූ අතර ජීවිතාන්තය දක්වා සිර දඬුවම් හිමිවුණා.

ඕනෑම රටක නිතර පුද්ගලයින් අතුරුදන් වීමේ සිදුවීම් වාර්තා වෙනවා. සමහරෙක් සිය අනන්‍යතාවය ලොවින් සඟවාගැනීම සඳහා සිතාමතාම 'අතුරුදන්' වන විට තවත් අයෙකු විවිධ අකරතැබ්බවල ප්‍රතිඵලයක් ලෙස අතුරුදන් වෙනවා. මින් සමහරෙක් මියගිය බව කල්යාමේ දී ලොවට හෙළි වන අතර තවත් සමහරෙක් පිළිබඳව කිසිදිනෙක තොරතුරු අනාවරණය වන්නේ නැහැ.

වසර ගණනාවක් මුළුල්ලේ අතුරුදන් වූවන්ගේ ලැයිස්තුවේ සිට එක් වරම සමාජයේ පෙනී සිටි අයවළුන් කිහිප දෙනෙකු පිළිබඳව ඉතිහාස පොත්වල සටහන් වී තිබෙනවා. ඔවුන් මුහුණපෑ සිද්ධීන් සමහරක් අසාමාන්‍ය යි. මේ එවැන්නන් පිළිබඳව වන ලිපි ද්විත්වයෙහි පළමුවැන්න යි.

2002 වසරේ දී ඇමෙරිකානු ජාතික දැරියක වූ එලිසබෙත් ස්මාට් පැහැරගැනෙනවා. ඇයගේ නිවසට ඇතුළු වූ බ්‍රයන් ඩේවිඩ් මිචෙල් නම් අයෙක් පිහියක් පෙන්වා ඇය බියවද්දා සිය නිවසට ගෙනයනවා. මිචෙල් හා ඔහුගේ බිරිය ජීවත් වූ එම නිවස්නයෙහි කාමයරක ඔහු ඇය සිරකරනවා.

එක්තරා ආගමක ලබ්ධිකයෙකු වූ මිචෙල් තමන් ධර්ම දූතයෙකු සේ හඳුන්වාගත් අයෙකු වූ අතර, ඔහු විසින් අදාළ ආගමානුකූලව ස්මාට්ව ද විවාහ කරගැනෙනවා. අනතුරුව ඇයට මත්පැන් හා නිද්‍රාජනක ඖෂධ ලබා දී ලිංගික අඩන්ටේට්ටම්වලට ලක් කරනවා.

පැහැරගැනීම සිදුවුණු දින රාත්‍රියේ එලිසබෙත්ගේ සොයුරිය ද ඇයගේ කාමරයෙහි සිටි අතර, ඇය මිචෙල්ගේ මුහුණ මතක තබාගෙන තිබුණා. මේ විස්තර ඇය විසින් ප්‍රසිද්ධියට පත් කළ අතර එහි ප්‍රතිඵලයක් ලෙස මාස 9කට පසු මිචෙල් හා එලිසබෙට් ස්මාට් වීථියක ඇවිදයමින් සිටිය දී හඳුනාගන්නට යමෙකු සමත් වෙනවා. මේ අනුව මිචෙල් හා ස්මාට් පොලිස් භාරයට පත් වන අතර, ස්මාට් නැවතත් සිය පවුල හා එක්වනවා. ඇය වර්තමානයේ කාන්තා හා ළමා හිංසනය පිටුදැකීමේ ව්‍යාපාර වෙනුවෙන් සක්‍රීයව පෙනී සිටිනවා.

ස්පාඤ්ඤ ජාතික මානසික වෛද්‍යවරයෙකු වූ කාලෝස් සැන්චෙස් ඔර්ටිස් ඩි සලසා හදිසියේම අතුරුදන් වන්නේ 1995 වසරේ දී යි. ඔහුගේ මෙම හදිසි අතුරුදන් වීමෙන් කම්පාවට පත් වූ සමීපතමයින් අස්සක් මුල්ලක් නෑර ඔහු පිළිබඳව විපරම් කර බැලුව ද ඔහු පිළිබඳව හෝඩුවාවක් හෝ හමුවූයේ නැහැ. මේ නිසා ඉන් වසර 15කට පසු, එනම් 2010 වසරේ දී ඩි සලසා මියගොස් ඇති බැව් ප්‍රකාශ කෙරුණා.

2015 වසරේ ඉතාලියේ ගම්බද පෙදෙසක වෙළඳාමේ නියුතු බිම්මල් එක්කාසු කරන්නන් දෙදෙනෙකු හට හදිසියේම කිළිටි වස්ත්‍රාභරණ හැඳි මිනිසෙකු හමුවනවා. ඔහු තනිව ජීවත් වෙමින් සිටි අතර, හැකිතාක් මිනිසුන්ගේ ඇස ගැටීමෙන් වැලකී සිටින්නට උත්සාහ දරා තිබෙනවා. කෙසේ නමුත් ඔහු මීට වසර 20කට පෙර අතුරුදන් වූ සලසා බව හඳුනාගන්නට ඔවුන් සමත් වෙනවා. ඔවුන් අදාල බලධාරීන් දැනුවත් කළ අතර වහාම ප්‍රදේශයේ පොලිස් නිලධාරීන් සලසා හමු වීමට පැමිණෙනවා. කෙසේ නමුත් ඒ කෙටි කාලය තුළ දී ඔහු එතැනින් නික්ම ගොස් තිබූ අතර නැවත කිසි දින සමාජය හමුවේ පෙනී සිටියේ නැහැ.

ඇමෙරිකානු ජාතික ලූලා කොරා හුඩ් 1970 වසරේ දිනෙක සිය නිවැසියන් අතැර යන්නේ නිවසේ සිදුවූ යම් හිත් නොහොඳ වීමක් නිසා යි. කෙසේ නමුත් තිදරු මවක් වූ ඇය ඇත්තෙන්ම කවරෙකු හෝ විසින් ඝාතනය කරන්නට යෙදුණු බවට සමහරු සැක කළා. මෙය වඩාත් තහවුරු කරමින් ඉන් 26 වසරකට පසු හෙවත් 1996 වසරේ දී ඇයගේ නිවසෙහි ගෙවත්තෙන් මිනිස් සිරුරක අවශේෂ ද හමුවනවා. මෙය කෝරා හුඩ්ගේ බවට පොලිසිය තීරණය කරන අතර ඇයගේ දරුවන් තිදෙනාට ද දන්වනවා.

උක්ත සිදුවීමෙන් වසර 10ක් ගිය තැන හදිසියේ සිදුකරන ලද ඩී.එන්.ඒ පරීක්ෂණයකින් හෙළිවන්නේ ගෙවත්තේ තිබී හමුවූ මිනිස් සිරුරු කොටස් හුඩ් මහත්මියගේ නොවන බව යි. මේ කරුණ සොයාගැනීමත් සමග කෝරා හුඩ් නැවතත් 'මියගිය' ලැයිස්තුවෙන් 'අතුරුදන් වූවන්' ගේ ලැයිස්තුවට වැටුණු අතර ඇගේ දරුවන් විසින් නැවතත් සිය මව සෙවීමට පටන්ගන්නවා. එම උත්සාහයන් සඵල කරමින් සති දෙකක කාලයක් තුළ ඇය නිරුපද්‍රිතව ෆ්ලොරීඩා ප්‍රාන්තයේ ජැක්සන්විල්හි ජීවත් වන බව ඔවුනට සොයාගන්නට ලැබෙනවා. ඇය විසින් එහිදී වෙනත් විවාහයක් සිදුකොට ගෙන තිබූ අතර ඉන් දරුවන් 12 දෙනෙකු ලබා තිබුණා. මෙලෙස වසර 40කට ආසන්න කාලයක ඇවෑමෙන් කෝරා හා ඇගේ වැඩිමල් දරුවන් තිදෙනා එකට හමුවුණා.

ඇමෙරිකා එක්සත් ජනපදයෙහි ක්ලීව්ලන්ඩ්හි දී 2003 වසරේ දිනක බොහෝ දෙනෙකුගේ කතාබහට ලක් වූ පැහැරගැනීමේ සිද්ධියක් සිදුවුණා. ඒරියල් කැස්ට්‍රෝ නම් අයෙකු විසින් මිචෙල් නයිට්, අමන්දා බෙරී හා ජෝර්ජිනියා ඩි ජීසස් නම් තරුණියන් තිදෙනෙකු පැහැරගත්තා.

කැස්ට්‍රෝ විසින් පැහැරගන්නා ලද දැරියන් තිදෙනා රහසිගත ස්ථානයක රඳවා තබාගන්නට ඔහු කටයුතු කළා. ඔවුන් තිදෙනා වෙන් කළ කුටි තුනක රඳවා තැබූ ඔහු එම තිදෙනාට ලිංගික අඩන්තේට්ටම් ද සිදුකළා. බෙරී විසින් ඔහුට දාව දරුවෙකු ද බිහිකළේ මේ අතර යි.

වසර ගණනාවක් කාගේවත් ඇස නොගැටී මේ තරුණියන් තිදෙනා සිය සන්තකයේ තබාගන්නට තරම් කැස්ට්‍රෝ සූක්ෂ්ම වුණා. කෙසේ නමුත් 2013 වසරේ එක් දිනෙක බෙරී රඳවා සිටි කාමරයේ දොරගුළු ලා යන්නට කැස්ට්‍රෝ හට අතපසු වෙනවා. මේ අවසරයෙන් කාමරයෙන් ඉවතට එන බෙරී, සිය දරුවා හා අනෙක් තරුණියන් දෙදෙනා ද කැටුව, පිටත පෙනෙන ස්ථානයකට දිවයනවා. අනතුරුව යාබද නිවසෙහි විසූ චාල්ස් රැම්සේ ගේ අවධානය දිනාගන්නට ඔවුන් සමත් වෙනවා. රැම්සේ ඔවුන් සිවුදෙනා නිවසෙන් ඉවතට ගන්නා අතර ඔවුන්ගේ ආධාරයෙන් සිද්ධිය ප්‍රදේශයේ පොලිසියට දන්වන්නට බෙරී සමත් වෙනවා.

වහාම බෙරී ඇතුළු සිවුදෙනා මුදවාගන්නට පොලිසිය කටයුතු කරන අතර කැස්ට්‍රෝව ද අත් අඩංගුවට ගැනෙනවා. මේ අනුව වසර ගණනාවකට පසු සිය සහෘදයන් අතරට යාමේ අවස්ථාව තරුණියන් සිවුදෙනාට ලැබෙනවා. බන්ධනාගාරගතව සිටිය දී කැස්ට්‍රෝ ගෙල වැළ ලාගෙන මියයනවා.

කවරයේ පින්තූරය- abcnews.go.com

ලොව පුරා තැනින් තැන විවිධාකාරයේ පරිසර පද්ධතීන් පවතිනවා. විවිධ දේශගුණික තත්ත්වයන් මෙන්ම භූගෝලීය පිහිටීම් වැනි සාධක මේ විවිධත්වයට බලපානවා. ශ්‍රී ලංකාව ඇතුළු තෙත්, ඝර්ම කලාපීය රටවල හොඳින් වැඩෙන ශාක හා සතුන්ට නිරුදක කතරක හෝ ඉතා ශීත ධ්‍රැවාසන්න දේශගුණයක වැඩීමේ හැකියාව නැහැ. එමෙන්ම ඒ ඒ පරිසරවල ජීවත් වන සතුන් හා ශාකවල ශ්‍රී ලංකාව වැනි, ඉහළ ආර්ද්‍රතාවයක් සහිත පරිසරවල ජීවත් වන්නටත් බැහැ.

විවිධ පරිසරවල ජීවත් වීම සඳහා එහි වූ සතුන්ට විවිධාකාරයේ ව්‍යුහමය හා චර්යාමය අනුවර්ථන පිහිටා තිබෙනවා. මේවා ඒ ඒ සතුන්ට අනන්‍ය වෙනවා.

ධ්‍රැවාසන්න පෙදෙස් සැලකීමේ දී සාමාන්‍ය මිනිසෙකුට කිසිදු ආරක්ෂක උපක්‍රමයක් නොමැතිව එම පෙදෙස්වල ජීවත් වන්නට නොහැකියි. කෙසේ නමුත් කිසිදු අපහසුතාවක් නොමැතිව එම පරිසරවල පහසුවෙන් ජීවත් වන සතුන් විශේෂයන් සිටිනවා. ආක්ටික් වෘත්තයට අයත් පෙදෙස් සැලකීමේ දී එවැනි සතුන් විශේෂ රාශියක්ම අපට හමුවෙනවා. ඔවුන් අධික ශීතලට ඔරොත්තු දීම සඳහා හැඩගැසී ඇත්තේ කෙසේ ද?

ආක්ටික් වෘත්තය තුළට ගැනෙන පෙදෙස වන්නේ ලොව උතුරු අක්ෂාංශ 66 1/2ට වඩා උතුරින් ඇති ප්‍රදේශය යි. මේ පෙදෙසේ සෑම කොටසකටම පාහේ අඩු වැඩි වශයෙන් බලපවත්වන දේශගුණික තත්ත්ව තිබෙනවා. විශේෂයෙන් මේ පෙදෙස්වලට ගිම්හානයේ උපරිමයේ දීත් හිරු එළිය පතිත වන්නේ අංශක 40ට වඩා වැඩි ආනතියකින් යුතුව යි. එමෙන්ම ශීත සමයේ උපරිමයේ දී හිරු එළිය පතිත වන්නේ අංශක 90ක් තරම් ආනතව යි. මේ නිසා කෙටි ගිම්හාන මෙන්ම අධික ශීතල සහිත දීර්ඝ ශීත සමයන් මෙහි ඇතිවෙනවා. මේ හේතුවෙන් මෙහි ශාක ද වැවෙන්නේ මඳ වශයෙන්. එම නිසා මෙහි ජීවත් වන ජීවීන්ට මුහුණදෙන්නට වන අභියෝග බොහොම යි.

ලෙමින්ග් නම් සත්ත්වයින් ආක්ටික් තුන්ද්‍රා ආශ්‍රිතව ජීවත් වන මීයන් විශේෂයක්. තුන්ද්‍රා පරිසරවල ඇත්තේ තැනින් තැන වැඩුණු කුඩා ශාක කිහිපයක් පමණ යි. මේවා කිසි ලෙසකින් මීයන් වැනි සතුන්ට ආරක්ෂා වී ජීවත් වන්නට සෑහෙන්නේ නැහැ. එම නිසා මේ සතුන් ජීවත්වන්නේ හිම ස්ථරයෙන් පහළට හාරාගත් ගුල්වල යි. මොවුන් ඉතා දිගු ලෝමවලින් ආවරණය වී තිබෙන නිසා ශීතල දැනෙන්නේ අඩුවෙන්. අනෙක් අතට ගුල වටා ඇති හිම ස්ථරය ඊග්ලූවක මෙන් තාප පරිවාරක ස්ථරයක් ලෙස ක්‍රියා කරන බැවින් ඒ තුළට අවට ඇති ශීතල කාන්දු වන්නේත් අඩුවෙනුයි. මේ හේතු නිසා මෙලෙස ගුල් හාරා ජීවත් වීම එම සතුන් සාර්ථක ලෙස සිදු කරනවා.

තුන්ද්‍රා පරිසරයේ ජීවත් වන තවත් සත්ත්ව විශේෂයක් වන්නේ ආක්ටික් සාවා යි. මේ සාවුන් විශේෂයටත් ලොව ජීවත් වන වෙනත් සාවුන් විශේෂවලට වඩා දිගට වැවුණු ලෝම පිහිටා තිබෙනවා. මේ නිසා යම් පමණකට කටුක ශීතලෙන් ඔවුන් ආරක්ෂා වෙන අතර චර්යාමය වශයෙනුත් ඔවුන් ශීතලෙන් දැනෙන බලපෑම අවම කරගන්නවා. මේ සාවුන් නිතරම විශාල රංචු වශයෙන් එකට සිටින අතර සමහර විටෙක මොවුන් රංචුවක සාවුන් සිය ගණනක් සිටිනවා. මේ හේතුවෙන් එකිනෙකා ගේ ශරීර උෂ්ණත්වය කරණකොට ගෙන ශීතලෙන් ඔවුනට වන බලපෑම අවම වෙනවා.

ආක්ටික් වෘත්තය තුළ ජීවත් වන ආක්ටික් ලේනුන් අධික ශීතලෙන් ආරක්ෂා වීම සඳහා අපූරු ක්‍රමයක් අනුගමනය කරනවා. ඒ එක දිගට මාස 7ක් පමණ නිදා ගැනීමෙනුයි. ආක්ටික් වෘත්තයට මාස 7ක පමණ දීර්ඝ මෙන්ම කටුක ශීත සමයක් එළැඹෙන අතර, ඒ කාලයට පෙර පරිසරයෙන් විවිධ තාප පරිවාරක ද්‍රව්‍ය සොයාගෙන, ඒවායෙන් තම කූඩුව සම්පූර්ණයෙන් ආවරණය කරගන්නා ඔවුන් ශීත සමය එළඹීමත් සමග දීර්ඝ නින්දකට පිවිසෙනවා. මෙහිදී ඔවුන්ගේ ශරීරවල පරිවෘත්තීය ක්‍රියා සෑහෙන තරමකින් අඩපණ වන අතර හෘද ස්පන්දනයත් විශාල ලෙස පහළ බහිනවා. ඔවුන්ගේ ශරීර උෂ්ණත්වයත් සෙල්සියස් අංශක 0කට ආසන්න අගයකට පත් වෙනවා. මොවුන් මේ ආකාරයෙන් නැවත උණුසුම් සමය එළඹෙන තුරු සිටින අතර ඒ කාලය උදා වූ සැනින් අවදි වී නැවත පෙර ලෙසම ක්‍රියාශීලීව ඔබ මොබ සැරිසරනවා.

ආක්ටික් තුන්ද්‍රාවල ජීවත් වන විශාල සත්ත්වයින් සැලකීමේ දී මස්ක් ගවයින්ට හිමිවන්නේ ප්‍රමුඛ ස්ථානයක්. ඔවුන්ගේ ශරීරවල ඝණව වැඩී ඇති තද පැහැති ලෝම කාර්යයක්ෂ්ම තාප පරිවාරකයක් ලෙස ක්‍රියා කරනවා. මේ ලෝමවල විශේෂත්වයක් වන්නේ ඒවායේ ස්ථර තුළ විශාල වශයෙන් හිස් අවකාශ පැවතීම යි. මේ නිසා සෑහෙන තරමකින් තාප පරිවරණය වීමක් සිදුවෙනවා. මීට අමතරව ආක්ටික් සාවුන් මෙන් මස්ක් ගවයින් ද විශාල රංචු වශයෙන් එකට සිටිමින් අධික ශීතලෙන් ආරක්ෂා වෙනවා.

ආක්ටික් තුන්ද්‍රාවල ජීවත් වීමට ඉතා හිතකර අනුවර්ථන රාශියක්ම ඇති සත්ත්වයා ලෙස සැලකෙන්නේ හිම වලසා යි. හිම වලසා සතුවත් ඉතා ඝණව වැඩුණු ලෝම වැස්මක් ඇති අතර එය මේදමය ද්‍රව්‍යකින් තෙමී පවතිනවා. මේ නිසා ඒවායේ තාප පරිවාරක හැකියාව කිහිප ගුණයකින් වැඩි වෙනවා.

අධ්ක ශීතලෙන් ආරක්ෂා වීම සඳහා හිම වලසෙකුගේ ශරීරයේ පවතින තවත් සුවිශේෂීම අනුවර්තනයක් වන්නේ ඔවුන්ගේ සමට යටින් ඉතා තද මේද ස්ථරයක් පැවතීම යි. මේ නිසා ආක්ටික් තුන්ද්‍රාවල වෙසෙන අනෙක් සතුන් බොහෝ දෙනෙකුට වඩා ශීතල සුළඟ හා ජලය විඳදරාගැනීමේ හැකියාව හිම වලසුන්ට තිබෙනවා.

ආක්ටික් වෘත්තයට උතුරින් පවතින් කටුක දේශගුණය සහිත පරිසරයක ජීවත් වීම මිනිසෙකුට නම් ඉතා දුෂ්කර කාර්යයක් වන්නේ ඒ සඳහා වූ අනුවර්තන කිසිවක් ඔවුනට පිහිටා නැති නිසා යි. එය ඒ ආකාරයටම ඉහත දැක්වූ සතුන්ට ද අනෙක් අතට බලපවත්වනවා. සමස්ථයක් වශයෙන් ගෝලීය උෂ්ණත්වය ඉහළ යාම මේ සතුන්ට ඉතා අහිතකර ලෙස බලපානවා. මේ නිසා අනාගතයේ ඔවුනට ඔවුන් රුචි පරිසරවල ජීවත් වීම අභියෝගයක් වෙනු ඇති.

කවරයේ පින්තූරය - Magnus Andersen / Norwegian Polar Institute

ප්‍රංශයේ ජීවත් වූ ජීන් කැල්මන්ට් නිල වශයෙන් තහවුරු කරන ලද ලොව වැඩිම කලක් වාසය කළ තැනැත්තිය ලෙස සැලකෙනවා. 1875 වසරේ පෙබරවාරි මස 21 වන දා උපන් ඇය 1997 වසරේ අගෝස්තු මස 4 වන දා මියයන විට 122 හැවිරිදි වුණා. මිනිසා ගේ පරම ආයුෂ ලෙස සැලකෙන වසර 120 ද අභිබවා ජීවත් වූ, තහවුරු කළ හැකි සාක්ෂ්‍ය සහිත එකම පුද්ගලයා ලෙස වාර්තා පොත්වල ඇගේ නම ලියැවී තිබෙනවා. කෙසේ නමුත් දැන් ඇයගේ වාර්තාවට විශාල අභියෝගයක් එල්ල වෙලා.

ජීන් ලුවී කැල්මන්ට් ප්‍රංශයේ ආර්ල්හි දී ඉපිද එහිදීම මියයන විට වසර 122කුත් දින 164ක් දිවි ගෙවා තිබූ බැව් වාර්තා පොත්වල සඳහන් වෙනවා. ඇය මිනිසෙකුට ජෛව විද්‍යාත්මකව ළඟාවිය හැකියැ යි පිළිගැනෙන උපරිම වයස් සීමාව වන එකසිය විසි විය ඉක්මවා වසර 2ක්ම ජීවත්ව තිබීම නිසා, මෙම අසාමාන්‍ය සිද්ධිය පිළිබඳව ලොව විද්වතුන් රැසකගේ අවධානය යොමු වුණා. සමහරු මෙය ඇත්තෙන්ම සොබාදහමේ 'වරදකින්' සිදු වූ සැබෑ හා සත්‍ය තත්ත්වයක් ලෙස සලකද්දී තවත් සමහරෙක් අදටත් ඒ පිළිබඳව සැක පළ කරනවා.

ජීන් කැල්මන්ට්ගේ උපත පිළිබඳව නිල වාර්තා සියල්ලම නිවැරදිව පැවතිනවා. එසේනම් මෙය අසත්‍යයක් විය හැක්කේ කෙසේ ද? කැල්මන්ට් වසර 122ක් ජීවත් වූවායැ යි යන්න බැහැර කරන රුසියානු විද්‍යාඥයින් පිරිසක් පවසන්නේ ඇත්තෙන්ම ජීන් කැල්මන්ට් ලෙස පසුකාලීනව පෙනී සිට ඇත්තේ ඇගේ දියණිය බව යි. ඔවුන් පවසන අන්දමට සැබෑ ජීන් කැල්මන්ට් 59 හැවිරිදිව සිටිය දී 1934 වසරේ මියගොස් තිබෙනවා. අනතුරුව හිමිකම් ඔප්පු පවරාගැනීමේ දී ගෙවිය යුතු බදුවලින් බේරී සිටීම සඳහා ඇගේ දියණිය වන ඉවෝන් සිය මව මෙන් සමාජයේ පෙනී සිට ඇති බැව් ඔවුන් පවසනවා. මෙනයින් 1997 වසරේ දී ඇය මිය යන විට සැබවින්ම සපුරා සිට ඇත්තේ 122 විය නොව 99 වන විය විය යුතු බැව් තවදුරටත් ඔවුන් පවසනවා.

ජීන් කැල්මන්ට්ගේ වයස සාවද්‍ය බැව් පවසන රුසියානු විද්‍යාඥ කණ්ඩායමේ නිකොලායි සැක් පවසන ආකාරයට ජීන් කැල්මන්ට් පෙනී සිටින සම්මුඛ පරීක්ෂණ අධ්‍යයනය කිරීමේ දී ඒවායේ නොගැලපෙන තැන් රාශියක් පවතිනවා. ඒවායේ ඉදිරිපත් කෙරුණු ජීන් හා ඇගේ මවගේ ඡායාරූපවල විශාල සමානකම් ඇති අතර, ජීන් කැල්මන්ට්ට 1930 වසරේ දී ලබාදෙන ලද විදෙස් ගමන් බලපතක සඳහන් ඇගේ ඇස්වල වර්ණය පසුකාලීනව ජීවත් වූ ජීන්ගේ ඇස්වල වර්ණයට වඩා වෙනස් බව ද, උසෙහි වෙනසක් ඇති බව ද හෙළි වී තිබෙනවා.

අතීත වාර්තාවල සඳහන් ආකාරයට ජීන් හට ඉවෝන් නම් දියණියක සිට ඇති අතර ඇය 1934 වසරේ දී මියගොස් තිබෙනවා. ඒ නිව්මෝනියාව හේතුවෙනුයි. ඉවෝන් හට පුත්‍රයෙක් සිට ඇති අතර, අනතුරුව ජීන් ජීවත්ව තිබෙන්නේ මේ දරුවා හා ඉවෝන්ගේ සැමියාගේ නිවස්නයේ යි. සිය බිරිය මියයන විට 42 වන වියෙහි පසු වූ ඉවෝන්ගේ සැමියා සිය නැන්දණිය හා පුත්‍රයා හොඳින් බලා හදාගෙන ජීවත්ව ඇත්තේ යලි විවාහයක් ගැන නොසිතමිනුයි. මෙය අසාමාන්‍ය තත්ත්වයක් බව පවසන සැක් ඇත්තෙන්ම ඔහු විසින් නැවත විවාහයක් කරගන්නට නොපෙළඹුණේ සිය බිරිය ඉවෝන් ඔහු සමග සිටි නිසා බවට මතයක් ගොඩනගා තිබෙනවා. ඔහුට අනුව 1934 වසරේ දී සැබවින්ම මියගොස් ඇත්තේ 59 හැවිරිදි ජීන් කැල්මන්ටුයි. මේ වන විට ඉවෝන් 36 වියැතිව සිට තිබෙනවා.

ජීන් ගේ සම්මුඛ සාකච්ඡාවල අඩංගු තවත් මතභේදාත්මක කරුණක් වන්නේ ඇය කුඩාකල එක්තරා කාන්තාවකගේ අතේ එල්ලී පාසල් ගිය බව යි. නිවසේ සේවිකාවකව සිටි ඇය තමන් පාසලට නිතිපතා ඇරළූ බව පවසා තිබුණා. කෙසේ නමුත් වාර්තා පරීක්ෂා කිරීමේ දී හෙළි වී ඇත්තේ ඇත්තෙන්ම එම සේවිකාව 1875 වසරේ උපන් ජීන් කැල්මන්ට්ට වඩා දස වසක් වයසින් අඩු තැනැත්තියක බව යි. මීට අමතරව ඉවෝන්ගේ මරණ සහතිකය ද අත්සන් කර තිබෙන්නේ වෛද්‍යවරයෙකු හෝ මරණ පරීක්ෂකයෙකු නොවන කාන්තාවක් විසින්.

රුසියානු විද්‍යාඥයෙකු වන වැලෙරි නොවොසෙලොව් පවසන්නේ තමන් ජීන් කැල්මන්ට්ගේ වෛද්‍ය වාර්තා පිරික්සූ විට අතිශය පුදුමයට පත් වූ බව යි. සියවස ඉක්මවා ජීවත් වන්නන් පිළිබඳව පර්යේෂණ රාශියක් සිදු කර ඇති ඔහු පවසන්නේ ජීන් කැල්මන්ට්ගේ සමහර සාධක සියවස ඉක්මවා ජීවත් වූ අනෙක් අයගෙන් 'ඉතාමත් වෙනස්' වන බව යි. ඇයගේ සමෙහි තත්ත්වය හා හැකියාවන් කිසිසේත්ම 122 වියැති අයෙකුගෙන් බලාපොරොත්තු විය නොහැකි බවත්, කිසිවෙකුගේ ආධාරයක් නොමැතිව සිටගැනීමට හැකිවීමට තරම් හොඳ තත්ත්වයේ මාංශපේෂි හා සාමාන්‍ය මට්ටමේ හෝ හොඳ මතකයක් තිබීම ඇගේ සත්‍ය වයස පිළිබඳව සැක සංකා ජනනය කරන බවත් ඔහු තවදුරටත් පවසා තිබුණා.

උක්ත කාරණාවලට අමතරව ජීන් කැල්මන්ට් විසින් සිය පැරණි පෞද්ගලික බඩු බාහිරාදිය විනාශ කර තිබීම ද සැකයට තුඩු දෙන්නක්. තවත් විශේෂතම කාරණාවක් වන්නේ ජීන් කැල්මන්ට්ගේ දිවියෙහි අවසන් සමයේ එක්තරා රක්ෂණ සමාගමක් ඇය ඇත්තෙන්ම නියම ජීන් කැල්මන්ට්ගේ දියණිය බවට සැක කොට, ඇයට එරෙහි වංචා චෝදනා ගොනු කොට නඩු පවරන්නට සූදානම් වීම යි. ඇය ප්‍රංශයට ගෞරවයක් ගෙන දෙන්නියක බැව තේරුම් යාමත් සමග ඔවුන් ඒ අදහස පසෙක දමා තිබෙනවා. මේ කරුණු සියල්ල අනුව 1997 වසරේ ඇත්තෙන්ම මියගියේ 1875 වසරේ උපන් ජීන් නොව 1898 වසරේ උපන් ඉවෝන් වීමේ වැඩි ඉඩක් පවතිනවා.

ජීන් කැල්මන්ට් ගේ නියම වයස අවුරුදු 122ක් නොවන බවට සමහරෙක් මත පළකරද්දී, ඒවාට විරුද්ධව තවත් සමහරෙක් එම මතවලට විරුද්ධව ද මත පලකරනවා. 1990 දශකයේ දී ජීන්ගේ වයස තහවුරු කරන්නට දායක වූ ජීන් මාරි රොබින් පවසන්නේ ජීන් උපන් නගරයේම ජීවිත කාලයම ගත කර තිබීම නිසා ඉවෝන්ට කිසිදු ලෙසකින් සිය අනන්‍යතාව වෙනස් කොට වංචා කිරීමේ හැකියාවක් නොපැවතුණු බව යි. අනෙක් අතට එක් රැයෙකින් සිදු වූ මේ අනන්‍යතා මාරුව පිළිබඳව එහි වැසියන්ගෙන් කිසිවෙකු ප්‍රශ්න නොකෙරුවා වන්නට ද නොහැකියි.

විශේෂම කාරණාවක් වන්නේ ජීන් විසින් සිය අවසන් කාලයේ දී ඉවෝන් කිසි ලෙසකින් දැනුවත්ව සිටිය නොහැකි ප්‍රශ්න කිහිපයකට නිවැරදිව පිළිතුරු දී තිබීම යි. ජීන්ගේ පළමු ගණිත ගුරුවරිය පිළිබඳව ඇය පවසන විස්තරය එවැන්නක්.

ඉහත මතවලට පිළිතුරු සපයන සැක් පවසන්නේ ජීන් හා දියණිය 1930 දශකයේ වැඩි කාලයක් ගතකොට ඇත්තේ ආර්ල් නගරයෙන් පිටත බව යි. ඒ කාලයේ තිබූ හිතකර නොවන පරිසරය මධ්‍යයේ මෙවැනි 'අනන්‍යතා මාරුවක්' සිදුකිරීම පහසු බව ඔහු පෙන්වා දෙනවා.

1997 වසරේ දී මියගියේ ඇත්තෙන්ම ජීන් කැල්මන්ට් ද නැතිනම් ඇගේ දියණිය ඉවෝන් ද යන්න නිසියාකාරවම තහවුරු කොට ගන්නට පර්යේෂණ රාශියක් සිදුකළ යුතුව තිබෙනවා. යම් හෙයකින් ඒවා අවසන ඇයට 'ලොව වැඩිම කලක් ජීවත් වූ පුද්ගලයා' යන වාර්තාව අහිමි වුවහොත් එය 1880 වසරේ සැප්තැම්බර් මස 24 වන දා ඉපිද 1999 වසරේ දෙසැම්බර් මස 30 වන දා මියගිය සාරා ක්නස් නම් ඇමෙරිකානු ජාතික කාන්තාවට හිමි වනු ඇති. මියයන විට ඇගේ වයස වසර 119කුත් දින 97ක්.

මාධ්‍යවේදියෙකුගේ වගකීම තමන් විසින් නිරීක්ෂණය කරනු ලබන යම් දෙයක් නිවැරදිව හා අපක්ෂපාතීව ජනතාව වෙත වාර්තා කිරීම යි. මේ හේතුවෙන් පුවත් වාර්තාකරණය ඉතාමත් භාරධූර මෙන්ම වගකීම් සහගත වෘත්තියක් වෙනවා. මැසිඩෝනියානු පුවත් වාර්තාකරුවෙකු වූ ව්ලැඩෝ ටැනෙස්කි මේ වෘත්තිය සඳහා උපන් හපන්කම් සහිත අයෙකු සේ සැලකුණා. එරට සිදුවන අපරාධ ඔහු විසින් ඉතා නිවැරදිව හා සවිස්තරව වාර්තා කරන ලද අතර, ඒවා බොහෝ දෙනාගේ පැසසුමට ද භාජනය වුණා. කෙසේ නමුත්, වසර කිහිපයක ඇවෑමෙන් අනාවරණය වූයේ බොහෝ දෙනා කිසි ලෙසකින් බලාපොරොත්තු නොවූ කරුණක්. ඒ මෙලෙස වාර්තා කරන ලද සමහරක් ඝාතන ටැනෙස්කි විසින්ම සිදුකළ ඒවා බවට මැසිඩෝනියානු පොලිසිය විසින් අනාවරණය කර ගැනීම යි.

1952 වසරේ යුගෝස්ලෝවියාවේ කිසෙවෝ හි උපන් ව්ලැඩෝ ටැනෙස්කි කුඩාකල සිට ම මාධ්‍යවේදියෙකු වීමේ පූර්ව ලකුණු පෙන්නුම් කළා. පසුකාලීනව දේශපාලනික පෙරලි සමග යුගෝස්ලෝවියාව බිඳී ගිය අතර, කිසෙවෝ නුවර අයත් පෙදෙස මැසිඩෝනියාව ලෙස ස්වාධීන රාජ්‍යයක් බවට පත් වුණා. මේ කාලය වන විට ටැනෙස්කි තරුණයෙක් ව සිටි අතර, ඔහු කිසෙවෝ හි පුවත් මැසිඩොනියානු ජනයාට වාර්තා කරන්නට පටන්ගත්තේ නිදහස් මාධ්‍යවේදියෙකු ලෙස යි. කෙටි කලෙකින්ම ඔහුගේ පුවත් වාර්තාකරණය රට පුරා ජනප්‍රිය වූ අතර, පුරා වසර 15කටත් අධික කාලයක් ඔහු එය සාර්ථකව සිදුකළා. දක්ෂ මාධ්‍යවේදියෙකු ලෙස ඔහු ගෞරවයට පාත්‍ර වුණා.

2005 වසරේ එක් දිනක කිසෙවෝ හි එක් කාන්තාවක් අතුරුදන් වුණා. ඇය ප්‍රදේශයේ සනීපාරක්ෂක සේවිකාවක් වූ අතර, කෙටි කලකට පසු ප්‍රාණය නිරුද්ධ ඇගේ සිරුර නගරයේ කොණක තිබී හමුවනවා. ඇය ලිංගික අඩන්තේට්ටම්වලට ලක්කොට, ඉන් අනතුරුව ඝාතනය කර තිබුණා. ඉන්පසු, සිරුර ප්ලාස්ටික උර කිහිපයකින් ඔතා දමා තිබුණා. මේ ඝාතනය පිළිබඳ සැල වූ සැණින් කිසෙවෝ හි ජනතාව කලබල වූ අතර, වහාම එහි තොරතුරු අනාවරණය කරගන්නා ලෙස පොලිසියට බලපෑම් එල්ල කරන්නට වුණා. මෙහි දී ඉදිරියට පැමිණි ටැනෙස්කි පොලිසිය හා එක්ව එම ඝාතනය හා සබැඳි 'අභිරහස' හෙළිකරගන්නට වෙහෙසුණු අතර, එහි සියලු තොරතුරු ඉතා නිවැරදි හා ව්‍යක්ත ලෙස ජනමාධ්‍යට වාර්තා කළා. මේ නිසා ඔහු කෙරෙහි වූ ජනප්‍රියතාව ඉතා වැඩි වූ අතර, බොහෝ දෙනා ඔහු කළ සේවයට කෘතවේදී වුණා.

ඉන් අනතුරුව ගත වූ වසර කිහිපය කිසෙවෝ නුවර ජනතාවට ඒ තරම් සුභවාදී වසර කිහිපයක් වූයේ නැහැ. එම කාලය තුළ තවත් කාන්තාවන් තිදෙනෙකු පළමු කාන්තාව මෙන්ම අතුරුදන් වූ අතර, ඔවුන් සියලු දෙනාම ලිංගික අඩන්තේට්ටම්වලට ලක්කොට ඝාතනය කර තිබිය දී හමුවුණා. මේ සියලු දෙනාම 2005 වසරේ සිදු වූ ඝාතනයේ දී මෙන්ම ප්ලාස්ටික් බෑග්වලින් ආවරණය කර තිබූ අතර, පෙර සේම මේ ඝාතන හා ඒ සබැඳි පරීක්ෂණ කටයුතු ජනතාවට එළිපෙහෙලි කිරීමේ වගකීම භාරගත්තේ ටැනෙස්කි විසිනුයි. ඔහු මේ සෑම අවස්ථාවක දී ම පළමු වතාවේ දී මෙන්ම ඉතා නිවැරදි හා සවිස්තර අන්දමින් ප්‍රවෘත්ති වාර්තාකරණය සිදුකළ අතර, මේ පිළිබඳව වූ ඔහුගේ තීරු ලිපි සහිත පුවත්පත් වැනි දේ ජනතාව අතර උණු කැවුම් මෙන් අලෙවි වුණා.

උක්ත ඝාතන වාර්තා කිරීමේ දී ටැනෙස්කි ප්‍රකට කළ 'ප්‍රතිභාව' සාමාන්‍ය ජනයාගේ පැසසීමට ලක් වූවත්, එහි යම් 'පමණ ඉක්මවූ අසාමාන්‍යතාවක්' ඇති බව පොලිස් නිලධාරීන් විසින් නිරීක්ෂණය කරන්නට වුණා. විශේෂයෙන් ඔහුගේ සමහර ලිපිවල, පර්යේෂණ කටයුතුවල පහසුතාව උදෙසා බාහිර පුද්ගලයින් කිසිවෙකුට අනාවරණය නොකරන ලද සමහරක් තොරතුරු ගැබ්ව තිබීම පොලිසියේ බලවත් අවධානයට ලක් වුණා. පොලිසිය මුලින් සැක කළේ ටැනෙස්කි ඇත්තෙන්ම ඝාතකයා පිළිබඳ දැනගෙන, තමන්ගේ ලිපිවල ප්‍රවර්ධනය උදෙසා එය රහසක්ව තබාගෙන, නිසි වේලාවේ දී ඒවා හෙළි කරන බව යි. මුලදී මෙය හුදු අහම්බයක් ලෙස බොහෝ දෙනා බැහැර කළත්, පසුකාලීනව හෙළි වූයේ පොලිසියේ නිගමනය අර්ධ වශයෙන් සත්‍යය බව යි. ඇත්තෙන්ම ටැනෙස්කි පොලිසියට පෙර ඝාතකයා හඳුනාගන තිබූ අතර, ඔහු එය පොලිසියෙන් වසන් කර තිබුණේ නම් ඔවුන් සිතූ හේතුව නිසා නොවේ.

2005 වසරේ සිට ටැනෙස්කි ගත කර තිබුණේ දෙබිඩි ජීවිතයක්. තිස් එක් හැවිරිදි ඔහුගේ බිරිඳ කා හටත් පවසා තිබුණේ ඔහු නිහඬ එහෙත් යහපත් පුද්ගලයෙකු බව යි. එමෙන්ම ඔහුගේ ලිපි ලබාගත් පුවත්පත් ද ඔහු පිළිබඳ සඳහන් කළේ ටැනෙස්කි ඉතා යහපත් පුද්ගලයෙකු බව යි.

කිසෙවෝ හි 2005 වසරේ හා ඉන්පසු තුන් අවුරුද්ද තුළ ඝාතනය වූ කාන්තාවන් සිවුදෙනාම ඉතා දරුණු වධ බන්ධනවලට ලක් කොට තිබුණා. අනතුරුව ගෙල මිරිකා ඝාතනය කර තිබුණා. ඝාතන සියල්ල ගෙල මිරිකීමෙන් සිදු වූ ඒවා බව පොලිසිය මුලදී ම හඳුනාගත්තත්, පරීක්ෂණවල පහසුව වෙනුවෙන් ඔවුන් එය ප්‍රසිද්ධ කළේ නැහැ. කෙසේ නමුත්, ටැනෙස්කි ඒවා සියල්ල ගෙල මිරිකා සිදුකළ ඒවා බවට වාර්තා කර තිබුණේ මෙවැනි පසුබිමක යි. කොටින්ම මේ ගෙල සිරකිරීම් දුරකථන රැහැනක් යොදාගෙන සිදුකළ බවටත් ඔහු ප්‍රකාශ කර තිබුණා. එයින් නොනැවතී ටැනෙස්කි විසින් එම රැහැනේ වර්ගය ද සඳහන් කර ඇති බැව් පසුකාලීනව පොලිසියට පෙනී ගියා. මේ අනුව මෙම ඝාතනවලට ඔහු සම්බන්ධ බැව් සැක හැර වටහා ගත් පොලිසිය, ඔහු අත්අඩංගුවට ගත්තා.

පොලිස් භාරයට පත් ටැනෙස්කිගෙන් වහාම ප්‍රශ්න කිරීම් ඇරඹුණා. ඔහුගේ නිවස පරීක්ෂා කිරීමට නීතියෙන් අවසර ගත් පොලිසිය, එහි තිබී අසැබි වීඩියෝ පට රාශියක් සොයාගන්නවා. මීට අමතරව නගරයේ සිදු වී තිබූ ඝාතන, 'සිදුකීරීම' පිළිබඳව ඊට පෙර ලියූ සටහන් ද හමුවුණා. මේ අනුව ඝාතකයා ව්ලැඩෝ ටැනෙස්කි බැව් සැකයකින් තොරවම ඔප්පු වුණා.

ඝාතකයා ටැනෙස්කි ලෙස හඳුනාගත්තත් ඒවා ඔහු විසින් සිදුකළේ ඇයි ද යන්න පිළිබඳව සොයාගන්නට පොලිසියට හැකි වූයේ නැහැ. මියගිය සියලු දෙනා පිරිසිදු කරන්නියන් වූ අතර එය ටැනෙස්කිගේ මව නියැළුණු වෘත්තිය වුණා. මීට අමතරව ඔවුන් සියලු දෙනා රුවෙන් ඔහුගේ මවට යම් සමානතාවක් දක්වන අය වුණා. ඉන් එහා විස්තරයක් සොයාගන්නට පොලිසිය සමත් වූයේ නැහැ.

මියගිය අයගේ සිරුරුවලින් ගත් ඝාතකයාගේ තරල සාම්පල ඩී.එන්.ඒ පරීක්ෂණයකට බඳුන් කිරීමෙන් අනතුරුව මිනීමරුවා ටැනෙස්කි බැව් තහවුරු කරගත් පොලිසිය, ඔහුට එරෙහිව මිනීමැරුම් චෝදනා ගොනු කළා. කෙසේ නමුත්, නඩු තීන්දුව ලැබීමට පෙර 2008 වසරේ ජුනි මස 23 වන දා ටැනෙස්කි බන්ධනාගාරයේ තිබූ ජල භාජනයක ගිලී සියදිවි නසාගත්තා.

වර්තමානය වන විට වායු දූෂණය ලොව ඉතා බරපතල ගැටළුවක් වී තිබෙනවා. මේ හේතුවෙන් ලොව සමහර ප්‍රදේශවල වාතය යම් කාලයක් ආඝ්‍රාණය කිරීමෙන් යම් යම් අයට ශ්වසනාබාධ ඇති වීමේ විශාල අවදානමක් ඇති වී තිබෙනවා. සමස්ථයක් වශයෙන් ගත් කල්හී ඉන්දියාව මේ ගැටළුවට බරපතල ලෙස ලක් වූ රටක් ලෙස හඳුන්වන්නට පිළිවන්.

ලොව තත්ත්වය එසේ වන විට දීත් තම රටෙහි වාතය ඉතා යහපත් ලෙස තබාගන්නට ලොව සමහර රටවල් සමත් වී තිබෙනවා. මේ ඒ අතරින් ඉදිරියෙන්ම සිටින රටවල් 5 පිළිබඳව යි.

අයිස්ලන්තය සැලකෙන්නේ ලොව රටවල් අතරින් පිරිසිදුම වාතය ඇති රට ලෙස යි. මෙයට ප්‍රධානතම හේතුව වන්නේ එහි ජනගහනය අවම වීම යි. එමෙන්ම එහි හොඳ ශාක වැස්මක් ද පවතිනවා. මෙය යුරෝපා මහාද්වීපයට අයත්, එහි ප්‍රධාන ගොඩබිමට වයඹදිගින්, ආක්ටික් වෘත්තය අභිමුඛයේ පිහිටි දූපතක් වන අතර, මෙහි ඇති හරිත පැහැය මෙන්ම සොබා සෞන්දර්යය නිසා හොඳ සංචාරක තෝතැන්නක් වෙනවා.

කැනඩාව ලොව විශාලතම රටවල් කිහිපය අතරින් එකක් වෙනවා. මෙය ලොව දෙවනුවට පිරිසිදුම වාතය ඇති රට වෙනවා. මෙය උතුරු ඇමෙරිකා මහාද්වීපයේ උතුරට වන්නට පිහිටා ඇති අතර, දේශගුණික කලාප රාශියක් අන්තර්ගත වෙනවා. මේ හේතුවෙන් ශාක හා සත්ත්ව විශේෂ රාශියක් කැනඩාව තුළ වෙසෙනවා. කැනඩාව තුළ සොබාදහම රැකීම සඳහා තද නීති පනවා ඇති අතර, මේ නිසා වන විනාශය වැනි දේ සිදුවන්නේ අවම වශයෙනුයි.

උතුරු යුරෝපයේ පිහිටා ඇති ෆින්ලන්තය ස්වීඩනය හා නෝර්වේ යන රාජ්‍යයන් දෙකට මායිම්ව පිහිටා තිබෙනවා. ඒවාට සමාන පරිසර තත්ත්ව පැවතියත් ෆින්ලන්තයේ ඒ ද්විත්වයටම වඩා පිරිසිදු වාතයක් තිබෙනවා. මෙහි පවතින තද වන වැස්ම මඟින් කාබන් ඩයොක්සයිඩ් වැනි අපිරිසිදු වායූන් පිරිසිදු කිරීම යුහුසුළුව සිදුකෙරෙනවා.

බෲනායි රාජ්‍යය ලොව සිව්වැනියට පිරිසිදුම වාතය තිබෙන රාජ්‍යය යි. මෙය මෙම ලැයිස්තුවට අයත් වන එකම ආසියාතික රට යි. බෲනායි රාජ්‍යය මලයාසියාවට මායිම්ව පිහිටා තිබෙනවා. මෙම රාජ්‍යය බ්‍රිතාන්‍යයන්ගෙන් නිදහස ලැබුවේ 1984 වසරේ දී වන අතර, ඉන්පසු සීඝ්‍රයෙන් දියුණු වී තිබෙනවා. මේ දියුණුව ළඟා කරගැනීම සඳහා එහි කර්මාන්ත ද විශාල උරදීමක් කර තිබෙනවා. කෙසේ නමුත්, මේ සමගම වන සංරක්ෂණය කෙරෙහි ද ඔවුන් යුහුසුළුව අවධානය යොමු කිරීම නිසා වාතයත් යහපත් මට්ටමක තබාගන්නට ඔවුනට හැකි වී තිබෙනවා.

යුරෝපයේ උතුරුදිගට වන්නට පිහිටි එස්තෝනියාවේ වාතය යහපත් මට්ටමක තිබෙන්නේ එහි ඇති පොහොසත් වන වැස්ම හා අඩු ජනගහනය නිසා යි. මේ ලැයිස්තුවට අන්තර්ගත බොහෝ රටවල්වල මෙන්ම මෙහි ද මානව සංවර්ධන දර්ශකය ඉහළ මට්ටමක තිබෙනවා.

කවරයේ පින්තූරය - odgersberndtson.com

ඉතිහාසය පිරික්සීමේ දී මහා බ්‍රිතාන්‍යයෙන් බිහි වූ දාම ඝාතකයින් කිහිපදෙනෙකු පිළිබඳව අපට තොරතුරු හමුවනවා. මේ අතරින් වෛද්‍ය හැරල්ඩ් ෂිප්මන්ට හිමිවන්නේ ප්‍රමුඛතම ස්ථානයක්. මිනිසුන් මරණයෙන් මුදාගන්නා වෛද්‍යවරයෙකු ලෙස පෙනී සිටිය ද, අවසානයේ හෙළි වූයේ ඔහු විසින් දෙසියයකට අධික රෝගීන් ප්‍රමාණයක් මරණයේ දොරටුව වෙත හිතා මතා ම ගෙන ගොස් ඇති බව යි.

හැරල්ඩ් ෂිප්මන් උප්පත්තිය ලැබුවේ 1946 වසරේ ජනවාරි මස 14 වන දා එංගලන්තයේ නොටිංහැම් හී දී යි. බොහෝ දාම ඝාතකයින්ගේ මෙන් නොව ඔහුට සැලකිය යුතු මට්ටමේ යහපත් ළමා කාලයක් හිමිව තිබුණා. කෙසේ නමුත්, ඔහු 17 වියැති වන විට යම් අවාසනාවක් ඔහුගේ පවුල වෙළා ගන්නවා. ඒ පෙනහළු පිළිකාවක් හේතුවෙන් ඔහුගේ මව මියයාම නිසා යි. දක්ෂ, යමක් ඉක්මණින්ම උකහාගත හැකි බුද්ධියක් තිබූ දරුවෙකු වූ හැරල්ඩ්ගේ සිතට මේ සිදුවීම තදින්ම කාවැදුණා. මවගේ අවසාන කාලයේ දී වේදනා නාශකයක් ලෙස ඇයට මෝෆීන් ලබාදීමට වෛද්‍යවරුන් තීරණය කර තිබූ අතර, පසුකාලීන ව හැරල්ඩ් සිදුකළ මනුෂ්‍ය ඝාතන රාශියක්ම ඔහු විසින් සිදුකර තිබුණේ රෝගීන්ට වේදනා නාශක අධිමාත්‍රා ශරීරගත කිරීමෙනුයි.

මවගේ අවෑමෙන් මානසිකව කඩාවැටුණ ද අධ්‍යාපනය හොඳින් සිදුකරන්නට හැරල්ඩ් සමත් වෙනවා. විසි වන වියෙහි දී ඔහු විවාහ දිවියට ඇතුළත් වන අතර, ඒ තදාසන්නව ම ඔහු ලීඩ්ස් වෛද්‍ය විද්‍යාලයට ඇතුළත් වෙනවා. 1970 වසරේ දී වෛද්‍යවරයෙකු හැටියට ඔහු පත්වීම් ලබනවා.

හැරල්ඩ් ෂිප්මන්ට 1974 වසරේ දී යෝක්ෂයරයේ වෛද්‍යවරයෙකු ලෙස ක්‍රියා කරන්නට අවස්ථාව ලැබෙනවා. එහි සේවයේ නියුක්ත වී වසරක් යන්නටත් මත්තෙන් ඔහුට පවුම් හයසියයක දඩයකට යටත් වන්නට සිදුවෙනවා. ඒ තමන්ගේ භාවිතය වෙනුවෙන් අනවශ්‍ය ලෙස වේදනා නාශක ඖෂධයක් නිර්දේශ කරගැනීම නිසාවෙනුයි. මේ හේතුවෙන් කෙටි කාලීනව ඔහුට පුනුරුත්ථාපනය වන්නටත් සිදුවුණා.

කෙටි කලෙකින් පුනුරුත්ථාපන වැඩසටහන අවසන් කළ හැරල්ඩ් ෂිප්මන්ට 1977 වසරේ දී නැවතත් වෛද්‍ය පත්වීමක් ලැබෙනවා. ඒ මැන්චෙස්ටර් නුවර තදාසන්න 'හයිඩ්' නම් ප්‍රදේශයට යි. එහි ඉතා සාර්ථක දහසය වසරක් ගත කළ ඔහු, 1993 වසරේ තමන්ගේ ම කියා වෛද්‍ය ආයතනයක් අරඹනවා.

හැරල්ඩ් පස් වසරක් කිසිදු උපද්‍රවයකින් තොරව සිය වෛද්‍ය ආයතනය පවත්වාගෙන යනවා. කෙසේ නමුත්, සියල්ල උඩු යටිකුරු වන්නේ ප්‍රදේශයේ ජීවත් වූ තවත් වෛද්‍යවරයෙක් වෛද්‍ය හැරල්ඩ් ෂිප්මන් පිළිබඳව වූ යම් 'අසාමාන්‍යතාවක් අධ්‍යයනය කිරීමත් සමග යි. ඔහුට වැටහී යන්නේ අනෙකුත් වෛද්‍යවරු හා සසඳන විට වෛද්‍ය ෂිප්මන් හමුවට පැමිණි රෝගීන් ඉතා වැඩි ප්‍රතිශතයක් මියගොස් ඇති බව යි. හුදු අහම්බයක් ‍යයි සිතිය නොහැකි තරම් එම අගය ඉහළ මට්ටමක තිබූ අතර, ඔහු හමුවට පැමිණි රෝගීන් අතරින් වැඩිමනක්ම මියගොස් ඇත්තේ වැඩිහිටි කාන්තාවන් බවත් ඔහුට පෙනී යනවා. ඔහු වහාම මේ පිළිබඳව පොලිසිය දැනුවත් කරන අතර, ඒ අනුව හැරල්ඩ්ට එරෙහිව පරීක්ෂණ ඇරඹීමට පොලිසිය තීරණය කරනවා. කෙසේ නමුත්, උක්ත සිද්ධීන් ස්වභාවිකව සිදු වූ මරණ වඩා වැඩි යමක් සහිත ඒවායැ යි හැඟවෙන කිසිදු හෝඩුවාවක් සොයාගන්නට පොලිසිය සමත් වන්නේ නැහැ.

තවත් කෙටි කාලයක් ගත වන අතර හැරල්ඩ් ෂිප්මන්ගෙන් ප්‍රතිකාර ගනිමින් සිටි තවත් රෝගීන් තිදෙනෙක් මේ කාලය තුළ මියයනවා. මේ අතරින් අවසානයට මියගිය අය වන්නේ කැතලීන් ග්‍රැන්ඩි නම් කාන්තාව යි. ඇගේ මරණය සමග මෙතෙක් හැරල්ඩ් විසින් ලොවට වසන් කර තිබූ ඔහුගේ නියම ස්වරූපය ලොවට හෙළිවන්නේ කිසිවෙකු අපේක්ෂා නොකළ වේලාවක යි.

ග්‍රන්ඩි සිය නිවස තුළ ම මියගොස් සිටිය දී හමුවන්නේ 1998 වසරේ ජුනි මාසයේ දී යි. මැයගේ මරණය පිළිබඳව පවුලේ වෛද්‍යවරයා වූ හැරල්ඩ් ෂිප්මන්ට දන්වන ලදුව එය 'ස්වභාවික හේතු' නිසා සිදු වූ මරණයක් බවට ඔහු සහතික කරනවා. මේ සිදුවීමෙන් දින කිහිපයකට අනතුරුව ග්‍රන්ඩි මහත්මියගේ නීතීඥයා ඇගේ දියණිය හමුවට පැමිණෙන්නේ ඇයගේ අන්තිම කැමැත්තත් රැගෙන යි. අදහාගත නොහැකි ලෙස ග්‍රන්ඩි මහත්මිය ඇය සතු පවුම් 386,000ක දේපළ සියල්ල වෛද්‍ය හැරල්ඩ් ෂිප්මන්ගේ නමට ලියා තිබුණා.

වික්ෂිප්ත වූ ග්‍රන්ඩි මහත්මියගේ දියණිය මේ පිළිබඳව වහාම පොලිසිය දැනුවත් කළේ එය කිසි ලෙසකින් වත් සිදුවිය නොහැකි බැව් පවසමිනුයි. හැරල්ඩ්ට පෙර චෝදනාත් තිබූ නිසා ග්‍රන්ඩි මහත්මියගේ සිරුර නැවත ගොඩගෙන පරීක්ෂා කිරීමට නීතියෙන් අවසර ලැබුණු අතර, එහි දී අනාවරණය වන්නේ ඇගේ ශරීරයේ ඩයමෝෆීන් අධිමාත්‍රා අන්තර්ගතව තිබුණු බව යි. ශරීර වේදනා සමනය සඳහා මේ ආකාරයෙන් ඩයමෝෆීන් අධිමාත්‍රා ඉතා අසාධ්‍ය පිළිකා රෝගීන්ට ලබාදෙන මුත් ග්‍රන්ඩි මහත්මියට එවැනි තත්ත්වයක පිළිකාවක් තිබුණේ නැහැ. මෙවැනි 'අනවශ්‍ය' අධිමාත්‍රාවක් රෝගියාට මරණය ළඟා කර දිය හැකි නිසා, චේතනාත්මක මිනිමැරුමකට සැකපිට වෛද්‍ය හැරල්ඩ් ෂිප්මන් වහාම අත්අඩංගුවට ගැනෙනවා. ඒ 1998 වසරේ සැප්තැම්බර් මස 7 වන දා යි.

හැරල්ඩ් ෂිප්මන් පිළිබඳව වැඩිදුර සොයා බැලීමේ දී ඉතා භයානක තොරතුරු රාශියක් අනාවරණය වෙනවා. ඔහු විසින් නිකුත් කරන ලද මරණ සහතික 15 සඳහා ම වැරදි තොරතුරු සපයා තිබූ බව අනාවරණය වන අතර, ඒ සියලු දෙනාටම ඩයමෝෆීන් අධිමාත්‍රා නිර්දේශ කර තිබුණා. වැරදි වෛද්‍ය වාර්තා සැකසීමේ දී ඉතා සූක්ෂමව රෝගියා මරණාසන්න බැව් හැඟවෙන ලෙස ඒවා සකසන්නට ඔහු ක්‍රියා කොට තිබූ අතර, ග්‍රන්ඩි මහත්මියගෙන් අවසන් මොහොතේ බලහත්කාරයෙන් දේපළ පිළිබඳව වූ ලියවිල්ලකට අත්සන් ද ගෙන තිබුණා. මේවා සියල්ල ගොනුකොට ඔහුට විරුද්ධව මිනිමැරුම් චෝදනා උසාවියට ඉදිරිපත් කරන්නට පොලිස් නිලධාරීන් පියවර ගත්තා.

හැරල්ඩ්ට එරෙහි නඩු විභාගය 1999 වසරේ ඔක්තෝබරයේ ඇරඹි අතර, 2000 වසරේ ජනවාරියේ දී ඔහු මිනිමැරුම් 15කට වරදකරු වුණා. ඔහුට ජීවිත කාලය මෙන් 15 වතාවක් දීර්ඝ සිර දඬුවමක් නියම වුණා.

සිරගත කිරීමෙන් අනතුරුවත් හැරල්ඩ්ගේ ඉතිහාසය පිළිබඳව වැඩිදුර සොයා බලන්නට පොලිස් නිලධාරීන් උත්සුක වුණා. එහි දී පෙනී ගියේ ඔහු විසින් දේපළ ලබාගැනීමේ අටියෙන් ඝාතනය කරන ලද පුද්ගලයින් ගණන 200කට අධික බව යි. මේ හේතු නිසා වහාම එංගලන්තයේ මරණ සහතික නිකුත් කරන ක්‍රමවේද හා ප්‍රතිකාර නියම කරන ක්‍රමවේද පවා වෙනස්වීම්වලට භාජනය කෙරුණා.

වසර කිහිපයක් සිරබත් කෑ හැරල්ඩ් සිය 58 වැනි උපන්දිනට පෙරදින හෙවත් 2004, ජනවාරි මස 13 වන දින ඔහු රඳවා සිටි සිර මැදිරියේ දී ගෙල වැළලා ගෙන සියදිවි නසාගත්තා.

සත්ත්ව ලෝකය සලකන කල්හි විවිධාකාරයේ සුවිශේෂී හැකියාවන් සහිත සතුන් අපට හමුවනවා. ආහාර සොයාගන්නට, වර්ගයා බෝ කරන්නට මෙන්ම, ආරක්ෂාව සඳහාත් ඔවුනට මෙම හැකියාවන් පිහිටා තිබෙනවා. මේ එවැනි හැකියාවන් දරන සතුන් 5 දෙනෙක් පිළිබඳ තොරතුරු යි.

බූවල්ලන් සැලකෙන්නේ ලොව බුද්ධි මට්ටමෙන් ඉහළම අපෘෂ්ඨවංශීන් ලෙස යි. මොවුන්ට ගොදුරු අල්ලාගැනීම හා ආරක්ෂාව සඳහා වූ සුවිශේෂී හැකියාවන් කිහිපයක්ම පිහිටා තිබෙනවා. බූවල්ලන්ට අවට පරිසරයට අනුවර්තනය වන ලෙස ශරීරයේ වර්ණය පමණක් නොව හැඩය ද වෙනස් කරගන්නට පිළිවන්. මේ නිසා මුහුදු පත්ලේ ඇති ඕනෑම පරිසරයක සතුරාගේ හෝ ගොදුරෙහි ඇස නොගැටී සිටින්නට ඔවුනට පිළිවන්.

කැන්ගරු මීයන් ලොව හමුවන්නේ උතුරු ඇමෙරිකාවෙනුයි. උතුරු ඇමෙරිකාවේ ශුෂ්ක හෙවත් කාන්තාර දේශගුණය සහිත පෙදෙසවල ජීවත් වන මොවුන්ට එම පරිසරවල ජීවත් වීම සඳහා වූ සුවිශේෂී හැකියාවක් පිහිටා තිබෙනවා. කාන්තාරික දේශගුණය සහිත පෙදෙස් හි ජලය ඉතා සීමිත සම්පතක් බැවින් අඩු ජල ප්‍රමාණයකින් රැකිය හැකි ජීවී විශේෂවලට පමණක් එහි පහසුවෙන් වෙසෙන්නට පිළිවන්. කැන්ගරු මීයන්ට තම ශරීරයට අවශ්‍ය ජලය තමන් ආහාරයට ගන්නා ශාක පත්‍ර හා ඇට වර්ගවලින් වුවත් උකහාගන්නට පිළිවන්. මේ අනුවර්තනය නිසා බොහෝ විට අමතර ජලය සොයාගැනීමේ අවශ්‍යතාවක් ඔවුනට ඇති වන්නේ නැහැ.

ශරීර ප්‍රමාණය හා සැසඳීමේ දී උණහපුළුවන්ට ලොව අනෙකුත් පෘෂ්ඨවංශීන්ට වඩා විශාල වූ අක්ෂි යුගලක් පිහිටා තිබෙනවා. මේවා ඉතා කාර්යයක්ෂ්ම වන අතර, ඔවුනට රාත්‍රියේ දී ද දිවා කාලයේ මෙන්ම ලොව දකින්නට පිළිවන්. කෙසේ නමුත්, මේ අක්ෂි ඔවුන්ගේ හිස්කබලට සවිව පිහිටන අතර ඒවාට ස්වාධීනව චලනය වීමේ හැකියාව නැහැ. ඒ වෙනුවට ඔවුනට ආසන්න වශයෙන් අංශක 180ක් දක්වා ම සිය හිස දෙපසට හරවන්නට පිළිවන්.

ලොම් සහිත අප්‍රිකානු මැඩියාට ආරක්ෂාව සඳහා වූ සුවිශේෂී හැකියාවක් පිහිටා තිබෙනවා. සතුරෙක් නිසා භීතියට පත් වූ විට ඔවුනට සිය පා ඇඟිලිවල අස්ථි බිඳ ඒවා කටු ලෙස ශරීරයෙන් ඉවතට ගන්නට හැකියාව තිබෙනවා. මේවා සතුරාට පහර දීම සඳහා ඔවුන් විසින් භාවිතා කරනවා.

ස්පර්ම් තල්මසුන්ට ලොව ක්ෂීරපායී විශේෂයක් සතු වඩාත් කාර්යයක්ෂම රුධිර සංසරණ පද්ධතිය පිහිටා තිබෙනවා. මේ නිසා එක් වරක් වාතය ආශ්වාස කළ විට නැවත මිනිත්තු 90ක් දක්වා වූ කාලයකට වාතය ආශ්වාස කිරීමේ අවශ්‍යතාවක් ඔවුනට ඇති වන්නේ නැහැ. මේ පිහිටීම නිසා ගොදුරු සොයා ගැඹුරු මුහුදේ කිමිදෙන්නට ඔවුනට පිළිවන්.

කවරයේ පින්තූරය- Youtube

ලොව රටවල් 200කට ආසන්න සංඛ්‍යාවක් තිබෙනවා. විවිධාකාරයේ භූගෝලීය පිහිටීම් හා තවත් කරුණු කාරණා හේතුවෙන් මේවායේ වෙසෙන ජනගහණය හා ජන ඝණත්වය වෙනස් වෙනවා. ලොව සමහර නගරවල ජන ඝණත්වය වරිග කිලෝමීටරයට දහස් ගණනක් වෙද්දී තවත් පෙදෙස්වල එය වර්ග කිලෝමීටර ගණනාවකට එක් අයෙකු තරම් අඩු අගයක් ගන්නවා. සමස්ථයක් වශයෙන් ගත් කල්හි ලොව අඩුම ජනඝණත්වයක් සහිත ස්වාධීන රාජ්‍යයන් කිහිපය පහත පරිදි වෙනවා.

මොංගෝලියාව සැලකෙන්නේ භූමි ප්‍රමාණය අනුව ලොව 18 වැනියට විශාලතම ස්වාධීන රාජ්‍යය ලෙස යි. කෙසේ නමුත් එය ලොව අඩුම ජන ඝණත්වයක් සහිත රාජ්‍යය වෙනවා. එහි ජන ඝණත්වය වර්ග කිලෝමීටරයට 1.97ක් තරම් ඉතා අඩු අගයක්. එහි භූමියෙන් වැඩි ප්‍රමාණය ජීවත් වීමට අපහසු උස් කඳුවලින් යුක්ත වීම ඊට ප්‍රධානතම හේතුවක්. මොංගෝලියාවේ ජනගහන වර්ධන වේගය ද අවම යි.

අප්‍රිකා මහාද්වීපයේ දකුණු දිගට වන්නට පිහිටි නැමීබියාව ලොව දෙවනුවට අඩුම ජන ඝණත්වයක් සහිත ස්වාධීන රාජ්‍යය වෙනවා. නැමීබියාවේ ආසන්න වශයෙන් මිලියන 2.6ක පමණ ජනකායක් වෙසෙන අතර එහි සම්පූර්ණ භූමි ප්‍රමාණය වර්ග කිලෝමීටට 825,418ක් වෙනවා. මෙය වර්ග කිලෝමීටරයකට 3.2ක් තරම් වූ සාමාන්‍ය අගයක්. නැමීබියා භූමියෙන් වැඩි කොටස ජීවත් වීමට අපහසු කාන්තාරික දේශගුණයක් සහිත එකක් වීම මීට හේතුව යි. මේ හේතුව නිසා එහි ජනගහන වර්ධන වේගයද අඩු යි.

ඕස්ට්‍රේලියාව සැලකෙන්නේ භූමි ප්‍රමාණය අතින් ලොව සය වැනියට විශාලතම රාජ්‍යය ලෙස යි. කෙසේ නමුත් මෙහි ජනගහනය ආසන්න වශයෙන් මිලියන 25ක් පමණ වෙනවා. මෙය වර්ග කිලෝමීටරයට ආසන්න වශයෙන් පුද්ගලයින් 3.3ක පමණ අගයක්. ඕස්ට්‍රේලියානු භූමියෙන් වැඩිමනක්ම ඇත්තේ කාන්තාර වීම මීට හේතුවයි. මෙහි වියළි තෘණභූමිවලටත් සැප පහසු ජීවයකට සුදුසු තරම් වර්ෂාපතනයක් ලැබෙන්නේ නැහැ. ඕස්ට්‍රේලියාවේ ජනාවාස බොහෝ කොටම පිහිටන්නේ නැගෙනහිරදිගට වන්නට පිහිටි සාපේක්ෂව වඩාත් තෙත් කලාපයේ යි.

වයඹදිග අප්‍රිකාවේ පිහිටි මොරිටේනියාවට වර්ග කිලෝමීටර මිලියනයක පමණ භූමියක් අයත් වෙනවා. කෙසේ නමුත් එහි ජනගහනය ආසන වශයෙන් මිලියන 35ක්. මෙහි ජන ඝණත්වය වර්ග කිලෝමීටරයකට 3.4ක් පමණ වෙනවා. මෙහි භූමියෙන් වැඩිමනක්ම වාසයට කිසි සේත්ම නුසුදුසු, සහරා කතරට අයත් වීම ඊට හේතුවයි.

අයිස්ලන්තය ලෝකයේ ඉතා උතුරින් පිහිටි ස්වාධීන රාජ්‍යයක් වෙනවා. දිවයිනක් වන එහි භූමි වපසරිය වර්ග කිලෝමීටර 102,775ක් වන අතර ජනගහනය 357,000ක් පමණ වෙනවා. මෙහි ජන ඝණත්වය වර්ග කිලෝමීටරයට 3.4ක් වෙන්නේ මෙය ලොව පස්වෙනියට අඩුම ජනඝණත්වයක් ඇති ස්වාධීන රාජ්‍යය බවට පත් කරමින්. මෙහි භූමියෙන් වැඩිමනක්ම ගිණිකඳු හා ග්ලැසියර වැනි දේවලින් පිරී පැවතීම නිසා ජීවත් වන්නට හිතකර තත්ත්වයක් නැහැ.

කවරයේ පින්තූරය- gadventures.com

1991 වසරේ මැයි මස 27 වනදා මිල්වෝකි පොලිසියට හදිසි ඇමතුමක් ලැබෙනවා. ඇමතුම ලබා දුන් කාන්තාව පවසන්නේ ලේ ගලන තුවාල සහිත නිරුවත් ආසියානු පිරිමි දරුවෙකු අසල වීථියක වැටී සිටින බව යි. සිහිමඳ ගතියෙන් පෙළෙන ඔහු උදව් ඉල්ලමින් කෑගසන බව ද ඇය පැවසුවා.

මිල්වෝකි පොලිසිය වහාම අදාල ස්ථානය කරා ළඟා වූ අතර, ඔවුන් ඇස ගැටෙන්නේ ලාඕස් ජාතික ගැටවරයෙක් තුවාල සහිතව නිරුවතින් පාරේ වැටී සිටින ආකාරය යි. ඔවුන් ඔහු වෙත ළඟා වත්ම නිල් ඇස් සහිත සුදු ජාතික තරුණයෙක් ඔවුන් වෙත ළඟා වෙනවා. ඔහු පවසන්නේ 19 වියැති මේ තරුණයා තමන්ගේ පෙම්වතා බව යි. ඔහු මත්පැන් පානය කර වෙරි වී ඇති බවත්, වෙනත් ගටළුවක් නැති බවත් සුදු ජාතිකයා සුහදව පවසනවා. මෙය විශ්වාස කරන පොලිසිය ගැටවරයා මෙම තරුණයාට භාර දෙන්නේ ගැටවරයාගේ කෑගැසීම් මැද යි. ඇමතුම දුන් කාන්තාව ඊට විරුද්ධ වූවත් මෙය එම යුවලෙහි අභ්‍යන්තර ආරවුලක් ලෙසට ඒත්තු ගිය පොලිසිය ඒ ගැන වැඩි තැකීමක් කළේ නැහැ.

මේ ආකාරයට මාස දෙකක් ගෙවී ගියා. පොලිසියට වැරදී ඇති බැව් ඔවුනට කෙමෙන් කෙමෙන් පසක් වන්නට ගත්තා. ඔවුනට අරංචි වන්නේ පෙර කී ලාඕස් ජාතික තරුණයා ඝාතනය කොට ඇති බව යි. ඇත්තෙන්ම ඔහු 14 වියැති කොනෙරැක් සින්තසොම්ෆෝන් නම් අයෙක් බවත්, සුදු ජාතිකයා 31 වියැති ජෙෆ්රි ඩාමර් නම් අයෙකු බවත් ඔවුන් සොයාගන්නවා. ඔහුට එරෙහිව චෝදනා ගණනාවක් තිබූ අතර පොලිසියට අත්‍යවශ්‍ය අයෙකුව සිටියා. ඔහු මීට පෙර මියගිය ගැටවරයාගේම වැඩිමල් සොයුරාට ලිංගික අඩන්තේට්ටම් කොට, සිරගත වී, නිදහස් වී සිටි අයෙකු වුණා. කෙසේ නමුත් අමානුෂික ලෙස වධහිංසා පැමිණවීම ඔහු සිදු කළ අපරාධ අතරින් ජුගුප්සාජනක බවින් අඩුම ක්‍රියාව බැව් පොලිසියට අවබෝධ වූයේ පසුව යි.

ජෙෆ්‍රි ඩාමර් උප්පතිය ලැබුවේ 1960 වසරේ දී මිල්වෝකි නුවර මධ්‍යම පාන්තික පවුලක යි. කුඩාකල සිටම අසාමාන්‍ය හැසිරීම් රටාවක් පෙන්වූ ඔහු මියගිය සතුන්ගේ සිරුරු එකතු කිරීම වැනි දේ සිදුකළා. එමෙන්ම සතුන්ගේ අස්ථි බිඳෙන හඬින් ඔහු මහත් වූ උද්දාමයක් ලැබුවා.

ඩාමර් ද්විතියික අධ්‍යාපනය ලබන සමයේ ඔහුගේ පවුල ඔහායෝහි අර්ධ නාගරික පෙදෙසකට සංක්‍රමණය වෙනවා. මෙහිදී ඔහු සුරා සොඬෙකු බවට පත් වන අතර පාසල තුළ ද බීමත්ව හැසිරුණා. මීට අමතරව ඔහු සිය සිරුරේ 'තුවාල සෑදී ඇති' බැව් නිතරම පාහේ 'කවට කමට' පවසන්නට පටන්ගත්තා. මුල දී මේවා බොහෝ අය සත්‍යයක් ලෙස ගත්තත් අවසන ඔවුන්ට මෙය එදිනෙදා ඇසෙන 'විහිළුවක්' බවට පත් වුණා.

මේ කාලයේ දීම තමන් සමරිසි අයෙකු බව ඩාමර් හඳුනාගන්නවා. ඔහුගේ ලිංගිකත්වය වේගයෙන් දළු ලා වැඩුණු අතර, තරුණ කඩවසම් තරුණයින්ට ලිංගික අතවර සිදු කරන්නට ඔහු නිතර සිහින මැව්වා. තමන් ලිංගික ක්‍රියාවෙහි නිරත වන විට ඉතා දැඩි ලෙස අනෙකාව පාලනය කිරීම ඔහුගේ ආශාව වුණා. මේ අතර ඔහුගේ දෙමව්පියන් දික්කසාද වන අතර නිවසෙහි නතර වූයේ ඔහු හා ඔහුගේ මව පමණ යි. මේ නිසා නිවසෙහි ඔහු පමණක් සිටින අවස්ථා වැඩි වුණා.

ඩාමර් විසින් සිය පළමු ඝාතනය සිදුවන්නේ සිය ද්විතියික අධ්‍යාපනය සම්පූර්ණ කොට සති තුනක කාලය තුළ යි. ඔහු 18 හැවිරිදි ස්ටීවන් මාක් හික්ස් නම් අයෙක් සිය කාරයට නග්ගවාගන්නේ සාදයකට යාම සඳහා සූදානම්ව සිටිය දී යි. හික්ස්ව සාදයට ගෙන ගොස් ඇරලවන්නට පොරොන්දු වූ ඩාමර් ඊට පෙර සිය නිවසට පැමිණ යමක් පානය කර යන මෙන් ඔහුට ආරාධනා කරනවා. හික්ස් එය පිළිගෙන නිවසට යන අතර, ඩාමර් එහිදී ඔහුට රාත්තල් දහයක් බර කායවර්ධන උපකරණයකින් ගසා අඩපණ කොට, සිය මනදොල සපුරාගෙන, ඔහු ඝාතනය කරනවා. අනතුරුව ඔහුගේ ශරීරය කැබලි කොට, එහි අස්ථි වෙන් කරගෙන, ඒවා කුඩු කර දමා, මාංශය සාන්ද්‍ර අම්ල යොදාගෙන දියකර හරිනවා.

ඩාමර් කෙටිකාලීනව ඔහායෝ ප්‍රාන්ත විශ්වවිද්‍යාලයට ඇතුළු වන්නේ මේ අතර යි. කෙසේ නමුත් නිතර මත්පැන් ගැනීම නිසා ඉන් ඔහු ඉවත් කෙරෙනවා. අනතුරුව ඇමෙරිකානු යුධ හමුදාවට බැඳෙන ඔහු වසර දෙකක් එහි කාර්යයේ නියුතු වන අතර, නැවත වරක් ඉන් නෙරපන්නේ මත්පැනට ඇබ්බැහි වීමේ හේතුව කරණකොට ගෙන යි. මේ සිද්ධියෙන් අනතුරුව ඔහු මිල්වෝකිහි පිහිටි සිය මිත්තණියගේ නිවසේ පදිංචි වෙනවා.

ඩාමර් යුධ හමුදාවේ සිටි සමයේ දීත් තරුණයින් දෙදෙනෙකු ලිංගික අතවරයට ලක් කර තිබුණා. මිල්වෝකි නුවරට පැමිණි පසුවත් ඔහු සිය 'මනදොල සපුරාගැනීම්' දිගටම සිදුකළා. ඔහු කුඩා දරුවන්ට පෙනෙන සේ ස්වයං වින්දනයේ යෙදුණු අතර, සමරිසි තරුණයින් රවටා, ඔවුන් දරුණු ලිංගික අතවරයට ලක් කළා.

ඩාමර් ගේ දෙවන ගොදුර 25 වියැති ස්ටීවන් ටුඔමි නම් තරුණයා යි. තමන් ඔහු නැවතී සිටි හෝටල් කාමරයට කැටුව යන්නට කැමති කරවාගන්නට ඩාමර් සමත් වන අතර එහිදී හොඳහැටි බීමත් වන ඔහු අසිහියෙන් මෙන් ටුඔමිට පහර දී ඔහු ඝාතනය කරනවා.

උක්ත ඝාතනය, තරුණයින්ට අතවර කර ඔවුන් මරා දැමීම සඳහා වූ ඔහුගේ ආශාව තවත් වැඩි කරනවා. ඉන් පසු කෙටි කාලයක් තුළ අවම වශයෙන් තවත් තිදෙනෙකු ඝාතනය කරන ඔහු 13 වියැති දරුවෙකුට අඩන්තේට්ටම් කිරීම සම්බන්ධයෙන් මාස 8ක් බරපතළ වැඩ ඇතිව සිර ගෙටත් නියම වෙනවා. නැවත ඉවතට එන ඔහු නැවතත් සිය ඝාතන පටන්ගන්නවා.

ඩාමර් ගේ මීළඟ ගොදුර බවට පත් වන්නේ 24 හැවිරිදි ඇන්තනී සියර්ස් නම් නිරූපණ ශිල්පියෙකු යි. සමරිසි සමාජ ශාලාවක දී ඩාමර් හට ඔහු හමුවන අතර ඔහු හා ඔහුගේ නිවසට යනවා. එහිදී මත්පැන් ලබා දී ඔහු ලිංගික අතවරයට ලක් කරන ඩාමර් ගෙල මිරිකා, ඔහු මරා, ඔහුගේ හිස හා ලිංගේන්ද්‍රිය වෙන් කොට ඒවා ඇසිටෝන් පිරි බඳුන් දෙකක බහා තබාගන්නවා.

1990 වසරේ දී ඩාමර් මිල්වෝකිහි ඔහුගේම කියා නිවස්නයකට යනවා. සියර්ස්ගේ ශරීර කොටස් එහි ගෙන යන්නටත් ඔහු අමතක කරන්නේ නැහැ. ඉන් අනතුරුව ගෙවුණු දෙවසර තුළ ඔහු තමන් විසින් සිදු කළ මිනිමැරුම්වලින් බහුතරයක් සිදුකරන අතර බොහෝ විට සිදු වූයේ සමරිසි තරුණයින් හට මුදල් දෙන්නට පොරොන්දු වී, ඔවුන් සිය නිවසට ගෙන්වාගෙන ඔවුන් ඝාතනය කිරීම යි. කල්යත්ම ඝාතනය කිරීමෙන් අනතුරුව ඩාමර් විසින් සිදුකළ විකාරරූපී ක්‍රියාවල ප්‍රබලත්වය වැඩි වුණා.

ඩාමර් යමෙක් ඝාතනය කළ විට, රසායන ද්‍රව්‍ය යොදා මළසිරුරෙහි මාංශ හා අස්ථි දිය කරනු ලැබුවා. අනතුරුව ඒවායේ හිස්කබල මතාක සැමරුමක් ලෙස තබාගන්නට ද ඔහු කටයුතු කර තිබුණා. ඒවා කල්තබා ගන්නට ද ඔහු විවිධ අත්හදාබැලීම් සිදු කරන ලද අතර, එඩ්වඩ් ස්මිත් නම් අයෙකුගේ හිස්කබල විදුලි උඳුනක බහා රත් කරන්නට යාමේ දී පුපුරා ගොස් ද තිබුණා. මේ කාලය තුළ දී ඔහු සිය ගොදුරුවල ශරීර කොටස් ශීතකරණයේ තබා විටින් විට ඒවා ආහාරයට ගන්නට ද පෙළඹුණා.

ඩාමර් සිය අවසාන ගොදුරු කිහිපයට දස වධ දී තිබුණා. පණ පිටින් සිටියදීම ඔවුන්ගේ හිස් විද, හයිඩ්‍රක්ලෝරික් අම්ලය වත් කළ ඔහු ඉන් ආශ්වාදයක් ලැබුවා. සින්තසොම්ෆෝන් නම් ගැටවරයාට ද අවසානයේ අත් වූයේ එම ඉරණමම යි.

1991 වසරේ ජූලි මස 22 දා ඩාමර් ඔහුගේ අවසාන ගොදුර ඩැහැගන්නට මාන බලනවා. මෙවර ඔහුගේ ඉලක්කය වූයේ ට්‍රේසි එඩ්වඩ්ස් නම් දෙතිස් හැවිරිදි අයෙකු යි. මුදල් දෙන බව පවසා නිරුවත් ඡායාරූප කිහිපයක් ගැනීමට ඩාමර් ඔහු කැමති කරවාගෙන තිබූ අතර, ඔහුව පහසුවෙන්ම සිය නිවසට කැඳවාගෙන තිබුණා. නිවසට පැමිණි වනම එඩ්වඩ්ස්ගේ දෑතට මාංචු ලූ ඩාමර් ඔහු නිරුවත් කර ඡායාරූප ගන්නට පටන්ගත්තේ පිහියක් ගෙලට තබා බියවැද්දීමෙන් අනතුරුව යි. මේ අවස්ථාවේ දී බුද්ධිමත්ව ක්‍රියා කළ එඩ්වඩ්ස් කලබල නොවී කතාවෙන් ඔහුගේ අවධානය බිඳින්නට සමත් වෙනවා. මේ අවසරයෙන් ඔහුට පහර දෙන එඩ්වඩ්ස් ජනේලයක් අසලට දිව යනවා. ඔහුගේ වාසනාවට පොලිස් කාරයක් ඔහු නෙත ගැටෙන අතර, වහාම එහි වූ අයගේ අවධානය දිනාගන්නට ඔහු සමත් වෙනවා.

පොලිසිය වහාම ඩාමර්ගේ නිවස්නයට කඩාවදින අතර එහිදී ඔවුනට කැබලි කරන ලද මිනිස් කොටස් මෙන්ම එවැනි දේවල ඡායාරූපත් හමුවනවා. මිනිස් මාංශ කොට ශීතකරණයේ තිබී හමු වූ අතර පින්තාරු කරන ලද මිනිස් හිස්කබල් 7ක් ද හමු වුණා. වහාම ඩාමර් පොලිස් භාරයට ගැනෙන අතර ඔහු තමන් මනුෂ්‍ය ඝාතන කළ බැව් පිළිගන්නවා.

කෙටි නඩු විභාගයකින් අනතුරුව ඩාමර් ජීවිතාන්තය දක්වා සිපිරිගෙට නියම වන අතර 1994 වසරේ නොවැම්බර් මස 28 වන දා රැඳවියෙකුගෙන් බරපතල ලෙස පහර කා මරුමුවට පත් වෙනවා. ජෙෆ්රි ඩාමර් පිළිබඳව ඇමෙරිකාව තුළ කුප්‍රකට ලෙස ප්‍රසිද්ධ වූ අතර බොහෝ දෙනා ඔහු 'මිල්වෝකි හි මිනී කන්නා' ලෙස හඳුන්වන්නට පටන්ගත්තා.

ඕනෑම ජීවී විශේෂයක රුධිරයෙන් ඉටුකෙරෙන ප්‍රධානතම මෙහෙය වන්නේ ජීවියාගේ සෛලවලට අවශ්‍ය ඔක්සිජන් පරිවහනය කිරීම යි. මෙය විශේෂිත සම්බන්ධක පටකයක් ලෙස සැලකෙන අතර, මානව රුධිරයේ ප්‍රධාන වශයෙන් සෛල තුන් වර්ගයක් අන්තර්ගත වෙනවා. රතු රුධිරාණු, සුදු රුධිරාණු, හා රුධිර පට්ටිකා යනු ඒවා යි.

ලොව වෙසෙන පෘෂ්ඨවංශික ජීවීන්ට මෙන්ම අපෘෂ්ඨවංශික ජීවීන් සමහරකගේ ශරීරය තුළත් රුධිරය පිහිටා තිබෙනවා. ඔක්සිජන්වලට අමතරව විවිධ පෝෂක ශරීරයේ තැනින් තැන ගෙනයන පරිවහන මාධ්‍යයක් මෙන්ම සංධාරක ගුණය ලබාදීම ඇතුළු තවත් කාර්යයන් ගණනාවකට රුධිරය දායක වෙනවා. ජීවී විශේෂයෙන් විශේෂයට ඔවුන් දරන රුධිරයෙහි වෙනස්කම් ඇති අතර, ස්මස්ථයක් ලෙස ගත් කල්හී සුවිශේෂී ලක්ෂණයන් රාශියක් ද එහි දැකිය හැකියි. මේ ලිපිය වෙන්වන්නේ එවැනි කාරණා කිහිපයක් වෙනුවෙනුයි.

මානව රුධිරය රතු පැහැති යි. කෙසේ නමුත් ලොව අනෙකුත් ජීවීන්ගේ රුධිරය සෑම විටම රතු පැහැති වෙන්නේ නැහැ. ක්‍රස්ටේෂියාවන්ගේ (කකුළුවන් වැනි), මකුළුවන්ගේ, දැල්ලන් වැනි සතුන්ගේ, බූවල්ලන්ගේ මෙන්ම තවත් සමහරක් ආත්‍රපෝඩා (කෘමි සතුන්) සතුන්ගේ රුධිරය නිල් පැහැයක් ගන්නවා. සමහර පණුවන්ගේ හා කූඩැල්ලන්ගේ රුහිරු කොළ පැහැති වන අතර මුහුදු පණු විශේෂයන් සමහරක දම් පැහැ රුධිරය අන්තර්ගත වෙනවා. කුරුමිණි විශේෂ හා සමනලයින් වැනි සතුන් හට වර්ණයක් නොදරන හෝ ලා කහ පැහැති රුධිරය තිබෙනවා.

ඒ ඒ සත්ත්ව විශේෂවල රුධිරයෙහි වර්ණය තීරණය වන්නේ ඒවායේ අඩංගු, ඔක්සිජන් පරිවහනය සඳහා උරදෙන වර්ණකය අනුව යි. මානව රුධිරයෙහි අඩංගු මෙම වර්ණයකය හිමොග්ලොබින් නම් ප්‍රෝටීනය වන අතර එය රතු පැහැති වෙනවා.

මානව රුධිරය සලකන කල්හි, ප්‍රධාන වශයෙන් එය කොටස් 4කට වෙන් කොට දැක්විය හැකියි. රුධිර පරිමාවෙන් වැඩිම කොටසක් අයත්වන්නේ ප්ලාස්මාවට වන අතර එය 55%ක් පමණ වෙනවා. මීට අමතරව රතු රුධිර සෛල 40%ක් ද, රුධිර පට්ටිකා 4%ක් ද, සුදු රුධිර සෛල 1%ක් ද එක් වී මානව රුධිරය සෑදෙනවා. මිනිස් රුධිරයෙහි සුදු රුධිර සෛල වර්ග කිහිපයක් ඇති අතර ඉන් වඩාත්ම බහුල වර්ගය වන්නේ නියුට්‍රොෆීල යි.

ශරීරයේ ප්‍රතිශක්තීකරණය උදෙසා සුදු රුධිරාණුවලින් සිදුවන මෙහෙය අති මහත්. මෙය බොහෝ දෙනා දන්නා කරුණක් වන අතර බොහෝ දෙනා නොදන්නා කරුණක් වන්නේ සුදු රුධිරාණු අතරින් එකක් වන 'මහා භක්ෂාණු' ගර්භණී භාවය ඇතිවීම සඳහා ඉතා වැදගත් බව යි. මහා භක්ෂාණු ප්‍රජනන පද්ධතිය පුරා විසිරී පවතින අතර ගර්භාෂයෙහි රුධිර නාලිකා විකසනය වීමෙහි ලා ඒවා උපකාරී වෙනවා. ප්‍රොජෙස්ටරෝන් හෝමෝනය නිෂ්පාදනය වීමෙහි ලා මේවා ඉතා වැදගත් වනවා. කළලය ගර්භාෂ බිත්තියට සවිවීම සඳහා ප්‍රොජෙස්ටරෝන් හෝමෝනය වැදගත් මෙහෙයක් ඉටු කරනවා. යම් කාන්තාවකගේ රුධිරයෙහි මහා භක්ෂාණු ප්‍රමාණය අවම නම් ඇගේ සිරුරේ නිපදවෙන ප්‍රොජෙස්ටරෝන් හෝමෝනයත් අවම වන අතර මේ හේතුවෙන් කළලය ගර්භාෂ බිත්තියට ඇලීමේ ගැටළු ඇති විය හැකියි.

මිනිස් රුධිරයෙහි ඉතා කුඩා ප්‍රමාණවලින් විවිධ අයන හා අණු අන්තර්ගත වී පවතිනවා. යකඩ, ක්‍රෝමියම්, මැංගනීස්, සින්ක්, ඊයම් හා තඹ මෙලෙස ප්‍රධාන ලෙසම අඩංගු වී පවතින පරමාණු වෙනවා. මේවාට අමතරව ඉතා අවම මට්ටම්වලින් මානව රුධිරයෙහි අන්තර්ගත අණු අතර රත්‍රන් ද තිබෙනවා. මානව ශරීරයක මිලිග්‍රෑම් 0.2ක් පමණ රත්‍රන් අන්තර්ගත අතර ඒවායින් වැඩි කොටස පවතින්නේ රුධිරයේ යි.

මානව රුධිරයෙහි අඩංගු විවිධ රුධිර සෛලවල ජීවිත කාල එකිනෙකට වෙනස් වෙනවා. මානව රතු රුධිර සෛලයක සාමාන්‍ය ජීවිත කාලය මාස 4ක් හෙවත් දින 120ක් පමණ වෙනවා. රුධිර පට්ටිකාවක් සාමාන්‍යයෙන් දින 9ක පමන කාලයක් පවතිනවා. සුදු රුධිරාණු සලකන කල්හී වර්ගය අනුව ඒවාත් එකිනෙකට වෙනස් ජීවිත කාල දරනවා. මේවායින් සමහරක් පැය කිහිපයක් පමණක් වූ ජීවිත කාලයක් දරන අතර තවත් සමහරක් දින කිහිපයක් පුරාවට පවතිනවා.

කාබන් මොනොක්සයිඩ් අවර්ණ, ගන්ධයක් නොදරන, රසයක් නොදැනෙන විෂ වායුවක්. මේ වායුව සාමාන්‍යයෙන් ඉන්ධන දහනය නිසා පැන නැග බාහිරින් ශරීරගත විය හැකි එකක් සේ සැලකුණත් මේවා පරිවෘත්තීය ක්‍රියා සමහරක ප්‍රතිඵලයක් ලෙස මානව ශරීරය තුළ ද හටගන්නවා. කෙසේ නමුත් මේවා මානව ශරීරය තුල හටගන්නේ ඉතා අවම ප්‍රමාණවලින් වන අතර මානව රුධිරයෙහි අඩංගු හිමොග්ලොබින් සමග අප්‍රතිවර්තීය ලෙස බැඳී ඒවා තවදුරටත් ඔක්සිජන් පරිවහනය කිරීම සඳහා නුසුදුසු තත්ත්වයට පත් කිරීමට සමත්. කෙසේ නමුත් මානව රුධිරයෙහි අඩංගු හිමොග්ලොබින් කාබන් මොනොක්සයිඩ් හා හැකිතාක් නොබැඳී සිටින්නට 'සටන් කරනවා'. අඩු සාන්ද්‍රණවල කාබන් මොනොක්සයිඩ් පවතින වටපිටාවක් තුළ හිමොග්ලොබින් කාබන් මොනොක්සයිඩ්වලට තමන් හා බැඳිය නොහැකි වන ලෙස සිය ව්‍යුහය වෙනස් කරගන්නා අතර මේ නිසා ඒවා හිමොග්ලොබින් හා බැඳීමේ හැකියාව මිලියන ගුණයකින් පමණ අඩු වෙනවා.

මානව මස්තිෂ්කයෙහි අඩංගු කේෂනාලිකා මිනිස් රුධිරයෙහි අඩංගු විවිධ 'සුන්බුන්' ශරීරයෙන් ඉවත් කිරීම සඳහා මහඟු දායකත්වයක් ලබා දෙනවා. මේවා අතර කොලෙස්ටරෝල්, කැල්සියම් කැටිති මෙන්ම රුධිර කැටිති ද වෙනවා. මේවා මස්තිෂ්කය කරා ළඟා වූ විට ඒවා තව දුරටත් යාමට නොදී, එහි පිහිටි කේෂනාලිකා මඟින් අල්ලාගෙන, කේෂනාලිකා තුළ ඇති සෛල ඒ වටා වැඩීම සිදුකර, එම සුන්බුන් තව දුරටත් රුධිර සංසරණ පද්ධතිය ඔස්සේ ඔබමොබ යාම වළක්වනවා. අනතුරුව මේවා කේෂනාලිකා බිත්තියෙන් ඉවතට ගමන් කරවීමට සලස්වනවා. මේ ක්‍රියාවලිය වයස්ගත වීමත් සමග අකාර්යයක්ෂ්ම වන අතර, මෙවැනි සුන්බුන් දීර්ඝ කාලීනව ශරීරයේ තිබීම ස්නායු පද්ධතියේ අකර්මණ්‍යතාවලට හේතු වෙනවා.

කවරයේ පින්තූරය- Jonathan Knowles/Getty

ක්‍රිකට් ක්‍රීඩාවට දීර්ඝ ඉතිහාසයක් තිබෙනවා. කාලයෙන් කාලයට ප්‍රේක්ෂක අවධානය නොගිලිහෙනු වස් එය විවිධ නව්‍යකරණයන්ට බඳුන් වුණා. 1970 දශකයේ ආරම්භයත් සමග කරළියට පැමිණි එක්දින ක්‍රිකට් ඊට හොඳම උදාහරණයක්.

2000 වසරෙන් පසුව ක්‍රිකට් ලෝකය උඩුයටිකුරු කළ කාරණාවක් ලෙස විස්සයි විස්ස ක්‍රිකට් තරග ගත හැකියි. 2005 වසරේ පෙබරවාරියේ ලොව ප්‍රථම විස්සයි විස්සේ ජාත්‍යන්තර තරගය පැවැත්වීමෙන් අනතුරුව අද වන විට පැවැත්වී ඇති විස්සයි විස්ස ජාත්‍යන්තර තරග ගණන 750 කට අධිකයි.

විස්සයි 20 ක්‍රිකට් තරගයක එක් ක්‍රීඩකයෙකුට පන්දු යැවීමට ලැබෙන්නේ ඕවර 4ක් පමණ යි. ඒ කාලය තුළ කඩුළු තුනහතරක් බිඳ හෙළීමත් උගහට යි. මේ හේතුව නිසා ටෙස්ට් හෝ එක්දින තරගවල මෙන් නොව විස්සයි විස්ස ජාත්‍යන්තර ක්‍රිකට් තරගයකදී කඩුළු 5ක් හෝ ඊට වැඩියෙන් එක් පන්දු යවන්නෙක් ඉණිමක් තුළ දවාගත් අවස්ථා වාර්තා වෙන්නේ 30කටත් අඩුවෙනුයි. මෙහිදී කඩුළු 6ක් දවාගත් අවස්ථා වාර්තා වන්නේ 3ක් පමණක් වන අතර, ලොව හොඳම විස්සයි විස්ස පන්දු යැවීම් හතර අතුරින් තුනක්ම ශ්‍රී ලංකාව වෙනුවෙන් ලියැවී තිබීමත් සුවිශේෂී යි.

විස්සයි විස්ස ජාත්‍යන්තර ක්‍රිකට් ඉතිහාසයේ 263 වන තරගය පැවතියේ ශ්‍රී ලංකාව හා සිම්බාබ්වේ අතර යි. 2012 විස්සයි විස්ස ලෝක කුසලානයේ මූලික වටයේ තරගයක් ලෙස පැවති මෙය එම වසරේ සැප්තැම්බර් මස 18 වන දා හම්බන්තොට දී පැවැත්වුණා.

කාසියේ වාසිය දිනූ සිම්බාබ්වේ නායක බ්‍රෙන්ඩන් ටේලර් පළමුවෙන් පන්දුවට පහර දීමට ශ්‍රී ලංකා කණ්ඩායමට ආරාධනා කළ අතර ඉන් උපරිම ඵල නෙලාගත් ශ්‍රී ලංකාව සිය ඕවර 20 අවසානයේ දී කඩුළු 4ක් දැවී ලකුණු 182ක් ලබාගන්නවා. පිළිතුරු ඉණිම දියත් කිරීමට පිටියට බට සිම්බාබ්වේ පිතිකරුවන් අසරණ කරන්නට ශ්‍රී ලංකා පන්දු යවන්නන් සමත් වන අතර අවසානයේ පන්දු ඕවර 17කුත් පන්දු 3ක් තුළ ඔවුන් සියළු දෙනා දැවී යන්නේ ලකුණු 100කට යි. විශිෂ්ට පන්දු යැවීමක නිරත වූ අජන්ත මෙන්ඩිස් සිය පන්දු ඕවර 4 තුළ ලකුණු 8ක් පමණක් ලබා දෙමින් සිම්බාබ්වේ කඩුළු 6ක්ම දඩයම් කර තිබුණා. මෙහිදී ඔහු නිලකුණු පන්දුවාර 2ක් ද යවා තිබීම සුවිශේෂී යි. මේ අනුව ඔහු ඔහුටම හිමිව පැවති විස්සයි විස්ස ජාත්‍යන්තර තරගයක හොඳම පන්දු යැවීමේ වාර්තාව බිඳහෙළූ අතර එය අදටත් නොබිඳී පවතිනවා.

මේ තරගයෙන් ශ්‍රී ලංකාවට ලකුණු 82ක විශිෂ්ට ජයක් ලැබුණු අතර ඔවුන් තරගාවලියේ ඉදිරියටම යමින් අනුශූරයින් බවට පත් වෙනවා.

විස්සයි විස්ස ජාත්‍යන්තර තරග ඉතිහාසයේ 203 වන තරගය පැවතියේ 2011 වසරේ අගෝස්තු මස 8 වන දින මහනුවර පල්ලෙකැලේ ක්‍රීඩාංගණයේ දී යි. ශ්‍රී ලංකාව හා ඕස්ට්‍රේලියාව අතර පැවති මේ තරගයේ කාසිය වාසිය දිනූ ශ්‍රී ලංකා නායක ටී.එම් ඩිල්ශාන් ප්‍රථමයෙන් පන්දුවට පහර දෙන්නට තීරණය කළ අතර සිතූ තරම් සාර්ථක වෙන්නට ඔවුනට නොහැකි වුණා. කෙසේ නමුත් එක් අන්තයකින් එක පෙළට කඩුළු දැවෙන විට අනෙක් අන්තය ආරක්ෂා කරගත් මහේල ජයවර්ධනගේ සටන්කාමී ලකුණු 86 නිසා නියමිත පන්දු ඕවර 20 අවසානයේ සතුටුදායක ලකුණු මට්ටමකට ළඟාවන්නට ඔවුනට හැකි වුණා. ඉණිම අවසන ශ්‍රී ලංකා ලකුණු පුවරුව 157/9ක් සේ දිස් වූ අතර පිළිතුරු ඉණිම ක්‍රීඩා කිරීමට පිටියට බට ඕස්ට්‍රේලියානුවන් එය පහසුවෙන් හඹා යන සෙයක් දිස් වුණා. විටෙක පන්දු ඕවර 5.4ක් අවසන ලකුණු 71කට කිසිවෙකු නොදැවී සිටි ඕස්ට්‍රේලියානු ඉණිමට කණකොකා හඬන්නට ගත්තේ අජන්ත මෙන්ඩිස් ශේන් වොට්සන් දවාගැනීමත් සමග යි. වොට්සන්ගෙන් පසු ඕස්ට්‍රේලියානු පිතිකරුවන් එකා පසුපස එකා ක්‍රීඩාගාරය වෙත හරවා යවන්නට ශ්‍රී ලංකා පන්දු යවන්නන් සමත් වූ අතර අවසානයේ ඕස්ට්‍රේලියානුවන්ගේ නියමිත පන්දු ඕවර 20 නිමා වූයේ ජයග්‍රාහී ඉළක්කයට ලකුණු 9ක් තිබිය දී යි. ඕස්ට්‍රේලියානු ඉණිම 149/9ක් සේ අවසන් වූ අතර ශ්‍රී ලංකාවට ලකුණු 8ක තියුණු ජයක් ලැබුණා. විශිෂ්ට පන්දු යැවීමක නිරත වූ අජන්ත මෙන්ඩිස් ඉතිහාසයේ පළමු වරට විස්සයි විස්ස ජාත්‍යන්තර ඉණිමක දී ක්‍රීඩකයෙකු විසින් කඩුළු 6ක් දවාගත් අවස්ථාව සනිටුහන් කළ අතර ඔහු විසින් පන්දු ඕවර 4ම යවා එක් නිලකුණු ඕවරයක් ද සමග ලබා දී තිබුණේ ලකුණු 16ක් පමණ යි.

තරගාවලියේ දෙවන හා අවසන් තරගය වූ මේ තරගය ජයගැනීමත් සමග එම තරගාවලිය 2-0 ලෙස ජයගන්නට ශ්‍රී ලංකාව සමත් වුණා.

විස්සයි විස්ස ජාත්‍යන්තර ක්‍රිකට් තරග ඉතිහාසයේ 594 වැනි තරගය පැවතියේ ඉන්දියාව හා එංගලන්තය අතර බැංගලෝරයේ දී යි. මෙය තරග 3කින් සමන්විත විස්සයි විස්ස තරගාවලියක තෙවන තරගය වූ අතර 2017 වසරේ පෙබරවාරි මස පළමු වන දා පැවැත්වුණා. මේ වන විට කණ්ඩායම් දෙකම එක් තරගය බැගින් ජයගෙන සිටි නිසා දෙපිළටම මේ තරගය ජයගැනීම වැදගත් වුණා.

කාසියේ වාසිය දිනූ එංගලන්ත නායක ඔයින් මෝගන් මුලින් පන්දු යැවීමට තීරණය කළ අතර එය වැරදි තීරණයක් බැව් පසක් කරමින් සිය පන්දු ඕවර 20 අවසන කඩුළු 6ක් දැවී ලකුණු 202ක් ලබාගන්නට ඉන්දියාව සමත්කම් පෑවා. ඉන්දියාව වෙනුවෙන් සුරේෂ් රයිනා හා මහේන්ද්‍ර සිං දෝනි අර්ධ ශතක ලබාගත්තා.

පිළිතුරු ඉණිම දියත් කළ එංගලන්තයට සාර්ථක වන්නට ඉන්දීය පන්දු යවන්නන් කිසි ලෙසකින් අවස්ථාව නොදුන් අතර අවසානයේ එංගලන්තයේ සියළු දෙනා දැවී යන්නේ පන්දු ඕවර 16.3ක් තුළ ලකුණු 127කට යි. විශිෂ්ට පන්දු යැවීමක නිරත වූ යුශ්වේන්ද්‍ර චහාල් සිය පන්දු ඕවර 4 තුළ ලකුණු 25ක් පමණක් ලබා දෙමින් කඩුළු 6ක්ම දඩයම් කර තිබුණා. ඔහුට අනගි සහයක් වූ වේග පන්දු යවන ක්‍රීඩක ජස්ප්‍රිත් බුම්රා ද ලකුණු 14කට කඩුළු 3ක් බිඳ හෙළා තිබුණා.

ඉන්දීය කණ්ඩායමට මේ තරගයෙන් ලකුණු 75ක විශිෂ්ට ජයක් ලැබුණු අතර ඔවුන් 2-1ක් ලෙස තරගාවලිය ද ජයගත්තා.

විස්සයි විස්ස ජාත්‍යන්තර තරග ඉතිහාසයේ 395 වෙනි තරගය ලොව එදා මෙදා තුර ක්‍රීඩා කරන ලද සුවිශේෂීම තරගයක් ලෙස ඉතිහාස පොත්වල සටහන් වී තිබෙනවා. මෙය සැලකෙන්නේ 2014 විස්සයි විස්ස ලෝක කුසලානයේ ඉරණම පෙරළූ තරගය ලෙස යි.

ලෝක කුසලානයේ දෙවන වටයේ තරගයක් ලෙස ශ්‍රී ලංකාව හා නවසීලන්තය අතර චිතගොං හි, 2014 වසරේ මාර්තු මස 31 වන දා පැවති මේ තරගය ජයගැන්ම දෙපිළටම අනිවාර්ය වී තිබුනා. ඒ පරාජයව වන කණ්ඩායමට ලෝක කුසලාන සිහිනය අත්හැරීමට සිදුවන වටපිටාවක් නිර්මාණය ව්වෙ තිබූ නිසා යි.

කාසියේ වාසිය දිනූ නවසීලන්ත නායක බ්‍රෙන්ඩන් මැකලම් පළමුවෙන් පන්දුවට පහර දීමේ වාරය ශ්‍රී ලංකාවට ලබා දුන් අතර එය සාර්ථක තීරණයක් බැව් මුල සිටම පෙනෙන්නට තිබුණා. නවසීලන්ත පන්දු යවන්නන් හමුවේ අන්ත අසරණ වූ ශ්‍රී ලංකාවේ සියළු කඩුළු පන්දු ඕවර 19කුත් පන්දු 2ක් තුළ දැවී ගියේ ලකුණු 119කට යි. කිසිදු ශ්‍රී ලාංකික පිතිකරුවෙක් ලකුණු 25 සීමාව පසු කිරීමට අපොහොසත් වූ අතර ඔවුන්ට නියත පරාජයක් ලැබී ලෝක කුසලාන සිහිනය නිමා කිරීමට සිදුවන පෙර ලකුණු පහළ වී තිබුණා. නවසීලන්තයට සිදු වූ එකම අභාග්‍යය වූයේ පන්දු රකිමින් සිටි කෝරි ඇන්ඩර්සන්ගේ ඇඟිල්ලක් ආබාධයකට ලක් වීම හේතුවෙන් ඔහුට පන්දුවට පහර දීමට නොහැකි තත්ත්වයක් උදා වීම යි.

ජයග්‍රාහී මානසිකත්වයකින් පිළිතුරු ඉණිම ඇරඹූ නවසීලන්තය සිය ඉණිමේ පළමු පන්දු ඕවර කිහිපය හොඳින් ක්‍රීඩා කළ ද ඔවුන්ගේ ඉණිම උඩු යටිකුරු වන්නේ වමත් දඟ පන්දු යවන ක්‍රීඩක රංගන හේරත් පන්දු යැවීමට පටන් ගැනීමත් සමග යි. ඔහුගේ පන්දුවලට කිසිදු පිළිතුරක් සොයාගන්නට කේන් විලියම්සන් හැර කිසිවෙකුට නොහැකි වන අතර අවසන ඔවුන්ගේ ඉණිම 16 වන පන්දු වාරයේ දී නිමාවන්නේ ලකුණු 60ක් වැනි සංඛ්‍යාවකට යි. විලියම්සන් ඉන් ලකුණු 42ක්ම ලබා තිබූ අතර විශ්මකර්ම පන්දු යැවීමක නිරත වූ රංගන හේරත් පන්දු ඕවර 3.3ක් තුළ නිළකුණු ඕවර 2ක් ද යවමින් නවසීලන්ත කඩුළු 5ක්ම දවාගෙන තිබුණේ ලකුණු 3ක් පමණක් ලබා දෙමිනුයි.

ලකුණු 59ක අනපේක්ෂිත ජයක් ලැබූ ශ්‍රී ලංකාව අවසන් පූර්ව වටයට සුදුසුකම් ලැබූ අතර ඔවුන්ගේ ලෝක කුසලාන ගමන නිමා වූයේ ඉන් සතියකට පසු 2014 විස්සයි විස්ස ලෝක ශූරයින් ලෙස කිරුළු පැළඳීමෙන් අනතුරුව යි.

කවරයේ පින්තූරය- espncricinfo.com

ලෝකයේ කෘමි විශේෂ රාශියක් ජීවත් වෙනවා. ඔවුන් විවිධ ලක්ෂණවලින් එකිනෙකාගෙන් වෙනස් වෙනවා. මින් යමෙකුට පියාසර කිරීමේ හැකියාව තිබෙන අතර තවත් සමහරෙක් සංචරණය කරන්නේ බඩගෑම මඟිනුයි. දැනට අනුමාන කර ඇති අන්දමට ලොව කෘමි විශේෂයන් ලක්ෂ ගණනක් ජීවත් වන අතර ඉන් සමහරක් තවමත් මිනිසා හඳුනාගෙන නැහැ.

ලොව නන් දෙසින් හමුවන කෘමි විශේෂ අතුරින් සමහරෙක් ඇසට පෙනෙන නොපෙනෙන තරම් කුඩා වන අතර තවත් සමහරෙක් ඉතා විශාල වෙනවා. මේ සටහන ලොව මෙතෙක් හඳුනාගෙන තිබෙන ප්‍රමාණයෙන් විශාලතම කෘමි විශේෂ කිහිපය පිළිබඳව යි.

ලොව දැනට හඳුනාගෙන තිබෙන කෘමි විශේෂ අතුරින් දිගින් වැඩිම කෘමීන් හමුවන්නේ මේ ජීවීන් අයත් විශේෂයෙනුයි. ඔවුන්ගේ ශරීරය ඉතා සිහින්, දිගැටි කෝටුවක් මෙන් අනුවර්ථනය වී ඇත්තේ සිය සතුරන්ගේ ඇසෙන් අතුපතර පහසුවෙන් සැඟවී සිටීම සඳහා යි.

මේ විශේෂයට අයත් සතුන්ගේ දිගින් වැඩිම උපවිශේෂය හමුවෙන්නේ ගිනිකොණදිග ආසියාවෙනුයි. ඔවුන් අඩි දෙකක් පමණ දිගකට වැඩෙනවා. මේ සමහර සතුන්ට සතුරන්ගෙන් ආරක්ෂා වීම සඳහා, ඉතා තද ගන්ධයක් සහිත රසායන ද්‍රව්‍යයක් සිය ශරීරයෙන් පිටකරන්නට පුළුවන්. කෙසේ නමුත් මොවුන්ගෙන් මිනිසාට කිසිදු කරදරයක් සිදුවන්නේ නැහැ. සමහරු මොවුන් සුරතලයටත් සාදාගන්නවා.

නවසීලන්තයට ආවේණික කෘමි විශේෂයක් වන මේ සතුන් රැහැයියන්ට ඉතා සමීප බන්ධුතාවයක් දක්වනවා. මේ වර්ගයේ සතෙක් සම්පූර්ණයෙන් වැඩුණු විට ග්‍රෑම් 70කට වඩා බරින් වැඩි විය හැකියි. මේ අනුව ඔවුන් ලොව හමුවන බරින් වැඩිම කෘමි වර්ග කිහිපය අතරට ඇතුළත් වෙනවා.

මේ වර්ගයේ සතුන් ද දිගින් යම් පමණකට වැඩිවන අතර සාම්පූර්ණයෙන් වැඩුණු සතෙක්ගේ ශරීරයේ බඳ කොටස පමණක් අඟල් 4ක් පමණ දිගු යි. මොවුන් සතුව දිගු පාද හා ග්‍රාහිකා ද තිබෙනවා.

ඉතා විශාල පළල් ශරීරයක් ඇති ගොලායත් කුරුමිණියන් ශරීර ප්‍රමාණය සැලකීමේ දී ලොව විශාලතම කෘමී වර්ග කිහිපය අතරට පහසුවෙන් ගැණෙනවා. අප්‍රිකා මහාද්වීපයට පමණක් ආවේණික මොවුන් අඟල් 4ක් පමණ දිගට වැඩෙන අතර උපරිම වශයෙන් ග්‍රෑම් 100ක් තරම් බරකින් යුක්ත විය හැකියි.

සොබාවික පරිසරවල වෙසෙන විට මේ වර්ගයේ කුරුමිණියන් බොහෝ කොටම සැලකෙන්නේ ශාක භක්ෂකයින් ලෙස යි. කෙසේ නමුත් මොවුන් අල්ලා ඇතිදැඩි කරන විට ප්‍රෝටීන සහිත සත්ත්ව ආහාරවලටත් යම් ප්‍රියතාවයක් දක්වන බැව් සොයාගෙන තිබෙනවා. මොවුන් විවිධ පර්යේෂණ කටයුතු සඳහා විද්‍යාගාරවල ඇතිදැඩි කිරීම සිදුකරන විට බොහෝ කොටම මොවුනට සුනඛයින්ට හා බිළාලයින්ට දෙන ප්‍රෝටීනමය ආහාර ද ලබා දෙනවා.

මැලේසියානු දූපත් සමූහය තුළ බහුලව හමුවන මේ වර්ගයේ සලබයින් පක්ෂියෙකු තරම් විශාල වන අවස්ථා තිබෙනවා. මේ විශේෂයට අයත් සලබයින් ලොව විශාලතම සලබයින් වර්ගය ලෙස නම් කොට තිබෙනවා. මොවුන්ගේ පිළා අවධියේ ජීවත් වන කෝෂයනුත් ඉතා විශාල යි. ඒවා කෙතරම් විශාල ද යත් තායිවානයේ සමහරෙක් එය පසුම්බියක් ලෙසත් භාවිතා කරනවා.

මේ වර්ගයේ සම්පූර්ණයෙන් වැඩුණු සතෙක් සිය පියාපත් සම්පූර්ණයෙන්ම විදාහළ විට ඒවායේ වර්ගඵලය වර්ග අඟල් 60ක් පමණ වෙනවා. මොවුන්ගේ එක් පියාපතක කොණක සිට අනෙක් පියාපතේ කොණ දක්වා දිග අඩියක් පමණ වෙනවා. මේ වර්ගයේ සලබයින්ගේ කීට අවස්ථාව හෙවත් දළඹුවන් සමහර විටෙක අඟලකටත් වඩා ඝණකමකින් යුක්ත යි.

මේ වර්ගයේ සතුන් ප්‍රමාණයෙන් විශාල වන අතර ඔවුන් සතු සුවිශේෂී හැකියාවක් වන්නේ දිවිමකුළුවන් ජීවග්‍රහයෙන් අල්ලාගෙන අනතුරුව කෙමෙන් කෙමෙන් ඔවුන් ආහාරයට ගැනීමේ හැකියාව යි.

සිය ගොදුරු අල්ලාගැනීම සඳහාම මේ වර්ගයේ කෘමීන් ගේ පාද දේ විකසනය වී තිබෙනවා. මොවුන්ගේ පාද අග කොකු වැනි දේ පිහිටා ඇති අතර මෙමඟින් ඔවුනට සිය ගොදුර අල්ලගෙන, එය හසුරවාගැනීම පහසු වෙනවා. මොවුන්ගේ දෂ්ඨනය ද ලොව වේදනාකාරීම කෘමි දෂ්ඨනයක් ලෙස සැලකෙනවා. කෙසේ නමුත් මොවුන් සාමාන්‍යයෙන් අහේතුකව මිනිසාට උපද්‍රව කිරීමට පැමිණෙන්නේ නැහැ.

රයිනෝසිරස් කැරපොත්තා නමින් ද හඳුන්වන මේ කැරපොතු වර්ගය ලොව බරැතිම කැරපොතු වර්ගය යි.

අනෙකුත් කැරපොතු විශේෂ බොහොමයකට මෙන් නොව මේ විශේෂයට අයත් කෘමීන් හට පියාපත් පිහිටන්නේ නැහැ. මොවුන් ජීවත්වන පරිසර පද්ධතියේ පැවැත්මට මහඟු දායකත්වයක් සපයන මොවුන් දිරාපත් වූ ශාක පත්‍ර වැනි දේ ආහාරයට ගෙන ඉක්මණින්ම පෝෂකවලට බිඳ දමනවා. එමෙන්ම මොවුන් පළිබෝධකයක් ලෙස ද මෙතෙක් හඳුනාගෙන නැහැ. එනයින් මොවුන් සැලකෙන්නේ මිනිසාට හිතකර කෘමි විශේෂයක් ලෙස යි.

මේ වර්ගයේ කෘමීන් හමුවන්නේ ඕස්ට්‍රේලියාවෙනුයි. මොවුන් අඟල් 3ක් පමණ දිගට වැඩෙන අතර වසර 10ක පමණ කාලයක් ජීවත් වෙනවා. සමහරක් දෙනා මොවුන් සුරතල් සතුන් ලෙස ඇතිදැඩි කළ අවස්ථා ද වාර්තා වී තිබෙනවා.

ඇමසන් වැසි වනාන්තරය සැලකෙන්නේ ලොව වැඩිම ජෛව විවිධත්වයක් උසුළන බිම්කඩ ලෙස යි. මෙහි විශාල කුරුමිණි වර්ග රාශියක් ජීවත් වෙනවා. මේ අතරින් මෙතෙක් හඳුනාගෙන ඇති විශාලතම කුරුමිණි වර්ගය ලෙස සැලකෙන්නේ ටයිටන් කුරුමිණියා යි. ඉතා ශක්තිමත් බාහු හා මුඛ උපාංග පිහිටා ඇති මොවුනට ඉතා පහසුවෙන් පැන්සලක් වැනි යමක් දෙකඩ කරන්නට පුළුවන්. මොවුන් මිනිස් සම ද සිදුරු කර ඇති අවස්ථා වාර්තා වී තිබෙනව.

මොවුන් හට ඉතා අලංකාර, කාලවර්ණ ශරීරයක් පිහිටා තිබෙනවා. මේ නිසා මොවුනට සංචාරකයින්ගේ හා ඡායාරූප ශිල්පීන්ගේ අවධානය හා ආකර්ෂණය ලැබී තිබෙනවා. මේ නිසා දකුණු ඇමෙරිකාවේ සමහර ආයතන සිය ප්‍රවර්ධන කටයුතු සඳහා මේ කුරුමිණියන්ගේ පින්තූර යොදාගන්නවා. මේ වර්ගයේ කුරුමිණියන් සතුරන්ට ඉළක්ක වූ විට ආරක්ෂාව සඳහා උස් හඬක් නගනවා.

කවරයේ පින්තූරය- bedroomfurniture.club

ලොව සමහර සිතුවම් අලෙවි වන්නේ කිසිසේත්ම අදහා ගත නොහැකි මිල ගණන්වලට යි. මේවායේ අර්ථය, වර්ණ සංයෝජනය, ඓතිහාසික වටිනාකම මෙන්ම අඳින ලද සිත්තරා අනුවත් මිල ගණන් තීරණය වෙනවා. තවත් සමහර චිත්‍ර ඉතා අධික මිලකට අලෙවි වී ඇත්තේ ඉතා අසාමාන්‍ය කාරණාවලට යි. ලොව එදා මෙදා තුර වැඩිම මිලකට වෙන්දේසි වූ මෙන්ම තක්සේරු වටිනාකම වැඩිම චිත්‍ර 5ක් පහත පරිදි වෙනවා.

මෙය ඇමෙරිකානු ජාතික ජැක්සන් පොලොක් විසින් දෙවන ලෝක යුධ සමයට පසු, එනම් 1948 වසරේ දී අඳින ලද්දක්. සාමාන්‍යයෙන් පොලොක් විසින් තම චිත්‍රයන්ට නමක් නොයොදන ලද අතර, එය ලයිෆ් නම් සඟරාවේ 'නොම්මර 17 ඒ' නාමය යටතේ පලවීමත් සමග එයට එහි වර්තමාන නාමය ලැබුණා. සංකීර්ණ චිත්‍රයක් වන මෙහි වර්ණ රටා ඉතා දැකුම්කළු වෙනවා. එම විශේෂිත රටා නිසා මෙය ලෝකයේ ප්‍රසිද්ධ වෙනවා.

2016 වසරේ දී මේ චිත්‍රය ඇමෙරිකානු ඩොලර් මිලියන 200කට කෙනත් ග්‍රිෆින් නම් බිලියනපති සිතුවම් එකතුකරන්නෙකු විසින් මිල දී ගැනුනා.

1892 වසරේදී ප්‍රංශ ජාතික සිත්තරෙකු වන පෝල් ගුගියාන් විසින් අඳින ලද මේ සිතුවමට පාදක වී තිබෙන්නේ ටහිටි ජාතික ගැහැණු දරුවන් දෙදෙනෙකුයි. මෙහිදී එක් අයෙකු සාම්ප්‍රදායික ඇඳුමෙන් සැරසී සිටින අතර අනෙක් දැරිය යුරෝපීය ඇඳුම් ආයිත්තම්වලින් සැරසී සිටින ආකාරයට දක්වා තිබෙනවා. මොහු මෙහිදී නිරූපණය කරන්නට උත්සාහ ගෙන තිබෙන්නේ පොලිනීසියාවේ ජනයා සංස්කෘතීන් දෙකකට මැදිව සිටින ආකාරය යි.

මේ චිත්‍රයට ඉහළ වටිනාකමක් ලැබුණේ එහි ගැබ්ව තිබෙන ගැඹුරු අර්ථය හා චිත්‍ර ශිල්පියා එය ඉතා ව්‍යක්තව ඇඳ තිබීම යන කාරණා දෙකම නිසා යි. මෙය 2015 වසරේ දී වෙන්දේසි වූයේ ඇ.ඩො මිලියන 300ක් වැනි මුදලකට යි. එය මෙහි වර්තමාන තක්සේරු වටිනාකම වන ඇ.ඩො මිලියන 210ට වඩා බොහෝ වැඩි ගණනක්.

ප්‍රංශ ජාතික පෝල් සෙසාන් විසින් අඳින ලද මෙම චිත්‍රයෙහි අඩංගු වන්නේ කාඩ් ක්‍රීඩාවේ නිරත වෙමින් සිටින් දෙදෙනෙකුගේ රුව යි. මෙහිදී මොවුන් දෙදෙනාගේ මුහුණුවල හැඟීම් හොඳින් නිරූපණය කරන්නට සෙසාන් සමත් වී තිබෙන අතර පසෙකින් ඇති වයින් බෝතලය වැනි දේවලින් එහි අලංකාර බව තවත් වැඩි වී තිබෙනවා. මෙය 1890 දශකයේ මැද භාගයේ ඇඳි සිතුවමක් වෙනවා.

වර්තමානය වන විට මෙම චිත්‍රය ඇමෙරිකානු ඩොලර් මිලියන 250ක් වටින බැව් පැවසෙනවා. 2011 වසරේ දී මෙය විකිණුනේ ඇ.ඩො මිලියන 274ක් තරම් මුදලකට යි. සෙසාන් මේ චිත්‍රය ඇඳීමේ දී සිය ගෙවත්තෙහි උද්‍යාන පාලක හා තවත් සේවකයෙක් ගේ සැබෑම නිමේෂයක් අධ්‍යයනය කොට, එය සිතුවමට නගා තිබෙනවා.

ඉන්ටර්චෙන්ජ් නම් සිතුවම 1955 වසරේ දී තෙල් සායම් මගින් කැන්වසයක අඳින ලද්දේ විලියම් ඩෙ කූනින්ග් නම් ඕලන්ද සම්භවයක් සහිත ඇමෙරිකානු සිත්තරා විසිනුයි. සංකීර්ණ සිතුවමක් වන මෙය යම් පසුබිමක් නිරූපණය වන සේ ඇඳ තිබෙනවා. මෙහි අද්භූත මෙන්ම සංකීර්ණ ස්වභාවයම ඊට ඉහළ මිලක් ලබා දෙන්නට සමත් වී තිබෙනවා.

සැල්වේටර් මුන්ඩි හෙවත් 'ගලවාගන්නා' යනුවෙන් හඳුන්වන චිත්‍රය ලොව එදා මෙදා තුර ඉහළම මිලක් නිර්දේශ වූ චිත්‍රය ලෙස සැලකෙනවා. මෙය ලියනාඩෝ ඩාවින්චි විසින් අඳින ලද්දක් ලෙස සමහරු සැලකුවත් එය අතිශයින්ම විවාදිත යි. මෙය සාම්ප්‍රදායික ඇඳුමෙන් සැරසුණු යේසුස් වහන්සේ දැක්වෙන චිත්‍රයක් වන අතර උන්වහන්සේ සාන්කම්පිත සානුකම්පිත බැල්මෙන් බලා සිටින ආකාරයක් පෙන්නුම් කරන සේ ඇඳ තිබෙනවා. චිත්‍රයේ සුරත ඉහළට එසැවී ඇති අතර එහි ඇඟිලි දෙකක් පටලවාගෙන සිටින ආකාරයෙන් මෙය නිර්මිතයි. වමතෙහි උන්වහන්සේ පළිඟු බෝලයක් අතදරා සිටිනවා. මෙහිදී සිත්තරා ලෞකික අධ්‍යාත්මික ලෝකය යන දෙකම පෙන්නුම් කිරීමට උත්සාහ ගෙන ඇති බැව් විද්වත් මතය යි.

'සැල්වේටර් මුන්ඩි' පිළිබඳ විවිධාකාරයේ කථා ගෙතී තිබෙනවා. සමහරෙකුට අනුව දැන් පවතින චිත්‍රය එහි මුල් නිර්මාණය නොවේ. මෙය වර්තමාන හිමිකරුවන් අතට පත්වන විට එහි රාමුවට හානි වී තිබුණා. තවත් සමහරෙකුට අනුව මෙය ඩාවින්චිගේ අවසන් නිර්මාණ කිහිපය අතරින් එකක්. මේ 'කථා' නිසාම මෙහි අගය ඉතා ඉහළ ගියා.

කවරයේ පින්තූරය - vulture.com

ඊශ්‍රායලය නම් රාජ්‍යයට ඇත්තේ වසර සියයකටත් අඩු ඉතිහාසයක්. කෙසේ නමුත් එය බිහිවූ දා සිට ලොව බොහෝ රාජ්‍යයන් මුහුණු නොදුන් අන්දමේ යුධමය හා දේශපාලනික අභියෝගවලට ඔවුනට මුහුණදෙන්නට සිදුවණා. මේ බහුතරය ඔවුන් ජයගත්තේ ඉතා ව්‍යක්ත යුධ සැලසුම් හා තීන්දු තීරණ ගැනීම නිසා යි. ඊශ්‍රායල ඉතිහාසයේ ඉතා තීරණාත්මක තැන්වල දී ඒ වෙනුවෙන් ඉදිරියෙන්ම සිට කටයුතු කළ අයෙකු ලෙස එහි යුධ සෙන්පතියෙකු වන මෝෂේ දයාන් අවිවාදයෙන්ම සැලකෙනවා. මේ ඔහුගේ දිවිය පිළිබඳ වතගොත යි.

මෝෂේ දයාන් උපත ලැබුවේ 1915 වසරේ මැයි මස විසි වන දා එවකට ඔටෝමන් පලස්තීනයට අයත්ව තිබූ දෙගන්යා ඇලෙෆ් නම් ගොවි ජනපදයේ දී යි. මේ කාලයේ දීත් යුදෙව්වන්ට එරෙහිව සෙසු ජාතීන් ගෙන් කෙණෙහිලිකම් සිදු වූ අතර ඒවාට එරෙහිව තනාගන්නා ලද සංවිධානයක් වන 'හගැනා' වට බැඳෙන විට දයාන්ට යාන්තම් 14 විය සපිරී තිබුණා. 1930 දශකයේ අවසාන භාගයේ දී බ්‍රිතාන්‍යට හිතවත් යුදෙව් පොලිසියට බැඳුණු ඔහු එහිදී ඉංග්‍රීසි ජාතික කපිතාන්වරයෙකු වූ චාල්ස් ඕර්ඩ් වින්ගේට් ගෙන් ගරිල්ලා සටන් පිළිබඳ මනා දැනුමක් ලැබුවා. ඒ අනුව ඔහු 1936-39 යුධ සමයේ දී පලස්තීනයේ බ්‍රිතාන්‍ය විශේෂ පොලිස් බලකාය සමග ජෙස්‍රීල් නිම්නයේ හා ගලීලයේ සේවය කළා. මේ කාලයේ දීම බ්‍රිතාන්‍යයන් විසින් හගැනාව තහනම් සංවිධානයක් බවට පත් කරන අතර දයාන් එයට සම්බන්ධ බැව් හඳුනාගෙන ඔහු අල්ලගෙන සිරගත කරන්නට ඔවුන් විසින් කටයුතු කළා. දෙවසරක් සිරබත් කෑ ඔහුට නිදහස් වීමට ලැබුණේ 1941 වසරේ දී යි.

මෝෂේ දයාන් නිදහස ලබන විට දෙවන ලෝක යුද්ධය තදින්ම ඇවිලී තිබුණා. යුධයෙහි ඔහු ප්‍රකට කළ දක්ෂතාව නිසාම එතරම් ගැටලුවකින් තොරව බ්‍රිතාන්‍ය හමුදාවට බැඳෙන්නට ඔහුට හැකි වුණා. එයට බැඳුණ ඔහු දෙවන ලෝක යුධ සමය පුරාවටම ලෙබනනය හා සිරියාව යන රටවල සේවයේ නියුතු වුණා. මේ අතරතුර සිදුවූ හදිසි අනතුරකින් ඔහුගේ වම් ඇසට බරපතල හානි සිදුවෙනවා. ඉන් අනතුරුව ඔහු එම ඇස ආවරණය වන පරිදි කළු පැහැති වැස්මක් භාවිතා කළා. අනාගතයේ දී ඔහු සුප්‍රසිද්ධ වූයේ මෙයත් සමගම යි. බ්‍රිතාන්‍ය හමුදාවේ සේවයේ යෙදෙන විටම ඔහු හගැනා සංවිධානය සමගත් ක්‍රියාකාරීව කටයුතු කළ අතර ඔහුගේ මේ ක්‍රියාදාමයන් 1948 වසරේ නිදහස් ඊශ්‍රායලයක් තනන්නට බොහෝ සෙයින් උපකාරී වුණා.

1948 වසරේදී සිදුවූ ඊශ්‍රායල නිදහස් සටනේ දී දයාන් ජෝර්දාන නිම්නයේ යුදෙව් ජනාවාස භාරව කටයුතු කළා. නිදහස් සටනේ වැදගත් සන්ධිස්ථානයක් වූ ලිඩා නගරයට පහර දී එහි බලය තහවුරු කරගත් සටන දයාන් විසින් මෙහෙයවූ අතර, 1948 වසරේ අගෝස්තුවේ දී ඔහු ජෙරුසලම් පෙරමුණේ අණදෙන නිලධරයා බවට පත් වෙනවා. කෙමෙන් කෙමෙන් යුධ නිලධරයෙක් වශයෙන් ඉහළටම ගිය ඔහු අවසානයේ 1953 වසරේදී ඊශ්‍රායලයේ ආරක්ෂක මාණ්ඩලික ප්‍රධානියා බවට පත් වෙනවා.

මෝෂේ දයාන් ඊශ්‍රායලයේ ආරක්ෂක මාණ්ඩලික ප්‍රධානී වන විට එරට නිදහස් ලබා වසර කිහිපයක් ගත වී තිබුණ මුත්, අවට වූ ඊජිප්තුව ඇතුළු අරාබි රටවලින් එල්ල වූ විරෝධයේ නම් කිසිදු අඩුවක් තිබුණේ නැහැ. නිරතුරුව ඊශ්‍රායලය හා යුද්ධයකට පැටලීමට මාන බලමින් සිටි ඔවුන් ඊශ්‍රායලට ආර්ථික සම්බාධක පනවමින් ඒ තුළ ත්‍රස්තවාදය වැපිරීමටත් කටයුතු කළා. මෙය ඊශ්‍රායලයට මහත් කරදරයක් වූ අතර, දුර දක්නා නුවණින් අනාගතය දුටු දයාන් ඔවුන් කෙමෙන් කෙමෙන් ශක්තිමත් වී තමන්ට පහර දෙන්නට සැරසෙන බැව් වටහාගත්තා. මේ නිසා ඔවුන් පහර දෙන්නට පෙර තමන් ක්‍රියාත්මක විය යුතු යැයි තීරණය කළ ඔහු 1956 වසරේදී ඊජිප්තු, සිරියා හා ජෝර්දාන හමුද වලට පහර දෙන්නට පටන්ගත්තා. එම වසරේ ඔක්තෝබර් මාසයේ දී දයාන් ඊශ්‍රායලය වෙනුවෙන් 'සූවස් මෙහෙයුම' සාර්ථකව සිදුකොට ජයගන්නා අතර, මේ නිසා ඊශ්‍රායල ප්‍රජාව අතර ඔහු වීරයෙකු ලෙස පිදුම් ලබන්නට වුණා.

1958 වසරේ දී යුධ හමුදාවට ආයුබෝවන් කියන දයාන් දේශපාලනයට පිවිසෙනවා. ඊශ්‍රායල කම්කරු පක්ෂයට සම්බන්ධ වන ඔහු 1959 වසරේ ඊශ්‍රායල පාර්ලිමේන්තුවට තේරී පත්වන අතර ඩේවිඩ් බෙන් ගූරියන් යටතේ ඔහු 1959 වසරේ සිට 1964 වසර දක්වා කෘෂිකර්ම ඇමති ලෙස කටයුතු කරනවා. 1964 වසරේ දී නව අගමැති ලෙස පත්වූ ලෙවි එශ්කොල් සමග මතබේදයක් සාදාගන්නා දයාන් සිය තනතුරෙන් හා පක්ෂයෙන් ඉවත්ව හිටපු අගමැති බෙන් ගූරියන් සමග එක්ව 'ඊශ්‍රායල වැඩ කරන ජනතාවගේ පෙරමුණ' නම් නව පක්ෂයක් සාදාගන්නවා. මේ පක්ෂයෙන් තරග කළ දයාන් නැවත පාර්ලිමේන්තුවට තේරී පත්වන අතර ඉක්මණින්ම එම පක්ෂය නැවත ලෙවි එශ්කොල් හා සංධානගත වෙනවා.

1967 වසරේදී ලෙවි එශ්කොල් ගේ රජයෙහි ආරක්ෂක ඇමතිවරයා ලෙස මෝෂේ දයාන් පත් කෙරෙනවා. ඒ තදාසන්නවම සය්දින යුද්ධය ඇරඹෙන අතර, නියත පරාජයක් උරුම වෙන්නට ඔන්න මෙන්න තිබිය දී ඔහු විසින් අනපේක්ෂිත ලෙස ඊජිප්තුව, සිරියාව, හා ජෝර්දානය යන රටවලට උපරිම බලය යොදා පහරදෙන්නට ගත් තීරණය නිසා අවසානයේ ඊශ්‍රායලයට ජය ලැබෙනවා. මේ යුද්ධයෙන් පසු ඊශ්‍රායලයට පෙර අයත්ව නොතිබූ විශාල භූමියක් දේශපාලනිකව හිමි වූ අතර එහි පාලන කටයුතු ද භාර වූයේ දයාන්ට යි. ඔහු එය ඉතා හොඳින් සිදුකළා.

1973 වසරේ දී දයාන් සයදින යුද්ධයේ ප්‍රතිඵලයක් ලෙස ඊජිප්තුවෙන් ඊශ්‍රායලයට හමු වූ බිම් කඩෙහි නව වරාය නගරයක් ඉදිකරන්නට පිඹුරුපත් සකස් කරනවා. කෙසේ නමුත් එය ක්‍රියාත්මක කරන්නට පෙර 1973 වසරේ යොම් කිපූර් දිනයේ දී ඊජිප්තුව ඊශ්‍රායලයට අනපේක්ෂිත ප්‍රහාරයක් දියත් කරනවා. එහිදී ඊශ්‍රායලයට දැඩි අවාසි සිදු වූ අතර සයදින යුද්ධයෙන් තමන් අත්පත් කරගත් භූමි හාගයෙන් වැඩිමනක් සාම ගිවිසුමක් මගින් නැවත ඊජිප්තුවට ලඩා දෙන්නට ඔවුන්ට සිදුවෙනවා.

සයදින යුද්ධයේ දී මෙන් නොව යොම් කිපූර් යුද්ධයේ දී දයාන්ගේ උපක්‍රම එතරම් සාර්ථක වෙන්නේ නැහැ. මේ නිසා ඔහු සිය වෘත්තියෙහි අසමර්ථයැ යි සමහරු චෝදනා කරන්නට වුණා. එහි ප්‍රතිඵලයක් ලෙස 1974 වසරේ දී ඔහු සිය අස්වීමේ ලිපිය එවකට ඊශ්‍රායල අගමැතිණිය වී සිටි ගෝල්ඩා මයර්ට ලබා දෙනවා. නැවත 1977 වසරේ දී විදේශ ඇමති ලෙස පත් වූ ඔහු එහිදී ඊජිප්තුව සමග සයදින හා යොම් කිපූර් යුද්ධවල දී දෙරට බලය තහවුරු කරගත් ප්‍රදේශවල පාලනය පිළිබඳ යම් එකඟතාවක් ඇතිකරගන්නට සමත් වෙනවා.

1979 වසරේ දී මෝෂේ දයාන් විදේශ ඇමතිකමින් ද ඉල්ලා අස් වෙනවා. එම වසරේම මැයි මස 14 වන දින ඔහුට පිළිකාවක් වැළඳී ඇති බැව් සොයාගැනෙනවා. මහාන්ත්‍රයේ මේ පිළිකා තත්ත්වය ඇති වී තිබූ අතර, ඔහු වසර දෙකක් තිස්සේ ඉන් පීඩා වින්දා. 1981 වසරේ ඔක්තෝබර් මස 16 වැනි දා ඔහු සදහටම දෙනෙත් පියාගන්නවා. ඒ වන විට ඔහු 66 වන වියෙහි පසු වුණා.

අද වන විට සිංහල සිනමාවට 72 වසරක් සපිරී තිබෙනවා. මේ කාලය තුළ සිංහල චිත්‍රපට 1300කට ආසන්න සංඛ්‍යාවක් මෙහි තිරගතව තිබෙනවා. මින් සමහරක් ජාත්‍යන්තර සම්මානයට පවා පාත්‍ර වී තිබෙනවා.

අද මෙන් නොව 1950 දශකයේ දී සිංහල චිත්‍රපටයක් නිපදවීම ඉතා අභියෝගාත්මක කාර්යයක් වුණා. සිනමාකරණයට අවශ්‍ය මූලික පහසුකම් පවා එවකට මෙහි සොයාගැනීම උගහට වූ නිසා ඒවා සොයාගෙන ඉන්දියාවට යාමට අධ්‍යක්ෂකවරුන්ට සිදුවුණා. මෙවැනි බාධක රාශියක් තිබූ නිසාත්, කර්මාන්තයක් හැටියට එතරම් මුල්බැසගෙන නොතිබූ නිසාත් 1950 දශකය නිමවන විට තනා තිරගතව තිබුණේ සිනමාපට 73ක් පමණයි. කෙසේ නමුත් මේ අතරෙන් කිහිපයක්ම ප්‍රේක්ෂක ජනාදරය දිනාගත් අතර මින් අතලොස්සක් පිළිබඳ අදටත් මිනිසුන් සිහිපත් කරනවා. 1955 වසරේ තිරගත වුණු 'මාතලන්' චිත්‍රපටය එවැන්නක්.

එක්තරා ඉන්දියානු රාජ්‍යයක චිත්‍රාලම්භ නම් කුමාරයෙක් වාසය කරනවා. ඉතා සෙල්ලක්කාර ජීවිතයක් ගත කරන ඔහුට ඊටම සරිළන මිතුරන් පිරිසක් ද සිටිනවා. ඔවුන්ගේ කර්තව්‍යය වන්නේ රට පුරා රෝන්දේ ගැසීම යි. එහිදී හමුවන සුරූපී ළඳුන් සිය ග්‍රහණයට ගැනීම ඔවුන් විසින් සිදුකරනවා.

චිත්‍රවල්ලී ඉහත රාජ්‍යයේ වෙසෙන ඉතා රූමත් මෙන්ම කටකාර ගොවි තරුණියක්. ඇය ඉතා එඩිතර යි. ඇගේ මව මියගොස් වන අතර ජීවත් වන්නේ පියා සමග යි. එක් දිනක අහම්බයකින් ඇගේ පියා චිත්‍රාලම්භ කුමරුගේ හොඳම මිතුරා වන මහ ඇමති පුත් දුෂ්ටබුද්ධි ගෙන් පහර කනවා. මෙය නොඉවසන චිත්‍රවල්ලී පියාගේ කීම ද නොතකා රජමාලිගාවට යන්නේ කුමරයා බැහැදැක දුෂ්ටබුද්ධිට දඬුවම් පමුණවන්නට යි. ඇය දකින කුමරා රාගයෙන් මත් වන අතර ඇයට හොඳ වේෂයක් මවාපානවා.

චිත්‍රවල්ලි නැවත නිවසට පැමිණ කමතෙහි තල වේලන අතරතුර කුමරා ඇය සොයා එනවා. අනතුරුව චුම්භනයක් දීම සඳහා අවස්ථාව පතනවා. දඟකාර තරුණියක වන චිත්‍රවල්ලි ඊට කැමති සෙයක් පෙන්වා චුම්භනය දෙන අවස්ථාවේ දී කුල්ල පානවා. මේ සිද්ධියෙන් ඉතා උදහසට පත්වන කුමරු යම් දිනක ඇය සරණ පාවාගෙන ජීවිත කාලයටම සිර කරන බව ශපථ කරනවා. ඒත් සමගම අභියෝගයක් කරන චිත්‍රවල්ලි එසේ කළහොත් යම් දිනෙක ඔහුටම දාව පුතෙක් උපද්දවා කසයකින් ඔහුට තලවන බවට පොරොන්දු වෙනවා.

රාජ බලතල භාවිතා කරන චිත්‍රාලම්භ කුමරු කියූ ලෙසම චිත්‍රවල්ලි සරණ පාවාගෙන ඇය මාලිගයක සිර කරනවා. එනමුත් ඇයට සියළු රජ සැප දීමටත්, ඇගේ පියාට තාන්න මාන්න මෙන්ම දියණිය බැලීමට අවස්ථාව දීමටත් ඔහු ක්‍රියා කරනවා. සිරගත වන චිත්‍රවල්ලි සිය පොරොන්දුව ක්‍රියාත්මක කරන්නේ කෙසේදැ යි කල්පනා කරනවා. හදිසියේම ඇයට අදහසක් පහළ වන අතර කාටත් හොරෙන් නිවසේ සිට ඇය රඳවා සිටින මාලිගයට උමගක් කණින ලෙස සිය පියාට දන්වනවා. චිත්‍රාලම්භ කුමරුගේ මුදල්වලින්ම ඇගේ පියා එය සිදු කරන අතර චිත්‍රවල්ලි ඇය අසල තබා ඇති කාන්තාව බියකර සිය කුටියෙන් පිටකර තබාගන්නට සමත් වෙනවා.

තමන්ට රිසි සේ නිවසට යන චිත්‍රවල්ලි සිය උපායේ ඉදිරි කොටස ක්‍රියාත්මක කරනවා. චිත්‍රාලම්භ කුමරු විජ්ජා හා නර්ථනවලට කැමති බැව් සොයාගන්නා ඕ කාටත් සොරෙන් නර්ථන කණ්ඩායමකට බැඳී ඒවා ඉගෙනගන්නවා. අනතුරුව ඔවුන් සමග මාලිගාවට ගොස් ඒවා රඟ දක්වනවා. කවදත් ස්ත්‍රී ලෝලියෙකු වූ කුමරු ඒ චිත්‍රවල්ලි බැව් හඳුනා නොගෙන ඇය හාද කරගෙන යහන් ගත වෙනවා. ඇය ගැබිණියක බවට පත් වෙනවා.

කාටත් හොර රහසේ සිය පියාගේ නිවසේ සිය පුතුට උප්පත්තිය දෙන ඇය ඔහුට 'මාතලන්' යැ යි නම තබනවා. සිය පියා යටතේ සියළු ශිල්ප ශාස්ත්‍ර ඔහුට උගන්වන්නට ඇය කටයුතු කරනවා. ඉතා බුද්ධිමත් මෙන්ම ක්‍රියාශීලී තරුණයෙකු වූ මාතලන් ඉක්මණින් තරුණයෙක් බවට පත් වන අතර සම්පූර්ණයෙන් චිත්‍රාලම්භ කුමරුගේ ස්වරූපයම ඔහුට ලැබී තිබෙනවා.

නිසි කළ වයස එළඹි පසු මාතලන් සිය මවට සිදු වූ අසාධාරණය වෙනුවෙන් ක්‍රියාත්මක වන්නට පටන්ගන්නවා. ඔහු රාජ්‍යයේ විවිධ කලබගෑනි ඇති කර මේ වන විට රජු බවට පත් ව සිටින චිත්‍රාලම්භගේ සිත ව්‍යාකූල කරනවා. මේ අතර වර්තමාන මහ ඇමති දුෂ්ඨබුද්ධි ගේ දියණිය හා හාදවන්නටත් ඔහු සමත් වෙනවා. රජු වහාම ඔහු ඇල්ලීමට භට කණ්ඩායම් යොදන නමුත් ඒවායින් ඔහු ගැලවෙන්නේ රජුට සමාන රූපකායක් තිබීමත්, වැඩි බුද්ධියකින් යුක්ත වීමත්, දුෂ්ඨබුද්ධිගේ දියණියගේ සහාය ලැබීමත් යන කාරණා නිසා යි. ඔහු අල්ලාගැනීම සඳහා වූ සියළු උත්සාහයන් ව්‍යර්ථ වූ තැන රජු තනිවම ඔහු ඇල්ලීමට යනවා.

මාතලන්ගේ ස්ථානෝචිත ප්‍රඥාව නිසා රජු ගෝනියක බහා බැඳ දමන්නට ඔහු සමත් වෙනවා. අනතුරුව රජ ඇඳුම් ඇඟලාගන්නා ඔහු තමන් මාතලන් ඇල්ලූ බව භටයන්ට දැනුම් දී රජු සහිත ගෝනිය මාලිගාවට ගෙනයනවා. ජනයා ප්‍රීතිඝෝෂා නගන අතර මාතලන් චිත්‍රාලම්භට කස පහර දෙන්නට සූදානම් වනවා. මේ අතර චිත්‍රවල්ලි මැදට පැන එය නවත්වා දමා රජුටත් ජනතාවටත් කරුණු පැහැදිළි කරනවා. රජු සිය මුග්ධභාවය පිළිගෙන, තමන්ට හොඳ භාර්යාවක් හා පුත්‍රයෙක් සිටීම පිළිබඳ සතුටු වෙනවා. අනතුරුව මාතලන් කුමරුට රජකම භාර දෙනවා.

මාතලන් චිත්‍රපටය ලංකාව තුළ මුලින්ම තිරගත වූයේ 1955 වසරේ අගෝස්තු මස 27 වන දා යි. ඒ සිංහල සිනමාවේ 30 වන චිත්‍රපටය ලෙස යි. මෙහි අධ්‍යක්ෂණය ඒ.එස් නාගරාජන් විසින් වන අතර නාගරාජන් හා හියුගෝ ප්‍රනාන්දු මෙහි තිර පිටපත රචනා කොට තිබෙනවා. ශේෂා පළිහක්කාර චිත්‍රාලම්භ කුමරුගේ හා මාතලන් ගේ ද්විත්ව චරිත නිරූපණය කරන අතර, චිත්‍රවල්ලි ලෙස ක්ලැරිස් ද සිල්වා, චිත්‍රවල්ලිගේ පියා ලෙස හියුගෝ ප්‍රනාන්දු, දුෂ්ඨබුද්ධි ලෙස මාක් සමරනායක හා ඔහුගේ දියණිය ලෙස රත්න කුමාරිත් රංගනයෙන් දායක වෙනවා.

එස්.එම් නායගම් මෙහි නිෂ්පාදන කටයුතු සිදුකර ඇති අතර කැමරාකරණය කොන්ඩා රෙඩ්ඩි හා සංස්කරණය එල්.එස් රාමචන්ද්‍රන් විසින් සිදුකර තිබෙනවා. මෙහි රූගත කිරීම් සම්පූර්ණයෙන් පාහේ සිදුවී තිබෙන්නේ දකුණු ඉන්දියාවේ දී යි.

මාතලන්හි සාර්ථකත්වයට එහි සංගීතය හා ගීත ඉතා දැඩි සේ රුකුල් දී තිබෙනවා. මෙහි ගීත 12ක් අන්තර්ගත අතර විශේෂත්වය වන්නේ ඉන් එකක් හැර අන් 11ම ස්වතන්ත්‍ර නිර්මාණයන් වීම යි. මෙහි සංගීතය ආර්. මුත්තුසාමි විසින් සිදුකර ඇති අතර ගී ගායනය ධර්මදාස වල්පොළ හා ලතා වල්පොළ විසින් සිදුකර තිබෙනවා. විශේෂයෙන් මෙහි අඩංගු වූ 'සිරිනි සරුසර වීලා', 'රන්වන් දුල් කරලින් පැසිලා', හා 'හනික යමන් පුල්ලි ගොනෝ' වැනි ගීත අතිශය ජනප්‍රිය වුණා.

මාතලන් චිත්‍රපටය ඉන්දියානු ජනකතවක් අනුසාරයෙන් තැණුනු චිත්‍රපටයක්. මේ සඳහා එම ජනකතාව යොදාගෙන තැණුනු දමිළ චිත්‍රපටවල ආභාෂය ගෙන ඇති අතර පිටපත මෙන්ම ඇඳුම් ආයිත්තම් ද දමිළ ඌරුවට සෑදී තිබෙනවා. කෙසේ නමුත් මෙය ලාංකීය ප්‍රේක්ෂකයා අතර අතිශය ජනප්‍රිය වුණා. මෙහි ප්‍රබල තිර පිටපත ඊට ප්‍රධානතම සාධකයක් වුණා. එහි ආරම්භයේ සිටම අවසානය දක්වා ගලායාම ඉතාමත් සුමට වන අතර ප්‍රේක්ෂක අවධානය නොකැඩී තබාගන්නට සමත් වෙනවා. මෙය හා හොඳ මට්ටමක ඇති රංගනයත් විශිෂ්ට සංගීතයත් මුසු වූ විට කුහුලින් යුතු ඉතා රසවත් නිර්මාණයක් ප්‍රතිඵල වී තිබෙනවා. විචාරකයින් මෙය වාණිජ්‍ය පැත්තට බර නිර්මාණයක් සේ නම් කළ ද සරල රසවින්දනය හේතුවෙන් සම්භාව්‍ය හා එසේ නොවන යන ප්‍රේක්ෂක දෙවර්ගයාගේම ප්‍රසාදය දිනාගැනීමට සමත්ව තිබෙනවා. මෙය කෙතරම් ජනප්‍රිය වී ද යත් පසුකාලීනව නැවත සංස්කරණය කරන ලද පිටපත් ද තිරගත කෙරුණා.

වසර 50 කට ආසන්න එක්දින ක්‍රිකට් තරග ඉතිහාසය පුරාවට විශිෂ්ට පන්දු යැවීමේ දක්ෂතා රාශියක් වාර්තා වී තිබෙනවා. කෙසේ නමුත් ටෙස්ට් තරගවල දී මෙන් නොව එක්දින ජාත්‍යන්තර ඉනිමක දී කඩුළු 8 කට වඩා දවාගන්නට අද වන තුරුත් කිසිවෙක් සමත් වී නැති අතර, කඩුළු 7ක් දවාගත් අවස්ථාවන් ද වාර්තා වන්නේ ඉතා අඩුවෙනුයි. එදා මෙදා තුර එක්දින ඉනිමක පන්දු යවන්නෙකු දක්වා තිබෙන ඉහළම දක්ෂතා කිහිපය පහත පරිදි වෙනවා.

එක්දින ක්‍රිකට් ඉතිහාසයේ 1776 වන තරගය පැවතියේ 2001 වසරේ දෙසැම්බර් මස 8 වන දා ශ්‍රී ලංකාව හා සිම්බාබ්වේ අතර යි. එල්.ජී අබාන්ස් තුන්කොන් කුසලානයේ පළමු තරගය ලෙස පැවති මේ තරගය ශ්‍රී ලංකාවේ කොළඹ දී පැවැත්වුණා.

කාසියේ වාසිය දිනූ ශ්‍රී ලංකා නායක සනත් ජයසූරිය පළමුව පන්දුවට පහරදීම සඳහා සිම්බාබ්වේ පිළට ආරාධනා කරනවා. ඔහුගේ තීරණය නිවැරදි එකක් බව ප්‍රකට කරමින් සිම්බාබ්වේ පිතිකරුවන් එකා පසුපස එක ආරම්භක වේග පන්දු යවන චමින්ද වාස්ට ගොදුරු වෙනවා. අවසන සිම්බාබ්වේ සියළු කඩුළු පන්දු ඕවර 16ක් තුළ බිඳී යන්නේ ලකුණු 38කට යි. එය එවකට ලොව කණ්ඩායමක් එක්දින තරගයක දී දැවී ගිය අඩුම ලකුණු සංඛ්‍යාව යි. මෙහිදී වාර්තාගත පන්දු යැවීමක නිරත වූ චමින්ද වාස් පන්දු ඕවර 8ක දී ලකුණු 19කට කඩුළු 8ක් බිඳ හෙළා තිබුණා. විශේෂත්වය වන්නේ ඔහු මේ වික්‍රමය කරන අතරතුර කඩුළු ත්‍රිත්වයක් ද ලබා ගැනීම යි. තරගයේ 11 වන ඕවරයේ අනුයාත පන්දු 3ක දී ඔහු සිම්බාබ්වේ නායක ස්ටුවර්ට් කාලයිල්, ක්‍රෙග් විශාට් හා ටටෙන්ඩා තයිබු දවාගෙන මේ වික්‍රමය සිදු කළා.

පිළිතුරු ඉණිම දියත් කළ ශ්‍රී ලංකාව පන්දු ඕවර 4කුත් පන්දු 2ක දී එක් කඩුල්ලක් දැවී ජයග්‍රාහී ඉළක්කය පසු කරනවා. වාස්ගේ මෙම වාර්තාව අද වන තුරුත් නොබිඳී පවතින අතර. මේ වන තුරුත් වෙනත් කිසිවෙක් එක්දින තරගයක දී කඩුළු 8ක් හෝ ඊට වඩා දවාගෙන නැහැ.

එක්දින ජාත්‍යන්තර ක්‍රිකට් ඉතිහාසයේ 3389 වන තරගය පැවතියේ 2013 වසරේ ජූලි මස 14 වන දා ගයනාවේ ප්‍රොවිඩන්ස්හී දී යි. පාකිස්ථානය හා බටහිර ඉන්දීය කොදෙව් අතර පැවති තරග 5කින් සමන්විත එක්දින තරගාවලියේ ප්‍රථම තරගය ලෙස පැවති මෙහි කාසිය වාසිය දිනූ කොදෙව් නායක ඩ්වේන් බ්‍රාවෝ පළමුවෙන් පන්දුවට පහර දෙන ලෙස පාකිස්ථානයට ආරාධනා කරනවා. ඒ අනුව පළමු ඉණිම දියත් කළ පාකිස්ථානය සිය පන්දු ඕවර 50 අවසන කඩුළු 9කට ලකුණු 224ක් ලබාගන්නවා. එහිදී වැඩිම ලකුණු ලාභියා වූයේ පන්දු 55 කින් ලකුණු 76 ක් ලබාගාත් ෂහිඩ් අෆ්‍රිඩි යි.

පිළිතුරු ඉණිම ක්‍රියාත්මක කළ කොදෙව්වන්ට පාකිස්ථාන පන්දු යවන්නන්ගෙන් එල්ල වූයේ අනපේක්ෂිත ප්‍රහාරයක්. මෙය හමුවේ අසරණ වූ කොදෙව්වන්ගේ ඉණිම පන්දු ඕවර 41ක් තුළ නිමාවන්නේ ලකුණු 98ක් පමණක් ලබාගෙන සිටිය දී යි. නැවත ක්‍රියාත්මක වූ අෆ්‍රිඩි සිය දිවියේ හොඳම පන්දු යැවීම සනිටුහන් කරගත්තේ පන්දු ඕවර 9 ක දී ලකුණු 12කට කඩුළු 7ක් බිඳ හෙළමිනුයි. මේ අනුව ලකුණු 126ක දැවැන්ත ජයක් පාකිස්ථානයට උරුම වුණා.

2003 වසරේ ලෝක කුසලානයේ පළමු වටයේ තරගයක් ලෙස ඕස්ට්‍රේලියාව හා නැමීබියාව අතර පැවති තරගය එක්දින ක්‍රිකට් ඉතිහාසයේ 1970 වන තරගය වුණා. දකුණු අප්‍රිකාවේ පොචෙෆ්ස්ටෲම්හි 2003 වසරේ පෙබරවාරි මස 27 වන දා පැවති මෙම තරගයේ කාසියේ වාසිය දිනූ ඕස්ට්‍රේලියානු නායක රිකී පොන්ටින් පළමුවෙන් පන්දුවට පහර දීමේ වාරය ලබාගත්තා. මේ අනුව සිය පන්දු ඕවර 50 අවසන ඕස්ට්‍රේලියාව කඩුළු 6ක් දැවී ලකුණු 301ක් රැස්කර ගැනීමට සමත් වුණා. මැතිව් හේඩන්, ඇන්ඩෲ සයිමන්ස් හා ඩැරන් ලීමන් ඕස්ට්‍රේලියාව වෙනුවෙන් අර්ධ ශතක ලබාගත්තා.

පිළිතුරු ඉණිම ක්‍රියාත්මක කිරීමට පිටියට පැමිණි අත්දැකීම් අඩු නැමීබියා පිතිකරුවන් ප්‍රබල ඕස්ට්‍රේලියානු පන්දු යවන්නන් හමුවේ ආරම්භයේ සිටම දැඩි ලෙස පසුබෑවා. විශේෂයෙන් ආරම්භක පන්දු යවන ග්ලෙන් මැග්‍රාත්ගේ පන්දුවලට මුහුණ දෙන්නේ කෙසේ ද යන්න පිළිබඳව ඔවුනට කිසිදු අදහසක් තිබුණේ නැහැ. නැමීබියා පිතිකරුවන් එකා පසුපස එකා ක්‍රීඩාගාරය වෙත හරවා යවන්නට මැග්‍රාත් සමත් වූ අතර ඉණිම අවසන ඔහුගේ පන්දු යැවීමේ දත්තයන් කියැවුණේ පන්දු ඕවර 7ක දී ලකුණු 15කට කඩුළු 7ක් ලෙස යි. නැමීබියා කණ්ඩායමේ සියළු දෙනා පන්දු ඕවර 14ක දී ලකුණු 45කට දැවී ගිය අතර ලකුණු 10 සීමාට ළඟා විය හැකි වූයේ නායක ඩියොන් කොට්සේට පමණ යි. මේ අනුව ලකුණු 256ක දැවැන්ත ජයක් ඕස්ට්‍රේලියාව සතු වුණා. මෙයින් නොනැවතුණු ඔවුන් තරගාවලිය තුළ අපරාජිතව සිටිමින් ශූරතාවය ද ලබාගත්තා.

එක්දින ක්‍රිකට් ඉතිහාසයේ 3884 වන තරගය පැවතියේ ඇෆ්ඝනිස්තානය හා බටහිර ඉන්දීය කොදෙව් අතර ග්‍රොස් අයිලට්ස්හි දී යි. 2017 වසරේ ජුනි මස 9 වන දා පැවති මේ තරගය දෙරට අතර පැවති තරග 3කින් සමන්විත එක්දින තරගාවලියේ පළමු තරගය වුණා.

කාසියේ වාසිය දිනූ ඇෆ්ඝනිස්තාන නායක අස්ඝර් ඇෆ්ඝන් පළමුවෙන් පන්දුවට පහර දෙන්නට තීරණය කළ අතර සිය ඕවර් 50 නිමවන විට කඩුළු 6කට ලකුණු 212ක් රැස් කරගන්නවා. ආරම්භක පිතිකරු ජාවෙඩ් අහමඩි ලකුණු 81ක් ලබාගෙන තිබූ අතර, කොදෙව්වන්ට ලැබුණු ලකුණු 213ක ඉළක්කය ඔවුන් පහසුවෙන් හඹා යනු ඇතැ යි මත පළ වුණා.

පන්දුවට පහරදීමට පිටියට පැමිණි කොදෙව්වන්ට ඉක්මණින්ම ප්‍රත්‍යක්ෂ වූයේ ඇෆ්ඝනිස්ථාන පන්දු යවන්නන් හමුවේ මේ ඉළක්කයට යාම හිතූ තරම් පහසු නොවන බව යි. විශේෂයෙන් පා දඟ පන්දු යවන රෂීඩ් ඛාන් හමුවේ අසරණ වූ ඔවුන් සියළු දෙනා අවසානයේ පන්දු ඕවර 45ක් තුළ ලකුණු 149කට දැවී ගියේ ඇෆ්ඝනිස්තානයට ලකුණු 63ක ජයක් අත් කර දෙමින්. ලොව තෙවන හොඳම එක්දින පන්දු යැවීම සිදුකරන්නට රෂිඩ් ඛාන් සමත් වී තිබූ අතර, ඔහුගේ පන්දු යැවීමේ දක්ෂතාව කියැවුණේ පන්දු ඕවර 8.4ක දී ලකුණු 18කට කඩුළු 7ක් ලෙස යි. මෙය නවක කණ්ඩායමක් වන ඇෆ්ඝනිස්තානය ලද සුවිශේෂ ජයක් වෙනවා.