AI, එහෙම නැත්නම් Artificial intelligence, කියන්නේ ලංකාවට තවම එතරම්ම හුරු පුරුදු වචනයක් නෙවෙයි. ලෝකයේ වේගයෙන් ඉදිරියට යමින් තිබෙන, ඒ වගේම අපගේ එදිනෙදා භාවිතාවන්වල දී අපට නොදැනුවත්ම අප භාවිතා කරන මේ තාක්ෂණය අද වනවිට බොහෝ කටයුතු උදෙසා භාවිතා වෙනවා.

කෘත්‍රිම බුද්ධිය ඇසුරෙන් නිර්මාණය වූ විවිධාකාර වූ සිනමා නිර්මාණ මේ වන විටත් ලෝකය පුරා බිහිවෙමින් පවතිනවා. නමුත් රටක් ලෙස ගත්කල ශ්‍රී ලාංක්ය සිනමාව ආශ්‍රිතව මෙවැනි විද්‍යා ප්‍රබන්ධ හා අනාගතවාදී ප්‍රස්තුතයන් ඇසුරෙන් සිනමා නිර්මාණයන් බිහිවන්නේ තවමත් හරිම අහම්බයෙන්.

එවැනි කාලයක මේ අභියෝගාත්මක කෙටි සිනමා නිර්මාණය “IMPERSON” නිර්මාණය වන්නේ මොරටුව විශ්වවිද්‍යාලයයේ වාස්තු විද්‍යා පීඨයේ සමෝධානික නිර්මාණ අංශයේ තුන්වන අදියරේ සිසුන් අතිනුයි. ශ්‍රී ලාංකීය නිර්මාණ ක්ෂේත්‍රයට අදාලව අන්තර්ජාතික දැනුමෙන් හා අත්දැකීම්වලින් යුතු නිර්මාණකරුවන් බිහිකරන ස්ථානයක් ලෙස මොරටුව විශ්වවිද්‍යාලයයේ වාස්තු විද්‍යා පීඨයේ සමෝධානික නිර්මාණ අංශය බොහෝ දෙනා අතර පැසසුමට ලක්ව තිබෙනවා.

ඔවුන්ගේ තුන්වන වසරේ ව්‍යාපෘතියක් ලෙස මාධ්‍ය හා සන්නිවේදන නිර්මාණකරන අංශය විසින් මේ කෙටි සිනමාපටය නිර්මාණය කෙරුනා. ඒ සඳහා 13 දෙනෙකුගෙන් යුත් කණ්ඩායමක් කටයුතු කළ අතර The studio ‘Thirteen productions’ නමින් ඔවුන් සංවිධානය වී තිබුණා.

පසුගිය දිනක මේ කෙටි සිනමා නිර්මාණය කොළඹ තරංගනී සිනමා ශාලාවේ දී තිරගත කෙරුණා.

මේ කතාව ගෙතෙන්නෙ නුදුරු අනාගතයක වෙසෙන ගෘහ නිර්මාණ ශිල්පියෙකු වන හරින්ද්‍ර නම් චරිතය වටා යි. දැනුම සොයා යෑමට මහත් ලැදිකමක් දක්වන ඔහු තමන්ගේ එදිනෙදා වැඩ කොටස podcast එකක් හරහා පටිගත කර ගන්නවා. එයට තවත් හේතුවක් වන්නේ ඔහුගේ අංකවලට හා රටාවන්වලට ඇති ලැදි බව යි. නමුත් තමන්ගේ සහකාරිය වූ අනීකා (ANEEKA) ගේ මියයාම නිසා හරේන්ද්‍ර දැඩි සිත් තැවුලෙන් පසු වෙනවා. මේ අවස්ථාවේ දී ඔහුට අපූරු සහකාරියක් හමු වෙනවා.

පූර්ව ප්‍රචාරක පටය - https://www.facebook.com/impersonmovie/videos/1432698086870824/?t=0

ඒ පුදුමාකාර ලෙස යාවත්කාලීන වන, එමෙන්ම ඔහුට මනා ලෙස ගැලපෙන සේෆ් (ZEPH) නම්, කෘත්‍රිම බුද්ධියෙන් සවිබල ගැන්වූ කාන්තාව යි.

එතැනින් පසුව හරින්ද්‍රගේ කතාව ගොඩ නැගෙන්නේ ඇය සමග යි. නමුත් තමන්ගේ ජිවිතයේ ඉදිරියට යන විට මේ කෘත්‍රිම බුද්ධිය විසින් හරින්ද්‍රට කරන්නේ කුමක් ද, එය විසින් ඔහුගේ ජිවිතයට කෙබඳු අයුරින් වෙනසක් ඇති කරනවා ද යන්න වටා මේ IMPERSON කෙටි සිනමා නිර්මාණය ගොඩ නැගෙනවා.

IMPERSON සිනමාපටයේ ප්‍රධාන චරිත දෙකට අමතරව තව එක් අනු චරිතයක් තිබෙනවා. මේ චරිත සියල්ලට පිළිවලින් පණ පොවන්නේ

- හරේන්ද්‍ර රොද්‍රිගු ලෙස නිරෙන් රණසිංහ

- අනීකා ලෙස එශානි සෙනෙවිරත්න

- ලෝරා ලෙස කෞමදී රත්නායක යි.

ඒත් මේ සිනමා පටයේ ප්‍රධානම චරිතය ලෙස අපට හමුවන්නේ සෙෆ් නම් කෘත්‍රිම බුද්ධිය යි. Orion නම් ස්ථාපිතය හරහා සෙෆ් ක්‍රියාත්මක වෙනවා. එය සැලකෙන්නේ මේ සහශ්‍ර වර්ෂය තුළ නිර්මාණය වූ වඩාත්ම මානුෂීය හා රහසිගත කෘත්‍රිම බුද්ධි ස්ථාපිතය ලෙස යි. එහි මෙහෙයුම් පද්ධතිය වන්නේ Orion X නම් මෘදුකාංගය යි. කෘත්‍රිම බුද්ධිය මේ මෙහෙයුම් පද්ධතිය හරහා තමන්ගේ සහකරුවාගේ (Orion භාවිතා කරන්නා) දත්ත ලබාගෙන ඒවා විශ්ලේෂණය කරමින් තරමක් සංකීර්ණ ක්‍රියාවලියක් හරහා ඔහුගේ ජිවිතය හා සම්බන්ධ වීම සිදු වෙනවා. මේ හරහා හරින්ද්‍රගේ ජීවිතේ හැඟීම් පවා සෙෆ් විසින් හඳුනා ගන්නවා. එමෙන්ම ඒවාට ප්‍රතිචාර දැක්වීම, ඔහුට දිනපතා වැඩ සැලසුම් කිරීම, ඔහුගේ අනාගත අවශ්‍යතා පුරෝකථනය කිරීම ද සෙෆ් සිදු කරනවා.

සිනමා පටයේ මුහුරත් උළෙලෙන් පසුව භූපති නලින්, විදර්ශන කන්නන්ගර, විමුක්ති ජයසුන්දර, හා බූඩි කිර්තිසේන සභාගී වූ කෙටි සාකච්ඡාවක් පැවැත්වුණා. මෙහිදී ඒ සිනමා නිර්මාණකරුවන් හා විචාරකයන් විසින් මේ සිනමා නිර්මාණය ඉතාම ප්‍රශස්ත මට්ටමෙන් අගය කරනු ලැබුවා. එමෙන්ම තාක්ෂණික, කලා අධ්‍යක්‍ෂණය ආදී අංගයන් ද මේ සිනමා නිර්මාණය තුළ ඉහළ මට්ටමක පවතින බව ඔවුන්ගේ අදහස වුණා.

කණ්ඩායමක් ලෙස මොරටුව විශ්වවිද්‍යාලයයේ වාස්තු විද්‍යා පීඨයේ සමෝධානික නිර්මාණ අංශයේ තුන්වන අදියරේ සිසුන් විසින් කළ මේ සිනමා නිර්මාණය සඳහා විශ්වවිද්‍යාලයයේ කුලපති කපිල පෙරේරා, වාස්තු විද්‍යා අංශයේ පීඨාධිපති වාස්තු නිර්මාණ ශිල්පී සිතුමිණි රත්නමලල, ආචාර්ය සුමන්ත්‍රි සමරවික්‍රම යන අයගේ ද විශාල සහායක් ලැබී තිබුණා. එමෙන්ම මාධ්‍ය හා සන්නිවේදන අංශයේ කථිකාචාර්යවරයෙකු ලෙස කටයුතු කරන දිලින ජනදිත් ද මේ වෙනුවෙන් සිසුන්ට තම මඟ පෙන්වීම සිදුකර තිබුණා.

IMPERSON අපට අවසානයේ තවත් ප්‍රශ්නයක් ඉතුරු කරනවා. ඒ, ඉදිරි දිනක අනාගත තාක්ෂණය හා වර්තමාන ආචාර ධර්මයන් තව දුරටත් එකිනෙකට පෑහේ ද යන්න පිළිබඳව යි.

චීනය කියන්නේ ලෝක ජනගහනයට විශාලම දායකත්වය දක්වන රට. නමුත් චීනය සැලකෙන්නේ තමන්ගේ ජනගහනය පාලනය අදාලවන විශාල නීති රාමුවක් සහිත රටක් ලෙසයි. මේ අපි ඔබට කියන්න යන්නේ චීනයේ ජනගහනය පාලනය වන ආකාරය ගැනයි. 2019 වසර වනවිට මේ ප්‍රතිපත්තිය අවසාන වනු ඇති. මේ ඒ විශාල කරුණු ප්‍රමාණයක සංක්ෂිප්ත සටහනක්.

මීට හේතු වූ කරුණු

ජනගහන පාලනය පිළිබඳව තීරණයක් ගැනීමට චීනයට බලපෑ විශාලතම හේතුව වුණේ, මාඕ සේතුං විසින් ගෙන යන ලද ජනගහනය පිළිබඳව වූ ලිහිල් ප්‍රතිපත්තියේ වූ පසු බලපෑමයි. මාඕට අනුව ලෝකයේ තිබෙන වඩාත් වැදගත්ම දෙය මිනිසුන් වුණා. ඔහු 1949 පාලනයට පත් වීම සමග ඔහුගේ පාලන කාලයේ කෙටි කාලයක් තුල චීන ජනගහනය දෙගුණයක් බවට පත් වුණා. ඔහුගේ දැක්ම අනුව ජනගහනය පාලනය ධනපති පන්තිය විසින් රටක් අඩාල කොට එය අනතුරට පත් කිරීම වෙනුවෙන් ගෙනගිය උපක්‍රමයක්. තවද ඔහු විසින් ජනගහන වර්ධන රැල්ලක් චීනය තුල ආරම්භ කරන්නේ ඔහුගේ ආරක්ෂණ ප්‍රතිපත්ති වලට සහයක් ලෙසයි. නමුත් මාඕ තමන්ගේ අභිමතාර්ථයන් වලට අනුගත නොවන අය ඝාතනය කිරීමද දිගින් දිගටම සිදුකර තිබුණා. කාලය වේගයෙන් ගෙවී යනවිට ජනගහනය ඉහල යෑම චීනයට විශාල වගකීමක් බවට පත් වුණා.

1956 වසරේ මේ ඉහළ යන ජනගහනය පාලනය කිරම වෙනුවෙන් එක් වසරක ශක්තිමත් වැඩපිළිවලක් චීනය තුල ක්‍රියාත්මක වුනා. ඒ තුලින් යම් බලපෑමක් උපත් පාලනය කිරීම වෙනුවෙන් සිදු වුණා. නමුත් එය එතරම් ම බලපෑමක් වූ එකක් නෙමෙයි. ඉන්පසුව චීනයේ මහා ඉදිරිපිම්මෙන් පසුව ජනගහනය ඉහල යාම චීන ආර්ථිකය සංවර්ධනයට විශාල බලපෑමක් ලෙස චීනය විසින් හඳුනාගනු ලබනවා. 1960 ගණන් වල මුල් කාලයේ ඔවුන් විසින් දරුවන් බිහිකිරීම නතර කිරීම ප්‍රවර්ධනයට වඩා, වැඩි වයසෙන් විවාහ වීම ප්‍රවර්ධනය කරනු ලබනවා. එමෙන්ම 1964 වනවිට ඔවුන් මධ්‍යම රජය හා සමහරක් පළාත් කේන්ද්‍ර කර ගෙන උපත් පාලන කාර්යාල පිහිටුවනු ලබනවා. දෙවන ක්‍රමය වඩා සාර්ථක වෙනවා. ඒ අනුව 1963 - 66 කාලය වනවිට උපත් අගය හරි අඩකින් පමණ චීනය තුල පහළ යනවා. 1970 වනවිට මාඕ විසින් "late, long and few” යන ප්‍රතිපත්තිය ගෙන එනවා. මේ හරහා " එක් අයෙක් හොඳයි, දෙදෙනෙක් හරි, තුන්දෙනෙක් නම් හොදටම වැඩි" ආකාරයේ උපත් පාලන ක්‍රමයක් යෝජනා වුණා.

චීනයේ එක් දරු ප්‍රතිපත්තිය

1972/73 කාලය තුල ආරම්භ කරන ලද චීනයේ එක්දරු ප්‍රතිපත්තියට අදාළ අත්හදාබැලීම් හරහා ජාතික වශයෙන් උපත් පාලනයට අදාලව සැලසුම් හා සම්පත් ආයෝජනය ආරම්භ වුණා. මේ හරහා උපත් පාලනයට අදාලව රටේ සෑම මට්ටමක් ම (ග්‍රාමීය හා නගරබද ) නියෝජනය කරමින් උපත් පාලන ආයතනය නිර්මාණය වුණා. එලෙසෙම නාගරික ප්‍රදේශ වල මහජන ආරක්ෂාව පිලිබඳ මූලස්ථාන වල ඒ වෙනුවෙන්ම වෙනම ඒකකයක් ආරම්භ වුණා. එමෙන්ම ග්‍රාමීය ප්‍රදේශ වලද ඒ වෙනුවෙන් සැලසුම් ක්‍රියාත්මක වුණා. 1973 වනවිට මාඕ විසින් මේ ව්‍යාපෘතිය වෙනුවෙන් පෞද්ගලිකවම විශේෂ මැදිහත්වීමක් කර,නායකත්වය ලබා දුන්නා. මාඕගේ මරණයෙන් වසර තුනකට පසුව එනම් 1979 වසරේදී චීනයේ ජනගහණය පාලනය වෙනුවෙන් එක්දරු ප්‍රතිපත්තිය හඳුන්වාදීම සිදු වුණා. මේ හරහා මිනිසුන්ගේ ජිවන තත්ත්වය ඉහළ යාම හා සීමිත සම්පත් කෙරෙහි තිබූ අවධානම පහළ වැටීම සිදු වේ යයි බලාපොරොත්තු වුණා. එමෙන්ම මේ ප්‍රතිපත්තිය හරහා පාලනය වූ උපත් සංඛ්‍යාව මිලියන 400කට ආසන්න වන අතර එමෙන්ම චීන වර්තමාන ජනගහනය මේ ආකාරයට පවත්වා ගැනීම වෙනුවෙන් එය විශාල සේවාවක් කර තිබෙනවා.

මේ හරහා එක පවුලකට එක දරුවෙක් යන ක්‍රමය ක්‍රියාත්මක වුනා. එමෙන්ම ග්‍රාමීය ප්‍රදේශ වල පළමු දරුවා ගැහැණු දරුවෙකුව හෝ විශේෂ අවශ්‍යතාවයන් සහිතව උපත ලැබුවහොත් ඔවුන්ට තව දරුවෙකු තම පවුලට එකතු කර ගැනීමේ අවස්ථාව ලැබුණා.

එමෙන්ම ඒ ප්‍රතිපත්තිය හරහා එක් දරු සහතිකය නමින් සහතිකයක් ද නිකුත් කෙරුණා පමණක් නොව, එක් දරු පවුල් වෙනුවෙන් විශේෂ මුදල් ත්‍යාග ද පිරි නැමුණා. එමෙන්ම දිගු කාලීන මාතෘත්ව නිවාඩු, දරු සුරැකුම් ක්‍රමද මේ හරහා ක්‍රියාත්මක වුණා. නමුත් චීනයේ ග්‍රාමීය ප්‍රදේශ ආශ්‍රිතව ජනගහනයෙන් 60%ක් වාසය කරනු ලැබූ නිසා මේ ව්‍යාපෘතියේ සාර්ථකත්වය හෝ අසාර්ථකත්වය එය මත රැඳී පැවතුනා.

එමෙන්ම මේ ව්‍යාපෘතිය ව්‍යාප්ත කිරීම වෙනුවෙන් පෝස්ටර් වැඩසටහනක් ක්‍රියාත්මක වුණා. එය මුළු චීනය පුරාම ක්‍රියාත්මක වුනා. එම පෝස්ටර් වල තේමාවන් අතර "චීනයට පවුල් සැලසුම් අවශ්‍යයි" පෝස්ටරය වුනා. එහි දී ගැහුණු ළමයෙකු සමඟ අභිමානවත්ව සිටින පවුලකට කොමියුනිස්ට් නිලධාරින් ප්‍රශංසා කරන ආකාරයේ පින්තුරයක් වුණා.

එමෙන්ම "පසු කාලීන විවාහයන් හා දරු උපත් ඉතා යෝග්‍යයි" යන්න ඉන් තවත් එකක කියවුණු අතර එයට සුදු පැහැති කොණ්ඩයක් සහිත කාන්තාවක් දරුවෙකු සමඟ සිටින පින්තූරයක් යොදාගෙන තිබුණා.

එමෙන්ම "අඩු ළමුන් ප්‍රමාණයක්, හොඳ ජිවිතයක්" වැනි වදන් ද ඒ අතර වුණා. තවද ග්‍රාමීය ප්‍රදේශ වල "අඩු ළමුන් ප්‍රමාණයක් - හොඳ ජිවිතයක්" හා "ස්ථිර පවුල් සැලසුමක් හරහා හොද අනාගතයක් නිර්මාණය කර ගන්න" වැනි වාක්‍ය මාර්ග දෙපස බිත්තිවල පින්තාරු කර තිබුණා. ඒවා අතර තිබූ අශික්ෂිත වදන් වූ "අඩු ළමුන් ප්‍රමාණයක් - වැඩිපුර ඌරන් ප්‍රමාණයක්' , "තව එක දරුවෙකු යනු තව එක් සොහොනක්" හා " ඔබ වැඩිපුර තවත් ළමයෙකුට උපත දුන්න හොත් - ඔබේ පවුල කම්මුතුයි" වැනි වාක්‍ය 2007 අගෝස්ත්තු මාසය වනවිට තහනම් කෙරුනේ ග්‍රාමීය ජනතාව ඒ පිළිබඳව දැක්වූ නොරිස්සුම් ස්වාහාවය නිසයි.

මේ ව්‍යාපෘතියේ බලපෑම

මේ ව්‍යාපෘතිය හරහා චීනයේ ජනගහනයේ පැහැදිලි අඩුවීමක් පෙන්නුම් කරනු ලැබුවා. එය පැහැදිලිවම නගරබද ප්‍රදේශ වල පෙන්නුම් කර තිබුණා. නමුත් පිටිසර පළාත් වලින් දත්ත නිවැරිදිව ලබා ගැනීමේ තිබූ ප්‍රශ්නයක් නිසා එය එම ප්‍රදේශවල කෙසේ සිදු වූවා ද යන්න නිවැරිදිව ගණනය කරන්නට නොහැකි වුනා. 1970 වනවිට චීනයේ එක කාන්තාවකට ළමුන් ප්‍රමාණය 6ක් (5.8)ක් පමණ වුනා. 1970 - 80 අතර කාලයේ ඉතාම පැහැදිලි උපත් අඩුවීම පෙන්නුම් කල අතර එම අගය 1000 කට 44ක් වූ එම අගය 1000කට 18ක් දක්වා අඩු වීමක් පෙන්නුම් කරනු ලැබුවා. ජනවිකාශ විද්‍යාඥයන් පෙන්වා දෙන්නේ චීනයට ගැලපෙන එම අගය 1000කට 16.7ක්, එනම් පවුලකට 1.7ක් වැනි අගයක් ගත යුතු බවයි.

එමෙන්ම මේ හරහා චීනයේ දුප්පත් බව අවම කොට, අති විශාල සංවර්ධනයකට හේතුකාරකයක් නිර්මාණය කරා. එමෙන්ම මේ හරහා චීනයේ ජනගහනය පාලනය කලා සේම ඒ හරහා චීනයේ ජනගහනය වර්ධනය ද හැකිලුනු බවටද චෝදනා ලැබුණා.

එමෙන්ම මේ චීනයේ නගරබදව දරුවෙකු සිටීමේ පිරිවැය හා වියදම් ඉහළ ගොස් තිබුණා. තවද සාමන්‍ය ප්‍රසූතියකට අදාලව ලැබෙන ප්‍රතිලාභ අඩුවීම නිසා විවාහක යුවල විසින් බොහෝවිට දරුවන් පිළිබඳ බලාපොරොත්තු අතහැර තිබුණා.

මේ ක්‍රමය හරහා චීන රජය ගණනය කල තවත් දෙයක් වුනේ පළමු දරු අනුපාතයි. උපදින දරුවන් ගණනෙන් පළමු දරුවා ගණනය කිරීම මේ හරහා සිදු වුණා. සිචුආන් ප්‍රාන්තයේ චෙන්ග්ඩු හී පළමු දරු අනුපාතය 97%ක් වුනා. මෙවැනි ප්‍රතිපත්තියක් ක්‍රියාත්මක වන කාලයක මේ ගණනය තරමක් විහිළුවක් සේ දැනෙන්නටත් පුළුවන්.

මෙම ව්‍යාපෘතිය 1970 අග භාගයේ සිට 1980 මුල් කාලය දක්වා විවිධ ආකාරයෙන් ක්‍රියාත්මක වුණා. ඒ අතර "එක යුවලක් - ළමුන් දෙදෙනෙක්" , "එක යුවලක් - වඩා හොදයි එක් දරුවෙක්", "එක යුවලකට එක ළමයෙක් පමණයි" සිට "එක යුවලක් - එක දරුවෙක්" දක්වා යන තැනට පෙළ ගැසුනා. 1988 වසරේ එක දරු ප්‍රතිපත්තිය තරමක් නම්‍යශීලි වුණා. ඒ අනුව අප ඉහත සඳහන් කල ග්‍රාමීය ප්‍රදේශ වල ගැහැණු හා විශේෂ අවශ්‍යතා සහිත දරුවන්ට අදාල කටයුතු ක්‍රියාත්මක වුනා.

චීන එක්දරු ප්‍රතිපත්තියේ සංරචක දෙකක් අඩංගුව තිබුණා. ඒ හරහා චීනය තුල ජනගහනය පාලනය කිරීම හා ජනගහනයේ ගුණාත්මක බව ඉහළ නැංවීම අරමුණු වුණා.

1970 ට වඩා 1988 වනවිට මිලියන 200කින් චීනයේ උපත් පහළ බැස්සා. ඒ හරහා චීනය තුල ඉතුරුව තිබූ මුදල ඇමරිකානු ඩොලර් බිලියන 802ක් බව සඳහන් වනවා.

මේ ව්‍යාපෘතිය හරහා චීනයේ ජන සංයුතියේ විශාල අසමතුලිත බවක් නිර්මාණය කරනු ලැබුවා. එයට ප්‍රධානම හේතුව වුනේ බොහොමයක් උපත ලැබූ තනි දරුවන් ගැහැණු ළමුන් වීමයි. 1978 වසරේ චීනයේ පාසල් හා විශ්ව විද්‍යාල ආශ්‍රිතව සිටි ගැහැණු ළමුන් ප්‍රතිශතය 24.2%ක්. නමුත් 2009 වනවිට එම අගය 47%ක් තරම් අගයක් ගනු ලැබුවා. වසර 30ක ජනගහණ පාලන ප්‍රතිපත්ති වල ප්‍රතිපල 2012 වනවිට චීනයට දැනෙන්න ගත්තා. ඒ අනුව පළමුවරට 2012 චීනයේ වැඩකරන වයසේ ජනගහනය හැකිලුනා. එමෙන්ම වැඩිහිටි ජනගහනය ද ඉහළ ගියා. චීනය රටක් ලෙස දියුණු වුවාට වඩා වේගයෙන් වයසට යනු ඇතැයි ද සැලකෙනවා.

අවසානය

2016 ජනවාරි 01 වෙනිදා නැවතවරක් චීනයේ 35 වසරක ජනගහන පාලන ප්‍රතිපත්තිය වෙනස් වුනා. ඒ අනුව ඔවුන්ට දරුවන් දෙදෙනකු හදා ගැනීමේ අවස්ථාව ලැබෙනවා. මේ ප්‍රතිපත්තිය නතර කිරීම වසර 3කදි පියවරයන් 3කින් සිදු වුණා. එය 2013 මාර්තු මාසයෙදී ආරම්භ වුනා. ඔවුන් 2013 නොවැම්බර් මාසයේ ජාතික ජනගහන හා පවුල් සැලසුම් කොමිසම හා එරට සෞඛ්‍ය අමාත්‍යංශය සමඟ සම්බන්ධ කර නව ජාතික සෞඛ්‍ය හා පවුල් පාලන කොමිසමක් ආරම්භ කරනු ලැබුවා.

දෙවැනි පියවර ලෙස මවට හෝ පියාට වෙනත් සහෝදර සහෝදරියන් නැතිනම් එවැනි පවුල්වලට තවත් දරුවෙකු ලබා ගැනීමේ අවස්ථාව ලැබුණා. මෙයට අදාලව පවුල් මිලියන 11ක් ගණනය කර තිබුණා. නමුත් 2015 වසර අග වන විටත් එයට අදාළව අයදුම්පත් ඉදිරිපත් කර තිබුනේ ඒ පවුල් වලින් 15.4%ක් හෙවත් මිලියන 1.69ක් පමණයි. මේ හේතුව නිසා තුන්වන පියවර ලෙස 2015 ඔක්තෝම්බර් මාසයේ ගත් තීරණයකට අනුව 2016 වසරේ සිට පවුලකට දරුවන් 2නෙක් එකතු කරගැනීමේ අවස්ථාව ලැබුණා. තවද පෙර තිබූ දරුවන් ප්‍රසූත කිරීමට පෙර රජයෙන් අවසර ගැනීමද මේ හරහා නතර වූ අතර දරුවන් ඉපදීමෙන් පසුව කරන ලියාපදිංචිය පමණක් ප්‍රමාණවත් වුනා.

තවද මේ වෙනවිට 2019 වසරේ නව ප්‍රතිපත්තියක් හරහා දරු උපත් පාලන සීමා අහෝසි කිරීමටද චීනය සැලසුම් කරමින් සිටිනවා. මෙම වැඩසටහන 2019 අග භාගයේ ආරම්භ වනු ඇති.

ලොව විෂ වැඩිම දේවල් අතර සර්පයන්ට ලැබෙන්නේ ඉහළම තැනක්. සාමාන්‍යයෙන් මොවුන්ගේ විෂෙහි උග්‍ර බව මැනෙන්නේ LD/50 (LD50 යනු එය අත්හදාබැලෙන නියැඳියෙන් 50%ක් හෝ ඊට වඩා මරණයට පත් කරන විෂ ප්‍රමාණයක් වේ) නම් පරිමාණයකින්. මේ විෂ අනුව ලොව ඉහළින්ම රැඳෙන සර්පයන් කිහිප දෙනෙක් (පිළිවෙලකට නොවේ).

ලොව විෂ අධිකම බව සැලකෙන සර්පයාගෙන් ඔබට ප්‍රහාරයක් එල්ල විය හැක්කේ සාගරයේ දී යි. මුහුදු නයෙකු වන මොවුන් “ලා පටි සහිත මුහුදු නයා” වශයෙන් ද හැඳින්වෙනවා. මෙම සතුන් ඉන්දියානු සාගරය අවට, නිව් ගිනියාව, තායිලන්ත බොක්ක වැනි ප්‍රදේශ වලින් සොයාගත හැකියි. බොහෝවිට මේ සතුන්ගේ දෂ්ටනයෙන් මියගොස් තිබුණේ ධීවරයන්. ඒ මේ සතුන් මත්ස්‍ය දැල්වල පැටලීම නිසයි. මෙම සර්පයා තරමක් “ලජ්ජාශීලි” සර්පයෙක් ලෙස සලකන්න පුළුවන්. මොවුන් ලේසියෙන් කෙනෙකුට පහරදෙන්නේ නෑ වගේම, සපා කෑ අවස්ථාවල දී විෂ පිටකර තිබෙන්නේ 25%ක තරම් අවස්ථාවන්වල පමණ යි. දළ කුඩා නිසාත් ලොකු හානියක් වීමට සම්භාවිතාව අඩු යි. මේ සර්පයා බ්‍රිතාන්‍ය ගවේශකයකු වුණ සර් එඩ්වඩ් බෙල්චර් විසින් සොයාගෙන තිබුණා. තව ද විෂ සහිත නමුත් අනතුරුදායක අතින් අඩු සර්පයෙකු ලෙස ද බෙල්චර්ගේ මුහුදු නයා සැලකෙනවා.

“ෆියර්ස් ස්නේක්” (සැහැසි සර්පයා) ලෙස ද හඳුන්වන මේ සර්පයා වැඩි වශයෙන් ඔස්ට්‍රේලියාවේ මධ්‍යම ප්‍රදේශයේ නැගෙනහිරට වන්නට පිහිටා ඇති අර්ධ ශුෂ්ක කලාපයන්වල ජීවත් වෙනවා. මෙම සර්පයන් පිළිබඳව මුලින්ම සොයාගැනෙන්නේ 1800 ගණන් වල අග භාගයේ දී යි. නමුත් මේ සර්පයා ගැන සවිස්තරාත්මක තොරතුරු වාර්තා වෙන්නේ වර්ෂ 1972 දී යි. මොවුන් සාමාන්‍යයෙන් මීටර 1.8ක පමණ දිගකින් යුතු යි. ඇතැම්විට මීටර 2.5ක් පමණ දිගකින් ද යුතු වෙන්න පුළුවන්. මොවුන් අදුරු දුඹුරු පැහැයක් ගන්නවා. මෙම සර්පයාගේ ප්‍රහාරයකට ලක්ව මිනිත්තු 30 - 45ත් අතර ප්‍රතිකාර නොලැබුනොත් මියයාමට ලක්වෙනවා. නමුත් මේ සර්පයා බහුලව වාසය කරන්නේ ජනශූන්‍ය පෙදෙස්වල නිසා පහරදීම් වාර්තා වන්නේ ඉතාම අඩුවෙන්. මෙම සර්පයාගේ එක් පහරදීමකින් මීයන් 250,000ක් මරණයට පත්කළ හැකියි.

ඉතා විෂ සහිත මෙම සර්පයාගේ විෂ මිලිග්‍රෑම් දෙකකින් ඔබව මරණයට පත්කිරීමට හැකියි. නමුත් මොවුන්ගේ සපාකෑම් වලින් විෂ සහිත වන්නේ සාමාන්‍යයෙන් 50%ක පමණයි. ටස්මෙනියාව හැර නැගෙනහිරදිග ඔස්ට්‍රේලියාවේ මේ සර්පයා ජීවත් වෙනවා. එමෙන්ම මේ විශේෂයේ සර්පයන් නැගෙනහිර පැපුවා නිව් ගීනියාව අවට ද සුළු වශයෙන් වාර්තා වී තිබෙනවා. අර්ධනාගරික, ගොවිපල, හා තෘණ බිම් ආශ්‍රිතව මේ සර්පයන් වැඩි වශයෙන් දකින්න පුළුවන්. මොවුන් දිවා කාලය තුළ වැඩි වශයෙන් දකින්නට ලැබෙන අතර උණුසුම් හා සූර්යාලෝකය සහිත දිනවල ඔවුන් ඉතාමත් ක්‍රියාශීලි බවක් දක්වනවා. ශිත කාලවල ඔවුන් මාස 4-5ත් අතර ප්‍රමාණයක් ඔවුන්ගේ ගුල්වල ගත කරනවා. සාමාන්‍යයෙන් මොවුන් තැඹිලි හෝ දුඹුරු පැහැයට හුරු යි. අවුරුදු 7-10ත් අතර කාලයක් ජීවත්වන මොවුන්ගේ දිග මීටර 1.1 -1.8ක්.

තායිලන්තය, හා ඇතැම් දකුණු ආසියාතික රටවල් වල පැතිර සිටින මේ සර්පයාව මලයානු කරවලා ලෙස ද හැඳින්වෙනවා. මෙම සර්පයන්ගේ විෂ ප්‍රධානවම බලපාන්නේ මිනිස් ස්නායු පද්ධතියට යි. මෙම සතුන්ගේ සපාකෑම් වලින් 50%ක් පමණ මරණීය ඒවා. දෂ්ටනයකින් පසුව පැය 12-24ත් අතර කාලයක් තුළ ප්‍රතිකාර සිදු නොකළහොත් මරණය ළඟාවීමට හැකියි. මොවුන් දෂ්ට කරන ලද ස්ථාන අවට සුළු වේදනාවක් හෝ, කිසිදු වේදනාවක් ඇති නොවිය හැකිවීම ද විශේෂ ලක්ෂණයක්. දිවා කාලයේ දෂ්ටනයක් සිදුවීමේ සම්භාවිතාව අවම වන්නේ, මොවුන් ක්‍රියාශීලි රාත්‍රියට වන නිසා යි.

නිල කරවලා ප්‍රධාන වශයෙන්ම ආහාරයට ගන්නේ අනෙකුත් සර්ප වර්ග යි. මොවුන් සාමාන්‍යයෙන් ප්‍රමාණයෙන් මීටර 1.6ක් පමණ වෙනවා.

ඉහත සඳහන් ඉන්ලන්ඩ් ටයිපෑන් හා මේ කෝස්ටල් ටයිපෑන් යන සර්පයන් දෙවර්ගයම එකම විශේෂයේ උප විශේෂයන් දෙකක්. මෙම වර්ගයේ තවත් උප විශේෂයක් වන Central Ranges Taipan නමින් හඳුන්වන සර්පයා මෑතක දී සොයාගෙන තිබුණා.

වෙරළාශ්‍රිත ටයිපෑන් හා ඉහත සඳහන් කරන ලද ඉන්ලන්ඩ් ටයිපෑන් සර්පයින් දෙකොටසම සමානතා බොහෝ ප්‍රමාණයක් දක්වනවා. නමුත් මේ වර්ගය ඉන්ලන්ඩ් ටයිපෑන්ට වඩා තරමක් විශාල යි. මොවුන් සාමාන්‍යයෙන් මීටර 1.5 - 2ත් අතර දිගකින් යුතු වෙනවා. උතුරු හා නැගෙනහිර දිග ඔස්ට්‍රේලියාව අවට මෙන්ම නිව් ගිනියා දූපත් ආශ්‍රිතව ද ජීවත්වන බව සැලයි. මොවුන්ගෙන් එක් වරක දෂ්ඨනයෙන් නිකුත් වන විෂ මඟින් ගිනිපිග් සතුන් 12,000ක් පමණ මරණයට පත්කළ හැකියි.

අපි විවිධ අවස්ථාවල ලෝක ප්‍රසිද්ධ කලාකරුවන් රැසක් ගැන තොරතුරු ගෙන ආවා නේ. ඉතින් මේ ලිපියත් අන්න ඒ වගේ ලෝක ප්‍රසිද්ධ කලාකරුවෙකු ගැනයි. ඔහු නමින් අනිෂ් කපූර්. ඔව් ඔබ හිතුවා හරි. ඔහු අපේ අසල්වැසි ඉන්දියානු ජාතිකයෙක්. මේ අනිෂ් කපූර් ගැන කතාවයි.

කපූර් උපත ලබන්නේ 1954 මාර්තු 12 වෙනිදා ඉන්දියාවේ බොම්බායේදී යි (මුම්බායි). ඔහුගේ මව ඉන්දියාවට එන්නේ ඇයගේ පවුල සමග බැග්ඩෑඩ් නුවර සිටයි. ඔහුගේ මව යුදෙව් සම්භවයක් සහිත පුජකවරයකුට දාව ඉපදී තිබුණා. ඔහුගේ පියා හින්දු ජාතිකයෙක් වුණා. ඔහු ඉන්දීය නාවික හමුදාවේ සේවය කරනු ලැබුවා. ඒ නිසා කපූර්ගේ ජිවිතයේ බොහෝ කාලයක් ගත වී තිබුණේ මුහුද හා නාවික කටයුතු ආශ්‍රිතවයි. කපූර් ඒ සමයේ සාගරය හා සම්බන්ධ බොහෝ තොරතුරු මේ නිසා එකතු කර තිබුණා. ඔහුගේ දෙමාපියන් විසින් ඔහු හා ඔහුගේ සොහොයුරා වූ ලාන් ව උත්තරා ප්‍රදේශ් ප්‍රාන්තයේ ඩේහේරාඩන් හී පාසලක නේවාසිකාගාරගත කරනවා. මේ නිසා ඔවුන් යුරෝපා ඉතිහාසය හා ඉන්දීය ඉතිහාසය පිළිබඳව හොදින් අධ්‍යනය කරනවා. නමුත් ඔහු ඒම කාලයට වෛර කරන බව පසුව පවසනවා. එයට හේතූ වී තිබුනේ ඔහු නිවසට අයිති නැති පිටස්තර කෙනෙකු ලෙස ඔහුට හැඟුණු නිසයි. ඔහු ඒ නිසා කෙතරම් පිඩාවට පත් වුවේද යත් පසුකාලීනව මනෝ විශ්ලේෂණ ප්‍රතිකාර වෙනුවෙන් වසර 15ක් පමණ ගත කර තිබෙනවා.

ඔහු කුඩා කල සිට තම මවගේ සිතුවම් නිමා කිරීමට ප්‍රියතාවක් දක්වා තිබෙනවා. නමුත් ඔහුට කලාකරුවෙකු වීමේ අදහසක් එවක තිබුණේ නෑ.

වයස අවුරුදු 17ක් පමණ වනවිට එනම් වර්ෂ 1971 - 1973 අතර කාලයේ ඔහු තම සොහොයුරකු හා සමඟ ඊශ්‍රායලයට යන අතර කිබුට්සයක ජිවත් වෙනවා. එහිදී ඔහු විසින් ඉලෙක්ට්‍රොනික ඉංජිනේරුවෙක් වීමට සිහින දකිනවා. නමුත් ඔහුට ගණිතයේ තිබූ අපහසුතාව නිසා ඒම සිහිනය මාස 6කින් අත හරිනවා. ඉන්පසුව ඊශ්‍රායලයේදී ඔහු කලාකරුවකු වීමට අදහස ඇති කර ගනු ලබනවා. ඉන්පසුව 1973 කපූර් බ්‍රිතාන්‍යයට යන අතර එහිදී හොන්සේ කලා විද්‍යාලයට හා චෙල්සි හී සිතුවම් හා නිර්මාණ පාසලට ඇතුලත් වෙනවා. එහිදී ඔහුට පෝල් නියාගු නම් කලාකරුවා හමුවෙනවා. ඉන්පසුව ඔහුගේ ධෛර්යමත් කිරීම් හමුවේ ඔහු මූර්ති වෙනුවෙන් වැඩි අවධානයක් යොමු කරනු ලබනවා.

ඉන්පසුව තමන්ගේ පශ්චාත් උපාධිය අතරතුර ඔහු එය වසරකින් පමණ අතහැර දමනවා. ඉන්පසුව නැවතත් කපූර් ඉන්දියාවට පැමිණෙනවා. එසේ පැමිණ තමන්ගේ කාලාගාරයක් ඉන්දියාවේ ආරම්භ කරනවා.

ඉන්දියාවට පැමිණ වසර තුනකින් පමණ ඔහු තමාගේ අධ්‍යයන මත පදනම්ව තම ප්‍රථම ප්‍රධාන කලා නිර්මාණය එළි දක්වනු ලබනවා. 1000 Names නමින් එය හඳුවන්න පුළුවන්. ඉන්දියානු සංස්කෘතියෙන් හා වර්ණ වලින් පොහොසත් නිර්මාණ ලෙස ඒවා සැලකෙනවා. ඉතාමත්ම ජ්‍යාමිතික නිර්මාණ ශෛලයක් මෙම නිර්මාන වල අන්තර්ගත ව තිබුණා. 1980 ගණන් වල කරන ලද මෙම නිර්මාණ වල එකකට එකක් සම්බන්ධව තබා ගැනීමට ඔහු කටයුතු කර තිබුණා. ඒ නිසා මෙම නිර්මාණ පෙළ 1000 names යන නමින් හදුන්වනු ලැබුවා.

අනිෂ් කපූර් තමන්ගේ නිර්මාණ දිවිය තුල බොහෝ නිර්මාණ කර තිබෙනවා. ඒ නිසා අපි ඔහුගේ ප්‍රධාන පෙළ නිර්මාණ කිහිපයක් කෙටියෙන් ඔබ වෙත ගෙන එන්න හිතුවා.

වැලිගල් කොටස් හයකින් යුතුව නිර්මාණය වුණු මෙම කලා කෘතිය 1989 වර්ෂයේ නිර්මාණය කර තිබුණා. මින් එක කොටසක් ඝන සෙන්ටිමීටර 125ක පමණ පරිමාවකින් යුතුයි. ඔහු මෙය මුලින්ම බ්‍රිතාන්‍යයේ පැවති වැනීසියේ කලා උළෙලක 1990 දී ප්‍රදර්ශනය කරනු ලැබුවා. එවකත් ඔහු ඉන්දියානු ජාතිකයෙක්. බ්‍රිතාන්‍ය වැලි ගල් හා ඉන්දියානු වර්ණක භාවිතයෙන් නිර්මාණය වුණු මෙම නිර්මාණය හා නැගෙනහිර හා බටහිර රටවල් අතර පවතින සංස්කෘතික හා ඉතිහාසමය ඝට්ටනය ඔහු විසින් ඉදිරිපත් කරනු ලැබුවා. මෙම කෘතිය වෙනුවෙන් Premio Duemila නම් සම්මානය ඔහු විසින් දිනාගනු ලැබුවා.

මෙම නිර්මාණය කලාගාරයේ සුදු බිත්තියක කර තිබෙන ඉතා සරල නිර්මාණයක් ලෙස හඳුනාගත හැකි වෙනවා. එක වරක ශරීරයේ කොටසක් ලෙසත් තවත් වරක ගෘහ නිර්මාණයේ කොටසක් ලෙසත් මෙය දැකිය හැකියි. ඔහු මෙය හරහා ප්‍රකාශ කරන්න උත්සහා ගෙන තිබුණේ ජීවිතය අප උපදින්නේ හා ඇයි ? කෙසේද ? හා කෙසේ උපත හා ජීවිතය නිර්මාණය වන්නේද යන්නයි. එමෙන්ම ඔහු විසින් මෙම තේමාවෙන්ම ම තවත් නිර්මාණයන් කිහිපයක්ම එළි දක්වා තිබුණා.

අනිෂ් කපූර්ගේ අනර්ඝතම නිර්මාණයක් ලෙස මෙය සලකන්න පුළුවන්. මෙය එංගලන්තේ නොටිංහැම් හී වෙලින්ග්ටන් සර්කස් රංග ශාලාවේ ඉදිරිපස නිර්මාණය කර තිබෙනවා. ටොන් දහයක් බරැති මෙය මීටර 6ක පළලකින් යුතු මෙම තල දර්පණය අහසට මුහුණලා සවිකර තිබෙනවා.මෙහි මුලික අදහස නිර්මාණයක් බවට පත්වීමට වසර 6ක් පමණ කාලයක් ගත වුණා. යුරෝ ලක්ෂ නවයක් මෙයට වියදම් වී තිබූ අතර මෙය නිර්මාණය කර තිබුණේ පින්ලන්තයෙයි. එමෙන්ම මේ වන විට එම නිර්මාණයේ තවත් අනු නිර්මාණ රැසක් එංගලන්තය පුරාවට නිර්මාණය වී තිබෙනවා. එමෙන්ම එය තිබෙන ස්ථානයේ එය පරිසරෙයේ කොටසක්ම බවටත් ඉබේම පත් වෙනවා. මෙය මගින් ලෝකය උඩ යට මාරු කරන බවත්, එමෙන්ම මිනිසුන්ට වෙනස් විදියට සිතීමටත් මෙම නිර්මාණය යොදා ගත හැකි බවත් කපූර් පවසනවා.

මෙය ඔහු නිර්මාණය කරන්නේ චිකාගෝ නුවර මිලේනියම් පාර්ක් හි යි. ප්‍රමාණයෙන් ඉතා විශාල, පරාවර්තනය වන මතුපිටක් සහිත විශාල ප්‍රමාණයේ මූර්තියක් ලෙස මෙය සැලකිය හැකියි. මෙය "The Bean" යන අනුවර්ථ නාමයෙන්ද හදුන්වනු ලබනවා. එමෙන්ම මෙය දිගින් අඩි 66ක් වන අතර උසින් අඩි 36ක්. එකිනෙකට සුමුදුව වැල්ඩින් කරන ලද මල නොකන වානේ පැනල් 168ක් මෙයට යොදාගෙන තිබෙනවා. ඇමරිකානු ඩොලර් මිලියන 6ක් ඇස්තමේන්තුවකින් ආරම්භ කරන ලද මෙම ව්‍යාපෘතිය එය නිමවෙන විට ඇමරිකානු ඩොලර් මිලියන 23ක් පමණ වී තිබුණා. එමෙන්ම මෙම නිර්මාණයේ ආරක්ෂාව වෙනුවෙන් විශේෂ ආරක්ෂක වැඩ පිලිවෙලකුත් ක්‍රියාත්මක වෙනවා.

කපූර් ඉන්දියාවේ පද්ම භූෂණ සම්මානයටද හිමිකම් කියනවා. ලෝකයේ දැනට සිටින මිල අධිකම කලාකරුවන්ගෙන් කෙනකු ලෙසත් අනීෂ් කපූර්ව සලකන්න පුළුවන්.

මේ දවස් වල ලංකාවේ ගොඩාක් දෙනා කොළඹ අහස උසට හැදෙන නෙළුම් කුළුණ ගැන එක එක කතා කියනවා. සන්නිවේදන කටයුතු වෙනුවෙන් නිර්මාණය වෙන නෙළුම් කුළුණ වගේම, තවත් කුළුණු රාශියක් ලෝකය පුරා තියෙනවා. කැනඩාවේ ටොරොන්ටෝ වල CN Tower එහෙම නැත්නම් CN කුළුණ කියලා හඳුන්වන මේ වගේ කුළුණක් තියෙනවා. ලෝකයේ කාලයක් උසම ගොඩනැගීම වුන මෙය ගැන අද අපි ඔබට කියන්න හිතුවා.

කැනඩාවට පැවතුනු සන්නිවේදන දුෂ්කරතාවලට පිළියමක් ලෙස මේ කුළුණ 1976 වසරේ විවෘත වුණා. ඒ මාස 40කට ආසන්න කාලයක් පුරාවට කරන ලද ඉදිකිරීම් වලින් පසුවයි. මීටර 553.3ක් හෙවත් අඩි 1,815ක් පමණ උසකින් යුතු එමෙන්ම 2010 වසරේ බර්ජ් කලීෆා කුළුණ ඉදිකරන තුරුම ලොව උසම කුළුණ ලෙසද සැලකුනේ මෙම කුළුණයි. මෙම කුළුණ ඉදිකිරිම වෙනුවෙන් වැය වී තිබුණු මුදල ඇමරිකානු ඩොලර් මිලියන 225කට ආසන්නයි.එමෙන්ම ඇමරිකානු සිවිල් ඉංජිනේරුවරුන්ගේ සංගමය විසින් එය 1995 වසරේදී ලොව නවීනතම පුදුම 7න් එකක් ලෙස ද නම් කරනු ලැබුවා. එමෙන්ම අද වනවිට ටොරොන්ටෝ නුවර වැඩිම සංචාරක ආකාර්ෂණය දිනාගන්නා ස්ථාන අතරින් එකක් ලෙස ද මෙය සැලකෙනවා. වසරකට මෙයට එන සංචාරකයන් ප්‍රමාණය මිලියන 1.5කට ආසන්නයි. එමෙන්ම එය ප්‍රධාන මාර්ග ඔස්සේ පහසුවෙන් ළඟාවීමට හැකි ස්ථානයක නිර්මාණය වීමද ඒ ප්‍රමාණය ඉහළ යාමට බලපා තිබෙනවා. මෙයට නැරඹුම් මහලක් හා කැරකෙන අවන්හලක් ද ඇතුලත් වෙනවා.

මෙම කුළුණ නිර්මාණය කරනු ලැබුවේ කැනේඩියානු ජාතික දුම්රිය සේවය හෙවත් Canadian National මගිනුයි. මේ ගොඩනැගිල්ල CN කුළුණ ලෙස නම් කලේද මේ හේතුව නිසයි. 1960 වනවිට ඉතා උසින් යුතු ගොඩනැගිලි කැනඩාව අවට නිර්මාණය වීම නිසා සන්නිවේදන කටයුතු වලට බාධා වීම මෙම නිර්මාණය කිරීමේ ප්‍රධානම හේතුව වුනා. මෙම විශාල ව්‍යාපෘතිය වෙනුවෙන් මාස 40ක් පුරාවට පැය 24ම වෙහෙස වී සේවකයන් 1,537ක් සේවය කර තිබුණා. මෙහි පාදම වෙනුවෙන් ඉවත් කෙරුණු පස් ප්‍රමාණය ටොන් 56,000කට ආසන්නයි. මෙහි පාදම නිර්මාණය වෙනුවෙන් කොන්ක්‍රීට් ඝන මීටර 7,000ක් වැය වූ අතර එම පාදමේ ගැඹුර අඩි 22ක්. වානේ කේබල් ටෝන් 36ක් එයට වැයවී තිබුණා. පාදම නිර්මාණය වෙනුවෙන් වැයවී තිබුණ කාලය මාස 4ක්. එමෙන්ම මෙම කුළුණ ටොන් 130,000ක පමණ බරකින් යුතු බවට සැලකෙනවා.

ඕස්ට්‍රේලියාවේ සිඩ්නි නුවර උපන් ජෝන් ඇන්ඩෲස් නම් ගෘහ නිර්මාණ ශිල්පියා මේ විසල් නිර්මාණය සැලසුම් කර තිබුණා. ඔහුව සැලකෙන්නේ පසුගිය අඩසියවසක කාලය තුල ඕස්ට්‍රේලියාවේ බිහිවුණු අන්තර්ජාතිකව පිළිගත් විශිෂ්ඨතම ගෘහ නිර්මාණ ශිල්පියෙකු ලෙසයි. ගෘහ නිර්මාණය පිළිබඳව ඔහු ඕස්ට්‍රේලියාවේ සිඩ්නි සරසවියෙන් උපාධිය ලබා ගෘහ නිර්මාණය පිළිබඳව උසස් උපාධිය පසුව හාවර්ඩ් සරසවියෙන් හදාරා තිබුණා. 1962 -1967 දක්වා කාලය තුල ඔහු ටොරොන්ටෝ විශ්ව විද්‍යාලයේ ගෘහ නිර්මාණ ශිල්පී උපාධිය බාරව ද කටයුතු කළා. ඔහුගේ නිර්මාණ දිවියේ සුවිශේෂී නිර්මාණ ලෙස සිඩ්නි නුවර හූකර් කුළුණ (Hooker Tower in Sydney (1974)) , සිඩ්නි නුවර ජෝර්ජ් රජ කුළුණ ( King George Tower in Sydney (1976)), කැන්බරා නුවර කැමරන් කාර්යාලය සංකීර්ණය (Cameron Offices in Canberra (1973-76)) සලකන්න පුළුවන්. ඔස්ට්‍රේලියාව පමණක් නොව එක්සත් ජනපදයේ හා කැනඩාවේ ද ඔහුගේ නිර්මාණයන දකින්න පුළුවන්. CN කුළුණ හැරුණු විට ටොරොන්ටෝ නුවර ස්කාබරෝ විද්‍යාලය මෙන්ම එක්සත් ජනපදයේ මියාමි නැව්තොටේ මගී පර්යන්තය (1970) ඇතුළු නිර්මාණ කිහිපයක් ද ඒ අතර වෙනවා. එමෙන්ම ඔහු ඔස්ට්‍ර්ලියානු රාජකීය ගෘහ නිර්මාණ ආයතනයේ මෙන්ම ඇමරිකානු රාජකීය ගෘහ නිර්මාණ ආයතනයේද සම්මානලාභී නිර්මාණකරුවෙක්.

මෙම කුළුනේ ඉහළ වීදුරු වලින් පොලොවක් නිර්මාණය කර තිබෙනවා. මීටර 342 කටත් ඉහල සිට බිම බලන්න ඔබට චකිතයක් නැත්නම් ඔබටත් එහි සිට පහළ නැරඹිය හැකියි. මෙම වීදුරුව අඟල් 2.5ක ඝනකමින් යුතුයි. එමෙන්ම එහි කොටසක් අඟල් 42 X 50 ප්‍රමාණයෙන් යුතු වෙනවා. එමෙන්ම මෙම සෑම වීදුරු කොටසක්ම වසරකට වරක් ඒවායේ ශක්තිමත් බව පිළිබඳ සහතික කිරීමකට ලක් වෙනවා. එමෙන්ම 1994 ජූනි 26 වෙනිදා එය මුල්වරට විවෘත කරන විට ලෝකයේ කල එවැනි මුල්ම නිර්මාණය එය වුනා. එකවර ගොනුන් 35 දෙනෙකුගේ බර මෙම වීදුරු කුටියකට දැරිය හැකි වෙනවා.

මෙම කුළුනට ගමන් කිරීමට පඩි 1776ක් පවතිනවා. එමෙන්ම වසරකට දෙවරක් ඒවා පුණ්‍යාධාර කටයුතු වෙනුවෙන් තරණය වීම සිදු වෙනවා. මෙම පඩිපෙල භාවිතා වන්නේ ඒ අවස්ථා දෙකේදී පමණයි. ඒ හැර අධිවේගී විදුලි සෝපානයකින් ඔබට කුළුණ තරණය කල හැකියි. “කැනඩාවේ ලෝක වනජීවී අරමුදල” වෙනුවෙන් හා "united way of greater toronto" නම් අවස්ථා වෙනුවෙන් මෙසේ තරණය වීම් සිදු වෙනවා. එමෙන්ම මෙම තරණයන් දෙක හරහා වාර්ෂිකව ආමරිකානු ඩොලර් මිලියන 2.5ක පමණ ආදායමක් ඔවුන් ළඟා කර ගන්නවා.

ටිකක් වෙනස් වැඩක්. මේ කුළුණ නිර්මාණය කරලා නිමා වුන 1976 වසරේ දී එම කුළුණ ඉහළ මෙම කැප්සියුලය නිර්මාණය වුනා. මෙය නැවත වරක් 2076 වසරේ විවෘත කිරීමට නියමිතයි. මේ කැප්සියුලය තුල කැනඩාවේ හිටපු අග්‍රාමාත්‍ය පියර් ටෘඩෝ මහතාගේ ලිපියක්, එවක පළාත් අමාත්‍යවරුන් කුළුණට සුභ පැතුම් එක් කරමින් එවන ලද ලිපි, කුළුණ පිළිබඳව පාසල් ළමුන් එවක ලියූ ලිපි, දිනපතා පුවත්පත් තුනක් ( (Toronto Star, Toronto Sun and the Globe and Mail), කැනඩාවේ කාසි හා විවිධ වර්ග වල බිල්පත්, මෙන්ම "“To The Top” නමින් මේ කුළුණ නිර්මාණය වන සමයේ නිර්මාණය කරන ලද වීඩියෝ පටියක් ද ඒ අතර වෙනවා.

එමෙන්ම ඉතා පැහැදිලි දිනක නයගරා දිය ඇල්ල ද මෙහි ඉහළ සිට නරඹන්න පුළුවන්. තවද වසරකට මෙම කුළුණට අකුණු 75-80ත් අතර ප්‍රමාණයක් ඇද ගැනීමද සිදු වෙනවා. 2011 වසරේ අගෝස්තුවේ මිනිත්තු 84ක් තුල අකුණු 52ක් කුළුණට ආකර්ෂණය වී තිබුණා. එමෙන්ම ලොව ඉහළින්ම ඇති වයින් ගබඩාවටද මේ කුළුණ හිමිකම් කියනවා. අංශක 360කින් භ්‍රමණය වෙන අවන්හල තුල ඇති මෙහි එකවර වයින් බෝතල් 9000ක් ගබඩා කල හැකියි. එමෙන්ම එය අඩි 1151ක උසකින් පිහිටා තිබෙනවා.

ඉතින් වෙලාවක් හම්බුනොත් ගිහින් එන්න - අපි කියපු ටිකත් මතක් කර ගන්න

ලෝකයට ඔලිම්පික් ක්‍රීඩා උළෙල හඳුන්වා දුන් ග්‍රීසිය පිළිබඳව අද අපි ඔබට තොරතුරු කිහිපයක් බෙදා දෙන්න කල්පනා කළා. ග්‍රීසිය ලොවට බොහොමයක් දේ දායාද කරනු ලැබූ රටක්. ලෝකයට බොහොමයක් වටිනා කලා නිර්මාණ ග්‍රීක ශිෂ්ටාචාරයෙන් ලැබී තිබෙනවා. ඒ වගේම පැරණි ලෝකයේ උගතුන් විශාල ප්‍රමාණයක් ග්‍රීකයන්. ඔවුන් ජීවත් වූයේ අද අප දන්නා ග්‍රීසියේ හෝ ග්‍රීකයින් වෙනස් ප්‍රදේශවල ගොඩ නැගූ ජනාවාසවලයි.

ගිණිකොනදිග යුරෝපයේ පිහිටලා තියෙන ග්‍රීසිය සැලකෙන්නේ ලොව විශාලත්වයෙන් 97 වන තැන ගන්නා රට ලෙසයි. වර්ග කිලෝමීටර් 131,957 වපසරියක් පුරා පැතිර තිබෙන ග්‍රීසියේ භූමියට වර්ග කිලෝමීටර 130,647ක් අඩංගු වී තිබෙන අතර ඉතිරිය ජලයෙන් පිරි පවතිනවා. ග්‍රීසිය රටවල් හතරකට මායිම්ව පිහිටා තිබෙනවා. එනම් ඇල්බේනියාව, බල්ගේරියාව, තුර්කිය හා මැසඩෝනියා සමුහාණ්ඩුව යි. එමෙන්ම බටහිරෙන් අයෝනියන් මුහුදට හා දකුණෙන් මධ්‍යධරණී මුහුදට එය මායිම් වෙනවා. ග්‍රීසිය තමන්ගේ සමුද්‍රීය සීමා ලෙස, කලින් සඳහන් කළ ඇතැම් රටවලට අමතරව සයිප්‍රසය, ඉතාලිය, ඊජිප්තුව හා ලිබියාවට සීමා වෙනවා.

ග්‍රීසියේ ජිවත් වන පුද්ගලයන් ග්‍රීකයන් ලෙස හැඳින්වෙනවා. 2018 වසරේ 11,142,161 ජනගහනයක් එරටින් වාර්තා වූ අතර වර්ග කිලෝමීටරයට ජන ඝනත්වය පුද්ගලයන් 86ක් වෙනවා. යූරෝ මුදල් ඒකකය වන ග්‍රීසියේ අන්තර්ජාතික ඇමතුම් කේත අංකය +30 වෙනවා. එමෙන්ම එහි අන්තර්ජාල domain එක .gr වෙනවා. එහි නිල භාෂාව නූතන ග්‍රීක භාෂාව වන අතර අගනුවර ලෝ ප්‍රසිද්ධ ඇතැන්ස් නුවරයි.එමෙන්ම ග්‍රීසිය සැලකෙන්නේ දූපත් 1000කට අධික ප්‍රාමාණයකට උරුමකම් කියන රටක් ලෙසයි. එයින් විශාලතම දුපත ක්‍රීට් දූපතයි. ග්‍රීසියේ පිහිටා ඇති උසම කන්ද ඔලිම්පස් කන්ද වන අතර එහි උස මීටර 2,918ක්.

ග්‍රීසිය සැලකෙන්නේ ලෝකයට විශාල නිර්මාණ ප්‍රමාණයක් දායාද කරන ලද රටක් ලෙසයි. ඉතාමත් දිගු ඉතිහාසයකට ග්‍රීසය උරුමකම් කියනවා. රෝම අධිරාජ්‍ය කෙරෙහිද බලගතු බලපෑමක් කල ග්‍රීසිය නූතන බටහිර සංස්කෘතියට මුල් සැපයූ අතීතයක් තිබෙනවා. එමෙන්ම ග්‍රීසිය ලෝකයට මුලින්ම democracy හෙවත් ප්‍රජාතන්ත්‍රවාදය ද හඳුන්වා දුන්නා.

අතීත ග්‍රීසියේ ජනගහනයෙන් 40%-80% ත් අතර ප්‍රමාණයක් දාසයන් හෙවත් වහලුන් ලෙස සේවය කර තිබෙනවා. ආර්ථික වශයෙන් ගැටළු රාශියකට පසුගිය සමයේ ග්‍රීසිය මුහුණ දුන්නා ඔබට අමතක ඇති. නමුත් ක්‍රි.පූ. 5-4 අතර කාලයේ ලෝකයේ උසස්ම ආර්ථිකයකට හිමිකම් කියනු ලැබුවේ ග්‍රීසියයි. ග්‍රීකයින් විසින් අද ද අපට අසන්නට ලැබෙන බොහෝ වචන හඳුන්වා දී තිබෙනවා. ලෝකයට පාසල් හෙවත් School යන වචනයද හඳුන්වා දී තිබෙන්නේ ඔවුනුයි. එමෙන්ම music හෙවත් සංගීතය යන වචනය Muses නම් කලාවට අධිපති දේවතාව හැඳින්වීමට ග්‍රීක පුරාණ ප්‍රවාදය වල හැඳින්වූ නමින් පැමිණ තිබෙනවා. ලොව පළමු අක්ෂර මාලාවද ඔවුන්ට හිමියි.

අතීත ග්‍රීසියේ "idiot" (මෝඩයා) යන වචනය යොදාගෙන තිබෙන්නේ දේශපාලනයට සම්බන්ධ නොවන පුද්ගලයන් හැඳින්වීම වෙනුවෙනුයි.

එමෙන්ම ඔවුන් සතුව ඉතාමත් විශිෂ්ඨ ජනාවාස ක්‍රමයක්ද තිබී තිබෙනවා.

ගණිතය ප්‍රචලිත වීමට ග්‍රීසියෙන් විශාල අනුබලයක් ලැබුණා. ලෝකය අද පවා කතා කරන බොහෝමයක් ගණිතඥයන් බිහි වී තිබෙන්නේ ග්‍රීසියෙනුයි. අතීත ග්‍රීක්වරුන් විසින් ජ්‍යාමිතික මූලධර්මවල සිට විධිමත් සාධනය දක්වා වූ විවිධ අංශවලින් ගණිත ක්ෂේත්‍රය වෙත සැළකිය යුතු දායකත්වයක් දක්වා තිබෙනවා. එමෙන්ම අංක ගණිතය, ගණිතමය විග්‍රහයන්,ව්‍යවහාරික ගණිතය ආදී බොහෝ දේ ඔවුන් ලෝකයට දායාද කරනු ලැබුවා. π (/paɪ/) නම් නියතයට නිවැරිදීම ආසන්න කිරීම ලබා දුන් ආකිමිඩීස් , අරිත්මෙටිකා (Arithmetica) නම් අතීත ගණිතය පිළිබඳව ඇති කෘතිය රචනා කල ඩයෝෆැන්ටස් යන ගණිතඥයන් ඉන් ප්‍රධානයි. ලොවට අක්ෂාංශ හා දේශාංශ හඳුන්වා දුන් හා ලොව මුලින්ම භූගෝලය භාවිතා කල එරාටොස්ටනීස් ද ග්‍රීකයෙක්.

එමෙන්ම ජ්‍යාමිතිය හෙවත් රේඛා ගණිතයේ පියා ලෙස සැලකෙන යුක්ලීඩ් ද ග්‍රීකයෙක් වෙනවා. ඔහුගේ මූලධර්මය ගණිතයේ ඉතිහාසය ඉගැන්වීම හා සම්බන්ධව මෑතක් වෙන තුරුම භාවිතා කෙරුනා. හිපාකස් යන නමත් ඔබට බොහෝම හුරු පුරුදු ඇති. හිපාකස් ව සැලකෙන්නේ අතීත ග්‍රීසියේ තාරකා විද්‍යාඥයකු, භූගෝල විද්‍යාඥයකු හා ගණිතඥයකු ලෙසයි. ත්‍රිකෝණමිතිය මොහුගේ සොයා ගැනීමක්. එමෙන්ම ලෝකයම භාවිතා කරනු ලබන පයිතගරස් ප්‍රමේය සොයා ගන්නා ලද පයිතගරස් ද ග්‍රීකයෙක්.

මෙතෙක් ලිපිය කියවූ ඔබට ග්‍රීසියේ ඉතිහාසයේ තිබෙන ප්‍රෞඩත්වය පිළිබඳව මනා වැටහීමක් ලැබෙන්නට ඇති. ගණිතයෙන් පමණක් ම නොව කලාව අතින්ද ලොවට විශාල සේවයක් ග්‍රීසිය විසින් කර තිබෙනවා.

ක්‍රි.පූ. 450 පමණ කාලයේ ඇතැන්ස් හි ජෙනරාල්වරයෙකු ව සිටි පේරික්ලීස් (Pericles) ව සැලකෙන්නේ මහජනතාවගේ මුදලින් තමන්ගේ බලය තර කර ගැනීම වෙනුවෙන් වෙහෙසුණු පාලකයෙක් ලෙසයි. එමෙන්ම ඒ ලබා ගත් මුදල් වලින් ඔහු නගරයේ සිටි කලාකරුවන්ට වියදම් කල බවද වාර්තා වෙනවා. එයින් බොහොමයක් ඔහු විසින් ඇතැන්ස් නගරයේ ගොඩනැගිලි හා දේවාල නිර්මාණය වෙනුවෙන් ලබා දුන්නා. එමෙන්ම ඔහු මෙම නිර්මාණවලට ඇතැන්ස් හි පදිංචිකරුවන් සේවකයන් ලෙස යොදා ගත්තා. තවද එකල ඉතා උසස් පොදු ස්මාරක ද ඔහු විසින් නිර්මාණ කරනු ලැබුවා. ඒවා නැරඹීම වෙනුවෙන් දුර පෙදෙස් වල සිට ජනතාව ද පැමිණ තිබුණා. මේ හරහා ඔහු ඇතැන්ස් නුවර මෙන්ම තමන්ගේ ද කීර්තිය ඉහළ නංවා ගෙන තිබුණා.

“පර්තනොන්” සැලකෙන්නේ එම ව්‍යාපෘතියේ ප්‍රථිපලයක් ලෙස නිර්මාණය වූ සුවිශේෂී දේවාලයක් ලෙසයි. ක්‍රි.පූ. 5 වන සියවසේ පමණ නිර්මාණය වුන මෙය වසර 2500 ට අධික කාලකයට පසුවත් ලොව වැඩිම දෙනෙක් නැරඹීමට එන පුරා විද්‍යාත්මක ස්ථාන අතරින් එකක් ලෙස සැලකෙනවා. එය නිර්මාණය වුනේ ඇතැන්ස් හි ආරක්ෂණ දෙවඟන වූ “ඇතීනා” වෙනුවෙයි.

අද දක්වා සුරැකිව තිබෙන හුණු ගල් පර්වතයක් මත නිර්මිත “අක්‍රොපොලිස් ප්‍රාසාදයත්” ඔහුගේම කාලයේ නිර්මාණ වුවක්. භූ චලන, බෝම්බ හෙලීම් හා කලා වස්තූන් කෙලෙසීම් ගණනනාවකට මුහුණ දුන් පසුත් තවමත් මෙය සුරැකිව පවතිනවා.

එමෙන්ම ඔහු විසින් එකල තවත් නිර්මාණකරුවන්ට පැමිණ තමන්ගේ නිර්මාණ ඇතැන්ස් හි කිරීමට ඉඩකඩ ලබා දී තිබුණා.

මෙම දේවාලවල ගෘහ නිර්මාණ ශිල්පය සැලකීමේ දී ඒවාටම ආවේනික වූ විශේෂතා තිබෙනවා. ග්‍රීක ගෘහ නිර්මාණ ශිල්පය ලොව විශිෂ්ටතම ගෘහ නිර්මාණ ශිල්පයක් වන්නේ ඒ නිසා යි. අතීත ග්‍රීකයන් අද අප කරන ආකාරයෙන් දේවාල තුලට ගොස් දෙවියන් නැමදීම සිදුකර තිබුනේ නෑ. ඒ වෙනුවට එම දේවාලයේම නිර්මාණය කර තිබූ කුඩා කුටියක් ඔවුන් එය වෙනුවෙන් භාවිතා කර තිබුණා. එමෙන්ම අතීත දේවාල සියල්ලම පාහේ එකම ආකෘතියකට අනුව නිර්මාණය කර තිබුණා.

අතීත ග්‍රීක මුර්ති හෝ ප්‍රතිමා නම් අද වනවිට විශාල වශයෙන් දකින්නට ලැබෙන්නේ නෑ. ශෛලමය ප්‍රතිමා බොහෝමයක් කැඩී ඇති අතර ලෝහමය ඒවා නැවත උණුකොට වෙනත් වැඩ වෙනුවෙන් භාවිතා කර තිබුණා. නමුත් ෆිඩියස්, පොලික්ලිටස් වැනි ක්‍රි.පූ. 5 වන සියවසේ සිටි මූර්ති ශිල්පීන් හා ක්‍රි.පූ. 4 වන සියවසේ සිටි නිර්මාණකරුවන් වන ප්‍රැක්ටලිස් (Praxiteles - මොහුව සැලකෙන්නේ ලොව ප්‍රථම ජීවමාන ප්‍රමාණයේ කාන්තා නිරුවත් මූර්තිය නිර්මාණය කරන ලද ශිල්පියා ලෙසයි) , ස්කොපාස්, ලයිසිපස් වැනි ශිල්පීන්ද එකල ප්‍රසිද්ධ මූර්ති නිර්මාණ ශිල්පීන් වුනා. මනුෂ්‍ය ශරීරයේ පිහිටීම ගොඩනැගිලි වලට ආදේශනය කිරීම පිළිබඳව මොවුන් විශිෂ්ඨයන් වුනා. මුල් කාලින ග්‍රීක මූර්ති නුහුරු හා ව්‍යාජ බවක් ගනු ලැබුවා. නමුත් සම්භාව්‍ය සමයේ නිර්මාණ ස්වාභාවික හා ශාන්තිමත් බවක් ගනු ලැබුවා. එමෙන්ම ඒවා බොහොමයක් යථානුරූපී හා භාවාත්මක හැඟීම් හොදින් උත්පාදනය කර තිබුණා.

අතීත ග්‍රීක ඉතිහාසය තුල පවත්වනු ලැබූ කවි තරග පිළිබඳව පවා අසන්න ලැබෙනවා. අතීත ග්‍රීක කාව්‍ය එහෙම නැත්නම් සංගීතය තුල වීර කතා, දෙවියන්ට හා වීරයන්ට කරන ලද ස්ත්‍රෝත‍්‍ර ගායනා, මත් වූ විට ගීත ගායනය, ආගමික ගීතිකා, අවමංගල ළතෝනි, විවිහා මංගල ගීත වැනි ඩේ පිලිබඳවත් වාර්තා වෙනවා. එමෙන්ම අද අප භාවිතා කරනු ලබන lyrical යන වචනය ද ග්‍රීක භාෂාවෙන් නිර්මාණය වෙලා තියෙනවා. අතීත ග්‍රීක ඉතිහාසයේ ජිවත් වූ ප්‍රකට කවීන් හා ගායකයන් දෙදෙනෙකු ලෙස සිමොනිඩේස් හා සීයෝස් සැලකෙනවා. එමෙන්ම මේ කාලයේ සිටි තවත් ප්‍රසිද්ධ කිවිඳියක් ලෙස සැෆෝ (Sappho) සැලකෙනවා. ඇය කාන්තාවන් අතර පවතින ආදර සම්බන්ධතා පිළිබඳව වැඩිපුර කවි ලියා තිබුණා. ඇය උපන් "Lesbos" නම් වූ දිවයින පදනම් කරගෙන අද අප භාවිතා කරන "lesbian" යන වචනය නිර්මාණය වී තිබෙනවා. සැෆෝ උපත ලබා තිබුනේ ක්‍රි.පූ. 630යි. ඇය රචනා කර තිබූ කවි ප්‍රමාණය 500කට ආසන්නයි.

කවියට පමණක් ම නොව ග්‍රීකය සම්බන්ධව විශිෂ්ඨ නාට්‍ය හා රංග කලා ඉතිහාසයකුත් පවතිනවා. එමෙන්ම දර්ශනය ආදී විෂයන් වලට ද ඔවුන් දක්ෂයන් වුනා. තරු හා ග්‍රහාලෝක පිළිබඳ ඔවුන්ගේ දැනුමද විශිෂ්ට එකක්. ඉතින් ඒ පිලිබඳ ඔබට තවත් ලිපියකින් විස්තර ගෙන එන්නම්. මේ ලිපිය පිළිබඳ ඔබේ අදහස් හා ඔබ දන්නා තවත් දේවල් අපිත් එක්කත් බෙදා ගන්න අමතක කරන්න නම් එපා.

අපි අද ඔබට කෙටියෙන් පෙළ ගස්වන්න යන්නේ ලෝකයේ තියන ප්‍රසිද්ධ රහස් ටිකක්. රහස් කිව්වට ලෝකයාගෙන් විවිධ හේතූන් මත සඟවාගෙන ඉන්න දේවල් අතර ඉහළින්ම තියන දේවල් ටිකක්.

කොකා කෝලා සමාගම දැනට වසර 125ක් පමණ පුරාවට ලොව පුරා අස්සක් මුල්ලක් නෑර තම සන්නාමය ප්‍රචාරය කර අවසාන යි. එමෙන්ම ලොව දැනට දෙවැනියට වැඩිම දෙනෙක් පානයට ගන්නා පානය වන්නේ ද කොකා කෝලා යි. එය දෙවැනි වන්නේ ජලයට පමණයි. මෙම පානය නිර්මාණය වන්නේ එක්සත් ජනපදයේ ජෝර්ජියාවේ ඇට්ලන්ටා නගරයේ යි. ඒ ජෝන් පෙම්බර්ටන් නම් ඖෂධවේදීයකු අතින්. එකල ඖෂධයක් ලෙස භාවිතා වූව ද පසුකාලීනව පානයක් බවට පරිවර්තනය වීමේ දී කෝකා කොලා සමාගම තමන් සතු වට්ටෝරුව රහසක් ලෙස තබා ගන්නවා. එමෙන්ම එම වට්ටෝරුව සම්බන්ධව විවිධ වාද විවාද ඇති වී ඇති නමුත් තවමත් ලොව ආරක්ෂා වී ඇති ප්‍රධාන පෙලේ රහසක් බවට කොකා කෝලා වට්ටෝරුව සැලකෙනවා. කොකා කෝලා සමාගම මේ රහස් වට්ටෝරුව ඇට්ලන්ටාවේ Sun Trust Bank නම් බැංකුවේ ආරක්ෂිතව තබා තිබෙනවා. එමෙන්ම එම ආරක්ෂා කිරීම වෙනුවෙන් විශාල මුදලක් ද වියදම් කරනු ලබනවා.

ඇමරිකා රජයට අනුව නම් මෙය හමුදා කඳවුරක් වුණත්, සත්‍ය වශයෙන්ම එම කලාපය තුල සිදුවන දෑ ලොවට තවමත් අභිරහසක්ව. වසර ගණනාවක් පුරා ලෝක සිතියම් වලින් පවා සඟවා තැබුණු මේ ස්ථානය, පිටසක්වල ජීවන් හා ගණුදෙනු කරන බවක් ද කියවෙනවා. මෙය පිහිටා තිබෙන්නේ ඇමරිකා එක්සත් ජනපදයේ නෙවාඩා ප්‍රාන්තයේ, ලාස් වේගස්හි මොහාවි ආශ්‍රිතව යි. ඇමරිකානු අභ්‍යාවකාශ ආඥාදායකයේ නියෝග මත තහනම් ගුවන් කලාප අංක 4808 ලෙස නම් කර තිබෙන අතර මේ කලාපය වෙත සිවිල් හෝ සාමාන්‍ය ගුවන් හමුදා වලට පිවිසීම ද තහනම් කර තිබෙනවා. එක්සත් ජනපද ආරක්ෂක දෙපාර්තමේන්තුව සහ ඇමරිකානු ගුවන් හමුදාව මෙහි පාලන කටයුතු කරන අතර ඔවුන්ගේ අවසරයකින් තොරව එහි කාටවත් ඇතුල්වීම ද කළ නොහැකියි. මෙහි ඉතා රහසිගතව ජෛව රසායනික අවි නිපදවන බවත්, පෘථිවි වැසියන් සහ පිටසක්වල ජීවීන් අතර හමුවීම් සිදුවන ස්ථානයක් බවත්, කාලය හරහා ගමන් කිරීම සම්බන්ධව පර්යේෂණ සිදුවන බවත් ඇතැමුන් අනුමාන කරනවා. ඇමරිකාව මුළු ලෝකයේම පාලනය තමන්ට නතු කරගැනීමට දැනටත් උත්සාහ කරමින් සිටින නිසා මෙහි ඒ වෙනුවෙන් කටයුතු සිදුකෙරෙන බව අනෙක් මතයයි. මේ පිළිබඳව ඔබට තවත් දෑ මෙතැනින් කියවන්න පුළුවන්.

කෙතරම් තාක්ෂණය අතින් දියුණු වූවත් තවමත් ලෝකයට විශාල අභිරහසක්ව පවතින දෙයක් විදියට පිරමීඩ නිර්මාණය කරන ලද තාක්ෂණය සැලකෙනවා. මේ තාක්ෂණය පිළිබඳ විද්වතුන් අතර විවිධ වාද විවාද පවතිනවා. මීට වසර වසර 4600කට පෙර එනම් ක්‍රිස්තු පූර්ව 26 වන සියවසේ දී පමණ මිසර වැසියන් විසින් මේ නිර්මාණ කර තිබුණා. මිසර රාජධානියේ රජවරුන් ෆේරෝ යනුවෙන් හැඳින්වූ අතර, ප්‍රසිද්ධ ගීසා පිරමිඩ තැනුණු කාලයේ ෆෙරෝවන් ලෙස කටයුතු කළේ කුෆු, ඔහුගේ පුතු කාෆ්රේ, සහ මුණුපුරු මෙන්කුරේ යන රජුන්. මොවුන් තමන්ගේ මරණයෙන් පසුව තම සිරුරු තැන්පත් කිරීම සඳහා සොහොන් ගෙවල් ලෙස මෙම පිරමීඩ ඉදිකිරීම සඳහා අණ දී තිබුණා. කෙසේ නමුත් අතීතය පමණක් පිළිතුරු දන්නා අභිරහසක් ලෙස අදටත් මේ අභිරහස ඉතිරව පවතිනවා. පිරමීඩ ගැන තවත් මෙතැනින් කියවන්න.

ඇත්ත වශයෙන්ම මේ ලේඛනාගාරයේ පවතින රහස් ලේඛන පාප්වරුන්ගේ පෞද්ගලික ලිපිලේඛන යි. මෙම ලේඛනාගාරයේ කි.මී. 85ක් පමණ මුළු දිගකින් යුත් රාක්ක තැම්පත් කර තිබෙනවා. මෙම ස්ථානයේ ඇති බොහොමයක් ලේඛන විශ්වීය කතෝලික සභාවට අයත් ලේඛන යි. මෙම ලේඛනාගාරය තුල සියවස් දොළහකට අයත්, එනම් අටවන සියවසේ සිට 20 වන සියවස තෙක්, අයත් ලේඛන තැම්පත් කර තිබෙනවා. අද වනවිට මෙම ලේඛනාගාරයෙන් කොටසක් විද්වතුන්ගේ පර්ශිලනය සදහා විවෘත කර තිබෙනවා. මුලින්ම එය එසේ විවෘත වුණේ 1881 වසරේ දී යි. මෙය පාලනය වන්නේ පාප් වහන්සේ යටතේ යි. මෙම ලේඛනාගාරයේ ලිපි අතර ජේසු තුමන් පිළිබඳව ලියන ලද ලිපි (මේවා සමහරක් අතිශ්‍ය රහස්‍ය ලේඛන වේ), අත්භූත බලවේගයන් (පිටසක්වල ජීවින්) පිළිබඳ තොරතුරු ඇතුලත් ලිපි, 2 වෙනි ජුලියස් පාප්තුමාට මයිකලාන්ජලෝ විසින් එවන ලද ලිපිය, ගැලීලියෝට එරෙහිව 1633 කරන ලද නඩු විභාගය වැනි ලේඛන ගණනාවක් ඇතුලත් වෙනවා. අදටත් ලෝකයට රහස් වන ලිපි ගණනාවකට නිවහන මෙය යි. මේ පිළිබඳ තවත් මෙතැනින් කියවන්න.

අපි ඔයගොල්ලොන්ට පහුගිය කාලය පුරාවට විවිධ විවිධ සතුන් ගැන තොරතුරු විශාල ප්‍රමාණයක් රැගෙන ආවා නේ. අද අපි හිතුවා ලෝකයේ ඉන්න විශාලතම මත්ස්‍ය වර්ග පිළිබඳව තොරතුරු ටිකක් ගෙන එන්න (විශාලත්වය අනුව අනුපිළිවෙලට නොවේ).

ලොව වෙසෙන විශාලතම මත්ස්‍යයන් අතර උඩින්ම ඉන්නේ තල්මස් මෝරා. නම කොහොම වුණත්, මොවුන් තල්මසුන් නොවෙයි, මෝරුන්. නමුත් තල්මසුන්ට සමානකම් රාශියක් දක්වනවා. මොවුන් ප්‍රමාණයෙන් මීටර 13කට පමණ ආසන්න දිගකින් යුතු වෙන්න පුළුවන් නමුත්, සාමාන්‍ය දිග මීටර 5.5ත් - 10ත් අතර වෙනවා. මොවුන්ගේ බර සාමාන්‍යයෙන් මෙට්‍රික් ටොන් 18.7ක් පමණ. තල්මස් මෝරුන්ගේ මුඛය මීටර 1.5ක පමණ දිගකින් යුතුයි. ඔවුන්ගේ මුව තුල දත් 300ක් පමණ පවතිනවා.

තල්මස් මෝරුන් තරමක් උණුසුම් ජලය සහිත ප්‍රදේශවල විසීමට විශාල කැමැත්තක් දක්වනවා. එවැනි ජලය සහිත ලොව ඕනෑම තැනක මේ මත්ස්‍යයින් දකින්න පුළුවන්. නමුත් තරමක් ශීත ජලයේ ද මොවුන් වාසය කරන නිසා නවසීලන්තය ආශ්‍රිත මුහුදේ දකින්න පුළුවන්. මනුෂ්‍යයන්ගේ අත්ල සලකුණු එකිනෙකට වෙනස් වෙනවා වගේම මේ මත්ස්‍යයින්ගේ ශරීරයේ ඇති රටාවන් ද එකිනෙකාට වෙනස්. මොවුන්ගෙන් 75%ක් පමණ ඉන්දියානු හා පැසිෆික් සාගරය ආශ්‍රිතව දකින්නට පුළුවන්. 25%ක් පමණ අත්ලාන්තික් සාගරය අවට වාසය කරනවා.

අස්ථික මත්ස්‍යයන් අතරින් විශාලතම මත්ස්‍යයා ලෙසයි යෝධ හබල්මෝරාව සලකන්නේ. එමෙන්ම ලොව හොඳම ශ්‍රවන හැකියාවක් සහිත මත්ස්‍යයා ලෙස ද මොවුන් සැලකෙනවා. මෙම මත්ස්‍යයින්ව මුලින්ම සොයාගනු ලැබුවේ 1772 වසරේ දී යි. මොවුන් සාමාන්‍යයෙන් වාසය කරනු ලබන්නේ මීටර 1000ක් පමණ ගැඹුරු මුහුදේ වන නිසා දැකගන්නට නම් අපහසු යි.

යෝධ හබල්මත්ස්‍යයා දිගින් මීටර 17ක් පමණ විශාල වීමේ හැකියාව පවතිනවා. ඔවුන්ගේ බර කිලෝ 270ක් පමණ වෙනවා. මෙම මත්ස්‍යයින් ගැන අපූරු ජපාන ජනකතාවක් ද තිබෙනවා. එයට අනුව මේ මත්ස්‍යයන් මුහුදු දෙවියන්ගේ මාළිගාවේ පණිවිඩකරුවන්. අතීත විශ්වාසයන්ට අනුව මේ මසුන් භූමිකම්පා වලට පෙර දර්ශනය වන බව කියනු ලබනවා.

ලොව දැනට සිටින ප්‍රමාණයෙන් දෙවනියට විශාලම මෝර මත්ස්‍යා ලෙස ද තපින මෝරා සැලකෙනවා. මෙම මත්ස්‍යයාගේ විශේෂිතම අංගය ලෙස සැලකෙන්නේ ඔහුගේ මුඛය යි. ප්‍රමාණයෙන් එය මීටරයක් පමණ විශාල වෙනවා. කේතු ආකාර ශරීරයකින් යුතු මේ මත්ස්‍යයාගේ සම ශ්ලේෂ්මලය තට්ටුවකින් වැසී පවතිනවා. අළු හෝ දුඹුරු පැහැති ශරීරයක් හා කළු හෝ සුදු පැහැති උදරයක් මේ සත්ත්වයා යුතුයි. මෙම මත්ස්‍යයාගේ ශරීරයේ බරින් 25%ක් වෙන් වන්නේ ඔහුගේ අක්මාවට යි. සාමාන්‍යයෙන් කිලෝ 3000-6000ත් අතර බරකින් යුතු වෙන ඔවුන් දිගින් මීටර 6.7-8.8ත් අතර වෙනවා. මෙම මසුන් ආහාර සොයාගැනීමට තරමක් අලස බවක් දක්වනවා. තමන්ගේ මුව විවිර කර පිහිනා යන මේ මසුන්, ඒ අතර මුවෙන් ඇතුල් වෙන ඕනෑම දෙයක් ආහාරයට ගන්නවා. පසුගිය සියවසක පමණ කාලයක් තිස්සේ තෙල් හා අක්මාව ලබා ගැනීම සඳහා මේ මසුන් ඝාතනය වෙනවා. ඒ නිසා අද වනවිට මොවුන් සීඝ්‍රයෙන් වඳ වී යන තත්ත්වයක් ද උදා වී තිබෙනවා.

ග්‍රීන්ලන්ත මෝරා ලෙස ද හඳුන්වන මේ මසුන් මිනිසුන්ගේ ඇසට ඉතාමත් විරලව හසුවන මසුන් කොටසක්. මොවුන් බොහෝවිට ගැඹුරු ආර්ටික් සාගරයේ ජීවත්වීම එයට ප්‍රධානතම හේතුවක්. මෙම මසුන්ගේ පළමු පින්තුරය 1995 වසරේ ලබාගෙන තිබූ අතර 2003 වසර වන විට ප්‍රථම වරට ඔවුන් නිදහසේ පිහිනන දර්ශන වීඩියෝ වුණා. සාගර විද්‍යාඥයන් පවසන ආකාරයට මේ සතුන් අවුරුදු 200ක පමණ ආයු කාලයකට හිමිකම් කියනවා. මොවුන් සාමාන්‍යයෙන් මීටර 7ක් පමණ දිගට වර්ධනය වෙනවා. තරමක් සෙමින් පිහිනන මසුන් වර්ගයක් වන මොවුන්ට මීටර 2200ක් පමණ ගැඹුරු මුහුදේ පිහිනීමේ හැකියාවක් පවතිනවා. ලොව අපූරුතම ආහාර රටාවක් සහිත සතුන් විශේෂයක් ලෙස මේ මෝර මසුන් සැලකෙන්නේ යූරියා අධික ආහාර ගැනීමට මොවුන් දැඩි කැමැත්තක් දක්වන නිසා යි. තව ද ඇතැම් අවස්ථාවන්හි මොවුන්ගේ උදරයේ තිබී ධ්‍රැව වලසුන්, අශ්වයන්, හා මුවන් පවා හමුව තිබෙනවා.

බෙලුගා තල්මසා ආර්ටික් සහ ආර්ක්ටික් ආශ්‍රිත මුහුදුවල වාසය කරන සත්ත්වයෙක්. මොවුන් තනිකරම සුදු පැහැතියි. මෙතෙක් සොයාගෙන ඇති අන්දමට මේ මත්ස්‍යයා අවුරුදු 30 - 50 අතර පමණ කාලයක් ජීවත් වෙනවා. මේ මසුන් වසර මිලියන 200ක් පමණ පැරණියැ යි අනුමාන කෙරෙනවා. මීටර 6ක් පමණ දිගකට හා කිලෝ 1000ක පමණ බරකින් මොවුන් විශාල වෙන්න පුළුවන්.

බෙලුගා තල්මසුන් "Sea Canary" නමින් ද හැඳින්වෙන්නේ ඔවුන්ගේ උච්ච ස්වරයෙන් කෙරෙන හඬගෑම නිසා යි (කැනරි කියන්නේ ගී ගයන කුරුළු විශේෂයක්). සාමාන්‍යයෙන් 10කගේ පමණ කණ්ඩායම් සැදී පිහිනන මොවුන් වේගවත් පිහිණුම්කරුවන් නම් නොවෙයි. නමුත් මුහුද යට මීටර 700ක් පමණ පහළට කිමිදෙන්නට මොවුනට පුළුවන්.

ලෝක කුසලාන තරගාවලියත් ඉවරවෙන්න ආසන්න නිසා පසුගිය අවසාන ලෝක කුසලාන තරගාවලි 5 පිළිබඳව කෙටි සටහනක් අපි ඔබට ගෙන එන්න හිතුවේ, අවසාන මහා තරගයට පෙර ඒවා පිළිබඳව දැනීමක් තිබීම ඔබට ප්‍රයෝජනවත් වේවි කියලා හිතපු නිසයි.

1998 ලෝක කුසලානය 16 වන පාපන්දු ලෝක කුසලානය වුණා. එය 1998 ජූනි 10 සිට 12 වෙනිදා දක්වා පැවැත්වුණා. එයට සත්කාරකත්වය දක්වනු ලැබුවේ ප්‍රංශය යි. ප්‍රංශය ලෝක කුසලාන තරගාවලියකට සත්කාරකත්වය ලබා දුන් දෙවන අවස්තාව එය යි. ඔවුන් මෙවර අවසාන මහා තරගයට ද සුදුසුකම් ලබා සිටිනවා. එමෙන්ම එවර ලෝක කුසලානය ද තමන් නමට ලියා ගැනීමට ප්‍රංශය සමත්වුණේ බ්‍රසීලය ගෝල 3-0ක් ලෙස අවසාන මහා තරගයේ දී පරාජයට පත් කරමිනුයි. ඒ ඔවුන්ගේ පළමු ලෝක කුසලන ජය යි. මෙවර ප්‍රංශය සමග ප්‍රතිවාන්දී ලෙස අවසාන මහා තරගයට ක්‍රීඩා කරන ක්‍රොයේෂියාව, එවර තුන්වන තැන ලබා ගත්තා. එමෙන්ම මේ තරගාවලියේ කණ්ඩායම් ප්‍රමාණය 24 සිට 32 දක්වා ඉහළ දමා තිබුණා. එහි දී රන් පාපන්දුව බ්‍රසීලයේ රෝනාල්ඩො දිනාගත් අතර, ක්‍රොයේෂියාවේ ඩාවෝර් ශුකර් රන් සපත්තුව දිනාගත්තා. Fair Play සම්මාන එංගලන්තය හා ප්‍රංශය දිනාගත්තා.

2002 මැයි 31 වෙනිදා සිට ජූනි මස 30 වෙනිදා තෙක් 17 වන පාපන්දු ලෝක කුසලානය පැවැත්වුණේ දකුණු කොරියාව හා ජපානය කේන්ද්‍ර කරගෙන යි. එමෙන්ම එය ආසියාවේ පැවති පළමු ලෝක කුසලානය හා රටවල් දෙකක් සත්කාරකත්වය ලබා දුන් පළමු ලෝක කුසලානය ද වුණා. මෙම තරගාවලියට සත්කාරකත්වය ලබා දුන් දකුණු කොරියාව අර්ධ අවසන් තරග වලට සුදුසුකම් ලැබීම ද විශේෂිත සිදුවීමක් වුණා. එහිදී ඔවුන් ඉතාලිය, ස්පාඤ්ඤය, හා පෘතුගාලය ද පරාජයට පත් කරනු ලැබුවා. මෙම තරගාවලියේ අවසාන මහා තරගයට සුදුසුකම් ලැබුවේ ජර්මනිය හා බ්‍රසීලය යි. එහි අවසාන මහා තරගයෙන් බ්‍රසීලය ගෝල 2-0ක් ලෙස ජයගනු ලැබුවා. රන් පාපන්දුව ඔලිවර් කාන් ජර්මනිය වෙනුවෙන් ජයගත් අතර තරගාවලියේ රන් සපත්තුව රොනාල්ඩො බ්‍රසීලය වෙනුවෙන් දිනා ගත්තා. Fair Play සම්මානය බෙල්ජියම දිනා ගත්තා.

2006 පාපන්දු ලෝක කුසලානයට සත්කාරකත්වය ලබා දුන්නේ ජර්මනිය යි. එය 2006 වසරේ ජූනි 9 සිට ජූලි 9 වෙනිදා දක්වා පැවැත්වුණා. එමෙන්ම එය එතෙක් මෙතෙක් වැඩිම දෙනෙක් නැරඹු රූපවාහිනි ක්‍රීඩා වැඩසටහනක් ද වුණා. ලෝක කුසලාන ඉතිහාසයේ තම හතරවන ලෝක කුසලානයත් දිනාගන්නට මේ තරගාවලියේ දී ඉතාලිය සමත් වුණා. ඒ ප්‍රංශය දඬුවම් පහර වටයේ දී 5-3ක් ලෙස පරාජය කරමිනුයි. තුන්වන තැන ජර්මනිය දිනාගන්නා විට හතරවන තැන පෘතුගාලය දිනාගත්තා. මෙහි රන් පාපන්දුව සිඩෑන් දිනාගත අතර, රන් සපත්තුව හිමිකරගත්තේ ජර්මනියේ ක්ලෝසුයි. Fair Play කණ්ඩායමට හිමි සම්මානය ස්පාඤ්ඤය දිනාගනු ලැබුවා.

19 වන පාපන්දු ලෝක කුසලානයට සත්කාරකත්වය දරණු ලැබුවේ දකුණු අප්‍රිකාව යි. එය 2010 ජූනි 11 වෙනිදා සිට ජූලි 11 වෙනිදා දක්වා දකුණු අප්‍රිකාවේ නගර 9ක ක්‍රීඩාංගන 10ක පැවැත්වුණා. 2007 අගෝස්තු මස ආරම්භ කරන ලද සුදුසුකම් ලැබීමේ තරග වලින් තෝරා ගත් කණ්ඩායම් 32ක් මේ වෙනුවෙනුත් සහභාගී වුණා. මේ ලෝක කුසලානයේ ජයග්‍රහණය ස්පාඤ්ඤ කණ්ඩායම දිනාගත්තේ ඔවුන්ගේ පළමු ලෝක ශූරතාවය හිමිකර ගනිමින්.

අවසාන මහා තරගයේ දී ඔවුන් හා තරග වැදුනේ නෙදර්ලන්තය යි. තරගයේ ජයග්‍රාහී ගෝලය ස්පාඤ්ඤය වෙතින් වාර්තා වුණේ අතිරේක කාලයේ 116 වන මිනිත්තුවේ දී යි. තරග 64ක දී ගෝල 145ක් මේ තරගාවලිය පුරා වාර්තා වී තිබුණා. රන් පාපන්දුව උරුගුවේ කණ්ඩායමේ ෆෝලන් දිනාගනිද්දී රන් සපත්තුව තෝමස් මුලර් ජර්මනිය වෙනුවෙන් දිනා ගත්තා. Fair Play සම්මානය ද ස්පාඤ්ඤය දිනාගනු ලැබුවා.

අපට මතක ඇති අතීතයේ පැවති අවසාන ලෝක කුසලානය මෙය යි. එය 2014 ජූනි 12 සිට ජූලි 13 දක්වා බ්‍රසීලයේ පැවැත්වුණා. බ්‍රසීලය පාපන්දු ලෝක කුසලානයට සත්කාරකත්වය ලබාදුන්නේ 2වන වතාවට යි. ඔවුන් පළමුවරට 1950 වසරේ දී මෙම තරගාවලියට සත්කාරකත්වය ලබා දී තිබුණා. මෙම තරගාවලිය බ්‍රසීලයේ නගර 12ක පැවැත්වුණා. නමුත් බ්‍රසීල කණ්ඩායම අර්ධ අවසන් මහා තරගයේ දී ජර්මනියේ හමුවේ ගෝල 7- 1ක් පරාජය වුණේ, බ්‍රසීල ක්‍රීඩාලෝලීන්ට පමණක් නොව මුළු ලෝකයම පුදුම කරමිනුයි. එසේ අවසාන මහා තරගයට පැමිණි ජර්මනිය හා සටන් කිරීමට අනෙක් පසින් ආර්ජන්ටිනාව සුදුසුකම් ලබා තිබුණා. නමුත් සියල්ල තම නමට හරවාගත් ජර්මනිය අතිරේක කාලයේ ලබාගත් ගෝලය සමග ආර්ජන්ටිනාව 1-0ක් ලෙස පරාජය කරමින් ලෝක ශූරයන් වුණා. මෙම තරගාවලියේ තුන්වන තැන නෙදර්ලන්තයත්, හතරවන තැන බ්‍රසීලයටත් හිමි වුණා. තරගාවලියේ රන් පාපන්දුව මෙසී දිනාගනිද්දී, රන් සපත්තුව ජේම්ස් රොඩ්රිගස් ලබාගත්තා. මෙම ලෝක කුසලාන තරගාවලියේ තරග 64ක දී වාර්තා වී තිබූ ගෝල සංඛ්‍යාව 171 ක්.

ඉතාමත් ප්‍රසිද්ධ මෙන්ම පැරණි නගරයක් වන ලන්ඩනය ලෝකයේ සුවිශේෂී ස්ථානයන් රැසකට නිවහනක්. අද මේ කියන්නේ ලන්ඩනයේ පිහිටන, ප්‍රශ්න රැසකට මුල් වුණු ගොඩනැගිල්ලක් ගැන. ලෝකය පුරා ඇති, අන්තර්ජාතික වශයෙන් වැදගත් ගෘහ නිර්මාණයන් පිළිබඳව තොරතුරු ඔබට ලබාදෙන ලිපි පෙලේ මේ තවත් එක් ලිපියක්.

වෝකි-ටෝකී කියන්නේ 20, ෆෙන්චර්ච් වීදිය යන ගොඩනැගිල්ල හඳුන්වන අන්වර්ත නමයි. එහි ලිපිනය පදනම් කරගෙන ඒ ගොඩනැගිල්ලට මේ නම ලැබී තිබෙනවා. මෙම ගොඩනැගිල්ල ඉදිකිරීමට පෙර මෙම ස්ථානයේ පැවති ගොඩනැගිල්ලත් ඉතා වැදගත් එකක්. එය නිර්මාණය කර තිබුණේ එක්සත් රාජධානියේ ප්‍රසිද්ධ සමාගමක් වන “Land Securities” නම් ඉදිකිරීමේ සමාගම විසිනුයි. 1968 වසරේ නිර්මාණය වුණු එය විලියම් රොජර්ස් නම් ගෘහ නිර්මාණ ශිල්පියා අතින් නිමවූවක්. දෙවන ලෝක යුද්ධයෙන් පසුව ලන්ඩන් නුවර නිර්මාණය වුණ උසම ගොඩනැගිලි අතරින් එකක් ලෙස සැලකුණු ඒ ගොඩනැගිල්ල එකල මීටර් 91ක පමණ උසකින් යුතු වූ අතර තට්ටු 25කින් සමන්විත වුණා. එය 2008 වසරේ කඩා ඉවත් කෙරුණේ එම ස්ථානයේ අලුත් ගොඩනැගිල්ලක් ඉදිකිරීමට යි.

මෙම ස්ථානයේ කලින් ගොඩනැගිල්ල ඉදිකරන ලද “Land Securities” සමාගම 2007 වසර වනවිට බ්‍රිතාන්‍යයේ ප්‍රමුඛතම ගොඩනැගිලි ඉදිකිරීම් සමාගමක් බවට පත්ව සිටියා. ඒ නිසා එහි ඉදිකෙරෙන අලුත් ගොඩනැගිල්ල නිර්මාණය කිරීම සඳහා ඔවුනුත් අයදුම්පත් ඉදිරිපත් කර තිබුණා. ඔවුන් විසින් එයට ඉදිරිපත් කරන ලද, වර්ග මීටර් 5575 ක වපසරියකින් සහ මීටර් 220ක පමණ උසකින් යුතු ගොඩනැගිල්ලක් සඳහා වූ සැලසුම අනුමත වුණා. කාර්යාලයන්ට අමතරව අවන්හල්, සහ ලන්ඩනයේ වැඩිම උසින් පිහිටි පොදු උද්‍යානයත් සැලැස්මට ඇතුළත් වුණා.

මේ සුවිශාල ගොඩනැගිල්ල සැලසුම් කළ ගෘහ නිර්මාණ ශිල්පියා රෆායල් විනෝලියි. 1983 දී ඇරඹුණු “රෆායල් විනෝලි ගෘහනිර්මාණ සමාගමේ” ආරම්භකයා වන්නේ මොහුයි. මෙම සමාගමේ ශාඛා නිව් යෝක්, ලන්ඩන්, අබුඩාබි යන නුවරවලත් ස්ථාපිතව පවතිනවා.

විනෝලි 1968 වසරේ දී ඔහුගේ ගෘහ නිර්මාණ උපාධිය ඔහු සම්පූර්ණ කරන්නේ බුවනොස් අයර්ස් සරසවියෙන්. 1969 වසරේ දී ඔහු තම පශ්චාත් උපාධිය සම්පූර්ණ කරනවා. 1978 වසරේ දී ඔහු තමන්ගේ පවුල සමග නැවත වරක් එක්සත් ජනපදයේ පදිංචියට යන්නේ හාවඩ් විශ්වවිද්‍යාලයේ බාහිර කථිකාචාර්යවරයෙකු ලෙස රැකියා ලබා යි. විනෝලි 1979 වසරේ සිට නිව්යෝක් නුවර ස්ථිර පදිංචිකරුවෙක් වුණා.

වෝකි-ටෝකි ගොඩනැගිල්ල මුල් සැලසුම අනුව උස මීටර් 220ක් වුණු බව අප සඳහන් කළානේ. නමුත් එවිට ගොඩනැගිල්ල මඟින් සහශ්‍රකයක් පමණ පැරණි ශාන්ත පාවුළු ආසන දෙව්මැදුරේ දර්ශනයට බාධාවක් වන නිසා, එහි උස මීටර 160 කට හා තට්ටු 34කට අඩුකෙරුණා. මෙහි ඉදිකිරීම් 2009 වසරේ ආරම්භ වුණා.

මෙය වසර දෙකක් තුළ ඉදිකර නිමවීමට සැලසුම්කර තිබුණ ද එය නියමිත කාලයට නිමා කරන්නට නොහැකි වුණා. ගොඩනැගීම ආරම්භ කළ මුල් කාලයේ බිමේ වැඩකටයුතු හා නල එලීමේ කටයුතු කලට වෙලාවට නිසියාකාරව නිමවුණු නමුත්, යුරෝපයට බලපෑ දරුණු ආර්ථික අවපාතය නිසා මෙම ගොඩනැගිල්ලේ කටයුතු නතර වුණා. එනිසා ගොඩනැගිල්ලේ පාදමේ වැඩ කටයුතු 2011 ජනවාරි මාසය වනවිටත් ආරම්භ වී තිබුණේ නෑ. 2011 වසර අවසාන වනවිට ගොඩනැගිල්ල කෙමෙන් කෙමෙන් ඉහළට නැගීම ආරම්භ වුණා. වානේ සැකිල්ලේ වැඩකටයුතු 2012 වසරේ අවසාන වනවිට සම්පූර්ණ කෙරුණු අතර, ඉදිකිරීම් නැවත සාමාන්‍ය අයුරින් සිදුවීමට පටන් ගත්තා. නමුත් මේ වෙනුවෙන් යොදාගන්නා ලද වීදුරු නිසා ප්‍රදේශයේ උෂ්ණත්වය බලපොරොත්තු නොවූ ලෙස ඉහළ යාමෙන් නොයෙක් බරපතල ගැටළු මතුවුණා. ඒ අවට නවතා තබන ලද වාහන, ගොඩනැගිල්ලට හිරු එළිය වැටීමත් සමග ඉහළ ගිය වීදුරු වල උෂ්ණත්වය නිසා උණු වී ගොස් තිබුණා. මේ හේතූන් නිසා එම ගොඩනැගිල්ල අවට තිබූ වාහන නැවතුම් අංගන කිහිපයක් පවා නගර බලධාරීන් විසින් අහෝසි කරනු ලැබුවා. යම් තාක්ෂණික ක්‍රමවේදයක් මඟින් පසුව එම හිරු එළිය නිසා වන බලපෑම අවම කරන්නට කටයුතු සැලසුම් කෙරුණා. 2014 මැයි මාසයේ මේ ගොඩනැගිල්ලේ කාර්යාල ඉදිකිරීමේ කටයුතු ආරම්භ වූ අතර 2014 අගෝස්තු වනවිට ගොඩනැගිල්ලේ වැඩ අවසන් වුනා.

මෙය සාදා නිමකර වැඩි කාලයක් යන්නට මත්තෙන් Building Design සඟරාව මඟින් පිරිනමන සම්මානයක් දිනාගන්නට එය සමත්වුණා. ඒ කාබන්කල් සම්මානය යි. ඒ සම්මානය පිරිනමනු ලබන්නේ පසුගිය මාස 12ක කාලය තුළ එක්සත් රාජධානියේ නිර්මාණය වූ අවලස්සනම ගොඩනැගිල්ල සඳහා යි. එසේම එහි ඉහළ මහල්වල නිර්මාණය කරන ලද පොදු උද්‍යානයට පිවිසීමට මහජනයාට තිබූ බාධා නිසා එය ඇත්ත වශයෙන්ම පොදු උද්‍යානයක් ද යන ප්‍රශ්නයත් පැන නැඟුනා. තව ද මෙම ගොඩනැගිල්ල නිසා පහළ වීදියේ හමායන සුළඟේ වේගය අසාමාන්‍ය අයුරින් ඉහළ ගිය බවට ද චෝදනාවක් එල්ල වුණා.

කෙසේ නමුත් මෙම ගොඩනැගිල්ල පසුගිය වසරේ දී ඔයිස්ටර් සෝස් නිපදවන හොංග් කොංග් සමාගමක් විසින් යූරෝ බිලියන 1.3ක් තරම් වූ වර්තාගත මුදලකට මිලදීගෙන තිබුණා.

ලොව පුරා රටවලින් විවිධාකාර වූ ගායන ශිල්පීන්, ශිල්පිනියන් කාලෙන් කාලයට නිර්මාණය වෙනවා. නමුත් ඒ හැමදෙනාටම අන්තර්ජාතික තලයේ ජනප්‍රිය නිර්මාණකරුවෙක් වෙන එක එතරම් ලෙහෙසි පහසු දෙයක් නෙමෙයි. මේ කියන්න යන්නේ අන්න එහෙම අනතර්ජාතික තලය ජයගත් ශකීරා ගැන යි.

1977 පෙබරවාරි 22 වෙනි දා ශකීරා ඉසබෙල් මෙබැරක් රිපොල් උපත ලබනවා. ඒ කොලොම්බියාවේ බැරන්කීලාහි දී යි. ශකීරාගේ පියා වූ විලියම් මෙබැරක් ලෙබනන් සම්භවයක් ඇති පුද්ගලයෙකු වුණා. නමුත් නිඩියා මෙබැරක් රිපොල් වූ ඇයගේ මව නම් උපතින්ම කොලොබියානුවෙක්. මේ හේතුව නිසාම ඇයගේ සංගීතය එම සංස්කෘතීන් දෙකෙන්ම පෝෂණය වුණා.

ශකීරා එතරම් පොහොසත් පවුලක උපත ලැබුවේ නෑ. ඇගේ පියාගේ පෙර විවාහයේ දරු දැරියන් කිහිපදෙනෙකු ද ඔවුන් සමග ජීවත්වුණා. ඇය කුඩාකල විශාල වශයෙන් ඉංග්‍රීසි රොක් & රෝල් ගීත ඇසීමට පුරුදුව සිටි බව කියවෙනවා. එක්තරා සම්මුඛ සාකච්ඡාවක දී ඇය ඇගේ ප්‍රියතම සංගීත කණ්ඩායම් ලෙස Led Zeppelin, the Beatles, the Police, the Cure, සහ Nirvana යන කණ්ඩායම් නම්කර තිබුණා. කුඩා කාලයේ ඇයගේ ගීත වලින් හා නැටුම් වලින් පාසලේ මිතුරු මිතුරියන් පිනවූ නිසා "බැලේ නැටුම්කාරිය" යන නම් ඇයට පටබැඳුනා.

ශකීරා තම ප්‍රථම ගීතය ලියන විට ඇයට යාන්තම් අවුරුදු 8ක් පමණයි. වයස අවුරුදු 11ක් පමණ වනවිට ඇය ගීටාර් පුහුණුවීම ද ආරම්භ කර තිබෙනවා. නමුත් ඇගේ ගී ගායනා විලාශය නිසා නිසා ඇයව පාසලේ ගීත කණ්ඩායමෙන් ඉවත් කර තිබුණා. ඇය තම පළමු ගීතය 1990 දී, වයස 13ක්ව සිටියදී පටිගත කරනවා. නිරූපණ ශිල්පිනියක් වීමේ අටියෙන් බොගෝටාවට යන ඇය එහි දී සෝනි කොලොම්බියා සමග අත්සන් කරන ලද ගිවිසුමක ප්‍රතිඵලයක් ලෙස 1991 දී ඇයගේ ප්‍රථම ගීත ඇල්බමය ලෙස ‘Magia’ නිකුත්වෙනවා. එයට ඇය විසින් ලියන ලද ප්‍රථම ගීතය ද ඇතුලත් වෙනවා. ඒම ඇල්බමය වාණිජමය වශයෙන් එතරම් සාර්ථක එකක් නොවුණත්, ඇයව සිය රටේ දී ප්‍රසිද්ධ කිරීමට ඉවහල් වෙනවා.

ශකීරා තමන්ගේ දෙවන ඇල්බමය ‘Peligro’ 1993 වසරේ දී නිකුත් කරනවා. කලින් ඇල්බමයට වඩා ජනප්‍රිය වුණත්, එයත් වාණිජමය වශයෙන් අසාර්ථක නිර්මාණයක්. එම ඇල්බමය නිකුත්කිරීමෙන් පසුව ඇය තරමක් නිහඬ වී, තමන්ගේ අධ්‍යාපනය වෙනුවෙන් කාලය වැය කරනවා.

ශකීරා නැවත පටිගතකිරීම් සඳහා සහභාගී වන්නේ 1995 වසරේ දී යි. නමුත් එවර ඇය කල්පනාකාරීව රොක් & රෝල් ශෛයිලියේ ගීත සඳහා වැඩි නැඹුරුතාවක් දක්වා තිබුණා. එමෙන්ම ලතින් පොප් සංගීතය හා ආරාබි සංගීත ඛණ්ඩයන් ද ඇය අත්හදාබලා තිබුණා. අවසානයේ 1995 ඔක්තෝබර් 6 වෙනි දා ඇය සෝනි ලේබලය යටතේ "Pies Descalzos" ඇල්බමය එළිදැක්වූවා. විනාඩි 41.06ක කාලයක් පුරා දිවයන එයට ඇගේ ගීත 6ක් ඇතුලත් වුණා. Estoy Aqui නම් ගීතය නිසා එය ලතින් ඇමරිකානු රටවල හා ස්පාඤ්ඤයේ ඉතාමත් ජනප්‍රිය ඇල්බමයක් බවට පත්වුණා. එම ඇල්බමය ප්‍රචාරණය වෙනුවෙන් "Tour Pies Descalzos" නම් සංචාරය ද ඇය විසින් කරනු ලැබුවා. 2008 වසර වන විට එම ඇල්බමයේ පිටපත් මිලියන 5ක් විකිණී තිබුණා.

ශකීරා ගී ලොව තරුවක් බවට පත්වුණේ ඉන්පසුව යි. ඇගේ ‘Donde Estan los Ladrones?’ ඇල්බමයේ පිටපත් මිලියන 7ක් ලොවපුරා අලෙවි වූ අතර, එය එක්සත් ජනපදය තුළ වැඩිම පිටපත් සංඛ්‍යාවක් අලෙවි වූ ස්පාඤ්ඤ ගීත ඇල්බම් අතර ප්‍රමුඛ තැනක රැඳෙනවා. ලතින් පොප් ගීත රැසකින් එය වර්ණවත් වුණා.

2001 වසරේ දී ඇය තම පළමු ඉංග්‍රීසි ගීත ඇල්බමය එළි දැක්වුවා. ඒ ‘Laundry Service’. එහි තිබූ ‘Whenever, Wherever’ ගීතය ඇමරිකානු ගීත දර්ශක වල ප්‍රමුඛ තැනක රැඳුනා. මේ වනවිට එහි අලෙවි වී ඇති පිටපත් ගණන මිලියන 20කට ආසන්නයි.

‘Fijacion Oral' ඇල්බමයේ පළමු කොටස 2005 ජූනි 5 වෙනි දා එළිදැක්වුණා. 2017 මැයි මාසය වන විට ලොව පුරා අලෙවි වූ එහි පිටපත් ගණන මිලියන 5ක්. එම වසරේම නොවැම්බර් මාසයේ එහි දෙවන කොටස නිකුත්කරනු ලැබුවා. එය ඇයගේ 7 වන ඇල්බමය වූ අතර ඉංග්‍රීසි භාෂාවෙන් නිකුත් කළ දෙවැන්න යි. ඇය "Oral Fixation Tour" සංචාරය හරහා එම ඇල්බමය ජනතාව අතරට රැගෙන ගිය අතර, එක්සත් ජනපදයේ 2007 වන විට එහි පිටපත් මිලියන 1.7ක් අලෙවි වී තිබුණා.

‘Hips Don’s Lie’ ගීතය සැළකෙන්නේ 21 සියවසේ වැඩියෙන්ම අලෙවි වූ ගීතය ලෙස යි. රටවල් 55ක ගීත දර්ශක වල පළමු තැන ලබාගත් එම ගීතය යූටියුබ් නැරඹුම් වාර මිලියන 528 කට අධික ප්‍රමාණයක් වාර්තා කර තිබෙනවා.

ඉන්පසුව ඇය විසින් නිර්මාණය කළ ‘She Wolf’ ගීතය මේ වන විට යූටියුබ් වෙබ් අඩවියේ නැරඹුම් වාර මිලියන 254කට ආසන්න වී තිබෙනවා.

ලොව ජනගහනයෙන් 1/4කට ආසන්න ප්‍රමාණයක් මේ වන විට මෙම ගීතය යූ ටියුබ් ඔස්සේ නරඹා තිබෙනවා. 2010 දකුණු අප්‍රිකාවේ පැවති පාපන්දු ලෝක කුසලානය වෙනුවෙන් නිර්මාණය වූ මෙම ගීතයේ රචනය, සංගීත නිර්මාණය, හා නිෂ්පාදනය ද ඇය විසින් කර තිබූ අතර ජෝන් හිල් ඇයට සහාය වී තිබුණා. ශකීරාට ඇයගේ ස්වාමි පුරුෂයා වූ ජෙරාඩ් පික්ව මුණගැසෙන්නෙත් මේ ගීය නිර්මාණය කරන අතරතුරේ දී යි. 2009 වසරේ සිට ස්පාඤ්ඤ ජාතික පාපන්දු කණ්ඩාම නියෝජනය කරන ඔහු බාසිලෝනා ක්‍රීඩා සමාජයේ ද ක්‍රීඩකයෙකු වෙනවා. ශකීරා දැනට දෙදරු මවක්.

ලොව පුරා සිටින දුප්පත් කුඩා දරුවන් වෙනුවෙන් ඇය තම ධනයෙන් විශාල කොටසක් වෙන්කරනවා. 2011 වසරේ ඇමරිකානු ජනපතිව සිටි බරක් ඔබාමා ද ඇයව ඔහුගේ උපදේශකයෙකු ලෙස පත්කර ගනු ලැබුවා. "The Pies Descalzos Foundation" ඇය ආරම්භ කරනු ලැබුවේ ඇයට වයස අවුරුදු 18ක් වන විට යි. ඇයගේ බෙයාර් ෆුට් පදනම මඟින් කොලොබියාවේ පාසල් 5ක දරුවන් 4000කට අධ්‍යාපනය හා ආහාර ලබා දෙනවා.

FBI ආයතනය ලෝකයේ ලොකුම හොරුන්ව තමන්ගේ වැඩ වලට යොදාගන්නා අවස්ථාවන් තිබෙනවා. පහුගිය කාලය පුරාවට ලංකාවෙත් ගොඩදෙනෙක් කතාවුණානේ කොන් ආර්ටිස්ට්ලා ගැන. ඔහු කළ සූක්ෂම අපරාධයන් රාශියක් හෙළිවීමෙන් පසු FBI එක තමන්ගේ සේවයට බඳවාගත් කොන් ආර්ටිස්ට් කෙනෙක් තමයි ෆ්‍රෑන්ක් ඇබිග්නේල් කියන්නේ. ඔහු එක්සත් ජනපදය පුරා අපකීර්තියට පත්වුණේ ඔහු කළ වංචනික ක්‍රියාවන් නිසා යි. නමුත් ඇත්තටම ඒ ලොකු මොළයකින් කළ වැඩක්. බුද්ධිමත් විදියට වංචා කළාට, ඇබිග්නේල් මේ සියල්ල පටන්ගෙන තිබුණේ ඔහුට වයස අවුරුදු දහසයේ දී යි.

ධනවත් ව්‍යාපාරික පවුලකට තුන් වෙනි දරුවා ලෙස ෆ්‍රෑන්ක් ඇබිග්නේල් උපත ලබන්නේ නිව්යෝක් නුවර, 1948 අප්‍රේල් 27 වෙනි දා යි. ඔහුගේ මව ප්‍රංශ ජාතික කාන්තාවක් වූ අතර පියා යුදෙව් ජාතිකයෙක් වුණා. ඔවුන් දෙදෙනා හමුවී තිබුණේ පියා ඇල්ජීරියාවට අනියුක්ත කළ යුධ සෙබළෙකුව සිටි අවධියේ යි. මේ සෙබළා සිය පෙම්වතිය විවාහ කරගෙන නිව්යෝර්ක් නුවරට පැමිණ ලිපි ද්‍රව්‍ය ව්‍යාපාරයක් ආරම්භ කළේ ලෝක යුද්ධයෙන් පසුව යි. ඒ ව්‍යාපාරය කෙටි කලකින් ඉතාමත් සාර්ථක වුණා. ඇබිග්නේල් ඔහුගේ පියාට ඉතාම සමීපව සිටි බව කියැවෙනවා. ඔහුගේ පියා දේශපාලන කටයුතු වලට සහභාගීවීමත් සමග ඇබිග්නේල් ද ඒ වෙත නැඹුරු වුණා.

කල් ගතවෙද්දී ඇබිග්නේල් පවුලට පැමිණි ආර්ථික ගැටළු නිසා අඳුරු සමයක් උදා වුණා. ඔහුගේ මව පියාගෙන් දික්කසාද වූ අතර, ඇබිග්නේල් තම පියා සමග වාසය කළා. පියාගේ ව්‍යාපාර කටයුතු වලට ඔහු සම්බන්ධ වන්නේ එකල යි. ඇබිග්නේල් ඉතාමත්ම බුද්ධිමත් තරුණයෙකු වූ අතර ඔහුගේ පළමු වංචාවට හසුවූ පුද්ගලයා වූයේ ද ඔහුගේ පියා යි. පියාගේ ණය කාඩ්පත භාවිතයෙන් වාහන අමතර කොටස් මිල දී ගෙන නැවත අලෙවි කිරීම ඇබිග්නේල්ගේ පළමු වංචා වුණේ, ඔහුගේ පියාට ඇමරිකානු ඩොලර් 3400ක් පමණ අලාභයක් සිදු කරමින්. ණයපතෙහි බිල්පත පැමිණීම සමග මේ වංචාව පියාට හෙළි වූ අතර, ඇබිග්නේල්ට මේ නිසා පියාගෙන් දඬුවම් විඳින්නට ද සිදුවුණා.

ෆ්‍රෑන්ක් ඇබිග්නේල් අවුරුදු 16 දී නිවෙස හැරයන්නේ මේ සිදුවීම නිසා යි.

ඇබිග්නේල් බොහොමයක් වංචාවන්හි යෙදී තිබුණේ ඔහුගේ සූක්ෂම හා ඉක්මන් තීරණ ගැනීමේ හැකියාවේ උපකාරයෙන්. එහෙත් ඔහුට අධ්‍යාපන සහතික කිසිවක් නොතිබූ අතර, නිවස හැරයද්දී එතරම් මුදලක් බැංකු පොත් වල ද තිබී තිබුණේ නෑ. නමුත් ජීවත්වීමට මුදල් අවශ්‍ය වූ නිසා ඇබිග්නේල් සාප්පුවලින් මුදල් වංචාවට යොමු වුණා. ඒවා හසු නොවූ නිසා අඩියක් පෙරට තැබූ ඔහුගේ සැලසුම වුණේ බැංකු වලින් මුදල් වංචා කිරීම යි.

ඇබිග්නේල් මේ සඳහා, කිසිදු සැකයක් ඇති නොවන පරිදි ඔහුගේම අයිරාකෘත බැංකු ගිණුම් වෙනුවෙන් පුද්ගලික චෙක්පත් ලියනු ලැබුවා. නව ව්‍යාජ අනන්‍යතාවයන් කිහිපයක්ම නිර්මාණය කරගත් මොහු ඒවා හරහා විවිධ බැංකු රාශියක නව ගිණුම් ආරම්භ කළේ වංචනික උපක්‍ර හෙළිවීමෙන් ආරක්ෂා වීමට යි. එමෙන්ම බැංකු විසින් භාවිත කරන විශේෂ ක්‍රමයක් හරහා සිය බැංකු අංකය මුදල් තැම්පතුපත් වල මුද්‍රණය කර, ඒ හරහා ද මුදල් වංචා කෙරුණා. එය හෙළිවීමට ආසන්න අවස්ථාවේ ඇබිග්නේල් සැඟවීමට තැනක් සොයා පලා ගියා. නමුත් මේ අවස්ථාවේ ඔහු සතුව එතරම් මුදලක් වූයේ නෑ .

ඇබිග්නේල් මීළඟට ගුවන් යානා සමාගම් වලින් හා වාහන කුලියට දෙන ස්ථාන වලින් මුදල් වංචාවට පෙළඹුනා. ඒ, ආරක්ෂක නිලධාරියකු ලෙස ඒ ස්ථානයන්හි සේවය කරමිනුයි. වරක්, එහි කවුන්ටරයට මුදල් තැම්පත් කළ නොහැකි බවත්, එම මුදල් එතැන සිටින ආරක්ෂක නිලධාරියට ලබාදෙන ලෙසත් සඳහන් උපදෙස් පත්‍රිකාවක් නිර්මාණය කර බෙදාහැරී ඇබිග්නේල්, එයිනුත් විශාල මුදලක් වංචා කර අතුරුදහන් වුණා.

ගුවන් නියමුවෙක් වෙනවා කියන්නේ කෙතරම් අමාරු දෙයක් ද කියන කාරනාව අමුතුවෙන් කියන්න ඕනා නෑ. නමුත් කිසිදු පෙර පුහුණුවකින් තොරව ඇබිග්නේල් ගුවන් නියමුවෙක් වුණා. එහි දී ඔහු ලෝක ප්‍රසිද්ධ 3M සමාගම හරහා“පෑන් ඇමරිකානු ගුවන් සේවාවේ” හැඳුනුම්පතක් ව්‍යාජ ලෙස නිර්මාණය කරගන්නේ, එය සිය ගුවන් සේවා පාසලට ඉදිරිපත් කළ යුතු බව පවසමිනුයි. ඇබිග්නේල්ගේ සිහිනය වී තිබුනේ ලොව වටා සංචාරය කිරීම යි. සිය නිල ඇඳුම තමා අතින් නැති වූ බව පවසා පෑන් ඇමරිකානු ගුවන් සේවාවේ ගුවන් නියමුවකුගේ නිල ඇඳුමක් පවා එම සමාගමෙන් ලබාගන්නට ඔහු සමත්වුණා.

නමුත් සියල්ල වෙනස් වුණේ ඔහුට ගුවන් යානයක් පදවන්නට වූ නිසා යි. යානා පැදවීමට නොදත් ඇබිග්නේල් ගුවන් යානය ස්වයංක්‍රීය නියමු ක්‍රමය යටතේ පාලනය කොට යාන්තමින් බේරුණා. ඒ වන විටත් ඇබිග්නේල් ගුවන් නියමුවෙකු ලෙස පෙනී සිටිමින් බොහෝ රටවලට සංචාරයේ යෙදී, ඉහළ පෙලේ හෝටල්වල පවා නතර වී තිබුණේ කිසිදු ගෙවීමකින් තොරව යි.

වෛද්‍යවරයෙකු වීමේ සිහිනය සැබෑ කරගන්න ලංකාවේ අපි අවුරුදු 6ක් විතර ගත කරනවා. නමුත් ඇබිග්නේල් ඒ සිහිනය සැබෑ කරගත්තෙත් වංචනික ලිපි ලේඛන භාවිතා කරමිනුයි. එහි දී ඔහු ඇමරිකාවේ ජෝජියා රෝහලේ වෛද්‍යවරයෙකු ලෙස සේවය කර තිබුණා. නමුත් මාස 11ක ඒ රංගනය ඔහු නිමකළේ තම රංගනයෙන් සිදුවිය හැකි ජීවිත තර්ජන සහ අඩු අත්දැකීම් ගැන සලකා බලා යි.

එතනින් නොනැවතුනු ෆ්‍රෑන්ක් ඊළඟ අඩිය තියන්නේ හාවර්ඩ් විශ්වවිද්‍යාලයට යි. එහි නීති පිඨයට ඔහු ඇතුලත් වන්නේත් වංචනික ලේඛන ලබා දෙමිනුයි. ඒ තමා එහි ආදි ශිෂ්‍යයෙකු බව පවසමින්. නමුත් එහිදී දින 14ක් පාඩම් කර, නීති විභාගය ලියා සමත්වීමට ඔහුට හැකිවෙනවා. ඇබිග්නේල් ලුයිසියානා ප්‍රාන්තයේ නීතිපති කාර්යාලයේ සේවයට යන්නේ වයස අවුරුදු 19ක් වූ ඒ කාලයේ දී යි. එහි සේවය කළ හාවර්ඩ් විශ්වවිද්‍යාලයීයකුගේ ප්‍රශ්න හමුවේ නිරුත්තර වන ඔහු, තමාගේ බොරු හසුවෙතැයි බියෙන් එතනින් ඉවත් වෙනවා.

ඇබිග්නේල් 1969 වසරේ ප්‍රංශයේ දී අත්අඩංගුවට පත්වන විට ඔහු රටවල් 12කට අවශ්‍ය වංචනිකයෙකු බවට පත්ව තිබුණා. ඔහු දෙවරක් පොලිස් අත්අඩංගුවෙන් ද පලා ගියා. ඇබිග්නේල් 1969 දී සිරභාරයට පත්ව වර්ජිනියාහි බන්ධනාගාරයකට යවනු ලැබුවේ 1971 දී යි. එහි වසර පහකටත් අඩු කාලයක් රැඳීසිටි ඔහුව, එකල ඇමරිකාවේ ඉහළයමින් තිබූ වංචනික මැඬලීමට භාවිත කළ හැකි බවට රජය තීරණය කළා. මුලින් සෘජුව රජයට සේවය කළ ඔහු, පසුව තමාගේම ආයතයක් හරහා වංචනික ක්‍රියා මැඬලීමට රජයට උපදෙස් ලබා දුන්නා. ස්ටීවන් ස්පිල්බර්ග්ගේ ආදායම් වාර්තා තැබූ සිනමා නිර්මාණයක් වන ‘Catch Me If You Can’ සිනමාපටය නිර්මාණය වුණේ ඇබිග්නේල්ගේ ජීවිත කතාව ඇසුරෙන්.

මේ ඔහුගේ ජිවිත කතාවෙන් සුළු කොටසක් පමණයි.

මිනිස්සු මැරෙන එක ස්වාභාවිකව සිද්ධ වුනාට, මිනිස්සු ඝාතනය වෙන එක එහෙම ස්වාභාවිකව සිදුවෙන සංසිද්ධියක් නෙමෙයි. වෙනත් පාර්ශවයක බලපෑම එක්ක සිද්ධ වෙන්න පුළුවන් ඕනෑම ආකාරයේ ඝාතනයකට යුක්තිය ඉටුවීම සිද්ධ වෙන්න අවශ්‍ය වෙන්නේ, ඒක නීති පොත්වල තියන නිසාම විතරකුත් නෙමෙයි. තමන්ගේම කෙනෙකුට එවැනි අසාධාරණයක් සිදුවෙන තෙක් එහි බරපතලකම බොහොම දෙනාට දැනෙන්නේ නැහැ. ඒ වගේ සිදුවුණු ඝාතනයකට යුක්තිය ඉල්ලපු තාත්තා කෙනෙක්ගේ කතාවක් මේ.

එක්සත් ජනපදය මානව හිමිකම් වෙනුවෙන් නිතර කතා කරන රටක් වුණාට මේ කියන සිදුවීම වාර්තා වෙන්නෙත් ඇමරිකාවෙන්. ජේම්ස් ෆුල්ටන් කියන තාත්තාට තමන්ගේ දියණියට සිදුවුණ අසාධාරණය වෙනුවෙන් යුක්තිය ඉල්ලලා බිල්බෝඩ් ප්‍රදර්ශනය කරන්න වෙන්නේ ඒකයි. ඒ ඇමරිකාවේ ලොස් ඇන්ජලීස් වල ඉඳන් ෆ්ලොරීඩා ප්‍රාන්තයට දිවයන මාර්ගයේ විඩර් කියන ප්‍රදේශයේ. වසර 30කට අධික කාලයක් පුරාවට මේ දැන්වීම් පුවරු මාර්ගයේ ප්‍රදර්ශනය වෙනවා. 1991 වසරේ දී තම දියණිය ඇයගේ ස්වාමි පුරුෂයා අතින් ඝාතනය වූ බවත්, ඒ වෙනුවෙන් තවම යුක්තිය ඉටු නොවූ බවත් මේ පුවරු පවසනවා. ෆුල්ටන් කියා සිටින්නේ මේ ඝාතනය සැඟවීම සඳහා පොලිසීය විසින් එම ඝාතකයාගෙන් අල්ලස් ලබාගෙන ඇති බවයි.

ෆුල්ටන් ජීවත් වුණේ බමොන්ට් හා විඩර් අතර තියන "රෝස් සිටි" නමින් හඳුන්වන කුඩා නගරයක යි. ඒ නගරයේ වැවක් ඉදිරිපස පිහිටි මනරම් නිවසක ඔහු තම ජීවිතය ගෙවමින් සිටියා. ඔහු හා ඔහුගේ පවුලේ සාමාජිකයන් මේ ප්‍රදේශයට සංක්‍රමණය වුණේ කැතී නම් ඔවුන්ගේ දියණිය උපත ලබා වසරකට පමණ පසුව යි. කාලය සෙමින් සෙමින් ගලා යමින් තිබුණා. නමුත් එක් දිනක සියල්ල, මොහොතකින් වෙනස් වුණා.

1991 මැයි 13 දා උදෑසන 4ට පමණ ෆුල්ටන්ට පොලීසියෙන් ඇමතුමක් ලැබෙනවා. ඒ ඇමතුමෙන් කියවුණේ එකල අවුරුදු 34ක් වූ ඔහුගේ දියණිය ලිංගික අඩත්තේට්ටමට ලක්කර, ගෙල සිරකර මරා දමා ඇති බව යි. ඇයගේ සිරුර මාර්ගය අයිනේ තිබූ ඇගේ මෝටර් රථය තුළ තිබී සොයාගෙන තිබුණා. මියයන විට කැතී දරුවන් දෙදෙනෙකුගේ මවක්.

වයස අවුරුදු 21 දී කැතී විවාහ වී තිබුණේ ස්ටීව් පේජ් නමැති අයෙක් සමග යි. එකල හෝටල් සේවිකාවක් ලෙස සේවය කරමින් සිටි ඇය එම ප්‍රදේශයේ ඉතාමත් ජනප්‍රිය චරිතයක් ද වී සිටියා. ස්ටීව් රක්ෂණ සමාගමක අලෙවිකරුවෙකු වශයෙන් සේවය කළා. පවුලේ අනුමැතිය ද මේ විවාහය වෙනුවෙන් ලැබී තිබුණා. නමුත් කැතීගේ සොයුරිය වරක් පවසා තිබුණේ ඔවුන් දෙදෙනාගේ අදහස් එකිනෙකාට නොගැලපුනු බවත්, ඔවුන් කිසිදා විවාහ වනු ඇතැයි තමා නොසිතූ බවත්. ඔවුන්ගේ විවාහයෙන් වැඩි කලක් යන්නට මත්තෙන් කැතී තම පළමු දරුවා වූ එරීන් බිහි කළා. ඉන් වසර 4ක් යන තැන ඇය සිය දෙවැනි දරුවාට උපත ලබාදුන්නා. නමුත් ඒ අතරේ ඔවුන්ගේ විවාහ දිවිය එන්න එන්නම දෙදරා යන තත්ත්වයක් පෙන්නුම් කළා. 1991 දී කැතී විසින් ස්ටීව්ගෙන් මිත්‍රශීලී දික්කසාදයක් ඉල්ලා සිටියා. නමුත් ස්ටීව් එය ප්‍රතික්ෂේප කර තිබුණා. 2000 වසරේ මේ මරණයට අදාලව පැවති නඩු විභාගයක දී ස්ටීව් පවසා තිබුණේ දික්කසාදය යනු තමන් බලාපොරොත්තුවෙන් නොසිටි දෙයක් බවයි. 1991 මැයි මස 13 වෙනි දා කැතී සැන්දෑ සාදයකට ගොස් සිටින අතර, ඈ හා භේද වී සිටියත් ඇගේ වාහනය සේදීමට උපකාර කිරීමට හා දරුවන් බලාගැනීම සඳහා ස්ටීව් නැවත නිවසට පැමිණ තිබුණා.

කැතී එදින සැන්දෑ කාලය ගතකර තිබුණේ ටොම් නම් මිතුරෙකු සමග යි. කැතී උදෑසන 2ට පමණ ටොම් සහ ඔහුගේ මිතුරන්ගෙන් වෙන්ව පැමිණි බවත්, ඉන්පසු ඇයව නොදුටු බවත් ඔවුන් ප්‍රකාශ කර තිබුණා. ඉන් පැය කිහිපයකට පසුව ප්‍රාණය නිරුද්ධ වූ කැතීගේ සිරුර මෝටර් රථයක තිබී සොයාගැනුණා. ඇයව වෙනත් තැනක දී ඝාතනය කර, සිරුර වාහනය තුළට දමන්නට ඇති බවට පරීක්ෂකයින්ගේ නිගමනය වුණා. කාණුවකට වැටී තිබූ වාහනය මුලින්ම දැක තිබුණේ පුවත්පත් බෙදාහරින්නෙක්. එය රිය අනතුරක් බව පෙන්වීමට වාහනය කාණුවට දමන්නට ඇති බව පොලීසිය පවසනවා.

මේ අතරතුර ස්ටීව්ගේ හැසිරීම සැක කටයුතු වුණා. ඔහු කිසිදු ශෝකයක් පල කළේ නෑ. තමන් කම්පනයක සිටි නිසා තමාට කිසිත් නොහැඟුණු බවට ඒ ගැන කරුණු දැක්වූ ස්ටීව් කියා තිබුණා. තව ද ඔහු පවසා තිබුණේ දරුවන් ඒ අවස්ථාවේ දී නිදාගෙන සිටි බවත්, ඔවුන් අවදි වූ විට මවගේ මරණය ඔවුනට කෙසේ දැන්විය යුතු ද යන්න පිළිබඳ තමා සිතමින් සිටි බවත්.

කැතී ගේ පියා වූ ෆුල්ටන්ට අනුව නම් ස්ටීව් විසින් කැතීව ලිංගික අඩත්තේට්ටමට ලක්කර ඝාතනය කර තිබෙනවා. වමත්කරුවෙකු අතින් කැතී ඝාතනය වූ බවට අධිකරණ වෛද්‍ය සාක්ෂි මඟින් පෙන්නුම් කළත්, තමන් දකුණත්කරුවෙකු බව ස්ටීව් ප්‍රකාශ කර තිබුණා (කෙසේ නමුත් ඔහු දෑතම හුරු අයෙකු බව පසුව නඩුවේ දී ඔප්පු වුණා). මේ පාර්ශවයන් දෙකම එකඟතාවයට එන එක් තැනක් වන්නේ පොලීසිය මෙහිදී නිසි ලෙස කටයුතු නොකළ බවයි. නමුත් පොලීසිය පවසන්නේ මේ ඝාතනයට අදාල භෞතික සාක්ෂ්‍ය ප්‍රමාණයෙන් ඉතා අල්ප නිසා පරීක්ෂණ ඉදිරියට ගෙන යෑමට නොහැකි වූ බව යි.

අසාර්ථක වූ පරීක්ෂණ හමුවේ ෆුල්ටන් සිය දියණියගේ මරණයට සාධාරණය ඉල්ලමින් දැන්වීම් ප්‍රදර්ශනයට අවතීර්ණ වුණා. ඔහු මුල් කාලීනව ප්‍රදර්ශනය කළ බිල්බෝඩ් වල "විඩර් පොලීසිය පරීක්ෂණ අවුල් කළා", "පාපොච්චාරණයක් සිදුවන තුරු බලා සිටිනවා”, හා “මෙය ඔබටත් සිදුවිය හැකියි” යන ප්‍රකාශයන් ඇතුලත්ව තිබුණා. ඉන්පසු ඔහු තවත් බිල්බෝඩ් කිහිපයක්ම නිර්මාණය කරා. ඒවා අදටත් දැකගත හැකි වෙනවා. මේ දිගු කතාවක සංක්ෂිප්තයක්.

ෆ්‍රැන්සිස් මැක්ඩොර්මන්ඩ් විසින් මෙවර හොඳම නිලියට හිමි ඔස්කාර් සම්මානය ලබාගත්තේ, මේ කතාව පදනම් කරගෙන නිර්මාණය වුණු, තමන්ගේ දුවණියගේ මරණයේ අභිරහස සෙවීමට අවධානය ලබා ගැනීම සඳහා විශාල දැන්වීම් පුවරු තුනක් කුලියට ගත් මවක් වටා ගෙතුන, “Three Billbords Outside Ebbing, Missouri” සිනමාපටයේ මවගේ චරිතයට පණ පෙවීමෙන්. නමුත් මුල් කතාව හා චිත්‍රපටය අතර වෙනස්කම් රාශියක් තිබෙනවා. ඒත් නිර්මාණකරුවෙකුට ලස්සන ගහක් හදන්න ඕනා වෙන්නේ පොඩිම පොඩි බීජයක් විතරයි.

Dailymailහි පල වූ ලිපියක් ඇසුරෙන් ලියන ලදී.

ලොකු සිරස්තලයක් නැති ගොඩාක් දේ වල ලොකු කරුණු ප්‍රමාණයක් අන්තර්ගත වෙලා තියෙන්න පුළුවන්. ලෝකයේ ප්‍රසිද්ධම ගායකයන්, සංගීත කණ්ඩායම් වගේ දේවල් රාශියක් ගැන තොරතුරු රැසක් පසුගිය කාලය පුරාවට Roar ඔබ වෙත ගෙන ආවා. අද අපි ඔබට කියන්න යන්නේ ඇමරිකාවේ සුප්‍රසිද්ධ රැප් ගායක එමිනම් ගැන යි. එමිනම් ගායකයෙක් විතරක් නෙමෙයි සංගීත නිර්මාණ ශිල්පියෙක්, ගීත රචකයෙක් වගේම නළුවෙක් ද වෙනවා.

ඔහුගේ කුඩා කාලය නම් එතරම් හොඳ එකක් වුනේ නෑ. එමිනම්, මාර්ෂල් මේතර්ස් යන නමින් උපත ලැබුවේ 1972 ඔක්තෝම්බර් 17 වෙනි දා යි. ඒ, ඇමරිකාවේ මිසුරිහි ශාන්ත ජෝසප් නගරයේ දී යි. ඔහුගේ මව හා පියා 'Daddy Warbucks' නම් සංගීත කණ්ඩායමේ සාමාජිකයන් වී තිබූ නමුත් එමිනම් උපදින්නටත් පෙර ඔහුගේ පියා ඔවුන් අතහැර ගොස් තිබුණා. පසුව එමිනම් තම මව සමග ජීවත් වුණා. කුඩා කාලයේ කොමික් සිතුවම් කලාවට මහත් ඇල්මක් දැක්වූ ඔහු, සංගීතයේ හා රැප් සංගීත ශෛලියේ ද තම දක්ෂතා දක්වා තිබුණා.

ඔහුගේ මවට එක ස්ථානයක එක දිගට වැඩි කාලයක් සේවයේ යෙදීමේ හැකියාවක් තිබුණේ නෑ. ඒ හේතුව නිසා ඔහුට වසරකට පාසල් දෙක තුනක් පවා මාරු කරන්නට සිදුවූ අවස්ථාවන් තිබුණා. පසු කලෙක එමිනම් ප්‍රකාශ කර තිබුණේ එම කාලය ඔහුගේ ජීවිතයේ වඩාත් අසීරුම කාලයක් වූ බව යි.

කෙසේ නමුත් මේ හේතූන් නිසා ඔහු හා ඔහුගේ මව අතර එතරම් හොද බැඳීමක් නම් තිබුණේ නෑ. තව ද තමන්ට මේ නිසා දිගු කාලීන මිතුරන් පවා හමු නොවූ බව ඔහු පවසා තිබුණා. ඔහු මේ හේතූන් නිසා ඔහුගේ සහෝදරයෙකු වූ රොනී සමග දැඩි සම්බන්ධතාවක් නිර්මාණය කර ගැන තිබුණා.

එමිනම් පසු කලෙක ඔහුගේ මවගේ ක්‍රියාවන් ඔහුගේ ගීතවල පද බවට පත් කර තිබුණා. ඔහු එම ගීත හරහා ඔහුගේ මව නිසා තමන් මත්ද්‍රව්‍ය වලට ඇබ්බැහි වූ බවත්, තමන්ට ඇය නිසා මානසික හා ශාරීරික අඩත්තේට්ටමට ලක් වූ බවත් ප්‍රකාශ කර තිබුණා. 1999 වසරේ දී ඔහුගේ මව විසින්, එමිනම් ඇයට කරන ලද මෙම අපහාසයන්ට විරුද්ධව ඇමරිකානු ඩොලර් මිලියන 10ක වන්දියක් ඉල්ලා නඩුවක් ගොනු කරනු ලැබුවා. නමුත් පසුව දෙදෙනාගේ එකඟතාවෙන් ඇමරිකානු ඩොලර් 25000කට එම නඩුව සමතයකට පත් වුණා.

ලින්කන් උසස් පාසලේ ඉගැනුම ලබන සමයේ ඔහු නවය ශ්‍රේණිය තෙවරක් අසමත් වුණා. ඔහුට වයස අවුරුදු 17 වන විට පාසලෙන් ද ඉවත් කෙරෙන්නේ මේ හේතුන් නිසා යි. දුර්වල ශිෂ්‍යයකු ලෙස සැලකුන ද ඔහුට භාෂාව පිළිබඳව මනා දැනුමක් හා ආශාවක් පැවතුනා. එනිසා ඔහු ඒ සමයේදීත් කොමික් පොතපත මෙන්ම ශබ්දකෝෂයන් ද දැඩිව අධ්‍යයනය කර තිබුණා.

පසුගිය සමය පුරාවට ලංකාව පුරා කුඩා ළමුන් විවිධ වූ රැප් ගීත ෆේස්බුක් එකට අප්ලෝඩ් කළා ඔබටත් මතක ඇති. ඔවුනට ‘සිඟිති පාතාලය’ කියලා නමකුත් වැටුණේ ඒ නිසා යි. අන්තර්ජාලයේ නොවුනත් එමිනම් පවා මුලින්ම රැප් ගීත නිර්මාණය කරන්නේ ඔහුට වයස අවුරුදු 14ක් තරම් වූ කුඩා කාලයේ දී යි. එකල ඔහුගේ සගයා වුනේ මයික් රූබි යි. ඔවුන් තමන්ව 'Manix' හා 'M&M' යන නම් වලින් හඳුන්වාගෙන තිබුණා. පසුකලෙක EMINEM යන නමත් නිර්මාණය වුණේ මේ 'M&M' යන නාමය පදනම් කරගෙන යි.

එමිනම් එකල ඔස්බර්න් උසස් පාසලේ රැප් තරග වලට සහභාගී වී තිබුණා. ඒ ඔහුගේ එකල මිතුරෙකු වූ, පසුව "Proof" යන රැප් අන්වර්ත නාමයෙන් හඳුන්වනු ලැබූ ඩිෂෝන් හොල්ටන් සමග යි. එම ගීත බොහොමයක් එමිනම් විසින් රචනා කර තිබුණා.

ඉන්පසුව ඔහු 'New Jacks' නම් කණ්ඩායම සමග සම්බන්ධ වුණා. පසුව ඩිෂෝන් හා එමිනම් දෙදෙනාම 'Soul Intent' හා එකතු වූ අතර ඔවුන් දෙදෙනා එකතුව එම කණ්ඩායම වෙනුවෙන් 1995 වසරේ ගීතයක් ද නිර්මාණය කළා. පසුව එම කණ්ඩායමෙන් ඉවත් වූ ඔවුන් දෙදෙනා 'D12', එනම් 'The Dirty Dozen', යන කණ්ඩායම ආරම්භ කළේ 1996 දී යි. එය ඇතැම් රැප් ගායකයන් පමණක් නොව, වාර්තා පිට වාර්තා තැබූ 'Fight Music', 'Shit on You', හා 'How Come' යන ගීතයන් ද නිර්මාණය කළා. එමිනම් එම වසරේදීම ඔහුගේ ප්‍රථම ඇල්බමය වූ 'Infinite' එළිදැක්වූවා. එයට ඔහු තමන්ගේ දියණිය උපත ලැබූ පසු තමන් විසින් මුහුණ දුන් ආර්ථික ගැටළු පිළිබඳ ගීතයන් ද ඇතුලත් කර තිබුණා.

1997 වසර එමිනම් ගේ ජිවිතයේ ආර්ථික අතින් විශාල ලෙස පහරකෑ වසරක් ලෙස සැලකෙනවා. එම වසරේ දීම ඔහු 'Rap Olympics' තරගාවලියට සභාගී වී එහි දෙවැනි තැන ලබා ගත්තා. Dr. Dre නම් වූ ඇමරිකානු රැප් සංගීත ශිල්පියා එමිනම්ගේ 'Slim Shady EP' නම් ගීතය ඇසීමෙන් පැහැදී, ඔහු සමග ගීත නිර්මාණය කිරීම අරඹනු ලබනවා. ඔවුන් දෙදෙනා එකතුව 1999 වසරේ දී 'The Slim Shady LP' නම් ඇල්බමය එළි දක්වනවා. එය එම වසරේ ඉතාමත් සාර්ථක වූ ඇල්බම් අතරින් එකක් බවට පත් වුණා. එපමණක් ද නොව එහි ගීත වූ 'My Name Is', '97 Bonnie & Clyde' හා 'Guilty Conscience' යන ගීතත් තනි තනිව ඉතාමත් ජනප්‍රිය වෙනවා. ඉන්පසු, නිකුත් කර පළමු සතියේ පිටපත් මිලියන 2කට අධික ප්‍රමාණයක් අලෙවි වූ 'The Marshall Mathers LP' නම් ඇල්බමය ඔහු විසින් නිකුත් කරනවා. 'The Real Slim Shady' නම් වූ ගීතයත් එම ඇල්බමයේම නිකුත් වූ ගීතයක්. 'Without Me', 'Superman', 'Mockingbird', සහ 'Just Lose It' වැනි ජනප්‍රිය ගීත ඇතුලත් වුණේ ඔහු විසින් 2001 - 2004 දක්වා කාලයේ නිර්මාණය කරන ලද 'The Eminem Show' සහ 'Encore' යන ගීත ඇල්බම් වල යි. 2008 වසරේ දී ඔහු විසින් ‘The Way I Am’ නමින් පොතක් එළි දක්වනු ලැබුවා. එහි රචනා වී තිබුණේ ඔහුගේ ජිවිතය හා සංගීත දිවිය පිළිබඳව යි.

ඔහු විසින් 2015 වසරේ නිකුත් කළ 'The Vinyl LPs’ නම් ඇල්බමයේ, ඔහු එතෙක් මෙතෙක් නිෂ්පාදනය කළ සියලු ගීත ඇතුලත් වී තිබුණා.

එමිනම් විනාඩි 6 යි තත්පර 3ක් තුළ වචන 1560ක් ගායනා කරමින් නිර්මාණය කළ "Rap God" ගීතය ලොව එතෙක් මෙතෙක් බිහි වූ වැඩිම වචන ප්‍රමාණයක් ඇති ගීතය ලෙස සැලකෙනවා. එම ගීතයේ තත්පරයක් තුළ ඔහු ප්‍රකාශ කරන වචන වල සාමාන්‍යය 4.28ක්.

එමිනම් 2001 වසරේ ඇකඩමි සම්මානයක් දිනා ගත්තේ '8 Mile' සිනමාපටයේ 'Lose Yourself' ගීතය වෙනුවෙනුයි. එමෙන්ම එය රැප් ගායකු ලැබූ ප්‍රථම ඇකඩමි සම්මානය ලෙස ද සැලකෙනවා

2003 වසරේ ඔහු විසින් 'YouTube Music Awards Artist of the Year' සම්මානය ද ජයග්‍රාහණය කළ අතර, එම වසරේදීම 'MTV EMA Music Awards' සම්මාන උළෙලේ දී ඔහුව ගෝලීය සලකුණක් (Global Icon) වශයෙන් ද නම් කෙරුනා.

2004 වසරේ දී එමිනම් 'The Marshall Mathers LP 2' ඇල්බමය වෙනුවෙන් ග්‍රැමී සම්මානයක් ද දිනා ගනු ලැබුවා. එමෙන්ම එහි දී රිහානා සමග ගායනා කරනු ලැබූ 'The Monster' ගීතය දෙදෙනෙකු එකතු වී ගායනා කරන ලද හොඳම රැප් ගීතයට හිමි සම්මානය ද දිනාගනු ලැබුවා. එමිනම් දිනා ඇති ග්‍රැමී සම්මාන ප්‍රාමාණය 15ක්.

තවත් සම්මාන විශාල ප්‍රමාණයකට හිමිකම් කියන එමිනම් ඔහුගේ ජීවන විලාශය නිසා කිහිපවිටක්ම රෝගයන් වලට පවා මුහුණ දුන්නා. එමෙන්ම සිය ගීත හේතුවෙන් නීතිමය ගැටළු විශාල ප්‍රමාණයකට මුහුණ දීමට ඔහුට සිදු වූ අතර ඒවා බොහෝමයක් නිරාකරණය වුණේ ඒවා හුදෙක් ගීතයන් පමණක් වූ නිසා යි.

ඉතිහාසය ගෙන බැලුවත්, ඒකාධිපතියෙකු විසින් රටක් පාලනය කිරීම යහපත් අතට වඩා අයහපත් අතටයි ගමන් කර තිබෙන්නේ. මේ ඇතැම් ආඥාදායකයින් සිය රට දියුණු කළා වුණත්, ඒ දියුණුව වෙත මං කැපුණේ මිලියන ගණනක් වූ රටවැසියන්ගේ රුධිරය මතිනුයි.

ලෝකයේ හිටිය කුරිරුතම ආඥාදායක පාලකයෙක් විදියට හිට්ලර් හඳුන්වා දෙන්න පුලුවන්. හිට්ලර් උපත ලබන්නේ ඔස්ට්‍රියාවේ, 1889 අප්‍රේල් 20 වන දා. කලක් කලාකරුවකු වීමට සිහින මවමින් සිටි හිට්ලර් ජර්මනියට යන්නේ 1913 මැයි මාසයේ යි. හිට්ලර් 1914-1918 දක්වා පළමු ලෝක යුධ සමයේ ජර්මානු හමුදාවේ ස්වෙච්ඡා නිලධාරියකු ලෙස සේවය කළා. අනතුරුව කඩයිම් ගණනාවක් පසු කරමින් දේශපාලන නායකත්වයට පත්වූ ඔහු, 1939 සැප්තැම්බර් 01 වෙනි දා දෙවන ලෝක යුද්ධය ආරම්භ කළේ පෝලන්තයට පහර දෙමින්. නමුත් එය සිතූ තරම් හොඳ අතට නොවූ නිසා හිට්ලර් ලෝක යුද්ධයෙන් පරාජයට පත් වුණා. 1945 අප්‍රේල් 30 දා හිට්ලර් සියදිවි නසා ගන්නා විට ඔහුගේ පාලනය නිසා වාර්තා වන මියගිය ප්‍රමාණය මිලියන 11ක් පමණ වන අතර, යුදෙව්වන් මිලියන 6ක් පමණ ඒ අතර වුණා.

1971-1979 දක්වා වූ කාලය තුළ අතිශය කෲර පාලනයක් ගෙන ගිය ඒකාධිපතියෙකුයි ඉඩි අමීන්. ම්ලේච්ඡ පාලකයෙක් වූ අමීන් ඉතා අඩු අධ්‍යාපනයක් ලබා, පසුව අප්‍රිකානු හමුදාවට එකතු වී උසස් නිලයන් දක්වා ගමන් කර තිබුණා. උගන්ඩාව නිදහස ලබා ගැනීමෙන් පසුව එහි අගමැතිවරයාව හමුදා කුමන්ත්‍රණයකින් පහ කරවන ඉඩි අමීන්, පෙර ජනපති ඔබොටේ විසින් සිරගත කළ දේශපාලන සිරකරුවන්ට නිදහස ලබා දුන්නා. නමුත් වැඩි දිනක් යාමට පෙර ඔහුගේ අනුගාමිකයන් සිය විරුද්ධවාදීන්ව අමු අමුවේ මරා දමන්නට පටන් ගත්තා. සිය පාලනයට තර්ජනයක් විය හැකි යයි සැක සිතූ වෙනත් ගෝත්‍රවල හමුදා නිලධාරීන් සහ සෙබලුන්, මාධ්‍යවේදීන්, දේශපාලකයන්, බුද්ධිමතුන්, ගුරුවරුන් ආදී විවිධ පිරිස් මෙසේ ඉඩි අමීන්ගේ සහචරයන් විසින් මරා දමනු ලැබුණා. 2003 ඉඩි අමීන් සෞදී අරාබියේ දී මියගිය අතර ඔහුගේ පාලන සමය තුල මියගිය ප්‍රමාණය තුන් ලක්ෂයකට ආසන්න වෙනවා.

චීනයේ හුනාන් පළාතේ 1893 වසරේ උපන් මාඕ, 1921 පටන් චීන කොමියුනිස්ට් පක්ෂ සාමාජිකයකු වූ අතර 1930 දශකයේ මැද භාගයේ දී සිදුවූ මහා පා ගමනෙන් පසු පක්ෂයේ බලය සියතට ගන්නට සමත් වුණා. 1949 ඔක්තෝබර් 1 වන දා මහජන චීන සමූහාණ්ඩුව පිහිටුවද්දී එහි සභාපති ලෙස ඔහුව නම් කෙරුණා. 1976 සැප්තැම්බර් 9 වන දා ඔහු මිය යනතුරු එම තනතුර දැරුවේ ඔහු යි. ගුරුවරයෙකු ලෙස පුහුණුව ලැබූ මාඕ චීනයේ පුස්තකාලයක සේවයට යන සමයේ එය සතුව තිබූ පොත් කියවා මාක්ස්වාදය පිළිබඳව විශාල දැනුමක් ලබා ගෙන තිබුණා. ඔහු විසින් ක්‍රියාත්මක කරන ලද සංස්කෘතික විප්ලවයේ ප්‍රතිඵල ඉතාම දරුණු වුණා. එනිසා චීනයේ සංස්කෘතිය පරිහානියට ලක් වූවා පමණක් නොව, වාර්තා වලට අනුව ඔහුගේ පාලන සමය තුල (1958 - 1962 දක්වා) මිලියන 45කට පමණ හා, 1949 සිට 1979 දක්වා කාලය ළ මිලියන 48-78ත් අතර ප්‍රමාණයකටත් ජීවිතයෙන් වන්දි ගෙවන්නට සිදුවූ බව සැලකෙනවා.

කාම්බෝජයේ මිලියන 1.5 - 2 අතර ප්‍රමාණයකට ජීවිත අහිමි කළ පොල් පොට් පාලනය ලෝකයේ තිබූ තවත් ක්‍රෑරතම පාලනයක් ලෙස සැලකෙනවා. පොල් පොට්ගේ පාලන සමය තුළ ඔහුගේ පුද්ගලික අභිප්‍රායන් මත කාම්බෝජය පාලනය වී තිබුණා. කාම්බෝජ කොමියුනිස්ට් රජයේ පාලකයා ලෙස ඔහු 1975 - 1979 දක්වා කාලය තුළ රට පාලනය කළ අතර, එසමයේ තිබූ සාගතය, ඝාතන, ලෙඩ රෝග, හා අධික වැඩ කිරීම මත මෙසේ මිනිසුන් මියගොස් තිබුණා. එසේ මියගිය පිරිස් භූමිදානය කරන ලද සොහොන් බිම් “මරණයේ බිම්" යනුවෙන් හඳුන්වනු ලැබුවා. 1997 දී අත්අඩංගුවට පත්වන පොල් පොට් 1998 අප්‍රේල් 15 වෙනි දා මියගොස් තිබුණා.

1922 සිට 1952 වසරේ මියයන තෙක්ම රුසියාව පාලනය කරන ලද ස්ටාලින්ගේ නමේ තේරුම වුණේ වානේ මිනිසා හෙවත් “man of steel" යන්නයි. ඒකාධිපති පාලකයෙක් වූ ස්ටාලින් ඉතා දුප්පත් පවුලක ඉපිද, පසුව විප්ලවීය දේශපාලනයේ මෙන්ම යම් යම් අපරාධ වලටත් ඔහුගේ තරුණ කාලය වන විට යොමුව සිටියා. ඔහුගේ පාලන සමය තුළ සෝවියට් දේශය නොදියුණු ක්‍රමයක සිට කාර්මික හා යුධමය අතින් බලවත් රටක් බවට පරිවර්තනය වුණා. කාර්මීකරණය වෙනුවෙන් යන ගමනේ ඔහුගේ ප්‍රතිපත්ති වලට අනුව කෘෂිකර්මය රජය යටතට ගැනුණු අතර එයට විරුද්ධ වූ මිලියන ගණන් වූ ගොවීන් ඝාතනය වුණා. රුසියාවේ බොහොමයක් ප්‍රදේශ වල නම් ඔහුට ගෞරවය ගෙන එන ලෙස වෙනස් කළා පමණක් නොව, තමන්ව වීරයෙකු වන ආකාරයට නැවත වරක් සෝවියට් ඉතිහාස පොත් සංස්කරණය කළා. ඔහුගේ පාලන සමය තුළ මියගියා යැයි සැලකෙන ප්‍රමාණය මිලියන 23ක් පමණ වෙනවා.

ග්‍රීසිය කියන්නේ ලෝකයට ගොඩාක් දේවල් අතීතයේ දායාද කරපු රටක්. මේ ලෝක ප්‍රසිද්ධ ග්‍රීක් ගොඩනැගිලි නිර්මාණ කිහිපයක් පිළිබඳව කෙටි සටහනක්

ක්‍රි.පූ. 5 කාලය සැළකෙන්නේ පුරාතන ග්‍රීසියේ ස්වර්ණමය සමයක් ලෙසයි. එකල නිර්මාණය වෙන මෙම “පර්තනොන්” කිරිගරුඬ දේවාලය ග්‍රීසියේ අතීත ගොඩනැගිලි අතර ජනප්‍රියතාව ඉහළින්ම දිනාගත් ගොඩනැගිල්ලක්. මෙම ගොඩනැගිල්ල ග්‍රීසියේ ඇතැන්ස් නුවර පිහිටා තිබෙනවා. ක්‍රි.පූ. 5 වන සියවසේ ග්‍රීසියේ පාලනය කළ පේරික්ලීස් (Pericles) විසින් මෙය ඇතැන්ස් හි ආරක්ෂණ දෙවඟන වූ “ඇතෙනා” වෙනුවෙන් නිර්මාණය කර තිබුණා. “ඇතෙනා” දෙවඟන ග්‍රීසිය තුල සැලකෙන්නේ දැනුමට, කලාවට, සාහිත්‍යට හා යුද්ධයට අධිපති දෙවඟනක ලෙසයි. මෙම ගොඩනැගිල්ල ක්‍රි.පූ. 480 පමණ ඉදිකිරීම් ආරම්භ කරන්න ඇතැයි ඉතිහාසඥයන් විශ්වාස කරනවා. ගණනය කිරීම්වලට අනුව මෙම දේවාලය නිර්මාණය කිරීම වෙනුවෙන් ගල් 13,400ක් පමණ භාවිතා කර තිබෙනවා.

මෙයත් අතීත ග්‍රීක දේවස්ථානයක්. මෙය ක්‍රි.පූ. 421-406 අතර දක්වා කාලය තුල නිර්මාණය කරන්නට ඇතැයි සැලකෙනවා. මෙයත් ඇතැන්ස් නුවර ඉදිකර තිබෙනවා. මෙය නිර්මාණය වුණේ ක්‍රි.පූ. 427- 480 දක්වා කාලය තුල පර්සියානු ආක්‍රමණවලින් විනාශ වූ ග්‍රීක ගොඩනැගිලි නිර්මාණය කිරීමේ වැඩපිළිවෙලක් යටතේයි. මෙම ගොඩනැගිල්ල තරමක් අසාමාන්‍ය හා සංකීර්ණ හැඩයක් ගනු ලබනවා. එමෙන්ම මෙම නිර්මාණය ගොඩ නගා තිබෙන භූමියත් සැලකෙන්නේ පුරාවිද්‍යාත්මක අතින් වැදගත් භූමියක් ලෙසයි. ග්‍රීසියේ විසූ කේක්රෝප්ස් (Kekrops) හෙවත් ඇතැන්ස් නගරය නිර්මාණය කරන ලද රජතුමාගේ හා එරෙක්තියුම් යන ග්‍රීක අතීත පුරාවෘත්තයන් හී සඳහන් ඇතැන්ස් හි රජ කෙනෙකු හා පොසිඩන් දෙවියන් ලෙස සමහරක් ස්ථානවල ප්‍රකාශ කෙරෙන තැනැත්තාගේ සිරුරු භූමිදානය කර ඇති නිසායි. මෙම නිර්මාණයත් කිරිගරුඬවලින් නිර්මාණය කර තිබෙනවා.

සියුස් දෙවියන් වෙනුවෙන් කැපකර තිබෙන මෙම අතීත ග්‍රීක දේවාලය ග්‍රීසියේ ඇතැන්ස් හි පිහිටා තිබෙනවා. මෙම නිර්මාණය කර තිබෙන්නේ ඩොරික් ගෘහ නිර්මාණ ශිල්පයට අනුවයි. ක්‍රි.පූ. 470 පමණ මෙහි නිර්මාණ කටයුතු ආරම්භ වූ අතර ක්‍රි.පූ. 456 පමණ වනවිට එහි වැඩ අවසන් වී තිබුණා. මෙම නිර්මාණයේ ගෘහ නිර්මාණකරුවා වුනේ ලිබෝන්. නමුත් මේ නිර්මාණයේ මූර්ති ශිල්පියා ගෙන නම් සඳහන් වෙන්නේ නෑ. එක පැත්තක කුළුණු 13 බැගින් මෙම ගොඩනැගිල්ලේ පිහිටා තිබෙන අතර ඉන් එකක් මීටර 10.43ක උසකින් හා පාදමේ මීටර 2.25ක පමණ විෂ්කම්භයකින් යුතුයි. මෙම ගොඩනැගිල්ල ක්‍රි.පූ. 426 පමණ තියෝඩිසියස් නම් නැගෙනහිර රෝම අධිරාජ්‍යයා විසින් ගිනි තබා විනාශ කරනු ලැබුවා. එයින් විශාල ලෙස හානි වූ මෙම ගොඩනැගිල්ල ක්‍රි.පූ. 551/552 සිදු වූ භූ කම්පන වලින් පසුව සම්පූර්ණයෙන්ම විනාශ වූ නමුත් අදත් එහි නටඹුන් නම් දැක ගත හැකි වෙනවා.

වසර 2500කට පමණ පෙර ග්‍රීසියේ තැනුණ මේ ක්‍රීඩාංගණය අදටත් ක්‍රීඩා උත්සව වෙනුවෙන් භාවිතයට ගැනෙන ලොව පැරණිතම ක්‍රීඩාංගනය ද වෙනවා. පළමු නූතන ඔලිම්පික් උළෙල වර්ෂ 1896 දී මෙහි පවත්වා තිබෙනවා. මෙම ක්‍රීඩාංගනයේ පළමුවරට ක්‍රීඩා උළෙලක් පවත්වා තිබෙන්නේ ක්‍රි.පූ. 6 වන සියවස පමණ කාලයේදීයි. එකල මෙහි ප්‍රේක්ෂකයන් 50,000කට පමණ පහසුකම් තිබී තිබෙන අතර කිරිගරුඩ යොදා ආසන නිමවා තිබුණා. නමුත් ග්‍රීසියේ සාම්ප්‍රදායික ජනාවාස බිඳ වැටීමත් සමඟම මෙම ක්‍රීඩාංගනය නැවත 19 සියවසේ යළි අනාවරණය කරගන්නා තෙක් ක්‍රමයෙන් අබලන් වෙමින් පැවතුණා. අතීත ග්‍රීසියේ ක්‍රීඩා උත්සව ආගම් හා බැඳී තිබුණා. එමෙන්ම ඒවා බොහෝ විට පැවැත්වුණේද ආගමික අතින් වැදගත් වූ ස්ථාන ආශ්‍රිතවයි. එම ක්‍රීඩා උත්සව වසර දෙකකට හෝ හතරකට වතාවක්, වසර සිය ගණනක් පුරා පැවැත්වනු ඒවායි. එමෙන්ම ඒවා විශේෂයෙන්ම දේවතාවන් හා උප දේවතාවන් වූ ඔලිම්පියා හි සියුස්, ඩේල්පි හී ඇපලෝ, ඉසත්මියා හී පොසෙයිඩන්, නෙමෙයා හී ඔප්හෙල්ට්ස් යන ඇයගේ ගෞරව වෙනුවෙන් සංවිධානය වී තිබුණා.

මෙවර පාපන්දු ලෝක කුසලානය 2018 ජූනි 14 වෙනිදා රුසියාවේදී ආරම්භ වීමට නියමිතයි. දවස් 31ක් පුරා දිවයන මෙම තරඟාවලියට රටවල් 32ක් සභාගී වෙනවා. නගර 11ක, ක්‍රීඩාංගන 12ක තරඟ 64ක් මෙවර පැවැත්වීමට සියලු කටයුතු සුදානම් කර තිබෙනවා. අපි ඔබට අද ඒ ක්‍රීඩාංගන 12 පිළිබඳ තොරතුරු ගෙන එන්න හිතුවා.

ප්‍රේක්ෂකයන් 45,379කට එකවර තරඟ නැරඹිය හැකි මෙම ක්‍රීඩාංගනය 2013 වසරේ නිර්මාණය වුණේ ඇමරිකානු ඩොලර් මිලියන 439.7 ක් වියදම් කරමිනුයි. පොපුලස් (Populous) ගෘහ නිර්මාණ සමාගම විසින් මෙහි නිර්මාණ කටයුතු කල අතර එය දැනට රුසියාවේ පවතින පහසුකම් අතින් ඉහළම ක්‍රීඩාංගණයක් ලෙසත් සැලකෙනවා. එය මොස්කව් අග නුවරට කිලෝමීටර 800ක් පමණ දුරින් පිහිටා තිබෙනවා. 2015 වසරේදී ලෝක ජල ක්‍රීඩා ශුරතාව ද මෙම ක්‍රීඩාංගනයේ පවත්වා තිබෙනවා.

1957 වසරේ නිර්මාණය කරන ලද මෙම ක්‍රීඩාංගනය 2017 වසරේ අලුත්වැඩියා කොට විවෘත වුණා. ඒ ඇමරිකානු ඩොලර් මිලියන 215ක වියදමකිනුයි. එමෙන්ම මෙම ක්‍රීඩාංගනයේ තවත් විශේෂත්වයක් වන්නේ එහි ඇති තාවකාලික නැරඹුම් අට්ටාලයයි. පැරණි ක්‍රීඩාංගනයක් නිසා FIFA හී නීතියක් වන අවම ප්‍රේක්ෂක ප්‍රමාණය 35,000 විය යුතුය යන නීතිය වෙනුවෙන් මෙය ඉදි කෙරුණා. මෙම ක්‍රීඩාංගනය අවට වර්ෂාව ඇති වීමේ සම්භාවිතාව 66% ක තරම් ඉහළ ගනු ලබනවා.

මෙම ක්‍රීඩාංගණය නිර්මාණය වෙන්නේ 2017 වසරේදීයි. එයට වැයවූ මුදල නිශ්චිතවම ප්‍රකාශ කර නැතත් ආසන්න වශයෙන් ඇමරිකානු ඩොලර් බිලියන 1.5 ක් පමණ වැය කොට ඇතැයි සැලකෙනවා. අභ්‍යාවකාශ යානයක හැඩයට මෙම ක්‍රීඩාංගනය නිර්මාණය කර ඇත්තේ කිෂෝ කුරිකාවා නම් ගෘහ නිර්මාණකරුවා විසිනුයි. එකවර ප්‍රේක්ෂකයන් 68,000කට අසුන් ගත හැකි මෙම ක්‍රීඩාංගණය රුසියාවේ සාන්ත පිටර්ස්බර්ග් නුවර ක්‍රෙස්ටොව්ස්කි දුපතේ පිහිටා තිබෙනවා.

එකවර ප්‍රේක්ෂකයන් 81,000කට ඉඩ පහසුකම් ඇති මෙම ක්‍රීඩාංගණය 1955-1956 දක්වා කාලයේ දින 450කින් ඉදිවී තිබුණා. නමුත් එය අලුත්වැඩියාවෙන් පසුව නැවත විවෘත වුණේ 2018 වසරේදීයි. එයට වැයවූ මුදල ඩොලර් මිලියන 400ක් වෙනවා.1980ඔලිම්පික් උළෙල, 1999 Uefa අවසාන තරඟය, 2008 ශුරයන්ගේ ලීගයේ අවසාන තරගය හා 2013 ලෝක ශුරතා මළල ක්‍රීඩා උළෙල ද මෙහි පැවැත් වුණා. මෙම ක්‍රීඩාංගණය තුල ක්‍රීඩා සමාජ තරඟ හා ජාත්‍යන්තර තරඟ 3000ක් පමණ පවත්වා තිබෙනවා. ලෝක කුසලානයේ සමාරම්භක උළෙල මෙහි පැවැත්වෙන අතර පළමු තරගය සහ අවසන් මහා තරගය ඇතුළු තරග 7 ක් මෙහි පවත්වනු ඇති.

එකවර ප්‍රේක්ෂකයන් 45,360කට පමණ පහසුකම් සහිත මෙම ක්‍රීඩාංගනය 2004 වසරේ නිර්මාණ කටයුතු අවසන් කෙරුණා. ඒ ඇමරිකානු ඩොලර් මිලියන 430ක වියදමින්. මෙම ක්‍රීඩාංගණය ඉදිරියේ පිහිටා ඇති ස්පාර්ටක්ස් ප්‍රතිමාව මෙම ක්‍රීඩාංගණයට එන බොහෝ දෙනෙකුගේ අවධානය දිනා ගන්නා තැනක් වී තිබෙනවා. ක්‍රීඩාවට හැරුණු කොට ප්‍රසංග වෙනුවෙන් ද මෙම ක්‍රීඩාංගනය ප්‍රසිද්ධියක් උසුලනවා.

මෙහි ප්‍රේක්ෂක ධාරිතාව 45,331ක් පමණ වෙනවා. 2018 වසරේ විවෘත වුණ මෙම ක්‍රීඩාංගනය සැළකෙන්නේ පරිසරයේ පිහිටීම යොදාගෙන නිර්මාණය කරන ලද අලංකාර ක්‍රීඩාංගණයක් ලෙසයි. මෙම ක්‍රීඩාංගණය නිර්මාණය වෙනුවෙන් ඇමරිකානු ඩොලර් මිලියන 290ක් වැයවී තිබෙනවා. මෙහි පැවැත්වීමට නියමිත තරග ගණන 6ක්

ප්‍රේක්ෂකයන් 44,442 ක් පමණ මෙහි රැඳවිය හැකි අතර මෙය 2018 වසරේදී විවෘත වුණා. තැඹිලි, රතු හා සුදු පැහැයෙන් නිර්මිත මෙම ක්‍රීඩාංගනය, මෙවර භාවිතා වන වර්ණවත්ම ක්‍රීඩාංගනයක්ද වෙනවා. තරඟ 4ක් පැවැත්වීමට මෙම ක්‍රීඩාංගනය සුදානම් කර ඇති අතර මෙය නිර්මාණයට ඇමරිකානු ඩොලර් මිලියන 300ක් පමණ වැයවී තිබෙනවා.

2018 වසරේදී ඉදිකිරීම් නිමා වුණු මේ ක්‍රීඩාංගනයේදී එකවර ප්‍රේක්ෂකයන් 45,000කට පමණ තරඟ නැරඹිය හැකි වෙනවා. එය ඉදිකිරීමට වැයවූ මුදල ඇමරිකානු ඩොලර් මිලියන 320ක්. මෙම ක්‍රීඩාංගනය සමාරා හා වොල්ගා යන ගංගා දෙක ආශ්‍රිතව පිහිටා තිබෙනවා. එමෙන්ම මීටර 65ක් ඉහළින් ඇති වීදුරු ගෝලාර්ධයකින් ද යුතු වෙනවා.

2018 වසරේ ඉදිකිරීම් කටයුතු නිමාවන මෙම ක්‍රීඩාංගණය ප්‍රේක්ෂකයන් 35,212කට පහසුකම් සපයනවා. මෙහි ඉදිකිරීම් වියදම ඇමරිකානු ඩොලර් මිලියන 300ක්. නවීනතම අංග උපාංග රාශියකින් මේ ක්‍රීඩාංගනය සමන්විත වෙනවා. ලෝක ප්‍රසිද්ධ අලියාන්ස් ක්‍රීඩාංගනයේ සැකැස්මට සමීප සැකැස්මකින් මේ ක්‍රීඩාංගණය යුතු වෙනවා. ලෝක කුසලානයෙන් පසුව දේශීය තරඟ වෙනුවෙන් මෙම ක්‍රීඩාංගණය වෙන් කරනු ඇති.

ප්‍රේක්ෂකයන් 45,568 දෙනෙකුට නැරඹුම් පහසුකම් ඇති මෙම ක්‍රීඩාංගනය 2018 වසරේදී නිර්මාණය වෙනවා. එය නිර්මාණය වෙන්නේ එම ස්ථානයේ 1958 වසරේ සිට තිබූ මධ්‍යම ප්‍රමාණයේ ක්‍රීඩාංගනය 2015 වසරේ ඉවත් කරමිනුයි. මෙම ක්‍රීඩාංගනයේ ලෝක කුසලානයේ තරඟ 4ක් පැවැත්වීමට නියමිතයි. ඉතාමත් අලංකාර බාහිර සැලසුමකින් මෙම ක්‍රීඩාංගනය යුතු වන අතර එය නිර්මාණය වෙනුවෙන් වැයවී තිබෙන මුදල ඇමරිකානු ඩොලර් මිලියන 280ක්.

ඇමරිකානු ඩොලර් මිලියන 330 ක මිලක් වියදම් කරමින් ප්‍රේක්ෂකයන් 45,145 වෙනුවෙන් මෙම ක්‍රීඩාංගනය නිර්මාණය වෙනවා. ඩොන් නදී ඉවුරේ මෙම ක්‍රීඩාංගණය නිර්මාණය වුණා. ලෝක කුසලාන තරඟ 5කට සත්කාරකත්වය ලබාදෙන අතර මෙම ක්‍රීඩාංගනයේ වැඩ කටයුතු නිමා වුණේ 2017 වසරේදීයි.

මෙම ක්‍රීඩාංගනය නිර්මාණය වෙන්නේ 2013 වසරේදීයි. ප්‍රේක්ෂකයන් 47,659 දෙනෙකුට පහසුකම් සපයන ක්‍රීඩාංගනය ඇමරිකානු ඩොලර් මිලියන 519ක් වියදමින් නිර්මාණය වුණා. මෙය සෝචි නගරයේ පිහිටා තිබෙනවා. මෙම ක්‍රීඩාංගනයේ උතුරු දෙසින් ක්‍රස්නයා පොලියානා කඳු වැටිය පිහිටා තිබෙන අතර, දකුණු දෙසින් කළු මුහුද දැක ගන්න පුළුවන්. මෙහි පැවැත්වීමට නියමිත ලෝක කුසලාන තරඟ ගණන 6ක්.

ලෝකයේ විවිධ විවිධ ගෘහ නිර්මාණ රාශියක් පිළිබඳව අපි ඔබට පසුගිය කාලය පුරාවට තොරතුරු ගෙන ආවා. ඒවා අතර ස්පාඤ්ඤයේ බාසිලෝනා නුවර ඉදිවෙමින් පවතින සාග්‍රාඩා ෆමීලියා හෙවත් ශුද්ධ වූ පවුලේ දෙව් මැදුර ,නව දිල්ලියේ බහායි දේවාලය, “ඇපල් පාර්ක්” ගොඩනැගිල්ල , චීනයේ තුන්දුර්ග වේල්ල වගේ ලෝක ප්‍රසිද්ධ ගොඩනැගිලි රාශියක් වුණා. අද අපි හිතුවා ඔබව ස්පාඤ්ඤයට අරන් යන්න. ඒ තවත් අපූරු ගෘහ නිර්මාණ ශෛලයකට අනුව නිර්මාණය වුණු “ගුගන්හෙයිම් කෞතුකාගාරය” හා එය නිර්මාණය වුණු ආකාරය ගෙන තොරතුරු කියන්න.

මේ ස්පාඤ්ඤයේ බිල්බාඔ නගරයේ කෞතුකාගාරය සැලකෙන්නේ සොලමන් ආර් ගුගන්හෙයිම් පදනමට අයිතිව ලොව වටා ඇති කෞතුකාගාර කිහිපයෙන් එකක් ලෙසයි. මෙහි අනිත් කෞතුකාගාර නිව්යෝක් නුවර, වෙනීසිය හා අබු ඩාබි යන නුවරවල පිහිටා තිබෙනවා. නමුත් එම කෞතුකාගාර අතරින් මෙම කෞතුකාගාරය එහි ඇති ගෘහ නිර්මාණ හැඩයේ වෙනස නිසා විශේෂ වෙනවා.

සොලමන් ආර් ගුගන්හෙයිම් පදනම ආරම්භ වෙන්නේ 1937 වසරේයි. ඒ විවිධ වර්ගවල සිතුවම් තැම්පත් කර පළමු කෞතුකාගාරය 1939 වසරේ නිර්මාණය වුණා. ඒ නිව්යෝක් නුවරයි.

මෙම ගොඩනැගිල්ල නිර්මාණය කරනු ලැබුවේ ෆ්‍රෑන්ක් ඔවෙන් නම් ගෘහ නිර්මාණ ශිල්පියා විසිනුයි. ඔහු කැනඩාවේ උපත ලැබුවේ 1929 පෙබරවාරි 28 වෙනිදායි. නමුත් ඔහු තමන්ගේ නිර්මාණ ඇමරිකාවේ ලොස් ඇන්ජලීස් නුවර පදනම් කරගෙන නිර්මාණය කරනු ලැබුවා. කුඩා කාලයේ තමන්ගේ ආත්තම්මාගේ ගොඩනැගිලි ද්‍රව්‍ය අලෙවි සැල ආශ්‍රිතව තිබූ භාණ්ඩවලින් ඔහු නගර හා නිවාස තනා තිබුණා. දකුණු කැලිෆෝනියාවේ ගෘහ නිර්මාණ ශිල්පය පිලිබඳ විශ්ව විද්‍යාලයෙන් තම අධ්‍යයන කටයුතු කළ ඔහු පසුව හාවර්ඩ් විශ්ව විද්‍යාලයට ඇතුලත් වී තිබුණා. ඉන්පසුව ඉන් ඉවත් වන ඔහු කැලිෆෝනියාවේ දී “Easy Edges” නම් කාඩ්බෝඩ් ආශ්‍රිතව නිර්මාණ කිරීම ආරම්භ කරා.

නමුත් ගෘහ භාණ්ඩවලට වඩා ගොඩනැගිලි නිර්මාණයට විශාල ආශාවකින් ඔහු පෙලුනා. ඔහුගේ අනෙක් සුවිශේෂිතම ගෘහ නිර්මාණය අතර, ලොස් ඇන්ජලීස් නුවර වෝල්ට් ඩිස්නි රඟහල, වොෂින්ටන් නුවර EMP කෞතුකාගාරය ද වෙනවා. ගෘහ නිර්මාණයට අමතරව ගෘහ භාණ්ඩ, ආභරණ හා ඇඳුම් නිර්මාණයටද මොහු ප්‍රසිද්ධයි. කිසිඳු දේශපාලනික පක්ෂයකට මොහුගේ සම්බන්ධයක් නොතිබුන මුත් තරමක් වාමාංශික අදහස් දරන පුද්ගලයෙකු ලෙස මොහු ප්‍රසිද්ධයි.

මෙම ගොඩනැගිල්ල සැළකෙන්නේ බිල්බාඔ (Bilbao) නගරය නැවත සංවර්ධනය කිරීමේ සැලසුම යටතේ නිර්මාණය වුණු වැදගත්ම නිර්මාණයක් ලෙසයි. මෙම නගරය නැවත සංවර්ධනය කිරීමේ වැඩසටහන යටතේ වරාය හා ගුවන් තොටුපල විශාල කිරීම, නව දුම්රිය මාර්ග නිර්මාණය ද ඇතුලත් වී තිබුණා. නර්වියොන් (Nervión) ගඟ මායිම් කරගෙන වර්ග මීටර 32,500ක භූමියක් පුරා මෙම කෞතුකාගාරය නිර්මාණය වුණා. වර්ෂ 1991 වසරේදී බස්ක්යු රජය (Basque government) විසින් සොලමන් ආර් ගුගන්හෙයිම් පදනමෙන් කළ ඉල්ලීමකට අනුව මෙම කෞතුකාගාරය 1997 වසර වනවිට ඔවුන් විසින් ලබා දෙනවා.

එය මහජනතාවට විවෘත කිරීමත් සමඟම ජනතාකර්ෂණය ඉහලින්ම ලබා ගන්නා ස්ථානයක් බවට පත් වෙනවා. මෙම ගොඩනැගිල්ලේ වර්ග ප්‍රමාණය වර්ග මීටර් 24,000ක්. එයින් වර්ග මීටර 11,000ක් වෙන්ව තිබෙන්නේ ප්‍රදර්ශන අවකාශය වෙනුවෙනුයි.

ෆ්‍රෑන්ක් ගේ මෙම නිර්මාණය පසුගිය වසර 30ක පමණ කාලය තුල ලෝකයේ නිර්මාණය වූ විශිෂ්ඨතම ගොඩනැගිලි නිර්මාණයක් ලෙස සැලකෙනවා. එමෙන්ම අද වනවිට එය සංචාරක පරාදීසියක් වී අවසානයි.

පෙර සඳහන් කළ ලෙසම වර්ෂ 1991 වසරේදී බස්ක්යු රජය විසින් (Basque government) විසින් සොලමන් ආර් ගුගන්හෙයිම් පදනමෙන් කරන ලද ඉල්ලීමකට අනුව ඉන් වසර 6කට පසුව ඇමරිකානු ඩොලර් මිලියන 89ක වටිනාකමකින් යුතු වූ මෙම කෞතුකාගාරය ලබාදෙනු ලැබුවා. මෙම ගොඩනැගිල්ල ලා සල්වේ පාලම උඩින් හරි අපූරුවට දර්ශනය වෙන ලෙස නිර්මාණය වුණා පමණක්ම නොව ඒ මගින් හරිම අපූරු පිළිගැනීමක් නගරයට පැමිණෙන අයට ලබා දෙනවා.

මේ අතිවිශාල ගොඩනැගිල්ල එකිනෙකට සම්බන්ධ වූ හැඩයන්වලින් යුතු අතර එය නිර්මාණයට හුණුගල්, වීදුරු හා ටයිටේනියම් යොදාගෙන තිබෙනවා. මෙම ස්වාහාවික හා ලෝහමය අමුද්‍රව්‍ය එකිනෙකට සම්බන්ධ වූ හැඩයන් හා මාළු කොරපොතු වැනි වූ ආකෘතිය මෙම ගොඩනැගිල්ලට නාගරික හා තරමක් සෙල්ලක්කාර පෙනුමක් ලබා දී තිබෙනවා.

කෙසේ නමුත් මෙම නිර්මාණය ගොඩ නැගීමම සැළකෙන්නේ විශාල ජයග්‍රහණයක් ලෙසයි. මෙහි සැලසුමේ තිබූ සංකීර්ණතාවය, ජ්‍යාමිතික හැඩතල හා යොදාගත් අමුද්‍රව්‍ය නිසා මෙම ගොඩනැගිල්ල තැනීම තරමක් අසීරු වී තිබුණා.

කෙසේ නමුත් මෙම වර්ග මීටර 24,000ක , තට්ටු 3ක් තුල කලාගාර 20ක්, ශ්‍රවණාගාරයක්, අවන්හලක් හා පොත් හලක් ද ඇතුලත් වෙනවා. මෙහි ඇති තවත් විශේෂත්වයක් වන්නේ ඇතුලත මුළුමනින්ම ස්වාභාවික ආලෝකයෙන් පාලනය වීමයි. එමෙන්ම අධික හිරු රශ්මිය නිසා කලා කෘතිවලට හානි වීම වැළැක්වීමට විශේෂිත උපක්‍රමද එහි භාවිත වෙනවා.

කෙසේ නමුත් මෙම ගොඩනැගිල්ල හා එහි නිර්මාණ නැරඹීමට එන ජනතාව දිනෙන් දින වැඩි වෙමින් පවතිනවා. එම ප්‍රමාණය 2010 වසරේ 956,417ක් වූ අතර 2017 වසරේ පැමිණි ප්‍රේක්ෂකයන් ප්‍රමාණය 1,322,611ක්.

මේ වගේ ඔබ දන්න වගේම ආස කරන ලොවපුරා තියෙන ගොඩනැගිලි ගෙනත් විස්තර අපිත් එක්ක බෙදා ගන්න අමතක කරන්න එපා.

ලෝකයේ එතෙක් මෙතෙක් විශාල මිළ ගණන් වලට අලෙවි වූ සිතුවම් පිළිබඳව ඔබ අසා ඇති. අපි අද ඔබට තොරතුරු ගෙන එන්නේ එසේ ලොව වැඩිම මිළකට අලෙවි වූ සිතුවම් 5 පිළිබඳවයි. එම සිතුවම්වල මිළ ගණන් ඇසුවොත් සිතුවම් එතරම්ම වටිනවා ද යන්න පිළිබඳව ඔබත් අනිවාර්යෙන්ම දෙවරක් සිතා බලනු ඇති.

ලොව වැඩිම මිලකට වෙන්දේසි වූ සිතුවම ලෙස වාර්තා වෙන්නේ නිව්යෝක් හිදී වෙන්දේසි වුණ "Salvator Mundi" නම් සිතුවමයි. එය වෙන්දේසි වුණේ ඇමරිකානු ඩොලර් මිලියන 450කට ආසන්න මිලකටයි. "Salvator Mundi" නම් වූ මෙම සිතුවම නිර්මාණය කර තිබුණේ ලොව එතෙක් මෙතෙක් බිහි වූ විශිෂ්ඨතම සිත්තරෙකු වන ලියනාඩෝ ඩාවින්සි විසිනුයි. මෙම සිතුවමේ ජේසු තුමා ශාන්තව, නිල් පැහැයට හුරු ඇඳුමකින් සැරසී, ගෝලයක් අතේ තබාගෙන ඉන්නා අයුරු නිරූපණය වෙනවා. එමෙන්ම ඩාවින්සිගේ ඉතිරිව ඇති 20කටත් අඩු සිතුවම්වලින් ඉතිහාසයේ වෙන්දේසි කළ සිතුවම් 10න් එකක් ලෙස මෙය සැලකෙනවා. සිතුවම වෙන්දේසි වූ මුදල ඇමරිකානු ඩොලර් මිලියන 450ක් වූවත්, එයට අදාලව සියලුම වියදම් ගෙවීමෙන් පසුව එහි මිල ඇමරිකානු ඩොලර් 450,312,500ක් වුණා. මෙම සිතුවම මිළදී ගනු ලැබුවේ ඇලෙක්ස් රෝටර් නම් පුද්ගලයෙකුයි.

ඇමරිකානු ඩොලර් මිලියන 300කට අලෙවි වුණ මෙම සිතුවම නිර්මාණය කර තිබුණේ විලෙම් ඩි කූනින්ග් නම් සිතුවම් ශිල්පියා විසිනුයි. එමෙන්ම එතෙක් මෙතෙක් වැඩිම මිළකට අලෙවි වුණ භාවමය රසවින්දනයකින් යුතු, එහෙම නැත්නම් Abstarct Art වර්ගයේ සිතුවම ලෙස ද මෙම සිතුවම සැලකෙනවා. එය භූමි දර්ශන සිතුවමක්. තෙල් සායම් සිතුවමක් වන මෙය කුනින්ග් විසින් 1955 වසරේ නිර්මාණය කර තිබුණා. කෙන් ග්රිෆ්ටින් නම් බිලියනපතියා මෙහි අයිතිකරු වුණා. මෙම සිතුවම් ප්‍රමාණයෙන් අඟල් 79 X 69 ප්‍රමාණයේ එකක්. එමෙන්ම මේ සිතුවම කුනින්ග්ගේ මුල් භාවමය භූමි දර්ශනවලින් එකක් වුණා. විලෙම් ඩි කූනින්ග් මුලින්ම ගෘහ නිර්මාණශිල්පියෙකුට මෙය අලෙවි කර තිබුණේ ඇමරිකානු ඩොලර් 4000ක් තරම් වූ මිලකටයි. එමෙන්ම මේ සිතුවම සැළකෙන්නේ ජිවත්ව සිටියදී සිත්තරකුගේ සිතුවමක් අලෙවි වූ ඉහළම මිළ ලෙසයි.

1892/93 කාලයේ නිර්මාණය වූ මෙම සිතුවම නිර්මාණය කරන ලද්දේ පොල් සේසාන් විසිනුයි. එය අලෙවි වූ මිළ ලෙස සටහන් වන්නේ ඇමරිකානු ඩොලර් මිලියන 250ක්. මෙහි ප්‍රමාණය සෙන්ටිමීටර 47 X 56.5 ක් වෙනවා. මෙය කටාර් රාජ්‍යයේ රජ පවුල විසින් මිලදීගෙන තිබුණා. එමෙන්ම මෙම සිතුවම් පෙලේ සිතුවම් පහක් සේසාන් නිර්මාණය කර තිබුණා. සේසාන් සැලකෙන්නේ සිතුවම් කලාව නව මගකට ගෙන යාමට විශාල සේවයක් කළ අයෙකු ලෙසයි.

පෝල් ගොගෑන්ගේ මෙම සිතුවම අලෙවි වූ මිළ ඇමරිකානු ඩොලර් මිලියන 210ක්. ඔහු මෙම සිතුවම 1892 වර්ෂයේ නිර්මාණය කර තිබුණා. කැන්වසයක් මත තෙල් සායමින් නිර්මාණය කර ඇති මෙම සිතුවම අඟල් 40 X 30 ප්‍රමාණයෙන් යුතු වෙනවා. ටාහිට් නම් නගරයේ කාන්තාවන් දෙදෙනෙකු මේ සිතුවමේ අන්තර්ගත වෙනවා. රුඩොල්ෆ් ස්ටාචෙලින් නම් අයෙකු සතුවූ මෙම සිතුවම මිළදී ගත් අයෙකු පිළිබඳව නම් සඳහන් වන්නේ නෑ. මේ සිතුවම කටාර් රාජ්‍ය විසින් මිළ දී ගන්නට ඇතියි විශ්වාස කෙරෙනවා.

1912 ජනවාරි 28 වෙනිදා උපත ලබා 1956 අගෝස්තු 11 වෙනිදා මිය ගිය ඇමරිකානු ජාතික සිතුවම් ශිල්පියෙකු වන පෝල් ජැක්සන් පොලොක් විසින් මෙම සිතුවම නිර්මාණය කර තිබුණා. මෙම සිතුවම භාවමය සිතුවම් ගණයට අයත් වෙනවා. Number 17A සිතුවම ඇමරිකානු ඩොලර් මිලියන 200කට 2005 වසරේදී ඩේවිඩ් ගෙෆ්ෆෙන් පදනම විසින් කෙන්නෙත් සී. ග්‍රිෆින් යන පුද්ගලයාට විකුණා තිබුණා. මෙම සිතුවම පිළිබඳව එතරම් තොරතුරු වාර්තා නොවුනත් මෙහි නිර්මාණශිල්පියා ඔහුට වයස අවුරුදු 44 වෙන තැන මරණයට පත්ව තිබුණේ බීමත්ව රිය පදවා සිදුවූ අනතුරකින්.

ලෝක ප්‍රසිද්ධ සිනමා ශිල්පියෙකු, ආත්මාරක්ෂක සටන්කරුවෙකු, සිනමා අධ්‍යයක්ෂකවරයෙකු, හා දාර්ශනිකයකු ද ලෙස සැළකෙන බෲස් ලී, 1940 නොවැම්බර් 27 වෙනි දා උපත ලබා 1973 ජූලි 20 වෙනි දා මියගියා.

ඔහු මියගියේ, ඉන් මාස දෙකකට පමණ, එනම් මැයි 10 වන දා සිදු වූ ඇදවැටීමකින් මොළයට සිදු වූ හානිය සම්බන්ධ සිදුවීමකිනුයි. මෙම ඇදවැටීම නිසා අපස්මාර තත්ත්වයන් සහ හිස කැක්කුම් පැමිණීම නිසා රෝහලට ගෙනයෑමෙන් පසු, මොළයට සුළු හානි පැමිණ ඇති බව වෛද්‍යවරුන් ප්‍රකාශ කළා. බෲස් ලී මියගියේ ඉන් මාස දෙකකට පසු නැවතත් හිස කැක්කුම පැමිණ, එයට ලබාගත් බෙහෙත ආසාත්මික වීමෙන් බවයි පැවසුණේ. කෙසේ නමුත් ඔහුගේ මරණය හා සම්බන්ධ මතවාදයන් රාශියක් පවතිනවා.

බෲස් ලී ගේ මරණය චීනය, හොංකොං, තායිවානය, හා චීන ජාතිකයන් වැඩි වශයෙන් ජීවත් වන රටවල් ආශ්‍රිතව ක්‍රියාත්මක වෙන ට්‍රයඩ් නම් අපරාධ සංවිධානයේ ක්‍රියාවක් බවට ප්‍රබල මතයක් පවතිනවා. එම මතයට අනුව ඔහුගේ මරණය ලොවට ප්‍රසිද්ධ කිරීමට මාස ගණනකට පෙර සිදුව තිබෙනවා. චීන ට්‍රයඩ් සංවිධානය විසින් ඔහුව ඝාතනය කිරීමට හේතුව ලෙස සැලකෙන්නේ, එම සංවිධානය විසින් ඉල්ලූ පරිදි ඔවුන්ට කප්පම් ගෙවීම ඔහු විසින් සිදු නොකිරීම යි.

චීන සංස්කෘතියේ හා සමාජයේ විශේෂ තැනක් ගන්නා සටන් කලාවන් ලෙස වින්ග් චුන් සටන් කලාව හා කුන්ග් ෆු සටන් කලාව සැලකෙනවා. එසේම ඒවාටම ආවේණික වූ චීන රහස් හා උපක්‍රමයන් ද පවතිනවා. 70 දශකය වන විට ඒවා චීනය හා ඒ ආශ්‍රිත පිරිස් වලට මිස, විදේශිකයින්ට හෝ පිටස්තරයින්ට ඉගැන්වූයේ නෑ. චීන වින්ග් චුන් සටන්කරුවන් හා කුන්ග් ෆූ සටන්කරුවන් විසින්, බෲස් ලී මේ සටන් ක්‍රමයන් වල රහස් බටහිරට ඉගැන්වීම් කළ බවට පැවති සැකය නිසා මොහුව ඝාතනය කළා යැයි විශ්වාස කෙරෙනවා.

මෙය හොංකොං වල වඩාත් ප්‍රසිද්ධම මතය යි. එයට හේතුව වන්නේ ඉතාලි මාෆියා කණ්ඩායම සැලසුම් කර ඔහුට අණ කළ අන්දමට, තමන්ගේ අනාගත නිර්මාණයන් සිදු කිරීම බෲස් ලී විසින් ප්‍රතික්ෂේප කිරීමයි. මේ අනුව ඔහු විසින් ඉතාලි මාෆියාවේ සැලසුම් අනුව නිෂ්පාදනය, අධ්‍යයක්ෂනය, ලිවීම, හා රඟපෑම ප්‍රතික්ෂේප කර තිබුණා. මේ නිසා ඇති වූ වෛරය මත මාෆියාව විසින් ලීව ඝාතනය කරන්නට ඇතැයි ප්‍රසිද්ධ මතයක් පවතිනවා.

මෙම මතයට අනුව, ලී විසින් ලබා ගන්නා ලද කාමෝද්දීපන ඔසුවක බලපෑම නිසා ඔහු විසින් ගණිකාවකට ක්‍රෑරත්වයෙන් යුතුව ලිංගික හිංසාවන් සිදු කර තිබෙනවා. ඒ අනුව ඔහුගෙන් බේරී පලායාමේ අරමුණෙන් ඇය විසින් ලීව ඝාතනය කළ බවට සැක කෙරෙනවා. නමුත් මෙම සැකය පිළිබඳව බොහෝ වාද විවාදයන් සිදු කෙරෙනවා. එය හේතුව වන්නේ ලීගේ වේගය, කඩිසර බව, හා කුන්ග් ෆු හා වින්ග් චුන් සටන් කලාව පිළිබඳව තිබූ හසල නිපුණත්වය නිසා එය එසේ සිදු වූ බවට විශ්වාස කළ නොහැකි වීම යි.

ලීගේ සිනමා මිතුරියක් ලෙස සැලකෙන බෙටි ටින්ග් මෙම මරණයට සම්බන්ධ යැයි තවත් මතයක් පවතිනවා. ඇය ලීගේ ළඟම මිතුරියක් ද වුණා. ඇයව මේ වෙනුවෙන් භාවිතා කරන්න ඇත්තේ චීනයේ රහස් සංවිධානයක් බවට සැක කෙරෙනවා. නමුත් කුමන හේතුවක් නිසා ඔවුන් එය එසේ කළා ද යන්නට නම් කිසිවෙකු නිශ්චිත හේතුවක් දැක්වීමට අසමත්ව තිබෙනවා.

ඉහත සැකයන් මිනිසුන් අතර පැතිරීම නිසා ලීගේ මරණය වටා මතවාදයන් රාශියක් නිර්මාණය වුණා. නමුත් ඔහුගේ මරණ පරීක්ෂණයෙන් හා වෛද්‍ය පරීක්ෂණ වලින් හෙලි වී තිබුණේ ඔහු හිස කැක්කුම සඳහා ලබාගත් බෙහෙතක්, ඔහු ඉන් පෙර ලබාගත් ගංජා සමඟ මිශ්‍ර වී, ඒ මඟින් යම් ප්‍රතික්‍රියාවක් සිදු වී අසාත්මිකතාවක් ඇති වූ නිසා මේ මරණය සිදු වූ බව යි.

ඔහුගේ බිරිඳ වූ ලින්ඩා ලී ද බෲස් ලී විසින් හැෂ් මත්ද්‍රව්‍ය නිතරම භාවිතා කරන බවට පවසා තිබුණා. මෙම මත්ද්‍රව්‍යය දිගින් දිගටම භාවිත කිරීම නිසා ලී මියයන විට ඔහුගේ ශරීර බර ද සැලකිය යුතු ප්‍රමාණයකින් අඩු වී තිබුණා. ඔහුට මෙම මත්ද්‍රව්‍යය භාවිතා නොකරන ලෙස වෛද්‍යවරුන් උපදෙස් පවා ලබා දී තිබිය දී ඔහු එය නොසලකා හැරි බව කියවෙනවා.

කෙසේ නමුත් මෙම මරණය ඔහු ලබාගත් බෙහෙතක් මත්ද්‍රව්‍ය සමඟ මිශ්‍රව ඇති වූ අසාත්මිකතාවක් නිසා සිදු වූවක් බව අවසානයේ නිගමනය කෙරුනා.

ලෝකයේ විවිධ වර්ගයේ වර්ගීකරණයන් අපි ඔබට විටින් විට ගෙන ආවා. අපි අද ඔබට අද තොරතුරු කියන්න හදන්නේ ලෝකේ හොඳම රැප් ගායකයන් කිහිප දෙනෙක් පිලිබඳවයි. බලන්න ඔබ දන්න රැප් ගායකනුත් ඒ අතර ඉන්නවා ද කියලා.

රැපර් කෙනෙක් ලෙස පමණක් නොව මොහුව තවත් ප්‍රසිද්ධ වීමට හේතුවක් වුණේ ඔහුගේ සාර්ථක ව්‍යාපාරික දිවිය නිසයි. එමෙන්ම ඔහුව දැනට ලෝකයේ සිටින සාර්ථකම පුද්ගලයෙක් ලෙසටද වර්ග කෙරෙනවා. Jay-Z උපත ලබන්නේ 1969 දෙසැම්බර් 4 වෙනිදායි. ඒ ඇමරිකාවේ නිව්යෝර්ක් නුවරයි. ෂෝන් කොරේ කාටර් (Shawn Corey Carter) ඔහුගේ උපන් නමයි. කුඩාකාලයේ ඔහුගේ පියා ඔවුන්ව අතහැර ගොස් අැති අතර තමන්ගේ මව වූ ග්ලෝරියා කාටර් සමඟයි ඔහු හැදී වැඩි තිබුණේ. ඔහු උපත ලබා තිබුණේ එතරම් හොඳ වටපිටාවක නොවූ අතර එම වටපිටාව මත්ද්‍රව්‍යවලින් පිරී තිබුණා. ඔහු රැප් තරුවක් ලෙස වඩාත් ජනප්‍රිය වූයේ 1989 වසරේදී Yo! MTV Raps නම් රූපවාහිනී වැඩසටහනට පෙනී සිටීමත් සමඟයි. "Reasonable Doubt" (1996) ඔහුගේ පළමු ඇල්බමය වුණා. මේ වන විට ඇල්බම් මිලියන 18කට අධික ප්‍රමාණයක් අලෙවි කර ඇති ඔහු ජනප්‍රිය ගායිකාවක වන බියොන්ස් (Beyoncé) සමඟ විවහා වී සිටිනවා.

නම් කියූ සැනින් ලොවම දන්නා මාර්ෂල් මැතර්ස් හෙවත් එමිනෙම් උපත ලබන්නේ 1972 ඔක්තෝම්බර් 17 වෙනිදා ඇමරිකාවේදීයි. ඔහුත් කුඩා කාලයේදීම ඔහුගේ පියා අත්හැර යන අතර තමන්ගේ මව සමඟ ජීවත් වෙන්නේ බොහෝමයක් කම්කටලු විඳ ගනිමිනුයි. ඔහු හා මව අතරත් එතරම් හොඳ සම්බන්ධතාවයක් පැවතුණේ නෑ. කෙසේ නමුත් කුඩා කාලයේ පාසලෙන් පවා අසමත් වෙන එමිනෙම් පසුව ඔහුගේ මිතුරන් සමඟ එකතුව රැප් කලාව ආරම්භ කරන්නේ ඔහුට වයස අවුරුදු 14ක් තරම් වූ කුඩා කාලයේදීයි. තවද ලොව වැඩිම වචන ප්‍රමාණයක් සහිත ගීතය වන "Rap God" ද එමිනෙම් ගේ නිර්මාණයක් වන අතර එහි ඇති වචන ප්‍රමාණය 1560ක්. ග්‍රැමි සම්මාන 15කට හිමිකම් කියන ඔහු ඇකඩමි සම්මානයක් ලැබූ ප්‍රථම රැප් ගායකයා ද වෙනවා.

ටුපැක් ශකුර් හෙවත් "2Pac"ද සැලකෙන්නේ ඇමරිකානු රැප් ගායකයෙකු ලෙසයි. ඔහු ඇමරිකාවේ නිව්යෝර්ක් නුවර උපත ලැබුවේ 1971 ජූනි 16 වෙනිදායි. එතෙක් මෙතෙක් වැඩිම ඇල්බම් ප්‍රමාණයක් අලෙවි කර ඇති ගායකයන් අතරද ඉදිරියෙන් සිටින මොහුගේ අලෙවි වී ඇති ඇල්බම් ප්‍රමාණය මිලියන 75කට ආසන්නයි. එමෙන්ම මොහු නළුවෙක්ද වෙනවා. 1996 වසරේ සැප්තැම්බර් 7 වෙනිදා වෙඩි ප්‍රහාරයකට ලක්ව ඔහු ඊට දින 6කට පසුව මරණයට පත් වුණා. නමුත් බොහෝ දෙනා විශ්වාස කරන්නේ ඔහු සත්‍ය වශයෙන්ම මරණයට පත් නොවූ බවත්, ඔහු තවමත් ජිවතුන් අතර සිටිය හැකි බවත්. 2017 වසර වන විටත් ඔහුගේ නමට අැති වත්කම් ප්‍රමාණය ඇමරිකානු ඩොලර් මිලියන 40ක් පමණ වුණා.

වයස අවුරුදු 25ක තරම් ඉතා අඩු ආයු කාලයක් දිවි ගෙවූ මොහු මිය ගියේ සාහසික වෙඩි පහරක් නිසාවෙනුයි. නමුත් අදටත් ක්‍රිස්ටෝපර් ජෝර්ජ් හෙවත් The Notorious B.I.G ගේ ඝාතකයා නම් හඳුනාගෙන නෑ. මොහු 1972 මැයි 21 වෙනිදා උපත ලැබුවේ ඇමරිකාවේ නිව්යෝක් නුවර වන අතර 1997 මාර්තු 9 වෙනිදා කැලිෆෝනියාවේදී ඝාතනය වුනා. ඔහු නිකුත් කරන ලද ඇල්බම් 4න් අලෙවි වී තිබූ පිටපත් ප්‍රාමාණය මිලියන 17කට ආසන්නයි. එමෙන්ම බොහොමයක් ඇමරිකානු ගීත දර්ශකවල ඉහලම ස්ථානවල මොහුගේ ගීත රැඳී තිබුණා. මොහුගේ මව හා පියා දෙදෙනාම ජැමයිකානු ජාතිකයන් වූ අතර ඔහුගේ පියා ඔහු කුඩා කල අතහැර ගොස් තිබූ නිසා ඔහුගේ මව විසින් ඔහුව පෝෂණය කර තිබුණා.

රියලැටි තරුවක්, රංගන ශිල්පියෙක් ද වන Snoop Dogg 1971 ඔක්තෝම්බර් 20 වෙනිදා කැලිෆෝනියාවේදී උපත ලැබුවා. ඔහුට අනුවර්ථ නාමය ඔහුගේ මව විසින් නිර්මාණය කර තිබුණේ ඔහු ස්නුපි නම් කාටුන් චරිතයේ හැඩ රූ දැක්වූ නිසයි. ඔහු රැප් ගායනය ආරම්භ කිරීමට පෙර දේවස්ථානයේ ගීතිකා කණ්ඩායමේද ගීතිකා ගායනා කර තිබූ අතර පසුව පාසල ගමන නිමා කළ පසු මත්ද්‍රව්‍ය භාවිතයේ ගැටළු නිසා කිහිප විටක්ම බන්ධනාගාර ගත වීමට ද සිදු වුණා. ඔහු සංගීත භාවිතය ආරම්භ කරනු ලැබුවේ මේ ගැටළුවලින් ගැලවීමේ පියවරක් ලෙසයි. ඔහුගේ පළමු ඇල්බමය Doggystyle වූ අතර එය 1993 වසරේ නිකුත් වුනා. 2017 වසර අවසාන වනවිට ඔහු සතු වූ වත්කම්වල වටිනාකම ඇමරිකානු ඩොලර් මිලියන 143ක්.

පසුගිය සමයේ ශ්‍රී ලාංකික අපට නිතරම කන වැටුණු වචනයක් වුණු “බිම් බෝම්බ” ලංකාවට විතරක් නෙවෙයි, මුළු ලෝකයටම විශාල තර්ජනයක්. මේ නිසා බිම් බෝම්බ නිපදවීම හා, රටවල් සතුව පවතින බිම් බෝම්බ විනාශ කිරීම සඳහා රටවල් එකමුතු කර ගැනීම වෙනුවෙන්, “බිම් බෝම්බ තහනම් කිරීම සඳහා වූ එක්සත් ජාතීන්ගේ ගිවිසුම” හෙවත් "ඔටාවා සම්මුතිය", 1997 සැප්තැම්බර් මස 18 වෙනි දා අත්සන් කෙරුණා. එය 1999 මාර්තු 01 වෙනි දා බලාත්මක වුණා.

බිම් බෝම්බයක් කියන්නේ, “පුද්ගල නාශක බෝම්බ” කියන නමින් ද හැඳින්වෙන, බොහෝවිට මිනිස් ජීවිත විනාශ කරන්නට හෝ, යුධ හමුදාවක ඉදිරි ගමන වලක්වන්න භාවිත කරන බෝම්බයක්. ඒක වෙන්නේ මෙහෙම යි.

බොහෝවිට යුධ හමුදා සාමාජිකයන් ඉලක්කගත කරලා අටවන බිම් බෝම්බ වලින් භටයන් මිය නොගොස්, දරුණුවට තුවාල ලබනවා. එවැනි සිදුවිමක දී අනෙක් භටයන්ට ඔවුන් වෙනුවෙන් එසැනින් සෞඛ්‍ය පහසුකම් සපයන්න වෙනවා. ඒ වගේම ඔවුන් දුක්විඳිනු බලා සිටින්න වෙනවා. මේ හේතූන් නිසා එවැනි පිපිරීමකින් පස්සේ ඔවුන් ඉදිරියට යන්නේ හොඳ මානසිකත්වයකින් නම් නෙමෙයි. මේ නිසා සතුරාට එය වාසියක් වෙනවා.

බිම් බෝම්බයක් ක්‍රියාත්මක වෙන්නේ යම්කිසි පීඩනයකින් හෝ tripwire එකක් මගින්. එය විශාල පිපිරුමක් සමඟම ක්‍රියාත්මක වෙනවා. මේවා පොළොවේ වළලනු ලබනවා.

බිම් බෝම්බ වර්ග 350ක් පමණ තිබෙන අතර මේවා ප්‍රධාන වශයෙන් වර්ග දෙකක්. ඉන් එකක් පුද්ගල නාශක වන අතර අනෙක යුධ ටැංකි නාශක වෙයි. මේවා බොහෝ දුරට එක සමාන වන නමුත් යුධ ටැංකි නාශක බිම් බෝම්බ ප්‍රමාණයෙන් හා විශාලත්වයෙන් පුද්ගල නාශක බෝම්බ වලට වඩා වැඩි යි.

1990 වර්ෂය වන තෙක්ම යුධ හමුදාවන් විසින් බිම් බෝම්බ භාවිතා කරනු ලැබුවා. ඒවා නිසා දස දහස් ගණනින් මිනිස් ජිවිත විනාශ වීම පමණක් නොව, ජන ජීවිත අඩාල වීමට ද විශාල ලෙස බලපෑවා. බිම් බෝම්බ භාවිතා වූ ප්‍රදේශ වල නැවත පදිංචි කිරීම් වලින් පසුව භූමියට, සහ ගොඩනැගිලි වලට ජනතාව නැවත යෑමට ඇති බිය වැඩි වුණා. මේ හේතූන් නිසා මූලිකවම බිම් බෝම්බ තහනම් කළ යුතු වුණා.

මෙම ගැටළු වලට පිළියම් සෙවීම හා බිම් බෝම්බ ලොවින් තුරන් කර දැමීම වෙනුවෙන්, 1991 වසරේ දී බිම් බෝම්බ වැලැක්වීම සඳහා වූ අන්තර්ජාතික ව්‍යාපාරය නිර්මාණය වුණා. ඒ එක්සත් ජනපදයේ දී යි. ඔටාවා ගිවිසුම එම සංවිධානයේ විශාලතම ජයග්‍රහණයක්. මෙම සංවිධානය ආරම්භ කරනු ලැබුවේ ජෝඩි විලියම්ස් විසින්. ඔවුන්ගේ මූලිකම අරමුණ වී තිබුණේ බිම් බෝම්බ වලට එරෙහිව අන්තර්ජාතික තහනමක් නිර්මාණය කිරීමයි. 1997 වසරේ දී ජෝඩි විලියම්ස් මේ වෙනුවෙන් නොබෙල් සාම ත්‍යාගයත් ලබා ගත්තා.

ඔවුන් සඳහන් කරන අන්දමට ලෝකය පුරාම එසේ නිෂ්ක්‍රිය නොකර ලද බිම් බෝම්බ රටවල් 60ක, මිලියන 100ක් පමණ තවමත් ඉතිරිව තිබෙනවා. තව ද මේ නිසා සිවිල් වැසියන් 25000ක් පමණ තවමත් වාර්ෂිකව අනතුරට පත් වෙනවා.

1997 නිර්මාණය වුණ මෙය හරහා බිම් බෝම්බ භාවිතය තහනම් කිරීම, නිෂ්පාදනය නතර කිරීම, හා තොග රැස් කිරීම වැලැක්වීම යන සම්මුතීන් වලට එයට සහයෝගය දෙන රටවල් එකඟ වෙනවා. එමෙන්ම බිම් බෝම්බ සහිත ප්‍රදේශ වලින් ඒවා ඉවත් කිරීම, බිම් බෝම්බ වලින් පීඩාවට පත් වූ අයට උදව් කිරීම, හා තමන් සතුව පවතින තොග විනාශ කිරීමත් මෙයට අයිතියි.

මෙය ලොව වැඩිම පිරිසක් එකඟතාවයට පත් වූ සම්මුතීන්ගෙන් එකක් ලෙස සැලකෙනවා. ලොව රටවල් වලින් 80%ක් පමණම මෙයට සහය දක්වා තිබෙනවා. රටවල් 164ක් මෙයට සහය දක්වා ඇති අතර රටවල් 32ක් මෙයට සහය දක්වා නෑ. නමුත් එම සහය නොදැක්වූ රටවල් වලින් බොහොමයක් බිම් බෝම්බ භාවිතය හෝ නිපදවීම සිදු කරනු ලබන්නේත් නෑ.

මෙම ගිවිසුම හා බිම් බෝම්බ වැලැක්වීම සඳහා වූ අන්තර්ජාතික ව්‍යාපාරය මගින් මේ වනවිට ලොවපුරා බිම් බෝම්බ ඉවත් කිරීම හා නිෂ්පාදනය නතර කිරීම වෙනුවෙන් විශාල වැඩ කොටසක් කර තිබෙනවා. ඒවා අතර ඔවුන් ලබාගත් විශාලතම ජයග්‍රහණය ලෙස සැළකෙන්නේ ලොව රටවල් වලින් 80%ක් ඒ සඳහා කැමති කරවා ගැනීම යි. එය නිරායුධාකරණයේ හා මානුෂීයත්වය වෙනුවෙන් ලද විශාල ජයග්‍රාහණයක් ලෙස ඔවුන් අර්ථ දක්වනවා.

එමෙන්ම ඔවුන්ගේ මෙම ව්‍යාපෘතිය නිසා මේ වනවිට විශාල භූමි ප්‍රමාණයක් නැවත ජනතාවට ලැබී තිබෙන අතර, ඒ හේතුවෙන් ඒවා නැවත ගොවිබිම් හා පුද්ගල ජනාවාස වෙනුවෙන් භාවිතයට ගෙන තිබෙනවා. බිම් බෝම්බ අනතුරු නිසා පීඩාවට පත්වන පුද්ගලයන් ප්‍රමාණය ද විශාල වශයෙන් අවම වී තිබෙනවා මෙන්ම බිම් බෝම්බ නිෂ්පාදනය ද පැහැදිලිවම අවම වී තිබෙනවා. ඔවුන්ගේ මෙහෙයුම් වලින් මේ වනවිට ඉවත් කර ඇති බිම් බෝම්බ ගණන මිලියන 51කට ආසන්න යි.

මෙම ගිවිසුමට සහය දක්වන රටවල් විසින් කිසිදු දිනක නැවත බිම් බෝම්බ හා සම්බන්ධ පර්යේෂණ නොකීරීමට බැදී සිටිනවා. එමෙන්ම තමන් සතු බිම් බෝම්බ වසර හතරක් තුල නිෂ්ක්‍රිය කළ යුතු අතර ගිවිසුමට අනුව බිම් බෝම්බ වළලා ඇති ප්‍රදේශ වසර 10ක් තුල නැවත පදිංචියට සුදානම් කළ යුතුයි. මහ ජනතාව බිම් බෝම්බ ගැන දැනුවත් කිරීම මෙන්ම වාර්ෂිකව තමන්ගේ රටේ ප්‍රගතිය ද එම රටවල් විසින් වාර්තා කළ යුතුයි. රාජ්‍ය නොවන සංවිධාන බොහොමයක් මෙම ක්‍රියාවලිය සාමාජික රටවල නිවැරදිව සිදුවන්නේ ද යන්න සොයා බලනවා.

ඔවුන්ගේ මේ ව්‍යාපෘතිය තවමත් නිමාවෙන දිනයක් නම් පෙනෙන්නට නෑ. එයට ප්‍රධානතම හේතුව වී ඇත්තේ බිම් බෝම්බ ඉවත් කරන තාක්ෂනයන් ඉතා සීමිත වීම යි. තව ද සමහරක් අධි තාක්ෂණ ක්‍රම ඉතාම මිළ අධික වන අතර බොහෝ විට මේවා තවමත් ක්‍රියාත්මක වන්නේ පුද්ගලයන් යොදාගෙන යි.

ශ්‍රී ලංකාව මෙම ගිවිසුමට 2017 දෙසැම්බර් 13 එකඟ වූ අතර, 2018 ජනවාරි 01 වෙනි දා සිට අදාළ ගිවිසුම හා සම්බන්ධ වුණා. කෙසේ නමුත් ලොව ප්‍රබල රටවල් වන ඉන්දියාව හා චීනය මේ වනවිටත් මෙම ගිවිසුමට සහය දක්වා නෑ.

ලෝකය පුරා විවිධාකාරයෙන් බිහිවුණු අධ්‍යක්ෂකවරුන් සිටිනවා. ඉතින් මේ අපි කියන්න යන ලෝක පූජිත අධ්‍යක්ෂවරයා, රචකයා බිහිවී තිබෙන්නේ තමන් සේවය කල වීඩියෝ සිනමාපට අලෙවි හලෙනුයි. ඔහු එහි තිබූ සිනමාපට නරඹා ලබා ගත් දැනුමෙන් සිනමා ක්ෂේත්‍රයට ඇතුලත් වී තිබෙනවා.

අපි අහලා තියෙනවා කතාවක් හැදෙන ගහ දෙපැත්තෙන් දැනෙයි කියලා. ක්වින්ටින් ටැරන්ටිනෝගේ කුඩා කාලයත් අන්න ඒ වගෙයි. ටැරන්ටිනෝ උපත ලබන්නේ 1963 මාර්තු 27 වෙනිදා ටෙනිසි කියන රටේ නොක්ස්විල් කියන නගරයේයි. ටැරන්ටිනොගේ පියා ටෝනි ටැරන්ටිනෝ රංගන ශිල්පියෙක්. ඔහු ටැරන්ටිනෝ ඉපදීමට පෙර පවුලෙන් වෙන්ව තිබෙනවා. ඔහුගේ මව කොනි මැක්හියු වූ අතර ඇය චෙරෝකියානු හා අයර්ලන්ත සම්භවයක් සහිත කාන්තාවක් වුණා.

කැලිෆෝනියාවට වයස අවුරුදු 4දී සංක්‍රමණය වීමත් සමඟ ටැරන්ටිනෝට සිනමාපට කෙරෙහි වූ ඇල්ම වැඩි වුණා. ඔහුගේ ළමා කාලයේ මුල්ම සිනමාපට අත්දැකීම ලෙස ඔහු සිය මිත්තනිය සමඟ ජෝන් වෙනෙගේ සිනමා පටයක් නැරඹීමට යාම සටහන් වී තිබෙනවා. එමෙන්ම ටැරන්ටිනෝ සැලකෙන්නේ දක්ෂ කතා ලියන්නෙකු ලෙසයි. වරක් ඔහුගේ මව Entertainment Weekly වෙබ් අඩවිය හා පවසා තිබුණේ ඔහු ඇයට ඇගේ ජීවිතයේ දුක් වූ දින ගැන ලියා දෙන බවයි. ඒවා කියවා ඔහු තමන් ගැන කෙතරම් අාදරේ සිතනවා ද යැයි සිතී ඇස අගට කඳුලක් ගෙන ඒමට සමත් වූ බව ඇය පවසනවා.

ටැරන්ටිනෝ සැළකෙන්නේ එතරම් දුරට පාසලට ප්‍රිය වූ චරිතයක් ලෙස නෙමෙයි. ඔහු පාසලේ ඉගෙනීම් කටයුතු කරනවා ට වඩා වැඩි කාලයක් යොමු කලේ චිත්‍රපටි නැරඹීමට හා චිත්‍ර කතා කියවීමටයි. ඔහු වරක් පවසා තිබුණේ තමන් ඉතිහාසය විෂයට ඉතා ආස කරන බව හා එයත් යම් ආකාරයක සිනමාපටයක් ලෙස තමා දකිනවා යනුවෙනි. උසස් අධ්‍යාපනය නිම කළ පසු ටැරන්ටිනෝ වැඩිහිටි සිනමාපට ප්‍රදර්ශන ශාලාවක අසුන් පෙන්වන අයෙකු ලෙස සේවයට යනවා. ඒ අතර තුර ඔහු රංගනයද ඉගෙන ගෙන තිබෙනවා. ඉන්පසුව ඔහු එම ස්ථානයෙන් ඉවත් වී කැලිෆෝනියාවේ මැන්හැටන් වෙරළේ වීඩියෝපට අලෙවිසැලක සේවයට යනවා.

එම ස්ථානයේ සේවය කරමින් සිටින අතරතුර ටැරන්ටිනෝ "True Romance" හා "Natural Born Killers" හා එවැනි සිනමාපට කිහිපයකට සම්බන්ධ වී තිබෙනවා. 1990 දී තම සේවා ස්ථානයෙන් ඉවත් වෙන ටැරන්ටිනෝ ඉන්පසුව "සිනේටෙල්" නිෂ්පාදන ආයතනයේ සේවයට පැමිණ තිබෙනවා. සිනමාපට නිෂ්පාදකයෙකු වූ ලෝරන්ස් බෙන්ඩර් සමඟ සේවය කරන අතරතුර ඔහු විසින් රචනා කරන ලද "Reservoir Dogs (1992)" සිනමාපටය අධ්‍යක්ෂණය කිරීමටද ඔහුට හැකියාවක් ලැබී තිබෙනවා.

සිනමාපට නළුවෙකු වූ හාර්වේ කෙයිටෙල් විසින් එම තිර පිටපත කියවා පුදුමයට පත්වී ඔහු මෙවැනි පිටපතක් වසර ගණාවකින් කියවා නැති බවට ඔහුට පවසනවා. එමෙන්ම කෙයිටෙල් නළුවෙකු ලෙස පමණක් නොව නිෂ්පාදකයෙකු ලෙසද එම සිනමාපටයේ කටයුතු කිරීමට කැමැත්ත පළ කර තිබෙනවා. මේ ස්වාධීන සිනමාපටය ටැරන්ටිනෝට හොලිවුඩය තුළ ජනප්‍රියවීමට බලපෑවා පමණක් නොව එය එක්සත් ජනපදය හැර අනෙක් රටවල ඉතාමත් ජනප්‍රියත්වයට පත් වූ එකක් වුණා.

මෙම සිනමා නිර්මාණය තුල එකිනෙකට වෙනස් කතා තේමා තුනක් එකට ගමන් කරමින් තිබුණා. වර්ෂ 1994 දී නිර්මාණය වූ සිනමා නිර්මාණයේ රඟපෑ රංගන ශිලිපියෙකු වූ එරික් ස්ටෝල්ස් පවසා තිබුණේ ටැරන්ටිනෝ විසින් මෙම තේමා තුනම අපූරුවට සම්මිශ්‍රණය කර ප්‍රේක්ෂකයා වශී කරන සිනමා නිර්මාණයක් නිර්මාණය කර තිබූ බවයි.

“ඔහුගේ මනස ටස්මේනියානු යකෙක් බුලට් දුම්රියක ගමන් කරන ආකාරයෙන් වැඩ කරා. එය ඉතා වේගවත්" යනුවෙන් ඔහු පවසා තිබුණා. එම සිනමා නිර්මාණය වාණිජ අතින් ඉතා සාර්ථක එකක් වූ අතර එය ඇමරිකානු ඩොලර් මිලියන 108කට වඩා වැඩි මුදලක් උපයා තිබුණා. බොක්ස් ඔෆිස් වාර්තා අතර එය සටහන් වුණේ එවැනි දස්කමක් කළ පළමු ස්වාධීන සිනමා නිර්මාණය ලෙසයි. එය 1994 දී කාන්ස් සිනමා උළෙලේදී සම්මානයට පාත්‍ර වුණා පමණක් නොව එය ඇකඩමි සම්මාන 7ක් වෙනුවෙන් නිර්දේශ වුණා. ඒ අතර හොඳම සිනමා නිර්මාණය හා හොදම අධ්‍යක්ෂණය යන සම්මානද අන්තර්ගත ව තිබුණා.

ඉන්පසුව ටැරන්ටිනෝ සිනමා නිර්මාණ කිහිපයකටම තම දායකත්වය දක්වනු ලැබුවා. නමුත් තරමක් වෙනස් මගක් ගත් නිර්මාණයක් ලෙස මෙම 'Kill Bill' සිනමා පටය හඳුන්වන්න හැකියාවක් පවතිනවා. එය සටන් කලාව ආශ්‍රිතව නිර්මාණය වූ කතාවක් වූ අතර මෙය 'Pulp Fiction' සිනමා පටය නිර්මාණය කරන අතරතුර ටැරන්ටිනෝට හා උමා තර්මන්ට පැමිණි අදහසක්ව තිබුණා.

උත්සවයකදී හමු වූ විට ඇය විසින් පසුව ඔහු එම අදහසට අදාලව කිසියම් දෙයක් සිතුවා දැයි අසනු ලැබුවා. නමුත් ඔහු පැවසුවේ එය තිර පිටපතක් ලෙස සති දෙකකින් පැමිණෙන ඇයගේ උපන් දිනයේදී තෑගි කරන බවයි. නමුත් එය නිම කිරීමට ඔහු වසරක කාලයක් ගෙන තිබුණා. එම සිනමා නිර්මාණය දැක්වුණේ රූපගත කිරීමේ කාලසටහන් හා අපේක්ෂිත නිෂ්පාදන පිරිවැය ඉක්මවා ගිය සිනමා නිර්මාණයක් ලෙසයි. නමුත් එම නිර්මාණය අවසානයේදී එය කොටස් දෙකකින් යුක්ත වුණා. ඉන් පළමු කොටස 2003 අග භාගයේදී ඉදිරිපත් කළ අතර අනිත් කොටස ඉදිරිපත් කරනු ලැබ තිබුණේ එයට මාස කිහිපයකට පසුවයි.

'Kill Bill' සිනමා පටයෙන් පස්සේ ටැරන්ටිනෝ රූපවාහිනීයට අත්පොත් තබනු ලැබුවා. ඔහු විසින් අපරාධ පරීක්ෂණ ආශ්‍රිතව රූපවාහිනී කතා මාලාවක් නිර්මාණය කරනු ලැබුවා. එය “එමි සම්මානයකට” පවා නිර්දේශ වී තිබුණා. නැවතත් ඔහු රොබට් රොඩ්රිගස් හා එක්ව සිනමාපටයක් නිර්මාණය කරණු ලැබුවා. ඒ Grindhouse ලෙස 2007 දී තිරගත වුණා. ටැරන්ටිනෝ ලෝක යුද්ධය හා සම්බන්ධව නිර්මාණයක නිරත වෙමින් සිටි අතර ඔහු 2009 වසරේදී එය ප්‍රදර්ශනයට ඉදිරිපත් කළා. ඒ "Inglourious Bastards" නමින්.

මෙය තරමක් විවාදයට පත්වුණු සිනමා නිර්මාණයක් වූ අතර ඔහු පවසා තිබුණේ ඔහු ගුණදොස් දැක්වීම අගය කරන බවත් නමුත් බොහෝ දෙනා සිනමා නිර්මාණයට වඩා ඔහුව විවේචනය කරනවාත් යනුවෙනි. නමුත් එම සිනමා නිර්මාණය ඇකඩමි සම්මන 8කට නිර්දේශ වී තිබූ අතර ඒ අතර හොඳම අධ්‍යක්ෂණය හා හොඳම තිරපිටපත් යන සම්මානත් අන්තර්ගතව තිබුණා.

ඉන්පසු 2012 දී “Django Unchained” චිත්‍රපටය ද, 2015 දී “Hateful Eight” සිනමාපටය ද නිකුත් කළ ඔහුගේ නවතම සිනමාපටය වන “Once Upon a Time In Hollywood” ලබන වසරේ දී තිරගත වීමට නියමිත යි.

ඇකඩමියානු අධ්‍යක්ෂවරයෙකු නොවන ටැරන්ටිනෝගේ සිනමා නිර්මාණ තුළ එක රාමුවකට කොටු නොවූ බවක් දැක ගන්න හැකියාව ලැබෙනවා. ඉතින් ඔබත් ඔබ දන්නා මෙවැනි ලෝ පතල අධ්‍යක්ෂවරුන් ගැන තොරතුරු අපිත් එක්ක බෙදාගන්න අමතක කරන්න එපා.

ලෝකය මේ වනවිට තාක්ෂණය කියන ක්ෂේත්‍රය ඇතුලේ විශාල වෙනස්කම්, යාවත්කාලින කිරීම් රාශියක් කරමින් ඉන්නවා. ඔබත් Android දුරකථන පරිශීලකයෙකු නම් DU Battery Saver, DU Speed Booster, MoboMarket, DU Browser, Facemoji Keyboard, DU Flashlight, DU Security, DU Cleaner වගේ යෙදවුම් ගෙන අසා නොතිබෙන්න විදියක් නෑ. ලොව වැඩිම ජනගහනයක් වෙසෙන චීනයේ ගූගල්වලට වඩා භාවිතා වන්නේ බයිදු නම් අන්තර්ජාල සෙවුම් එන්ජිම වන අතර ඉහත සදහන් කළ ජංගම දුරකථන යෙදවුම් නිමවන්නේ ද ඔවුන් විසිනුයි. මේ බයිදු හැදු රොබින් ලී පිළිබඳ කතාවයි.

රොබින් උපත ලබන්නේ චීනයේ යාන්ක්වාන් හීදියි. ඒ 1968 නොවැම්බර් 17 වෙනිදායි. 5 දෙනෙකුගෙන් යුතු පවුලක ඔහු 4 වෙනියා වුණා. ඔහුගේ මව හා පියා කර්මාන්ත ශාලාවක සේවය කරනු ලැබුවා. ඔහුට සහෝදරියන් 4 දෙනෙකු සිටි අතර ඔවුන් මධ්‍යම පාන්තිකයන්. ඔහුගේ පවුලට කොමියුනිස්ට්වාදී පවුල් පසුබිමක් තිබුණා.

ඔහුගේ මව නිතරම ඔහුව අධ්‍යාපනයට පෙළඹවීමත්, ඒ වෙනුවෙන් දිරිමත් කිරීමත් සිදු කර තිබෙනවා. එක්තරා සම්මුඛ සාකාච්ඡාවකදී ඔහුගේ මව ඔහුට පැවසු වදනක් ඔහු මෙසේ පවසා තිබුණා. "අපිට වෙන ක්‍රමයක් නෑ, ඔබට හොඳ ජීවිතයක්, හොඳ රැකියාවක්, හොඳ අනාගතයක් අවැසි නම් මහන්සි වී ඉගෙන ගෙන හොඳ පාසලකට ඇතුළු විය යුතුයි."

රොබින් ලී සිය මවගේ එම ඉල්ලීම සැබෑ කරමින් තම පාසල් කාලය තුල ඉතා හොදින් අධ්‍යාපනය හදාරා තිබුණා.

1991 වසරේදී ඔහු තොරතුරු තාක්ෂණ විද්‍යාව පිළිබඳ උපාධියක් චීනයේ බිජිං නුවර පීකිං සරසවියෙන් ලබා ගන්නවා. ඔහු තමන්ගේ උසස් උපාධිය නිමාකරන්නේ ඇමරිකාවේ නිව් යෝක් නුවර බෆ්ලෝ නගරයේ සරසවියෙන්. ඒ 1994 වසරේදීයි. 2000 වසරේ චීනයට ගොස් බයිදු සමාගම ආරම්භ කිරීමට පෙර ඔහු ඇමරිකාවේ මෘදුකාංග ඉංජිනේරුවෙකු ලෙස සේවය කරනු ලැබුවා.

ඇමරිකාවේ IDD තොරතුරු සේවයේ ඔහු සේවය කරමින් සිටින අතරතුර ලෝ ප්‍රසිද්ධ Wall Street Journal හී වෙබ් මෘදුකාංගය (online Software) නිර්මාණය කරනු ලැබුවා. එමෙන්ම ඔහු විසින් "RankDex" නමින් සෙවුම් යන්ත්‍රයක් නිර්මාණය කරනු ලැබුවා. එයට ලැබුණු පේටන්ට් බලපත්‍රය ඔහු බයිදු නිර්මාණය වෙනුවෙනුත් යොදා ගනු ලැබුවා.

ලී ව අන්තර්ජාල ව්‍යවසායකයෙකු කිරීම වෙනුවෙන් විශාලතම වෙහෙස දරන්නේ ඔහුගේ බිරිඳයි. ඔහුට ඇයව හමු වී ඇත්තේ එක්සත් ජනපදයේ දීයි. 1995 වසරේදී රොබින් නිව් යෝක් නුවර ඉගෙනුම ලබන චීන සිසුන්ගේ සමුළුවකට සභාගී වුණා. ඔහුගේ බිරිඳ වූ ඩොන්ග්මින් මා ඔහුට මුණ ගැසෙන්නේ එහිදීයි. ඔවුන් මුණ ගැසී මාස හයකට පසුව එනම් 1995 ඔක්තෝම්බර් 10 වෙනිදා නිව් ජර්සි හිදී විවාහ වුණා.

ඔහුව සැළකෙන්නේ චීනයේ දරුවන් බිහි කිරීමේ ප්‍රතිපත්තිය නොසලකා හරින ලද පුද්ගලයෙකු ලෙසයි. චීනය විසින් 1979 වසරේදී එක් දරු ප්‍රතිපත්තිය හදුන්වා දෙනු ලැබුවා. එය හරහා චීන වැසියන්ට එක දරුවෙකු පමණක් බිහි කිරීමට අවසර ලැබුණු අතර 2016 දී එය දරුවන් දෙදෙනෙකු දක්වා ඉහළ දමන්නට චීන රජය කටයුතු කළා. නමුත් රොබින් දරුවන් හතර දෙනෙකුට පියෙක් වෙනවා.

අප ඔබට කලින් කියූ ලෙස RankDex සෙවුම් යන්ත්‍රය රොබින් ලී විසින් නිර්මාණය කරනු ලැබුවා. ගූගල් සෙවුම් යන්ත්‍රය නිර්මාණය වී ඇත්තේද මෙය පදනම් කර ගෙනයි. 1996 වසරේදී ඔහු විසින් RankDex සෙවුම් යන්ත්‍රය නිර්මාණය කරනු ලබන්නේ වෙබ් පිටු පෙළට ශ්‍රේණිගත කිරීම් මගින් සංවර්ධනය කිරීමෙනුයි. එයට එකල එක්සත් ජනපදයේ පේටන්ට් අයිතියද හිමි වුණා. රොබින් මේ සියල්ල නිර්මාණය කල IDD සමාගමෙන් 1997 වසරේදී ඉවත් වුණා.

1997 වසරේ එම සමාගමෙන් ඉවත් වීමත් සමඟම රොබින් ලී Infoseek හා සම්බන්ධ වුණා. එම ස්ථානයේ ඔහු 1999 වසර වෙනතුරු සේවය කරනු ලැබුවා. ඉන්පසුව 2000 වසරේදී වෛද්‍යවරයෙකු වූ එරික් ශු සමඟ එකතුව ඔහු බයිදු ආරම්භ කළා. නමුත් 2004 වසරේ ඔහු එයින් ඉවත් වූ අතර පසුව ඔහු එම සමාගමේ ප්‍රධානියා වුණා. ඉන් වසරකට පසුව රොබින් විසින් 2005 වසරේදී NASDAQ නම් සමාගම හඳුන්වා දෙනු ලැබුවා. ඒම සමාගම හඳුන්වා දී පැයක් යන්නටත් මත්තෙන් බයිදු හී කොටස් මිල 350%කින් පමණ ඉහළ ගියා. ඒ ඇමරිකානු ඩොලර් 27 සිට 122 දක්වායි.

බයිදු සෙවුම් යන්ත්‍රය සතුව පින්තූර සෙවුම් හා හඬ සෙවුම් යන විධි දෙකද ඇතුලත් වෙනවා. එය චීනය තුල බයිදු මෙතරම් ජනප්‍රිය වීමටද හේතුවක් වුණා.

2010 වසර වනවිට චීනයේ අංක එකේ සෙවුම් යන්ත්‍රය වීමට බයිදුට හැකි වුණා. එමෙන්ම එහි ආදායමත් දෙගුණයක් වුණා. අද වනවිට බයිදු හී සේවය කරන සේවකයන් ගණන 45,000කට ආසන්නයි. තවද ලොව අටවෙනි ඉහළම අන්තර්ජාල ආදායම් උපයන්නේ ද මෙම සමාගමයි.

ෆෝබ්ස් සඟරාවට අනුව රොබින් ගේ මේ වනවිට මුළු වත්කම ඇමරිකානු ඩොලර් බිලියන 12ක්. බයිදු සමාගම සතු වත්කම්වල වටිනාකම ඇමරිකානු ඩොලර් බිලියන 59.9ක්.

එමෙන්ම බයිදු සැළකෙන්නේ දක්ෂතාව තිබේ නම් කිසිදු ගැටලුවකින් තොරව ඉල්ලුම් කර අන්තර්ජාතික ප්‍රජාවට සේවය කළ හැකි චීන සමාගමක් ලෙසයි. බයිදු හා මෙතනින් සම්බන්ධ වෙන්න පුළුවන්.

අන්තර්ජාල සේවාවලට අමතරව ඔවුන් විසින් ජංගම දුරකථන යෙදවුම් ද නිපදවනු ලබනවා. එමෙන්ම ඔවුන් මේ වන විට චීනයට Netflix හා එක්ව iQiyi නමින් සේවාවක් හඳුන්වා දීමට සුදානමින් සිටිනවා. එය බොහෝ විට 2018 අවසාන වීමට පෙර සිදුවනු ඇති. චීනය තුල ස්වයංපාලක රථ වාහන එසේ නැත්නම් autonomous cars හඳුන්වා දීමටද ඔවුන් මේ දිනවල පර්යේෂණ කරමින් සිටිනවා. එහි කටයුතු පසුගිය දිනක චීනයේ ප්‍රධාන මාර්ගවල ආරම්භ වුණා.

අද වන විට ක්‍රිකට් යනු ලොව අන් ප්‍රධාන ක්‍රීඩා බොහොමයක මෙන්ම විශාල ලෙස තාක්ෂණික ක්‍රම භාවිතා වන ක්‍රීඩාවක්. මේ නිසාම ක්‍රීඩාවේ ජීව ගුණයද අඩු වෙමින් පවතින බවට අදහස් ඉදිරිපත් වෙමින් පවතිනවා. නමුත් ලෝකය පුරා සිටින ක්‍රීඩාලෝලීන් වෙනුවෙන් තරඟ සජීවී ලෙස විකාශය කිරීමේදී හා තරඟය තුළ ඇසිල්ලකින් සිදුවන දේ නැවත වරක් සමාලෝචනය කර පැහැදිලිව පෙන්වීම වෙනුවෙන් මේ තාක්ෂණික ක්‍රම භාවිතය අත්‍යාවශ්‍යයි. පිටිය තුළ මෙන්ම පිටියෙන් පිටතදීත් භාවිත වන එවැනි තාක්ෂණික උපක්‍රම නිසා බොහෝ තරඟවල තීරණ පවා උඩු යටිකුරු වූ අවස්ථා ද නැතුවම නොවේ.

මේ දිනවල පැවැත්වෙන IPL තරඟවලදීත් එවන් අවස්ථා කිහිපයක්ම දැකගන්න ලැබුණා. එක අතකින් තාක්ෂණික උපකාරය ලැබීම විශාල පහසුවක් වුණත් තාක්ෂණිකව සියල්ල කළ හැකිව පවතින විට එය විනිසුරුවරුන්ගේ භූමිකාව යම් තාක් දුරටකට ප්‍රශ්න කරන්නක්ද වන බව නම් ඉතාම පැහැදිලියි.

කොහොම වුණත් අද තාක්ෂණිකව තිරය පිටුපස සිදු වන දේ බොහොමයි. මේ රූපවාහිනී සජීවී විකාශවලදීත්, පිටියේදීත් භාවිත වන එවැනි තාක්ෂණික ක්‍රම කිහිපයක් ගැන අප තබන සටහනක්.

මෙම ග්‍රැෆික් සටහන් ඔබ සජීවී විකාශවල කෙතෙකුත් දැක ඇති. ඉතාමත් සරල දෙයක් ලෙස ඔබ මෙය සිතුවත් නිවැරදි ලකුණු පුවරුවක් ලබා දීම පිටුපස තාක්ෂණික උපක්‍රම විශාල සංඛ්‍යාවක් භාවිත වෙනවා. සජීවී තරඟ විකාශයක් සාර්ථකව ලබා දීමේදී වැදගත්ම කරුණක් ලෙස මෙය සැලකෙන අතර තරඟයේ සජීවී තොරතුරුවලට අමතරව දක්ෂතා දක්වන පිතිකරුවන්ගේ හා පන්දු යවන්නන්ගේ වැඩිදුර ක්‍රීඩා තොරතුරු ලබා දීමත්, තරඟයට සම්බන්ධ විශේෂ කරුණු (stats and trivia) අවශ්‍ය අවස්ථාවල දැක්වීමත් මෙයට අදාළ වෙනවා.

ඩිජිටල් ලකුණු පුවරුව planetcricket.org

“ඇලන් ප්ලාස්කෙට්” විසින් නිර්මිත මේ සඳහා යොදා ගැනෙන්නේ කඩුලු අතර තබා ඇති කුඩා මයික්‍රෆෝනයක්. මේ තාක්ෂණය මගින් පන්දුව පිත්තේ සියුම් ලෙස ලෙස ස්පර්ශ කරන අවස්ථාවක (edge) නැගෙන ඉතා සුළු ශබ්දය වුවත් ප්‍රස්ථාර කර ගැනීමට උපකාරී වෙනවා. “ස්නිකෝ” යන නමින් පොදුවේ හඳුන්වන මෙහිදී සිදුවන්නේ පන්දුව වදින පෘෂ්ඨය අනුව ඇති වන එකිනෙකට වෙනස් ශබ්ද තරංගවල සංඛ්‍යාතය අධ්‍යයනය කිරීමයි. එනම් පන්දුව පිත්තේ ස්පර්ශ විට එන ශබ්ද තරංගයේ සංඛ්‍යාතය හා පන්දුව අත් ආවරණයේ ස්පර්ශය වන විට එන ශබ්ද තරංගයේ සංඛ්‍යාතය අතර වෙනස වැනි දෑ අධ්‍යයනය කර පිතිකරු දැවී යා යුතුද යන තීරණය ලබා දීමයි.

Snickometer – twimg.com

මෙම ක්‍රමය “පෝල් හව්කින් කින්ස්” විසින් දියුණු කරන ලද ක්‍රමයක් වන අතර මෙය ක්‍රිකට් මෙන්ම වෙනත් ක්‍රීඩා වෙනුවෙන්ද යොදා ගනු ලබනවා. ක්‍රීඩාංගනය පුරා සවිකරන ලද කැමරා 6ක් ( සමහර විට 7ක්) මගින් ලබා ගන්නා තොරතුරු යොදා ගෙන පන්දුව ගමන් කරන ගමන් පථය සංඛ්‍යාත්මකව ගණනය කර ලබා ගන්නා තොරතුරු ත්‍රිමාණව පෙන්වමින් චලන රූපයක් නිර්මාණය මෙමගින් සිදුවෙනවා. මෙය පිතිකරුවෙකු කඩුල්ල මුවා කිරීමේ වරදට දැවී ගිය හෝ නොගිය ක්‍රීඩකයෙක් බවට පිටියේ විනිසුරුවරුන් දෙනු ලබන තීරණය ගැන විචාරය කිරීමට බොහෝ කාලයක් තිස්සේ භාවිතා කරනු ලබනවා. 2001 වසරේ මෙය රූපවාහිනී සජීවී විකාශයන් වෙනුවෙනුත් භාවිත කිරීම අරඹනු ලැබුවා. 2009 වසරේ සිට විනිසුරු තීරණ නැවත විමසා බැලීමේ (Umpire Decision Review System (UDRS) ) ක්‍රමය යටතේ භාවිතා කිරීම අරඹනු ලැබුවා. මෙය සැලකෙන්නේ සංකීර්ණ පරිගණක ක්‍රියාවලියක් ලෙසයි.

Hawk Eye – performgroup.com

මෙයත් සැලකෙන්නේ පන්දුව ස්පර්ශ වූ ස්ථානය තහවුරු කර ගැනීම වෙනුවෙන් යොදා ගන්නා උපක්‍රමයක් ලෙසයි. මෙය හුදෙක් රූපවාහිනී විකාශයන් වෙනුවෙන් පමණක් භාවිතා කරනු ලබනවා. මෙය ප්‍රංශ ජාතික විද්‍යාඥයකු වන නිකලස් බයන්ගේ සොයා ගැනීමක් වන අතර මෙහිදී සිදුවන්නේ අධෝරක්ත කැමරාවක් මගින් පන්දුව ස්පර්ශ වන ස්ථානයේ තාපයේ සිදුවන වෙනස හඳුනා ගැනීමක්. බොහෝ විට කඩුල්ල මුවා කළ අවස්ථාවකදී පන්දුව ක්‍රීඩකයාගේ පිත්තේ ස්පර්ශ වුණාද යන්න එම ස්ථානයේ තාපයේ සිදුවන වෙනස සොයා ගැනීම මෙමගින් සිදු කරනු ලබනවා. පන්දුව කොතැන ස්පර්ශ වුවත් එතැන තාප වෙනස නිසා අදාළ ස්ථානය නිවැරදිව දැක ගත හැකි අතර එමගින් පන්දුව නිවැරදි ලෙස ස්පර්ශ වූ තැන සොයා ගනු ලබනවා. මෙය ඉතා මිල අධික ක්‍රියාවලියක් ලෙසයි සලකනු ලබන්නේ.

Hot Spot – achetron.com

ස්නිකෝ තාක්ෂණය සඳහා යොදා ගන්නා මයික්‍රෆෝන් එකට අමතරව එහි බොහෝ විට කැමරාවකුත් සවි කර තිබෙනවා. මෙය බොහෝවිට යොදා ගනු ලබන්නේ පිතිකරු අන්තයේ සිට පන්දු යවන්නාගේ අන්තය දෙසටයි. එමගින් පන්දුව යොමු කළ අවස්ථාවේ සිට පිතිකරු තෙක් පැමිණෙන ආකාරය දැක ගැනීමට අමතර කැමරා කෝණයක් ලබා දෙනවා. මෙම ස්ථානයේ සවිකර ඇති කුඩා මයික්‍රෆෝනය සහ කැමරාව ඉතා සංවේදී වන අතර විනිසුරු තීරණ වෙනුවෙන්ද විශාල සහයක් ලබා දෙනවා.

Stump Camera and Microphones – ytimg.com

මෙය පන්දුවේ වේගය මැනීමට පොදුවේ භාවිත වන උපකරණයක්. චලනය වන වස්තුන් හී වේගය මැනීමට භාවිත වන ඩොප්ලර් රේඩාර් නම් වන කුඩා උපකරණයක් මෙයට සවි කර තිබෙනවා. යම්කිසි සංඛ්‍යාතයකින් යුතු තරංගයක් සම්ප්‍රේෂණය කර එම තරංගය පන්දුවේ වැදී පරාවර්තනය වන විට තරංගයේ සංඛ්‍යාතයේ සිදුවන වෙනස්කම් අතර වෙනසින් මෙම පන්දුවේ වේගය ගණනය කරනවා. මෙය බොහෝ විට ස්වයංක්‍රීයවත්, ඉතා ඉක්මණිනුත් පන්දුවේ වේගය ලබා දෙන්න සමත්. මේ නිසා අලුත් පන්දුවක් යොමු කළ සැණින් තිරය මත එහි වේගය දැක්විය හැකියි.

Speed Gun – craftys.co.nz

විකට්ටුවේ පන්දුව වැදුණු විගස LED බල්බ දැල්වෙන Stumps and Bails ඔබ දැක ඇති. මෙය නිර්මාණය කර ඇත්තේ “බ්‍රොන්ටේ එකර්මන්” නම් පුද්ගලයෙක් විසින්. මෙවැනි Stumps and Bails යුගලයක් නිර්මාණය වෙනුවෙන් එක් තරඟයකට ලක්ෂ 25ක පමණ වියදමක් දැරීමට සිදුවන බව පැවසෙනවා. වසර තුනක පර්යේෂණයකින් පසුව මෙම නිර්මාණය මොහු විසින් කර තිබෙනවා. අඩු බලැති බැටරි මේවායේ භාවිත වන අතර පන්දුව වැදී තත්පර 1/1000 කදී මේවා ක්‍රියාත්මක වෙනවා. මෙමගින් දුවද්දී දැවී යාමක විනිශ්චය නිවැරදිව ලබා දීමට ලොකු උදව්වක් ලැබෙනවා.

LED Stumps and bails – rediff.com

මේ අප ඔබට ගෙන ආවේ ක්‍රිකට් ක්‍රීඩාව හා අදාළ වන තාක්ෂණයන්ගෙන් ඉතා ස්වල්ප ප්‍රමාණයක් පමණයි. ඔබ දන්නා තවත් එවැනි තාක්ෂණික ක්‍රම තිබේ නම් පහතින් කමෙන්ටුවක් ලෙස පල කරන්න. එවැනි තවත් නව තාක්ෂණික උපක්‍රම ගැන වැඩිදුර විස්තර ගෙන ඒමට ඒවා රුකුලක් වනු නොඅනුමානයි.

අද අපි ඔබ වෙත ගෙන එන්නේ තවත් සත්‍ය කතාවක් ආශ්‍රිතව ගොඩ නැගුණු චිත්‍රපටයක් ගැනයි. මෙය ටිකක් වෙනස විදියේ චරිතයක් එක්ක දිවයන කතාවක්; චෙස් ක්‍රීඩාව මගින් ජීවිතය ජයගත් දුගී උගන්ඩා ජාතික ක්‍රීඩිකාවක් වටා ගොඩ නැගෙන අපූරු කතාවක්. ක්‍රීඩාවක් සමග බැඳුණු නිසාදෝ මේ කතාව මුල සිට අග දක්වාම අපුරුවට රස විඳීමේ හැකියාවක් පවතිනවා.

ෆියෝනා මුටෙසි ආහාර සොයමින් යන අතර තුර රොබට් කටෙන්ඩේ ගේ චෙස් පාසලට අහම්බෙන් ඇතුලත් වන අතර, ඉන් පසු ඇය එතැනින් තම අලුත් ජීවිතය සොයා ගන්නවා.

ෆියෝනා මුටෙසි උගන්ඩාවේ කට්වී නම් මුඩුක්කු ආශ්‍රිතව අධික දරිද්‍රතාවයෙන් දිවි ගෙවන නූගත් යුවතියක් වන අතර ඇය තම මව හා එක්ව ජීවිත සටනට මුහුණ දෙනවා. චෙස් ක්‍රීඩාවට තමන් කෙරෙහි ඇති දක්ෂතාවය අහම්බෙන් සොයා ගන්නා ඇය එම ක්‍රීඩාව කෙරෙහි වන හැකියාව හරහා තම පුහුණුකරු වූ රොබර්ට් කටන්ඩේ ගේ සහයෙන් ජාතික චෙස් ශූරිය දක්වාම පැමිණෙනවා.

කට්වී හී රැජින – The Queen of Katwe – චිත්‍රපටයෙන් (tfilm.co)

රොබර්ට් පවසන පරිදි ඔහු 2005 දී උගන්ඩාවට චෙස් ක්‍රීඩාව ගෙන එන විට ඔහුට එරට ළමුන්ට බෝර්ඩ් එකක කරන ක්‍රීඩාවකට එහා ගිය යමක් කරන්න උවමනාව තිබිලා.

“එය ඇත්තෙන්ම ඒ ළමුන් හා මට සම්බන්ධ වීමටත්, ආශ්‍රයක් ගොඩ නගා ගැනීමටත් තිබූ සරලම මාර්ගයක්. එමෙන්ම ඔවුන්ට තමන්ගේ ජීවිතයේ ඉදිරි පියවර තබමින් ඉස්සරහට යන ගමනට ශක්තියක් වෙන හැටි චෙස් සංකල්ප හරහා ඉගැන්වීමට මට හැකියාව ලැබුණා” යැයි කටන්ඩේ පවසනවා. එමෙන්ම චෙස් ක්‍රීඩාව හරහා අපගේ එදිනෙදා ජිවිතයට අවශ්‍ය දේ ගොඩනගා ගැනීමද උගන්වන බව හෙතෙම පවසනවා.

මුටෙසි මෙම පාසලට එන විට ඇයට වයස අවුරුදු 9ක් පමණ වෙනවා. එමෙන්ම චෙස් ක්‍රීඩාව ඇයට මුලදී ග්‍රහණය කර ගැනීමේ හැකියාව පවා තිබී නැහැ. තමාට මුලින්ම මෙය කෙරෙහි එතරම් ඇල්මක් නොතිබූ බව පවසන ඇය එනමුත් තමන්ට තිබූ‍ නිසා දක්ෂතාව ආරම්භයේ සිටම මේ කෙරෙහි බැඳීමක් තිබූ බව පවසනවා.

ඇය වයස අවුරුදු 11 දී උගන්ඩාවේ කණිෂ්ඨ චෙස් ශුරිය වූ අතර ඉන්පසුව ජාතික ශුරතාවද දිනා ගනු ලබනවා. වයස අවුරුදු 17 වන විට ලෝක ශූරතා තරඟ වෙනුවෙන්ද ඇය සුදානම් වෙනවා.

තරඟාවලි කිහිපයක් ක්‍රීඩා කර ශුරතා කිහිපයක් දිනන විට තමා කෙරෙහි වූ අවධානය ඉහළ ගිය බවත්, තමන් ක්‍රීඩා කරන බොහෝ අවස්ථාවල තමන් හා බැඳුණු විස්තර කළ නොහැකි යම් දෙයක් තිබෙන සේ දැනෙන බවත්, එය ස්වාභාවික බවත් ඇය පවසනවා. පසුව ඇය තම නූගත් බව ස්වෝත්සාහයෙන් ම අපූරුවට ජය ගන්නවා.

රූගත කිරීම් අතර තුර (googleapis.com)

එමෙන්ම මෙම චිත්‍රපටය පුරාවට ම විහිදී යන කරුණක් වන්නේ යම් ප්‍රදේශයකට ආවේණික දේවල්වලින් හා සම්ප්‍රදායන්ගෙන් මිදීමට කෙතරම් වෙහෙසක් ගත යුතුද යන්නයි. නමුත් කෙසේ හෝ එ්වා ජය ගැනීම තුලින් කෙතරම් ජයග්‍රහණයන් කරා යා හැකි ද යන කාරණාවත් හොඳින් පෙන්නුම් කෙරෙනවා.

එමෙන්ම දුගී බව මත තමන්ට කෙදිනකවත් ලඟා කර ගත නොහැකිව තිබූ දෙයක් යම් මොහොතක තමන් ලද විට එය කෙතරම් වටිනවා ද යන්නත්, එයට ප්‍රතිචාර දැක්වීමේදී ඒ මොහොතේ සමාජ සම්මතයන් කිසිවක් අදාළ නොවන බවත් මෙහි ඇති එක් දර්ශනයක දැක ගන්න පුළුවන්. එම ළමුන් තම පළමු චෙස් තරඟයට ගියවිට එයට මුහුණ දීමට පෙර ආහාර ගන්නා මේසය දැක්වෙන රූප පෙළෙන් මෙය මනාවට කියා පානවා.

එමෙන්ම දරිද්‍රතාවය නිසා කාන්තා ලිංගික ශ්‍රමිකයන් බිහිවීමේ ආදීනවත්, අප්‍රිකා රටවල් ආශ්‍රිතව පවතින සෞඛ්‍ය, සනීපාරක්ෂක හා ජල ගැටළු මෙන්ම නිවාසවල ගැටළුත් එකෙන් එක මේ සිනමා පටය පුරා ම දැකගන්න පුළුවන්. ජිවිත සටන මෙන්ම ඉහළ පැළැන්තිවල අයගෙන් යටත්වාසීන්ට සිදු වන පීඩා පවා මෙම නිර්මාණය පුරාම අඩංගුයි. හුදෙක් එක් චරිතයක් වටා කෙතරම් සමාජ බලපෑමක් නිර්මාණය වන්නේද යන්න මනාවට මෙම රූප රාමුවලින් ග්‍රහණය කරගෙන තිබෙනවා.

collider.com

මෙම චිත්‍රපටයේ රූගත කිරීම් අප්‍රිකාව පුරාම සිදු වී ඇති අතර මෙය පුරාවටම පුහුණුකරු ලෙස කටන්ඩේ කෙතරම් වෙහෙසක් දරනවාද යන්නත් පෙන්නුම් කරනවා. ෆියෝනා ඇතුළු පවුල මුඩුක්කු ජිවිතයෙන් මුදාගන්නට ඔහු කරන කැප වීම පුදුම සහගතයි. පුහුණුකරුගේ භූමිකාවෙන් පිටතට ගොස් තම කණ්ඩායමේ ජයග්‍රහණය සහ තරඟාවලියේ සහභාගිත්වය වෙනුවෙන් මුදල් සෙවීමට ඔහු දියත් කරන ක්‍රියාන්විතය විශ්මයජනක එකක්.

2016 දී ඩිස්නි සමාගමේ බෙදාහැරීමක් ලෙස එළි දැක්වුණු “කට්වේ හී රැජින” ගේ කතාව මීරා නියිර් විසින් අධ්‍යක්ෂණය කරන ලද අතර එහි තිර පිටපත රචනා කර තිබුණේ විලියම් වීලර් විසිනුයි. මෙම චිත්‍රපටය තුළ එතරම් සිනමා ප්‍රයෝග අපට දැක ගැනීමට හැකි නොවුණත් මෙහි කතා තේමාව මනා ලෙස ගළපා ගැනීමට අධ්‍යක්ෂවරයා සමත් වී තිබෙනවා.

මෙම චිත්‍රපටයට අදාලව ඔබ අප නොදැන සිටි කතාවක් history vs hollywood වෙබ් අඩවිය වාර්තා කර තිබුණා. ඒ ෆියෝනාගේ සත්‍ය ජිවිතයට අදාළවයි.

සත්‍ය කතාවේ චරිත (i0.wp.com)

තමන් ක්‍රීඩා කරන විට තමා ඉදිරියේ සිටින්නේ ගැහැණු ළමයෙක් ද, පිරිමි ළමයෙක් ද යන්න හෝ ඔවුන් අන්දමේ අය ද යන්න තමන් නොතකන බවත්, තමාට තමන්ගේ ජයග්‍රණය විශ්වාස බවත් ෆියෝනා කියා තිබෙනවා.

ෆියෝනාගේ කතාව ශ්‍රී ලංකාවේ කාන්තාවන්ට ඉතා හොද ආදර්ශයක්. හැකියාව, දක්ෂතාවය හා උනන්දුව ඇත්නම් කාන්තාවකට ලැබිය නොහැකි ජයග්‍රහණයක් නොමැති බව ඇය මනාව ඔප්පු කර තිබෙනවා.

සති ගණනක සමහරවිට දින ගණනක ගමනක් පැය ගණනකින් නිමා කිරීමට හැකි වීම අප ප්‍රවාහන ක්ෂේත්‍රයය තුළ ලැබූ විශාල ජයග්‍රහණයක් වනවා.ඒ වැනි තාක්ෂණික විප්ලවයක් පිටුපස එයට ම ආවේණික වූ විවිධ නිර්මාණයන් රාශියක් පවතිනවා. ගුවන් යානයක් යනු එවැනි නිර්මාණ අතරින් විශිෂ්ඨ නිර්මාණයක් ලෙස අපට හඳුනාගත හැකි නිර්මාණයක්.මේ ලිපියෙන් අප ඔබට තොරතුරු ඉදිරිපත් කරන්න යන්නේ ඒ ගුවන් යානයේ ඇති කොටස් කිහිපයක් පිළිබඳවයි.

මෙය සරලව ගත් විට ගුවන් යානයේ සියලුම කොටස් අන්තර්ගතව පවතින දිගු සිලින්ඩරාකාර කුහරය ලෙස සරලව හඳුන්වා දිය හැකි වනවා. මෙම රාමුව මෙලෙස නිම කිරීමට හේතුව වී තිබෙන්නේ ගුවන් යානය මගින් ඇති කරනු ලබන බර හෙවත් පොළොවේ ගුරුත්වාකර්ෂණය මගින් ගුවන් යානය මත ඇති කරනු ලබන බලය අඩු කිරීමටයි. බොහොමයක් ගුවන් යානා වල රාමුව අදාල යානාවේ කාර්යය මත වෙනස් වෙනවා. සුපර්සොනික් ගුවන්යානා වල පවතින්නේ ඉතාමත් සිහින් අනාකුලිත (මෝර මත්ස්‍ය ශරීරයක් මෙන්) රාමුවක් වන අතර එයට හේතු වී ඇත්තේ ඒවා ඉතාමත් වේගවත් යානා වන නිසයි. සාමාන්‍ය ගුවන් යානාවල තරමක් පළල් Fuselage එකක් ඇති අතර එයට හේතුව ගෙන යන මගීන් සංඛ්‍යාව වැඩි නිසයි.

ගුවන් යානාවක Cockpit එක එසේ නැත්නම් නියමු කුටිය පිහිටා ඇත්තේ මෙම Fuselage එකේ ඉදිරියෙනුයි. භාණ්ඩ හා මගීන් මෙහි පිටුපස ස්ථාන ගත කෙරෙනවා.නමුත් ප්‍රහාරක ගුවන් යානාවක නියමු කුටිය ඉහළින් පවතින අතර උණ්ඩ පියාපත් මත සවිකරනු ලබනවා. එන්ජිම හා තෙල් ගබඩා කර ඇත්තේ යානයේ පිටුපසට වෙන්නටයි.

ප්‍රථම A320NEO හි ගුවන් යානයේ රාමුව Beluga වර්ගයේ ගුවන් යානයකට පටවන අවස්තාවක් – pinimg.com

සාමානයෙන් ගුවන් යානාවක නියමු කුටියක් තුළ තිබෙන අංග හා තාක්ෂණික කොටස් අදාල ගුවන් යානාවේ ඉලක්කගත අරමුණ හා නිෂ්පාදකයා මත තීරණය වෙනවා.මෙහි ඇති ආසන ඉතා කාර්යක්ෂම ලෙස හා සුව පහසු ලෙස නිර්මාණය කර ඇත්තේ දිගු ගමනකට පහසු වෙන ලෙසයි. තවද මෙහි ඇති තුන්වන ආසනය එසේ නැත්නම් ජම්ප් සීට් එක ලෙස හඳුන්වන ආසනයක් ද යුක්තවන අතර එය ආරාධිත පුද්ගලයන් හා අධීක්ෂණ කටයුතු වලට සහභාගී වන අය වෙනුවෙන් වෙන් කර තිබෙනවා. මෙහි ඇති තවත් අංගයක් වන්නේ Flight deck එකයි. මෙයට ප්‍රධාන නියමු පාලන තිර හා පාලන උපාංග අයත් වෙනවා.

බෝයින් 777 වර්ගයේ ගුවන් යානාවක නියමු කුටියක් – printrest

මෙහි ඇති ප්‍රධානම උපාංගයක් වන්නේ Control column එකයි. අං දෙකක් වැනි උපකරණයක් වන මෙය වාහනයක ප්‍රධාන සුක්කානමකට සමාන වනවා. ගුවන් යානය පාලනයට මෙය යොදා ගනු ලබනවා.

යානය ඉහළ පහළ ගැනීම මෙම කොටස ඇදීම හා තද කිරීම මතද , වමට හා දකුණට හැරවීම එම කොටස ඇල කිරීම මත ද රඳා පවතිනවා.

රඩර් පෙඩල්ස් (Rudder pedals) මගින් කරනු ලබන ප්‍රධානම කාර්යය වන්නේ ගුවන් යානයේ අවර පෙත්ත හැසිරවීමයි.

තවද මෙම ෆ්ලයිට් ඩෙක් (flight deck) එක තුළ ඇති ඉන්ස්ටෘමනට් පැනල් (instrument panel) එක ගුවන් යානයේ ඇති වැදගත්ම කොටස වන අතර ඒ මගින් ගුවන් යානයේ ක්‍රියාකාරිත්වය හා තත්ත්වය පෙන්නුම් කරනු ලබනවා.

පෙඩෙස්ටල් (Pedestal) එක මගින් සිදුවන ප්‍රධානතම කාර්ය වන්නේ ඉන්ධන පාලනය හා එන්ජිමේ අනෙකුත් කොටස් පාලනය කිරීමයි.

Airbus A380 – 341 හී instrumental pannel එකක් – airliners.net

over head pannel මෙහි විවිධාකාර වූ කොටස් රාශියක් අයත් වෙනවා. නමුත් මේවා සෘජුව ගුවන් ගමනට අදාල නොවන අතර වායු සමීකරණ පාලනය, කැබින් එක තුළ පීඩනය පාලනය , ඔක්සිජන් පාලනය වැනි දෑ මෙයට අදාල වෙනවා.

A340 – 541 වර්ගයේ ගුවන් යානාවක overhead panel එකක් – airliners.net

ඕනෑම වාහනයක මෙන් ගුවන් යානයක ද එන්ජිමට හිමි වන්නේ විශේෂ ස්ථානයකි. ප්‍රධාන වශයෙන් ගුවන් යානා එන්ජින් වර්ග තුනක් යටතේ පවතින අතර ඒවා නම් පිස්ටන් (Piston), ටර්බයින් (Turbine) හා ඉලෙක්ට්‍රික්(Electric) වශයෙනුයි.

මෙම එන්ජින් වල ක්‍රියාකාරිත්වය සරලව පහත ආකාරයෙන් පැහැදිලි කළ හැක.

ශ්‍රීමත් අයිසැක් නිව්ටන් [1642-1726] නම් ඉංග්‍රීසි ජාතික ගණිතඥයා විසින් 1687 දී චලිතය පිළිබද නියම තුනක් ලොවට ඉදිරිපත් කරන ලදී. ඔහු විසින් ඉදිරිපත් කළ තුන් වන නියමය නම් ”සෑම ක්‍රියාවකටම සමාන හා ප්‍රතිවිරුද්ධ ක්‍රියාවක් ඇත” යන්නයි. එම නියමය සනාථ කරමින් එන්ජිමට ඉදිරිපසින් ඇති තලබඹරය ( මගින් අවට වායුගෝලීය වාතය එන්ජිම තුළට ඇදගනු ලබයි. ඉන් අනතුරුව ප්‍රාථමික පීඩකය (Low Pressure Compressor) හරහා ගමන් කර ද්විතීයික පීඩකය (High Pressure Compressor) හරහා ද ගමන් කිරීම මගින් තව දුරටත් අධි පීඩනයකට භාජනය වෙයි.

ඉන් අනතුරුව දහන කුටිරය තුළ දී ඉන්ධන සමග එක් වීම නිසා තවදුරටත් අධි පිඩනයට පත් වූ වාතය නැවතත් පිළිවෙලින් ප්‍රාථමික, ද්විතීයික පීඩක හරහා ගමන් කර අධි පීඩනය යටතේ පිටාර දොරටුව හරහා නැවත වායු ගෝලයට එක්වෙයි. එලෙස රෝල්ස්රොයිස් සමාගම විසින් නිපදවා ඇති ”TRENT 900” එන්ජිම මගින් ඇතිකරන තෙරපුම 84,000 LBFපමණ වෙයි. එලෙස එන්ජිම මගින් ඇතිකරන තෙරපුමට ප්‍රති විරුද්ධව ලැබෙන බලය මගින් මෙවැනි එන්ජින් 4 කින් සමන්විත ටොන් 560 පමණ උපරිම බරකින් යුතු A380 ගුවන් යානය දල වශයෙන් පැයට කිලෝමීටර 280 පමණ වේගයකින් උඩු ගුවනට ගෙනයයි. එලෙසම ජෙට් එන්ජිම බ්‍රෙටන් චක්‍රය නම් මූලධර්මය මත ක්‍රියාකරන එන්ජිමක් ලෙසද අර්ථ දක්වයි. බ්‍රෙටන් චක්‍රය යනු විවෘත පද්ධතියක ක්‍රියාකරන නියත පීඩන චක්‍රයකි. ඇමෙරිකානු ඉංජිනේරුවරයෙකු වූ ජෝජ් බ්‍රේටන්ට් (1830 – 1892) මෙම මුලධර්මය ඉදිරිපත් කරන ලදී. එමගින් ජෙට් එන්ජිම තුළින් ගමන් කරන තරල ධාරාවෙහි ස්වභාවය විශ්ලේෂණය කරයි.

Airbus A320-232 වර්ගයේ ගුවන් යානා එන්ජිමක් – Pinterest

ප්‍රධාන වශයෙන්ම ගුවන් යානයක් ගුවන් ගත කිරීමේදී හා ගුවන් යානයක් පොළොවට පතිත කිරීමේදී මෙම කොටස විශේෂයෙන් වැදගත් වේ. මෙම landing gear ප්‍රධාන වශයෙන් එය නිර්මාණය කර ඇති ආකාරය අනුව වර්ග තුනකින් දැක්විය හැකි වනවා.

මෙය සම්ප්‍රදායික එසේ නොමැති නම් පැරණිතම ක්‍රමය ලෙස හඳුන්වා දිය හැකි අතර ගුවන් යානයේ ගුරුත්ව කේන්ද්‍රයට ඉදිරියෙන් ප්‍රධාන රෝද දෙක පිහිටා ඇති අතර අනෙක් රෝදය යානයේ පිටුපස පිහිටා ඇත.

ගුවන් යානා කිහිපයක මේ ක්‍රමය අඩංගු වනවා. නමින් ම ගම්‍ය වෙන ආකාරයට මේ ආකාරයේ Landing Gear වල ඇත්තේ ප්‍රධාන ගියරය හා පසුපස ගියරය පමණක් වන අතර එය දිග අතට අක්ෂ ගත වන ලෙස හෙවත් අන්වයාම අක්ෂයේ ස්ථාන ගත කර තිබෙනවා. මෙය බොහෝ විට යුද්ධ ගුවන් යානා වල දක්නට ලැබෙනවා.

ප්‍රධාන වශයෙන් මෙම ක්‍රමය පොදු ක්‍රමය ලෙස සලකනු ලබන අතර මෙයට ප්‍රධාන ගියරය හා ඉදිරිපසින් ඇති ගියරයක් අන්තර්ගත වෙනවා.

මෙයට අමතරව පහත ආකාරවලටද මෙම landing gear වර්ග කරනු ලබනවා.

කම්පන වාරක (Shock absorbing) සහ කම්පන අවාරක (Non Shock absorbing) ආකාරයේ ගුවන් යානා රෝද වශයෙනි. මීට අමතරව තවත් වර්ගීකරණයන් රැසකට මෙම landing gear වර්ග කිරීමේ හැකියාවක් පවතිනවා.

A 380 වර්ගයේ ගුවන් යානාවක landing gear එකක් -.wolfgang-schlegel.eu

තටු මගින් පියාසැරීමේදී එසවීම සහ සුළංධාරා පාලනය කිරීම සිදු වෙනවා. තටු නිර්මාණය කිරීම ගුවන් තාක්ෂණයේදී ඉතාම තීරණාත්මක සාධකයක්. තටු නිර්මාණය කෙරෙන්නේ ඉදිරිපස මුහුණතේ ප්‍රතිරෝධය අඩුවීම, මධ්‍යයෙන් එසවීම සහ පසුපස මුහුණතෙන් වායුධාරා පාලනය වීම සිදු වන පරිදියි. එසේම යානය පාවී යන විට (උදාහරණයක් ලෙස ඇන්ජිමේ බලයක් නොයෙදෙමින්) තටු මගින් යානය පහතට බෑමේ වේගය අඩු වැඩි කිරීමේ හැකියාවද මෙමගින් ගුවන් නියමුවාට ලබා දෙනවා. තවද ඔබ බොහෝ විට නොදන්නවා වූවාට ඉන්ධන ටැංකි බොහොමයක් යානා වල ස්ථාන ගත කර ඇත්තේ මෙම පියාපත් වලයි.

A380 වර්ගයේ ගුවන් යානාවක පියාපතක් – i.ytimg.com

ගුවන් යානාවේ පියාපත් පිටුපස සම්බන්ධ කර ඇති පාර්ශවික සමබරතාව පාලනය කිරීම සඳහා යොදා ඇති පියාපත් යුගලය අයිලරන් (Aileron) නමින් හැදින්වේ. මෙය මඟින් අසමමිතික නැග්ම සහ බැස්ම පාලනය කිරීම මඟින් යානාවේ දිශානතිය පියාසැරියේදි සීරුමාරු කිරීම සිදුකරයි. මෙම පාර්ශවික සමබරතා තටු ගුවන් යා⁣නාවේ පියාසර තටු පිටුපසට සවි කර ඇත. මෙම තටු අසමමිතික ලෙස ක්‍රියාකරවිය හැක. වම් තටුව පහත් කරන විට දකුණ උස් කිරීම මෙන්ම ඊට ප්‍රතිවිරුද්ධ චලනයද සිදු කළ හැකිය. එමඟින් යානාවෙ දිශාව දකුණට හෝ වමට මාරු කිරීම හෝ වෙනස් කිරීම සිදු කරයි.

A380 වර්ගයේ ගුවන් යානාවක Aileron එකක් -i.stack.imgur.com

ගුවන් යානයක පිටුපස පියාපත empennage, stabilizer වැනි නම් වලින් ද හඳුන්වනු ලබනවා. Stabilizer හෙවත් ස්ථායිකාරකය ලෙස හැඳින්වීම සිදු වුවත් මෙය හුදෙක් ගුවන්යානය සමබර කිරීම පමණක් නොව ගුවන් යානයේ පාලනය කිරීමට ද යොදා ගනු ලබනවා.සාමාන්‍යයෙන් ගුවන් යානයක විවිධ හැඩයන්ගෙන් යුතු පිටුපස පියාපත් භාවිතා වන අතර ඒවා ගුවන් යානා වල කාර්ය මත වෙනස් වෙනවා.T-tail, cruciform-tail, dual-tail, triple-tail, V-tail, inverted V-tail, inverted Y-tail, twin-tail, boom-tail, high boom-tail, and multiple-plane tail යනු එවැනි ඒවායින් කිහිපයකි.

ගුවන් යානයේ පිටුපස තටු වර්ග – what-when-how.com

ගුවන් යානා ලෝහ වලින් නිපදවත් ගුවන් යානා වලට අකුණු අනතුරු සිදුවන්නේ නෑ.මෙතැනින් ඔබට අප එය එසේ සිදුවන්නේ කෙසේද යන්න ගෙන මීට කලින් වතාවක කළ වීඩියෝවෙන් නැරඹිය හැකි අතර ඊට අමතර ව ඔබ දන්නා තවත් ගුවන් යානයේ මෙවැනි කොටස් ගැන තොරතුරු අපත් සමඟ බෙදා ගන්න අමතක කරන්න එපා.